
(Editura Scrisul Românesc, Craiova). Ea a fost urmată de cele două ediţii alcătuite de Editura 
Academiei, sub îngrijirea lui Mircea Mâciu, prima în 1970, cealaltă în 1978 (în Opere 
sociologice, vol. III), de unde lipsesc fragmentele ce conţin idei incomode regimului din 
acea vreme. 


Am folosit ca text de bază ediţia din 1936. Dispunând de exemplarul autorului, am ţinut 
cont de toate modificările şi completările operate de acesta direct pe marginea textului sau pe 
foi ataşate. 

Ne-am propus să publicăm o ediţie modernizată a lucrării lui Petre Andrei, care să poată fi 
uşor receptată de către cititorii interesaţi mai ales de conţinutul ştiinţific şi filosofic al textului. 
În acest sens, am actualizat majoritatea formelor lexicale sau flexionare considerate astăzi 
învechite. Astfel, forme precum soluțiune, concepțiune, confuziune, impresiune au fost înlocuite 
cu echivalentele lor actuale : soluție, concepție, confuzie, impresie. Am păstrat însă formele care 
mai sunt astăzi admise: impulsiune, funcțiune, obiecțiune, abstracțiune, reacțiune. Formele de 
genitiv au fost modificate conform normelor în vigoare: conştiinţii/conştiinței, esenţii/esenţei, 
introducerei/introducerii etc., procedând la fel şi în cazul formelor de plural: credinți/credinţe, 
dorinţi/dorinţe etc. ` nu am exclus pluralul vremi, existent încă în limba română. În privinţa 
formelor verbale, am operat modificări precum ` trebuiesc/trebuie, coincidat/coincis, ceti/citi, 
împiedeca/împiedica, deslega/dezlega, constitue/constituie etc. Nu am schimbat acele cuvinte 
care ţin de stilul autorului: fendențial, consensus (lat.), speță (cu sensul de specie), grupă 
(pentru ceea ce denumim astăzi grup). Totuşi, am înlocuit, în funcţie de context, cunoştinţă 
prin cunoaştere şi reflexiune prin reflecţie, pentru a face textul mai uşor inteligibil. 

Punctuaţia a fost păstrată doar în măsura în care nu contravenea normelor în vigoare şi nu 
prejudicia înţelegerea textului. Erorile de tipar au fost corectate tacit. 


Mulţumim Fundaţiei Academice „Petre Andrei”, în special domnului preşedinte Petru P. Andrei 
şi domnului Doru Tompea, pentru promptitudinea cu care au înţeles să răspundă iniţiativei 
Editurii POLIROM vizând reeditarea acestei importante lucrări. Mulţumim, de asemenea, pentru 
sprijinul acordat pe întreaga durată a pregătirii editoriale şi pentru materialele puse la dispoziţie, 
inclusiv exemplarul conţinând completările autorului după care am alcătuit prezenta ediţie (red.). 


Prefaţă 


Atât de variate sunt concepţiile asupra sociologiei generale, încât cititorul nu destul 
de orientat poate rămâne foarte încurcat atunci când deschide o carte de sociologie. Căci 
unii sociologi tratează anumite probleme, pe când alţii nu se ocupă deloc de ele. Sau 
foarte adesea ei privesc numai un anumit aspect al problemelor. Noi ne-am silit, în această 
lucrare, să lămurim diferitele chestiuni care se impun atenţiei cercetătorului, dar nu am 
neglijat nici înfăţişarea istorică a problemelor, căci am crezut că este util să arătăm modul 
cum s-au pus ele în trecut şi cum se discută în prezent, indicând soluţiile care s-au dat. 
Nu am intrat în dezvoltarea nici unei probleme de sociologie specială, ci ne-am ocupat 
numai de principiile sociologiei generale ca ştiinţă şi de problemele societăţii în genere, 
fără a insista în special asupra vreunui anumit tip de societate. 

Departe de a fi partizanul teoriei opoziției dintre stat şi societate, credem însă că 
societatea şi statul, din punct de vedere ştiinţific, sunt două noţiuni deosebite, fiecare 
având domeniul său propriu, bineînţeles nu exclusiv şi nici fără o strânsă legătură între 
ele. În acest volum am stăruit numai asupra ideii de societate în genere, urmând ca în alte 
lucrări să cercetăm diferitele tipuri de societate, prezentându-le şi în mod evolutiv, pentru 
a sfârşi prin studiul organizării societăţii în formă de stat. 

Se va părea unora poate demodat felul nostru de a privi statul şi raporturile sale cu 
societatea, mai ales acum, în momentul în care se răspândeşte vertiginos ideea statului 
totalitar, caracterizat tocmai prin ştergerea acestei deosebiri dintre societate şi stat. Se 
poate. Dar în sfera ideilor, unde de altminteri moda îşi are şi ea rolul ei destul de 
important, este loc suficient pentru formularea şi justificarea oricărei concepții ştiinţifice, 
bazate pe fapte reale şi pe argumente convingătoare. 

În studiul de „Politică”, a cărui apariţie va preceda probabil problemele de sociologie 
specială, vom cerceta pe larg chestiunea aceasta şi vom încerca a dovedi justeţea punctului 
de vedere amintit mai sus. Lucrarea de faţă începe printr-o introducere, care s-ar părea 
că n-are nici o legătură cu tema fundamentală pe care ne-am propus-o noi, căci, în 
definitiv, ce rost are să te ocupi de universitate, de problema tineretului într-un studiu de 
sociologie generală? Desigur că ea ar fi putut să apară ca un studiu separat, ca o 
contribuţie la lămurirea problemei tineretului nostru universitar. Noi însă am crezut, 
pentru considerentele pe care le expunem chiar la începutul Introducerii, că locul ei cel 
mai potrivit e aici. 

În expunerea diferitelor concepţii sociologice, am lăsat la o parte detaliile şi nu am 
înfăţişat decât ceea ce am crezut că este esenţial şi necesar pentru înţelegerea lor, căci 
numai o istorie a teoriilor sociologice s-ar fi putut ocupa pe larg de fiecare în parte, ceea 
ce ar fi depăşit intenţia noastră. 

Poate că unele dintre problemele discutate de noi aici vor părea nu destul de 
dezvoltate. Am făcut aceasta intenţionat, fiindcă era greu să îmbrăţişăm aceste probleme 
în toată amploarea lor într-o lucrare de sociologie generală, când fiecare ar putea constitui 
obiectul unui studiu special. De asemenea, se poate ca în cursul expunerilor noastre să se 
fi strecurat şi unele scăpări din vedere, pe care vom fi bucuroşi să le îndreptăm şi 
recunoscători acelora care ni le vor semnala. 

PA. 


Introducere 


Lucrarea de faţă este rezultatul prelegerilor de sociologie generală ţinute la 
Facultatea de Filosofie şi Litere din Iaşi. Concepută în atmosfera universitară, ea se 
întoarce tot către universitate, căci gândul meu se îndreaptă cu drag către studenţi, 
cărora le dăruiesc această carte. 

În mintea mea însă îşi face loc şi stăruie o întrebare obsedantă, şi anume : sunt 
ei dispuşi să primească acest dar spiritual? Starea lor sufletească de acum şi 
preferinţele pe care le au, aşa cum se arată din manifestările lor, le îngăduie oare să 
se preocupe şi de probleme de un ordin teoretic mai înalt? Un profesor german 
mărturisea nu de mult că în sala de curs studenţii par foarte departe de ceea ce le 
vorbeşte el de la catedră, ba uneori avea chiar impresia unei surde ostilităţi din partea 
lor. N-aş putea spune acelaşi lucru despre atmosfera din sala de curs, dar la lucrările 
seminariale, unde trebuie să intervină studentul în mod activ, unde se poate vedea 
personalitatea şi pregătirea sa, se constată lipsa râvnei şi entuziasmului studenţilor 
de odinioară. Am impresia că cei mai mulţi se conformează acum unor obligaţii 
reglementare, îndeplinindu-şi formal şi rece îndatoririle, pentru a obţine cât mai 
repede diploma deschizătoare de drumuri practice în viaţă. 

De altminteri, aşa e spiritul vremii. Şi de ce ar face excepţie studenţii, când în 
toate domeniile de activitate se petrece acelaşi lucru ? Azi, întreaga viaţă e dominată 
de două tendinţe deosebite, care se traduc în manifestări foarte bogate în consecinţe, 
atât pentru individ, cât şi pentru societate. Pe de o parte, mistica politică, prin care 
se întemeiază forme noi de guvernare, creându-se alte drepturi şi alte modalităţi de 
participare a indivizilor la viaţa publică, iar pe de alta, practicismul şi tehnica. 
Amândouă aceste caractere domină şi aservesc pe om, făcându-l să se simtă umilit. 
Într-adevăr, pentru menţinerea unor regimuri politice instaurate în multe ţări din 
noua Europă, s-au formulat adevărate dogme cu caracter mistic, căci teama poporului 
de autoritate nu mai este suficientă ea singură pentru păstrarea acelor regimuri. Dar 
aceasta s-a făcut cu preţul sacrificării raţiunii şi a drepturilor ei. Şi astfel în locul 
raţiunii s-a afirmat valoarea instinctului puternic. Raționalismul a fost declarat 
periculos din cauza criticismului său, care a lovit în vechea autoritate necontrolată şi 
necontrolabilă a absolutismului politic. Instinctul deci şi credinţa oarbă, în locul 
raţiunii ! 

Iată perspective şi concepţii care pot atrage uşor pe tineri, căci, desigur, e mult 
mai lesne de satisfăcut instinctul decât de răspuns cerinţelor grele şi chinuitoare ale 
raţiunii. 

În al doilea rând, practicismul şi tehnica sunt mai seducătoare decât studiul auster 
şi riguros. Nu mă ridic contra practicismului şi nu cred nici un moment că tinerii 
trebuie să neglijeze aspectul practic al lucrurilor, neîmbrăţişând cariere practice, dar 
nu pot privi cu linişte trista confuzie care se face între practic şi lucrativ. La unii 
dorinţa lacomă de câştig uşor, iar la alţii limitarea oricărui efort intelectual şi a 


10 SOCIOLOGIE GENERALĂ 


oricărei aspirații numai la strictul necesar pentru dobândirea unei situaţii degradează 
tot ceea ce e nobil în om. Acest dispreţ al spiritualului şi înăbuşirea lui nu pot fi 
admise. De altminteri, idealurile spirituale vor depăşi întotdeauna, prin propria lor 
forţă, înfăptuirile tehnice şi vor deschide orizonturi noi tuturor celor ce ştiu să vadă. 

Optica specială a zilelor noastre produce însă şi o anumită deformare a sufletului, 
făcând pe oameni să piardă din vedere scopurile ideale ale demnităţii şi moralității 
umane. Spiritul determinat nu numai de trebuinţa practică, ci şi de curiozitate, de 
dorinţa de a cunoaşte, a căutat să dezlege misterele lumii, iar voinţa de a supune 
forţele naturii l-a făcut să se oprească asupra fenomenelor ei, pentru a născoci tot 
felul de mijloace prin care natura să fie aservită omului, lui homo sapiens. Oricât de 
mult s-ar dezvolta tehnica, ea rămâne un instrument la dispoziţia omului şi nu va fi 
niciodată un scop în sine !. Ea poate servi orice scop, bun sau rău, indiferent de 
punctul de vedere al valorii morale, căci ea e „oarbă din punct de vedere cultural” CA 
Şi totuşi, astăzi tehnica vrea să supună pe om! Este o veche tragedie, care se 
continuă de la păcatul originar până acum, e revolta creaturii contra creatorului său, 
cum zice Berdiaev, vorbind despre lupta dintre om şi natură, pe care el, omul, a 
tehnicizat-o $. Se pare că aceasta este soarta spiritului omenesc, de a dezlănţui forţe 
pe care apoi nu le mai poate stăpâni, forţe care devin ele însele centre de multiplicare 
şi de creaţie. Aici e tragedia, dar şi frumuseţea spiritului: a fi veşnic generator, a 
crea lucruri care pot dobândi viaţă şi strălucire proprie şi care încearcă să rivalizeze 
chiar cu creatorul lor. Viaţa, în totalitatea ei, este creatoare şi după fecunditatea ei 
se măsoară forţa vitală a cuiva. Spiritul posedă aceeaşi putere de creaţie, care însă 
se manifestă prin produse superioare biologicului, vitalului. 

Chiar dacă în anumite epoci spiritualul pare depăşit, neglijat sau comprimat sub 
presiunea altor forţe, nu trebuie să se creadă în nici un chip că el este anihilat. 

Nu poate fi vorba nici un moment de supunerea şi neglijarea spiritualului, căci el 
este izvorul viu al oricărei valori umane, indiferent de forma sub care se prezintă ea, 
materială sau ideală. E drept că toate creaturile spiritului, chiar şi acelea care par a 
avea un caracter foarte subiectiv, ideal şi imaterial, se concretizează în anumite forme 
obiective, continuând a trăi şi după ce creatorul lor a dispărut. Hegel a exprimat 
admirabil acest proces al spiritualităţii, dând numele de spirit obiectiv unor anumite 
creaţii ale ei. Acestea pot contrazice de multe ori tendinţele momentului, pot lupta 
chiar în contra valorilor în gestație, pot întârzia înflorirea şi răspândirea lor, dar nu 
le pot distruge şi înlătura niciodată. Revoluţia nu este în esenţa ei un fenomen 
material. Numai formele ei de manifestare concretă sunt sensibile, uneori chiar prea 
sensibile, fondul ei interior fiind tendinţa de autonomie şi de instaurare a unor valori 
noi în locul celor existente şi dominante într-un anumit moment istoric. Conştiinţa 
şi ştiinţa sunt factorii determinanţi ai întregii vieţi, prin urmare şi ai celei sociale, 
care nu este altceva decât spirit concretizat. 

De aceea, tehnica modernă nu poate face nici un pas mai departe fără ajutorul 
cercetărilor şi experienţelor ştiinţifice. Toate marile întreprinderi industriale şi-au 
organizat laboratoare, şi-au angajat numeroşi specialişti, cercetători consumaţi în 
ştiinţă, dând impresia unor institute bine utilate de studii ştiinţifice. Dar când vorbim 
despre ştiinţă ne gândim, fără îndoială, la spirit avid de cunoştinţe, la puterea de 
cercetare, la ipoteze şi verificări, la adevăr obiectiv, încât tehnica ne apare numai ca 


1. N. Berdiaeff, L'homme et la machine, trad. de I.P. et H.M., Paris, 1933, p. 20. 
2. Carl Schmitt, Der Begriff des Politischen, München, 1932, p. 77. 
3. N. Berdiaeff, L'homme et la machine, p. 9. 

o concretizare în forme materiale a acestor combinaţii ale spiritului. Ştiinţa 
descoperă, tehnica inventează, adică ea combină în alt mod datele ştiinţifice pentru 
realizarea unor scopuri practice. Şi dacă ştiinţele reduc lumea la o structură mecanică 
sau la o combinaţie chimică, tehnica urmează după ele, luându-şi sarcina de a crea 
artificial această lume gândită *. Dacă în această atmosferă tehno-practică spiritul 
pare dominat, subordonat, înăbuşit, aceasta nu e o dovadă de autonomie a tehnicului, 
ci cel mult exemplifică starea de dezechilibru şi dezorientare în care trăim. Spiritualul 
nu poate fi înăbuşit, el e o forţă care creează, însufleţeşte şi transformă totul, iar 
manifestările sale cele mai frumoase sunt ştiinţa şi filosofia. 

La noi în ţară, ştiinţa, atâta câtă o avem, s-a creat şi s-a dezvoltat în jurul univer- 
sităţilor şi a institutelor superioare de cultură de rang universitar. De aceea, problema 
universitară prezintă pentru noi o importanţă mult mai mare decât în alte părţi. Deşi 
nu de mult pare că a fost o adevărată epidemie de denigrare a universităţii, de 
terfelire şi ponegrire a tot ceea ce este profesor, a oricărei munci şi a oricărui merit, 
totuşi la noi aşa a fost moda şi porunca vremii, să fie discreditată universitatea. A 
fost un incident penibil, dar fără importanţă pentru ceea ce este constant şi esenţial 
în această înaltă instituţie de cultură. În Germania a fost un moment când profesorii 
universitari în genere şi universitatea au fost atacați extraordinar de violent — în 
vremea lui Nietzsche. Dar acesta lua o atitudine revoluţionară în gândire, în filosofie 
şi pe această temă ataca pe cei care nu se puteau ridica la un orizont mai înalt, cum 
de altminteri ataca cu furie firea poporului german în întregimea sa. 

La noi însă nimic din toate acestea, la noi numai injurii şi critici nebazate pe 
vreo atitudine ştiinţifică, ci mai mult... politică. Iată pentru ce vom stărui în această 
introducere în special asupra universităţii şi a tineretului universitar, ocupându-ne de 
câteva aspecte mai importante ale acestei probleme. 


Ce este universitatea şi care e menirea ei ? 


Filosoful Schelling a susţinut că universitatea trebuie să formeze numai oameni de 
ştiinţă, cercetători, şi nicidecum profesionişti, deoarece scopul ei este de a spori 
potenţialitatea conştiinţei, nepreocupându-se de nici un alt lucru care ar putea cobori 
demnitatea ştiinţei pure. Este, desigur, o concepţie frumoasă şi atrăgătoare, căci 
nimic nu poate întrece în splendoare ştiinţa pură şi adevărul. Nu trebuie să se uite 
însă nici un moment că întreaga cultură a popoarelor este în funcţie nu numai de 
idei pure, ci şi de realitatea socială. Situaţia economică, formele sociale, clasele, 
viaţa spirituală dintr-un anumit moment, iată atâtea elemente care determină în mod 
necesar structura culturii şi a tuturor instituţiilor ştiinţifice. 

Privind prin această prismă menirea universităţii noastre, înţelegem uşor pentru 
ce nu ne putem opri la vechea concepţie schellingiană. Universitatea de azi trebuie 
să urmărească un scop mai complex şi mai multilateral. De aceea, pe lângă 
cercetarea ştiinţifică şi crearea ştiinţei, care tormează esenţa ei şi îi justifică dreptul 
la existenţă, universitatea trebuie să-şi propună încă două ţinte, şi anume : formarea 
personalității spirituale a studentului şi pregătirea pentru o profesiune. 

Dacă asupra primelor două scopuri există un consensus general, în ce priveşte 
cel de-al treilea, părerile exprimate sunt foarte împărţite, iar argumentele aduse pro 
şi contra se întemeiază pe serioase consideraţii referitoare la rostul universităţii. Nu 


4. Werner Sombart, Das Wirtschafisleben im Zeitalter des Hochkapitalismus, Bd. I, München und 
Leipzig, 1927, p. 81. 

putem tăgădui că tendinţa de a face pregătirea profesională a studenţilor a contribuit 
adeseori la coborârea nivelului studiilor universitare. În unele părţi, universitatea a 
fost considerată, în consecinţă, ca o instituţie destinată să formeze funcţionarii 
necesari statului, pierzându-se din vedere scopul fundamental pentru care s-au creat 
universităţile. Împrejurări diferite şi multiple au impus ca pentru o sumedenie de 
funcţii să se ceară astăzi o înaltă cultură academică, deşi nu ar fi poate absolută 
nevoie de aceasta pentru buna şi conştiincioasa îndeplinire a serviciului. În acelaşi 
timp, starea economică critică a favorizat afluxul tinerilor către universitate, pentru 
că titlul universitar dă speranţa şi posibilitatea de a ocupa mai uşor funcţii în stat. 

Exagerarea acestei tendinţe către pregătirea profesională este însă periculoasă 
pentru universitate, deoarece ea îi poate deforma spiritul şi o poate abate de la 
menirea ei fundamentală. În ultimul timp, în mai multe ţări, universităţile par a fi 
servit mai mult pentru a scoate profesionişti decât oameni de ştiinţă. Eduard 
Spranger mărturiseşte impresia sa că examenele universitare nu mai constată acum 
maturitatea ştiinţifică a candidaţilor, ci mai mult pregătirea lor pentru anumite 
profesiuni şi funcţii 5. Şi aceasta în universităţi cu veche tradiţie academică şi cu 
trecut glorios, cum sunt cele germane ! 

De aceea profesorii trebuie să vegheze, iar studenţii să nu-şi însuşească exclusiv 
acest scop practic, mărginindu-şi munca şi străduinţa lor numai la realizarea lui, 
căci atunci ei degradează spiritul universitar şi îl omoară. În orice ţară care se găseşte 
la începutul dezvoltării unei culturi mai înalte, este firesc ca dragostea de ştiinţă 
pură să nu fascineze decât câteva exemplare alese, care la rândul lor insuflă această 
pasiune şi altora. De aceea, dacă noi am concepe universitatea numai ca un înalt 
institut de cercetare şi creaţie pur ştiinţifică, nu ştiu ce populaţie studenţească ar mai 
avea universitatea românească. Spranger, dându-şi seama de necesitatea unei temei- 
nice pregătiri profesionale, preconizează înfiinţarea unui colegiu, a cărui menire ar 
fi tocmai aceasta şi care ar completa astfel universitatea, punând-o în situaţia de a 
face faţă şi cerinţelor vieţii moderne de stat. Dacă astfel se pune problema în 
Germania, unde universităţile datează de sute de ani şi unde cultura are o vechime şi 
un bogat trecut, cu atât mai mult se impune la noi. Dar în ţara noastră nu poate fi 
vorba de crearea unor instituţii noi cu menire pur profesională, alături de universităţi. 
De aceea universitatea românească trebuie să-şi îndrume activitatea înspre cele trei 
scopuri anunţate mai înainte, pe care le poate realiza perfect printr-o bună şi 
metodică organizare a sa. 

Universitatea trebuie să urmărească, în primul rând, cercetarea şi creaţia ştiinţi- 
fică. Acestea constituie cele mai înalte şi mai nobile scopuri ale ei. Ştiinţa are un 
caracter dinamic, ea nu este niciodată ceva devenit şi sfârşit, ci se reduce, în esenţa 
ei, la o serie de probleme care se cheamă una pe alta şi care frământă la infinit 
spiritul. Cercetând legăturile cauzale şi raporturile de succesiune ale fenomenelor, 
descoperim întotdeauna alte aspecte şi posibilităţi de a stabili noi legături între ele şi 
astfel ştiinţa îşi deapănă mereu firul problemelor sale. Cercetător veşnic neîndestulat, 
problema pe care ai rezolvat-o e numai un popas pe un drum al cărui capăt nu-l vei 
vedea niciodată! În laboratorul savantului se disecă realitatea, se întrezăresc soluţii, 
se descoperă adevăruri şi se formulează chestiuni noi. Inteligența, spunea Kant, e 
ţara adevărului, o ţară însă „înconjurată de un ocean vast şi furtunos, o adevărată 
împărăție a iluziei, unde dese şi numeroase ceţe, bănci de gheaţă fără rezistenţă şi 


5. Eduard Spranger, Uber Gefăhrdung und Erneuerung der deutschen Universităt, Leipzig, 1930. 
6. Ibidem. 

gata de topire dau aspectul înşelător al unor pământuri noi şi atrag neîncetat prin 
zadarnice speranţe pe navigatorul care visează descoperiri, angajându-l în aventuri 
de la care nu se poate abţine şi pe care totuşi nu le poate duce la sfârşit vreodată” 7. 

Profesorul universitar apare astfel pe primul plan, misiunea lui fiind de a prinde 
adevărul, de a descoperi forme noi ale realităţii, atrăgând cu dânsul pe acest drum şi 
pe tinerii studenţi. În modul acesta, universitatea devine un adevărat atelier de muncă 
şi creaţie ştiinţifică 8. 

Fără îndoială că universitatea suferă în mod constant influenţa societăţii şi a 
statului, îmbrăcând uneori forme neaşteptate şi neconcordante cu menirea ei, aşa 
cum din nefericire se poate vedea chiar în secolul XX. Întotdeauna instituţiile de 
cultură, oricât de departe s-ar ţine de pulsaţia politică a vieţii sociale, nu reuşesc să 
se sustragă influenţei acesteia. Se poate spune oare că şcoala secolului XVIII nu a 
reflectat idealurile politice ale acestei epoci? Concepţia statului liberalist nu a 
determinat şcoala personalităţii şi a umanismului ? Iar în zilele noastre, organizarea 
şcolii sovietice şi a celei fasciste nu se face după idealul politic al acestor ţări ? De 
la formele sale medievale şi până astăzi, universitatea s-a transformat şi ea necon- 
tenit, adaptându-se vremurilor. 

Dar oricâte variaţii ar suferi în structura şi organizarea sa, universitatea nu trebuie 
să piardă din vedere ceea ce formează substanţa ei: realizarea creaţiei ştiinţifice şi a 
spiritualității, care rămân pentru universitate adevărate scopuri în sine ° 

Într-un astfel de atelier ştiinţific lucrează ca maestru profesorul, de la care se 
împărtăşeşte ca ucenic studentul, primind de la el impulsiuni şi îndrumări H. Acolo 
trebuie să înveţe studentul a cunoaşte esenţa obiectivă a ştiinţei, înțelegând că legea 
supremă a ei porunceşte depăşirea eului propriu, neglijarea dorințelor subiective şi 
supunerea desăvârşită faţă de cerinţele severe ale ştiinţei. Rațiunea rece, obiectivă, 
devine pasionată, eroică, atunci când este vorba de găsirea şi apărarea valorii 
supreme a adevărului, care nu este util poate, dar pentru care cercetătorul şi-a 
încordat toată fiinţa sa. Perspectiva istorică ne arată alese exemplare de oameni de 
ştiinţă care s-au jertfit pentru adevăr. Cum nu se poate concepe viaţă fără instinct şi 
fără mişcare, cum nu se poate înţelege creaţie fără iubire, nu putem gândi nici ştiinţă 
fără o pasiune, pasiunea adevărului. Nu există ştiinţă fără un ethos al adevărului, 
zice cu dreptate Dyroff 1. 

Dacă profesorul îşi limitează activitatea numai la expunerea doctorală şi rece a 
unor cunoştinţe acumulate, el nu-şi îndeplineşte misiunea, căci el trebuie să trezească 
puteri noi, făcând din ştiinţa sa o forţă vie, care să pătrundă în spiritul studentului şi 
să-i învăluie toată persoana, deschizându-i orizonturi noi şi arătându-i ţinte mai 
înalte, mai luminoase, mai nobile. Universitatea nu are scopul de a face din tinerii 
studenţi nişte savanţi. Ea nici nu poate face aceasta, deoarece în acest scop se cere 
timp mult, cercetări migăloase, şi acestea le fac cei care devin savanţi, în laboratorul 
sau cabinetul lor de lucru. Universitatea trebuie să deprindă, în schimb, pe studenţi 
cu metoda ştiinţifică de lucru şi să trezească în suflet pasiunea pentru știință şi 
gândire. 


7. Im. Kant, Kritik der reinen Vernunft, p. 250. 

8. Fr. Paulsen, Gesammelte pädagogische Abhandlungen, herausgegeben von Spranger, Berlin, 1912, 
p. 156. 

9. Karl Jaspers, Die Idee der Universität, Berlin, 1923. 

10. R. v. Lilienthal, Nationale Aufgabe der Universitäten, Leipzig, 1906. 

11. A. Dyroff, Wege und Abwege der Universitätsreform, Karlsruhe, 1928. 

De altminteri şi vârsta studenţească e potrivită numai pentru o astfel de pregătire. 
Profesorul trebuie să nu uite că mai presus de rezultatul ajuns e dorul nesfârşit de a 
cerceta, e setea nepotolită de a pătrunde în sfera misterioasă a marelui Necunoscut. 

Ştiinţa poate apărea rece şi neîmblânzită faţă de evenimentele vieţii, în care 
durerea şi suferinţa se împletesc necontenit cu veselia şi voioşia. Ştiinţa nu se 
preocupă de aceste pulsaţii variate ale simţirii omeneşti, ea urmăreşte numai 
elemente, combinaţii, legi raţionale. De aceea pentru savant totul se reduce la o 
problemă de raţionament. Privit sub acest aspect, savantul poate fi crud, neînţe- 
legător, străin de lumea în care trăieşte, un fel de schelet care-şi plimbă oasele, cum 
zice Nietzsche, or tinereţea are oroare de schelete şi de moarte. 

Savantul, mânat de acel demon sufletesc, care-l duce pe cărările necunoscutului, 
însufleţindu-l, zransfigurându-l şi dându-i puteri nebănuite de intuiţie, este consumat 
de un foc interior, de pasiunea cercetării, de dragostea lucrului său. Aceasta trebuie 
s-o transmită profesorul studentului său, lăsând ca mai târziu exuberanţa vieţii să se 
lupte cu raţiunea rece şi calmantă. Numai astfel prin ştiinţă se formează şi un caracter 
moral, transformându-se ideea de jertfă în realitate. Adevărul e constrângător şi rece, 
el poate înşela aşteptările noastre, poate spulbera iluzii mângâiate multă vreme, este 
implacabil faţă de durere sau de bucurie, dar e pasionat prin teribila impulsiune pe 
care o trezeşte în cercetător şi care face din el un posedat. Goana după adevăr este 
poate mai frumoasă decât adevărul însuşi. O astfel de atmosferă trebuie să creeze 
profesorul în universitate. 

La rândul său, studentul va trebui să înveţe a cerceta, pe lângă legăturile materiale 
ale lucrurilor, înlănţuirea conceptuală a problemelor, ceea ce constituie esenţa muncii 
ştiinţifice, respectând întotdeauna cu sfinţenie obiectivitatea. Chiar în ştiinţele sociale 
şi politice, unde subiectivul şi obiectivul sunt mai greu de delimitat, atât profesorul, 
cât şi studentul trebuie să înlăture orice idee care ar fi inspirată de pasiune omenească, 
tendenţioasă, făcând o clară demarcaţie între punerea unei probleme, cunoaşterea 
faptelor şi aprecierea lor. De aprecieri şi judecăţi subiective, interesate, trebuie să 
se lepede şi profesorul, şi studentul !?. 

Adevărul este însă posibil numai acolo unde există libertate, unde nici cugetarea, 
dar nici expresia ei nu suferă vreo îngrădire, încât s-ar putea spune că libertatea 
coincide cu spiritualitatea în formele sale cele mai înalte. Libertatea dă putinţa de 
diferenţiere şi înnoire, fiind cea mai proprie stare pentru manifestarea originalității. 
Poetul Milton protesta odinioară contra piedicilor care se puneau gândirii şi scri- 
sului, făcând o caldă apologie libertăţii. „A ucide un om înseamnă a distruge o 
creaţie raţională, dar a înăbuşi o carte bună înseamnă a distruge raţiunea însăşi”, 
zicea dânsul, exprimând convingerea intimă şi adâncă a oricărui adevărat intelectual. 
Libertatea este o condiţie esenţială pentru viaţa universităţilor. Oricine încearcă să 
înăbuşe libertatea ştiinţifică păcătuieşte în contra culturii umane în genere şi întârzie 
dezvoltarea civilizaţiei. Nu se poate subordona adevărul faţă de utilitatea de moment, 
de aceea trebuie să existe anumite graniţe pe care puterea şi autoritatea să nu le 
treacă niciodată. Aceasta cu atât mai mult cu cât adevărul tot triumfă. Toată lumea 
constată astăzi „ineficacitatea persecuțiilor creştinilor ordonate de Nero şi 
Dioclețian” !?. Iar grozăviile Inchiziției medievale n-au putut împiedica dezvoltarea 
şi răspândirea noilor adevăruri ştiinţifice. Au pierit arşi pe rug oameni de ştiinţă, 
cărţile lor au fost cenzurate, dar adevărul susţinut de ei tot a triumfat. 


12. Max Weber, Gesammelte Aufsätze zur Wissenschafislehre, Tübingen, 1922. 
13. Harold Laski, La Liberté, trad. par A. Dandieu et R. Kief€, Paris, 1938, p. 61. 

Faptele se petrec aşa cum se petrec şi fiecare le interpretează „în lumina 
experienţei sale — or, a suprima experienţa cuiva înseamnă a suprima în acelaşi timp 
personalitatea sa” 1%. De aceea Locke, Hume, Voltaire au susţinut dreptul la libertate 
în gândire şi cercetare. 

Această libertate universitară are însă sensuri diferite şi bine definite pentru 
profesor şi student, căci dacă pentru cel dintâi ea înseamnă dreptul de a propune 
ştiinţa fără a i se impune de nimeni o anumită concepţie sau fără a fi împiedicat de a 
expune rezultatele cercetărilor sale, pentru student libertatea academică este 
posibilitatea de a-şi conduce studiile cum crede dânsul mai bine şi de a alege ştiinţele 
pe care le preferă. Fichte spunea în anul 1811, în cuvântarea sa de rector, că nu se 
poate numi Student decât acela care studiază, libertatea academică neconfundându-se 
cu dreptul de a nu face nimic sau cu libertinajul. Libertatea aceasta înseamnă numai 
libertatea de a învăţa şi de a face cercetări după aptitudini şi preferinţe. 

Pe lângă pregătirea ştiinţifică, universitatea trebuie să formeze şi personalitatea 
spirituală a studentului. Îndeobşte e ştiut că universitatea nu dă cultură generală şi 
nici nu este un institut de educaţie. Ea nu poate influenţa asupra omului decât 
dezvoltând simţul adevărului şi devenind chiar prin aceasta moralizatoare. Orice 
adevăr descoperit pune pe cercetător într-o stare de înaltă emoție sufletească, 
indiferent de valoarea de utilitate a lui şi, cu fiecare pas făcut înainte, el simte bucurii 
superioare, bucurii moralmente sănătoase, cu expresia fericită a lui Poincaré. Dacă 
tinem seamă de faptul că omul de ştiinţă priveşte totdeauna lucrurile sub aspectul 
generalităţii, neglijând tot ceea ce este particular şi subordonând interesele 
individuale celor generale, înţelegem uşor cum se formează prin ştiinţă un înalt spirit 
moral. Acestea îl îndreptăţesc pe Poincaré să susţină că „ştiinţa poate fi indirect un 
ajutor al moralei” 15. Ştiinţa sporeşte în om conştiinţa demnităţii şi valorii sale, dar 
îi arată în acelaşi timp cât de mic este domeniul cunoscutului faţă de acela al 
misterului. „Cu cât învăţ mai mult, cu atât misterul devine mai profund şi mai vast”, 
spunea Ruskin, accentuând asupra stării sufleteşti speciale în care se găseşte 
cercetătorul, asupra modestiei naturale a adevăratului om de ştiinţă. Prin urmare, 
dacă universitatea nu face educaţie în sensul obişnuit al cuvântului, ea dezvoltă în 
schimb calităţi morale superioare prin mijlocirea ştiinţei TP. Am spus mai înainte că 
universitatea trebuie să formeze personalitatea spirituală a studentului. Ce înseamnă 
aceasta ? 

Este constatat că pe scara vieţuitoarelor, cu cât ne urcăm spre treptele de mai 
sus, cu atât funcțiunile fiziologice sunt mai complicate şi organismul mai dezvoltat. 
Paralel cu aceasta se observă însă că şi relaţiile cu mediul înconjurător sunt mai 
variate şi mai multiple, pentru că viaţa spiritului dobândeşte o dezvoltare mai mare. 
De la primele vieţuitoare, care au numai impresii de moment nelegate între ele, unde, 
cu alte cuvinte, există o viaţă psihică intermitentă, se ajunge treptat-treptat la fiinţe 
la care impresiile se succedă fără întrerupere şi care pot stabili legături între 
conţinuturi psihice depărtate în timp. De altminteri aceasta este caracteristica 
spiritului: mişcare continuă şi legături variate între idei. Nu putem recunoaşte 
existenţa spiritului acolo unde avem a face cu ceea ce este izolat şi haotic. Numai 
ceea ce nu e spiritual trăieşte momentul, zice Jaspers 17 analizând caracterele 


14. Idem, p. 67 

15. Henri Poincaré, Dernières Pensées, Paris, 1913, p. 247. 

16. Eduard Spranger, Wandlungen im Wesen der Universităt seit 100 Jahren, Leipzig, 1913, p. 35. 
17. Karl Jaspers, Die Idee der Universităt, Berlin, 1923. 

spiritualului. „Spiritul... ne sileşte să nu gândim lucrurile independent unul faţă de 
altul, ci să le raportăm între ele, să vedem contradicţiile şi să nu lăsăm izolată nici o 
idee” 18. Aceasta pentru că spiritul în esenţa sa este sintetic, urmărind în orice 
moment o totalitate, un întreg ale cărui părţi le poate distinge, le poate analiza, dar 
care numai integrate într-un tot capătă fizionomia şi funcțiunea lor specifică. Ideea 
aceasta de „totalitate”, care astăzi e foarte „en vogue” chiar în domeniul politicii, 
nu este ceva nou, ci a constituit un punct central în toată gândirea umană, de la 
începuturile ei. N-a fost sistem filosofic care să n-o fi afirmat, dar mai ales psiho- 
logia contemporană şi teoria cunoaşterii o accentuează şi explică pe baza ei întreaga 
viaţă sufletească şi fizionomia ei specială. A forma personalitatea spirituală a stu- 
dentului înseamnă a-l deprinde să urmărească sinteze mai vaste în cugetarea lui, să 
vadă dincolo de impresia momentului, să înfeleagă sensul totului şi să se înglobeze 
în acest tot la locul cuvenit. Dar spiritualul nu este un lucru în sine şi noi nu-l 
cunoaştem decât în formele sale empirice de manifestare, deci în aspecte istorice. 
Ca atare, el are marca specifică a unei epoci şi apare în forme de conştiinţă cores- 
punzătoare sensului istoric al acelui timp. Oamenii mari sunt de fapt expresia unei 
epoci anumite, ei poartă semnul timpului în care trăiesc şi-l imprimă mai departe 
tuturor formelor de manifestare socială. 

Forţele care frământă spiritul sunt ideile, care apar astfel nu numai ca nişte 
instrumente de lucru ale spiritualităţii, ci şi ca nişte adevărate impulsiuni iniţiale ale 
sale. Iar ceea ce determină jocul ideilor pure este iubirea de cunoaştere. În atitudinea 
morală şi-n viaţa socială, rolul iubirii este netăgăduit, pentru că pe baza ei şi prin ea 
bestialitatea a fost înfrântă, ea a făcut din animal om. Pentru a înţelege oamenii, 
popoarele şi naţiunile în intimitatea lor, trebuie să cunoaştem ethosul lor, zice 
M. Scheler, adică sistemul de valori pe care îl admit şi care le serveşte drept normă 
de conduită. In acest ethos intră, desigur, un element de preferinţă, în care iubirea 
joacă un rol covârşitor, iubirea şi ura sau, în forme mai atenuate, simpatia şi antipatia. 
Gânditorul german Scheler consideră drept esenţial pentru ethosul cuiva „ordinea 
iubirii şi a urii” 19, extremele între care se mişcă nu numai viaţa noastră afectivă, ci 
chiar ideile noastre. 

În cugetare şi creaţie a fost mai puţin accentuată iubirea, deşi întotdeauna de la 
sine înţeleasă. In mod sporadic, rareori expusă într-un sistem, iubirea a apărut uneori 
ca element cosmic, iar alteori ca factor epistemologic. Nu insist şi nu intru în 
dezvoltarea acestei probleme, amintesc doar că la greci au fost filosofi care au văzut 
în iubire nu numai ceva care întovărăşeşte procesul cosmic, ci chiar un agent de 
creaţie. În gândirea creştină, de asemenea, iubirea este un element activ-creator, de 
însemnătate cosmică. Aspectul epistemologic al iubirii îl afirmă cu tărie Platon, care 
construieşte filosofia sa pe baza acestui element. În dialectica platonică, ideea iubirii 
capătă chiar rol metafizic. Într-adevăr, iubirea, pentru Platon, face trecerea de la o 
cunoaştere simplă şi redusă la una complexă şi obiectivă, de la materie la Idee şi 
Esenţă. Eros-ul platonic îşi are originea în tendinţa omului de a deveni asemenea 
Nemuritorului. Acest Eros însuşi este ceva intermediar între finit şi infinit, între 
bine şi rău. 

Scopul pe care îl urmăreşte el este binele şi fericirea, de aceea tinde către 
nemurire, întrucât instinctul de fericire cuprinde în sine şi dorinţa unei posesiuni 
eterne. Condiţia exterioară a iubirii este frumosul, care, prin forma sa armonioasă, 
trezeşte în suflet ideea şi dorinţa infinitului. 


18. Ibidem. 
19. Max Scheler, Schriften aus dem Nachlass, Berlin, 1933, p. 227. 

Eros este ceva intermediar între muritor şi nemuritor, e un demon care întruneşte 
în sine toate însuşirile cele mai contradictorii, exprimând în acelaşi timp şi latura 
finită şi cea infinită a omului %. Dar acelaşi Eros, medie între divin şi uman, este 
totodată ceva intermediar între Idee şi fenomen, căci el le leagă pe acestea laolaltă. 
Dintre toate formele iubirii, cea mai înaltă, pentru Platon, este iubirea de Idee, care 
nu are în sine nimic material şi finit, iubirea de idee care produce ştiinţa şi virtutea, 
realizând nemurirea. Eros apare astfel ca un adevărat instinct filosofic şi ca o condiţie 
primordială a cunoaşterii. 

Fără a i se atribui însemnătatea din antichitate, iubirea este şi în epoca modernă 
tot atât de apreciată. Goethe vede în ea un factor al cunoaşterii şi al creaţiei. Omul 
se străduieşte să cunoască ceea ce-i place şi-i drag, ori creaţia nu se poate concepe 
decât în legătură cu plăcerea şi jocul, cu libertatea şi atracţia 71. Istoria marilor creaţii 
şi dezvoltarea culturilor ne arată că acestea au fost legate pretutindeni cu iubirea de 
cunoaştere, cu acea joie de connaître despre care vorbesc francezii. Nu există 
personalitate spirituală care să nu simtă în sine acest Eros. Toate problemele mari, 
spunea Nietzsche, cer neapărat o mare pasiune, o mare iubire. Adevăratul cercetător 
nu abordează problemele sale cu o curiozitate aridă, uscată, ci ia poziţie faţă de ele. 
În ele găseşte dânsul „destinul său, chinul său, dar totodată şi cea mai mare fericire 
a sa” 2. Profesorul care nu caută să trezească în sufletul studenţilor săi această forţă 
divină sau demonică nu putem spune că şi-a făcut datoria. El are misiunea de a 
deştepta din somnolenţă pe tinerii care-l ascultă, lui îi revine sarcina de a pune în 
mişcare forţele spirituale, îndrumând către scopuri ideale sufletele dornice de a găsi 
un rost al vieţii lor. Prelegerea şi seminarul sunt mijloacele imediate care îi stau la 
îndemână şi care nu trebuie socotite numai ca simple obligaţii impuse de lege. 


Aspectul tineretului universitar 


Aşa ar trebui să fie universitatea, aşa ar trebui să activeze profesorii şi studenţii şi 
aşa ar trebui să se comporte ei. Aşa ar fi normal, dar, din nenorocire, realitatea e 
alta şi... e tristă. Tocmai acest lucru mă făcea să mă întreb cu îngrijorare, de la 
început, dacă studenţii sunt în situaţia sufletească şi morală de a avea preocupări pur 
ştiinţifice şi dacă nu cumva utilul imediat, precum şi neliniştea vremilor în care trăim 
îi stăpâneşte complet, absorbindu-le toate aspiraţiile şi toate forţele lor de muncă. 

Odinioară, tineretul universitar studios părea că nu trăieşte viaţa reală, ci o viaţă 
oarecum artificială, în orice caz contrafăcută prin prisma cărţilor studiate. De aceea, 
el era detaşat în oarecare măsură de frământările zilnice şi departe de zbuciumul 
vieţii publice. Numai în cazuri grave şi excepţionale se amesteca în vâltoarea luptelor 
politice, dar atunci era purtătorul unor idei care însufleţeau unanimitatea unui popor 
şi care priveau însăşi viaţa lui. Cum se prezintă însă tineretul de azi în genere, 
indiferent de cultura lui? Ce fizionomie are generaţia nouă şi de ce s-a schimbat 
atitudinea ei din trecut? 

De altminteri, părerile asupra tineretului în genere sunt împărţite, căci pe când 
unii simpatizează cu mişcările sale, văzând în el reînnoirea unor speranţe pierdute, 
alţii sunt foarte severi şi deziluzionaţi de slaba pregătire a generaţiei noi, de la care 
se aşteaptă atât de mult, dar care, după manifestările de până acum, nu se arată la 
înălţimea cerută. Într-adevăr, criza economică în care se zbat popoarele, suferinţa 


20. A se vedea mitul lui Eros în Symposion. 
21. Max Scheler, Moralia, Leipzig, 1923. 
22. Fr. Nietzsche, Fröhliche Wissenschaft, II. Aufl., p. 345. 

prelungită a războiului, marile prefaceri politice, toate au produs dezorientare şi 
neîncredere, fie în regimul politic, fie în conducători. În asemenea împrejurări, 
critica vie făcută de tineret a găsit teren prielnic, trezind simpatie şi nădejdi noi. Pe 
de altă parte însă, unele manifestări violente şi dezordonate, care semănau anarhia 
mai ales în momentul în care aşezarea vechilor state era ameninţată, au dat naştere 
îngrijorării şi unei severe condamnări a generaţiei noi. Încât sunt explicabile ambele 
atitudini faţă de tineretul intelectual de astăzi. 

Întotdeauna intelectualii, în special tinerii intelectuali, au jucat roluri importante 
în diferite mişcări sociale, dacă nu direct prin acţiunea lor, cel puţin prin produsele 
pline de avânt ale spiritului lor. Şi e firesc să fie aşa, pentru că intelectualul, prin 
esenţa sa, mai puţin influenţat de impresiile sensibile momentane şi stăpânit de 
reflecţie, are un orizont mai larg şi mai clar. Indiferent de situaţia sa socială, 
adevăratul intelectual are o autonomie spirituală care îi impune anumite atitudini. Şi 
chiar dacă de multe ori nu se poate revolta cu fapta în contra stării pe care o 
condamnă, conştiinţa sa se revoltă %. De altminteri, în structura vieţii sufleteşti 
revolta este un element caracteristic al tinereţii. E revolta juvenilă în contra oricărui 
fel de autoritate, fie ea familială, fie şcolară sau poliţienească. Mama, care-l tratează 
drept copil, tatăl, care are atitudine autoritară, profesorul, care-i cere supunere, 
tradiţia, care-i îngrădeşte felul de conduită, regulile şi convenienţele sociale, care îi 
împiedică expansiunea controlată a persoanei sale, totul îl revoltă pe tânăr”. În toate 
revoluțiile mari, tinerii intelectuali au avut partea lor de acţiune. Astfel, la 1830 şi la 
1848, studenţii francezi au format legiuni revoluţionare pentru a apăra libertăţile 
republicane, iar studenţii ruşi au fost revoluționari permanenţi, care au organizat, pe 
toate căile posibile, lupta pentru doborârea ţarismului. În mişcările naţionaliste din 
prima jumătate a secolului XIX, tinerii din toată Europa, inspirându-se în timpul 
studiilor lor în Franţa din realităţile şi ideile de acolo, făureau ideologia liberatoare 
a naţiunilor cărora aparţineau. 

Nu e mai puţin adevărat însă că adeseori intelectualii, indiferent de vârsta lor, au 
fost bănuiţi şi depreciaţi în luptele mari ale maselor populare, pentru motivul că 
n-au inspirat încredere. În special în mişcările de revendicare socială ale claselor 
muncitoreşti, mulţi intelectuali au fost suspectaţi. Şi chiar atunci când ei participau 
în mod activ, se explica atitudinea lor ca fiind produsul unui resentiment sau al unui 
interes, în nici un caz al unei credinţe sincere şi dezinteresate. W. Sombart, 
ocupându-se de originea psihologică a socialismului proletar, stabileşte două 
categorii de gânditori şi luptători socialişti, şi anume : unii dintre ei de provenienţă 
proletară, deci direct interesaţi, iar alţii burghezi declasaţi, cu cariera sfărâmată, 
nişte biet „privatdocenţi” %. Chiar dacă aceşti intelectuali au aparţinut altădată unor 
clase sociale diferite, soarta lor asemănătoare însă i-a unit laolaltă şi i-a făcut 
socialişti. Astfel, S. Simon, aristocrat prin naştere, a sărăcit prin risipă, Fourier a 
pierdut la vârsta de 21 de ani toată averea în speculaţii nenorocite, Hesse şi Lassale 
au fost burghezi declasaţi şi fără succes în carieră, Cabet a pierdut postul de 
guvernator al Corsicii, iar Karl Marx nu a reuşit în aspiraţiile sale academice %. 
Aceste insuccese în viaţă le-au dezvoltat în suflet o dispoziţie duşmănoasă faţă de 
societate, au trezit în ei un puternic resentiment, făcându-i să-şi îndrepte toate forţele 
lor în contra societăţii, de ale cărei favoruri nu s-au bucurat. 


23. Hendrik de Man, Die sozialistische Idee, Jena, 1933. 

24. Maurice Debesse, La Crise d'originalite juvenile, Paris, 1936. 

25. Werner Sombart, Der proletarische Sozialismus, Bd. I, Jena, 1924, p. 75. 
26. Ibidem. 

Desigur că resentimentul provocat de suferinţe personale sau de o intensă refulare 
a dorințelor şi aspirațiilor poate determina nu numai atitudinea practică, ci şi 
concepţia teoretică a unui intelectual. Nietzsche a formulat morala supraomului, care 
trece peste cei slabi, care nu ştie ce e mila, care se afirmă prin puterea sa de viaţă şi 
dorinţa de putere, el, care era slab şi suferind. Nietzsche a întruchipat în supraom 
ceea ce ar fi dorit pentru el, dar i-a lipsit lui. Cu toate acestea, nu putem explica 
atitudinea şi concepţia intelectualului numai prin resentiment sau prin interes 
personal, cum susţine Sombart. Ar fi prea egoist, prea urât, prea puţin măgulitor 
pentru valoarea conştiinţei şi gândirii umane ! Dar, în afară de această consideraţie, 
avem exemple concludente care dovedesc contrariul. 

Dacă ne referim numai la mişcările sociale din Rusia ţaristă, constatăm că 
protagoniştii lor erau de regulă intelectuali şi că aşa-numita inteligenţă revoluționară 
cuprindea membri din toate categoriile sociale, mulţi din nobilime, şi nu declasaţi 
sau fără succes în cariera lor. Ceea ce îi ţinea pe toţi aceştia legaţi laolaltă era o 
ideologie, o comunitate de ideal. 

Fără îndoială că intelectualul care s-a ridicat dintr-o anumită clasă va lupta din 
toate puterile pentru clasa sa originară, dacă gândirea şi conştiinţa sa îl vor îndemna 
la aceasta şi poate că va fi mai impetuos decât acela în care vorbeşte numai 
convingerea intelectuală. În genere însă, intelectualii n-au format niciodată o clasă 
aparte, nici n-au coincis cu o anumită clasă din cele existente, chiar dacă s-au ridicat 
în trecut până la nobleţe sau până la demnităţile cele mai înalte în prezent. Ei s-au 
împărţit după ideologii între toate celelalte clase sociale, neavând nici un fel de 
organizare, cu excepţia câtorva profesiuni intelectuale. Intelectualul însă poate răscoli 
şi frământa orice clasă socială, pentru că puterea lui, indiferent de avere sau rang, 
stă în inteligenţa şi în simţirea lui, cum zice Michels. 

Ed. Berth vorbeşte cu neîncredere despre intelectuali, tocmai pentru faptul că ei 
n-au o conştiinţă oarecum organică de legătura cu o clasă socială”. Fără a analiza 
acum toate motivele care determină atitudinea socială şi politică a intelectualilor şi 
trecând peste diferitele forme intermediare, putem distinge două tipuri de militanţi : 
interesaţi şi misionari %. Primii sunt avocaţi plătiţi ai unor cauze mereu noi, oameni 
a căror atitudine nu-şi are izvorul în spiritul, ci în interesul lor egoist şi îngust. De 
aceea, nici una din acţiunile lor nu rezultă din vreo credinţă şi convingere sinceră şi 
nimeni nu se poate sprijini pe cuvântul şi pe statornicia lor. Renan scuza schimbarea 
părerilor, dar presupunea întotdeauna buna-credinţă. Unde este progres trebuie să 
fie şi schimbare, zicea el, de aceea progresul minţii aduce schimbarea părerilor. 
„Nimic nu este mai neschimbător decât nulitatea, care nu vede decât o faţă a 
lucrurilor”, iar „mijlocul de a nu te schimba este de a nu gândi” %, zicea el, 
referindu-se de bună seamă la evoluţia concepţiilor unui gânditor sau unui om politic. 
Valoarea morală a schimbării de atitudine politică depinde însă întotdeauna de 
motivul care o determină şi de modul cum se efectuează ea. Inteligența poate găsi 
justificări pentru orice fel de atitudine şi schimbare, dar nu trebuie să uităm că şi 
sofiştii aveau explicare gata pentru orice lucru. Intelectualii din a doua categorie 
sunt determinaţi întotdeauna de o necesitate sufletească. Ei înţeleg să întrebuinţeze 
capitalul lor de cultură pentru societate şi reacţionează uneori chiar impetuos pentru 
realizarea idealului lor social. 


27. Ed. Berth, Les Méfaits des Intellectuels. 

28. Robert Michels, Historisch-Kritische Untersuchungen zum politischen Verhalten der Intellektuellen, 
in „Schmollers Jahrbuch”, 1933. 

29. E. Renan, L'avenir de la science, p. 62. 

Intelectualii nu sunt şi nu pot fi o categorie economico-socială, ci ei trebuie să 
constituie o categorie etico-socială, cum observă atât de just Tugan-Baranovski, în 
studiul său Inteligență şi socialism. Adevăratul intelectual, acela al cărui suflet este 
frământat de idee şi a cărui menire este de a ţine mereu strălucitoare flacăra nestinsă 
a spiritului, acela se consumă chiar trupeşte în lupta pentru un gând, acela simte o 
chemare căreia îi urmează ca un fanatic. Din nenorocire, azi pseudo-intelectualii, 
posesori ai unor diplome, mânuitori abili ai cuvântului uneori, dar suflete sterpe şi 
minţi obtuze, lachei ai reclamei şi slugi ale celor care deţin puterea de comandă, 
aceştia servesc drept model de conducători sau cu pretenţie de conducători. Din 
cauza lor poate apărea justificat disprețul unora faţă de „nelegiuirile intelectualilor” 
din zilele noastre. Aceştia sunt exemplul şi modelul pe care tineretul nostru îl are 
înaintea sa, încât nu e greu de explicat de ce generaţia nouă prezintă unele caractere 
îngrijorătoare. 

Care este structura generaţiei noi de azi şi ce caractere specifice prezintă dânsa ? 

Observând mişcările sociale ale tinerilor, Giinther constată că ei prezintă foarte 
mari diferenţe între dânşii; de aceea, când vorbim despre tineret, trebuie să ne 
gândim că propriu-zis nu avem de-a face cu un tineret, cu o ideologie a lui, căci în 
fiecare ţară există un anumit tineret, cu mentalitatea lui specială, determinată de 
starea socială de acolo. Ba chiar în una şi aceeaşi ţară generaţia nouă nu are un 
aspect omogen, întrucât există curente care se ciocnesc şi tendinţe care se contrazic. 
Şi totuşi sunt unele fenomene şi trăsături caracteristice comune tinerilor din toate 
ţările. Astfel, în toate părţile, tineretul îşi reclamă acum dreptul său în politică, 
deoarece cei mai bătrâni nu mai inspiră nici o încredere. Asistăm la o ofensivă a 
tinerilor, indiferent de concepţia pe care au îmbrăţişat-o, în contra vechilor condu- 
cători, care sunt acuzaţi fie că n-au ştiut cum să înlăture războiul mondial, cu 
consecinţele sale dureroase, fie că nu pot să construiască o nouă societate, în care 
nemulţumirea să nu mai fie starea permanentă şi izvorul tuturor tendinţelor de 
dezagregare. Şi într-un caz şi într-altul, vechii conducători rămân acuzaţi şi 
condamnaţi atât de tinerii adepţi ai concepţiilor de dreapta, cât şi de cei înglobaţi în 
mişcările de stânga. Vremile sunt prea grele pentru forţa bătrânilor şi puterea lor de 
adaptare la noile împrejurări prea mică, cred tinerii. 

O primă constatare, pe care o poate face uşor oricine observă generaţia nouă, 
este că tineretul se manifestă acum activ, viu şi chiar violent în viaţa socială şi 
politică. La îndrăzneala de concepţie, tinerii intelectuali adaugă acum forţa agresivă 
şi tendinţa de a silui convingerea altora. Tipul intelectualului de odinioară, care căuta 
pacea în iubirea largă de oameni şi repausul într-o puternică credinţă teoretică, a 
făcut loc astăzi tânărului înfrigurat de activitate şi mânat de impulsul unei dorinţe, a 
cărei realizare o urmăreşte din răsputeri. În alte vremi mai liniştite, tinerii aveau 
fiecare „ideea” lor, pe care o frământau, adeseori neclară şi misterioasă, dar din 
care ei îşi trăgeau puterea de visare şi de conduită, iar când erau în suferinţă şi 
îndoială îşi îndreptau energia lor către iubire, iubire de persoane sau de altceva. Şi 
dacă lăsau uneori impresia dezordinii, a nebuniei, poate că însăşi dorinţa de o altă 
ordine îi îndemna către aceasta. Julien Bonnecase, profesor la Facultatea de Drept 
din Bordeaux, vorbind despre studentul din anul 1900, spune că acesta avea şi el o 
mistică, adică o credinţă într-un ideal care se va realiza prin forţe nevăzute, o mistică 
romantică. Toate celelalte forme de mistică îl lăsau indiferent. El nu voia să fie un 
moralist şi nici un exemplu pentru nimeni, deși avea o conduită din cele mai corecte. 
Studentului din anul 1900, care juca din când în când bridge sau se juca de-a bătaia, 
de-a căsătoria, îi opune profesorul din Bordeaux pe studentul din anul 2000, care 

reprezintă de fapt pe cel din prezent şi care se joacă de-a morala, de-a filosofia, de-a 
religia şi mai ales de-a politica %. În locul visului şi utopiei de altădată, tineretul de 
azi manifestă vădite înclinații practice şi uneori chiar dorinţa de înfăptuire. Tineretul 
este neliniştit şi din cauza crizei — trebuie s-o recunoaştem -, căci el nu mai poate 
prevedea nimic pentru viitor, speranţele i se năruie treptat. De aceea caută necontenit 
ceva nou şi se avântă în viaţa publică. 

De altminteri, activismul generaţiei noi se prezintă sub forme care, deşi foarte 
bine distincte, uneori sunt confundate de o parte a opiniei publice. E vorba de aspectul 
negativ şi de cel pozitiv în manifestările tineretului *!. Antisemitismul hitlerist, antili- 
beralismul italian, antiburghezismul rusesc îmbracă forme violente, distrugătoare, 
în lupta pe care o dau tinerii. Sunt forme de reacțiune necruțătoare, fără milă şi... 
ceea ce e mai ciudat, fără nici un pic de generozitate, cum firesc ar fi să ne aşteptăm 
de la tineret. 

În unele ţări însă, generaţia nouă depune într-adevăr şi muncă pozitivă pentru 
realizarea pe teren a ideologiei sale. Vom cita astfel avântul comsomolilor ruşi pentru 
industrializarea statului sovietic şi realizarea planurilor cincinale, precum şi munca 
pe teren a unor organizaţii tinereşti din Germania de azi. Încercarea de orientare a 
tinerilor de acum corespunde perfect oscilaţiilor şi transformărilor economico- 
-sociale. Înainte de anul 1914, când domina capitalismul, la adăpostul liberalismului 
garant al drepturilor absolute ale individului şi al concurenţei dintre indivizi, sub 
toate formele ei, a apărut ca un fel de reacțiune în contra exceselor acestui capitalism 
o puternică mişcare a muncitorilor. În acea epocă, se constată mai în toate ţările o 
activitate de organizare a partidelor socialiste şi de disciplinare conştientă a păturii 
muncitoreşti, ceea ce lăsa impresia unui foarte nestabil echilibru social şi trezea o 
vie nelinişte. Atunci se accentua pe fiecare zi curentul de stânga, care atrăgea pe 
tineri. Foarte mulţi erau socialişti. Avem în acel timp un tineret muncitoresc socialist. 
Dar chiar la intelectualii tineri, indiferent de clasa din care făceau parte părinţii lor, 
era un fel de modă socialismul. 

Mai târziu, războiul, cu tot cortegiul său de consecinţe, a zdruncinat şi mai mult 
încrederea în echilibrul social existent, dând naştere unor convingeri mult mai 
dinamice, care s-au altoit pe suferinţă şi care au impus astfel nevoia unor urgente 
modificări în organizarea socială. De data aceasta, lupta s-a accentuat, căci forţele 
capitalismului ameninţat s-au organizat, putând să înfrunte şi să doboare în multe 
tări curentele de stânga, care au păcătuit uneori prin excese fără rost şi fără rezultat. 
În această luptă dintre două lumi, una care vrea să trăiască în vechea ei organizare şi 
alta care nu are încă fiinţă decât în ideologie, intelectualii au căutat să se orienteze, 
să-şi fixeze o anumită atitudine. De aici a rezultat o despărţire a lor în două tabere 
opuse, unii cu credinţa în democraţie şi libertate, iar alţii în dictatură şi rasism. În 
această atmosferă sumbră, plină de neîncredere, tinerii au pretenţia de a vedea clar, 
de a înţelege şi de a contribui la noua aşezare a lucrurilor. Toate statele sunt într-o 
frământare necontenită, nemulţumirea creşte, vindecarea relelor se face încet, 
remediile sunt necomplete. Şi cum de obicei, în toate crizele mari, lumea a dat vina 
pe stat şi organizarea lui, tot aşa şi în zilele noastre, organizarea politică a societăţii 
este ţapul ispăşitor. De aceea apar acum tot felul de concepţii şi sisteme care tind să 
înlocuiască regimul în fiinţă. Iar luptele dintre reprezentanţii lor devin din ce în ce 
mai acerbe. 


30. Julien Bonnecase, L'6tudiant de l'aube nouvelle. Sa mystique, Bordeaux, 1936. 
31. E. Giinther-Griindel, Die Sendung der jungen Generation, München, 1932. 

Generaţia nouă ia parte la toate aceste frământări sociale, vede haosul şi adeseori 
lipsa de moralitate, de aceea suspectează chiar şi ceea ce ar trebui să impună respect, 
încercând în acest interregn moral să se situeze într-o poziţie specială proprie ei. 
Într-adevăr, morala obişnuită a trecutului le apare tinerilor ca ceva perimat, pe care 
ar vrea să-l înlocuiască prin altă morală, care să corespundă mai bine sufletului lor, 
prin forme şi adevăruri noi, pe care să le impună şi celor bătrâni, fiind convinşi că 
„fiecare epocă pune oamenilor săi probleme noi” 7. pe care aceştia trebuie să le 
rezolve dacă nu vor să cadă striviţi sub greutatea lor. 

În veacul trecut, liberalismul individualist, proclamând valoarea drepturilor 
omului, entuziasma tot ceea ce era tânăr şi idealist. Astăzi însă ideea comunităţii 
sociale este pe primul plan. Mentalitatea contemporană recunoaşte că respectul 
omului şi al valorilor pe care le creează dânsul alcătuiesc temeiul oricărei civilizaţii 
şi culturi durabile, dar nu face din individ un fetiş, ci îl încadrează în grup, 
considerându-l ca un instrument al scopurilor superioare ale societăţii. Aceasta în 
statul politic naţional şi naţionalist, întocmai ca şi în cel comunist. 


Elementele componente ale tineretului 


Tineretul de azi are o origine şi o compoziţie variate, deşi caracterele şi preocupările 
lui sunt foarte asemănătoare. Într-adevăr, nu toţi cei ce sunt contemporani formează 
o generaţie, căci pe lângă diferenţele de mentalitate dintre indivizi, pot fi şi diferenţe 
mari de vârstă — şi oricât de mică însemnătate ar avea elementul biologic pentru 
ideea de generaţie, nu putem face totuşi abstracţie de dânsul. De aceea, trebuie să 
cercetăm straturile care formează generaţia nouă, căci ea cuprinde tineri de 
provenienţă diferită şi cu variaţii sensibile de vârstă. Giinther, în interesanta lui 
lucrare despre generaţia nouă, deosebeşte trei elemente componente ale acestei 
generaţii, şi anume: în primul rând, foştii luptători de pe front, apoi tinerii 
adolescenţi din timpul războiului şi, în sfârşit, minorii de după război %. Toţi aceştia, 
abstracţie făcând de diferenţa lor de vârstă, prezintă aceeaşi nelinişte crescândă în 
acţiune şi aceeaşi duritate neobişnuită în manifestări, care îi deosebesc de ceilalţi 
oameni din alte generaţii. Să vedem cum se explică aceste trăsături caracteristice şi 
datorită căror cauze stă în faţa noastră un tineret nou, pe care-l simţim mult deosebit 
de noi. 

Cel dintâi element ` tinerii întorşi de pe front acasă nu au revenit la vreo situaţie 
definită, pentru că ei nu-şi formaseră încă nici o carieră, ci ei au trebuit să o înceapă 
de la capăt. Criza economică i-a lovit deci de la început în faţă, punându-i în penibila 
poziţie de a lupta contra mecanismului economic care-i zdrobea. Izbindu-se la fiece 
pas de greutăţi şi observând enormele dificultăţi ivite după război, în sufletele lor a 
încolţit dorinţa de a schimba structura societăţii actuale şi atunci au început a activa 
pe teren politic. Respinşi din multe părţi, sufletele lor s-au închis pentru generozitate 
şi milă. 

Intelectualii se vedeau excluşi de la rolul lor firesc de a constitui elita conducă- 
toare în societate, fiind ameninţaţi cu declasarea, şi aceasta datorită nu vreunei 
deficienţe a lor, ci defectuozităţii mecanismului social. În asemenea condiţii, aceşti 
tineri au intrat în lupta politică, urmând diferite direcţii, după ţări. Astfel, în Italia 
ei s-au grupat în „Fasci dei Combatenti”, punându-se în serviciul lui Mussolini 

pentru realizarea fascismului anti-democratic şi anti-parlamentar *, în Germania au 
intrat în mişcarea socialistă republicană, pentru ca mai în urmă să se lase înflăcăraţi 
de ideea revanşei germane şi a revizuirii tratatelor de pace, devenind național- 
-socialişti, iar în Rusia au îmbrăţişat bolşevismul. Prin urmare, problema destinului 
lor personal, periclitat în noua societate, i-a făcut pe aceşti tineri să privească 
societatea cu alţi ochi şi cu alte gânduri, mai îndrăzneţe şi mai neobişnuite. 

Cel de-al doilea element: tinerii adolescenţi din timpul războiului au şi ei o 
problematică practică a generaţiei, poate chiar mai mult decât primii, căci în faţa lor 
se ridică foarte multe greutăţi când e vorba de a-şi fixa un loc în angrenajul social. 
Din această cauză cer ei cu disperare să li se uşureze lupta pentru trai, de aici şi 
tendinţa xenofobă atât de accentuată şi afirmarea necontenită a nevoii de naţionalizare 
în toate direcţiile şi domeniile de activitate. 

După război, în special, se constată o mare aglomerare a tinerilor în universităţi 
şi către studii superioare. Criza economică a paralizat activitatea, închizând multe 
drumuri practice pentru tineret, de aceea el s-a îndreptat către universităţi, crezând 
că prin titluri superioare va avea la dispoziţie mai multe debuşeuri. Este interesant 
de observat faptul că în ţările cu veche tradiţie şi unde fiecare profesiune numără 
mai multe generaţii succesive, astăzi copiii nu mai îmbrăţişează cariera sau 
profesiunea părinţilor. De pildă, mai înainte erau familii întregi de preoţi, de avocaţi 
sau de doctori, constituindu-se o adevărată tradiţie familială în direcţia acestor 
profesiuni. Şi tot aşa în ceea ce priveşte comerţul şi meseriile. În toate ţările de 
mare industrie şi comerţ, mai înainte copiii, după ce îşi însuşeau instrucţia tehnică 
şi comercială necesară, preluau conducerea afacerilor, stabilind astfel continuitatea 
firmelor şi tradiţia lor. Acum însă ei nu mai simt chemarea şi plăcerea de a continua 
profesiunea părinţilor. Universitatea, care pare a da un fel de nobleţe, atrage şi pe 
aceia care ar avea legături cu profesiunile practice %. Politica de dezvoltare a şcolii 
după război a fost poate greşit înţeleasă, iar nevoia de a ocupa funcţiile rămase libere 
a îndrumat pe foarte mulţi către instituţii de studiu teoretic. Aşa se explică creşterea 
exorbitantă a numărului de studenţi mai în toate ţările. În Germania, în anul 1932, 
erau 140.000 studenţi, în Franţa 82.700, iar în Statele Unite statistica arăta încă din 
anul 1927 cifra de 775.000. Chiar în ţara noastră, la o populaţie de mai puţin de 
20.000.000 locuitori, am avut în anul 1932 respectabilul contingent de 36.112 
studenţi, din care 23.000 numai în Bucureşti. 

Se înţelege că acest aflux către universităţi şi profesiuni liberale a avut ca urmare 
o supraproducţie de titraţi, o concurenţă aprigă între ei pentru stabilirea unei 
poziţii convenabile în societate şi, fatal,... şomajul. De aceea s-a spus, cu drept 
cuvânt, că universităţile au devenit acum adevărate „săli de aşteptare ale şoma- 
jului” 3%. Problema aceasta a studenţilor şi a titraţilor şi-a pierdut caracterul ei iniţial 
pur academic, devenind acum o adevărată problemă politică, deoarece şomajul 
ameninţător agită spectrul răsturnării ordinii sociale °. Până şi în profesiunile cu 
caracter practic se constată existenţa şomajului, rezultat direct al crizei, căci ingineri, 
chimişti, electricieni n-au de lucru sau sunt nevoiţi să primească situaţii infe- 
rioare titlurilor şi pregătirii lor, cu riscul de a se declasa. Fără a intra în discuţia 
acestei probleme, care merită însă o serioasă analiză, citez numai două exemple : în 

Germania, în anul 1932, oferta de posturi pentru chimişti scăzuse cu 30%, pe când 
cererea crescuse cu 41%, iar în Elveţia, pentru 15 locuri vacante de ingineri, s-au 
înregistrat 472 de petiţii 5%. Dacă şomajul lucrătorilor este în uşoară scădere acum 
faţă de anii 1932 şi 1933, nu se poate spune acelaşi lucru şi despre şomajul inte- 
lectualilor %. 

Diferitele soluţii care s-au propus n-au remediat acest rău până în momentul de 
faţă. S-a ajuns chiar la ideea limitării numărului de studenţi care trebuie primiţi în 
universităţi, la aşa-numitul numerus clausus, la malthusianismul intelectual. Astfel, 
în Ungaria, mai ales din cauza unor preocupări politice, s-a stabilit că 9/10 din totalul 
locurilor să fie rezervat studenţilor unguri băştinaşi, iar în Germania, legea de la 25 
martie 1933, care se ocupa de suprapopularea şcolilor secundare, se extinde şi în 
învăţământul superior, stabilindu-se pentru anul 1934 un număr de 15.000 studenţi 
care pot fi primiţi în primul an de studii, repartizaţi pe provincii H. În acelaşi timp, 
s-a stabilit acolo, conform concepţiei politice dominante acum, proporţia de 1,5% 
locuri pentru studenţii nonarieni pentru întreaga ţară, excluzându-se totodată toţi 
studenţii cu convingeri marxiste. Soluţia aceasta, care restrânge numărul studenţilor, 
e cea mai puţin potrivită, pentru că ea denotă o greşită şi primejdioasă concepţie 
despre universitate. Desigur că statul, pentru împlinirea nevoilor sale, face apel la 
instituţiile de cultură, pe care le întemeiază şi susţine, şi ele sunt datoare să răspundă 
cererilor, dar de aici nu se poate deduce că învăţătura serveşte numai pentru 
pregătirea de funcţionari. La cultură trebuie să aibă acces oricine, cât mai mulţi — 
statul nu are a se teme de lumină, ci de întuneric. Universitatea nu creează însă 
drepturi inexorabile la funcţie, ci ea dă titluri, care dovedesc pregătirea absolvenţilor 
în diferite domenii de cunoaştere. Atât. Prin urmare, prin şcolile sale, statul nu 
contractează obligaţia de a numi în funcţii pe absolvenţii lor. Desigur, e nevoie de o 
severă selecţie a studenţilor, dar nu pentru a-i împiedica de a veni la universitate, ci 
pentru a recruta cât mai bine pregătite elemente. 

Toate acestea arată clar situaţia precară şi descurajantă a celui de-al doilea strat 
component al tineretului actual, care şi el are motivele sale speciale de a se ridica în 
contra ordinii sociale existente. 

În sfârşit, nu trebuie să pierdem din vedere nici copiii războiului, adolescenţii de 
astăzi. Ei sunt aceia care inspiră cea mai mare îngrijorare, căci pregătirea culturală 
şi conduita lor morală constituie pentru noi un mare semn de întrebare. De 
altminteri, ei au şi o tară congenitală, de care nu sunt vinovaţi, dar care apasă greu 
asupra lor. Ei sunt concepuţi şi născuţi în febra şi enervarea războiului, în acea 
atmosferă când nu mai exista nimic normal. Aceste elemente, atât de variate, 
constituie generaţia nouă de acum, care vrea să preia conducerea din mâna celor 
mai în vârstă pentru a rezolva problematica lor specială şi a realiza noua lor 
ideologie. 

Tineretul a avut întotdeauna înclinații şi preferinţe pentru anumite ideologii 
sociale, dar niciodată n-a intrat în activitate ca masă, aşa cum se manifestă astăzi. 
Chiar adolescenţii, despre care Renan spunea că reprezintă „vârsta capricioasă şi 
fantastică prin care se separă farmecul copilăriei de raţiunea omului matur”, au 
început a se agita în unele ţări, unde de altminteri sunt încurajați în mişcările lor. 

Aceşti adolescenţi, care nu sunt nici copii, dar nici tineri propriu-zişi, au început să 
cunoască prea devreme viaţa sub toate formele ei, de aceea ei nu pot avea măsură în 
nimic şi alunecă uşor pe o pantă periculoasă. Din cauză că se ataşează repede de 
persoane şi se entuziasmează tot aşa de repede de idei, pe care de multe ori nu le 
pot înţelege în totul, ei sunt în stare să facă tot felul de fapte necugetate. 

Împrejurările sociale şi economice, precum şi situaţia specială în care se găseşte 
tineretul de acum i-au dat prilej să se avânte cu toată vigoarea în viaţa politică. 
Forţa, care începe a se manifesta o dată cu pubertatea, e în toată dezvoltarea sa la 
tânăr şi nu arareori ea este izvor inconştient de revoltă faţă de ideea de autoritate 
socială. Trebuinţa de libertate şi de expansiune îi dă tânărului impresia că orice 
autoritate care îi reglementează manifestările comite un atentat în contra persoanei 
sale. Câţi dintre noi n-au simţit la fel în trecutul lor şi nu s-au entuziasmat odinioară 
citind pe Bakunin! Şi e firesc să fie aşa, pentru că tineretul ia o atitudine emoţională 
faţă de problemele politice şi, în consecinţă, se înflăcărează pentru valori ideale, de 
multe ori fără posibilitate de realizare. 

Programele tinereşti, observă Spranger, au întotdeauna un caracter radical şi 
fanatic, iar ideologia lor o pronunţată nuanţă universalistă. Tinereţea, care are în 
sine germenul unei spiritualităţi noi, nu-şi dă seama însă că ea este numai „o potenţă 
dinamică”, nu şi o „energie politică” 4, că ideile sale pot deveni pentru moment 
forţe, dar nu întotdeauna realităţi. Idealismul primei tinereţi este un fel de încântare 
spirituală, în care apar tot felul de idei, unele complet desfăcute de orice contact cu 
realitatea, dar care se ciocnesc, se înlocuiesc sau se amestecă laolaltă, formând un 
mozaic în care se recunoaşte perfect starea emoţională a tânărului. Tânărul vrea să 
fie ascultat, să-şi impună ideile, să schimbe realitatea, căci simte într-însul torente 
de forţă care i-ar permite să se împotrivească oricui — de aici îndrăzneala nu arareori 
ofensatoare a tinerilor. Omul matur însă îşi dă seama că cine vrea să conducă un 
grup de oameni trebuie mai întâi să adopte el ceva din spiritul grupului, pentru a 
putea să-i impună apoi treptat şi pe nesimţite idealul său propriu. În vederea unor 
astfel de realizări se cere pregătire, cunoaşterea adâncită a lucrurilor, experienţă — 
or, toate acestea necesită fireşte o durată oarecare de timp. Cu o astfel de psihologie 
a pornit tineretul de acum vijelios la lupta politică, îmbrăţişând diferite ideologii. El 
şi-a asimilat însă complet încrederea în puterea minorităţilor îndrăzneţe, care pot 
constrânge mulțimile la anumite acţiuni pe care le doreşte el. Această idee originară 
sindicalismului anti-naţionalist o găsim adoptată şi de partizanii concepţiilor naţiona- 
litare şi integral naţionaliste. 

Deşi tinerii, prin firea lor, nu prea au plăcere de a se supune unei discipline, din 
care cauză se organizează mai greu, totuşi astăzi ei sunt înglobaţi în nişte organizaţii 
asemenea celor milităreşti, supunându-se fără murmur legilor şi poruncilor organi- 
zaţiilor lor. 

Este adevărat că li se face şi o susţinută educaţie politică în acest sens. Mai mult 
încă, în această epocă de pregătire şi de organizare a tineretului, se întrebuinţează în 
mare măsură elemente mistice, ceremonial romantic, care desigur izbesc imaginaţia 
şi impresionează pe tineri. Jurământul pe „săculeţul de pământ”, pe „sabie şi 
evanghelie”, în mijlocul unor ruine sau noaptea în odăi cu ferestrele acoperite sunt 
de natură să învăluie tendinţa urmărită în o doză de mister, care convine admirabil 
firii tinereşti. În toate ţările se procedează la fel, bineînţeles cu mici variante. Dar 
unde organizarea tineretului a luat un deosebit avânt este în Italia. Acolo chiar copiii 

între 8 şi 14 ani sunt grupaţi în organizaţia numită Balila, iar de la 14 la 18 ani ei 
devin Avanguardisti, dobândind educaţie aproape militară. Tinerii care au împlinit 
18 ani intră în „Fasci Giovanile di Combattimenti”, fiind înscrişi ca membri în 
partidul fascist. Sub formulele „cartea şi sabia”, „rugăciunea şi lupta”, pe care le 
utilizează fascismul, se ascund în realitate principiile de educaţie ale tineretului 
italian de acum. 

Tineretul naţional-socialist din Germania are aceeaşi direcţie de gândire politică 
şi aceleaşi metode de lucru, cu adaosul unui element nou, anume antisemitismul. 
Ideea purității rasei şi a superiorității sângelui german, predicată de Hitler, unită cu 
dorinţa de revanşă şi revizuire a tratatelor de pace, a atras pe tineri, care s-au 
organizat în batalioane de asalt şi au impus Reich-ului guvernarea hitleristă. 

Şi dacă ne îndreptăm privirea către o ţară cu o organizaţie bazată pe principii 
diametral opuse, către comunismul rusesc, vom găsi aceeaşi organizaţie cvasimilitară, 
acelaşi avânt la tineretul grupat în asociaţia comunistă numită Comsomol. Stalin, în 
discursul său asupra planului cincinal de la 23 iunie 1931, a arătat că la baza acestui 
plan material stau considerente de ordin sufletesc, că realizarea planului nu se va 
putea face decât prin voinţa de a crea şi zelul de a lucra pe liniile trasate de dânsul. 
Prin urmare, întreaga problemă a bolşevismului a pus-o Stalin în funcţie de 
bolşevic H. La acest apel al lui Stalin a răspuns în primul rând comsomolul, care 
luptă cu îndârjire pentru înfăptuirea completă a ordinii comuniste, fiecare 
comsomolist considerându-se „nu ca un individ particular, ci ca un reprezentant al 
comsomolului întreg şi ca un model pentru restul tinerimii” %. Comsomolul are 
aproape şase milioane de membri, toţi tineri între 14 şi 23 ani, toţi fanatizaţi de 
programul şi metodele de luptă ale partidului comunist rus. Tineretul acesta joacă 
un rol foarte mare în Rusia, căci el reprezintă mentalitatea nouă, adaptată organizării 
comuniste a statului. Tinerii de vârsta lor nu au cunoscut viaţa din vremea 
capitalismului, nu s-au bucurat de plăcerile ei, deci nu au termen de comparaţie cu 
viaţa pe care o duc acum, nu au ce regreta din trecut. Şi nu trebuie să uităm că în 
Rusia de azi trăiesc aproape 100 milioane de tineri născuţi după anul 1905, deci de 
oameni care au apărut după revoluţia din acel an şi au trăit într-o epocă în care se 
frământau idei noi, alături de cei mai tineri, care n-au apucat alte vremi decât cele 
de astăzi. 

Illya Ehrenburg a înfăţişat admirabil, în romanul său Le 2-e jour de la creation, 
tipul comsomolistului posedat de munca pe care trebuie s-o presteze şi de scopul 
colectiv care trebuie realizat, adică industrializarea ţării şi traducerea în fapt a 
planului de cinci ani. Comsomolul devine un fel de forţă de sugestie, care antrenează 
la muncă, îmbărbătează pe cei obosiţi şi întăreşte pe cei slabi. Idealul social pe care 
şi l-au însuşit le dă tinerilor putere, trezeşte în ei simţul valorii lor şi, în plus, 
stârneşte ambiția de a se arăta la înălţimea misiunii care li s-a încredinţat. În acelaşi 
timp, în sufletul lor s-au deşteptat la viaţă forţe noi, pe care mai înainte nu le bănuiau 
nici ei, anume dorinţe spirituale, dorinţa de a învăţa, de a se pregăti din punct de 
vedere ştiinţific. Lenin, la unul din congresele partidului comunist, a afirmat că cea 
dintâi datorie a tinerilor este să înveţe, pentru ca apoi să poată construi noua societate 
comunistă. Şi într-adevăr, tineretul învaţă acum în Rusia, căci erau acolo în anul 
1936 un milion de studenţi, dintre care 400 de mii în universităţi şi 600 de mii în 
politehnici. 

Volodia, tipul de intelectual rafinat, visător, nu se poate adapta febrei muncitoare 
a comsomolistului, el nu poate concura la viaţă cu Petka Roykov, el reprezintă un tip 
trecut şi părăsit. Activismul acesta fanatic al tineretului are în el ceva mistic, 
asemănător religiei ruşilor de odinioară. De altminteri, firea poporului rus ne ajută 
să explicăm uşor acest nou misticism, care nu mai are ca obiect divinul, ci umanul. 
Un partizan al vechiului regim rus susţine că ruşii au fost întotdeauna bolşevici ca 
stare sufletească, deoarece idealurile, scopurile şi planurile lor au tins către Absolut. 
„Ei afirmă ceea ce nu se poate ajunge, neagă ceea ce e mijlociu, relativ şi urăsc sau 
dispreţuiesc compromisul” *. Urmărind un ideal absolut, ruşii au vrut să-şi modifice 
chiar viaţa după el, nu li s-a părut nimic hazardat şi imposibil. Relativul nu are 
valoare pentru ei, dar poate dobândi o valoare numai dacă este privit în raport cu 
Absolutul. Din empiric şi relativ ei au făcut o religie a Absolutului, de aici 
radicalismul concepţiilor lor politice, de aici fanatismul şi puterea de jertfă. 

Oare Tolstoi nu şi-a părăsit casa şi familia, nu a rupt legăturile cu societatea lui, 
pentru a trăi viaţa aşa cum a visat-o el? 

Iată, în mod fugitiv, câteva exemple care dovedesc mentalitatea nouă a tinerimii 
din zilele noastre şi care explică manifestările ei. Dacă ne oprim câteva momente şi 
asupra tineretului nostru românesc, pe care trebuie să-l înţelegem şi să-l călăuzim cu 
dragoste, constatăm că, din punct de vedere al formării sale, el nu se deosebeşte 
deloc de acela din alte părţi. Mi-e teamă însă că nivelul cultural şi pregătirea generală 
a tinerilor noştri nu sunt de acelaşi grad cu ale acelora din alte ţări. La noi, mişcările 
sociale şi politice ale tinerimii au fost începute de studenţi şi o bună bucată de vreme 
s-au mărginit numai la ei. Mai târziu însă, s-au amestecat cu ei tot felul de elemente, 
dintre care unele foarte dubioase. La noi, nu putem spune că avem de-a face cu o 
mişcare generală şi organizată a unei generaţii, cu toată aparenţa de organizare. E o 
mişcare despre care nu putem afirma că mai este studenţească, şi nici a tineretului. 

In al doilea rând, apariţia unei conştiinţe politice în tineret nu a mers paralel cu 
pregătirea intelectuală şi ştiinţifică, ba încă la noi s-a afirmat aspectul negativ al 
luptei generaţiei noi. Nu vedem la tineri munca titanică a comsomoliştilor, iar sala 
de curs şi seminarul nu au viaţă tânără, care să soarbă ştiinţa, nu se simte un ideal 
cald de muncă spirituală, de încordare şi speranţă. Bineînţeles că ne referim la marea 
masă studenţească, lăsând la o parte onorabilele excepţii individuale. In afară de 
aceasta, din cauza lipsei de paralelism între rolul pe care-l revendică tineretul şi 
pregătirea culturală pe care o are, s-a născut pretenția, care nu stă bine tinerilor. 
Naționalismul tineresc de acum este foarte intransigent şi „câteodată chiar puţin 
creştin”, cum observă profesorul Ion Petrovici “5, iar xenofobia a îmbrăcat la noi 
haina antisemitismului, fără a propune soluţii practice pentru rezolvarea chestiunii 
evreieşti. 

Dacă ne coborâm ceva mai jos pe scara vârstei şi privim cele mai tinere elemente, 
constatăm o adevărată dezorganizare morală, groaznică şi îngrijorătoare pentru viitor. 
Crime comise de elevi de liceu, jafuri organizate în bande de adolescenţi, iată ceva 
neobişnuit şi foarte trist! 

În ultimul timp s-a început şi în ţara noastră o organizare de stat a tineretului 
şcolar, denumită Straja Țării. Scopul urmărit este distragerea adolescenților şi 
tinerilor de la mişcările politice cu caracter violent politic şi educarea lor în spirit 
naţional şi monarhic. 


44. Karsavin, Das religiöse Wesen des Bolschewismus. 

Din cele câteva exemple enumerate, am văzut că în alte ţări tineretul e capabil de 
eforturi puternice şi creatoare datorită unui ideal în care crede şi unei concepţii. De 
un ideal pozitiv, stărui în special asupra acestui caracter „pozitiv”, este nevoie şi la 
noi, căci negația poate dezlănţui forţe primitive, încătuşate de civilizaţie, dar nu 
poate trezi puteri creatoare durabile. Tinerii noştri trebuie să înţeleagă că forţa fără 
morală e absurdă şi revoltătoare, precum forţa fără pregătire şi pricepere este 
distrugătoare. Având conştiinţa existenţei lor reale, tinerii trebuie să privească cu 
înţelegere trecutul, care scapă puterii lor, dar în acelaşi timp să se uite cu încredere 
în viitor, care reprezintă domeniul posibilităţilor. În orice moment însă ei trebuie să 
fie stăpâniţi de grijă, de grija de a păstra ceea ce nu ei au creat şi de sentimentul 
răspunderii pentru ceea ce sunt chemaţi să înfăptuiască. Gânditorul german 
contemporan Martin Heidegger susţine că esenţa Existenţei este grija, die Sorge %, 
frământarea care constituie mobilul tuturor formelor de realizare ale Existenţei. Ei 
bine, această nelinişte şi frământare spirituală superioară, transformată în grija de 
creaţie şi cultură, de realizare totală a posibilităţilor naţionale şi umane, trebuie să 
însufleţească tineretul. În acest scop, el trebuie să-şi dea seama că rostul lui este, 
înainte de a lua comanda, să asculte, iar generaţia conducătoare de acum nu trebuie 
să uite nici un moment că dreptul de a comanda implică răspundere, de aceea să se 
analizeze sufleteşte şi să-şi revizuiască conştiinţa, pentru a nu mai păcătui. 

Studenţimea noastră, prinsă în vârtejul luptelor politice, având de înfruntat 
mizeria şi grija de un viitor nesigur, este, fără îndoială, abătută din calea ei normală 
şi îndepărtată de la studii şi de la ştiinţă. Dacă aceasta este situaţia, dacă vremea în 
care trăim e tulbure şi agitată şi dacă soarta materială a celor chemaţi să facă ştiinţă 
e atât de oscilantă şi nesigură, se mai poate vorbi în mod serios de preocupări 
ştiinţifice şi de avântul spiritualităţii ? 


Soarta intelectualilor 


Toată evoluţia omenirii ne arată că spiritul nu a putut fi înăbuşit niciodată şi de 
nimic. Oricât de apăsătoare a fost organizarea socială, oricât de vitrege au fost 
împrejurările, ştiinţa şi spiritualitatea au izbutit, mai curând sau mai târziu, să-şi 
impună creaţiile lor. Toată istoria umană este mărturia nedezminţită a acestui fapt. 
Forţa brutală poate cuceri, poate distruge vieţi omeneşti şi lucruri materiale, poate 
întârzia evoluţia, dar ea nu se poate menţine şi nu poate rezista puterii spiritului. 
Când încolţeşte în suflet germenul unei credinţe adevărate, nici o forţă din lume nu-i 
poate sta în cale. Ştiinţa şi credinţa vor domina lumea. Sunt, desigur, şi ştiinţe care 
se complac mai mult în linişte şi siguranţă, acelea pe care Renan le numea 
umbratiles, dar ştiinţa ca atare nu cunoaşte pacea şi beatitudinea lenei. Cele mai 
mari, mai valoroase şi originale creaţii au apărut în vremuri când se zămislea o nouă 
spiritualitate. De altfel, graniţele despărţitoare dintre evurile istorice, dintre epocile 
seculare nu sunt fenomenele materiale, nu sunt nici numai formele de organizare 
politică sau economică, ci ele constau din apariţia unei noi spiritualităţi, care pune 
capăt unei mentalități şi formelor ei de manifestare şi începe o altă serie evolutivă. 
De ce să fim descurajaţi că epoca noastră prezintă simptome neobişnuite, 
condamnabile chiar din punct de vedere moral? Nu descurajare, ci vigilenţă şi 
muncă. Desigur, trebuie să privim cu grijă aceste fenomene, pentru ca ele să nu 
degenereze, dar în nici un caz nu este motiv de disperare. Aşa se explică faptul că în 

epocile tulburi, când se făureşte o nouă spiritualitate, alături de mizerie şi nebunie, 
apar creaţiile sublime. În mizerie şi durere, zice Renan, se plămădesc idei geniale, 
forţe care transformă lumea. Îşi închipuie oare cineva că Iisus Hristos şi doctrina sa, 
cu acea puternică afirmare a iubirii şi cu mângâietoarea idee a salvării umane, s-ar 
fi putut naşte într-o epocă de bunăstare a tuturor, de libertate desăvârşită şi de 
armonie ? Dacă n-ar fi fost marile deosebiri dintre clasele sociale, puternica stăpânire 
romană asupra Orientului cucerit, am fi avut noi oare o omenire în freamăt şi 
răzmeriţă, luptând pentru o credinţă nouă? Dacă în acea mare suferinţă a celor de 
jos, în desfrâul bogaţilor, spiritul ar fi fost secătuit şi forțele lui originare epuizate, 
nu ar mai fi apărut acea minunată speranţă a salvării şi credinţa fanatică în 
Dumnezeul creştinilor. Deci nu descurajare, ci muncă şi luptă, spiritualitatea tot va 
triumfa ! 

Individul fizic, ca orice unitate materială, poate fi maltratat, oprimat, suprimat, 
spiritul său însă, chiar în cele mai critice momente, găseşte mijlocul de a se păstra şi 
de a se manifesta. Generaţia nouă a tinerilor este astăzi ameninţată de sărăcie şi 
suferinţă, neavând posibilităţi de muncă, de plasare şi întrebuințare a forţei sale. 
Într-adevăr, în vremea noastră se constată un proces de proletarizare a inteligenţei, 
cum just observă Mannheim. „Pe piaţa muncii intelectuale apar astăzi mai mulţi 
oameni decât sunt necesari societăţii pentru funcţiile sale intelectuale” *, de aici 
valoarea socială scăzută a intelectualului. Elitele de odinioară nu mai au aceeaşi 
preţuire, pentru că momentan preocupările societăţii sunt îndreptate în alte direcţii 
decât în cea spirituală şi ştiinţifică. 

Dar, în afară de aceasta, nu trebuie să uităm că mai întotdeauna valoarea 
spiritualului nu a fost considerată în ea însăşi şi nu i s-au dat onorurile cuvenite 
pentru sine, ci opera a fost cinstită pentru că autorul a ocupat o anumită situaţie 
socială, a aparţinut unei clase dominante. Intelectualul a avut situaţia pe care i-au 
recunoscut-o conducătorii. Nobleţea spirituală a apărut târziu, după ce noblețea 
războinică şi cea de sânge fuseseră definitiv consacrate % şi trebuie să notăm că 
niciodată ea nu a fost pusă pe picior de egalitate cu ele, ci a fost considerată ca un 
fel de rudă mai săracă. 

Intelectualii, scriitorii, marii creatori de valori spirituale au avut, de când e 
lumea, o soartă materială şi socială care nu poate fi invidiată. Din cauza aceasta, 
poate, ei sunt mai puţin îndrăzneţi şi mai umiliţi în viaţa socială. Astfel, antichitatea 
a cunoscut scriitori sclavi sau liberţi pe care opera lor nu i-a ridicat cu nimic mai 
sus din starea în care se găseau. Şi pe când favoriţii soartei, membri ai unor clase 
privilegiate, care nu s-au distins cu nimic, căci istoria nu a înregistrat decât doar 
existenţa lor ca grup, trăiau în bogăţie şi fericire, bieţilor intelectuali chinuiţi nu le 
rămânea decât să-şi stăpânească dorinţele şi să-şi înăbuşe sentimentele, ridicându-se 
până la nesimţire. Sclavii eliberaţi şi plebeii exercitau în vechea Romă profesiunile 
liberale savante, ca şi artele, iar profesorii erau foarte adesea recrutaţi în special 
dintre sclavi. Poezia însăşi, care desfăta pe patricieni, era creaţia săracilor. Nu 
degeaba a deplâns Ovidiu soarta poeţilor. În toate vremile, numai bunăvoința şi 
protecţia, de multe ori umilitoare, a celor bogaţi şi puternici a înlesnit traiul 
intelectualilor. Astăzi chiar, se poate spune oare că intelectualii se bucură de 
consideraţia pe care o merită? Desigur, este un progres faţă de antichitate, dar munca 
intelectuală în ea însăşi este mai puţin apreciată în viaţa obişnuită a societăţii decât 

alte activităţi cu caracter mai practic. Dar în suferinţă şi revoltă interioară, în aspi- 
raţie şi luptă se făuresc valorile. Renan spunea: „cele mai frumoase lucruri se nasc 
în lacrimi şi nu costă prea mult frumuseţea dacă o cumperi cu preţul durerii. Credinţa 
nouă nu se va naşte decât în înspăimântătoare furtuni”. Sărăcia şi suferinţa nu depind 
numai de noi, ele ne sunt impuse de soartă, munca şi creaţia însă sunt în funcţie mai 
întâi de darurile date de Dumnezeu, şi apoi de voinţa noastră. 

Recunosc şi îmi dau seama de descurajarea care cuprinde sufletul şi paralizează 
avântul oricărui intelectual atunci când, în fiece moment, viaţa îi pune în faţă hidoasa 
sărăcie, pe de o parte, mizeria morală, pe de alta, şi totuşi sălăşluieşte în mine 
puternică credinţa în victoria lui finală. Nu există însă nici bucurie spirituală, nici 
victorie socială fără muncă serioasă, fără studiu chinuitor, care să absoarbă toate 
puterile noastre sufleteşti. 


Datoria profesorilor 


Dar oare nu există aceleaşi lipsuri, aceeaşi atmosferă apăsătoare şi aceeaşi înfrigurare 
şi frământare politică şi în lumea profesorilor ? Nu cumva tocmai ei, care trebuie să 
fie un exemplu viu pentru studenţi, dezertează cei dintâi, apucând pe căi nepermise 
şi abătându-se astfel de la misiunea lor, întocmai ca şi studenţii de la datoria lor? 

Scriitorul francez Julien Benda a pus, cu toată sinceritatea şi strălucirea, 
problema raportului dintre ştiinţă şi politica militantă şi a răspuns chiar prin lucrările 
sale La trahison des clercs şi La fin de l'éternel. În contra lui Chateaubriand, care 
susţinuse, în vremea lui, că amestecul literaţilor şi gânditorilor în politica activă este 
o dovadă de slăbire a spiritului politic la o naţiune, Renan - a cărui părere şi-o 
însuşeşte Julien Benda - a afirmat tocmai contrariul, că nu e un semn de slăbire a 
spiritului politic, ci a spiritului filosofic, speculativ şi literar. „E o dovadă, zice 
Renan, că nu se mai înţelege valoarea şi demnitatea inteligenţei, căci ea nu mai este 
în stare să preocupe spiritele distinse ; e o dovadă, în sfârşit, că stăpânirea a trecut 
de la spirit şi doctrină la intrigă şi la activitate măruntă” *. Renan nu se opreşte însă 
aici, ci atacă modul în care se face politică şi ale cărei rezultate nefaste aduc regresul 
societăţii. Pentru dânsul, politica trebuie să fie călăuzită de rațiune şi experienţă 
ştiinţifică, nu de pasiune. De aceea, el proclamă zadarnică vechea politică, susţinând 
că nu oamenii de acţiune, ci gânditorii vor transforma omenirea. Salvarea va veni de 
la cei care, refugiaţi în domeniul frumosului şi al adevărului, „vor crea această forţă 
nouă”, care va arăta tuturor „legea pe care o caută” 50. Tot ceea ce putem cere acum 
oamenilor politici, adaugă Renan, este să menţină condiţiile vieţii exterioare, pentru 
a fi tolerabilă. 

Analizând mentalitatea omului politic de astăzi şi motivele care îi determină 
acţiunea, Benda o găseşte stăpânită numai de pasiuni care se ciocnesc între ele, 
împărțind omenirea între grupuri care se urăsc. Astfel, pe primul plan apare acum 
pasiunea de rasă, care cuprinde nu numai pe conducători, ci şi colectivităţile. Aşa 
s-a născut şi s-a întărit curentul antisemit. Patria lui Herder, Goethe şi Kant, care 
voia să conducă destinele culturale şi chiar cele politice ale omenirii, este stăpânită 
în prezent de credinţa în superioritatea absolută a omului nordic, iar dintre nordici, 
a germanului. Rasa este aspectul exterior al sufletului. Conducătorii Germaniei de 
azi sunt posedaţi de pasiunea rasei. În al doilea rând, apare pasiunea de clasă, care, 

pentru Julien Benda, animă burghezia şi îi dă forţă de luptă în contra clasei proletare, 
pe care o consideră periculoasă capitalismului. Şi, în sfârşit, pasiunea națională, 
care, după Benda, este o deformare a sentimentului naţional curat şi o afirmare a 
autorităţii dictatoriale contra democraţiei. Nu discut afirmaţiile autorului, nu am a 
mă preocupa de ele mai îndeaproape aici, dar fără îndoială că timpul nostru e 
dominat de pasiunea de rasă şi de ideea naţională, care uneori îmbracă forme 
pătimaşe şi coboară mult din frumuseţea acestei idei. De asemenea, e adevărat că la 
adăpostul naţionalismului îşi fac drum tendinţe dictatoriale de guvernare. Cât priveşte 
pasiunea de clasă, aceasta e mai întunecată acum, fie pentru că este aservită de 
regimurile dictatoriale, fie că a devenit mai timidă în această epocă de afirmare a 
statului totalitar. 

Pentru aceste pasiuni se străduiesc intelectualii să găsească justificări teoretice şi 
să construiască ideologii, de aceea veacul nostru îi apare lui Benda ca „secolul 
organizării intelectuale a urilor politice” 7. Intelectualii, care multă vreme s-au ţinut 
departe de politică sau au făcut numai teorie, zice dânsul, s-au azvârlit acum în 
vâltoarea luptelor politice, alimentând pasiunile care nu unesc, ci dezbină pe oameni. 
Şi de unde în trecut ei contraziceau realismul brutal al prezentului, azi ei îl servesc. 
Pentru intelectualul de acum, adevărul este în funcţie de util, de aceea el devine 
ceva fluctuant, variabil după împrejurări. Ba chiar s-au găsit unii care să măsoare 
valoarea activităţii intelectuale după practicitatea sa *?. Prin această adaptare la 
realismul politic şi prin părăsirea atitudinii lor obiective, intelectualii au trădat ştiinţa, 
căci în loc de a oficia pe altarul spiritualului pur, ei au subordonat adevărul utilului. 
Or, adevărul, în esenţa sa, e străin de „moral” şi „util”. El poate fi trist şi supărător, 
întotdeauna însă e măreț, pentru că e mai presus de orice pasiune şi de orice 
slăbiciune omenească. Adevăratul intelectual ar trebui să pună „tot interesul vieţii 
sale în căutarea adevărului, uitându-se foarte puţin la consecinţele bune sau rele pe 
care opera sa le poate avea pentru lume” "7. Aceasta este tema lucrărilor lui Benda şi 
răspunsul pe care-l dă problemei puse. 

Desigur, lucrările lui Julien Benda sunt impresionante şi pot produce măcar o 
întoarcere către sine însuşi în fiecare intelectual, dar trebuie să mărturisim că nu 
găsim răspunsul potrivit problemei pe care am formulat-o noi. Într-adevăr, autorul 
face elogiul intelectualului de altădată, care se opunea realismului politic brutal, sub 
orice formă se înfăţişa el, în numele unor largi principii cu valoare universală, în 
contradicţie cu intelectualul de azi, aservit unor idei utilitare şi care astfel îşi trădează 
misiunea sa — de a fi mai presus de contingenţele mărunte ale momentului prezent. 
Pe noi nu ne interesează acum, în discutarea acestei probleme, nici un fel de 
ideologie. Nu apreciem pe intelectualul din trecut pentru concepţia sa şi nu 
dispreţuim pe ce cel de acum, care are altă direcţie de cugetare. Pentru noi, problema 
care se pune în acest moment este dacă intelectualii şi, în speţă, profesorii, care se 
presupune cel puţin că reprezintă cel mai înalt grad de spiritualitate şi intelectualitate, 
se abat din drumul lor, intrând în viaţa politică activă în genere, indiferent de 
concepţia pe care o adoptă ei. 

Intelectualul nu este un om detaşat de viaţa pământească şi complet străin de 
zbuciumul societăţii în care trăieşte. Fără să vrea, el simte influenţa mediului social, 
reflectă viaţa din jurul său aşa cum este şi-şi formează o imagine ideală a ei, aşa 

cum ar dori el să fie. Numai cercetările fizico-matematice şi de ştiinţe naturale pure 
nu au nici o coloratură specială, numai ele sunt reci şi universale. Toate celelalte 
sunt legate de împrejurări istorice şi sociale variate. Cultura însăşi exprimă un suflet, 
cu structura specială pe care i-o dă pământul de care e legată şi tradiţia în care s-a 
dezvoltat. Intelectualul nu poate fi deci străin de ceea ce se petrece în jurul său. 
Chiar dacă activitatea lui politică n-ar servi decât numai la menţinerea condiţiilor 
vieţii exterioare, „care trebuie să ne fie măcar suportabilă”, cum zice Renan, şi încă 
ar îndeplini un rol foarte important. Dar ea se impune cu atât mai mult cu cât psihoza 
care stăpâneşte momentul are câteodată forme înspăimântătoare de manifestare, care 
pot periclita însăşi spiritualitatea vieţii. Atitudinea pur critică în astfel de împrejurări 
nu este deloc potrivită, deoarece se mărgineşte numai la o analiză a faptelor, neavând 
în sine nimic creator. lar atunci când se formulează un nou ideal de viaţă, care 
proclamă necesitatea unei concepții tragice a lumii, a unui pesimism eroic, conştient 
de tragedia şi destinul lumii, pe care omul trebuie să-l suporte, luptând însă în acelaşi 
timp — pentru ca la adăpostul unei astfel de concepţii să se facă apologia barbarizării 
omenirii, intelectualul e moralmente obligat să ia atitudine activă şi energică, 
deoarece este vorba de făurirea unei spiritualităţi noi şi aceasta nu trebuie să fie 
niciodată ceva străin de sufletul său. 

Oswald Spengler, căci la dânsul mă refer, condamnă raționalismul trecutului pe 
motivul că ar fi stabilit un fel de siguranţă leneşă a viitorului, tocind astfel instinctul 
luptei şi al vigilenţei. Epoca de pace de la 1870 la 1914 îi pare autorului extrem de 
lungă. Dar acum, acum, zice dânsul, aceasta a trecut şi ne găsim la începuturile 
epocii de războaie mondiale 5 când „viaţa în primejdie”, care este „adevărata viaţă 
a istoriei”, reintră în drepturile ei 55. Făcând apologia omului realist, care priveşte 
lucrurile în faţă şi care are curaj, Spengler, luând cinismul şi brutalitatea drept curaj, 
ajunge să susţină că astăzi nu mai este timp pentru „suflete delicate şi idealuri 
slăbănoage” 5. „Slăbănog” este, pentru gânditorul citat, orice ideal de libertate şi 
de dreptate umană. Şi mai departe, continuă Spengler, „străvechiul barbar, care a 
stat timp de secole ascuns şi înlănţuit sub străşnicia formelor unei înalte culturi, 
trezeşte iarăşi, acolo unde cultura s-a desăvârşit şi începe civilizaţia, acea plăcere 
războinică sănătoasă a forţei proprii, pe care epoca gândirii raţionaliste, saturată cu 
literatură, o dispreţuia, acel mereu existent instinct al rasei, care vrea să trăiască 
altfel decât sub presiunea cărţilor citite şi a idealurilor livreşti. În populaţia 
vest-europeană trăiesc mulţi din aceştia, ca şi în preriile americane şi în şesul Asiei 
de nord, unde cresc cuceritorii lumii” %. Şi, ca şi cum n-ar fi de ajuns acest imn 
dedicat barbariei somnolente în noi timp de veacuri, Spengler merge mai departe 
încă, susţinând necesitatea luptei necontenite şi a unei politici generale care să 
conducă lumea prin ajutorul pintenilor °$. 

Mărturisesc că n-am citit încă până acum o pledoarie mai descurajantă ca aceasta 
a lui Spengler. Dacă ar fi numai o constatare a unor tendinţe sau a unor stări de 
fapt, n-aş avea decât să admir talentul de scriitor al autorului, dar simpatia care este 
imprimată de dânsul în gândurile scrise în opera sa mă înspăimântă şi mă întăreşte 
în convingerea că, în asemenea împrejurări, nu-i este îngăduit intelectualului să stea 
deoparte şi să nu lupte în contra unor astfel de concepţii şi atitudini. In contra 

dreptului „călcâiului” care apasă pe grumaz, trebuie intelectualul să proclame 
valoarea dreptăţii şi a culturii. Istoria omenească, în epoca culturilor superioare, 
zice Spengler, este istoria puterilor politice, iar forma acestei istorii este războiul "7. 
Pacea nu-i altceva decât încercarea celui învins de a înlătura consecinţele războiului 
prin modificarea stipulaţiilor tratatelor de pace, pe de o parte, iar pe de alta, dorinţa 
şi încercarea învingătorului de a menţine şi consfinţi cele dobândite %. Astfel, 
războiul este totul. El e starea normală în care trăiesc popoarele, care nu au altă 
menire decât să se pândească unul pe altul pentru a se sfâşia. Desigur, războiul, ca 
formă exterioară a antagonismului, care este o lege universală, e un fapt ce nu poate 
fi tăgăduit şi nici înlăturat, oricâte sforţări s-ar face în acest sens. Dar în momente 
ca cel de azi, când nu s-au tămăduit încă relele trecutului război, să faci apologia lui 
şi să aţâţi spiritele la luptă, este ceva care depăşeşte puterea de resemnare a unui 
intelectual. 

Reflectând acum asupra părerilor lui Julien Benda, se poate înţelege uşor nota 
pesimistă pe care o afirmă el şi motivul pentru care a vorbit despre sfârşitul a ceea 
ce are menirea de a fi etern, despre sfârşitul intelectualității şi al spiritualităţii. 
Dacă inteligenţa şi cultura, cu toate creaţiile lor, trebuie să cedeze pasul instinctului 
şi primitivităţii, dacă în locul sentimentelor înalte de iubire şi înţelegere, pe primul 
plan trebuie să stea barbaria şi setea de sânge, atunci desigur trebuie să uităm tot ce 
am învăţat, să dispreţuim tot ce am realizat şi să distrugem cu furie tot ce ipocrizia 
atâtor veacuri şi în atâtea forme a căutat să ne sădească în suflet, slăbindu-ne puterile 
fizice, scăzându-ne îndemânarea de a ucide şi de a bea sângele celui răpus! Şi când 
te gândeşti că nu e numai unul, numai Spengler, care susţine teorii ca cele de mai 
sus! Ele reprezintă o mentalitate caracteristică pentru o bună parte din societatea 
timpului în care trăim. 

Şi cu toate acestea, pornind chiar de la concepţia spengleriană, de la ideea 
pesimismului eroic, care nu implică resemnarea, ci suferinţa şi lupta, cred cu tărie 
că în astfel de împrejurări, într-o asemenea atmosferă de gândire şi manifestare 
politică, contribuţia luminată, cuminte şi larg înţelegătoare a intelectualului este 
necesară. S-a obişnuit lumea să vadă în intelectual un tip static, oarecum depărtat de 
viaţa obişnuită şi străin de luptele ei zilnice. Or, politica este caracterizată tocmai 
printr-un dinamism necontenit şi prin ciocnirea idealurilor şi concepţiilor, prin 
luptele partidelor, prin afirmarea unei voințe durabile şi puternice de a-şi impune 
părerea. În acţiunea politică joacă un mare rol ideea de prieten şi adversar, oamenii 
fiind împărţiţi în aceste două categorii, întocmai ca şi statele. Sensul acestei împărțiri 
este de a arăta gradul de intensitate al unei asociaţii sau al unei deosebiri - 
separaţii Hl. Dacă „politicul”, în esenţa sa, este legat cu o astfel de idee, atunci omul 
de ştiinţă nu renunţă el la starea de suflet necesară studiului pentru a se lăsa stăpânit 
de pasiune, care îi tulbură liniştea trebuitoare şi îi întunecă obiectivitatea ? Nu este 
astfel abătut din drumul său ? 

Întotdeauna intelectualul pune în politică o oarecare distanţă între el şi lucruri, le 
priveşte pe acestea cu spirit mai obiectiv şi le integrează într-un sistem, călăuzit de 
ideea adevărului şi binelui. Acţiunea lui a fost determinată, în toate timpurile, de 
tendinţa de salvare şi înnobilare a realităţii prezente. Faust, spirit chinuit de 
cercetător, care a străbătut cu mintea toate domeniile de cunoaştere, găseşte în cele 

din urmă salvarea în munca practică. De aceea, intelectualii au făurit şi reprezentat 
ideologii politice, înțelegând că în locul politicii „de la caz la caz”, care-şi are şi ea 
rostul ei în viaţa măruntă a guvernării, trebuie să se introducă un sistem de gândire 
mai înaltă şi să se afirme o credinţă şi o concepţie care pot satisface mai bine 
interesele şi idealurile oamenilor. 

„Epoca noastră nu este deloc veselă, dar e pasionant de interesantă”, zice 
Barthélemy %, constatând prefacerile prin care trece societatea contemporană. Da, 
dar este oare de ajuns numai simpla constatare ştiinţifică pentru a împiedica procesul 
de dezagregare şi de năruire a civilizaţiei şi culturii umane ? La sforţarea uriaşă a 
oamenilor de bine, intelectualii nu trebuie să aducă şi ei contribuţia lor conştientă şi 
luminată ? Fără îndoială că lor nu le este îngăduit să uite nici un moment că 
profesiunea pe care o au le impune datoria de a fi totdeauna în acord cu adevărul şi 
de a fi pildă în activitatea lor, în orice domeniu s-ar exercita ea. De asemenea, nu 
trebuie să confunde domeniul lor de cercetare ştiinţifică, teoretică, determinat de 
pasiunea cunoaşterii, cu domeniul politic, practic, stăpânit de credinţe şi de voinţă, 
de voinţa de putere în special. 

Dar, în cazul nostru, se mai impune o condiţie : mai înainte de orice, îndeplinirea 
datoriei fiecăruia în sfera sa de muncă, şi nu o datorie silnică, rece, fără entuziasm, 
ci o conştiinţă a datoriei, izvorâtă din dragostea pentru misiune şi din Sentimentul 
răspunderii morale a fiecăruia pentru activitatea sa. 

Şi acum, pentru a încheia această lungă introducere, un ultim cuvânt şi o 
rugăminte către studenţi, cărora trebuie să le fac apelul de a reveni la vechea tradiţie 
ştiinţifică a universităţilor şi de a nu se lăsa nici descurajaţi de vitregia vremilor, 
nici amăgiţi de iluzii înşelătoare ale unui viitor neclar, prezentat poate lor de către 
oameni interesaţi în culori ispititoare. Noi am trăit, poate, tot aşa de greu ca şi dânşii. 
Unii dintre noi n-au avut o copilărie mai veselă ca a lor, iar tinereţea noastră a 
gustat poate mai din plin sărăcia decât ei. Am răbdat, am muncit şi am răzbit. Faceţi 
la fel, studenți! Apropiaţi-vă cu încredere de profesorii voştri, în al căror suflet 
este, trebuie să fie, destulă dragoste pentru a vă înţelege şi a vă ajuta. 


62. J. Barthélemy, La crise de la democratie contemporaine, Paris, 1931, p. 13. 

Sociologia ca știință 


Desigur că tot ceea ce se petrece în societate se răsfrânge şi asupra gândirii 
filosofice şi ştiinţifice, căci oricât de mult s-ar susţine existenţa gândirii pure ca 
izvor al ideilor şi construcţiilor filosofice, nu se poate tăgădui că în structura acestei 
gândiri chiar intră, ca element fundamental, socialul. Evident, ingeniozitatea şi 
puterea de pătrundere a minţii sintetizează într-o formă nouă şi deosebită elementele 
de cugetare pe care societatea i le oferă ca material de operaţie. Neliniştea şi 
frământarea socială imprimă urme adânci în sufletul gânditorului şi aceasta se 
reflectă în opera sa. Atitudinea de temere şi nesiguranţă, rezultat al multelor şi 
deselor transformări sociale din vremea noastră, are drept corelat oscilaţia din 
cugetarea filosofică de acum. 

După război s-au impus o mulţime de probleme noi, au apărut la suprafaţă forţe 
nebăgate în seamă sau neglijate până atunci şi acestea şi-au făcut drum şi vor să 
schimbe ceva din structura socială în care trăim. Oscilând între tendinţa de a evita 
schimbări prea bruşte şi nevoia de a înţelege sensul în care se mişcă lumea, 
gânditorul observă tot ce se petrece în jurul său şi caută să înţeleagă, încercând 
adeseori să apuce chiar pe alte căi decât cele obişnuite. De aceea Kant, Hegel, 
Nietzsche, Spencer, Aug. Comte, Marx par a fi depăşiţi, sistemele lor fiind înlocuite 
printr-o nouă filosofie a vieţii, prin intuiționism şi misticism. Ceea ce se impune 
însă astăzi, mai mult ca oricând, în gândirea filosofică este afirmarea conştiinţei 
istorice, care scoate în relief existenţa reală în devenirea şi cauzalitatea ei istorică. 
Nu se poate vorbi de o sinteză totală a ştiinţelor într-un sistem filosofic unitar, fără 
cercetarea mediului social-istoric în care se dezvoltă ele. Aşa se explică şi marea 
importanţă a sociologiei în zilele noastre. 

Deşi ca ştiinţă sociologia e nouă, căci atinge abia o sută de ani în curând (cursul 
de filosofie pozitivă al lui Aug. Comte a apărut între 1828 şi 1842), totuşi cercetări 
cu caracter sociologic au existat şi mai înainte de această dată, cu mult înainte. Ba 
chiar problemele sociale s-au impus cu mai multă tărie decât cele pur ştiinţifice, 
pentru că ele au interesat şi pe indivizi personal şi societatea omenească în acelaşi 
timp, fiind mai aproape de înţelegerea şi de viaţa oamenilor '. 

Nu este nici o mirare totuşi că ştiinţa sociologiei s-a dezvoltat atât de târziu, 
pentru că alta era mentalitatea în trecut, spiritul fiind dominat rând pe rând de idei 
şi reprezentări foarte diferite de conceptele şi explicările din zilele noastre. Dacă 
pentru primitivi şi pentru antichitate natura însăşi era spiritualizată şi fiece fenomen 
era privit ca manifestarea unei forţe suprafireşti sau a unui spirit, pe care omul 
trebuia să şi-l facă prieten, se înţelege uşor că nu era loc pentru cercetarea ştiinţifică. 


1. Max Adler, Zur Geschichte des soziologischen Denkens, in „Der Kampf”, XVII Jahrg., 1924, 
Heft 10-11. 

Pornind de la magie, care este cea dintâi atitudine a omului faţă de tot ceea ce este 
în jurul său şi cea dintâi credinţă, trecând apoi prin religie, pentru a ajunge la 
explicarea ştiinţifică, popoarele au parcurs un drum foarte lung şi anevoios. 

Pentru acelaşi motiv, nici cercetarea naturii într-o formă exactă şi riguroasă nu 
datează de prea mult timp, căci abia de la Descartes, Galilei şi Newton dobândeşte 
ea caracter ştiinţific propriu-zis. Grecii vechi, cel mai cult popor din antichitate, nu 
au cunoscut şi studiat natura în sens de totalitate de fenomene legate între ele prin 
raporturi de cauzalitate necesară, ci s-au preocupat mai mult de ordinea şi sensul ei 
în toate fenomenele. Grecii au redus explicările naturii la un început misterios, la o 
idee mitologică, toate cercetările lor asupra fenomenelor având ca ultimă sursă 
sentimentul şi creaţiile sale mitologice. De aceea, natura apare în operele lor ca o 
realitate cu caracter antropocentric, ca o scenă pe care se perindă zeii şi demonii, ca 
prieteni sau duşmani ai omului. Prin ajutorul fanteziei şi al mitologiei, se ajunge 
mai târziu şi la alte prelucrări mentale, la concepte raţionale şi ştiinţifice, încât „din 
poeţi apar cosmologii, din mitologi astrologii şi astronomii”, cum zice cu drept 
cuvânt Strunz’. Cercetările cu caracter ştiinţific nu aveau un punct de vedere 
obiectiv, explicativ, ci erau călăuzite de consideraţii finaliste şi dominate de 
preferinţe, de aceea fizica grecească este un fel de treaptă premergătoare a eticii şi a 
metafizicii °. Ideea de necesitate, baza legii, avea pentru greci o coloratură religioasă 
şi metafizică, deoarece Ananke = Dik6 dreptate divină. Lipsa acestor două idei 
fundamentale, legea naturală şi necesitatea, a împiedicat dezvoltarea ştiinţelor naturii 
în adevăratul lor sens. 

Acelaşi lucru s-a întâmplat şi cu ştiinţele sociale. Deşi viaţa cetăților greceşti era 
foarte frământată, căci luptele interne dintre clasele sociale, pe de o parte, şi 
necontenitele războaie pentru hegemonie, pe de alta, aduceau schimbări şi reînnoiri, 
oferind astfel un preţios material de studiu, totuşi ştiinţele sociale şi sociologia nu 
s-au constituit ca atare. Mai mult încă, grecii, cu rare excepţii, nu s-au ridicat până 
la ideea de societate în genere, cum n-au avut nici ideea de natură în genere şi nici 
pe cea de lege naturală. Şi este foarte explicabil acest lucru, pentru că ei locuiau în 
oraşe mici, care în medie nu aveau mai mult de 10.000 de locuitori. Atena făcea o 
excepţie. În epoca lui Pericle, ea a ajuns să aibă 40.000 de cetăţeni, pe când Efesul, 
Miletul, Tarentul ajungeau abia la 10.000. Cele mai mari state greceşti nu erau deci 
cât un judeţ din zilele noastre. Încât era firesc ca grecii să nu se poată emancipa de 
imaginea aceasta a organizării lor sociale. Tipul de „polis” în sens de stat este, cum 
just observă Busolt 7. mai mult un concept ideal decât o realitate. Grecii au ajuns 
târziu la ideea de genus humanum şi de societate în genere. 

În antichitate au lipsit deci principiile fundamentale trebuitoare oricărei cercetări 
ştiinţifice obiective: legea naturală şi ideea de necesitate, ceea ce a întârziat 
dezvoltarea ştiinţei. Cu toate acestea, nu putem spune că grecii n-au contribuit la 
cercetarea sociologică, deoarece ei încă din secolul V î. Hr. s-au preocupat de 
politică în sensul ei practic, de arta politicii, cercetând cu această ocazie comunitatea 
de viaţă pe baza căreia se construieşte cetatea şi lăsând astfel preţioase informaţii 
asupra structurii societăţii vechi. Desigur, găsim la greci, ca şi la alte popoare din 
aceeaşi epocă, multe izvoare şi documente, prin ajutorul cărora putem reconstrui 
tipul de societate din antichitate. Găsim, de asemenea, cercetări asupra unor 

fenomene sociale şi date statistice, dar toate acestea nu constituie sociologia 
propriu-zisă, căci lipseşte din ele spiritul ştiinţific sociologic. 

Platon scrie Statul şi Legile, în care se ocupă de clasele sociale, de constituţie şi 
de legi, de cea mai bună formă de stat etc. Şi tot aşa Aristotel, care face într-adevăr 
teoria generală a statului. Dar, lăsând la o parte aceste excepţii, trebuie să recu- 
noaştem că nu se poate vorbi de sociologie propriu-zisă în antichitate. Chiar Platon 
şi Aristotel au făcut mai mult filosofie socială, în care considerentele morale sunt pe 
primul plan, decât sociologie. Numai dacă dăm numele de sociologie oricăror 
speculaţii morale, umane, am putea vorbi de sociologie de vreo patru mii de ani $. 

Evul mediu a fost absorbit de preocupări filosofice şi religioase, care distrăgeau 
atenţia de la empiric şi social, ba chiar până la începutul secolului al XIX-lea se 
înglobau în filosofia istoriei sau în etică aproape toate cercetările sociologice. Iată 
pentru ce ştiinţa sociologiei e atât de nouă. 

În toate timpurile, problemele sociale s-au impus cu destulă acuitate, dar 
cercetarea sociologică sistematică a vieţii sociale este un produs al timpurilor noi şi 
aparţine în special Europei occidentale. De când societatea şi cultura pe care o 
produce ea au fost privite ca realităţi supuse legilor pe baza unei cauzalităţi empirice, 
s-a născut ştiinţa sociologiei. E drept că există numeroase concepţii sociologice şi 
foarte diferite feluri de a înţelege sociologia, dar faptul acesta, deşi poate trezi 
neîncredere în ştiinţa sociologiei, nu este un argument în contra ei. 

Bergson observă, într-una din lucrările sale, că filosofia a suferit mult în 
dezvoltarea ei pentru că i-a lipsit precizia, pentru că, în genere, sistemele de filosofie 
pe care le construiesc gânditorii nu corespund realităţii, „sunt prea largi pentru ea” €. 
Dacă această constatare a lui Bergson e adevărată pentru filosofie, unde întâlnim 
sisteme prea largi, în domeniul sociologiei, în schimb, putem spune, fără teamă de a 
fi dezminţiţi, că diferitele concepţii sociologice sunt prea înguste, pentru că fiecare 
dintre ele priveşte numai un anumit aspect sau numai o latură a societăţii, încercând 
să explice întregul mecanism social prin acel aspect. 

Dar această varietate de interpretări şi de construcţii e caracteristică tuturor 
ştiinţelor care au ca obiect spiritul şi spiritualul, în toate formele sub care se prezintă 
el. Numai acolo unde avem a face cu natura materială se poate realiza cunoaştere 
rigidă, cantitativă, care-şi găseşte expresia în calculul matematic. Unde e vorba însă 
de produse spirituale, trebuie să ne aşteptăm de la început la complicaţii şi la variate 
interpretări. Şi societatea, oricum am privi-o noi, este în esenţa sa un produs spiritual 
foarte complex. 

La aceasta se mai adaugă faptul că foarte multă vreme cercetările sociologice au 
fost inspirate de consideraţii filosofice, morale, politice şi de nevoi practice de 
acţiune, ceea ce a făcut ca explicările faptelor sociale să fie foarte diferite. Este şi 
normal, de altminteri, să se aplice remedii numai pe baza cunoaşterii exacte a 
realităţii, de aceea gândirea sociologică s-a dezvoltat înaintea ştiinţei sociologice. În 


5. H.L. Stoltenberg, în studiul său Geschichte der Soziologie, publicat în Handwörterbuch der 
Soziologie, Stuttgart, 1931, voind să facă o schiţă istorică a dezvoltării sociologiei, începe cu 
enumerarea unor izvoare vechi, cum este Codul lui Hammurabi. Pentru Stoltenberg, Thrasymachos 
e primul reprezentant al sociologiei la greci, pentru că el a susţinut ideea că orice conducător 
urmăreşte dominarea asupra altora şi afirmarea puterii sale, formulând astfel principiul că puterea 
determină dreptul. Şi tot aşa consideră Stoltenberg drept sociologie teoria contractului de societate 
din dreptul civil roman. Cum spuneam însă mai sus, antichitatea ne oferă material şi chiar cercetări 
cu caracter social-moral, dar prin aceasta nu suntem îndreptăţiţi să vorbim despre o sociologie, 
despre ştiinţa sociologiei. 

6. Henri Bergson, La Pensée et le mouvant, Paris, 1934, p. 7. 

acest sens trebuie interpretată afirmaţia lui Tönnies că sociologia e mai veche decât 
numele ei, că „numele nu a creat-o şi inventatorul numelui nu a adus-o la viaţă” 7. 
Timpurile noi au imprimat însă gândirii sociologice un caracter ştiinţific, făcând 
distincţie clară între explicarea ştiinţifică şi acțiunea practică. Totuşi, diferitele 
discipline sociale se depărtează de multe ori de ştiinţa propriu-zisă. Leopold v. 
Wiese observă că sociologia americană de azi, deşi cuprinde cercetări speciale bine 
organizate, foarte adesea confundă sociologia cu psihologia socială, iar aşa-zisa 
sociologie rurală şi statistica au prea puţină legătură cu teoria sociologică generală A 
In trecut însă, toate concepţiile şi teoriile sociale aveau ca origine fie trebuinţa de a 
găsi o formulă de acţiune şi de a justifica diferite mişcări politice, fie impulsuri 
morale, filantropice şi umanitariste, şi nicidecum nevoia de a cunoaşte societatea. 
Sunt gânditori care şi astăzi, formal şi hotărât, susţin că mişcările sociale cu caracter 
de revendicare din partea claselor oprimate constituie obiectul sociologiei. In modul 
acesta, problema socială, căreia Ludwig Stein, de pildă, îi dă un sens mai larg decât 
cel obişnuit °, ar constitui un punct central în cercetările sociologice. M. Abramowitz 
afirmă că sociologia, ocupându-se de societate ca un tot cu funcțiuni regulate şi 
ordonate, a ajuns să fie stăpânită de ideea ordinii socialiste. „Nu este o întâmplare, 
zice dânsul, că sociologia a apărut ca ştiinţă de sine stătătoare o dată cu dezvoltarea 
gândirii ştiinţifice proletare” 1. De altminteri, pentru Abramowitz, „proletar” şi 
„sociologic” sunt numai două forme ale aceleiaşi metode de gândire E 

E adevărat că trebuinţa de o nouă organizare, mai dreaptă şi mai bună, a societăţii 
a inspirat tot felul de planuri de construcţie socială, începând cu vechile utopii naive 
şi sfârşind cu socialismul ştiinţific din timpurile noi. Toate aceste romane de stat, 
cum le-a numit R. v. Mohl !?, trădează neliniştea existentă în societate şi preocuparea 
de o altă rânduială, în care echilibrul forţelor sociale să fie natural şi mai mult sau 
mai puţin stabil. Chiar sistemul marxist poate fi considerat ca produs al unui ideal 
politic, al dorinţei de a se realiza o altă organizare a statului, pe baze comuniste. De 
aceea, Hans Freyer spune că toate conceptele sistemului marxist au un temei practic, 
că teoria serveşte lui Marx numai ca un mijloc de acţiune !?. 

Desigur, orice mişcare politică şi socială are nevoie de o ideologie, de o teorie 
care s-o justifice şi să arate interesul care o determină într-o lumină idealistă şi 
curată. Ca atare şi socialismul, sub diferitele sale forme, a urmărit să dea o explicare 
a fenomenelor sociale, să construiască o sociologie, dar izvorul său nu este dorinţa 
de a explica obiectiv şi critic societatea şi formele ei. Socialismul este mai mult „un 
strigăt de durere şi câteodată de mânie scos de oameni care simt mai mult suferinţa 
colectivă”, zice Durkheim H. De aceea, tendinţa sa se îndreaptă mai mult spre 
aprecierea şi diriguirea fenomenelor, decât spre explicarea şi înţelegerea lor. 


7. F. Tönnies, Wege und Ziele der Soziologie Verhandlungen des ersten deutschen Soziologentages, 
1911, p. 17. A se vedea şi Studien und Kritik, Bd. II, 1926. 

8. L. v. Wiese, Der Gegenwărtige Entwicklungstand der Allgemeinen Soziologie, in Reine und angewandte 
Soziologie, Leipzig, 1936. 

9. Ludwig Stein, Die soziale Frage im Lichte der Philosophie, 2 Aufl., Stuttgart, 1913. Prin problemă 
socială se înţelege, zice Stein, o serie de probleme economice, morale, religioase, nu numai o luptă de 
emancipare a clasei de jos, iar rezolvarea acestei probleme sociale nu o poate face decât sociologia. 

10. Mark Abramowitz, Hauptprobleme der Soziologie, Berlin, 1930, p. 13. 

11. Idem, p. 21. 

12. Robert v. Mohl, Encyklopădie der Staatswissenschaften, 1859. Dintre romanele de stat, zice 
Fr. Kleinwăchter, nu prezintă interes ştiinţific decât unele, anume acelea care oglindesc în oarecare 
măsură starea socială din timpul în care au apărut ele (Die Staatsromane, Wien, 1891). 

13. Hans Freyer, Einleitung in die Soziologie, Leipzig, 1931, p. 79. 

14. E. Durkheim, Le socialisme, Paris, 1928, p. 6. 

Caritatea, filantropia, precum şi mişcările sociale cu caracter socialist au atras atenţia 
asupra mecanismului vieții sociale şi au putut servi drept fundament pentru alcătuirea 
unor planuri sistematice de acţiune, bazate pe o cercetare mai serioasă a realităţii, 
dar n-au constituit sociologia ştiinţifică, ci numai un fel de artă practică, normativă. 

Nu vom tăgădui strânsa legătură care există între ştiinţa socială şi acţiunea prac- 
tică, dar nu putem trece uşor cu vederea peste faptul că punctul de vedere al ştiinţei 
este numai explicarea fenomenelor sociale, aşa cum se prezintă ele. Sociologia nu 
formulează principii de acţiune practică, ci aceasta o face omul politic, care trebuie 
să ţină seamă în acţiunile sale de principiile sociologice. De aceea sociologia îi este 
necesară omului politic, tot aşa cum medicului îi este necesară cunoaşterea precisă a 
biologiei şi fiziologiei '5. În trecut, acţiunea socială era inspirată şi călăuzită de 
principii morale şi filosofice, prin care de altminteri se explică întreaga structură 
socială. Astfel, Aristotel vedea în acţiunile şi stările economice un rezultat al 
normelor morale şi politice din viaţa statului. Ideea de virtute era temeiul împărțirii 
în clase sociale a cetăţenilor statului. În Evul mediu se vorbea despre justum pretium, 
ca şi cum nu legea cererii şi a ofertei mărfurilor pe piaţă ar determina preţul. 
Principiul religios Deo placere potest a servit atunci pentru explicarea şi Justificarea 
multor reforme sociale. Problemele care se puneau în trecut aveau un caracter practic 
şi urmăreau mai mult formularea unor norme pentru acţiune în vederea unui scop, 
decât explicarea ştiinţifică. De îndată ce se dezvoltă însă ştiinţele sociale şi socio- 
logia, la baza acţiunii sociale stă o concepție pragmatică, empirică, întemeiată pe 
cunoaşterea ştiinţifică, obiectivă a realităţii sociale. 

Aug. Comte are un netăgăduit merit în dezvoltarea sociologiei, nu pentru că ar 
fi construit vreun sistem complet şi perfect de sociologie, ci pentru că el vorbeşte 
despre o ştiinţă de sine stătătoare a societăţii, atribuindu-i ca obiect de cercetare cele 
mai complexe fenomene din scara ierarhică stabilită de dânsul în clasificarea ştiinţelor. 
De altminteri, de la el ne-a rămas şi numele de sociologie, pe care toate încercările 
de a-l schimba nu l-au putut înlătura, deoarece s-a încetățenit în nomenclatura 
general admisă a ştiinţelor. Până la Comte, cercetările sociologice erau denumite cu 
termenul de politică şi trebuie să recunoaştem că întrebuinţarea acestui nume era în 
bună parte justificată, deoarece statul, elementele şi funcțiunile lui constituiau 
obiectul principal al acestor cercetări. S. Simon vorbea despre fizico-politică, 
gândindu-se la sociologie. El îi atribuia însă ca obiect acestei ştiinţe găsirea unor 
soluţii pentru a pune capăt crizei sociale din acel timp. Procesul de integrare a 
comunităţilor de viaţă în forme politice preocupa pe conducătorii de popoare şi pe 
cercetători, de aceea numele de „politică” nu era deplasat !€. Dar politica, în sensul 
ştiinţific al cuvântului, nu este decât o parte a sociologiei, aceea care are drept obiect 
special statul, adică forma de organizare a autorităţii constrângătoare şi legiuitoare. 

Apariţia sociologiei ca ştiinţă a fost pregătită de dezvoltarea cercetărilor 
experimentale din domeniul ştiinţelor exacte ale fizicii, chimiei şi biologiei, care 


15. G.L. Duprat, Science sociale et democratie, Paris, 1900. 

16. Limousin a încercat, fără nici un rezultat practic, la cel de-al patrulea Congres internaţional de 
sociologie, din anul 1900, să introducă termenul de cenecosofie în loc de sociologie, o formaţiune 
de la grecescul koinon, iar Ostwald a propus la 1910 denumirea de culturologie, întrucât sociologia 
ar fi în realitate sinteza ştiinţelor culturii umane. De curând, Raoul Brugeilles, în lucrarea sa 
Introduction d une sociologie Thomiste, Paris, 1934, făcând deosebire între sociologia creştină şi 
cea anticreştină, propune să se păstreze numele de „sociologie” numai pentru denumirea cerce- 
tărilor sociologice anticreştine, iar sociologia creştină să fie numită ceniologie. Toate aceste 
propuneri rămân însă caduce faţă de uz. Cuvântul sociologie a rămas definitiv încetățenit în 
terminologia ştiinţifică. 

au deprins spiritul cu analiza obiectivă şi controlul faptelor şi au determinat 
atitudinea ştiinţifică a cercetătorului. 

Şi totuşi, chiar astăzi încă se mai discută posibilitatea sociologiei ca ştiinţă auto- 
nomă, ridicându-se numeroase obiecţiuni contra ei, fie de către filosofi, fie chiar de 
către reprezentanţii autorizaţi ai ştiinţelor sociale. Discutarea acestei probleme, deşi 
durează de atâta vreme, nu este totuşi oţioasă, ci rămâne încă de actualitate, pentru 
că diferitele sisteme şi concepţii existente astăzi în literatura sociologică trezesc 
nedumerire şi neîncredere. De aceea, se impune în mod firesc, de la început, o 
clarificare a acestei chestiuni. Atâtea cercetări sociologice s-au făcut şi atât de mult 
şi-au extins domeniul, încât probleme care prin natura lor aparţin altor ştiinţe sunt 
înglobate de unii tot în sociologie, ceea ce dăunează desigur seriozităţii ştiinţifice, 
dând impresia că sociologia a devenit un fel de nume la modă, ba chiar pentru unii 
un mijloc de câştig bănesc. Ştiinţa, prin însăşi structura sa, implică seriozitatea. Or, 
astăzi sunt unii care se intitulează cu numele de sociologi şi care o compromit. 
Abuzul de acest nume dăunează consideraţiei care se cuvine ştiinţei. De fapt, ceea 
ce trebuie să se afirme acum cu tărie este aplicarea neapărată a metodei sociologice 
în explicarea fenomenelor sociale. Cu mare dreptate spunea Bougl€, în anul 1924, 
că sociologia nu trebuie să tindă a fi totul, ci să se mulțumească a fi ceva, căci 
numai astfel poate reuşi. Nu este serios ca cineva să încerce a vâri sociologia în 
toate părţile şi, mai ales, este ridicolă încercarea de a reduce totul la sociologie. 
Metoda de explicare sociologică este însă necesară în toate ştiinţele. La aceasta 
trebuie să mai adăugăm încă un considerent. Aşa-zisele cercetări sociologice sunt 
adeseori pur şi simplu lucrări de altă natură făcute de oameni interesaţi, uneori simpli 
slujbaşi fără nici o pregătire ştiinţifică propriu-zisă. Dar aceasta este în dauna ştiinţei. 
Marile spirite creatoare în filosofie au pornit de la diferite ştiinţe: matematica, 
fizica, chimia, biologia, istoria, filologia etc. Acelaşi lucru se poate spune acum şi 
despre sociologie. Numai cine cercetează serios sociologia îşi dă seama cât de necesară 
este studierea altor discipline ştiinţifice. Istoria socială, care atât de des este 
confundată cu sociologia specială, este complet inaccesibilă aceluia care nu s-a trudit 
cu râvnă şi nu şi-a asimilat cunoştinţele de istorie. Şi dacă vrea cineva să cerceteze 
tipurile juridice care s-au dezvoltat de-a lungul veacurilor sau cele existente, care 
caracterizează diferite forme de societăţi, desigur că nu va putea ajunge la bun sfârşit 
fără cunoaşterea dreptului. Dacă se reduce întreaga cercetare sociologică numai la o 
simplă descriere, de multe ori superficială, a unui colţ de viaţă socială, atunci s-ar 
putea admite chiar întrebuinţarea cuvântului sociologie pentru denumirea unor astfel 
de încercări. Dar aceasta nu înseamnă că avem de-a face cu ştiinţa sociologiei 
propriu-zise, ci numai cu o falsă întrebuințare a cuvântului sociologie. 

Neglijarea acestor lucruri, precum şi excesul de interpretări în sociologie, fie de 
natură metafizică, etică, istorică sau de natură biologică şi fizicală, lasă impresia că 
ne găsim în faţa unei încercări nereuşite de ştiinţă, că nu este deci posibilă o ştiinţă 
a sociologiei. 

Problema aceasta a posibilității sociologiei ca ştiinţă se impune acum cu atât mai 
mult, cu cât sociologia a devenit obiect de învăţământ nu numai în universităţi, ci de 
curând a fost introdusă şi în şcolile secundare şi în cele normale. Dacă la universitate 
se pot face discuţii savante asupra diferitelor concepţii şi se pot enunta variate ipoteze, în 
programul şcolilor secundare e nevoie de o determinare cât mai precisă a obiectului 
de predat. Iată cum revine această problemă pe primul plan al preocupărilor !7. 


17. Introducerea sociologiei ca obiect de studiu în universităţii a fost multă vreme discutată şi 
contestată, pe de o parte din cauză că s-a făcut confuzie între sociologie şi socialism, şi atunci 

Contra unei ştiinţe a sociologiei 
Complexitatea fenomenelor sociale, începând de la clanurile primitive şi până în 
statele civilizate de acum, precum şi variaţia formelor de manifestare ale societăţii 
în timp şi spaţiu au izbit spiritul cercetătorului avid de unitate şi simetrie, făcându-l 
să se întrebe dacă în asemenea condiţii este posibilă o ştiinţă propriu-zisă a 
sociologiei. Această îndoială a fost întărită şi de faptul că omul de ştiinţă a crezut că 
poate privi fenomenele sociale cu acelaşi ochi ca şi fenomenele naturale şi, de aceea, 
a vrut să introducă în cercetarea lor procedee identice cu acelea pe care le întrebuin- 
tează în ştiinţa exactă, anume calculul şi măsurătoarea. 


autoritatea conducătoare a statului nu putea îngădui să se predea oficial în şcolile superioare 
doctrine antietatiste, iar pe de alta din pricina îndoielii asupra caracterului ei ştiinţific. În Germania, 
multă vreme nici nu au existat formal catedre de sociologie. 

F. Tönnies, pornind de la legătura care trebuie să existe între şcoală şi viaţă şi de la influenţa pe 
care o poate exercita în viaţa publică spiritul conducătorilor, afirmă necesitatea de a forma acest 
spirit în universităţi, aşa fel ca el să aibă vederi largi şi de ansamblu. Dacă în Germania 
birocratismul şi particularismul îngust deveniseră supărător de unilaterale, aceasta se datora în 
bună parte specializării excesive şi formaliste din universitate, care educa pe tineri şi pe intelectuali 
în acest sens. Fără a tăgădui necesitatea specializării, Tönnies susţine nevoia dezvoltării spiritului 
de sinteză, care corectează lipsurile specializării. Sinteze generale şi cuprinzătoare fac filosofia şi 
sociologia. De aici cererea lui Tönnies de a introduce sociologia ca obiect de studiu în toate şcolile 
superioare. Fostul ministru de instrucţie al Prusiei, Hoffmann, a sporit într-adevăr numărul 
catedrelor de sociologie. La aceste considerente invocate de Tânnies au adăugat alţii argumente 
noi şi, în special, unul practic, anume nevoia de dezvoltare a conştiinţei cetăţeneşti. Becker, 
ocupându-se de menirea şcolilor superioare, susţine că ele trebuie să pregătească pe viitorii 
cercetători din ştiinţă, pe profesionişti şi pe cetăţeni — dar pentru aceasta e nevoie de cunoaşterea 
mecanismului vieţii sociale, deci de studierea sociologiei (a se vedea lucrările: F. Tönnies, 
Hochschulreform und Soziologie, Jena, 1920, Georg v. Below, Soziologie als Lehrfach, H.L. 
Stoltenberg, Soziologie als Lehrfach an Deutschen Hochschulen, 1926). 

Dar, după război, problema învăţământului cetăţenesc şi al ştiinţelor sociale nu s-a limitat numai 
la universităţi, ci s-a extins şi la celelalte trepte de învăţământ, căci s-a recunoscut necesitatea de a 
se forma spiritul viitorului cetăţean, pentru a înţelege statul actual şi condiţiile sale de dezvoltare. 
Este interesant să constatăm că învăţământul ştiinţelor sociale s-a dezvoltat mai mult în ţările în 
care a dominat democraţia şi unde n-a fost considerat ca periculos pentru regimul politic, ci, din 
contra, ca o necesitate. În Germania a apărut drept o reformă înaintată înscrierea în art. 31 al 
Constituţiei de la Weimar a dispozitiei ca la sfârşitul obligaţiei şcolare să se dea fiecărui şcolar un 
exemplar din Constituţie. În schimb, în Elveţia democratică, în toate şcolile din diferitele cantoane 
se predau noţiuni de sociologie, drept constituţional şi administrativ (a se vedea lucrările: Franz 
Weigel, Staarsbiirgerliche Schulerziehung, Paderborn, 1923, August Pieper, Zur Staarsbiirgerlichem 
Bildung und politischen Schulung, 1920, Max Reininger, Neue Staatsbiirgerkunde, Langensalza, 
1921, Emil Stutzer, Staarsbiirgerliche Bildung und Erziehung, Gertrud Baiimer, Grundlagen, Inhalt 
und Ziele der Reichskulturpolitik, Berlin, 1932). 

Americanii s-au ocupat în special de aspectul practic al problemei, urmărind pregătirea persona- 
lului superior administrativ prin răspândirea studiului ştiinţelor sociale. Ei au avut o şcoală de 
ştiinţe politice care a început a funcţiona încă din anul 1880 pe lângă Universitatea Columbia din 
New York, iar la 1893 au înfiinţat la Universitatea din Chicago facultatea de sociologie şi antropologie. 
În vederea scopului practic pe care şi l-au propus, universităţile americane au acceptat ca obiecte 
de studiu următoarele discipline sociale : istoria politică, istoria comparată a dreptului, igiena socială, 
pedagogia, psihologia socială, economia, sociologia rurală (a se vedea asupra acestor chestiuni 
studiul lui Andreas Walther, Soziologie und Sozialwissenschaft in Amerika, Karlsruhe, 1927). 

Tendinţa modernă care s-a realizat de mai multă vreme în America democrată, anume de a 
socializa profesiunile, fiecare om fiind considerat ca un muncitor social, impune o analiză ştiinţifică 
a funcţiunii pe care o exercită fiecare individ şi a raporturilor ei cu societatea. Pentru aceasta este 
nevoie de sociologie chiar în şcolile secundare. În America s-a introdus în anul 1913 sociologia ca 

Desigur, ştiinţele fizico-naturale s-au dezvoltat şi au progresat prin analiza 
minuțioasă a fenomenelor şi prin căutarea celor mai simple elemente ale lor, încât 
putem spune, generalizând, că astăzi explicarea ştiinţifică constă în această operaţie 
de reducere a fenomenelor complexe la elementele cantitative cele mai simple, care 
se pot măsura şi formula în expresii matematice. Dar în viaţa socială, unde avem 
de-a face cu altfel de fenomene, de altă natură decât cele fizice, e foarte greu să 
vorbim despre elemente pur cantitative şi mai ales să prindem viaţa lor în formule 
matematice. Mai mult încă, aici viaţa întregului, a societăţii privite ca o totalitate nu 
se poate reduce şi nici explica prin părţile care o compun. lată caractere noi, 
deosebite, care pot justifica ostilitatea omului de ştiinţă şi îndoiala sa faţă de 
posibilitatea acestei noi ştiinţe. De aceea, sociologia a fost considerată ca un fel de 
filosofie metafizică sau ca psihologie descriptivă, nu ca o ştiinţă riguroasă, demnă 
de a figura în tabela ştiinţelor consacrate. 


obiect de studiu în şcolile normale, unde se predă sociologia generală şi istoria sociologiei, 
probleme de sociologie specială (evoluţia familiei, problema criminalităţii, problema religioasă, 
problema raselor etc.), accentuându-se mai ales asupra faptelor de observaţie care sunt la îndemâna 
elevilor. În anul 1920, „Comitetul de studii sociale al asociaţiei pentru educaţia naţională” a făcut 
un program pe care Biroul de educaţie al Ministerului din Washington l-a adoptat, fixând un curs 
de istorie economică şi socială americană pentru şcolile inferioare, pentru cele secundare ştiinţe 
sociale generale şi, în sfârşit, pentru universităţi sociologie, economie şi politică. 

În America, „sociologia a transformat complet atmosfera sălii de clasă”, influențând în acelaşi 
timp şi administraţia publică în toate ramurile ei. Dovadă evidentă este atitudinea funcţionarilor 
americani faţă de pauperism, intemperanţă, alienare mintală, urbanism, conservarea bogățiilor 
naturale, respectul bunurilor publice etc. Fr. William Roman cercetează amănunţit această 
interesantă problemă în lucrarea sa La place de la Sociologie dans l'éducation aux Etats-Unis, 
Paris, 1932. De altminteri, americanii s-au îndreptat mai mult spre reforma şi practica socială 
decât spre sociologia pură. 

Planul de predare al sociologiei în şcolile din America, aşa cum îl înfăţişează Roman şi cum reiese 
din studiile publicate în revista „The American Journal of Sociology”, cuprinde: 1) lămurirea 
noţiunilor de sociologie, societate, ereditate, evoluţie, luptă pentru existenţă, cooperaţie etc., 
2) descrierea mediului geografic, a graniţelor naturale şi politice, solul, căile de comunicaţie, 
probleme demografice şi diferite chestiuni de sociologie specială. 

În Franţa, încă din anul 1882 s-a introdus ca obiect de studiu în licee instrucţia civică cu noţiuni 
de drept uzual şi economie politică, iar în 1920 s-a prevăzut sociologia în programul şcolilor 
normale. Nu mai insist asupra Rusiei Sovietice, unde chiar copii de la 8 la 16 ani învaţă câte două 
ore pe săptămână ştiinţe sociale, bineînţeles în spiritul pe care-l impune concepţia politică a statului 
sovietic. În învăţământul secundar, programele sovietice prevăd, la cursul de 3 ani, 240 de ore 
pentru predarea ştiinţelor sociale. 

În tara noastră, în programul analitic al gimnaziilor reale, din 1874 apare studiul economiei 
politice şi al legislaţiei ţării, stăruindu-se în special asupra noţiunilor de drept civil şi administrativ, 
fără a se menţiona deloc dreptul constituţional, a cărui cunoaştere putea fi considerată periculoasă 
în acel timp. În programul liceelor de la 1876 se prevede mai clar încă: Economia politică şi 
dreptul administrativ. Abia în anul 1898 se introduce, în sfârşit, şi dreptul constituțional. Legea 
învăţământului secundar şi programul analitic din 1928 introduc sociologia ca obiect de studiu în 
ultima clasă a liceelor (a se vedea în această privinţă P. Andrei, Cultura socială şi politică în 
şcoală, publicat în Politica Culturii, Ed. Institutul Social Român, Bucureşti, 1930). 

Actualmente se discută în Franţa programul învăţământului sociologic în şcolile normale. Prof. 
Fauconnet a pus această problemă în discuţia Institutului Francez de sociologie în anul 1931, 
propunând un program care ar putea trezi îndoieli asupra caracterului ştiinţific al sociologiei înseşi. 
Din acest punct de vedere, împărtăşim în totul obiecţiunile prof. T. Brăileanu de la Cernăuţi, 
publicate în studiul său Sociologia în învățământul superior şi secundar, Cernăuţi, 1934. Desigur 
că programul analitic pentru predarea sociologiei în şcolile secundare din România are multe lacune 
şi imperfecţiuni, dând impresia mai mult a unor serii de clasificări şi despărţiri metodologice decât 
a unei ştiinţe adevărate. De altminteri, trebuie să recunoaştem sincer că elaborarea unui astfel de 
program este şi foarte grea, mai ales că avem de-a face cu o ştiinţă contestată şi în care există 
numeroase şi controversate concepţii. 

La întărirea acestui mod de a privi sociologia a contribuit şi faptul că unele 
sisteme de filosofie au încercat să înglobeze în construcţiile lor şi societatea, 
aplicându-i principiile generale de explicare filosofică a Cosmosului. Astfel, pentru 
a nu da decât un singur exemplu, voi cita filosofia kantiană şi cea hegeliană, care au 
explicat evoluţia socială prin realizarea unei forţe superioare, care urmăreşte trecerea 
de la forme sociale imperfecte la forme din ce în ce mai perfecte. În modul acesta 
sociologia ar deveni un fel de logică transcendentală aplicată grupului social, şi 
nicidecum o ştiinţă de fapte reale !£. În al doilea rând, dacă este adevărat ceea ce 
susţine filosofia transcendentală, că există legi stringente numai în domeniul faptelor 
naturale, nu şi în viaţa spiritului, unde predomină ideea de libertate şi de contingenţă, 
atunci sociologia, care se ocupă de manifestări ale spiritului, sub orice formă, oricât 
de concrete şi materiale ar apărea ele în societate, neputând formula legi, se reduce 
la o simplă analiză descriptivă a fenomenelor psiho-sociale. 

Mai impresionante încă sunt obiecţiunile aduse contra sociologiei chiar de către 
reprezentanţii ştiinţelor sociale. În genere, aceştia au formulat trei puncte principale 
de discuţie, în jurul cărora se grupează toate obiecţiunile lor, şi anume ` 1) sociologia 
nu este o ştiinţă pentru că nu are un obiect propriu de cercetare, 2) nu are nici 
metode de investigaţie ştiinţifică şi 3) nu poate formula legi. Vom analiza fiecare din 
obiecţiunile aduse şi vom dovedi netemeinicia lor. 

Van der Reft, în cuvântarea ţinută în calitatea sa de rector de universitate şi 
publicată în anul 1888, afirmă că nu se poate vorbi de o ştiinţă a sociologiei, 
deoarece ea se confundă cu filosofia istoriei, cu politica şi etica, întrucât sau face 
consideraţii generale asupra vieţii sociale, căutând un principiu unitar pentru 
explicarea fenomenelor sociale, şi în cazul acesta nu are un obiect deosebit de 
filosofia istoriei, sau se ocupă de stat, de mecanismul politic şi de formele sale 
ideale, intrând astfel în domeniul politicii şi al eticii. În nici un caz deci nu ar mai fi 
loc pentru o ştiinţă aparte. 

Tot aşa, B. Kidd neagă existenţa unei ştiinţe autonome a societăţii omeneşti, 
pentru că ea nu ar cunoaşte natura evoluţiei umane şi nici legile ei °. Giambattista 
de Martini deduce imposibilitatea sociologiei din lipsa de acord între sociologi, care 
discută necontenit asupra obiectului acestei ştiinţe şi asupra elementelor care 
constituie societatea. Fenomenele sociale nu sunt, pentru dânsul, altceva decât faptele 
psihice, care pot fi studiate de psihologie, nemaifiind nevoie de o altă ştiinţă specială %. 

Karl Diehl caracterizează sociologia prin nesiguranţă şi lipsă de unitate, deoarece 
conceptele sale sunt foarte oscilante şi cu multe înţelesuri. Prin sociologie, zice el, 
se înţelege adeseori contopirea celor mai eterogene ştiinţe, fără o suficientă separație 
a problemelor speciale ale fiecăreia ?!. Şi tot aşa trebuie să cităm mai departe pe 
Georg von Below, care tăgăduieşte posibilitatea sociologiei sub orice formă 
imaginabilă, şi ca ştiinţă specială, şi ca ştiinţă generală”. Nu este posibilă ca ştiinţă 
specială, deoarece relaţiile dintre oameni — care ar constitui obiectul ei — sunt studiate 
de către diferitele ştiinţe sociale, ca: etnografia, istoria, politica, economia etc., 
dar nici ca ştiinţă generală nu poate fi admisă sociologia, pentru că în acest caz ea 
ar trebui să cuprindă laolaltă politica şi întreaga istorie a civilizaţiei, ori atunci ea ar 
deveni o filosofie generală sau o enciclopedie, singurele ştiinţe cu caracter universal. 


18. W. Wundt, Vălkerpsychologie, Bd. VII, Leipzig, 1917, pp. 29-31. 

19. B. Kidd, L'Evolution sociale, 1896. 

20. Giambattista de Martini, Dell imposibilita di esistere din una scienza sociologica, 1900. 
21. Karl Diehl, Theoretische Nationalökonomie, Jena, Bd. I, 1916, p. 28. 

22. Georg v. Below, Soziologie als Lehrfach, in „Schmollers Jahrbuch”. 

G. Landauer începe studiul său asupra revoluţiei cu fraza „sociologia nu este o 
ştiinţă” şi motivează această afirmaţie, confundând în realitate sociologia cu istoria, 
în modul următor: ştiinţa exactă propriu-zisă porneşte de la fapte exterioare, de la 
Existenţă, pe care o descrie şi o critică, făcând abstracţie de subiectivitatea ome- 
nească şi preocupându-se numai de cunoştinţe teoretice. Sociologia şi istoria, din 
contra, se ocupă de acţiuni şi de relaţii, de devenirea necontenită a activităţii, de 
forţele practice din viaţă. Ştiinţa reală începe deci cu fapte şi sfârşeşte cu devenirea, 
pe când sociologia şi istoria iau tocmai această devenire ca punct de plecare al lor. 
Deci ele nu au acelaşi scop ştiinţific ca ştiinţele exacte, ci au preocupări practice şi 
ca atare nu sunt ştiinţe %. 

Sunt sociologi care împart obiectul sociologiei între diferitele ştiinţe existente, 
susţinând, ceea ce de altminteri este just, că nu se poate studia viaţa socială decât pe 
baza istoriei naturale a societăţilor, care explică apariţia diferitelor forme de 
societate, apoi pe baza datelor geografiei umane, ale politicii, ale economiei, ale 
dreptului şi ale moralei, care cercetează diferitele fenomene sociale. Iar sinteza 
generală a lor o face filosofia generală, care caută legile de constituire şi de evoluţie 
comune tuturor acestor fenomene. Toate aceste trei grupe de ştiinţe formează corpul 
ştiinţelor sociale, nemaifiind loc pentru o ştiinţă a sociologiei, deosebită de ele. 

Prin urmare, unii sociologi neagă existenţa sociologiei ca ştiinţă, pentru că ea 
sau se ocupă de toate fenomenele ce se petrec în grupul social, şi atunci se reduce la 
un ansamblu al ştiinţelor sociale, devenind un simplu nume colectiv, sau studiază 
evoluţia şi progresul social în genere, în principiile lor, şi în acest caz nu se mai 
deosebeşte de filosofia istoriei, care e o ştiinţă speculativă. 

Dilthey nu admite sociologia pe motivul că ea ar vrea să unească într-o singură 
ştiinţă explicările tuturor faptelor care au loc în societate şi de aceea nu aduce nimic 
nou faţă de celelalte ştiinţe sociale. Şi după cum nu poate fi vorba de o ştiinţă a 
naturii în genere, ci de diferite ştiinţe naturale (fizică, chimie, fiziologie etc.), zice 
Dilthey, tot aşa nu se poate admite o ştiinţă a societăţii în genere. Dacă sociologia 
are această pretenţie, atunci ea devine sau „un vas mare pe care s-a pus eticheta 
sociologie, un nume nou, dar nu şi o cunoştinţă nouă”, sau, din punct de vedere 
logic şi metodologic, un fel de enciclopedie, o filosofie a ştiinţelor spiritului %. 
Această obiecţiune a lui Dilthey poate fi alimentată, cu oarecare aparenţă de dreptate, 
de către cei care fac sociologia aerului, a apei, a perjelor uscate etc. etc. 

În al doilea rând, se obiectează sociologiei că nu are metode riguros ştiinţifice. 
Leslie Stephen, într-un raport pe care l-a făcut în anul 1892 la adunarea anuală a 
Ligii pentru educaţia socială şi politică, a susţinut că sociologia face numai vagi 
observaţii empirice, neputând utiliza experimentul şi din cauza aceasta ea nu ajunge 
la concluzii generale strict logice. Or, metoda e o cerinţă şi o condiţie absolută pentru 
constituirea unei ştiinţe. 

În sfârşit, s-a susținut imposibilitatea sociologiei ca ştiinţă şi pe baza faptului că 
ea nu formulează legi. Există sau nu legi sociale? Dacă nu există legi sociale 
aparte — şi s-a emis părerea aceasta deoarece faptele sociale ar fi de natură psihică 
şi, ca atare, ele ar fi supuse legilor psihologice -, sociologia e inutilă. Dacă însă 
există asemenea legi, „ele scapă competenţei unui singur spirit” şi trebuie găsite în 
mod inductiv prin analiza faptelor sociale. Concluzia deci, şi într-un caz şi-n altul, 
rămâne aceeaşi, că sociologia e inutilă. 


23. Gustav Landauer, Die Revolution, Frankfurt am Main, 1919. 
24. W. Dilthey, Einleitung in die Geisteswissenschaften, Leipzig, 1923, p. 422. 

Pentru Dilthey, sociologia e mai mult o metodă decât o ştiinţă, o metodă pentru 
ştiinţele care vor să găsească un principiu de explicare a faptelor sociale %. 

Iată deci o sumedenie de argumente care s-au adus în contra sociologiei şi care 
au putut impresiona pe mulţi cercetători, fără a putea distruge totuşi încrederea în 
această ştiinţă, care se impune din ce în ce mai mult. De altminteri, mai toate 
ştiinţele noi au întâmpinat rezistenţă din partea ştiinţelor constituite mai de mult, 
pentru că întotdeauna tot ceea ce este nou e privit cu neîncredere. Civilizaţii, ca şi 
primitivii, primesc cu oarecare teamă inovațiile şi tot ceea ce este neobişnuit. Dar 
realităţile, ca şi valorile puternice se impun independent de voinţa omului. Şi 
sociologia este o astfel de realitate. Aceeaşi neîncredere s-a manifestat la început şi 
faţă de biologie, care azi e atât de necesară şi apreciată, şi faţă de morală, căreia 
totuşi oamenii i se supun. În afară de aceasta însă, nici argumentele care s-au adus 
în contra sociologiei, şi pe care le-am văzut, nu rezistă criticii, după cum vom arăta 
în cele ce urmează. 


Sociologia şi filosofia 

Până să se constituie sociologia ca ştiinţă independentă, ea a fost foarte strâns legată 
de filosofie. Toate obiecţiunile enumerate mai înainte o scoteau pur şi simplu din 
rândul ştiinţelor recunoscute, înglobând-o în vreuna din ele sau de cele mai multe 
ori în filosofie. 

Aşa a fost considerată sociologia ca o filosofie a progresului sau ca o filosofie 
morală, care vrea să stabilească forme şi valori ideale, realizabile totuşi în viaţă, sau 
ca un fel de filosofie juridică, în special o filosofie a dreptului natural. 

Această confundare a sociologiei cu filosofia a servit chiar pentru combaterea 
ştiinţei sociologiei, furnizând argumente diferite de natură speculativă. Astfel, am 
arătat mai înainte cum pe baza filosofiei kantiene s-a ajuns la concluzia că sociologia 
nu poate fi altceva decât un fel de logică transcendentală. 

Analizând acum însă argumentele aduse în contra sociologiei, în ordinea în care 
le-am expus mai înainte, trebuie să constatăm de la început că obiecţiunile de natură 
epistemologică, pe baza filosofiei kantiene, care admite ştiinţă numai în măsura în 
care se poate aplica calculul matematic sau numai acolo unde există adevăruri 
formale apriorice, nu mai pot avea valoare astăzi şi de aceea nu vom stărui prea mult 
asupra lor. În gândirea contemporană, universal-valabil nu mai este totuna cu 
etern-valabil. Principiul relativităţii a devenit un adevăr indiscutabil şi se impune în 
viaţa şi-n cunoaşterea noastră. Nimic nu este neschimbător şi etern din tot ceea ce 
poate cunoaşte omul. Nici chiar categoriile minţii, cărora Kant le atribuia o valoare 
absolută şi o stabilitate desăvârşită, nici ele nu sunt invariabile, ci apar în forme 
schimbătoare la diferitele popoare. Când a vorbit despre anumite categorii apriorice, 
formale, Kant a avut în vedere mentalitatea europeană, nu şi pe aceea a popoarelor 
primitive. Dar Lévy-Bruhl, Strehlow, Durkheim, Frazer, Graebner, Malinowsky, 
Thurnwald etc. au arătat că logica noastră nu e şi a altor popoare, care se găsesc pe 
altă treaptă de cultură, că principiile logice, cărora în genere noi le atribuim un 
caracter universal, au pentru primitivi altă însemnătate şi altă formă decât pentru 
noi. Astfel, pentru aceste popoare, cauzalitatea, identitatea, spaţiul şi timpul au o 


25. Idem, p. 423. 

coloratură specială, produsă prin îmbinarea faptelor de experienţă cu elemente 
mistice. Acolo unde mentalitatea europeană vede o contradicţie, de exemplu, 
primitivul constată numai o participare, în care el crede orbeşte 2. Aşa că spiritul 
este şi el schimbător, iar noţiunile cu care operează sunt foarte variabile. Adevărurile 
au deci viaţă relativă, neexistând nici unul care să poată fi proclamat cu tărie drept 
absolut. Astfel, adevărul apare numai ca o ipoteză de travaliu, schimbătoare şi condi- 
Donat de întreaga dezvoltare a vieţii sociale, nu numai de puterea spiritului 
individual. Apoi, nu trebuie să uităm că ştiinţa exactă se ocupă mai puţin de adevă- 
ruri formale şi mai mult de adevăruri reale, a căror esenţă este tocmai concordanța 
ideii cu realitatea, iar realitatea este empirică şi schimbătoare. Adevărul presupune, 
în constituirea sa, un element social, deoarece o ipoteză oarecare sau o idee elaborată 
de un individ devine adevăr numai atunci când este recunoscută ca atare şi acceptată 
de către societate. Universal-valabil se poate interpreta mai exact în sens de social- 
-valabil. De aceea, ideea de adevăr presupune generalizarea experienţei şi implicit 
relativitatea ei, nu aprioritatea şi absolutismul formal. 

S-a susţinut, de asemenea, că evoluţia fenomenelor ar fi determinată de o forţă 
transcendentă, căreia i s-ar datora diferitele faze ale procesului de schimbare socială, 
şi-n acest caz sociologia ar deveni un fel de logică a acestui proces, având un caracter 
speculativ. E adevărat că evoluţia socială e produsul unor anumiţi factori, dar aceştia 
nu sunt ceva irațional, cum a susţinut Kant şi mai apoi Schelling şi Hegel, căci în 
viaţa socială avem a face cu factori existenţi în realitate şi în genere cunoscuţi, nu cu 
forţe care realizează „un plan ascuns al divinității” sau cu „un spirit absolut”, 
metafizic. Sociologia urmăreşte şi explică evoluţia socială prin forţa psihică a 
oamenilor, prin factorul economic, juridic, politic, recunoscând negreşit o înlănţuire 
logică în manifestările lor, care sunt dependente una de alta, dar prin aceasta ea nu 
devine deloc speculativă şi nu dobândeşte un caracter transcendent, care ar depărta-o 
de faptele empirice. 

S-a spus mai departe: dacă sociologia nu caută un principiu speculativ de 
explicaţie, atunci ea, având de-a face cu formele spirituale — căci acestea constituie 
fondul fenomenelor sociale — şi faptele spirituale fiind dominate de principiul liber- 
tăţii creatoare, nu va putea stabili legi, ci va face cel mult o analiză descriptivă a 
aspectului psihic al vieţii sociale. 

Nici aceasta nu se poate susţine, deoarece chiar în doctrina kantiană omul apare 
într-o dublă ipostază, şi anume mai întâi ca fenomen supus cauzalității şi apoi ca 
numen liber. Ca fenomen, el este o verigă în seria cauzală a experienţei, e determinat 
de fapte empirice, pe când ca numen el poate începe de la sine o serie cauzală. Dar 
numenul este, în filosofia kantiană, o idee speculativă, un concept limitativ, pe care 
l-a formulat Kant poate şi din trebuinta de a da un temei metafizic ideii de libertate, 
care pentru dânsul este postulatul moral cel mai important, fără de care nu se poate 
concepe responsabilitatea morală. Cu drept cuvânt observă Hermann Cohen că în 
filosofia lui Kant avem de-a face mai mult cu un numen al libertăţii decât cu o 
libertate a numenului 2. În afară de aceasta, libertate nu înseamnă pentru filosofia 
practică a lui Kant lipsă de cauzalitate, ci subordonarea faţă de o lege pe care omul 
şi-o impune singur, fără a suferi vreo constrângere exterioară. Puterea creatoare a 
spiritului uman este şi ea supusă unor legi. Societatea e mediul în care se găsesc 
condiţiile de dezvoltare şi motivele care determină forţa creatoare a individului. 


26. L. Lévy-Bruhl, Les fonctions mentales dans les sociétés inférieures, ed. a Il-a, Paris. 
27. H. Cohen, Kants Kritik der praktischen Vernunft. 

Sociologia, într-adevăr, descrie şi analizează manifestările şi creaţiile spirituale, dar 
ea caută să le explice, arătând condiţionarea lor sociologică. Ea evidenţiază 
colaborarea societăţii cu individul în producerea culturii, dovedind cât de legate sunt 
toate operele de viaţa socială, de procesul religios, de cel economic, juridic şi istoric 
în genere. Prin urmare, sociologia nu descrie viaţa psihică a societăţii, nu se 
mărgineşte numai la o astfel de operaţie preliminară, ci o explică chiar prin interde- 
pendenţa absolută a tuturor factorilor sociali. 

S-a afirmat mai departe că sociologia, voind să găsească o lege de evoluţie şi un 
sens al ei, se confundă cu filosofia istoriei, care urmăreşte exact acelaşi lucru. 
Netăgăduit că există o mulţime de puncte de contact între sociologie, istorie şi 
filosofia istoriei, dar acestea nu pot îndritui susţinerea că sus-numitele ştiinţe se 
confundă între ele. Filosofia istoriei se ocupă de aspectul speculativ al vieţii sociale, 
cercetând care este valoarea evoluţiei fenomenelor istorice, pe când sociologia 
cercetează realitatea socială aşa cum este ea, o descrie, analizează factorii sociali, 
caută tipuri de societăţi, fără a se preocupa deloc de valoarea lor. Sociologia nu 
studiază progresul social-istoric şi nu face judecăţi de valoare, acestea rămânând 
exclusiv în sarcina filosofiei istoriei, după cum se va vedea în alt capitol din această 
lucrare. Prin urmare, filosofia a combătut mai întâi existenţa unei sociologii ca ştiinţă 
de sine stătătoare. Primul fel de raport care se poate concepe între sociologie şi 
filosofie este acela pe care ni-l indică dezvoltarea cercetărilor sociologice de-a lungul 
vremilor, adică înglobarea sociologiei în filosofie. 

Dacă ne referim la trecut, nu mai poate încăpea nici o îndoială că cercetările 
sociologice erau confundate cu cele filosofice, societatea fiind obiect de studiu al 
eticii sau al metafizicii religioase. Trecând peste multele explicări naive ale 
antichităţii, unde mitologia, cu minunatul ei tezaur de fantezie, era izvorul de 
lămurire şi înţelegere al fenomenelor sociale, şi lăsând la o parte concepţia pur 
religioasă a primitivilor, filosofia platonică şi aristotelică au reprezentat în antichitate 
singurele încercări sociologice serioase. Ideea de clasă socială, bazată pe diviziunea 
funcţiunilor fundamentale ale societăţii, o găsim afirmată de Platon în Republica, 
având însă o notă filosofico-morală, deoarece fiecare clasă din cele trei pe care le 
deosebeşte dânsul are o virtute specială a ei, care îi determină şi funcțiunea pe care 
trebuie să o exercite în stat. Cărţile VIII şi IX din Republica dau impresia unui tratat 
de politică întemeiat pe consideraţii filosofico-raţionale. Nu stărui mai mult asupra 
concepţiei lui Platon şi nu mă opresc nici asupra lucrării lui Aristotel despre stat, 
care reprezintă încă şi astăzi izvorul unor concepţii teoretice importante. Ideea 
formelor posibile de stat: democraţia, aristocrația, tirania, oligarhia etc., iată 
probleme pentru a căror lămurire se face apel şi la bătrânul Aristotel. Dar toate 
aceste preocupări şi cercetări ale lor erau încadrate într-un ansamblu mai vast de 
natură filosofică şi ţinteau să găsească statul ideal, în care eventual s-ar putea realiza 
fericirea. Încât finalitatea morală era elementul ultim şi determinant al întregii lor 
gândiri. 

În Evul mediu, pentru a nu stărui decât asupra marilor epoci istorice, sociologia 
tot nu se emancipează de filosofie, dar toate cercetările sale încep să aibă un caracter 
istoric, pe lângă coloratura special religioasă specifică Evului mediu. Sf. Augustin 
scrie primul sistem de filosofie a istoriei cu caracter religios creştin, în care încearcă 
să explice originea statului, valoarea sa şi să deducă în acelaşi timp chiar necesitatea 
unei organizări religioase a lui. Diavolul, căzut din imperiul său, întemeiază civitas 
terrena, cea dintâi societate, având ca prim cetăţean un ucigaş, pe Cain. Aleşii lui 
Dumnezeu formează civitas Dei. Statul, creaţia diavolului, a dobândit cea mai mare 

putere în imperiile asiatice şi în cel roman, ducând la deznădejde şi ruină pe toţi 
aleşii lui Dumnezeu. Hristos a apărut pe pământ pentru a înfiinţa civitas Dei, făcând 
din biserică reprezentanta ei. Sf. Augustin împarte popoarele în două grupe, care 
corespund celor două feluri de organizaţii formulate de dânsul, în copii ai lui 
Dumnezeu, care doresc pacea şi armonia, şi copii ai diavolului, care trăiesc sub 
impulsul vrajbei şi al războiului. A urmări evoluţia societăţii omeneşti în această 
luptă dintre bine şi rău înseamnă, pentru Sf. Augustin, a cerceta în ce mod triumfă 
biserica pe pământ. În lucrarea sa Civitas Dei, Sf. Augustin formulează clar ideea 
filosofică ce este principiul constitutiv al vieţii sociale, după dânsul. 

Şi dacă trecem mai departe la spiritul nou introdus de Reformă, constatăm că 
toată concepţia Reformei s-a bazat pe câteva principii de natură filosofico-morală, 
care au putut pregăti spiritele pentru cercetări sociologice critice ulterioare, dar care 
nu au avansat prea mult faţă de Evul mediu, căci Luther însuşi, în operele sale Von 
der Freiheit eines Christenmenschen şi în Sermon von guten Werken, deşi susţine 
libertatea omului faţă de forţă şi chiar de biserică, afirmând că natura şi viaţa omului 
este activitate necontenită, care nu poate fi stânjenită de nimic, totuşi crede că această 
activitate trebuie să izvorască din credinţă. Regulile vieţii sociale sunt cuprinse, 
pentru Luther, în conştiinţa religioasă şi în ideile creştine. Această notă filosofico- 
-religioasă domină mentalitatea reformistă, deşi e mai puţin rigidă şi mai puţin 
absolutistă decât catolicismul. Calvin justifica autoritatea omenească şi îi atribuia 
valoare, considerând-o ca o expresie a voinţei divine, ca o realizare a unei porunci 
dumnezeieşti. Autoritatea aceasta este, pentru Calvin, sancta Dei ordinatio. Statul, 
de care se ocupă Calvin, apare ca opera lui Dumnezeu şi trebuie deci onorat ca 
orice operă sfântă. Chiar dacă el serveşte uneori pentru oprimarea oamenilor, nu 
trebuie să ne ridicăm în contra lui, căci vinovaţi sunt tot oamenii, care se servesc 
rău de stat. Singura atitudine critică a calviniştilor, care putea folosi ştiinţei sociale, 
a fost cererea lor de limitare a puterii papale. 

În secolele XVII şi XVIII, toate cercetările şi ideile sociologice se confundă cu 
filosofia istoriei şi a dreptului. În acest interval, ideea de contract social, bazat pe 
voinţa indivizilor, este elementul fundamental pentru înţelegerea şi explicarea 
societăţii. Raționalismul, în cel mai larg sens al său, stăpâneşte în această epocă 
gândirea socială. 

În Germania, Kant însuşi, în lucrarea Idee zu einer allgemeinen Geschichte in 
weltbiirgerlicher Absicht, publicată în 1784, îşi pune problema: cum e posibilă o 
regulă care să stabilească ordine în fenomenele social-istorice, dacă individul are 
voinţă liberă? La care dânsul răspunde afirmativ, susţinând că, deşi individul este 
liber, totuşi din această libertate nu rezultă o anarhie, căci oamenii se grupează 
singuri laolaltă, formând statul, care este bazat pe ideea unui contract între ei şi 
care, în acelaşi timp, este mijlocul cel mai propriu pentru a face ordine. Mersul 
fenomenelor sociale nu este, pentru Kant, ceva întâmplător, ci ele par a fi supuse 
unor principii metafizice şi etice, care urmăresc dezvoltarea şi perfecţionarea omenirii. 

Filosofia postkantiană ajunge însă în Germania la romantism, care se extinde şi 
asupra ştiinţelor sociale, unde ideea de comunitate apare ca o formă de concretizare 
a Iraționalului. Nu ne interesează aici mişcarea socială romantică, nici formele ei de 
manifestare, amintim doar elementele teoretice care au determinat concepţia 
romantică a societăţii. În gândirea socială şi istorică postkantiană din Germania, 
romantismul apare ca o reacțiune în contra individualismului şi a contractualismului 
social, susţinând că poporul sau societatea este o unitate supraindividuală, în care 
individul este absorbit în totul. După cum Schelling a afirmat existenţa unei totalităţi 

care uneşte spiritul cu natura, alcătuind un organism, tot aşa Hegel a susţinut ideea 
că fiecare popor are un spirit al său, un Volksgeist, care este şi el un derivat din 
spiritul universal (Weltgeist). Caracterul popoarelor, evoluţia lor sunt manifestări ale 
acestui spirit. Noutatea concepţiei romantice şi originalitatea ei nu constau însă 
numai în afirmarea acestei idei, care de altminteri se găsea şi la Voltaire, Condorcet, 
Montesquieu, ci în formularea teoriei că societatea e o realitate obiectivă mai presus 
de indivizi, că acest organism spiritual superior are viaţa sa proprie şi că trebuie 
considerat ca atare în raporturile sale cu indivizii. 

În cercetările sociologice englezeşti, Herbert Spencer, deşi poate lăsa impresia 
că tot travaliul lui se limitează numai la analiza unui material de fapte, bazându-se 
pe date etnografice, totuşi în realitate urmăreşte o idee filosofică, sociologia sa 
reprezentând numai o aplicare a sistemului său de cosmologie şi o încercare de a 
găsi dovezi în plus că legea integrării şi diferenţierii, pe care el o consideră drept o 
lege cosmică generală, se aplică în toate domeniile vieţii. El vede în faptele sociale 
şi în transformările lor un mijloc de verificare a ipotezei filosofice evoluționiste şi 
de aceea aplică fenomenelor sociale şi societăţii aceeaşi lege de evoluţie ca şi tuturor 
celorlalte fenomene. Vorbind despre valabilitatea legii evoluţiei, aşa cum a formulat-o 
dânsul în diferitele domenii (geologie, biologie, psihologie, sociologie), Spencer 
spune textual: „când gândim evoluţia ca fiind divizată în astronomică, geologică, 
psihologică, sociologică etc., se poate să ni se pară că printr-o simplă coincidenţă 
aceeaşi lege de metamorfoză se aplică tuturor acestor diviziuni. Dar dacă recu- 
noaştem că aceste diviziuni sunt grupări pur convenţionale, stabilite pentru a uşura 
aranjarea şi dobândirea ştiinţei, dacă ne amintim că existenţele diferite de care se 
ocupă fiecare dintre aceste diviziuni sunt părţi componente ale aceluiaşi Cosmos, 
vedem imediat că nu sunt mai multe feluri de evoluţii cu unele caractere comune, ci 
o singură evoluţie, desfăşurându-se pretutindeni în acelaşi mod” %. 

Această preocupare generală a operelor lui Spencer de a face evidentă formula 
evoluţiei îl îndreptăţeşte pe Durkheim să afirme că filosoful englez nu a avut o atitudine 
sociologică propriu-zisă şi că şi-a propus „nu de a studia faptele sociale în ele însele 
şi pentru ele, ci de a arăta cum se verifică ipoteza evoluționistă în regnul social” %. 

În Franţa se constată aceeaşi situaţie în ceea ce priveşte raportul dintre sociologie 
şi filosofie, căci A. Comte a îmbinat filosofia sa pozitivistă cu sociologia în aşa chip 
încât greu se pot separa una de alta. Iar S. Simon nu a putut concepe nici un fel de 
sistem social care să nu fie aplicarea unui sistem de idei, societatea însăşi nefiind 
altceva, în esenţa ei, decât o comunitate de idei în care sunt uniţi laolaltă indivizii. 
Sistematizarea ideilor care determină manifestările popoarelor e obiectul filosofiei, 
încât cercetarea sistemelor sociale trebuie să se facă prin prisma filosofiei, care le 
cuprinde pe toate. Iată o mulţime de gânditori, din toate timpurile, care au confundat 
sociologia cu filosofia sau au făcut din sociologie un fel de apendice al filosofiei. 

Dar nu mai insist asupra trecutului, când sociologia era încă în stare haotică, 
nebuloasă, ci mă opresc asupra problemei raportului dintre sociologie şi filosofie în 
zilele noastre, când, deşi există cercetări sociologice serioase, totuşi nu putem spune 
că filosofia a încetat de a mai avea vreun rol în constituirea sociologiei. 

Astfel, cităm pe Ratzenhofer, pentru care societatea nu poate fi explicată în 
totalitatea ei decât prin ajutorul vieţii psihice, şi anume prin voinţă, instincte, motive 


28. H. Spencer, Les premiers principes, trad. de M. Guymiot, Paris, 1902, pp. 471-472. 
29. E. Durkheim et E. Fauconnet, Sociologie et sciences sociales, in „Revue philosophique”, 1903, 
nr. 5, p. 469. 

şi mobile, care determină atitudinea individului faţă de semenii săi şi de societate. 
Ba merge Ratzenhofer chiar mai departe, susţinând că sociologia trebuie să fie, 
împreună cu psihologia, o parte integrantă din filosofie, căci „o sociologie fără 
filosofie seamănă cu o psihologie fără fiziologie” %, neavând nici un fundament 
serios. Alături de problema cosmologică, ontologică şi psihologică, trebuie pusă 
acum şi problema sociologică. Întrucât însă fenomenele sociale speciale sunt studiate 
fiecare în parte de anumite ştiinţe constituite, cu legile şi metodele lor de cercetare, 
sociologiei nu-i rămâne decât să cerceteze baza filosofică a celorlalte ştiinţe care 
studiază raporturi interindividuale 7. Aceasta este concepţia la care se opreşte 
Ratzenhofer. 

În timpurile noastre însă, unii gânditori au crezut că sociologia poate exista alături 
de ştiinţele sociale speciale dacă devine un fel de epistemologie socială. De aceea, 
în literatura sociologico-filosofică se vorbeşte uneori despre un apriori social, despre 
formă şi materie socială etc., afirmându-se astfel caracterul filosofic al sociologiei. 

Astfel, Rudolf Stammler porneşte de la ideea că nu se poate face ştiinţă decât 
dacă se urmăresc legi şi principii generale, lăsându-se la o parte tot ceea ce este 
detaliu, tot ceea ce constituie un aspect individual. Ştiinţa are nevoie de criterii 
generale, acesta e un adevăr necontestat. De aceea, nu se poate studia nici viaţa 
socială şi istorică, dacă nu avem un criteriu obiectiv al oricărei vieţi sociale în genere 
şi dacă nu facem abstracţie de aspectele particulare ale societăţii dintr-un anumit loc 
sau moment. Pentru studiul problemelor sociale şi al legilor lor e nevoie de o filosofie 
socială, care să se ocupe de legile formale fundamentale ale vieţii sociale, stabilind 
concepte şi principii general valabile, afirmă Stammler. O asemenea ştiinţă trebuie 
să treacă peste orice conţinut particular al unei existente istorice ?. În locul 
cercetărilor empirice, care pleacă de la fapte particulare şi se ridică la generalizări, 
Stammler recomandă să se înceapă cu stabilirea unei legi formale fundamentale, 
obiective, din care să se deducă apoi conceptele vieţii sociale %, pentru că numai 
astfel se poate vorbi de cunoaştere sigură şi de adevărată ştiinţă. Se recunoaşte uşor 
influenţa concepţiei Kantiene în toată gândirea lui Stammler, căci laitmotivul operei 
sale este ideea de necesitate şi de valabilitate generală, ca singurele condiţii ale 
ştiinţei. Teoria lui Stammler face critica experienţei sociale, speculând asupra ideii 
de lege, de normă şi ideal. Încât şi pentru dânsul sociologia, având de-a face cu 
epistemologia, care trebuie să stabilească în prealabil condiţiile oricărei cunoaşteri 
sociale, se reduce la o filosofie epistemologică. 

De altminteri, în Germania concepţia aceasta este destul de răspândită, căci 
pentru mulţi cercetători sociologia apare mai mult ca programul unei ştiinţe decât ca 
o ştiinţă deja realizată, de unde necesitatea de a o întemeia, şi aceasta prin ajutorul 
filosofiei. Max Adler explică atitudinea ostilă a multora faţă de sociologie prin faptul 
că nu s-a cercetat în mod epistemologic realitatea socială. El susţine cu tărie că 
sociologia, urmând calea indicată de ştiinţele naturii, care s-au emancipat de meta- 
fizică numai prin ajutorul criticii cunoaşterii, înlăturând ideea de forţă misterioasă, 
de entitate participantă etc., va trebui să se bazeze şi ea pe epistemologie. Prin 
ajutorul acesteia se va putea stabili, pe lângă existența naturală şi cauzalitatea ei — 


30. Gustav Ratzenhofer, Die soziologische Erkenntnis, Leipzig, 1898, p. 6. 

care constituie obiectul ştiinţelor naturii —, şi o existență socială, o cauzalitate şi o 
experiență socială cu caractere specifice. De aceea, critica epistemologică formează 
„fundamentul oricărei sociologii care vrea să fie o ştiinţă a existenţei şi a fenome- 
nelor sociale” 3%. 

Nu sunt puţini sociologii care susţin astăzi că sociologiei îi revine sarcina de a 
formula un sistem al tuturor ştiinţelor sociale. Astfel, Ludwig Stein vede în această 
ştiinţă o „filosofie a societăţii” "7. având faţă de ştiinţele speciale care cercetează 
societatea acelaşi rol pe care îl are filosofia faţă de diferitele domenii de cunoaştere, 
adică de a stabili unitate şi strânsă relaţie între toate datele ştiinţelor speciale. Şi tot 
aşa, în filosofia sintetică a lui Spencer şi în filosofia pozitivă a lui Aug. Comte, 
sociologia e partea cea mai înaltă a filosofiei, care încoronează filosofia cosmică şi 
cea organică. Acest mod de a privi sociologia nu este, după cum vedem, încă 
abandonat. R. Worms, întocmai ca şi L. Stein, susţine aceeaşi temă 5. Iar Othmar 
Spann, reprezentantul doctrinei universaliste, face din sociologie un fel de siste- 
matică a scopului, cu un pronunţat caracter filosofic. Prin concepţia sa, Spann 
depreciază deosebirile dintre fenomene şi raporturile lor concrete, trece peste 
temporal şi istoric, ajungând la o speţă anumită de emanatism şi făcând astfel din 
sociologie un fel de filosofie vagă şi uneori ciudată. Dar chiar critici sociologi de 
talia lui Tönnies nu au abandonat complet vechea poziţie filosofică faţă de sociologie. 
„Sociologia este, în primul rând, o disciplină filosofică”, zice F. Tönnies 77. căci 
preocupările ei referitoare la esenţa vieţii sociale au fost asociate întotdeauna cu 
trebuinta unor principii de conduită în viaţă. Sociologia teoretică, pe care Tönnies o 
identifică filosofiei sociale, este astfel strâns legată cu etica şi politica, precum şi cu 
filosofia dreptului. 

Mai ales în Germania, sub influenţa teoriilor fenomenologice, s-a dat sociologiei 
o puternică notă filosofică, încât chiar reprezentanţii concepţiei sociologiei ca ştiinţă 
a unei realităţi concrete şi definite nu au rămas neinfluenţaţi de filosofie. Însuşi 
H. Freyer recunoaşte că sociologia trebuie să aibă o bază filosofică, deoarece numai 
astfel ea încetează de a fi un simplu punct de vedere şi numai atunci devine o ştiinţă. 
Încercarea de a face din sociologie o simplă ştiinţă de sistematizare - autorul se 
referă în special la teoria relaţiei reprezentată de L. v. Wiese —, care urmăreşte numai 
analiza fenomenelor, o consideră Freyer drept o reducere a acestei ştiinţe la un 
catalog de fenomene sociale. De aceea crede dânsul că sociologia trebuie să aibă un 
punct de vedere filosofic, care nu depărtează de realitate, ci îi dă un temei clar pentru 
cercetarea şi sesizarea sigură a realităţii SH Desigur, aceasta nu înseamnă că socio- 
logia se va ocupa de societatea omenească în genere, de o societate netemporară şi 
abstractă, căci ea începe propriu-zis când se îndreaptă spre cercetarea stărilor reale 
şi istorice ale vieţii sociale %. În sfârşit, mai citez un singur cercetător, care consi- 
deră drept problemă esenţială a sociologiei cercetarea evoluţiei şi unităţii principiilor 
sociale, confundând-o astfel cu filosofia istoriei şi atribuindu-i aproape aceleaşi 

scopuri: W. Kozlowski. El formulează în mod categoric această concluzie, susținând 
că „ştiinţa integrală a societății, oricare ar fi numele pe care i-l vom da, va avea în 
mod necesar un caracter filosofic” %. Sociologia " este, pentru dânsul, totuna cu 
filosofia socială sau, încă mai precis, ea e o „filosofie istorică îmbogăţită prin ele- 
mentul normativ al ştiinţelor sociale” 4. 

Iată o primă atitudine care a dominat şi a fost răspândită foarte multă vreme, 
ajungând la confundarea totală a sociologiei cu filosofia. Dar, o dată cu progresul 
cercetărilor etnografice şi al ştiinţelor sociale speciale, s-a accentuat din ce în ce 
mai puternic şi un alt punct de vedere, o tendință de independenţă a sociologiei faţă 
de filosofie şi chiar ostilă ei. „Sociologia este o ştiinţă aparte, şi nu o filosofie a 
ştiinţelor sociale”, zice Eleutheropulos ?. Iar Wilhelm Sauer dezvoltă motivul 
pentru care sociologia nu trebuie confundată cu filosofia socială sau cu filosofia 
istoriei, susţinând că aceasta studiază schimbarea necontenită a fenomenelor, pe când 
sociologia caută numai ceea ce este persistent în schimbare %. Şcoala sociologică 
franceză, întemeiată de Durkheim, se ridică însă cu toată vigoarea în contra oricărui 
amestec al filosofiei în sociologie. E. Durkheim recunoaşte că în trecut era greu să 
se separe sociologia de filosofie, deoarece foarte multă vreme cunoaşterea omenească 
a fost stăpânită şi obsedată de dualismul dintre natură — cu determinismul ei riguros — 
şi fenomenele umane. Natura a constituit obiectul de studiu al ştiinţelor naturale, iar 
toate celelalte fenomene au fost considerate ca obiect de speculație al filosofiei. Chiar 
atunci când s-a afirmat existenţa legilor şi în domeniul vieţii sociale, sociologia încă 
nu s-a putut emancipa de filosofie, pentru că nu s-a dovedit ireductibilitatea acestor 
legi la cele fizice şi biologice. Aşa că e firească naşterea sociologiei din filosofie şi 
confundarea lor atât de multă vreme 1. Dar acum, când se constată existența unei 
regularităţi şi a unui determinism social riguros, e de ajuns ca sociologul să ştie a 
privi fenomenele sociale aşa cum trebuie pentru ca sociologia să apară ca o ştiinţă 
separată de filosofie. 

Durkheim vorbeşte despre necesitatea defilosofării sociologiei, pentru că această 
ştiinţă trebuie să se ocupe de realitatea socială în ea însăşi, nu de forme vagi sau de 
principii pure. Dacă fenomenele sociale nu vor mai fi considerate ca produse 
subiective ale psihicului individual, ci ca lucruri obiective în afară de individ, supuse 
unei cauzalităţi empirice asemenea celei naturale, şi dacă se va studia realitatea 
socială, nu ideile noastre despre dânsa, sociologia se va putea emancipa complet de 
filosofie, devenind o adevărată ştiinţă $. Prin urmare, sociologia nu are nevoie să 
facă consideraţii filosofice generale, nici aprecieri, nici să dea norme, ci ea trebuie 
să explice numai conținuturile concrete ale vieţii sociale şi evoluţia lor prin condiţii 
sociale obiective. „Sociologia, zice Durkheim, nu trebuie să renunţe la nici una din 
ambițiile sale, dar pe de altă parte, dacă vrea să răspundă speranţelor care s-au pus 

în ea, trebuie să aspire a deveni altceva decât o formă originală a literaturii 
filosofice” “f. Nu insistăm mai mult asupra concepţiei lui Durkheim, deoarece vom 
reveni asupra ei în capitolele următoare. 

Fără îndoială că sociologia nu se poate constitui ca ştiinţă dacă nu-şi delimitează 
precis domeniul de cercetare şi punctul de vedere. Realitatea socială e însă obiect de 
studiu al mai multor ştiinţe, fiecare având îndreptăţirea sa, încât nu e uşoară separaţia 
clară a fiecăreia şi mai ales a sociologiei. 

Filosoful contemporan N. Hartmann susţine cu drept cuvânt că „în practică 
nimeni nu se îndoieşte de realitatea lumii în care trăieşte” *, şi totuşi, atunci când e 
vorba de cunoaşterea ei, o mulţime de îndoieli ni se strecoară în suflet. Problema 
cunoaşterii realităţii e foarte complicată, pentru că realitatea şi viaţa nu sunt numai 
un obiect de analiză rece, ci datorită lor avem dorinţe, ne frământăm, suferim şi 
activăm. Acelaşi lucru se poate afirma despre viaţa socială, unde avem de-a face nu 
numai cu fenomene sufleteşti complexe de-ale noastre, dar şi cu viaţa altora. Când e 
vorba de realitatea socială, trebuie să avem în vedere raporturile umane, conflictele, 
viaţa istorică în diferitele sale momente *. Toate acestea se petrec în timp, care e un 
puternic agent modificator al fenomenelor. Acest element al timpului real, istoric, 
precum şi situaţia specială a omului în lanţul determinismului social complică pro- 
blema sociologiei, deschizând o mulţime de perspective cercetătorului. Tendinţa de 
a găsi concepte generale şi legi valabile pentru ştiinţă a împins adesea pe diferiţi 
cercetători spre filosofie, făcându-i să piardă din vedere realitatea concretă pe care 
voiau s-o studieze şi să ajungă la fenomene fără calitate şi fără determinare, la ceva 
nereal. Aceasta s-a întâmplat şi cu sociologia. 

Dar, pe de altă parte, dorinţa de a determina cât mai precis domeniul ei, 
înlăturând abstracţia şi filosofia, a dus la o altă extremă, tot aşa de periculoasă. 
W. Sombart, vorbind despre ordinea de zi a Congresului de sociologie de la Viena 
din anul 1922, spune că aceasta cuprindea între altele : problema Ligii Naţiunilor, 
dreptul minorităţilor, cooperarea intelectuală internaţională, mijloacele de remediere 
a crizelor valutare, organizarea ştiinţifică a comerţului internaţional, reconstruirea 
economică şi financiară a Austriei, dezarmarea generală, problema grevelor, pregă- 
tirea profesională a femeilor, educaţia femeilor pentru noile lor însărcinări, lupta 
contra otrăvurilor sociale, eugenismul °. Dacă toate aceste probleme ar forma socio- 
logia, de la început orice om serios ar trebui să renunţe de a mai face sociologie, 
căci simpla enumerare a chestiunilor de mai sus, puse pe ordinea de zi a unui congres 
de sociologie, lasă să se înţeleagă că toate aceste domenii ar constitui sociologia. În 
acest caz, ea ar trebui să cuprindă toată politica economică, financiară şi socială, 
ceea ce ar fi imposibil, pe lângă că s-ar denatura însăşi esenţa acestei ştiinţe, care se 
ocupă nu de ceea ce ar trebui să fie, ci de ceea ce este. Sociologia ca ştiinţă a vieţii 
sociale cercetează întreaga cultură umană în diferitele sale aspecte, ocupându-se însă 
în special de punctul de vedere al socialității, în deosebire de istorie, care urmăreşte 
aspectul individual şi particular al fenomenelor. Acest aspect general teoretic, 
cultural, al vieţii sociale determină caracterul filosofic al sociologiei. Sombart 
vorbeşte despre sociologie chiar în acest sens de teorie a culturii %, deosebind, pe 
lângă sociologia empirică în sens îngust, o sociologie filosofică. 

Trebuie să recunoaştem că în concepţia lui Sombart este o mare parte de adevăr, 
deoarece sociologia, făcând cercetarea diferitelor instituţii sociale, urmăreşte găsirea 
„tipicului social” şi culegerea datelor necesare pentru a putea ajunge să alcătuiască 
o teorie generală a societăţii şi care să determine natura şi esenţa socialului, precum 
şi legile sale generale. Aceasta e aşa-numita sociologie generală, care are astfel un 
aspect filosofic, dar numai un aspect, fără a face filosofie speculativă. Sociologia 
generală se apropie în modul acesta de ceea ce se numeşte, cu un cuvânt obişnuit, 
filosofie socială. Filosofia socială are acelaşi obiect ca şi sociologia, zice 
G. Lehmann, numai cât ea nu-l priveşte din punct de vedere sociologic, ci filosofic, 
adică ea caută sensul ultim şi universal al realităţii sociale. În timp ce sociologia 
cercetează „constituţia de fapt a proceselor sociale, a instituţiilor, ocupându-se de 
problema existenţei reale a societăţii, filosofia socială urmăreşte determinarea 
sensului ei 7. 

Principiile generale pe care le stabileşte sociologia sunt însă scoase din cercetarea 
faptelor sociale pe baza datelor pe care ni le pune la îndemână experienţa socială în 
diferitele sale forme. Încât sociologia, urmărind alte scopuri decât filosofia, nu se 
poate confunda cu aceasta, nu poate fi împiedicată de dânsa în constituirea ei ca 
ştiinţă şi nu se pierde în speculaţii pur teoretice, filosofice, deşi face teorie generală. 

Trecând deci peste argumentele de natură speculativ-filosofică aduse în contra 
sociologiei, trebuie să ne oprim puţin asupra obiecţiilor formulate chiar de sociologi 
în contra caracterului ştiinţific al acestei discipline. Şi desigur că dintre acestea cel 
mai serios este cel referitor la însuşi obiectul de cercetare al sociologiei, căci se 
contestă că sociologia ar avea un domeniu sau un obiect de studiu deosebit de acela 
al altor ştiinţe sociale. 


Sociologia şi ştiinţele sociale 


Soarta ştiinţei, oricât de obiectiv şi de depărtat de contingenţele vieţii de toate zilele 
ar fi conţinutul ei, este dependentă de regimul politic şi social, căci nu arareori 
concepţia oficială a conducătorilor statului s-a impus cercetătorilor sau a constrâns 
cugetarea lor. Ceea ce se petrece actualmente în foarte multe ţări europene este o 
dovadă evidentă a acestui fapt. După cum în trecut dominaţia religioasă a căutat să 
dea o anumită tinctură ştiinţelor, tot aşa astăzi încearcă „politicul” să stăpânească 
totul, punând ştiinţa însăşi în serviciul său. Rațiunea de stat nu se preocupă de 
adevăr, ci de util, de aceea subordonarea ştiinţei faţă de politică este distrugătoare 
pentru ştiinţă. E adevărat că ştiinţa sociologiei, ca toate ştiinţele umane-morale de 
altminteri, a suferit întotdeauna influenţe politice. Dacă acum concepţia corporatistă 
Şi totalitară câştigă din ce în ce mai mult teren şi se impune sociologului, nu de mult 
social-democratismul şi marxismul aveau precădere. Întotdeauna tendinţele şi 
conceptele politice dominante au avut reflexul lor în ştiinţele sociale. 

Sociologia franceză din veacul trecut a conceput societatea în mod liberalist, sub 
influenţa ideilor Revoluţiei franceze, după cum sociologia germană din ultimul 
deceniu oglindeşte perfect concepţia naţional-socialistă. Dar un reflex sau o influenţă 
oarecare nu este totuna cu obligaţia de a se subordona unei concepţii oficiale utilitare. 

Punerea sociologiei în slujba intereselor şi scopurilor politice momentane înseamnă 
distrugerea sau, în cazul cel mai bun, denaturarea ei. Ceea ce susţine Freyer acum 
justifică afirmaţia lui Leopold v. Wiese că în Germania de astăzi există tendinţa „de 
a reduce sociologia la o teorie a epocii istorice” °. Sociologia este ameninţată în 
existenţa ei sau făcută inutilă prin înglobarea ei în alte ştiinţe şi în special în politică. 
Hans Freyer, sociologul cel mai citit astăzi în Germania, oscilează între negarea 
sociologiei ca ştiinţă independentă şi adaptarea ei la scopurile practice ale regimului 
politic dominant. De aceea, el se străduieşte să arate că mai întotdeauna sociologii 
au construit sisteme în vederea rezolvării unor probleme practice care s-au pus 
timpului lor. Ceea ce a justificat până acum existenţa sociologiei, constituindu-i 
însuşi temeiul şi obiectul, zice Freyer, a fost opoziția dintre stat şi societate. Socio- 
logia secolului XIX, pornind de la această concepţie, s-a ocupat de societatea 
burgheză, făcând din ea un fenomen permanent, pe când în realitate această societate 
nu e decât un fenomen istoric, iar structura ei o simplă etapă a unui proces istoric. 
De aceea, legile structurale ale acestei societăţi burgheze nu pot fi considerate drept 
legile vieţii sociale în genere. 

Freyer recunoaşte că sunt şi fenomene generale, existente în toate structurile 
sociale şi în toate epocile istorice, dar conţinutul lor e variabil. 

Într-adevăr, întotdeauna au existat conducători şi conduşi, dar pe ce bază s-a 
întemeiat puterea conducătorilor, de ce mijloace s-au servit ei pentru a obţine 
supunere, pentru care motive au ascultat cei conduşi etc., aceasta depinde de 
structura întreagă a societăţii şi de diferitele împrejurări istorice. „Nu există un 
concept netemporal al societăţii omeneşti în genere” %, ci societatea este numai 
material mereu schimbător. Prin urmare, nu se poate vorbi de o esenţă a societăţii şi 
nici despre o structură veşnică a ei. Până aici suntem de acord cu H. Freyer, dar noi 
accentuăm cu deosebire faptul că există anumite fenomene şi forme fundamentale, 
precum şi tipuri de structuri sociale generale şi ireductibile. Nu suntem însă de acord 
cu tendinţa lui Freyer de a subordona sociologia politicii sau, cu alte cuvinte, de a o 
îngloba într-o altă ştiinţă socială, căci Freyer, discutând problematica şi orientarea 
nouă a sociologiei, susţine că dacă nu mai admitem acum opoziţia dintre stat şi 
societate şi dacă societatea burgheză nu mai e obiectul prezentului, atunci sociologia 
ar urma să nu mai aibă obiect. Toate forţele sociale sunt şi trebuie să fie integrate în 
statul politic, zice Freyer. În acest caz, teoria fenomenelor sociale trebuie să devină 
o parte din ştiinţa statului. Aceasta a fost de altminteri tema pe care a susţinut-o 
H. v. Treitschke în trecut. 

Dar sociologia nu dispare ca ştiinţă de sine stătătoare pentru că fenomenele 
sociale din secolul XIX nu au dispărut complet, ci ele acţionează încă şi în prezent 
şi mai oferă interes teoretic. Poate că sociologia ar dispărea o dată cu societatea 
burgheză a secolului XIX, dar „astăzi acest proces nu este încă terminat” 54 iar 
„Statul naţional-socialist este abia în curs de devenire” 5. De aceea, zice Freyer, 
sociologia trebuie să intre într-un nou stadiu de evoluţie şi să se adapteze politicii. 
Ca atare, obiectul ei, în noua ipostază pe care o indică Freyer, ar fi cercetarea 

posibilităţilor şi principiilor pe care le oferă societatea pentru procesul de formaţie 
politică, indicarea rezistenţelor şi forţelor favorabile acestui proces, precum şi a 
elementelor care se pot adapta noii ordini şi care nu. Sociologia, dacă vrea să 
trăiască, zice Freyer, trebuie să fie „gândire tactică”, auxiliară politicii. Autorul îşi 
dă seama că prin aceasta el neagă pur şi simplu caracterul ştiinţific al sociologiei, de 
aceea se sileşte să atenueze gravitatea acestui fapt, susţinând că opera de construcţie 
a unei noi ordini sociale, deşi are caracter de voinţă şi acţiune, necesită totuşi o 
sinteză generală a cunoştinţelor, a forţelor, a membrilor săi, de aceea sociologia va 
trebui să studieze această ordine nouă şi, mai ales, căile care pot servi pentru 
realizarea ei. Freyer spune de altminteri precis că sociologia, pentru a explica viaţa, 
existenţa socială prezentă, tendinţele ei de evoluţie şi mişcarea ei, trebuie să cunoască 
„voinţa reală a unor grupe reale de oameni în situaţii reale" "7. De aceea, sociologia 
nu este numai o ştiinţă aplicată, ci chiar în natura ei este o ştiinţă practică. Citez 
textual cuvintele lui Freyer: „realitatea socială, în momentul în care e gândită, se 


transformă (umspringen) în practică” 7 


Ştiinţa şi practica socială 


Fără îndoială că nu se poate separa practica de teorie, nu se poate afirma că ele sunt 
două domenii străine unul de altul, deoarece viaţa practică e mereu călăuzită de 
rezultatele cercetărilor ştiinţifice, iar acestea pornesc de cele mai multe ori din 
trebuinţa de a găsi soluţii şi remedii la anumite situaţii practice. Dar de la această 
constatare nu se poate ajunge la confundarea aplicaţiei cu ştiinţa şi nu se poate susţine 
nici concepţia lui Freyer, nici părerea lui Cuvillier că sociologia devine practică, că 
„ştiinţa devine ea însăşi acţiune, că ea îşi modifică propriul său obiect” 58. 

Practicul, în cazul sociologiei, se identifică cu politicul. 

În sociologia americană de astăzi se introduce din ce în ce mai mult elementul 
politic-practic. Din cauza aceasta ea nu are un aspect ştiinţific impunător. Chiar 
numele pe care îl întrebuinţează ei şi care a fost adoptat şi în ţară la noi de către 
profesorul Gusti — sociologie rurală — spune clar cum concep ei această ştiinţă. 

Dar ce este această sociologie rurală ? Prof. J. Gillette, ocupându-se de sociologia 
rurală, vrea să dovedească în mod raţional că avem de-a face cu o ştiinţă deosebită. 
El afirmă că dacă înţelegem prin sociologie numai o cercetare rigidă, care vrea să 
explice anumite grupe de fenomene şi dacă această cercetare e complet disociată de 
motive utilitare, atunci sociologia rurală nu ar corespunde acestor cerinţe. Sociologia 
rurală, după dânsul, trebuie să studieze condiţiile vieţii rurale, să explice viaţa 
comunităţilor rurale, aplicând principii raţionale şi ştiinţifice de cercetare. 

„Primul ei imperativ este de a înţelege comunităţile rurale în condiţiile lor. Al 
doilea imperativ este de a formula just căile de acţiune.” În ceea ce priveşte raportul 
dintre sociologia rurală şi sociologie în genere, Gillette spune : „Considerăm sociologia 
rurală ca o ramură a sociologiei, care studiază sistematic comunităţile rurale pentru 
a găsi condiţiile şi tendinţele lor şi pentru a formula principiile de progres” "7. 

Vasăzică sociologia rurală s-ar deosebi de sociologia în genere, după cum recu- 
noaşte însuşi Gillette, numai prin aceea că ar avea o sferă mai restrânsă şi mai 
imediată. 

În acest caz nu s-ar putea vorbi de o ştiinţă aparte şi nu s-ar putea confunda toată 
sociologia cu sociologia rurală, cum fac unii pretinşi sociologi, ci sociologia rurală 
ar fi numai un capitol al sociologiei, anume capitolul care cercetează forma sătească 
de grupare umană. Dar chestiunea nu e atât de simplă, deoarece, după cum se 
vede din citatele de mai sus, sociologia rurală vrea să indice căi de acțiune şi să 
formuleze principiile progresului vieţii rurale. Aceste noi țeluri pe care şi le pune 
sociologia rurală depăşesc însă domeniul sociologiei ca ştiinţă. Prof. Dwight 
Sanderson susţine că prin tendinţa sociologiei rurale de a ajunge la acţiune şi prin 
preocuparea sa de progres, ea devine o parte a eticii sociale sau a filosofiei sociale %. 
Aşa se explică faptul că mai toate cărțile de sociologie rurală sunt mai mult treatise 
on rural welfare decât lucrări ştiinţifice, bazate pe metode riguroase. Progresul social 
presupune sforţarea pentru o mai bună adaptare a indivizilor între ei şi între grupe 
sociale. El se bazează pe datele ştiinţifice ale economiei, ale biologiei, geografiei, 
politicii etc. 

Progresul social este desigur în funcţie şi de organizarea socială, care se face 
aplicându-se datele cercetărilor sociologice, dar ea nu se reduce numai la aceasta, 
deoarece organizarea socială se bazează şi pe principiile altor ştiinţe: economia 
politică în primul rând, apoi principii politice şi aşa mai departe. 

Dar caracterul practic al sociologiei rurale nu este tăgăduit în America chiar de 
către reprezentanţii ei. Astfel, de pildă, prof. Wilson Gee de la Universitatea din 
Virginia afirmă precis şi textual că sociologia rurală este „o fază aplicată a sociolo- 
giei” H. Desigur, ea poate da sugestii pentru cercetări teoretice şi pentru generalizare, 
dar preocuparea ei fundamentală este practica. 

Sociologia rurală se va ocupa de sănătatea publică, de biserică, de şcoala satului, 
de administraţia lui etc. În America, în staţiunile de experimentare agricolă se fac şi 
cercetări monografice de sociologie rurală. În America încă din anul 1910 încep a se 
dezvolta astfel de studii, iar în anul 1925, prin legea numită Purnell (Purnell Bill) se 
stimulează acest tip de cercetări monografice. Purnell Bill a fixat pentru anii 
1925-1926 o sumă de 20.000 cenți pentru fiecare staţiune de experiment, apoi suma 
s-a mărit treptat, ajungând în anii 1929-1930 la 60.000 cen de staţiune, pentru ca 
să se poată face bine cercetările agricole, economice şi de sociologie rurală. 

Staţiunile acestea sunt legate cu serviciul populației şi studiilor vieții rurale de la 
biroul economiei agricole din Ministerul Agriculturii din Statele Unite. De asemenea, 
la studiul acesta contribuie şi Comitetul de cercetare al secţiei rurale a Societăţii 
americane de sociologie. 

În anul 1911, dr. G.J. Galpin publică The Social Anatomy of an Agricultural 
Community şi, după el, alţii continuă pe acelaşi drum. În anul 1919 se înfiinţează la 
Departamentul agriculturii Statelor Unite biroul economiei agricole, la diviziunea 
studiilor vieţii rurale. Acesta e legat şi cu Institutul de cercetări sociale şi religioase. 

Din cercetările care se fac în această direcţie, desigur că sociologia are şi ea de 
câştigat ceva, cel puţin în ceea ce priveşte forma rurală de viaţă, care este mai simplă 
şi mai uşor de analizat %. Dar aceasta nu îndreptăţeşte pretenţia unora de a susţine 
că sociologia aceasta este totul şi că metoda ei constituie esenţa sociologiei înseşi ca 

ştiinţă. Dintre studiile de sociologie rurală publicate sunt foarte răspândite acela al 
lui E.E. Kirkpatrik asupra standardului de viaţă al diferitelor ferme sau studiul lui 
Nason asupra spitalului rural. 

Sociologia rurală însă, cu scopurile sale practice, este în primul rând o disciplină 
aplicată, tot aşa după cum există şi o sociologie clinică, al cărei scop este de natură 
medicală ®. O ştiinţă aplicată constă în adunarea şi întrebuinţarea cunoştinţelor de la 
diferite ştiinţe şi a principiilor pentru a rezolva o problemă specială de interes 
omenesc. Ştiinţa pură însă face abstracţie de o fază particulară sau de un anumit 
moment al realităţii, nu se preocupă de rezolvarea unei probleme practice, oricât de 
arzătoare ar fi ea %. 

Desigur, toate ştiinţele, oricare ar fi natura lor, servesc în ultimă instanţă vieţii. 
Toate au izvorât din trebuinţele vieţii şi au aplicaţii, dar ştiinţa pură trece dincolo de 
momentul practic, care rămâne în seama altora. În cazul de faţă, sociologia caută să 
găsească structuri sociale generale, regularităţi, în care se poate încadra şi satul, dar 
nu se preocupă de căile de acţiune necesare pentru prosperarea lui. Aceasta rămâne 
în seama politicii practice. 

Dar, pentru noi, aceasta echivalează cu transformarea sociologiei într-un auxiliar 
al ştiinţei statului, ca să nu zic al politicii practice, care vrea astăzi să acapareze 
totul. Statul ia acum asupra lui funcțiuni pe care le-a avut până nu de mult societatea. 
Prin această subordonare a sociologiei faţă de politică, ea dispare însă ca ştiinţă 
autonomă. 

Orice încercare de a reduce sociologia la un simplu instrument practic, 
reformator, în viaţa publică, înseamnă o denaturare a caracterului ei. Aplicarea 
rezultatelor cercetărilor sociologice nu se poate confunda cu sociologia însăşi. La 
noi în ţară, prof. D. Gusti, partizanul concepţiei monografice a sociologiei, alunecă 
acum pe această pantă periculoasă. Într-adevăr, echipele de cercetări monografice 
organizate de dânsul până acum păreau că urmăresc numai cercetarea caracterelor 
satului românesc, a realităţii sociale româneşti, astăzi însă ele fac o altă operă, şi 
anume una practică, căci în satele unde lucrează ele fac cimitire, sapă şanţuri pentru 
scurgerea apei de ploaie, nivelează drumuri, fac injecții vitelor, dau consultaţii 
medicale gratuite oamenilor, întemeiază cămine culturale, zidesc biserici, dau sfaturi 
„cum să se păstreze fânețele, cum să se apere fructele ca să dea rod bogat” etc. ©. 
Însuşi D. Gusti, vorbind despre necesitatea unui „muzeu al satelor româneşti”, 
afirmă că muzeul acesta poate fi de mare utilitate „pentru munca de ridicare a 
satelor” ĉĉ, Se pare de altminteri că rostul monografiei sociologice, asupra căreia ne 
vom opri când vom cerceta problema metodei în sociologie, pentru Gusti este în 
primul rând de natură practică. „Munca aceasta culturală pe care o facem noi, zice 
Gusti, se deosebeşte cu totul de ce s-a făcut până acum, tocmai prin faptul că are un 
caracter mai temeinic. Şi anume: nu dorinţa noastră, ci nevoile locale sunt acelea 

care trebuie să hotărască munca ce vom face” . Prin urmare, scopul acestor cercetări 
e activitatea practică. Or, după câte ştim noi, nu sunt două rânduri de echipe 
studenţeşti, ci numai unul - echipele Fundațiilor Regale -, care trebuie să lucreze 
pentru împlinirea unor nevoi şi pentru „aflarea pricinilor răului din viaţa satelor”, 
căci acestea preocupă în primul rând pe echipieri şi acesta este rostul lor. Dar, în 
acest caz, nu se mai poate vorbi de activitate de cercetare ştiinţifică sociologică, 
căci Gusti face aprecieri, se ocupă de valori, caută „pricinile răului din viaţa 
sătească” etc. şi urmăreşte „ridicarea satelor”. 

Vasăzică echipele acestea au un scop practic precis: ridicarea satelor. Foarte 
frumos şi lăudabil, dar aceasta nu e sociologie, ci poate fi politică socială rurală, 
pedagogie şi igienă socială, discipline care constituie graniţe pe care sociologia nu 
le poate trece, dacă nu vrea să se piardă, să devină un fel de nume haotic sau un fel 
de termen passe-partout, care nu spune nimic. 

Nevoile practice pot inspira într-adevăr cercetări teoretice, dar atunci acestea 
dobândesc independenţă şi se fac indiferent de orice sugestie practică, în condiţii cu 
adevărat ştiinţifice. Astfel se înfiinţează institute pentru studiul cancerului din 
necesitatea de a se pune capăt flagelului produs de această boală, precum se poate 
cerceta o problemă socială în mod ştiinţific pentru a se cunoaşte toate aspectele ei şi 
a se putea legifera cu folos. Trebuinţa originară care constituie impulsul cercetării 
ştiinţifice poate fi o nevoie practică, dar procesul de cercetare însuşi are viaţa lui 
aparte, e obiectiv, se detaşează complet de factorul practic care l-a produs. 

Vreau deci să fiu bine înţeles: nu tăgăduiesc utilitatea practică a activităţii pe 
teren a echipelor Fundațiilor Regale. Dar ceea ce fac ele constituie o activitate de 
politică socială rurală pornită şi susţinută de M.S. Regele Carol al II-lea pentru 
ridicarea satelor româneşti. Rostul lor nici nu este teoretic, căci altminteri n-ar realiza 
ceea ce le-a fixat Regele. Rolul lor e considerabil, dar nu teoretic. În acest caz însă 
ar fi necesar ca să nu se producă nici o confuzie pentru nimeni şi să se separe precis 
domeniile de activitate, punându-se în relief activitatea sociologică pură. D1. Gusti 
să nu amestece lucruri care trebuie să fie clare şi nete. 

Activitatea practică, pe care o preconizează unii ca ţintă a sociologiei, este de 
natură politică, deoarece politica este aceea care vrea să schimbe realitatea, să-i dea 
altă formă. Ştiinţa se ocupă de realitatea existentă. Omul politic e stăpânit de o 
credinţă practică şi de voinţă, pe când omul de ştiinţă trăieşte sub dominarea pasiunii 
de o idee de cunoaştere. Din cauza aceasta de altminteri în societate şi în viaţa de 
toate zilele este o separație clară între luptătorii politici şi oamenii de ştiinţă. Marii 
gânditori nu au fost şi mari realizatori politici în genere. 

Dar chiar când proeminente personalităţi ştiinţifice fac politică de aplicaţie pe 
teren, ei nu amestecă munca ştiinţifică a lor cu aplicaţiile practice politice. De aceea, 
credem că nu se poate susţine confundarea practicii sociale politice cu teoria socială 
(Sociologia rurală americană şi română ; vezi şi Reine und angewandte Soziologie). 

Sociologia nu formulează idealuri practice către care trebuie să aspire realitatea, 
ea constată numai şi caută să explice fenomenele sociale existente. Omul politic 
poate porni de aici şi formula idealuri politice. Pe baza cercetărilor ştiinţifice, repet, 
se pot face aplicaţii practice şi trebuie să se facă, dar acela care lucrează în mod 
practic pe teren nu face prin aceasta ştiinţă, pentru că scopul lui este altul decât al 
cercetătorului. 

Această tendinţă de a aluneca spre ceea ce este străin de domeniul de cercetare al 
sociologiei şi incursiunile în ştiinţele sociale speciale au alimentat obiecţiunea 

fundamentală care se aduce ştiinţei noastre, că nu are un obiect propriu de care să se 
ocupe şi că se confundă cu politica, etica, dreptul, economia etc. 

De altminteri, obiecţiunea aceasta s-a adus exact în aceeaşi formă şi altor ştiinţe, 
care astăzi sunt recunoscute şi foarte apreciate, cum este biologia, pe care au voit 
unii cercetători, în trecut, să o reducă la istorie naturală, la zoologie, anatomie şi 
fiziologie. Fără îndoială că structura celulară, nutriția, selecţia naturală sunt 
fenomene comune plantelor şi animalelor, sunt componente a ceea ce se numeşte 
„Viaţă”, şi cu toate acestea fenomenul vieţii e ceva mai mult decât ele şi nu poate fi 
studiat, în toată complexitatea sa, de nici una dintre ştiinţele enumerate, ci numai de 
biologie. 

Acelaşi lucru se petrece acum şi cu sociologia. E. Durkheim însuşi a susţinut 
odinioară că „sociologia nu este şi nu poate fi decât sistemul sau corpus-ul ştiinţelor 
sociale” 6, pentru că altminteri ea n-ar avea nici un obiect de cercetare al său. 
Sociologia nu studiază o asociaţie de oameni in abstracto, nici forme goale de 
conţinut — de aceea ea trebuie să cerceteze faptele sociale în strânsă legătură cu toate 
ştiinţele sociale. „A separa sociologia de ştiinţele sociale înseamnă a o separa sau 
cel puţin a o îndepărta de realitate, adică a o face să nu mai fie decât o filosofie 
formală şi vagă, a-i retrage astfel caracterele pozitive, distinctive ale oricărei ştiinţe 
pozitive” ©, 

Din afirmaţia de mai sus s-ar putea deduce că Durkheim confundă sociologia cu 
ştiinţele sociale, făcând din ea un fel de sinteză a lor. Concepţia lui Durkheim însă 
se precizează mai bine dacă ne gândim şi la celelalte studii ale sale. Astfel, în 
lucrarea sa Le suicide, el atinge încă o dată problema aceasta, susţinând că sociologul 
trebuie să facă cercetări asupra unor grupe de fapte bine delimitate şi precizate, 
arătând de unde încep şi unde sfârşesc ele, servindu-se cu îngrijire de disciplinele 
auxiliare, ca istoria, etnografia, statistica, „fără care sociologia nu poate nimic” 70, 

Negreşit că nu se poate concepe sociologia ca o ştiinţă fără conţinut social şi fără 
legătură cu ştiinţele sociale. Durkheim, când a afirmat că ea este sistemul acestora, 
a avut în vedere încercările de sociologie filosofică ale lui A. Comte, Herbert 
Spencer, care căutau să facă, în domeniul fenomenelor sociale, o verificare a 
concepţiilor lor filosofice, preocupându-se mai puţin de conţinutul social real decât 
de ideea generală pe care o urmăreau ei. Şi tot aşa ar putea să apară această idee a 
lui Durkheim şi ca o reacţie faţă de concepţia formalismului sociologic, care face 
deosebire între conţinutul şi forma vieţii sociale, atribuind sociologiei ca obiect de 
studiu forma. Astfel s-ar putea explica pentru ce Durkheim a susţinut că sociologia 
trebuie înţeleasă ca un sistem al ştiinţelor sociale. 

În nici un caz sociologia ca sistem al ştiinţelor sociale nu a fost, în intenţia lui 
Durkheim, un fel de etichetă pentru totalitatea acestor ştiinţe, ci, pentru el, ştiinţele 
sociale existente caută să fie armonizate prin ajutorul sociologiei, care devine în 
modul acesta un fel de disciplină sintetică şi integrală faţă de celelalte ştiinţe, care, 
la rândul lor, dobândesc caracterul de ştiinţe analitice şi parţiale. In acest sens, 
ştiinţele sociale nu mai apar ca izolate, ci devin membre participante în acelaşi tot, 
depinzând una de alta. 

Diferitele ştiinţe sociale, economia, dreptul, morala etc. se ocupă fiecare de un 
anumit fenomen, de o latură sau un aspect al vieţii sociale, nu însă de întreg, de 

societate în totalitatea ei. Sociologia a pornit desigur de la anumite fenomene sociale 
pe care le-a cercetat, fie ele juridice, fie economice, fie etnografice, dar treptat şi-a 
lărgit punctul de vedere, depăşind aspectul formal juridic sau cel material economic, 
pentru a le privi în unitatea lor superioară şi originară. Orice fenomen de cultură şi 
viaţă socială e obiect de studiu pentru sociologie şi fiecare ştiinţă specială poate 
adopta un punct de vedere sociologic în cercetarea fenomenului special de care se 
ocupă, de aceea se poate vorbi de o sumedenie de sociologii: economică, juridică, 
religioasă etc., dar sociologia propriu-zisă priveşte fenomenul social în totalitatea 
sa, bazându-se pe cunoştinţele speciale furnizate de ştiinţele sociale şi urmăreşte să 
găsească ceea ce este esenţial şi general sau, cu alte cuvinte, socialul din fenomene. 

W. Sombart, pornind de la ideea că sociologia este ştiinţa culturii, face deosebire 
între unele domenii de cultură, care sunt ele însele părți din societate, şi alte domenii 
de cultură, care numai se petrec în societate 7. Este aceeaşi deosebire pe care o 
făcea Schleiermacher, care întrebuința însă alţi termeni, susţinând existenţa unor 
domenii organizatoare de cultură şi a altora simbolizatoare, cum recunoaşte însuşi 
Sombart. Primele au un conţinut format din relaţii sociale şi nici nu pot fi gândite 
independent de astfel de relaţii. Am putea concepe oare dreptul fără ideea de relaţie 
între interese diferite ? Şi tot aşa, e posibilă limba fără ideea de comunicare a unor 
persoane între ele? Simbolizatoare sunt acele domenii de cultură al căror conţinut, 
deşi se dezvoltă şi se desfăşoară în societate, poate fi gândit totuşi şi fără societate, 
cum ar fi, de pildă, arta, ştiinţa pură etc. 

Deşi discutabilă în esenţa ei, deosebirea aceasta are totuşi un grăunte de adevăr, 
pentru că sunt în realitate unele discipline ştiinţifice al căror material de studiu îl 
formează înseşi relaţiile sociale, pe când altele au un conţinut condiţionat de 
societate, modificat poate de societate, dar caracterul lor social apare mult mai şters 
decât la primul fel de ştiinţe. Pe baza datelor diferitelor ştiinţe sociale alcătuieşte 
sociologia teoria societăţii şi poate da explicarea generală a culturii. 

Viaţa socială este un complex foarte variat şi multiplu, care presupune neapărat 
convieţuirea laolaltă a indivizilor, legaţi prin conştiinţa unor scopuri şi aspirații 
comune, precum şi a unor trebuinţe economice. Nu se poate vorbi deci de viaţă 
socială decât acolo unde avem o comunitate psihică şi interese economice comune. 
Nu este de ajuns însă atât, căci nici un fel de grupare omenească nu este posibilă 
dacă nu se respectă anumite reguli de conduită, care reglează raporturile dintre 
oameni, şi dacă nu există o autoritate, care să aibă putere de a sancţiona abaterea de 
la aceste reguli. Toţi aceşti factori necesari pentru constituirea şi funcţionarea unei 
societăţi pot fi studiaţi fiecare în parte de către psihologie, religie, economie, drept, 
istorie etc., deşi nicăieri şi niciodată ei nu există izolaţi, ci totdeauna sunt îmbinaţi 
laolaltă, influenţându-se şi condiţionându-se unul pe altul. Acest fapt explică pentru 
ce fiecare categorie de fenomene sociale, studiată izolat, fără nici o privire la raportul 
în care se găseşte cu celelalte forme de fenomene, poate avea o altă înfăţişare decât 
cea reală. După cum individul poate prezenta unele caractere psihice bine 
determinate în viaţa sa singuratică sau, mai precis, în momentele de separare de 
grupul social şi totuşi atunci când se găseşte într-o mulţime sau în timp de revoluţie 
apare cu totul altfel, cu alte caractere, pentru că forma de sinteză socială în care e 
înglobat l-a schimbat, tot aşa fenomenele economice sau juridice în sinteza lor 
dobândesc aspecte variate. Dreptul şi economia cercetează fenomene izolate din 

ansamblul în care se dezvoltă, pe când sociologia se ocupă tocmai de acest ansamblu, 
de acest tot care e societatea, prin prisma căreia trebuie privite toate fenomenele 
sociale. 

Deşi elementul viu prin care trăieşte societatea sunt indivizii, totuşi ea este mai 
presus de dânşii şi, în acelaşi timp, tot atât în afară de ei, cât şi în sufletul lor. 
Societatea e ceva mai mult ca o sumă de oameni, e un tot care prezintă alte caractere 
decât acelea ale elementelor componente şi care are o viaţă proprie. Din relaţiile 
dintre oameni se nasc instituţii obiective, cu un caracter concret şi adeseori material, 
care impun indivizilor şi îi constrâng în acţiunile şi în felul lor de viaţă. Sufletul 
nostru dobândeşte chiar în structura sa elemente sociale, devenind părtaş la acea 
conştiinţă colectivă, despre care vom vorbi într-un capitol următor. Este îndeobşte 
cunoscut că mulțimea, masa de oameni, deşi e compusă din indivizi diferiţi, are 
totuşi o psihologie a ei, cu caractere specifice, care modifică sufletul individual, 
stabilind un fel de omogenitate psihică, prin ridicarea nivelului unora şi coborârea 
altora. In abstracto s-ar putea vorbi de un suflet în genere, în realitate însă sufletul 
oamenilor prezintă variaţii şi deosebiri după societatea căreia îi aparţin ei. Instituţiile 
sociale influenţează şi determină, pe de o parte, psihismul indivizilor, iar pe de alta, 
se influenţează reciproc între ele. Societatea apare astfel ca fiind ceva cu viaţă proprie. 
Acest tot, această viaţă socială integrală este obiectul de studiu al sociologiei. 

În răspunsul pe care l-am dat la ancheta întreprinsă de revista „Societatea de 
mâine” din Cluj, cu privire la problema ştiinţei sociologiei în zilele noastre, 
spuneam : „din ce în ce se vede mai bine influenţa structurii sociale asupra indivi- 
dului şi tot mai mult se constată interdependenţa fenomenelor sociale, oricât de 
diferite ar fi ele. Multă vreme s-au explicat fenomenele sociale prin influenţa 
spiritului, a predominat chiar un spiritualism istoric (la triburile primitive, religia e 
factorul care determină fenomenele juridice, economice, politice etc.), dar mai apoi 
s-a văzut că şi religia şi spiritualul în genere sunt sub influenţa totului social. De la 
jumătatea secolului XIX s-a dat precădere factorului economic în explicarea vieţii 
sociale şi s-a întemeiat materialismul istoric. Dar şi factorul economic, la rândul 
său, suferă influenţa structurii sociale privite în totalitatea sa, el nu e deci ceva de 
sine stătător. Sociologia ca ştiinţă nu poate fi decât integralistă” 7. 

Sociologia studiază societatea în genere, arătând care este natura şi esenţa ei, ce 
structură şi ce funcțiuni are ea şi cum evoluează. Sociologia are deci un obiect 
deosebit de fiecare ştiinţă socială specială, care priveşte numai o latură, un fel de 
raporturi sociale, nu ceea ce e comun tuturor, nu societatea în genere. 

Faptul că sociologii nu se înţeleg între ei asupra obiectului sociologiei şi asupra 
elementelor sociale nu poate constitui un argument în contra existenţei sociologiei 
ca ştiinţă, deoarece din contradicţia lor nu rezultă neexistenţa ştiinţei, ci tocmai 
greutatea şi complexitatea cunoaşterii sociologice. Neînţelegerile dintre sociologi se 
explică şi prin aceea că sociologia e o ştiinţă nouă încă, „o ştiinţă în gestație”, cum 
crede de Greef %, o „ştiinţă embrionară”, cum zice Wyrouboff, „o ştiinţă în curs 
de a se naşte” 7?. Şi ca toate ştiinţele care se găsesc în acest stadiu, nu avem încă aici 
adevăruri unanim recunoscute şi definitiv stabilite. 

Analizând mai departe alte obiecţiuni, nu putem trece cu vederea peste afirmaţia 
lui Landauer că sociologia se ocupă cu devenirea socială, cercetând astfel forţele 
practice, active, nu existenţa dată, şi deci nu are teoreme ştiinţifice. Avem de la 
început impresia că autorul concepe cam îngust caracterul ştiinţei, deoarece chiar 
activitatea umană şi devenirea în genere pot constitui perfect de bine obiecte de 
ştiinţă, cu atât mai mult cu cât astăzi devenirea e considerată ca fenomenul cel mai 
general. Am putea spune că existenţa dată e numai un moment al devenirii neîncetate. 
Dar sociologia studiază în mod obiectiv în primul rând existenţa socială şi aspectul 
ei static-structural, şi apoi aspectul dinamic-funcțional al ei, arătând fazele şi tipurile 
sociale realizate. De aceea, A. Comte a vorbit despre statica şi dinamica socială, ca 
părţi ale sociologiei. Prin urmare, nu avem de-a face numai cu un fel de artă socială, 
practică, empirică, ci cu o ştiinţă care, fără a avea teoreme ca ştiinţele matematice, 
are totuşi adevăruri ştiinţifice. 

A doua obiecţiune pe care au formulat-o reprezentanţii ştiinţelor sociale în contra 
sociologiei se referă la metodele sale. Ştiinţele exacte nu se mulţumesc numai cu 
observarea faptelor, ci întrebuinţează experimentul, căci ele pot reproduce fenomene 
combinând în diferite feluri elementele componente ale lucrurilor. De asemenea, ele 
pot varia condiţiile de producere ale fenomenelor şi în modul acesta, după îndelun- 
gate şi repetate experienţe, stabilesc legături cauzale. Or, sociologia nu ar putea face 
altceva decât nişte vagi observaţii, cum a susţinut Leslie Stephen. 

Fără îndoială că e mai greu de aplicat în viaţa socială, ca să nu zic imposibil, 
experienţa, aşa cum se face în domeniul ştiinţelor naturale, deoarece aici avem de-a 
face cu o complexitate de raporturi pe care nu le putem schimba după voie, pentru 
că în domeniul psihicului şi al socialului nu există numai cauzalitate, ci şi finalitate, 
şi aceasta urmează unei anumite legi. Aşa că, presupunând că am putea face chiar 
experienţe, deseori am ajunge la alte rezultate decât cele aşteptate. Şi cu toate 
acestea, s-au făcut experienţe, în oarecare măsură, şi în viaţa socială. Astfel, există 
experienţe parţiale în domeniul juridic. De exemplu, în Anglia se votau mai înainte 
legi cu valabilitate regională numai pentru Scoţia şi se observa ce roade dau ele 
acolo, pentru ca mai apoi să se extindă şi în restul ţării sau să se renunţe la ele. 

Tot aşa, se pot alcătui legi valabile pentru o anumită perioadă de încercare, aşa 
cum s-au făcut în domeniul şcolar, pentru a se vedea ce rezultate dau ele”, Desigur 
însă că experienţe în mare nu se prea pot face în societate şi în nici un caz nu s-ar 
putea generaliza, deoarece condiţiile de viaţă ale diferitelor popoare şi din diferitele 
epoci sunt foarte deosebite, de aceea rezultatele ar fi nesigure şi imposibil de prevăzut. 

Din acest fapt însă nu se poate conchide că sociologia nu are metode ştiinţifice 
de cercetare. Nu trebuie să pretindem sociologiei să aibă exact aceleaşi metode ca şi 
ştiinţele naturii, pentru că obiectul lor e diferit şi metoda variază după natura 
obiectelor care sunt supuse cercetării TP. Viaţa socială este mult mai complicată decât 
realitatea fizică şi mult mai schimbătoare ca aceasta, de aceea şi metodele de 
cercetare trebuie să fie altele. Sociologia are însă, pe lângă alte metode proprii, de 
care nu ne ocupăm în acest capitol, şi un fel de experiment, pe care Durkheim l-a 
numit experiment indirect şi care constă, în esenţa sa, în comparații făcute, pe baza 
metodei variațiilor concomitente, între diferite forme de instituţii sociale. De 
altminteri, „experienţa nu e decât o observaţie provocată, care serveşte de control 

pentru observaţii deja făcute” 77. Dacă noi constatăm, de exemplu, că o anumită 
instituţie există la mai multe grupuri sociale diferite în timp şi depărtate în spaţiu, 
putem conchide, în urma comparaţiei făcute între aceste grupuri, că acea instituţie e 
generală şi că ea constituie un element integrant al vieţii sociale. Sau tot aşa, putem 
observa modul cum variază aceeaşi instituţie la diferite popoare de pe aceeaşi treaptă 
de cultură sau în momente variate de evoluţie şi astfel ne putem da seama cum se 
schimbă o instituţie, ce factori condiţionează această schimbare şi care sunt formele 
tipice evolutive ale ei. 

Metoda cea mai caracteristică pentru sociologie este însă metoda sociologică sau 
integralistă, care constă în faptul că ea studiază orice instituţie şi orice fenomen 
privindu-l prin prisma totului social, prin raportarea lui la viaţa socială în 
integralitatea sa. Această metodă pare că astăzi începe a fi adoptată de toate ştiinţele 
sociale şi acesta e un succes real al sociologiei. Într-adevăr, izolarea unui fenomen 
social oarecare din complexul din care face parte e posibilă şi el poate fi studiat 
făcându-se abstracţie de celelalte fenomene, dar atunci e sigur că nu avem a face cu 
fenomenul real, aşa cum s-a petrecut el în societate. Un economist ar putea construi 
uşor evoluţia comerţului, de exemplu, arătând că de la schimbul în natură s-a trecut 
la schimbul monetar şi în cele din urmă la cel pe credit, dar el nu va putea explica 
apariţia acestor forme decât studiind întreaga structură socială şi arătând cum au 
evoluat toate celelalte instituţii şi cum au condiţionat ele felurile de comerţ. Din 
punct de vedere metodologic, orice fenomen trebuie privit în raport cu grupul social, 
căci nu poate fi cercetat în mod ştiinţific şi cu reale rezultate decât prin metoda 
sociologică integralistă. 

În sfârşit, ultimul argument care a fost adus în contra sociologiei ca ştiinţă este 
că nu are legi sau, dacă acestea există şi în viaţa socială, ele sunt în realitate legile 
speciale ale diferitelor fenomene studiate de ştiinţele sociale particulare. 

Problema aceasta e într-adevăr mai grea şi mai complicată, deoarece conceptul 
legii e de multe ori luat în sensuri diferite şi apoi pentru că legile sociale au un 
caracter mai puţin stringent decât celelalte legi. Dar să vedem, în primul rând, ce se 
înţelege prin ideea de lege, ce caractere are dânsa şi în ce măsură se poate vorbi de 
lege în viaţa societăţii. 


„A 


Problema legii în viața socială 


În limbajul obişnuit, se confundă foarte adesea două noţiuni care totuşi sunt 
deosebite una de alta, legea şi principiul. L. Ward face următoarea deosebire între 
ele: legea este expresia consecvenţei naturale şi uniforme a fenomenelor, ea arată 
că fenomenele se petrec într-un anumit mod, dar nu explică cauza acestei ordini a 
lor, pe când principiul e forţa care explică legea chiar, arătând cum s-au produs 
fenomenele din anumite cauze “8. Deosebirea aceasta o accentuează şi o dezvoltă 
Howerth, susținând că „legea e mai mult o formulă care exprimă constanţa sau 
uniformitatea observată într-un domeniu special de fenomene” "7. dar ea nu explică 
pentru care cauze se produce constanţa sau uniformitatea, pe când principiul arată 

cauza activă, care produce schimbarea de fenomene şi ordinea lor. Principiul apare 
astfel ca supoziţia cea mai simplă, care nu mai derivă din nimic şi care stă la baza 
conexiunii faptelor. Legea însă strânge într-o expresie unitară un mare număr de 
fapte, ea e dată chiar în fapte. De aceea principiul e simplu, pe când legea e 
complexă, şi dacă principiul poate fi ipotetic, legea e numai problematică %. 

Ideea de lege, care se pare că în viaţa socială are o existenţă mai confuză şi mai 
puţin stringentă decât în natură, a apărut totuşi mai întâi în domeniul faptelor 
spirituale, de unde a fost extinsă mai departe şi asupra fenomenelor naturii. Legea 
apare la început sub forma de „obicei” cu caracter religios şi numai mult mai târziu 
capătă forma ei proprie. Rădăcina religioasă a legii este ceva absolut general valabil. 
Fenomenele însele şi ordinea lor au fost considerate foarte multă vreme ca derivate 
din voinţa divină. N-am decât să amintesc credinţele popoarelor primitive, stăpânite 
de religia totemistă, la care tot ceea ce se întâmplă este produsul acelei forțe 
suprafireşti, „mana”, de care depinde totul şi care stăpâneşte totul. Nu stărui asupra 
acestei chestiuni, amintesc doar că pentru Toma d'Aquino, legile naturii sunt 
rezultatul voinţei divine. Acţiunile omeneşti, precum şi fenomenele sociale prezintă 
regularitate pentru că Dumnezeu a pus ordine în ele. Până în secolul XVII, legea 
naturală a fost considerată ca produsul unui legiuitor, care a conceput şi înfăptuit 
toată natura. Înşişi Descartes şi Newton admiteau ceva din concepţia aceasta a legii. 

Mai târziu, în locul voinţei divine se afirmă importanţa naturii, ca o entitate 
proprie, care-şi dă singură legile după care se conduc forţele sale. Avem a face în 
acest timp cu o concepţie metafizică a legii. În sfârşit, în secolul XIX legea devine o 
regulă empirică pe care o formulează omul de stiință. W. Wundt, întrebându-se care 
e originea legilor naturii, răspunde : în secolul XVII, Dumnezeu e acela care făureşte 
legile, în secolul XVIII natura însăşi şi în secolul XIX, naturalistul 3. 

Legea, în concepţia noastră de astăzi, este un proces de cunoaştere care se referă 
la o legătură dintre mai multe fenomene, fie că avem de-a face cu o succesiune, fie 
cu o coexistenţă a lor. În genere, s-a considerat această legătură dintre fenomene 
drept un raport de cauzalitate, în care ar exista un fel de putere substanţială, cauza, 
care produce anume efecte. Nu vom intra aici în discuţia foarte interesantă, dar 
nepotrivită pentru scopul nostru, asupra interpretărilor variate care s-au dat 
conceptului de cauză. Fapt este însă că pentru a se evita diferitele neînţelegeri şi 
greşeli, epistemologia tinde să înlocuiască conceptul de cauză din noţiunea de lege 
prin ideea de funcțiune, menită să exprime mai bine dependența fenomenelor de un 
şir de condiţii şi variaţia fenomenelor consecvente în funcţie de antecedentele lor. 

Legile, chiar cele naturale, nu sunt o reproducere directă a realităţii, ci ele sunt 
rezultatul unei prelucrări mentale, de aceea apar cu un caracter oarecum ipotetic HI. 
Pentru constatarea şi formularea unei legi naturale se cere o colaborare de condiţii 
multiple, căci nu se poate susține că observatorul este un simplu receptor şi 
înregistrator de fapte, după cum nu se poate admite că numai inteligenţa şi voinţa lui 
singure creează legea, fără faptele exterioare. Naturalistul nu poate izola după voie 
şi în mod absolut condiţiile de producere a fenomenelor pentru a putea face 
experimente. De foarte multe ori, omul de ştiinţă operează, la stabilirea legilor, cu 
noţiuni şi ipoteze care nu sunt date în natură. Astfel, legile căderii corpurilor se 

referă la un spaţiu absolut gol, care nu există în realitatea trăită de noi. Uneori se 
fac calcule şi se formulează legi pe baza unor ipoteze figurative, care nu pot fi 
verificate niciodată. De aceea Vaihinger consideră legile naturale ca nişte ficțiuni cu 
care operăm noi, atribuindu-le o valoare de realitate, ca şi cum ar fi realitate. Legea 
este „o ficţiune sumatorie”, care exprimă o sumă de relaţii constante dintre fapte Sec 

În orice caz, legea apare acum ca „o creaţie a gândirii noastre”, fiind posibilă 
numai prin această gândire, care prescrie şi determină formele sub care o cunoaştem 
noi. Legea, zice Poincaré, este „o legătură constantă între antecedent şi consecvent, 
între starea actuală a lumii şi starea sa imediat posterioară” 8. Prin urmare, legea nu 
este ceva în sine, nu este o realitate existentă în afară de noi, ci o creăm noi prin 
ajutorul categoriilor gândirii noastre, introducând ordine în diversitatea fenomenelor 
empirice. De aici nu se poate deduce şi nici nu trebuie să se deducă faptul că legea 
este un simplu mijloc economic, comod, de care se serveşte gândirea noastră pentru 
a face posibile experienţe viitoare %. Într-adevăr, ea poate fi considerată şi ca un 
principiu euristic, practic, necesar pentru deducţii viitoare, dar ea e ceva mai mult 
decât atâta, căci prin ea explicăm fenomene obiective. De asemenea, nu se poate 
reduce legea nici la o simplă convenţie utilă, chiar dacă uneori fenomenele naturale 
înfrâng legile cunoscute. Legile electricităţii, pe care se bazează atâtea construcţii şi 
pe temeiul cărora inginerii fac atâtea calcule, dacă ar fi simple convenţii, nu ar putea 
face să se mişte şi să funcţioneze maşinile, observă cu multă dreptate E. Becher D. 

Dacă legea există în spiritul nostru şi prin el, să cercetăm care sunt factorii 
constitutivi ai ideii de lege. Se pot deosebi în orice lege trei elemente a căror 
existenţă determină apariţia legii înseşi, şi anume : a) conexiunea logică, regulată a 
unor fapte de sine stătătoare, b) existența unui raport direct de succesiune sau 
coexistență şi c) valoarea euristică a conexiunii, adică posibilitatea de a prevedea 
viitorul pe baza ei. Primele două elemente explică posibilitatea epistemologică a 
legii, pe când cel de-al treilea valoarea ei practică %. 

În genere, legea ştiinţifică exprimă ceea ce este şi ceea ce trebuie să fie pe baza 
celor constatate, a legăturilor dintre fenomenele observate. Legăturile sau raporturile 
acestea nu trebuie considerate ca ceva imutabil şi invariabil, deşi pentru formularea 
unei legi este nevoie de raporturi constante, legea nefiind altceva decât un proces de 
cunoaştere a condiţiilor necesare şi suficiente evoluţiei unei serii de fenomene 8. Ea 
exprimă „o relaţie generală, constantă şi necesară între două fenomene sau două 
serii de fenomene” %. Inteligența omenească, prin ajutorul legilor, construieşte 
oarecum o realitate ordonată, alcătuind un sistem mai mult sau mai puţin unitar de 
fenomene. Se pune însă în mod firesc întrebarea dacă varietatea infinită de fapte 
intră ea în totul în cadrul şi schemele alcătuite de inteligenţă prin ajutorul legilor. În 
genere, observaţia arată omului de ştiinţă că lumea e ceva variat, dar unitar, că 
diferitele domenii de fenomene nu sunt separate unul de altul aşa de tranşant cum le 
separăm noi oamenii, în sfârşit, că ele se presupun şi se influenţează unul pe altul. 
Aşa ni se înfăţişează nouă natura. O serie infinită de fenomene de tot felul, având 
totuşi o armonie între ele. Şi atât. Constatarea raporturilor dintre fenomene, stabilirea 

calităţii acestor raporturi se fac de mintea omenească şi constituie un proces de 
cunoaştere. Aceasta aparţine spiritului omenesc, nu mai este în natură. 

Legile generale deci nu sunt ceva în sine şi nici nu au valoare pentru o lume a 
lucrurilor în sine. Noi facem prevederi pentru viitor, bazându-ne pe invariabilitatea 
legilor, în virtutea cărora se vor produce şi de acum înainte legăturile dintre 
fenomene constatate în trecut. Cele mai generale şi mai abstracte legi ale naturii nu 
au nici ele valoare în toate împrejurările, ci numai în condiţii strict determinate, 
pentru care însă ele au o valabilitate universală, adică au valoare pentru toate fenome- 
nele din aceeaşi clasă şi de acelaşi fel. 

Foarte mulţi gânditori şi oameni de ştiinţă au crezut că legea trebuie să exprime 
raporturi cauzale, confundând astfel ideea de lege în genere cu cauzalitatea, dar 
astăzi, în concepţia modernă, nu e vorba numai de raporturi cauzale, ci şi de cele 
funcţionale. Raporturile acestea trebuie să fie însă necesare, adică în mod necesar 
existente. Necesitatea deci este unul din caracterele fundamentale ale legii. 
E. Boutroux, discutând chestiunea imutabilităţii raporturilor pe care le exprimă 
legea, a pus problema dacă cauzele care produc acele raporturi se confundă cu legile 
care le exprimă. Şi pentru a răspunde la aceasta a abordat o altă problemă, anume 
aceea a necesităţii legilor, căci dacă există Contingent în fenomenele universului, 
înseamnă că legile naturii nu sunt de ajuns pentru explicarea ei, ci şi ele sunt 
dominate, la rândul lor, de alte cauze %. Boutroux susţine că în experienţă avem 
de-a face cu raporturi constante, dar nu necesare. Analizând diferitele sfere şi forme 
ale Existenţei, el găseşte că fiecare prezintă un element calitativ nou faţă de cele 
inferioare ei H. nefiind însă reductibilă la nici una dintre ele. Legea nu există ca o 
fatalitate internă în lucruri, nu se deduce din esenţa lor, iar ştiinţa cunoaşte Existenţa 
numai în elementele sale permanente, nu şi în izvorul său creator % mai în 
finalitatea ei integrală, de aceea legea nu poate înlătura contingenţa. Şi cu cât ne 
ridicăm pe treptele Existenţei mai sus, spre lumea omului, cu atât contingența e mai 
mare, încât necesitatea aproape că dispare. Viaţa psihologică a omului şi, în special, 
cea socială pot lăsa impresia că nu sunt dominate de legi necesare. 

În domeniul faptelor sociale, hazardul joacă un important rol, încât nu arareori 
se tăgăduieşte existenţa legilor tocmai din cauza faptelor întâmplătoare. Ceea ce este 
irațional în fenomene şi se sustrage unei regularităţi apare ca hazard. Dacă Goethe 
ar fi murit de copil şi dacă Bismarck ar fi fost omorât în atentatul comis de 
Kuhlmann, sau dacă Gustav Adolf n-ar fi fost lovit de glonţ la Liitzen, poate că viaţa 
spirituală şi politică germană în ultimul secol, deci şi istoria ei, ar fi fost altfel %. 
Mai cu seamă în acele domenii de fapte unde individualul joacă un rol mare, hazardul 
îşi are partea lui de influenţă, împiedicând stabilirea de legi. 

Max Weber vorbeşte despre hazard ca despre un fapt care nu se poate deriva 
cauzal, ci e produs prin altceva exterior, tot de o cauză, dar care nu se poate 
prevedea. De exemplu : dacă se aprinde dinamită, e sigur că va urma explozie, dar 
nu se poate prevedea deloc dacă va fi omorât, rănit sau salvat un anumit individ, 
aceasta depinzând de alte elemente exterioare acţiunii de aprindere a dinamitei şi 
exploziei %. H. Berr nu înţelege nici el prin hazard ceva fără cauză, ci numai ceea 

ce nu e nici voit, nici prevăzut. Hazardul este, după Berr, mai mult subiectiv, întrucât 
el e produsul ignoranței noastre sau al imposibilității de a prevedea, datorită stării 
cunoaşterii noastre. „Pentru cine ar şti totul hazardul ca neprevăzut n-ar exista”, 
zice dânsul %. A.D. Xenopol, sub influenţa lui Cournot, defineşte hazardul ca 
întâlnirea unor serii de fenomene independente, ca „o coincidenţă care are ca rezultat 
întâlnirea a două fapte în mod neaşteptat” "P. 

Ceea ce se degajează în genere din mai toate interpretările noţiunii de hazard 
este părerea că hazardul nu are nici o bază internă, nu rezultă din vreo legătură 
logică a lucrurilor, ci numai dintr-o coincidenţă externă a împrejurărilor. Hazardul 
se opune ordinii stabilite prin lege şi înlătură prevederea. 

Desigur că nu trebuie să ne gândim la o necesitate absolută decât în ştiinţele 
naturii, unde ea rezultă şi din constituţia internă a naturii, nu numai din spiritul 
omului. De altminteri, chiar în aceste ştiinţe, descoperirea unor fapte noi şi apariţia 
altor combinaţii de fenomene duc în mod fatal la alte formulări de regularităţi, căci 
legile se probează, se verifică şi se modifică mereu prin experienţă. „Tot ceea ce 
derivă din experienţă poate fi distrus tot prin experienţă” %. Aceasta cu atât mai 
mult în viaţa socială. 

Generalitatea, constanţa şi necesitatea raporturilor dintre fenomenele naturii, 
constatate prin legi, par a avea totuşi un caracter absolut în comparaţie cu domeniul 
faptelor spirituale-sociale, unde există o accentuată notă de relativitate. Fenomenele 
singulare şi variate, care înfrâng regularităţile sociale, făcând loc neprevăzutului, 
lasă clar impresia relativităţii şi chiar a imposibilității legii. Boutroux spunea, cu 
multă dreptate: „în lumile inferioare (este vorba despre treptele de Existenţă infe- 
rioare omului), legea ţine un loc aşa de mare, încât ea aproape se substituie 
Existenţei ; din contra, în lumile superioare, Existenţa face aproape să se uite 
legea” %. Faptul că nu toate fenomenele sociale se pot subordona unei legi şi că nu 
putem afirma ceva absolut sigur despre viitor a dat naştere unei concepţii pesimiste 
cu privire la existenţa legilor în viaţa socială. 

Totuşi, avem şi aici legi, prezentând exact aceleaşi caractere ca şi legile naturale, 
exprimând şi ele tot nişte raporturi generale, constante şi necesare. Numai că în 
domeniul legilor economice, morale, juridice etc. nu avem de-a face cu o gene- 
ralitate, constanţă şi necesitate absolută, ci numai relativă, mult mai repede 
schimbătoare. Cum se explică acest lucru? De ce legile din sociologie exprimă 
raporturi de necesitate relativă? Explicaţia este simplă. Fenomenele fizico-chimice 
evoluează foarte încet în raport cu existenţa noastră, de aceea ne dau impresia că 
sunt eterne, pe când cele sociale se petrec sub ochii noştri, sunt mai puţin constante, 
se schimbă mai repede. Din aceasta se vede uşor că între generalitatea, constanţa şi 
necesitatea legilor sociale şi a celor ştiinţifico-naturale nu este o deosebire calitativă, 
ci numai una cantitativă, o diferenţă de grad %. 

Pornind de la ideea aceasta generală a unei ordini şi regularităţi în domeniul vieţii 
sociale, s-au făcut numeroase încercări de a stabili chiar anumite principii şi legi, 
prin ajutorul cărora s-ar realiza ordine în societate. Astfel, Howerth discută 
principiile formulate de Ross, care în patru formule, mai mult de natură psihologică, 
vrea să găsească elementele ordonatoare ale vieţii sociale. Acestea sunt: 1) principiul 

anticipaţiei, care serveşte chiar ca un element de organizare în oricare formă de 
viață socială, deoarece în baza lui se anticipează modul de manifestare al indivizilor 
şi se modifică mai apoi prin măsurile de intimidare care se iau de către anumite 
autorităţi, 2) principiul simulației, în baza căruia omul ascunde caracterele pur 
individuale, căutând să pară asemenea altora. Acest principiu ar fi totuna cu 
principiul imitației ; 3) principiul individualizării şi AN principiul echilibrului, în baza 
căruia fenomenele trebuie să fie în armonie şi echilibru, nedobândind nici unul 
predominare IT. Iată o primă încercare, în care de fapt nu găsim formulate legi 
sociale, ci mai mult câteva observaţii de natură psihologică sistematizate. Unii econo- 
mişti au formulat însă ceva mai precis legi referitoare la modurile de manifestare şi 
evoluţie ale fenomenelor social-economice, aşa cum au făcut Biicher şi Schmoller, 
stabilind modul de succesiune al tipurilor economice. Alţi sociologi şi-au îndreptat 
atenţia spre alte domenii, încercând să găsească acolo legi. Astfel, Sumner-Maine a 
stabilit modul de apariţie al diferitelor tipuri juridice şi aşa mai departe. 

În al doilea rând, A.D. Xenopol, împărțind toate fenomenele în două clase, de 
repetiţie şi de succesiune, admite existenţa legilor numai pentru ştiinţele al căror 
obiect îl formează fenomenele de repetiţie — şi printre acestea pune el şi sociologia. 
Dar sociologia, zice Xenopol, cuprinde, pe lângă fapte de repetiţie, şi fapte de 
succesiune, deoarece se ocupă de evoluţia societăţii. De aceea, trebuie să se facă 
deosebire între sociologia statică, în care găsim legi fixe, şi sociologia dinamică, în 
domeniul căreia intră fenomenele de succesiune şi în care se vor putea stabili numai 
oarecare regularităţi II Fenomenele de transformare, de succesiune, nu le poate 
cerceta însă sociologia în mod real în aspectul lor viu atunci când încearcă să le vâre 
în scheme moarte, cum sunt legile. Unii sociologi, zice Xenopol, au încercat să 
găsească la diferite popoare, triburi sau rase o asemănare în modul de succesiune al 
unor fenomene, pentru ca apoi să generalizeze această asemănare şi să deducă din 
ea existenţa unor legi comune tuturor popoarelor, bineînţeles lăsând la o parte ceea 
ce le-ar fi putut deosebi între ele. Desigur că formularea unor legi pe baza acestui 
procedeu de abstractizare ar fi neserioasă, iar rezultatul care s-ar obţine, o 
construcţie în vânt, fără nici un temei real. Dar Xenopol însuşi este nevoit să 
recunoască faptul că mai toate popoarele, în primele lor manifestări istorice, sunt 
asemănătoare, pentru că nu sunt încă individualizate şi pentru că există o similaritate 
de trebuinţe, de unde rezultă o coincidenţă de instituţii, iar uneori aproape o 
identitate de credinţe. Etnologii şi antropologii sociali, pe de o parte, sociologii, pe 
de alta, observând răspândirea credinţei totemiste şi a instituţiilor legate de dânsa, 
s-au întrebat cum se face că acest sistem de religie se găseşte la populaţii primitive 
care n-au fost niciodată în contact, nu s-au putut influenţa deci una pe alta, fiind la 
distanţe imposibil de străbătut pentru dânsele. Totemism găsim la populaţiile 
primitive de la tropice, la cele din emisfera de sud, găsim în insulele australiene, în 
Africa, dar şi dincolo de ocean, în America de Nord. Răspândirea acestei credinţe, 
cu formele ei variate, nu se poate explica printr-o origine unică, nici prin difuziune 
dintr-o parte în alta, ci numai ca produs al unor mentalități colective asemănătoare, 
care reacţionează la fel faţă de aceleaşi trebuinţe !?. Elementul general omenesc iese 
mai mult în relief, cum recunoaşte însuşi Xenopol 15. 

Nu se poate tăgădui că în viaţa socială există o ordine şi o regularitate, care 
apare faţă de acţiunile individului ca o legislaţie constrângătoare, întocmai după cum 
fenomenele naturii se succedă cu necesitate în mod uniform. Este în repetarea 
raporturilor dintre oameni şi în durata lor un element pe baza căruia se pot face 
prevederi şi se pot construi forme noi de viaţă socială, căci ele au putere de 
constrângere, deci necesitate şi forţă cauzală. Se neagă adesea existenţa legilor 
sociale, pentru că noi ne-am deprins să căutăm legi naturale în viaţa socială. Legile 
sociale nu sunt însă ca cele mecanice, care se aplică unei naturi moarte, ci ele au un 
caracter oarecum organic şi de aceea sunt lipsite de rigurozitatea şi precizia acelora. 
Legea, pentru organism, ca şi pentru viaţa socială, înseamnă „numai revenirea unui 
fenomen mai mult sau mai puţin asemănător” 1%. 

În anumite limite de timp se observă oarecare regularităţi în fenomenele sociale 
şi un adevărat conformism în acţiunile indivizilor. Aceste uniformităţi sunt legile 
sociale. V. Pareto exprimă într-o formulă lapidară acest adevăr, susţinând că legile 
nu sunt necesare, ci ele apar numai ca „ipoteze care servesc pentru a rezuma un 
număr mai mult sau mai puţin mare de fapte” 1%. 

S-a încercat să se explice fenomenele sociale prin legile psihologice, conside- 
rându-se fenomenele de conştiinţă drept cauze ale evenimentelor sociale şi s-a afirmat 
că e posibilă o ordonare în legi şi o prevedere a lor, deoarece există o oarecare 
identitate de simtire şi voinţă a oamenilor. Dar în realitate oamenii sunt diferiţi între 
ei, căci fiecare trăieşte într-o anumită societate, care are o mentalitate proprie, 
trebuinţe şi motive variate de acţiune, de aceea nu prin psihologia indivizilor izolaţi, 
care au anumite caractere comune, se poate explica identitatea sau uniformitatea 
relativă a fenomenelor şi instituţiilor sociale. Mai presus de ei există o cauzalitate şi 
o dependenţă funcţională socială, cu caractere proprii, care determină acel ritm 
constatat al mişcărilor sociale, echivalentul legii naturale în viaţa socială. 

Cauzalitatea socială este inter- şi supraindividuală 10 exercitându-se nu atât de 
indivizi, cât de instituţiile constituite şi de fenomenele exterioare conştiinţei 
individuale, care dau astfel procesului social un aspect oarecum independent de 
indivizi. Religia, legile codificate, instituţiile economice se influenţează reciproc şi 
se condiţionează în evoluţia lor, au deci forţă cauzală proprie. „Raporturile sociale, 
înlăuntrul cărora individul este născut şi pe care el le poate influenţa mai mult sau 
mai puţin, după individualitatea sa, sunt ceva supraindividual şi suprasubiectiv!Y. 
Instituţiile şi complexele sociale sunt în raporturi între ele şi se condiţionează una pe 
alta, determinând în acelaşi timp acţiunile indivizilor şi forma de convieţuire a lor 
în societate. Numai prin cauzalitatea psihică individuală nu se poate explica 
fenomenul religios, cel economic sau politic, de aceea trebuie să admitem o 
cauzalitate socială aparte, deosebită de cea individuală. 

Societatea, în esenţa sa, este de natură psihică, e o comunitate de scop, de voinţă, 
şi voinţa e supusă unei altfel de cauzalităţi decât natura fizico-mecanică. Ea e 
determinată în primul rând de scopuri. Nu se pot concepe acţiuni fără scop, zice 
Ihering H. precum nu se poate vorbi despre efect fără cauză. Acolo unde nu există 

un scop de realizat, nu avem a face cu o acţiune, ci cu un fenomen fizic. Piatra cade 
pentru Că..., aici e vorba de o explicaţie cauzal-mecanică, pe când „omul lucrează 
pentru ca...” , numai în acest al doilea caz e vorba de acţiune voluntară. Când zicem, 
spre exemplu: cineva s-a aruncat din turn pentru că voia să-şi curme zilele, în 
realitate arătăm procesul de motivare al acestui fapt, şi deci acest pentru că e de fapt 
un pentru ca. Din contra, când spunem: şi-a pierdut viaţa pentru că a căzut din 
turn, dăm o explicare cauzală a unui fapt !%. Prin urmare, printre elementele 
determinante ale voinţei, scopul joacă un rol important, de aceea cauzalitatea ei are 
un caracter special, este teleologică. Mediul exterior nu lucrează asupra individului 
în mod mecanic, ci el devine motiv psihic, interior sufletului şi în această formă 
poate determina acţiunile sale. De aceea, spune Bougl6, „cauzalitatea nu poate 
influenţa sufletul nostru decât luând forma finalităţii. Lumea exterioară nu va fi 
niciodată decât cauza ocazională a acţiunilor noastre. Adevăratul motor al vieţii 
sociale rămâne dorinţa-scopul” TU. Dar scopurile se întreţes şi se modifică necontenit, 
căci în procesul de realizare a unui scop pot interveni alte scopuri lăturalnice şi 
atunci rezultatul poate fi cu totul altul decât cel dorit şi prevăzut. Hefrerogonia 
scopurilor, despre care a vorbit atât de documentat Wundt, predomină întreaga viaţă 
spirituală şi, în special, domeniul voinţei. Şi cum societatea e spirit concretizat şi 
obiectivat, se înţelege că şi ea este supusă acestei legi. Iată pentru ce e greu să se 
facă prevederi în sociologie şi iată de ce legile sociale au un caracter mai puţin 
stringent şi mai puţin riguros decât cele mecanice. 

G. Richard atribuie legilor sociale un caracter fendenţial, în sensul că ele explică 
mai mult tendinţa de persistenţă a trebuinţelor sociale, fiind un fel de legi de motivare 
a faptelor. De aceea, ele sunt empirice şi contingente, neepuizând niciodată comple- 
xitatea faptelor, ci accentuând unele tendinţe constante, care determină transformările 
sociale |. 

Desigur că în viaţa socială nu putem face prevederi precise şi sigure, acestea 
rămânând încă un ideal depărtat al sociologiei. Aici avem a face mai ales cu proba- 
bilitatea, nu cu siguranţa. Toți cei care au încercat să facă sisteme riguroase de 
previziune sociologică ştiinţifică au considerat societatea ca produs al unei trans- 
formări de energie naturală, neglijând caracterele ei speciale, care o deosebesc de 
fenomenele mecanice "°. 

Dacă legile sociale nu prezintă aceeaşi stringenţă ca şi cele naturale, nu urmează 
că pot fi neglijate sau tăgăduite. Prin compararea instituţiilor sociale din diferite 
locuri şi timpuri, sociologul stabileşte identități sau analogii între ele, între 
funcțiunile şi formele structurale ale societăţilor şi ajunge să formuleze oarecare 
regularităţi, care îmbracă un aspect special, anume tipul social. Tipurile de evoluţie 
socială sunt forme realizate prin care o societate poate trece, nefiind însă constrânsă 
să treacă succesiv prin toate. Tot aşa se stabilesc tipuri de acţiuni sociale care pot 
avea loc într-o societate, fără ca acestea să fie legi riguroase şi necesare. Tipul 
reprezintă deci o posibilitate regulată de manifestare socială, care, fără a avea 
stringenţa unei legi naturale, se impune totuşi vieţii sociale. În tipuri se condensează 
şi se concentrează cauzalitatea socială atât a instituţiilor, cât şi a acţiunilor colective. 

Iată deci că viaţa socială nu este ceva haotic şi stăpânit în mod absolut de hazard, 
ci e dominată de un determinism special, constatat prin regularităţile tipice, uşor 
accesibile cercetătorului. Unii sociologi au formulat chiar o sumedenie de legi 
sociale, a căror confirmare încearcă s-o vadă în fenomenele obişnuite ale vieţii 
sociale. Astfel, se vorbeşte despre legi de conservare socială, întrucât societatea 
caută prin toate mijloacele să-şi păstreze fiinţa şi forma sa. De asemenea, se susţine 
legea diferenţierii sociale, care dă supleţe unei societăţi, făcând-o capabilă de a 
exercita toate funcțiunile sociale. Simmel a accentuat în special asupra importanţei 
acestui proces de diferenţiere. Tarde a crezut că societatea se formează şi se menţine 
numai pe baza legilor imitaţiei. Imitaţia este, după el, fundamentul oricărei alcătuiri 
sociale. Opera lui Les lois de l'imitation tinde să fixeze în formule tot procesul social. 
Tot el a stabilit şi legile opoziției şi adaptaţiei sociale, prin ajutorul cărora a vrut să 
explice evoluţia societăţii. Dar tot aşa, Herbert Spencer, care a construit un întreg 
sistem filosofic şi sociologic pentru a găsi o lege de evoluţie, legea trecerii de la 
omogen la eterogen. Am putea înmulţi considerabil exemplele pentru a arăta că toţi 
cei care au cercetat viaţa socială şi au reflectat asupra ei au constatat existenţa unui 
determinism social, a unor regularităţi, cărora le-au dat însă forme deosebite de legi. 

Analizând diferitele obiecţiuni care s-au ridicat în contra sociologiei ca ştiinţă, 
am arătat că ele nu rezistă unei critici amănunțite, că sociologia are un obiect propriu 
al ei, că are metode ştiinţifice de cercetare şi poate stabili anumite regularităţi sociale, 
deci ea este o ştiinţă de sine stătătoare. 

Din cauza complexităţii obiectului său, sociologia dă naştere la unele îndoieli şi 
critici. E drept că şi mulţi sociologi contribuie, prin unilateralitatea punctului lor de 
vedere, la menţinerea acestei situaţii dubioase a sociologiei. 

Hans Freyer, pe care l-am citat deja de mai multe ori, susţine că sociologia, 
chiar în compoziţia sa, cuprinde mai multe antinomii. Astfel, ea se ocupă de structuri 
sociale, care însă nu sunt forme fixe, ci mereu în devenire, ceva evolutiv. În al doilea 
rând, avem de-a face cu o ştiinţă sistematică, al cărei scop este ordonarea sistematică 
a conceptelor, dar principiul care alcătuieşte sistemul este el însuşi istoric. Şi, în 
sfârşit, sociologia apare ca o ştiinţă universală, care se întinde asupra întregii lumi 
istorice, ocupându-se de toate fenomenele, dar care se îndreaptă în special asupra 
problematicii prezentului. 

Oprindu-ne puţin asupra acestor antinomii, pe care Freyer le consideră ca fiind 
inerente sociologiei în esenţa sa însăşi, trebuie să mărturisim că nu vedem de fapt 
nici o antinomie, decât doar dacă reducem sociologia la o ştiinţă descriptivă, care se 
ocupă numai de prezent. Dacă însă îi atribuim sociologiei rostul de a căuta şi găsi 
pretutindeni socialul, utilizând faptele — prezentul ca şi trecutul -, atunci nu ni se 
pare contradictoriu că ea utilizează principiul explicării istorice şi că cercetează 
structura socială prezentă, dar şi devenirea ei istorică. Sociologia trebuie să explice 
şi evoluţia socială, ea nu e o ştiinţă statică, având a se ocupa numai de un moment 
sau o fază socială izolată. 

Sociologia nu-şi poate restrânge domeniul de cercetare numai la un moment dat, 
numai la prezent, pentru că atunci ea devine o simplă descriere. Prezentul nu-l putem 
înţelege decât în funcţie de trecut. Sociologia vrea să găsească legi pentru feno- 
menele sociale, în acest scop trebuie să studieze şi trecutul. Cum putem stabili oare 
legea dezvoltării dreptului şi formelor sale, dacă nu ne dăm seama de diferitele etape 


pe ideea mecanicistă că socialitatea nu e altceva decât o formă evoluată de energie mecanică. El ar 
fi redus previziunea sociologică la „un calcolo di transformazione di energia” (p. 21). 

sociale şi împrejurări prin care a trecut societatea omenească şi care au făcut, de 
exemplu, în domeniul penal, ca penalitatea să se îmblânzească ? Şi cum s-ar putea 
dovedi existenţa diferitelor tipuri de economie, dacă n-am cerceta în mod istoric 
trecutul? Sau, în sfârşit, cum s-ar putea constata că religiile încep prin a avea o 
formă obiectivă socială, ceva oarecum exterior individului, impus de societate, ajung 
apoi într-o fază subiectivă-individualistă-spirituală, pentru a se prezenta în stadiul 
actual mistic, când se şterge deosebirea dintre subiectiv şi obiectiv — dacă nu am 
cerceta formele inferioare ale religiilor, precum şi diferitele tipuri istorice de religii ? 

În sociologie nu este posibilă explicația decât prin găsirea raporturilor de cauza- 
litate şi finalitate în întreg procesul social-istoric, deci prin depăşirea prezentului. 

În construcția sociologiei ca ştiinţă nu există antinomiile pe care le formulează 
Freyer, nu sunt alte antinomii decât acelea generale pe care speculaţia mentală le 
introduce. 

Dar, dacă există o ştiinţă a sociologiei, cum trebuie concepută şi ce obiect de 
cercetare are ea? 


CAPITOLUL Il 


Ce este sociologia 


Desigur că în orice ştiinţă cel mai greu lucru este găsirea unor definiţii corecte, 
care să exprime într-adevăr esenţialul preocupărilor acelei ştiinţe. De obicei, în 
sociologie se simplifică de multe ori totul până la extrem, ajungându-se la definiţii 
pur verbale, care nu spun absolut nimic. De pildă, cea mai curentă definiţie a 
sociologiei este că ea e ştiinţa vieţii sociale. Da, viaţa socială e obiectul acestei 
ştiinţe, numai că ea este înţeleasă şi explicată în diferite moduri, încât definiţia de 
mai sus este numai formală, referindu-se pur şi simplu la termenul „sociologie”. 
Unii pun societatea în funcţie de spirit, de psihologie, alţii o consideră drept un 
rezultat al trebuinţelor şi activităţilor economice, alţii văd în ea consecinţa existenţei 
unei reguli de drept şi a unei autorităţi constrângătoare, care aplică sancţiuni şi aşa 
mai departe. De aceea, concepţia sociologiei ca ştiinţă este în funcţie de modul de a 
înţelege obiectul ei, societatea. Pentru acest motiv, noi vom cerceta aici caracterele 
generale ale acestor concepţii, pentru a evidenția cât adevăr sau eroare cuprinde 
fiecare dintre ele. De la început, trebuie să facem însă o clară distincţie între teoriile 
care se ocupă de structura şi forma societăţii, căutând să le explice prin factori 
oarecum exteriori ei, factori care au, desigur, importanţă pentru existenţa şi evoluţia 
societăţii, dar care nu putem spune că formează esenţialul, şi teoriile care cercetează 
viaţa socială însăşi, în elementele, structura şi funcțiunile sale, explicându-le prin 
forţe şi cauze existente în ea. 


Mecanicismul sociologic 


Dintre primele vom cita concepția fizico-mecanicistă, asupra căreia nu vom stărui 
prea mult, ea prezentând în momentele de acum un caracter pur istoric. Mecanicismul 
sociologic e mai mult extinderea unei concepţii filosofice asupra vieţii sociale, pentru 
a servi la dovedirea unor anumite teorii. Ideea monistă, care prinde din ce în ce mai 
multă consistenţă o dată cu dezvoltarea şi perfecţionarea analizei spectrale, care 
năzuieşte către unitatea chimică a Universului, se completează şi desăvârşeşte prin 
tendinţa de a se deriva chiar cele mai complicate şi spirituale forme de manifestare 
ale vieţii, cum sunt fenomenele sociale, dintr-o unitate universală, de natură mecanică. 

Herbert Spencer formulează un astfel de sistem de filosofie sintetică, în care 
vrea să facă unitatea fenomenelor naturale, morale şi sociale pe baza ideii de evoluţie 
mecanică. Suferind influenţe deosebite şi contrare, concepţia lui Spencer oferă 
aspecte variate. Astfel, el apare ca biologist, organicist în modul de a explica natura 
societăţii, dar ca mecanicist în concepţia sa despre evoluţia şi transformarea socială. 

Sub influenţa romanticilor germani, care considerau natura şi societatea ca nişte 
organisme vii, Herbert Spencer admite că societatea, ca şi natura, este produsul unei 

evoluţii, care se desfăşoară datorită unei forţe interne, misterioase. Filosofii roman- 
tici, precum şi reprezentanţii şcolii istorice admiteau că societatea şi natura nu Sunt 
mecanisme, ci organisme. Această concepţie romantică e un fel de generalizare a 
vitalismului, complet opus mecanicismului. În „statica socială” se vede mai bine 
influenţa romantică, deoarece Spencer s-a oprit aici la ideea că evoluţia e produsul 
dezvoltării spontane a unei forţe interne. Dar, în afară de aceasta, Spencer a fost 
influenţat şi de cercetările lui Lamarck şi v. Baer, care-l fac să adere la explicarea 
mecanicistă a vieţii, evoluţia fiind considerată de aceştia ca un produs al mediului 
exterior. Mediul extern transformă natura umană şi evoluţia ei sfârşeşte prin 
adaptarea individului la acest mediu. „Primele principii” apar astfel ca „o metafizică 
a Incognoscibilului” şi ca „o fizică mecanicistă”!. 

Concepţia aceasta mecanicistă a lui Spencer pune întreaga evoluţie în dependenţă 
de forţele externe, crezând că cele interne se adaptează în mod pasiv celor dintâi, pe 
când în realitate procesul nu se petrece tocmai aşa, deoarece nu se poate trece peste 
forţele psihice, care au o natură activistă prin excelenţă şi care, oricât ar fi ele de 
integrate în Cosmos, constituind un aspect al lui, totuşi au caracterele lor speciale, 
deosebite de cele natural-fizice. În al doilea rând, Spencer susţine existenţa unei 
omogenităţi iniţiale, dar aceasta nu e ceva dat în experienţă, unde la tot pasul întâlnim 
eterogenitatea şi divergenţa, încât, în mod firesc, încercarea de a susţine contrariul 
apare ca o ipoteză filosofică raţională, iar Omogenul ca un principiu raţional, pe 
care Spencer îl ia ca punct de plecare şi vrea să-l impună experienţei. Din această 
cauză, G. Richard a susţinut că, principial, Omogenul din filosofia lui Spencer este 
spaţiul geometric, „iar trecerea de la omogen la eterogen, o construcţie apriorică de 
figuri geometrice din ce în ce mai complexe” °. 

Urmărind continuitatea şi unitatea în fenomenele Universului, Spencer a trecut 
peste deosebirile calitative dintre ele şi peste caracterele specifice ale fiecărei grupe 
dintre ele şi, mai ales, a neglijat forţa spirituală, a uitat că societatea este spirit. 

Principiile fundamentale prin care explică Spencer Universul sunt de natură 
mecanică, şi anume °: indestructibilitatea materiei, conservarea forței, integrarea 
materiei şi diferenţierea formei. 


1. René Berthelot, Evolutionnisme et Platonisme, Paris, 1908, cap. „Les origines de la Philosophie 
de Spencer”. 

2. G. Richard, De l’idée de l’évolution, Paris, 1903, p. 14. 

cunoaştere. El porneşte de la noţiunile de materie şi mişcare, între care găseşte un raport de 
inversiune, adică: creşterea mişcării produce dezintegrarea materiei şi invers, descreşterea mişcării 
produce integrarea materiei. Aceasta e legea primă de evoluţie a realităţii originare. Toate 
fenomenele sunt rezultate ale schimbării materiei sau ale mişcării, de aceea legea evoluţiei, bazată 
pe materie şi mişcare, e o lege aplicabilă tuturor fenomenelor. Integrarea materiei corespunde 
evoluţiei, iar dezintegrarea ei disoluţiei, căci desfacerea elementelor, scăderea afinităţii dintre ele 
e distrugere, disoluţie. Materia se integrează sau se dezintegrează, după cum este mai multă sau 
mai puţină mişcare. De pildă: apa încălzită (căldura e mişcare comunicată unui corp) se evaporă, 
este deci o dezintegrare de materie ; răcindu-se, vaporii se condensează, deci nemaifiind căldură 
(mişcare), materia se integrează. Făcând aplicaţie în sociologie, Spencer vede integrarea cea mai 
vastă într-o federaţie europeană, căci, zice el: „în slăbirea barierelor comerciale şi mărirea uşurinţelor 
de comunicaţie vedem începuturile unei federaţii europene, care va fi o integrare mai vastă decât 
oricare din cele stabilite acum.” (Premiers Principes, p. 272). În sânul unei societăţi, integrările 
sunt industriale (predominarea unor anumite centre), comerciale etc. Federaţiile de producţie, 
asociaţiile de consum sunt forme de integrare. Simplificările ce se fac în limbi, în formele gramaticale, 
încă sunt considerate de Spencer ca semne ale integrării. Integrarea aceasta nu este însă ceva haotic, 
nu este o juxtapunere de unităţi fără legătură, ci, din contra, este armonioasă. Armonizarea constă 
în aceea că în evoluţie se trece de la forme puţin coerente la forme mai coerente. 

Societatea e forma cea mai complexă în care apare natura, căci între toate treptele 
realităţii există, după Spencer, un raport de continuitate. Astfel, lumea anorganică 
se continuă prin cea organică, iar aceasta prin societate, care alcătuieşte supraor- 
ganicul. Urmărind această continuitate, Spencer trece cu vederea peste marile 
deosebiri dintre fenomenele fizice, cele biologice, psihice şi sociale. În viaţa socială 
avem de-a face cu o realitate originară omogenă, instabilă şi incoerentă, care se 
diferenţiază treptat, sub influenţa unor forţe incidente diferite, transformându-se 
într-o eterogenitate coerentă şi definită. Societatea iniţială, primitivă, e alcătuită din 
triburi omogene, în care nu avem încă de-a face cu indivizi şi instituţii diferenţiate. 


Procesul evolutiv nu se reduce însă numai la această integrare coerentă a materiei, ci o dată cu 
aceasta se face şi o diferenţiere, o eterogenizare a elementelor materiei. Aceasta se observă în 
domeniul anorganic, cât şi în cel organic şi social. De pildă: în lumea anorganică, creşterea 
scoarţei terestre e o integrare a materiei, în care deosebim însă straturi diferite, eterogene, după 
cum în mugur sunt încă nediferenţiate părţile unei flori. Prin urmare, în evoluţie se trece de la o 
omogenitate incoerentă, în care elementele sunt unităţi individuale, lipsite de legătură, de 
solidaritate, la o eterogenitate coerentă, în timp ce materia se integrează şi mişcarea se pierde. 
Aceasta e prima caracteristică a evoluţiei, după Spencer. 

O altă caracteristică este tendinţa de a trece de la nedefinit către definit, deci formula evoluţio- 
nistă spenceriană se completează astfel: „trecerea de la o omogenitate indefinită şi incoerentă la o 
eterogenitate definită şi coerentă”. Evoluţia este drumul dintre două limite ideale ce nu se pot 
ajunge niciodată, şi anume: omogenitatea absolută şi eterogenitatea absolută. 

Această evoluţie, care urmează formula de mai sus, se îndeplineşte cu necesitate. Condiţia de 
omogenitate iniţială e o condiţie de echilibru stabil, pe când eterogenitatea este începutul unui 
echilibru nestabil, căci atunci e o nestabilitate în interiorul masei compuse din unităţi nelegate în 
mod rigid unele de altele. De pildă: moleculele ce se depun într-un precipitat nu sunt egal separate, 
nici egal distribuite într-un lichid, ci cristalele ce înglobează moleculele sunt în diferite raporturi 
de distanţă şi aşezare. Realitatea iniţială a fost omogenă, dar prin evoluţie treptată a devenit aşa 
cum o vedem acum, variată, eterogenă, complexă. Trecerea către eterogenitate o explică Spencer 
prin instabilitatea Omogenului. 

Dar cum se poate înţelege această instabilitate însăşi ? Dacă există o omogenitate, atunci părţile 
sale trebuie să fie în echilibru perfect, în imobilitate - deci cum apare instabilitatea pe care Spencer 
o atribuie Omogenului iniţial? Instabilitatea omogenului o explică Spencer mai departe prin 
existenţa unor forţe diferite care acţionează asupra Omogenului iniţial. Părţile unui agregat omogen 
sunt supuse unor forţe variate, fie prin speţă, fie prin cantitate. O astfel de forţă incidentă se 
descompune, prin reacţiunile corpului asupra căruia cade, în mai multe forţe neasemenea şi fiecare 
forţă, la rândul ei, devine un nou centru de diferenţiere, având astfel efecte noi şi mult mai 
numeroase decât s-ar aştepta cineva de la prima forţă incidentă. Aceasta e ceea ce numeşte Spencer 
multiplicitatea efectelor şi constituie o cauză de transformare a Omogenului în eterogen. 
Multiplicarea efectelor se face vertiginos de repede, urmând unei progresii geometrice. 

La baza instabilității omogenului este însă persistenţa forței. Sub influenţa condiţiilor diferite, 
forţa se diferenţiază şi produce eterogenitate. Se pune însă întrebarea: pe baza persistenţei forţei 
putem admite o evoluţie infinită? La care Spencer răspunde, afirmând că „evoluţia are o limită ce 
nu poate fi depăşită”. Acest termen final al evoluţiei este echilibrul. Orice mişcare descreşte când 
întâlneşte rezistenţă şi cu timpul încetează chiar. Într-un agregat mişcările se pot echilibra. La 
început e un echilibru mobil, până când forţele ce tind către integrare sunt egale cu cele ce tind la 
dezintegrare şi atunci avem echilibrul complet. De pildă, forţele de muncă în timpul tinereţii sunt 
mai mari ca energia cheltuită, rămâne deci un surplus de energie care ajută creşterea. La maturitate, 
surplusul de energie latentă este egal cu energia actuală şi, în sfârşit, energia actuală cheltuită 
devine mai mare ca energia acumulată şi atunci urmează moartea. 

Un agregat tinde către echilibrul mobil, către compensarea energiilor înmagazinate cu cele 
cheltuite pentru învingerea rezistenţelor externe. Eterogenitatea către care tinde evoluţia va avea 
deci ca limită, cum zice Spencer, „formarea atâtor specializări şi combinaţii de părţi, câte forţe 
sunt de specializat şi echilibrat”. 

Prin urmare, o dată cu echilibrarea încetează distribuţia materiei. Echilibrul organic la vieţuitoare 
ar consta din specializarea forţelor interne, a funcţiunilor pentru a corespunde forţelor externe 
incidente, acţiunilor exterioare. Această specializare e limita eterogenităţii organice, pe care pare 
că a ajuns-o omul. În societate echilibrul constă dintr-o adaptare la mediu. Se constată aici un 

Dar, sub presiunea nevoii de apărare în contra duşmanului, se diferenţiază mai întâi 
conducătorul războinic, apoi militarii şi şefii locali etc. Diviziunea muncii aduce o 
diferenţiere din ce în ce mai mare, impunând însă o dată cu aceasta şi nevoia de 
colaborare armonioasă a tuturor funcţiunilor diferenţiate. 

Paralel cu acest proces, spune H. Spencer, se constată o integrare socială, în sensul 
că familiile şi clanurile se unesc în triburi mai mari, care la rândul lor formează 
confederaţii, naţiuni, state. În societatea primitivă, între indivizi este o cooperare 
involuntară, silită, în vederea apărării şi are un caracter complet mecanic, pe când 
în societatea evoluată există o cooperare voluntară a indivizilor, bazată pe necesităţile 
economice. În virtutea principiilor generale pe care le-am văzut, Spencer susţine 
evoluţia mecanică necontenită a societăţii. L. Stein crede chiar că Spencer a găsit în 


echilibru de funcțiuni care tinde către un echilibru de structură. Cererea şi oferta, în variaţia 
salariilor, sunt pilde. Când e cerere mare, lucrătorii, primind un salariu mai mare, au de învins 
forte mai mici decât lucrătorii altor meserii, unde nu a fost cerere de braţe de lucru. În acest caz 
însă se produce o afluen de lucrători. Oferta devenind mare, cererea scade, salariul deci se 
micşorează şi lucrătorii acestei meserii au de învins forţe tot atât de mari ca şi lucrătorii altor 
meserii. Este deci un echilibru mobil dependent. 

Tot echilibru social este şi armonia dintre instituţiile sociale şi dorinţele individuale. În om este 
tendinţa de a se dezvolta el individual, limitând oarecum sfera de acţiune a altora. Aceasta e forţa 
repulsivă dintre membrii unui agregat, dar o forţă tot aşa de puternică este şi simpatia dintre 
indivizii apropiaţi. Şi cum această simpatie se măreşte prin convieţuirea laolaltă, prin cunoaşterea 
oamenilor, precum şi prin ajutorul reciproc pe care şi-l dau în lupta vieţii, ne explicăm uşor cum 
se menţin grupurile sociale şi naţiunile. 

Din cele arătate până acum urmează că limita tuturor transformărilor anorganice, organice, 
psihologice şi sociale este un echilibru perfect. După teoria spenceriană, evoluţiei îi urmează 
disoluția. 

Din această expunere putem vedea că evoluționismul spencerian admite o formulă unică de 
dezvoltare pentru toată existenţa, fără vreo deosebire şi că totul se petrece într-un mod fatal, 
inconştient, mecanic. În evoluţia societăţilor, Spencer aplică aceeaşi formulă tipică, integrare, 
eterogenitate, coerenţă, definitate. La început admite Spencer şi aici un proces de integrare. Acea 
mulţime de triburi primitive care fuzionează, care se unesc sau, mai bine, sunt silite să fie împreună 
din cauza înfrângerilor suferite în războaie, care le aduc sub stăpânirea unuia şi aceluiaşi cuceritor, 
sau din cauza apărării în contra unui duşman comun. Tribul are diferite trebuinţe, care sunt 
satisfăcute de indivizi diferiţi după aptitudinile lor. Primul pas spre diferenţiere şi spre 
eterogenizare a fost recunoaşterea autorităţii unui şef şi apoi diferenţa de ocupaţie a sexelor. Prin 
unirea grupurilor la război, tribul mai războinic capătă supremație, şeful său e recunoscut drept 
şeful comun, ceilalţi rămânând şefi localnici. Acest şef a devenit mai apoi rege, având şi putere 
politică, iar şefii supuşi au devenit autorităţi locale de conducere. Şeful, pentru conducere, are 
nevoie de ajutor, de un aparat diriguitor, de unde o nouă diferenţiere, o specializare de funcțiuni. 
Se creează astfel o clasă a militarilor, apoi alta a preoţilor şi aşa mai departe. Viaţa devine din ce 
în ce mai complexă, de aceea se întemeiază un nou sistem de alimentare şi de producţie, se începe 
diferenţierea muncii. La început lucrează mai mult sclavii, îndeplinind oarecum funcţiile interne 
ale tribului, iar războinicii care apără tribul sunt stăpânii. În urmă se ocupă şi oamenii liberi cu 
munca. Aceşti producători sunt şi ei însă specializaţi după mediu, după cum materiile prime de 
care au nevoie se găsesc sau nu în acele locuri. Se creează apoi clasa distribuitorilor, a 
comercianților necesari pentru progresul social, căci ei răspândesc invențiile, prin ei se înmulţesc 
trebuinţele, ei duc materialul de unde se produce acolo unde se consumă. După cum producţia este 
eterogenă şi specializată, aşa e şi distribuţia. Astfel se transformă omogenul în eterogen. „Acesta e 
caracterul universal al evoluţiei”, zice Spencer. Am constatat deci un proces de integrare a 
societăţilor şi un proces de eterogenizare, de diferenţiere şi cooperare. Cooperaţia primitivă era 
involuntară, obligatorie, coercitivă, militară, o cooperatie silită. Integrarea iniţială a fost făcută de 
o forţă externă, de nevoia de luptă sau de apărare în contra altora. „Procesul de integrare, zice 
Spencer, începe prin formarea grupelor simple şi progresează prin combinarea şi recombinarea 
acestor grupe”. Coeziunea societăţilor ce formează primele agregate îşi schimbă cu vremea natura. 
În societăţile primitive este o omogenitate deoarece lipseşte diviziunea şi specializarea funcţiunilor, 
dar mai apoi ele se transformă, devenind eterogene, sub influenţa forţelor ce acţionează asupra lor. 
În mod evolutiv, se trece de la omogen la diferenţiere, care se manifestă în primul rând prin apariţia 

filosofia sa formula supremă pentru a îmbrăca în ea teoria lui Heraclit 4. Prin urmare, 
sociologia, în concepţia spenceriană, va cerceta societatea, care este un organism 
sau, mai exact, asemenea unui organism, ţinând seamă de faptul că ea se dezvoltă 
într-un mod invariabil şi tipic, conform unor legi mecanice. 

H. Spencer dă directive generale şi formulează principii pentru atitudinea 
mecanicistă în genere. După cum se vede chiar numai din expunerea concepţiei lui 
Herbert Spencer, mecanicismul vrea să explice fenomenele sociale prin noţiuni 
mecanice, fizice. Din a doua jumătate a secolului al XIX-lea, mecanicismul se 
prezintă sub mai multe forme. P. Sorokin deosebeşte următoarele concepţii meca- 
niciste : 1) fizica socială, 2) mecanica socială, 3) energetica socială şi 4) sociologia 
pură, matematic-funcţională. 

Fizica socială, reprezentată de Carey, a susţinut valabilitatea legilor materiei şi 
în domeniul vieţii sociale, după cum Spiru Haret, matematician şi sociolog, a crezut 
că legile mecanice se pot extinde şi asupra fenomenelor sociale. Societatea sau 
„corpul social”, cum îi spune dânsul, e o reunire de atomi, deci de indivizi în relaţii 
unul cu altul. Corpul social nu este ceva încremenit, ci se schimbă mereu, unităţile 
componente suferind şi ele schimbări. Cauzele sau forţele care pot produce 
schimbarea societăţii şi a indivizilor sunt: economice, intelectuale şi morale. Între 
aceste forţe pot fi diferenţe, ciocniri, dar echilibrul lor este ţinta finală a tuturor 
mişcărilor. Acest echilibru este, după Haret, rezultanta forţelor, care se traduce în 
viaţa socială prin ceea ce numim noi civilizație 5. Fiske, Mismer, Winiarski, Spiru 
Haret etc., conduşi de nevoia de a găsi legi unitare şi, mai ales, principii ştiinţifice 
de explicare a vieţii sociale, au ajuns la mecanicismul sociologic. Pentru ei, 
societatea este numai produsul cel mai complicat al evoluţiei fizico-mecanice, iar 
fenomenele sociale o aplicare şi transformare a legilor naturale. Mismer, de exemplu, 
crede că legea atracției universale explică formarea societăţii, prin ea se poate 
înţelege gruparea oamenilor în societate, în familii, clanuri etc. Indivizii se simt 
atraşi unii către alţii prin trebuinţele sau sentimentele lor, care sunt formele cele mai 
subtile ale atracției universale. 

După Solvay, viaţa socială e un fenomen energetic, iar sociologia nu este altceva 
decât fizică sau energetică socială. Tot aşa, trebuie să fie citat Ostwald, pentru care 
orice fenomen social este o transformare de energie. Crearea culturii înseşi constă în 
transformarea energiei brute în energie utilă. 

Winiarski, deşi recunoaşte voinţa ca element important şi determinant al feno- 
menelor sociale, susţine totuşi că sociologia nu este altceva decât teoria energeticii 


unor grupe cu caracter de clase sociale. Diferenţele sociale le explică Spencer: 1) prin deosebirile 
dintre indivizi, provenite din inegalitatea de forţă fizică sau mentală, dar şi 2) prin diferenţa de 
ocupaţii, 3) prin deosebirea de medii naturale şi 4) prin diferenţe politice (prizonierii din războaie 
devin sclavi etc.). 

În evoluţia realităţii sociale deosebeşte Spencer două faze : cea a cooperaţiei silite, determinată 
de puterea militară şi a doua, a cooperaţiei voluntare industriale, caracterizată prin o coeziune 
necorporativă, nedespotică. Evoluţia tinde către libertatea individului şi limitarea puterii autorităţii, 
zice Spencer. Limitarea funcţiunilor statului este un rezultat al înaintării, al specializării 
funcţiunilor, ce întovărăşeşte evoluţia organică şi cea supraorganică. Legea generală a evoluţiei 
cosmice şi a celei sociale este : trecerea de la o omogenitate nediferenţiată, nedefinită şi incoerentă 
la o eterogenitate definită şi coerentă. 

Evoluţia şi progresul în societate se fac prin selecţie, prin concurenţa pentru viaţă. Tipul ideal 
de societate, pe care îl visează Spencer, este acela al păcii, încetarea războiului, armonizarea 
claselor sociale, a interesului statului cu acelea ale indivizilor. 

4. Ludwig Stein, Philosophische Strömungen der Gegenwart, Stuttgart, 1908, p. 213. 
5. Spiru Haret, La mecanique sociale, 1910. 

sociale. Energetica este, după dânsul, baza tuturor ştiinţelor, deoarece toate 
fenomenele sunt, în ultimă instanţă, transformări ale energiei mecanice €. În biologie, 
ca şi în sociologie, vom constata deci aceeaşi lege : energia mecanică devine biotică, 
iar aceasta, la rândul ei, devine socială. Astfel, hoarda, prima formă de comunitate 
socială, este o masă de oameni condusă de motive şi instincte materiale, oarecum 
organice, anume de foame şi trebuință sexuală. Iată deci cum se vădeşte acest proces 
de transformare. Aceste două instincte produc schimbări psihice, din care rezultă 
apoi trebuinţe intelectuale, morale şi juridice. Forţele psihice, şi ele sunt legate de 
mişcări materiale, căci momentul final al unui fenomen psihic este în genere un act, 
o mişcare. În toate fenomenele vieţii sociale vede Winiarski aplicarea şi manifestarea 
clară a principiilor Energeticii 7. 

Evoluţia societăţii constă dintr-un necontenit schimb de materie, „provocat de 
diferenţele dintre atracțiile biologice” 8. Cantitatea de energie socială depinde de 
diferenţa de potenţial biologic şi cu cât acesta va fi mai mare, cu atât schimbările 
sociale vor fi şi ele mai mari. Astfel, zice Winiarski, există luptă între rase din cauza 
unei atracţii biologice naturale şi a unei diferenţe de intensitate între trebuinţele lor. 
Orice reacțiune şi mişcare socială sunt produsul unei astfel de diferenţe şi numai 
când dispare aceasta se stabileşte un echilibru social. Diferenţa dintre rase, de pildă, 
e o diferenţă de potenţial, de energie cinetică. Energia socială se identifică cu energia 
biologică în fond, deşi cea socială este ceva mai complicată. Evoluţia socială constă 
în „trecerea de la stări interne, diferite din punct de vedere al intensității energiei, la 
stări externe, egale sub acest raport” °. Pe măsură ce procesul evolutiv înaintează, se 
observă stabilirea unei identități în intensitatea forţelor. Principiul celui mai mic efort 
se aplică perfect şi în viaţa socială, explicând o sumedenie din acţiunile şi reacţiunile 
sociale. 

Pe lângă teoriile mecaniciste amintite, trebuie să ne oprim puţin şi asupra unei 
alte concepţii, anume aceea pe care o reprezintă Vilfredo Pareto. 

Impresia pe care o face gândirea acestui sociolog nu este aceea de mecanicism, 
deoarece sociologia lui nu seamănă cu mecanica sau cu fizica socială, ci mai mult 
cu psihologia. Şi totuşi Pareto nu poate fi considerat ca un aderent al psihologiei 
sociale, după cum vom vedea. El a adoptat metoda matematică pură, cantitativă, pe 
care a aplicat-o în economia politică şi în sociologie. 

Ceea ce urmăreşte Pareto este întemeierea unei sociologii experimentale, care să 
ajungă la formularea de legi. În acest scop, el caută elementele cele mai simple şi 
mai constante ale fenomenelor sociale, elemente care determină uniformităţile 
sociale. Dintre acestea, cele mai importante sunt reziduurile şi derivaţiile. Dar alături 
de ele există şi alte elemente care, împreună cu acestea, alcătuiesc societatea sau 
sistemul social, cum îi zice Pareto. Între elemente este un raport de „dependenţă 
mutuală”. Pentru a putea determina complet forma unei societăţi, trebuie să 
cunoaştem aceste elemente cantitativ şi să le exprimăm în ecuaţii. Iată deci aspectul 
matematic al sociologiei lui Pareto. Echilibrul unui sistem social depinde de forma 
raporturilor şi de acţiunile oamenilor, care şi ele se bazează pe reziduuri şi derivații. 
Ce sunt aceste două elemente? Care e natura lor? Reziduurile „corespund unor 
anumite instincte ale oamenilor, de aceea de obicei le lipseşte precizia şi delimitarea 


6. L. Winiarski, Essai sur la mécanique sociale, in „Revue philosophique”, 1898. 

Fausto Squillace, Die soziologischen Theorien, Leipzig, 1911, p. 59. 

L. Winiarski, Le principe du moindre effort comme base de la science sociale, in „Revue 
philosophique”, 1903, p. 373. 

9. Idem, p. 381. 

riguroasă” H. Ele sunt deci neraţionale. Nu trebuie confundate însă nici cu senti- 
mentele, nici cu instinctele. „Reziduurile sunt manifestarea acestor sentimente şi 
acestor instincte, după cum ridicarea mercurului în tubul unui termometru este 
manifestarea unei creşteri de temperatură” H. Reziduurile formează o parte constantă, 
ilogică a acţiunilor. Dar acţiunile omeneşti sunt determinate şi de un alt element, 
care corespunde raţiunii şi care e de natură ideologică. Acestea sunt ceea ce Pareto 
numeşte derivații. În concepţia sociologului italian, derivațiile sunt raționamente sau 
teorii prin care vrem să facem logice acţiunile nelogice. „Derivaţiile cuprind raţiona- 
mente logice, sofisme, manifestări de sentimente...” !?. Derivaţiile servesc deci la 
explicarea sau justificarea unui fapt real sau imaginar. 

În genere, teoriile sociologice, afirmă Pareto, n-au dat importanţa cuvenită 
acţiunilor non-logice, care au un rol foarte mare în viaţa socială, ci au urmărit să 
facă din ele ceva logic. Unii au crezut chiar că principiile acţiunilor non-logice n-au 
realitate obiectivă şi de aceea le-au neglijat sau le-au considerat ca prejudecăţi 
absurde. Miturile, legendele, povestirile religioase îşi au însă rolul lor şi trebuie luate 
în seamă atunci când se încearcă explicarea faptelor omeneşti. Derivaţiile, ca să aibă 
efect, trebuie să fie ajutate însă de reziduuri, să se potrivească cu fondul irațional 
omenesc dintr-un anumit moment. „Dacă Voltaire ar fi trăit în timpul lui Lucian, 
n-ar fi găsit ecou” 15. scrie Pareto. 

Reziduurile, derivaţiile, precum şi factorii economici, alături de eterogenitatea 
oamenilor sau a grupurilor sociale, precum şi mobilitatea societăţilor explică faptele 
sociale. 

Teoria lui Pareto, în care ideea de diferenţiere şi de elită socială joacă un rol de 
seamă, a servit mult fascismului italian, care a luat unele idei de la dânsul. De aceea 
Pareto a fost numit Karl Marx al burgheziei !*. 

După cum s-a putut vedea din această sumară expunere, în sociologia lui Pareto 
nu găsim ca notă mecanicistă decât afirmarea metodei matematico-funcţionale, 
cantitative. 

Mecanicismul în genere comite o greşeală fundamentală, anume consideră 
continuitatea tenomenelor din natură drept o identitate a lor, neglijând deosebirile 
fundamentale dintre ele, precum şi ceea ce are fiecare în plus faţă de alte clase de 
fenomene!5. Desigur, societatea nu este ceva care poate scăpa influențelor cosmice, 


10. Vilfredo Pareto, Traité de sociologie générale, t. I, 1917, p. 459. 

11. Idem, p. 461. 

12. V. Pareto, op. cit., t. II, 1919, p. 789. 

13. Idem, p. 1108. 

14. Pitirim Sorokin, Soziologische Theorien im 19 und 20 Jahrhundert, München, 1931, trad. de dr. 
Hans Kasspohl, p. 14. 

15. Herbert Spencer a formulat o lege şi o teorie mecanică a Universului şi a societății omeneşti, după 
care toate transformările sunt rezultatul schimbărilor cantitative ale forţei. Omogenul iniţial se 
transformă în mod mecanic, sub influenţa unor forţe mecanice. Dar ce este acest omogen ? În 
concepţia lui Spencer, nu poate fi materie, deoarece el e relativist şi deci nu admite o materie în 
sine, de asemenea nu este nici spirit, atunci rămâne un Incognoscibil. În realitate, acest omogen 
este un principiu raţional de explicare a evoluţiei. Dar atunci legea trecerii de la omogen la eterogen 
nu e scoasă din experienţă, unde nu este dat omogenul, ci e o lege raţională impusă experienţei, în 
orice caz, ceva exterior vieţii sociale, introdus de raţiunea omenească, nu scos din chiar tendinţele 
de transformare ale realităţii. 

O altă greşeală a formulei spenceriene constă în faptul că nu admite decât deosebiri cantitative, 
dar în acest caz noi nu putem explica fenomenele de conştiinţă şi varietatea lor, căci dacă un 
moment al vieţii sufleteşti nu conţine nimic mai mult şi nimic deosebit decât momentul anterior, 
nu se poate explica diversitatea calitativă a fenomenelor de conştiinţă. 

universale, dar nu trebuie să se uite că fiecare regn din natură are caracterele lui 
specifice, că deci societatea, care şi dânsa are viaţa ei, oricât ar suferi presiunea 
mediului fizic, reuşeşte să-şi manifeste fiinţa ei proprie. Trăind în aceleaşi medii, 
sub aceleaşi grade de latitudine şi longitudine, societăţile totuşi se diferenţiază şi 
fiecare se prezintă sub alt aspect, cu personalitatea sa proprie. Energia psihică şi cea 
socială sunt deosebite de cea fizico-mecanică, fiind supuse unor legi speciale, care 
se deosebesc de cele fizice prin anumite caractere. 

Sociologia trebuie, fără îndoială, să cerceteze şi aspectul cantitativ al fenomenelor 
şi face aceasta prin metoda statistică, dar nu poate neglija ceea ce e esenţial pentru 
societate, caracterul ei calitativ, spiritual, complet deosebit de tot ceea ce este 
mecanic. Ce e mecanic şi exterior sufletului omenesc poate ajuta sau îngreuia 
procesul social, dar nu este ceva esenţial pentru societate. Mediul exterior oferă o 
sumă de condiţii pentru viaţa socială, nu însă cauze eficiente. Societatea este un 
domeniu al Existenţei care are însă caracterele sale proprii, în baza cărora nu poate 
fi supusă legilor mecanice. Fiecare dintre regnurile existente prezintă o ordine de 
complexitate care face imposibilă reducerea lor unul la altul, căci nu poate tăgădui 
nimeni că viaţa are ceva în plus, ceva mai mult decât lumea fizică anorganică şi care 
nu poate fi explicat prin calculele şi legile matematice. Ea are o finalitate a sa. Şi tot 
aşa mai departe, cu spiritul şi societatea. Iată pentru ce teoriile mecaniciste nu pot 
explica societatea şi concepţiile mecaniciste ale sociologiei nu pot fi satisfăcătoare. 
Ceea ce este necesar şi suficient pentru domeniul anorganic apare ca neîndestulător 
pentru viaţă şi cu atât mai puţin pentru viaţa spirituală şi cea socială. Dacă oamenii 
ar fi identici, ca atomii materiali, ce uşor s-ar putea construi relaţiile dintre ei! Şi 
cât de bine s-ar putea calcula mişcările lor ! 


O a doua concepţie care, de asemenea, vrea să explice viaţa socială prin ceva 
exterior ei este cea cosmogeografică sau sociogeografică, susţinută de Ratzel, 
Demolins, Vidal de la Blache, Semple şi alţii. Pentru această teorie, pe care numai 
o menţionăm acum, deoarece vom reveni pe larg asupra ei într-un capitol special, în 
care ne vom ocupa de condiţiile în care există şi se formează o societate, obiectul 
sociologiei este studiul raporturilor dintre mediul natural, geografic şi societate. 
Solul, clima, apele sunt considerate ca factori determinanţi ai vieţii sociale şi ai 
formelor de societate. Fără a insista acum deloc asupra acestei concepţii, accentuez 
numai că omul nu este pur şi simplu pasiv faţă de mediul natural, ci poate acţiona, 
la rândul său, asupra lui, îl poate modifica şi utiliza. Încât societatea nu este un 
rezultat pasiv al influenţei factorilor fizici, geografici, ci natura ei e alta şi obiectul 
sociologiei deosebit de cosmo- sau sociogeografie. 


În concepţia sa sociologică, Spencer, deşi vede în individ motorul vieţii sociale, se mulţumeşte 
totuşi numai cu cercetarea condiţiilor existenţei sale biologice, cu studiul mişcărilor provocate de 
lucrurile şi forţele exterioare omului, neglijând motivele interne de activitate, scopurile care 
determină acţiunea socială. Spencer a trecut cu vederea faptul că, spre deosebire de celula organică, 
care în dezvoltarea sa are o direcţie neschimbătoare, voinţa omenească poate duce la infinit de 
multe schimbări. Prin urmare, factorii evoluţiei, pentru Spencer, sunt forţe inconştiente, naturale 
şi toată evoluţia se îndeplineşte cu necesitate oarbă, datorită acestor factori. Omul, în această 
concepţie, e ceva pasiv, el suportă transformările, la care nu participă activ, ci cel mult se adaptează 
necesităţii. Nietzsche a vorbit despre „mecanismul englez”, care face din univers o maşină stupidă, 
şi a combătut teoria care neagă suveranitatea funcţiunilor celor mai nobile ale voinţei creatoare. 
Baza realităţii sociale este însă activitatea, e voinţa creatoare, e puterea de realizare a scopurilor. 

Nominalism şi realism sociologic 


Pe lângă aceste concepţii care caută obiectul sociologiei în afară de societate, există 
altele pentru care realitatea socială însăşi este obiectul de care trebuie să se ocupe 
sociologia, a cărei rațiune existenţială este de a analiza fenomenele sociale în geneza 
şi evoluţia lor, şi nu de a studia fenomene lăturalnice, care pot fi importante, dar nu 
sunt absolut necesare sau esenţiale pentru societate. Prin urmare, nu ipoteze 
cosmogonice, nici speculaţii raţionale, ci observarea şi analiza faptelor sociale. 
Afirmarea acestui caracter empiric al cercetării sociologice este un bun câştigat 
pentru ştiinţă. Dar, pornind chiar de la această bază, există totuşi o mulţime de teorii 
şi concepţii sociologice diferite în modul lor de a înţelege societatea şi sociologia. 
Se pot grupa toate aceste teorii în două mari clase, şi anume: concepții nominaliste 
şi concepții realiste. 

Nominalismul şi realismul sunt în funcţie de concepţia asupra raportului dintre 
individ şi societate. Într-adevăr, există o sumedenie de concepţii pentru care 
societatea nu este altceva decât o agregare de indivizi, chiar dacă ea prezintă unele 
caractere după care am putea-o considera ca un fel de unitate superioară elementelor 
sale componente. Pentru aceste concepţii, societatea se reduce la indivizi, care ar 
constitui adevărata realitate, societatea nefiind decât un nume prin care se desem- 
nează gruparea de indivizi. Acestea sunt teoriile nominaliste. Pentru ele, sociologia 
este ştiinţa care trebuie să facă analiza raporturilor vii dintre oameni, arătând toate 
momentele lor social-psihologice TI. 

Dar, alături de acest mod de a concepe societatea şi sociologia, există în literatura 
sociologică şi o altă atitudine, care este direct contrară nominalismului, anume 
realismul. Realiste sunt acele teorii care văd în societate ceva deosebit de indivizii 
care o compun, o realitate aparte, supusă unor legi proprii, care nu se pot reduce la 
cele ce cârmuiesc viaţa indivizilor izolaţi. 

Nominalismul este o atitudine adoptată de teorii foarte deosebite între ele, căci 
organicismul, ca şi psihologismul, deşi atât de deosebite în esenţa lor, totuşi 
amândouă aceste teorii văd în societate un simplu nume, ca realitate adevărată fiind 
considerat individul. Pentru organicism, despre care vom vorbi în capitolul referitor 
la natura societăţii, societatea este formată din indivizi variaţi, după cum organismul 
e alcătuit din celule cu morfologie şi funcțiuni diferite, dar armonizate între ele. 
Herbert Spencer susţine că în agregatul social fiecare individ intră ca element 
component cu însuşirile sale, pe care şi le păstrează, iar agregatul prezintă o serie 
de însuşiri determinate de acelea ale unităţilor care îl compun. Dacă indivizii n-ar 
avea instinctul social, n-ar exista nici posibilitatea societăţii. 

Partizanii ideii de contract social şi cei care au suferit influenţa lui Rousseau 
consideră societatea nu ca un produs al unui instinct de sociabilitate, ci ca rezultat al 
unei voințe, al unui acord de voințe conştiente, reflexive, urmărind fericirea 
indivizilor. De aceea, când societatea e rău organizată şi condusă, fiecare are dreptul 
de a denunța acest contract. Aceasta a constituit justificarea dreptului de revoluţie. 
De altminteri, în secolul XVIII, doctrina fiziocrată proclama valoarea individului şi 
a libertăţilor, susţinând că ordinea naturală a lucrurilor este libera concurenţă a 


16. Karl Pribram, Zur Klassifizierung der soziologischen Theorien, in „Kălner Vierteljahrshefte für 
Soziologie”, 1926, Heft. 3. 

intereselor individuale. Le Trosne (L'ordre social) şi Le Mercier de la Rivière (De 
l'ordre naturel) accentuau cu tărie valoarea personalităţilor, care trebuie să dea 
directive şi să conducă societatea, trecând chiar peste democraţie, în interesul 
indivizilor, care sunt elementele adevărate ale realităţii sociale. 

Nu insist deloc asupra concepţiei lui Nietzsche, pentru care totul este în funcţie 
absolută de individ. Dar, în zilele noastre, partizanii doctrinei psihologiste au şi ei 
un punct de vedere nominalist, întrucât explică societatea prin sufletul individual. 
Tarde, Lacombe şi psihologia socială reduc realitatea socială la o sumă de fenomene 
de natură psihică. Pentru Tarde, de exemplu, sociologia este o inferpsihologie, faptele 
sociale fiind intermentale, produse ale sugestiei şi imitaţiei, care şterg deosebirile 
dintre indivizi, stabilind o mentalitate comună, uniformă. Socialul este astfel 
rezultatul omogenizării conştiinţelor individuale prin imitație, iar societatea numai 
„O grupare de oameni care se imită”!”. Şi tot aşa, Le Bon consideră sociologia numai 
ca o ştiinţă a sufletului colectiv, care este produs al contactului psihismelor 
individuale. Deşi psihologiştii recunosc existenţa unui psihism social, deosebit de 
cel individual — Tarde, ca şi Le Bon au vorbit despre psihologia maselor şi despre 
puterea sugestiei —, totuşi, în fond, ei rezolvă societatea în indivizi. Unele concepţii 
nominaliste deci pot da impresia că nu reduc societatea la un simplu nume, pentru 
că, deşi susţin valoarea indivizilor ca elemente ultime, care prin unirea lor formează 
unităţi colective, totuşi atribuie acestor formaţiuni o valoare superioară indivizilor 
care le compun. Avem a face în acest caz cu un pseudo-realism, căci nu se concepe 
societatea ca o realitate deosebită de indivizi şi chiar opusă lor, ci ea rămâne mereu 
o abstracţie sau, mai exact, o creaţie logică. Astfel, Eleutheropulos consideră 
societatea ca „un număr de indivizi în relaţii unii cu alţii” 15, alcătuind astfel o unitate 
organizată. Prin urmare, nu avem de-a face cu o realitate de sine stătătoare, cu voinţa 
ei proprie, ci aceasta este o ficţiune pentru teoriile mai sus amintite. Individul este 
acela care formează societatea, căci fiecare caută pe semenii săi, vrea să se întovă- 
răşească, să nu fie singur, din cauza dorințelor, dispoziţiilor şi însuşirilor sale. 
Concluzia este că „individul gândeşte, simte şi dă societăţii forma” 19 Chiar atunci 
când societatea ne impune ceva, dând impresia că are un caracter oarecum supra- 
personal, în realitate ea ne impune un produs individual, ceva gândit şi hotărât de 
conducători, care ne silesc să-l adoptăm şi care devine astfel social. Societatea în 
afară de individ şi mai presus de el este o fantezie %. 

Pe aceeaşi poziţie stau Dealey şi Ward, care afirmă că societate înseamnă numai 
asociaţie de indivizi 7. 

Nominalismul sociologic, în toate formele sub care se prezintă, nu este admisibil, 
pentru că societatea nu se poate reduce la o simplă asociaţie de indivizi, la o sumă 
cantitativă de elemente legate laolaltă. Nici indivizii înşişi nu pot fi consideraţi ca 
atomi ultimi ai societăţii omeneşti, întrucât ca element social, individul nu este un 
simplu corp, nici numai o unitate psihică înzestrată cu anumite însuşiri spirituale, ci 
e un punct de intersecţie al raporturilor sociale şi o oglindă fidelă a societăţii din 
care face parte, reflectând mentalitatea şi structura ei. El e într-adevăr purtătorul 
fenomenelor sociale şi executorul voinţei totalităţii, dar în orice acţiune a sa el apare 


17. G. Tarde, Les lois de l'imitation, ed. 5, Paris, 1906. 

18. A. Eleutheropulos, FEinzelmensch und Gesellschaft, in „Kölner Vierteljahrshefte für Soziologie”, 
1926, Heft. 3, p. 214. 

19. Idem, p. 223. 

20. Idem, p. 228. 

21. James Dealey and L. Ward, A Text-Book of Sociology, New York, 1912. 

ca reprezentant al acestei totalităţi sociale, care singură funcţionează ca realitate de 
sine stătătoare, în timp ce individul este un derivat a cărui formă şi mod de manifes- 
tare sunt întotdeauna în dependenţă de societate. 

Othmar Spann, criticând concepţiile sociologice empiriste şi individualiste, 
susţine că nu se poate reduce întregul la părţile sale. El ia următorul exemplu : dacă 
ne gândim că pădurea (A) constă din copaci (a, b, c), care sunt elementele sale 
reale, ea nu reprezintă nimic propriu şi special în sine, ci e numai un nume pentru a 
desemna mulţimea de copaci. Dar, în cele mai multe cazuri, întregul, totul, nu se 
poate descompune în mod absolut în părţile sale. De exemplu : casa (A) nu se poate 
reduce la ţigle, la cărămizi şi scânduri. Sau tot aşa, un tablou pictat nu putem spune 
că nu este nimic mai mult decât o combinaţie de culori, căci el, ca „întreg”, necesită 
diferite activităţi prin care înfăţişează ideea esenţială care l-a inspirat şi i-a dat 
naştere "7. Nominalismul face din sociologie o ştiinţă formală, aproape superfluă, 
căci, dacă indivizii sunt esenţialul societăţii şi dacă fenomenele sociale se rezolvă în 
activităţi individuale, care îşi au cauzalitatea lor specială, atunci nu mai este loc 
pentru nici o altă explicare a vieţii sociale decât cea psihologică. 


În opoziţie cu acest fel de concepţii, trebuie să cităm teoriile realiste, pentru care 
societatea nu este o creaţie logică sau un simplu nume, ci o realitate deosebită de 
indivizi, o unitate cu structură specială, cu voinţă proprie, cu legi şi fenomene deosebite 
de cele individuale şi constrângătoare chiar pentru indivizi. Dintre teoriile realiste, 
trebuie să cităm neapărat marxismul şi durkheimismul, care văd în societate nu o 
asociaţie de indivizi, ci o realitate de sine stătătoare, supusă unui riguros determinism 
cauzal, de care ne vom ocupa mai departe. Nominalismul şi realismul reprezintă 
concepţii extreme, prima negând societatea ca realitate deosebită de indivizi, iar cea 
de-a doua neacordând individului absolut nici un rol în viaţa socială, ci conside- 
rându-l ca o rotiţă într-un vast mecanism, unde primeşte mişcare, pe care numai o 
transmite mai departe, fără a avea vreo putere de iniţiativă şi de creaţie socială. 
Interesant de subliniat este faptul că toate teoriile realiste nu atribuie individului nici 
un rol în determinismul şi evoluţia socială. 

Dintre sociologii români, T. Brăileanu, considerând societatea ca „un sistem 
autonom”, cu viaţă proprie, defineşte socialul ca o negaţie pozitivă a individului, 
sociologia trebuind să dovedească „dispoziţia reală şi completă a individului în 
momentul naşterii societăţii °. Concepţia profesorului Brăileanu nu poate fi pusă 
totuşi printre teoriile realiste, alături de cele amintite mai sus. Individul, desigur, nu 
dispare niciodată, dar nu el este însăşi societatea. Deşi viaţa socială are caractere 
proprii şi o cauzalitate specială, nu trebuie totuşi să se uite că între individ şi 
societate sunt relaţii de determinare reciprocă. Relaţiile interindividuale sunt 
elementele care, prin obiectivare şi concretizare, formează instituţiile sociale, al căror 
rol este, fără îndoială, foarte mare, dar în însuşi modul de formare al lor se va vedea 
partea de contribuţie a individului. 

Individul este, pentru noi, unul dintre factorii dinamici de seamă care intervin în 
procesul de transformare socială. El apare în societate în două ipostaze, şi anume în 
primul rând ca ceva supus în totul influenţei mediului social, care îi formează 


22. Othmar Spann, Gesellschaftslehre, 2 Aufl., Leipzig, 1923, pp. 39-44. 

23. Traian Brăileanu, Introducere în sociologie, Cernăuţi, 1953, p. 7. Deşi sub influenţa şcolii obiec- 
tiviste franceze, M. Ralea e mult mai aproape de realitate, căci dânsul nu neglijează nici rolul 
individului, în special în procesul de evoluţie socială. A se vedea lucrarea sa Introducere în 
sociologie, Bucureşti, Colecţia „Cartea Vremei”. 

mentalitatea şi îi determină acţiunile. Dar rolul său nu e numai pasiv, căci el devine 
mai în urmă activ, cu putere de iniţiativă, având posibilitatea de a crea lucruri noi, 
care şi ele dobândesc caracter social prin adoptarea lor de către societate şi, 
tipizându-se, devin instituţii sociale, cu viaţă independentă faţă de indivizi. 

Dacă nominalismul greşeşte reducând societatea la o simplă asociaţie de indivizi, 
care se face şi se desface în funcţie absolută de elementele sale componente, realismul 
păcătuieşte şi dânsul atunci când face abstracţie completă de individ. Sociologia 
studiază socialul aşa cum îl vedem, în geneza şi manifestările sale, dar trebuie să se 
ocupe şi de individ ca socius, ca membru al grupului social şi ca agent activ în 
procesul de evoluţie. 

Înainte de a expune concepţia noastră în privinţa obiectului sociologiei, credem 
util să analizăm câteva din cele mai importante teorii moderne asupra sociologiei, 
pentru a da o orientare generală asupra celor mai răspândite concepţii sociologice şi 
pentru a defini atitudinea noastră faţă de ele, şi anume: universalismul lui Othmar 
Spann, obiectivismul lui Durkheim, formalismul lui Simmel, relaţionismul lui Leopold v. 
Wiese şi concepția lui Max Weber. 


Concepţia sociologică universalistă 


Universalismul sociologic, reprezentat de Othmar Spann, vrea să înlăture orice 
concepţie individualistă a societăţii, în care vede numai echivalentul naturalismului 
şi mecanicismului. Pornind de la ideea că sociologia e o ştiinţă a spiritului, Spann, 
în acord cu filosofia idealistă germană, consideră spiritul ca o spontaneitate şi ca o 
identitate unitară în pluralitate şi diversitate. Aplicaţie făcând în domeniul social, el 
nu reduce societatea la o compoziţie de atomi, fie ei chiar în relaţii reciproce, aşa că 
indivizii nu pot constitui în nici un caz elementul ultim al vieţii sociale. Sociologia 
Şi ştiinţele sociale trebuie să se întemeieze pe un fundament non-empiric şi, prin 
urmare, nu pe o cauzalitate mecanică, ci pe ideea priorităţii logice a totalităţii față 
de părți, pe afirmarea valorii supreme a întregului, faţă de care părţile sale 
componente nu mai au existenţă proprie şi independentă. În modul acesta se vede 
clar obiectul sociologiei, fără a mai lăsa posibilă confuzia între sociologie şi ştiinţele 
sociale. „Obiectul sociologiei este totul social ca atare, acela al ştiinţelor particulare 
sunt «toturi parţiale», laturi speciale, domenii separate, sisteme de organe, întrucât 
ele sunt demne de o cercetare ştiinţifică independentă” 2. Sociologia este deci o 
ştiinţă generală, dar nu o sinteză a ştiinţelor speciale, căci ea are un obiect unitar şi 
general, anume societatea umană ca întreg. „Pretutindeni unde individul sau atomul 
este gândit ca ceva gata, real, în sine, independent de ceilalţi atomi, fără raporturi 
cu totul, domneşte conceptul cauzalităţii mecanice şi individualismul sau atomismul 
- din contra, acolo unde partea nu e gândită singură, fără celelalte, unde întregul e 
în mod logic înaintea părţii, domneşte conceptul non-mecanic şi non-cauzal al 
încorporării ca membru într-un tot, domneşte universalismul” %. Acest întreg se 
înţelege că nu constă din părţi omogene, ci din membri individuali, fiecare cu voinţa 
şi dorinţele sale particulare. Esenţial pentru universalism este faptul că nu individul, 
ci societatea este realitatea originară din care derivă totul. 


24. Othmar Spann, Gesellschaftslehre, 2 Aufl., Leipzig, 1923, p. 44. 
25. Othmar Spann, Ein Wort an meine Gegner auf dem Wiener Soziologentage, in „Kölner 
Vierteljahrshefte für Soziologie”, 1927, Heft. 4, p. 317. 

Spann deosebeşte mai multe feluri de universalism sociologic, care caută să 
explice societatea prin altceva decât indivizii, şi anume: 1) feoria mediului, repre- 
zentată prin Lamarck în biologie, prin Taine, Gumplowicz, Marx în sociologie, 
fiecare afirmând valoarea altui factor determinant al procesului social. Spann 
respinge acest mod de gândire universalistă, care consideră existenţa socială drept 
ceva mecanic, materialist, supus în totul puterii unor forţe străine de spirit, fie că ar 
fi mediul fizic-cosmic, fie cel economic. Desigur, mediul e o totalitate faţă de 
indivizi, dar o totalitate mecanică şi exterioară spiritului. 2) Teoria instinctelor 
sociale e a doua formă a universalismului, care afirmă existenţa unor instincte 
sociale, aceleaşi în toţi oamenii şi, în special, a instinctului sexual, prin care s-ar 
putea explica naşterea şi durata societăţii. Autorul nu se opreşte însă nici la această 
concepţie, pentru că instinct sexual care mână pe indivizi unul către altul au şi 
animalele, care nu trăiesc totuşi într-o societate propriu-zisă şi nici toţi. Dacă familia 
Şi societatea s-ar baza pe astfel de instincte, ele ar trebui să fie ceva absolut general 
în întregul domeniu zoologic, dar realitatea nu ne arată aşa ceva. În această concepţie 
avem de-a face, zice Spann, cu o formă deghizată de individualism, căci ea pune 
societatea în funcţie de indivizii dotați cu instincte sociale. 3) Un al treilea fel de 
universalism este cel de speță platonică, pe care însă, de asemenea, Spann îl 
respinge, deoarece Platon consideră totalitatea ca ceva gata, stabil şi fixat, căreia nu 
i se poate aplica timpul şi nici categoria devenirii, întocmai ca şi transcendentului. 
În gândirea platonică, realitatea fiind considerată drept ceva constant, universalismul 
său are un caracter static, căruia Spann îi opune o a patra formă de universalism, 
anume cel dinamic-cinetic. După această interpretare a lui Spann, totalitatea nu e 
ceva gata, ci un proces care se creează mereu, o necontenită devenire %. 

Individul participă la viaţa totului chiar fără voia sa, încorporându-se în structura 
lui activă, căci altminteri el ar rămâne străin de societatea în care trăieşte. Tot ceea 
ce posedă el de natură spirituală e produs al comunităţii, individul fiind numai ceva 
„care poate exista” 77, o posibilitate. Ceea ce e pur individual şi subiectiv rămâne 
totdeauna în stare de dorinţă sau aspirație, dar nu realizează în mod efectiv nici o 
valoare superioară. Acţiunile individului dobândesc caracter special şi realizează 
efecte importante numai dacă se încorporează în structura socială. Ceea ce nu este 
social e numai o simplă tendinţă, o schiţă a unei eventuale realităţi, dar nu o realitate 
propriu-zisă. Ca atare, individul reprezintă „o latenţă”, „o posibilitate”, care devine 
„actualitate” numai într-un întreg, numai ca membru al unei totalităţi. 

Astfel, în viaţa economică, de exemplu, nu munca pe care o face un om, nici 
interesul personal care îl determină la activitate dau acţiunii sale caracterul economic, 
ci „numai activitatea de încorporare, numai dobândirea acestei calităţi de membru 
participant la o activitate face ca munca unui om să devină economică” %. Pentru a 
dovedi aceasta, Spann ia următorul exemplu : „dacă ne gândim la doi oameni, dintre 
care unul îşi umple butoiul cu apă minerală, iar altul cu apă de Dunăre, din punct de 
vedere psihologic şi tehnic fac amândoi acelaşi lucru: ambii îşi umplu vasele, 
apreciază marfa lor şi aşa mai departe. Dar omul al cărui butoi e plin cu apă de 
Dunăre, de la care nu s-a cumpărat nimic, nu se inserează în structura mijloacelor 
de producţie şi consum, de cerere şi ofertă, deşi prin umplerea butoiului a făcut 


26. Othmar Spann, Der wahre Staat, Leipzig, 2 Aufl., 1923. 

27. Idem, p. 44. 

28. Othmar Spann, Concepția individualistă şi universalistă a economiei naționale, tradus de P. Andrei, 
in „Minerva”, Iaşi, 1928, nr. 3, p. U. 

aceeaşi activitate tehnică ca şi celălalt. Acest exemplu arată, înainte de orice, că 
impulsiunile psihologice (interesul personal) sunt preeconomice, nu sunt chiar 
fenomene economice. Numai când acţiunile condiţionate de ele se încorporează în 
economie, numai atunci subiectivitatea se transformă în obiectivitate” %. Şi mai 
departe adaugă Spann o concluzie care poate servi pentru caracterizarea oricărui fel 
de activitate socială, nu numai pentru cea economică, zicând : „aceasta înseamnă că 
raţiunea subiectivă a activităţii individului trebuie să se transforme într-o rațiune de 
încorporare într-o structură pentru a deveni activitate economică” %. Aceasta este 
ceea ce numeşte Spann Gliedhaftigkeit. 

Universalismul reprezentat de Spann se deosebeşte de cel metafizic prin faptul că 
el nu neagă existenţa individuală, ci din contra, recunoaşte că societatea fără individ 
e ceva nereal, dar nu-i dă un rol de element component şi nu face din realitatea 
socială ceva compus, ci o consideră ca o totalitate existentă, nu făcută. Univer- 
salismul sociologic are ca idee constitutivă a sa raportul totului social cu părțile 
sale, societatea fiind realitatea originară din care derivă orice formă de fenomen 
individual. Nici măcar individualitatea spirituală nu este anterioară societăţii, căci 
spiritul se naşte din societate, încât individul este numai „o latenţă”. Spann accen- 
tuează mereu că această totalitate nu este ceva de natură materială, ci are o existenţă 
concretizată numai în membrii săi. De aceea ea apare divizată într-o sumă de părţi °! 

Universalismul îmbracă şi forme politice, cum sunt feocratismul şi socialismul, 
care proclamă valoarea transpersonală a statului, faţă de care indivizii nu mai 
contează, devenind simple mijloace, în timp ce totalitatea devine scop suprem, 
atribuindu-i-se fie un caracter transcendent-religios, fie unul empiric. Biserica, 
Dumnezeu sau societatea devin în acest caz valori supreme-totalităţi şi, în acelaşi 
timp, forţe organizatoare ale oricărei grupări omeneşti în formă politică. Societatea 
ca întreg se manifestă în două feluri, care am putea spune că sunt semnele reale ale 
existenţei ei, şi anume: în sisteme de raporturi spirituale omogene şi în sisteme de 
acțiuni. Othmar Spann defineşte chiar societatea ca „o totalitate spirituală şi 
activă” 3. În experienţă însă ea apare ca ceva divizat în părţi, în sisteme de organe 
sociale, cum sunt: economia, religia, statul, care şi ele, în sfera lor, prezintă 
caracterul de „totalităţi”, bineînţeles cu o sferă mai redusă, totuşi se prezintă şi 
acţionează în acelaşi mod global ca şi întregul. În domeniul acestor „toturi parţiale” 
avem a face cu fenomene individuale, care trebuie cercetate întrucât există şi se 
manifestă în ele „totul”. 

Sociologia trebuie să se ocupe de esenţa totului social. Ca atare, ea va cerceta în 
primul rând modurile cum pot fi concepute şi explicate fenomenele sociale, după 
aspectul sub care le vedem şi le trăim noi în viaţa obişnuită, adică formele individualiste 
şi cele universaliste de manifestare ale societăţii, precum şi raportul membrelor 
parţiale faţă de tot, căci fiecare din ele are o altfel de acţiune, unele sunt mai complexe, 
altele mai simple, unele mai dinamice, iar altele mai puţin dinamice. Această deose- 
bire calitativă a forurilor parțiale faţă de totalitatea generală îi serveşte lui O. Spann 
pentru stabilirea unei scări ierarhice de valori sociale, pe care o utilizează în special în 
politica sa, în construirea statului totalitar, corporativ, pe care dânsul îl preconizează 
mai de mult, înaintea altor teoreticieni care se cred iniţiatorii acestei doctrine. 


29. Ibidem. 

30. Idem, p. 12. 

31. Othmar Spann, Gesellschafislehre, p. 131. 
32. Idem, p. 509. 

În concepţia lui O. Spann sunt desigur cuprinse multe adevăruri pe care trebuie 
să le cercetăm cu obiectivitate şi să le adoptăm. Astfel, susţinerea că societatea este 
un întreg, o totalitate, cu viaţă suprapersonală şi oarecum independentă de subiecti- 
vitatea şi variaţia indivizilor prin care trăieşte ea este punctul de plecare al sociologiei 
ştiinţifice de astăzi. Tot aşa, nu putem decât să subscriem cu convingere afirmării 
caracterului funcţional al societăţii, căci acesta este unul dintre cele mai importante 
adevăruri şi o idee care exprimă adevărata natură a societăţii. Dar nu putem aproba 
caracterul oarecum emanatist al universalismului său. Şi pentru noi societatea e un 
întreg prin prisma căruia trebuie să privim orice fenomen, dar, după cum vom arăta 
în această lucrare, tot ceea ce este individual nu derivă în mod misterios, printr-un 
proces necunoscut de emanaţie, din realitatea originară care este societatea. Între 
societate şi individ noi stabilim un proces de reciprocă influenţă şi de cauzaţie, ceea 
ce determină formarea instituţiilor sociale. 

In afară de aceasta, Spann nu priveşte individul însuşi în mod totalitar şi univer- 
salist. Ceea ce numea Driesch Personalganzheit (totalitate personală) este străin de 
cercetarea lui Spann, căci el se mulţumeşte să arate numai universalismul oarecum 
macrocosmic, nu şi pe cel microcosmic. Deşi vorbeşte despre „toturi parţiale”, 
lăsând astfel să se înţeleagă că şi acestea sunt nişte „întregi”, totuşi nu se opreşte 
asupra lor pentru a arăta în ce constă caracterul lor totalitar, încât se pare că, pentru 
el, aceasta este mult mai mult o expresie sau un alt nume în loc de „individ”. Or, 
sociologia trebuie să cerceteze ambele aspecte. Individul poate apărea el însuşi ca o 
unitate de elemente în relaţii între ele, alcătuind un tot indivizibil. Dar, tot aşa, nu 
putem fi de acord cu Spann asupra modului cum înţelege el să explice fenomenele 
sociale, căci, deşi vrea să facă deosebire clară şi netă între universalismul sociologic 
şi cel metafizic, totuşi, combătând ideea de explicare cauzală în sociologie, el afirmă 
un finalism sui-generis. Nu noi vom combate nevoia de a înţelege fenomenele sociale 
dinlăuntrul lor, căci în concepţia noastră ocupă un loc important şi are un rol de 
seamă în explicarea societăţii tocmai înțelegerea aceasta interioară, dar a ajunge de 
aici la combaterea cauzalităţii şi a inducţionismului, ca fiind caracteristice numai 
naturalismului şi mecanicismului atomist, este o mare deosebire. O. Spann trece cu 
vederea peste caracterele cauzalităţii sociale şi în locul raporturilor reale dintre 
indivizi pune simple raporturi logice. E adevărat că sociologia trebuie să explice 
realitatea nu numai prin raporturi cauzale, ci şi prin raporturile funcţionale dintre 
indivizi sau dintre instituţii, dar în nici un caz ea nu se afirmă ca ştiinţă proprie prin 
combaterea unui principiu fundamental pentru ştiinţele exacte şi care îşi are rolul şi 
forma lui specială şi în viaţa socială. O. Spann condamnă orice sistem de sociologie 
care operează cu ideea de cauzalitate, dând cercetărilor sociologice un caracter oarecum 
deductiv, logic şi abstract, în loc de a le întemeia mai ales pe experienţă şi pe fapte. 
În modul acesta, sociologia devine într-adevăr un fel de filosofie speculativă. 


Sociologia obiectivistă franceză 


În contradicţie cu universalismul lui Spann, care dispreţuieşte empiricul şi cauza- 
litatea lui, E. Durkheim întemeiază sociologia tocmai pe baza renunţării la orice 
elemente apriorice, speculative şi subiective, accentuând nevoia de a se cerceta faptele în 
înlănţuirea lor cauzală. Concepţia durkheimistă însă afirmă şi ea aceeaşi prioritate şi 
valoare a întregului social faţă de părţi şi faţă de indivizi, ca şi universalismul lui 
Spann. Acesta este punctul lor comun. Să vedem în ce constă concepţia obiectivistă. 

Sociologia, pentru a fi o ştiinţă, trebuie să aibă un obiect care să fie numai al ei 
şi care să nu poată fi pulverizat între alte ştiinţe. Ca atare, obiectul cercetării sale 
trebuie să fie faptul social, considerat ca obiectiv, ca un fenomen natural supus unor 
legi necesare, având cauze generale necesare asemenea celor naturale. Sociologul 
trebuie să împrăştie iluzia pe care o avem că fenomenele sociale depind de noi, căci, 
în realitate, indivizii sunt numai elementul prin ajutorul căruia se petrec aceste 
fenomene şi nimic mai mult. De aceea, vechea tendinţă a individualismului de a 
explica fenomenele prin psihicul indivizilor este piedica cea mai mare care se opune 
constituirii sociologiei. Căci, se întreabă Durkheim, ce rost ar mai avea o ştiinţă a 
sociologiei şi ce domeniu de cercetare i-ar mai fi rezervat, dacă toate fenomenele 
sociale s-ar reduce la stări mentale ale indivizilor? „Dacă nu există nimic în afara 
conştiinţelor particulare, sociologia dispare, din lipsa unei materii care să-i fie 
proprie ei” %, deoarece astfel de stări psihologice sunt obiectul de cercetare al 
psihologiei. Psihologia poate cerceta căsătoria, familia, religia etc., arătând care sunt 
trebuinţele care au produs acele instituţii şi în ce mod au evoluat ele o dată cu 
civilizarea şi rafinarea omului. În modul acesta, toate instituţiile omeneşti se pot 
explica prin analiza psihologiei individuale. Dar aici este greşeala, căci nu trebuie 
să se piardă din vedere nici un moment că toate fenomenele şi instituţiile sociale au 
un caracter special, anume că ele sunt exterioare conştiinţei individuale, având chiar 
putere coercitivă asupra ei. Analizând un fenomen care la prima vedere şi pentru 
omul comun pare absolut individual şi subiectiv — sinuciderea -, Durkheim arată că 
„individul este dominat de o realitate morală care-l depăşeşte ` realitatea colectivă” 3%. 
Fenomenul sinuciderii prezintă aspecte atât de obiective, încât într-adevăr trebuie 
studiat de sociologie, şi nu de psihologie sau, mai exact, nu numai de psihologie. 
Fiecare societate, zice Durkheim, are un procent de sinucideri mai constant decât 
procentul mortalităţii şi în evoluţia acestui procent coeficientul de acceleraţie variază 
la fiecare societate după ritmul vieţii sale, fiind influenţat în mod hotărât şi „după 
legi definite” de căsătorie, divorţ, familie, armată, religie etc. 

Toate acestea dovedesc că există „forţe reale, vii şi active, care, prin felul în care 
determină pe individ, arată că ele nu depind de dânsul. Dacă el intră totuşi ca 
element în combinaţia din care rezultă ele, ele i se impun individului pe măsură ce 
se formează” %. Prin urmare, chiar atunci când individul are un rol activ, când s-ar 
părea că este de ajuns voinţa lui pentru ca anumite acte să se producă sau nu, în faţa 
lui se ridică societatea, care i se impune şi-l constrânge. Fenomenele şi instituţiile 
sociale sunt deci fapte reale şi exterioare conştiinţei individuale. Cum se explică acest 
caracter de exterioritate ? Pentru a lămuri această idee a lui Durkheim, trebuie să 
ne oprim un moment asupra a două noţiuni care în concepţia sa au rol foarte 
important, anume noţiunea de lucru şi cea de reprezentare colectivă. Durkheim 
singur spune că, atunci când vorbeşte despre fapte sociale ca lucruri, nu are în vedere 
numai ceva material, deoarece el numeşte „lucruri” nu numai ceea ce se înţelege în 
limbajul curent prin acest cuvânt, ci şi „produsele activităţii anterioare, dreptul 
constituit, obiceiurile stabilite, monumentele literare, artistice etc.” 3, cu un cuvânt, 
tot ceea ce nu mai are caracter de fenomen subiectiv. Orice produs cultural în care 
se pare că nu mai există spirit viu este numit de Durkheim lucru. La această explicare 


33. E. Durkheim, Le suicide, ed. nouvelle, 1930, Préface, p. IX. 

el mai adaugă încă ceva, şi anume: fenomenele acestea, sub formă de lucruri, nu au 
ca izvor pe individ şi nu constau din momente spirituale individuale, ci fondul lor îl 
constituie reprezentările colective, care au altă natură şi alt substrat decât cele 
individuale. Aceste reprezentări, deşi în esenţa lor sunt „feluri de gândire sau de 
acţiune”, totuşi nu reprezintă un conţinut particular al psihicului individual, ci „modul 
în care grupul se gândeşte pe sine în raporturile sale cu obiectele care-l afectează” %. 
O astfel de reprezentare este zabu-ul, care adeseori e tocmai contrariul dorințelor şi 
înclinațiilor personale, adică o reprezentare colectivă prin obiectul, originea şi scopul 
ei. Religia însăşi, în toate formele sale, este, pentru Durkheim, un sistem de credinţe 
şi rituri referitoare la lucruri sacre, deci ea nu depinde de anumite elemente 
subiective existente în sufletul fiecărui om, ci are un evident caracter social, atât 
prin fondul, cât şi prin forma sa de manifestare. 

Aceste reprezentări nu pot fi înţelese de noi prin analiza psihicului individual şi 
fiecare individ chiar nu le înţelege decât ieşind din sfera spiritului său subiectiv, 
limitat la eul său. 

Toate credinţele şi modurile de acţiune produse de colectivitate le numeşte 
Durkheim instituții, iar sociologia este, după el, „ştiinţa instituţiilor, a genezei şi a 
funcţiunii lor” 3%. Astfel, sociologia „poate şi trebuie să fie obiectivă, căci are în 
faţa ei realităţi tot atât de definite şi rezistente ca şi acelea de care se ocupă 
psihologul sau biologul” %. Ea este o ştiinţă autonomă atât prin obiectul pe care-l 
are, cât şi prin metoda pe care trebuie s-o adopte. Orice fel de fenomen trebuie 
studiat punându-l în legătură cu mediul social în care a apărut şi explicându-l în 
mod cauzal prin tipul de societate în care a luat el naştere. Toate ştiinţele sociale 
trebuie să devină nişte ramuri ale sociologiei. Dar pentru a ajunge la acest rezultat, 
sociologii au datoria să cerceteze în primul rând faptele, considerându-le ca lucruri 
obiective, supuse analizei şi operaţiunii întocmai ca şi fenomenele fizice. 

În forma sa exterioară, societatea se prezintă ca o masă de oameni, cu oarecare 
densitate, aşezată pe un teritoriu. Se înţelege că acest teritoriu, prin configuraţia şi 
dimensiunile sale, precum şi populaţia care trăieşte pe suprafaţa sa au rolul lor în 
dezvoltarea societăţii şi în evoluţia fenomenelor sociale. Teritoriul şi populaţia 
constituie ceea ce numeşte Durkheim substratul social. Forma exterioară şi materială 
a societăţii depinde de acest substrat. Iar partea din sociologie care cercetează în 
special această problemă este morfologia socială. Dacă s-ar reduce numai la aceasta, 
sociologia ar putea fi uşor înglobată în alte ştiinţe şi nu şi-ar putea justifica dreptul 
la existenţă. Dar, pe lângă acest substrat social, există viaţa socială însăşi, ale cărei 
manifestări le studiază fiziologia socială. Ca atare, sociologia religioasă, morală, 
juridică, economică sunt de fapt numai nişte discipline sociologice, fiecare având de 
studiat câte o anumită funcţiune socială. 

Sub influenţa acelei puternice personalităţi care a fost Durkheim s-a întemeiat 
şcoala sociologică franceză, al cărei important organ de publicaţie este „L'Année 
sociologique”. M. Mauss, Hubert, Fauconnet, Hertz etc. au început cercetări socio- 
logice conform concepţiei obiectiviste, publicând o serie de lucrări din cele mai 
însemnate din întreaga literatură sociologică. 

„L'Année sociologique”, unde a dominat spiritul lui Durkheim, nu a fost numai o 
publicaţie ştiinţifică în care apăreau studii de mare importanţă referitoare la diferitele 

ramuri ale sociologiei, ci „o operă de echipă”, un adevărat „grup”, cum spune 
M. Mauss în articolul său intitulat In memoriam şi publicat în „L Année sociologique” 
din anul 1925. Nu este locul să discutăm acum activitatea acestei şcoli atât de 
fecunde şi utile. Vom reveni însă mereu asupra ei, cu ocazia diferitelor probleme 
speciale de sociologie pe care elevii lui Durkheim le-au cercetat cu asiduitate şi în 
acelaşi spirit metodic şi obiectiv. Cu toate acestea, şcoala lui Durkheim s-a izbit de 
numeroase greutăţi şi a fost viu criticată. Nu voi enumera şi nu voi stărui aici decât 
asupra unora din cele mai serioase obiecţiuni care s-au adus sociologiei obiectiviste 
a lui Durkheim. 

Astfel, G. Richard a combătut durkheimismul, afirmând că nu avem de-a face 
cu o concepţie clară şi unitară asupra sociologiei, ci stăm în faţa unor idei confuze 
şi contradictorii, căci Durkheim însuşi nu a fost clarificat asupra obiectului acestei 
ştiinţe. Într-adevăr, o dată afirmă Durkheim că „sociologia nu este şi nu poate fi 
decât sistemul, corpus-ul ştiinţelor sociale” +9, pentru ca altă dată să vorbească despre 
o ştiinţă autonomă a sociologiei. 

Am stăruit în capitolul precedent asupra acestei chestiuni, arătând că Durkheim 
a afirmat într-adevăr o strânsă legătură între sociologie şi ştiinţele sociale, reacţio- 
nând în contra formalismului sociologic şi urmărind să dovedească imposibilitatea 
separării fondului, a faptelor sociale de forma pe care o poate avea societatea. Pentru 
acest motiv a susţinut el hotărât că sociologia nu se poate separa de ştiinţele sociale. 
De altminteri, Durkheim exprimase foarte clar acest punct de vedere încă din anul 
1897, când, în prefața volumului din „L'Année sociologique”, scria textual : „trebuie 
să lucrăm ca să facem din toate ştiinţele speciale ramuri ale sociologiei” îl. Aşa că 
obiecţiunea formulată de G. Richard nu ni se pare întemeiată. 

Critica lui G. Richard nu se opreşte însă aici, căci el stăruie asupra modului cum 
înţelege Durkheim sociologia ca ştiinţă autonomă, arătând că în sistemul durkheimist 
sociologia apare uneori ca morfologie socială, iar alteori ca sociologie religioasă. 
Durkheim atribuie ca obiect sociologiei studiul mediului social, care se deosebeşte 
de faptele biologice, psihologice etc. Morfologia socială, la rândul ei, cercetează 
substratul social, dar ea nu este numai descriptivă, ci e şi explicativă, pentru că 
cercetează funcțiunile şi condiţiile de evoluţie ale acestui substrat. Acest substrat 
însă este cam totuna cu mediul social — deci sociologia devine teoria mediului social, 
iar acesta, la rândul lui, confundându-se cu substratul social, care formează obiectul 
de cercetare al morfologiei, urmează că sociologia e totuna cu morfologia socială. 
Iată o altă obiecţie a lui Richard, referitoare la natura intrinsecă a sociologiei, aşa 
cum este concepută de Durkheim. Dar, dacă aspectul morfologic al societăţii e 
determinat de teritoriul geografic şi dacă forma ei o confundă Durkheim cu modul 
de grupare al maselor în spaţiu, atunci întreaga concepţie sociologică a lui Durkheim 
devine naturalistă şi materialistă "7 Dacă Durkheim s-ar fi oprit aici, zice Richard, 
ne-am fi găsit în faţa unei concepţii unitare cel puţin, dar lucrurile nu stau astfel, 
căci Durkheim, cu toată tendinţa sa mecanicistă, de la o vreme părăseşte elementul 
geografic sau, cel puţin, nu-i mai dă atâta importanţă şi începe a da un rol extraordinar 
de mare factorului religios, toate celelalte fenomene fiind determinate în constituţia 
şi evoluţia lor de religie. Sociologia întreagă pare a se confunda cu cea religioasă. 

Nici această obiecţiune a lui Richard nu este întemeiată. Într-adevăr, după 
Durkheim, morfologia socială se ocupă cu forma societăţii, adică cercetează 
populaţia, creşterea ei, aşezarea ei pe pământ, diferitele forme de grupare etc. Dar 
nicăieri nu a susţinut Durkheim că sociologia se reduce numai la explicarea formei 
societăţii prin substratul social, ci, din contra, el a afirmat mereu realitatea şi 
valoarea conştiinţei colective, care constituie realitatea fundamentală. Mediul social 
este, în concepţia durkheimistă, nu numai acest substrat oarecum material, ci 
totalitatea instituţiilor care formează şi condiţionează viaţa socială. Prin urmare, nu 
se poate susţine că acest mediu e material-geografic. Nu se poate ajunge în nici un 
caz la concluzia că sociologia lui Durkheim este materialistă, căci instituţiile sociale 
sunt produsul reprezentărilor colective şi ale acţiunilor şi, ca atare, ele au o natură 
spirituală, sunt psihice. 

Bougl€ afirmă cu dreptate că sociologismul lui Durkheim e foarte departe de 
materialism, pentru că el nu tăgăduieşte caracterul spiritual al societăţii, ci 
accentuează în mod special strânsa legătură dintre ideile omeneşti şi o anumită formă 
a mediului social 17. Iar atunci când Durkheim afirmă că sociologul trebuie să 
privească fenomenele sociale ca lucruri, nu s-a gândit la caracterul material al lor, 
ci a avut în vedere atitudinea metodologică a cercetătorului, căruia Durkheim îi pune 
ca primă condiţie să-şi libereze spiritul de orice prenoțiune sau prejudecată. 
Durkheim nu tăgăduieşte şi nu neglijează niciodată caracterul spiritual al feno- 
menelor, dar nu pierde din vedere nici strânsul raport care există între ideile, 
reprezentările colective, concepţiile omului şi o anumită formă a societăţii. Durkheim 
însuşi spune: „nu vedem nici un inconvenient să se spună că sociologia este o 
psihologie, dacă se adaugă că psihologia socială are legile sale proprii, care nu sunt 
acelea ale psihologiei individuale” “. 

Unii cercetători au afirmat, în această direcţie, că Durkheim consideră sociologia 
ca o ramură a psihologiei, ca „psihologia conştiinţei colective”, depăşind astfel 
gândirea lui Durkheim 7. 

Desigur, sunt în teoria obiectivistă a sociologiei şi multe idei criticabile, care pot 
face pe cercetător să nu rămână la dânsa, ci s-o ia numai ca punct de plecare, 
încercând să o libereze de tot ceea ce o face contestabilă. Într-adevăr, Durkheim, 
vrând să constituie o sociologie ştiinţifică, afirmă valoarea absolută a cauzalităţii 
naturale-mecanice şi pentru viaţa socială, excluzând cu totul ideea de finalitate şi 
neglijând astfel caracterul fundamental al fenomenelor sociale. Dacă Durkheim nu 
neagă caracterul spiritual al faptelor sociale, deoarece chiar aşa-zisele obiecte 
materiale ale societăţii apar ca manifestări sau expresii ale vieţii psihice, atunci nu 
se poate trece cu vederea peste valoarea scopului, care e un element caracteristic al 
vieţii psihice. 

În afară de aceasta, Durkheim nu explică modul de naştere al voinţei şi conştiinţei 
sociale, mulţumindu-se să constate numai existenţa şi caracterul lor transpersonal. 
Din această cauză, conştiinţa colectivă apare, în sistemul durkheimist, ca o afirmare 
absolut dogmatică. Individul, în sistemul sociologic durkheimist, nu are nici un rol 
în angrenajul social, el fiind numai subordonat şi pasiv. Prin aceasta, Durkheim vrea 
să înlăture complet subiectivul, uitând însă că societatea nu este numai ceva devenit 

şi încremenit, ci un proces de necontenită prefacere, în care relaţiile dintre oameni 
îşi au rolul lor principal. Chiar principiul diviziunii muncii, căruia Durkheim îi dă o 
foarte mare importanţă în evoluţia vieţii sociale, a rezultat din trebuinţele oamenilor 
şi i-a determinat pe aceştia la împărţirea şi specializarea activităţii lor. Dacă 
societatea impune individului, fără a-i anihila personalitatea, şi dacă ea nu este 
posibilă decât prin gruparea indivizilor, atunci pentru acest motiv faptul social şi 
reprezentările colective trebuie să aibă alt substrat decât conştiinţa individuală ? 

Hauriou combate întreaga concepţie durkheimistă, susţinând că e o doctrină 
„neumană şi nefecundă”. Este neumană pentru că afirmă constrângerea nelimitată a 
societăţii asupra indivizilor, arătând astfel societatea ca un mediu nefavorabil şi lipsit 
de bunăvoință pentru om, faţă de care ea apare numai ca o totalitate de reguli con- 
strângătoare. În acelaşi timp, este nefecundă, deoarece ea suprimă toate resorturile 
subiective ale activităţii şi ale concurenţei “. Nu facem aici aprecieri morale asupra 
concepţiilor sociologice, de aceea obiecţiunea lui Hauriou este deplasată, pentru că 
se întemeiază pe considerente de umanitate. Şi dacă nu rămânem la teoria durkheimistă, 
noi facem aceasta determinaţi de alte considerente. 

Într-adevăr, oricât de exterioare ne-ar părea nouă faptele sociale, nu se poate 
tăgădui totuşi că ele sunt şi în sufletul nostru, că participăm la ele, dar ele sunt în 
acelaşi timp în conştiinţa tuturor. Constrângerea pe care o exercită asupra indivizilor 
foarte adesea este de natură morală şi se datorează prestigiului totului social faţă de 
indivizi. Dar, dacă indivizii suferă influenţa societăţii, nu e mai puţin adevărat că şi 
ei pot influenţa societatea, în special transformarea ei. G. Davy explică şi apără 
concepţia durkheimistă, susţinând că fenomenele sociale, chiar dacă în esenţa lor ar 
fi idei şi noţiuni, nu pot fi studiate decât în aspectul lor de realitate fenomenală, 
concretă, ca lucruri. Dar la aceasta el adaugă încă ceva, care-l depărtează de 
durkheimism, anume că fenomenele sociale, ca lucruri, nu pot fi explicate „în mod 
suficient” prin teleologie şi psihologie. Davy recunoaşte deci valoarea elementului 
psihologic şi teleologic, dar nu-i atribuie o forţă suficientă de explicare pentru 
fenomenele sociale. Desigur că nimeni nu se gândeşte să nege puterea factorilor 
naturali, a mediului fizico-geografic, a elementului biologic chiar, dar, dacă 
recunoaştem ca esenţiale pentru viaţa socială elementele psihice, nu se poate neglija 
finalitatea în explicarea lor. Prin urmare, nu putem tăgădui înlănţuirea fenomenelor 
sociale între ele, condiţionarea lor, numai cât afirmăm că în domeniul vieţii sociale 
cauzele pot fi şi sunt în genere scopuri. Însuşi Davy, în explicarea concepţiei lui 
Durkheim, prin exemplele pe care le ia, recunoaşte necesitatea elementului individual 
şi ideal. Revoluţia franceză, zice dânsul, a produs o anumită stare socială care, la 
rândul ei, prin „ideile” sale, a dus mai departe modificarea acestei stări *. Dar ce 
sunt aceste idei? Fie că înţelegem prin ele nişte forme intelectuale, adică concepţii 
noi, tipuri de alte feluri de societate, fie că le interpretăm în sensul de idealuri, 
scopuri noi, valori dorite - în ambele cazuri se recunoaşte implicit intervenţia 
factorului individual, care formulează aceste idei noi. Prin urmare, în procesul de 
transformare socială avem a face cu intervenţia unor elemente ideale, care sunt legate 
de indivizi. Căci idealul, conceput şi explicat în sens durkheimist chiar, anume ca o 
formă nouă de realitate, ca realitatea privită prin prisma unei valori dorite, presupune 
întotdeauna un individ care să-l formuleze. 

Desigur că realitatea spirituală depăşeşte pe indivizi, dar germenul ei, înainte de 
a dobândi caracter obiectiv, este în indivizi, care reprezintă potenţialităţi actualizate 
şi realizate mai târziu de către societate. Pentru Durkheim deci, sociologia este o 
ştiinţă autonomă cu caracter realist, urmărind cercetarea faptelor sociale, considerate 
ca lucruri exterioare conştiinţei individului şi constrângătoare pentru el. La aceasta 
trebuie să adăugăm caracterul mecanicist pe care-l imprimă Durkheim sociologiei, a 
cărei lege ultimă este cauzalitatea naturală, mecanică. Dacă Durkheim a întemeiat 
unul dintre cele mai serioase sisteme de sociologie pe baza studierii faptelor, 
considerând toate celelalte ştiinţe sociale ca ramuri ale ei, în literatura sociologică a 
dobândit însă o mare dezvoltare şi un alt curent, reprezentat de importanţi gânditori, 
şi care, la prima vedere, face impresia unei concepţii complet opuse obiectivismului 
francez, anume concepția formalismului sociologic. 


Sociologia formalistă 


De la început, trebuie să observăm că această direcţie sociologică are înfăţişarea 
unei adevărate metafizici sociale, ale cărei cercetări sunt pur speculative sau, în cel 
mai bun caz, de natură psihologică. G. Simmel, strălucitul reprezentant al acestei 
teorii, porneşte de la distincţia pe care o făcuse Kant între conținutul şi forma 
cunoaşterii şi o aplică la studiul vieţii sociale, încercând să stabilească prin aceasta 
obiectul special al sociologiei şi al celorlalte ştiinţe sociale. Simmel este unul dintre 
sociologii şi filosofii contemporani a cărui gândire subtilă şi fecundă a avut mare 
influenţă şi a creat şcoală. Opera lui, asemănătoare în unele puncte cu cea 
bergsoniană, se ocupă de o mulţime de probleme, dintre care cele de filosofie 
culturală ocupă primul loc. Concepţia sociologică pe care a adoptat-o dânsul este 
dominată de ideea de formă, care de altminteri joacă un rol fundamental în toată 
gândirea şi filosofia sa. Într-adevăr, ocupându-se de problema lumii şi a vieţii, 
Simmel constată că poziţia omului în lume e determinată de două graniţe, de două 
linii de despărţire, una deasupra lui şi alta dedesubtul lui, ambele constituind în 
acelaşi timp graniţe pentru cunoaşterea omenească. Aşa se explică faptul că lumea 
ca tot nu poate intra în formele noastre de cunoaştere. Şi cu toate acestea, spiritul 
omenesc trece dincolo de el însuşi, intră în viaţă, o trăieşte, chiar dacă nu o cunoaşte 
în întregimea ei. 

Problematica metafizică a vieţii constă în contradicţia ei internă, căci ea apare ca 
o continuitate fără limite, dar în acelaşi timp şi ca ceva individualizat în anumite 
forme. Între continuitate şi formă este o profundă contradicţie, căci „formă” 
înseamnă graniţe, limite, invariabilitate şi individualitate, iar „continuitate” este 
curgere neîntreruptă, curent tumultuos de viaţă. Din cauza acestui caracter de 
continuitate al vieţii şi a opoziţiei ei faţă de formă, izbucneşte uneori viaţa în mod 
revoluţionar în contra oricărui conţinut încremenit într-o anumită formă %. 

Lumea deci apare ca o sumă de conţinuturi, de momente trăite, pe care spiritul 
le pune în legătură, dându-le şi o anumită formă, ea este o necontenită mişcare. De 
aceea, problema devenirii i s-a impus lui Simmel mai mult chiar decât existenţa şi 
funcțiunea l-a preocupat mai mult decât substanța *. Dinamismul şi relativismul, 

caracterele speciale ale mentalităţii timpului nostru, se oglindesc perfect şi în opera 
lui Simmel. Deşi diversitatea lumii îl atrage cu putere, dovadă numeroasele sale 
eseuri şi incursiuni teoretice în diferitele domenii de cercetare, totuşi el nu pierde 
din vedere unitatea. Simmel recunoaşte că diversitatea şi bogăţia vieţii e mai 
puternică decât formele în care se exprimă ea, de aceea conceptele, care reprezintă 
instrumente de cunoaştere constante, oarecum încremenite, violentează realitatea 
mobilă şi suplă. Uşor se poate recunoaşte aici perfecta înrudire dintre gândirea lui 
Simmel şi aceea a lui Bergson. Asemănarea e şi mai frapantă în modul de a concepe 
adevărul, căci pentru Simmel adevărul este numai o funcţiune a vieţii şi tot ceea ce 
ajută dezvoltarea ei este adevărat. Nu mai insist asupra acestor asemănări şi nici 
asupra gândirii filosofice a lui Simmel, pentru a nu depăşi cadrul preocupărilor 
acestei lucrări. Toată filosofia sa are ca obiect viaţa şi devenirea, funcțiunile şi 
formele ei. Aceste preocupări metafizice se reflectă şi în sociologia sa "7. 

Simmel combate, în primul rând, nominalismul sociologic, pentru care societatea 
nu este altceva decât un nume sau o ipostaziere metafizică a individului, dar 
atitudinea sa nu este destul de clară, deoarece şi dânsul dă foarte mare importanţă 
indivizilor, nerecunoscând pentru societate caracterul de adevărată realitate de sine 
stătătoare. 

După Simmel, societatea există acolo unde sunt mai mulţi indivizi în relaţii 
reciproce unii cu alţii. Prin urmare, ea nu se bazează pe vreo substanţă, ci numai pe 
ideea de relaţie reciprocă. Societatea este astfel ceva dinamic, funcţional, mereu în 
mişcare, un proces. Pentru a evita orice interpretare substanţialistă, Simmel evită 
chiar numele de societate, întrebuinţând termenul de socializare. După cum un 
organism este o unitate, pentru că organele care-l compun sunt în raport de schimb 
reciproc de energie, tot aşa şi societatea e un întreg format din indivizi în relaţii unii 
cu alţii. Sociologia nu studiază faptele materiale, acestea formând obiectul de 
cercetare al ştiinţelor speciale, ci ea se ocupă de forma de unire a oamenilor în 
societate, de socializarea lor. Dacă societatea e considerată ca un „tot” absolut, în 
care dispar indivizii, producându-se fenomene sociale noi, atunci s-ar putea crede 
că orice ştiinţă care se ocupă de fenomene umane, zice el, orice ştiinţă care nu e 
naturală devine sociologie 5!. Dar acesta ar fi un sens prea larg atribuit sociologiei, 
de aceea este nevoie de o determinare mai precisă a obiectului ei. 

La orice societate trebuie să deosebim, după Simmel, un conținut şi o formă, 
conţinutul fiind alcătuit de psihicul indivizilor, iar forma ceva independent de ei. Nu 
se poate concepe societatea fără indivizi socializaţi, căci ea nu e decât „acţiune 
psihică reciprocă între indivizi” "7. Dacă în lumea fizică elementele corpurilor pot 
sta izolate în spaţiu, unul lângă altul, în spirit, din contra, totul se întrepătrunde şi 
se combină, alcătuind o unitate în care cu greu se pot deosebi elementele 
componente. Procesul de stabilire de relaţii reciproce între indivizi, în esenţa sa, 
este psihic. Atunci când oamenii au anumite instincte, idei sau scopuri comune, ei 
intră în legături de prietenie, de ajutor sau de luptă, lucrând unul pentru altul, 
precum şi fiecare în parte şi pentru sine, atunci ei formează o societate. În concepţia 

lui Simmel, fenomenul social nu poate fi înţeles decât prin ajutorul psihologiei. Cu 
toate acestea, el nu reduce sociologia la psihologie, ci vede în psihologie numai o 
metodă de care trebuie neapărat să se servească sociologia. 

Din mai mulţi indivizi separați se poate naşte, sub influenţa unor motive psihice, 
o unitate de instinct sau de scop. Aceasta e societatea. Dar ea nu se reduce la suma 
indivizilor componenți, căci aceştia sunt numai purtători ai fenomenelor sociale, ci 
esenţa ei este „relaţia reciprocă a elementelor” "7. Societatea apare astfel ca un sistem 
de organizare supraindividuală, de raporturi stabile. Motivele sub a căror influenţă 
se nasc relaţiile dintre indivizi nu sunt însă sociale cât timp indivizii rămân izolaţi, 
ele devin însă astfel când dânşii intră în legătură. Tot ceea ce există în individ: 
instinct, interes, înclinaţie, scop, e numai conținut sau materie de socializare şi poate 
fi studiat din punct de vedere psihologic. Când însă conținuturile psihice ale unui 
individ vin în contact cu viaţa psihică a altuia, atunci ele dobândesc o formă socială 
şi produc societatea. De exemplu : iubirea şi ura, ca fenomene psihice, intră în raport 
cu anumite conţinuturi ale altor indivizi, ele produc fenomene sociale ca familia, 
concurenţa, războiul, prietenia etc., care trebuie studiate în alt mod decât cel 
psihologic. Nu putem spune că am arătat ce e familia dacă analizăm numai 
sentimentul de iubire care leagă pe membrii ei laolaltă sau dacă ne oprim în special 
asupra sentimentului matern. Sociologia trebuie să arate structura familiei, condiţio- 
narea ei, evoluţia ei, evidențiind locul fiecărui membru, rolul puterii părintești, 
solidaritatea juridică şi economică a lor. 

Prin urmare, conținuturile psihice ale indivizilor capătă, prin relaţiile reciproce 
dintre ei, o anumită formă nouă. Aceste forme pot deveni independente, oarecum 
substanţiale şi pot exercita o mare influenţă asupra indivizilor şi relaţiilor care se 
stabilesc între ei. Simmel demonstrează acest lucru în lucrarea sa Philosophie des 
Geldes, arătând cum o formă de relaţie economică — schimbul — se concretizează şi 
se cristalizează în bani, care determină o nouă viaţă economică, deosebită de aceea 
în care predomina trocul. 

Conţinutul şi forma alcătuiesc realitatea socială unitară, căci nu există formă 
socială separată de un conţinut, după cum nu există spaţiu fără materie. Dacă forma 
e neapărat legată de conţinut, nu trebuie să se creadă însă că ea se contopeşte cu un 
anumit conţinut, căci se poate ca aceeaşi formă de socializare să fie unită cu 
conţinuturi diferite sau, invers, aceleaşi conţinuturi se pot socializa în forme diferite. 
Exemplu pentru primul caz: forma de supra- şi subordonare, precum şi imitaţia 
apar în stat, ca şi într-o comunitate religioasă, într-o societate secretă de conjuraţi, 
ca şi într-o fabrică. În toate aceste societăţi avem conducători şi conduşi, superiori 
imitaţi de inferiorii lor. Dar tot aşa de bine se poate ca acelaşi conţinut să apară în 
forme de relaţii diferite. De exemplu, interesul economic se poate realiza prin 
concurenţa grupurilor sociale, prin unirea lor, prin cooperaţie de producţie sau de 
consum etc. Ştiinţele sociale speciale se ocupă de conţinutul sau materia socială, iar 
sociologia numai de formele de socializare. Ea cercetează momentul socializării, 
neglijând ceea ce e variabil la diferitele grupuri sociale şi ţinând seamă numai de 
formele de relaţie şi de influenţa reciprocă a oamenilor. În modul acesta concepe 
Simmel sociologia ca ştiinţă autonomă. „Aceasta îmi pare, zice dânsul, singura 
posibilitate de a întemeia o ştiinţă specială a societăţii ca atare” 5. Sociologia este 
deci o ştiinţă formală asemenea geometriei, căci după cum aceasta se ocupă numai 

de forma corpurilor, nu şi de materia din care constau ele, tot aşa şi sociologia 
cercetează numai formele de relaţie, nu şi conținuturile materiale. 

În concepţia lui Simmel asupra sociologiei sunt unele idei foarte sugestive, 
susceptibile de o nouă interpretare şi care pot duce la bune rezultate, cum este, de 
pildă, noţiunea de relaţie reciprocă a indivizilor, pe care o vom utiliza şi noi pentru 
a întemeia obiectul sociologiei, dar în genere teoria sa nu poate fi adoptată. 

Într-adevăr, societatea se întemeiază pe baza socialităţii, pe plăcerea sau interesul 
de a fi împreună, dar Simmel, prin acest concept al socialităţii, a explicat numai 
naşterea raporturilui de la om la om, nu societatea însăşi. Ideea de substanţializare a 
formelor de raporturi interindividuale, care se întrezăreşte un moment în opera sa, 
idee care pentru noi este de o importanţă covârşitoare, Simmel o schiţează numai, 
fără a se ocupa de ea mai îndeaproape. Întocmai ca şi Hegel, Simmel a construit 
mai multe concepte, pe care însă nu le-a urmărit şi nu le-a definit mai amănunţit 77. 
El a accentuat mereu rolul formalului în viaţa socială, voind să facă din sociologie 
un fel de „epistemologie a ştiinţelor sociale speciale” "7. Dar ideea de societate nu 
poate fi gândită independent de fenomenele sociale, pentru că nu se poate studia 
forma ca fiind ceva deosebit de realitatea căreia i se aplică ea. Dacă din conceptul 
de societate se înlătură fondul real, atunci avem de-a face cu un concept nedeterminat 
şi sociologia devine într-adevăr o formă de filosofie vagă, cum zice Durkheim. 
Separaţia aceasta între fond şi formă socială e arbitrară. Sociologia e o ştiinţă 
empirică şi nu poate fi pusă alături de geometrie, care are un caracter a priori şi pur 
formal. De altfel, Simmel însuşi a văzut cât de neverosimilă este această separație şi 
de aceea, în tratatul său de sociologie, s-a ocupat nu numai de forme, ci şi de fapte 
sociale 77. 

În afară de aceasta, Simmel, considerând societatea ca o totalitate de relaţii între 
oameni şi voind să explice aceste relaţii, a făcut apel la psihologie, neglijând complet 
caracterul de obiectivitate al faptelor sociale. De aceea Dilthey 22 îi impută că 
sociologia sa este mai mult o psihologie socială. Deşi Simmel combate atomismul 
social şi nu consideră societatea ca o ipostaziere metafizică a individului, totuşi şi el 
dă, în opera sa, prea multă importanţă individului, neaccentuând deloc rolul 
complexului social. El nu a fost consecvent cu sine însuşi, pentru că un moment a 
vorbit despre substanţializarea formei de relaţii şi despre influenţa sa asupra omului, 
dar mai în urmă a neglijat complet această idee, punând pe primul plan individul. 

După cum s-a putut vedea până acum, noi nu tăgăduim individului puterea de a 
influenţa societatea prin activitatea sa, dar nu putem să nu recunoaştem cauzalitatea 
instituţiilor sociale şi puternica lor realitate şi autoritate asupra omului. Cercetarea 
psihologică a fenomenelor trebuie să fie paralelă cu studiul cauzalităţii obiective a 
instituţiilor, să nu o excludă pe aceasta din urmă. Cu toate aceste lipsuri, sociologia 
lui Simmel a avut o mare influenţă asupra oamenilor de ştiinţă, încât s-ar putea spune 
că noua sociologie pură germană porneşte de la dânsul, fiind un fel de neosimmelianism. 
În special şcoala din Köln, cunoscută sub numele de teoria relației (Beziehungslehre) 
este o prelucrare şi o amplificare a doctrinei lui Simmel. 


55. Walter Frost, Die Soziologie Simmels, Latoyas Universitatis Raksti, Riga, 1925. 

56. G. Simmel, Grundfragen der Soziologie, p. 32. 

Concepţia relaţionismului 


Sub influenţa concepţiei formaliste a lui Simmel se dezvoltă acum în Germania 
relaționismul sociologic, cunoscut sub numele de Beziehungslehre. Leopold v. 
Wiese, cel mai de seamă reprezentant al acestei concepţii, întemeietorul ei, este 
animat de dorinţa de a găsi un obiect propriu pentru sociologie, căci mai toţi 
sociologii, constată dânsul, au atribuit acestei ştiinţe un obiect străin de ea sau, mai 
exact, au împrumutat obiectul de la alte ştiinţe. Durkheim este poate singurul, sau 
unul dintre cei puţini, care s-a ferit de această greşeală, dar a căzut şi el în altă 
greşeală, anume într-un sociologism extremist. După Leopold v. Wiese, sociologia 
trebuie să se ocupe de social sau de ceea ce este interuman. Dacă în lumea fizică, 
exterioară nouă, avem de-a face cu obiecte substanţiale, care au anumite însuşiri, în 
viaţa socială materialul care ni se oferă este mult mai greu de cercetat, căci e mai 
fin, mai suplu şi mai complicat. În sociologie şi în viaţa omenească în genere 
predomină categoria acțiunii şi relaţiei mai mult decât aceea a obiectului. Dacă 
atunci când e vorba de cunoaştere, avem de-a face cu obiecte în primul rând, pentru 
că ceea ce cunoaştem noi mai mult sunt lucruri, fenomene şi însuşiri, relaţiile — deşi 
tot aşa de fundamentale şi accesibile cunoaşterii — par totuşi ceva mai întunecate ; 
când ne referim însă la viaţa socială, care e acțiune, relaţia apare pe primul plan. 
Chiar ceea ce se numeşte cu termenul generic „societate” este în realitate o totalitate 
de relaţii interumane. Dar „interumanul” sau „interindividualul”, ca obiect de 
cercetare al sociologiei, a fost susţinut nu numai de L. v. Wiese, ci şi de alţii, printre 
care cităm, în primul rând, pe G. Tarde. Atunci ne întrebăm în mod firesc: ce 
aduce nou Leopold v. Wiese? Care este originalitatea relaţionismului ? 

La aceste întrebări nu se poate da decât un singur răspuns, şi anume: original e 
modul cum se explică în această teorie socialul sau interumanul. Omul, care este 
elementul fundamental în ştiinţele spiritului, se naşte cu un anumit eu personal, cu 
anumite tendinţe, care se dezvoltă treptat şi dobândesc un grad mai înalt de 
conştiinţă. Dar în aceeaşi măsură, prin convieţuirea sa cu alţii, omul dobândeşte şi 
un eu social, produs al relaţiilor sale cu semenii, un eu care colaborează cu cel 
personal şi îl modifică pe acesta. Tot ceea ce este în conştiinţa noastră e produsul 
acestei colaborări. Desigur, zice v. Wiese, omul nu poate fi explicat numai prin 
ajutorul sociologiei, căci nu se poate stabili o completă identitate între „omenesc” şi 
„social”, de aceea este nevoie şi de individuologie şi caracterologie, alături de 
sociologie, care să-l explice pe om ®. Psihologia va trebui să studieze stările de 
conştiinţă, pe când sociologia va avea să se ocupe de „acţiuni”. Dar aceste „acţiuni”, 
care ar putea şi ele să intre în domeniul de cercetare al psihologiei, pentru că, în 
ultimă instanţă, sunt complexe de conţinuturi, de fenomene psihice, noi nu le 
percepem ca ceva spiritual-psihic. Şi nu le percepem astfel deoarece ne preocupăm 
de ele numai ca realităţi existente în sfera socială a vieții omeneşti. Cu alte cuvinte, 
acţiunile pot fi privite din două puncte de vedere: subiectiv şi obiectiv. Subiectiv, 
ele apar ca fenomene de conştiinţă sau, mai precis, ca fenomene de voinţă, în 
producerea cărora motivele au un rol determinant, şi în acest caz ele aparţin 

psihologiei, care „ordonează şi analizează fenomene interne de conştiinţă, pe când 
sociologia, grupările exterioare de oameni” %. Obiectiv, acţiunile sunt fenomene 
externe intrate deja într-un proces natural de cauzaţie exterioară sau în variate relaţii 
existente într-o sferă socială omenească — pe care o studiază sociologia. Prin urmare, 
sociologia nu se ocupă de stări psihice, subiective, „ea nu are a face cu stări sufle- 
teşti, ci cu fenomene” 9. 

Dar care sunt elementele socialului? După cele arătate până acum, e de la sine 
înţeles că ele nu pot fi fenomene subiective de conştiinţă individuală, ci fenomene 
obiective, procese sociale, care şi ele constau, la rândul lor, din relații între oameni. 
Societatea apare astfel nu ca ceva material, fix, ci ca o sinteză de relaţii de acest fel, 
iar sociologia, ca „teoria relaţiilor şi complexelor de relaţii dintre oameni ®. Viaţa 
socială devine un fel de „reţea nesubstanţială de relaţii, din care se naşte toată 
cultura” 5%. Nu trebuie să se înţeleagă însă prin relaţii anumite operaţii logice făcute 
de inteligenţă, căci aici e vorba de relaţii trăite, legate de sufletul şi corpul omenesc, 
pe care nici nu le putem gândi decât în acest mod. Orice fenomen trăit şi orice 
relaţie omenească presupun trei momente, de care sociologul trebuie să ţină seamă: 
corp, suflet şi influența sferei sociale sau, mai exact, atmosfera socială. Leopold v. 
Wiese accentuează importanţa acestui din urmă element, care se apropie foarte mult 
de ideea „mediului social” de sine stătător, despre care vorbeşte Durkheim. 

„Socialul” reprezintă deci o serie de procese în care se produc necontenit relaţii 
între oameni, între corpuri, suflete, spirite D). Socialul apare în fenomene trăite de 
om şi legate de sufletul şi corpul omenesc, dar nu putem spune că el este de natură 
fizică, precum nu coincide nici cu întregul domeniu al spiritului. E un amestec de 
„fizic” cu „spiritual”, „un curent continuu de fenomene cu un caracter foarte ames- 
tecat” 65, Sociologul va trebui să cerceteze socialul, nu societatea, căci „nu există un 
substantiv care să se poată numi societate, ci există numai un fenomen complicat 
care are un caracter verbal, anume o influenţă reciprocă a oamenilor în timp şi 
spaţiu, pe care o putem numi fenomen social sau interuman” 6. Individul e un 
purtător de relaţii, e deci un element necesar pentru fenomenul de socializare, iar 
societatea e o totalitate de relaţii de socializare. Numai pentru că ne-am obişnuit 
noi, din cauza structurii minţii noastre, să privim totul prin prisma categoriei 
obiectului, vorbim despre societate ca despre o existenţă proprie, pe când în realitate 
ea este o ficţiune. Iată pentru ce am susţinut că relaţionismul reprezintă o atitudine 
nominalistă în sociologie %. 

Categoria principală şi fundamentală a relaţionismului este procesul social, căci 
orice relaţie este înglobată într-un proces, e un fel de staţie sau „etapă în cursul 
fenomenului total” 6. Între proces şi relaţie, procesul este acela care oferă aspectul 
de fenomen, pe când relaţia apare ca elementul variabil al procesului. Leopold v. 
Wiese exprimă clar legătura dintre procesul social şi relaţia socială, afirmând că 
„toate raporturile interumane sunt produse ale proceselor sociale, dar nu toate procesele 

sociale duc la raporturi. Acele procese care nu duc în mod necesar la raporturi, ci în 
cea mai mare parte a cazurile rămân atingeri trecătoare, le numim contacte” %. 

Relaţiile dintre oameni exprimă întotdeauna apropierea sau depărtarea lor, cu un 
cuvânt distanța dintre ei, căci aceste relaţii pot arăta dacă e vorba de un contact 
constant sau accidental între oameni, de legături de durată şi intensitate mare sau 
momentane şi slabe. Şi după această distanţă, care se exprimă prin relaţii, se măsoară 
gradul de socialitate. Unirea sau separaţia indivizilor în diferite grade constituie a 
doua categorie din concepţia relaţionismului, categoria distanței. Sociologia va trebui 
să studieze în mod amănunţit asociația şi disociația indivizilor sau dacă între ei este 
o mai mică sau mai mare distanţă, dacă sunt apropiaţi sau depărtaţi unul de altul. 
Întrucât omul nu trăieşte în stare de izolare, dar nu este nici ceva absolut, absorbit 
de colectivitate, ambele procese în care el are un rol important, şi anume cel de 
integrare sau asociaţie, ca şi cel de diferenţiere sau disociație trebuie să fie puse pe 
picior de egalitate. Leopold v. Wiese deosebeşte raporturi de prim ordin şi raporturi 
de al doilea ordin, primele fiind raporturi între indivizi, iar secundele având o 
natură ceva mai complicată şi purtând chiar numele de complexe. De aceea, L. v. 
Wiese împarte sociologia sa în două părţi: teoria relațiilor şi teoria complexelor. 
Între relaţii şi complexe nu există un raport de succesiune cronologică sau istorică, 
nu avem de-a face cu früher sau später, ci cu o coexistență şi o egalitate de va- 
Joore TI. Prin urmare, nu se poate vorbi, în concepţia relaţionistă, despre existenţa 
indivizilor separat la începutul evoluţiei umane şi despre apariţia mai tardivă a 
relaţiilor dintre ei şi a complicărilor acestor relaţii, deoarece individul, relațiile şi 
complexele coexistă. 

În sistemul relaţiilor de prim ordin, L. v. Wiese deosebeşte : 1) unirea, determi- 
nată de dorinţe omeneşti, care pot fi instincte, sentimente şi hotărâri voluntare. În 
special instinctul gregar e acela care determină procesul de asociere umană. Din 
punct de vedere al originii psihologice, L. v. Wiese face distincţie între asociaţii 
instinctive, afective şi raţionale (acelea bazate pe interes). Elementele psihice care 
produc unirea şi separaţia sunt studiate de sociopsihologie. L. v. Wiese mai deose- 
beşte însă şi 2) relații de cooperare, care produc grupe mai restrânse, cum sunt cele 
familiale, sau chiar mai mari, cum sunt cele politice şi economice. Raporturile de 
cooperare sunt întovărăşite întotdeauna de diviziunea muncii între indivizi. Prin 
aceasta se întăreşte şi mai mult dependenţa membrilor unii faţă de alţii şi faţă de 
grup în întregul său, căci funcțiunea pe care o exercită fiece individ în parte nu 
poate exista independent de celelalte funcțiuni ale societăţii. Relaţiile de cooperare 
pot fi ocazionale şi pasagere sau voluntare şi durabile. De exemplu, aprinderea unei 
case poate grupa laolaltă pe mai mulţi indivizi, care colaborează momentan pentru 
stingerea focului, pentru salvarea vieţii sau avutului cuiva. Ceea ce a determinat 
colaborarea în acest caz este o împrejurare accidentală. În cooperarea voluntară şi 
durabilă, legătura dintre indivizi o formează un scop comun conştient, urmărit de 
mai multă vreme. 3) Relaţii de separație şi concurență sau de opoziţie. Printre 
opoziţiile curente, cele mai blânde trebuie considerate cele dintre generaţii, dintre 
sexe şi contradicția parlamentară, care toate dovedesc că în paralel cu procesul de 
asociere şi armonizare merge şi procesul de separare şi diferenţiere. De altminteri 
întreaga evoluţie socială constă din integrare şi diferenţiere, iar aceasta nu este decât 
un fel de separare şi izolare momentană a omului. În societate nu există egalitate 

între indivizi, căci orice organizare necesită neapărat existenţa autorităţii, care ţine 
pe oameni sub puterea sa, fie prin ajutorul forţei fizice şi tehnice, fie prin superio- 
ritatea sa economică şi spirituală — şi autoritatea aceasta ea însăşi este produsul 
inegalităţii şi al diferenţierii oamenilor. Rezultatul acestui proces de diferenţiere sunt 
stările şi clasele sociale, care exercită şi autoritatea în diferite forme. 

În afară de relaţiile de prim ordin, Leopold v. Wiese afirmă existenţa relaţiilor de 
al doilea ordin sau a complexelor. Ce sunt şi cum se nasc complexele ? Menţionăm 
de la început că în concepţia relaţionismului, ideea de „complex social” alcătuieşte 
a patra categorie sociologică. Pentru Leopold v. Wiese, categoria are sensul de 
noţiune fundamentală, ca şi în logica obişnuită. Deci, pe lângă proces social, 
distanță, atmosferă socială, apare în al patrulea rând complexul social. 

Spre deosebire de fenomen, care e oarecum ceva labil, pentru că întotdeauna 
apare sub alte forme şi deci îşi poate schimba mereu înfăţişarea, „complexul” capătă 
un caracter aproape substanțial, deoarece are o durată mai mare şi nu se schimbă 
atât de uşor şi repede. Complexele se explică prin forma pe care o iau relaţiile dintre 
indivizi în anumite împrejurări. În special procesele sociale, care în viaţa zilnică 
apar ca unităţi închegate şi se repetă regulat, devenind greu de schimbat şi urmând 
anumite norme, acestea devin complexe. Un complex este deci o pluralitate de relaţii 
cu putere de rezistenţă mult mai mare decât relaţiile simple şi cu durată mai lungă. 
În viaţa socială, complexele se manifestă sub forma de stat, biserică, clase sociale 
etc. La rândul lor, complexele pot fi datorate unor împrejurări naturale, impuse 
oarecum de impulsiuni şi forțe fireşti. Astfel de complexe naturale sunt: căsătoria, 
familia, grupa, generaţia, sexul, clanul, rasa, care depind mai puţin de voinţa 
raţională a omului şi uneori sunt aproape independente de psihicul conştient. Dar se 
pot naşte complexe şi prin alegere, după anumite norme, având un caracter pur 
social. Complexele sociale se deosebesc între ele prin durata, gradul lor de abstracţie, 
felul de organizare şi consistenţa lor. Asemenea complexe sunt: masa, grupa şi 
colectivele abstracte. 

Prin „masă” se înţelege o grupare de oameni de scurtă durată, în care însă 
indivizii stau în raporturi unii cu alţii, nu se găsesc accidental laolaltă, cum e cazul 
într-o mulțime. Se poate vorbi chiar de „masă abstractă”, dar aceasta e ceva vag şi 
neclar, de care nu are a se ocupa sociologul” 7. Grupa e o adunare cu oarecare 
durată, unitate, continuitate şi organizare a modului său de funcţionare. Astfel de 
grupe sunt: clubul, partidul etc. În grup există tradiţii şi obiceiuri de lungă durată, 
care impun indivizilor. În sfârşit, colectivele abstracte, care au un caracter supraper- 
sonal, dobândind un aspect absolut de sine stătător şi aproape complet exterior 
individului. Aşa sunt statul, biserica etc. 

Complexele sociale care durează mai mult şi au drept scop menţinerea legăturii 
oamenilor şi a grupelor de indivizi formează instituțiile. Prin urmare, acestea se 
nasc din complexe în curs de evoluţie. Paralel cu procesul de instituţionalizare în 
societate are loc şi un al doilea proces, acela de profesionalizare, căci înlăuntrul 
grupului social indivizii au roluri diferite şi speciale pentru buna funcţionare a 
multelor feluri de relaţii dintre indivizi. Dacă punem faţă în faţă aceste două procese, 
constatăm că primul reprezintă aspectul existenţial sau substanţial al societăţii, pe 
când diferenţierea continuă şi profesionalizarea e un element dinamic, de schimbare 
şi de evoluţie. 

Aceasta este, în liniile sale generale, esenţa concepţiei relaţioniste a sociologiei. 
Ea porneşte de la o idee afirmată şi de Vierkandt, care defineşte societatea ca un 
grup de oameni care au între ei relaţii psihice. Dar, deşi Vierkandt înţelege prin 
grup „un sistem de forţe şi relaţii” 77, totuşi el nu consideră relaţia drept obiect al 
sociologiei. Leopold v. Wiese a mers mult mai departe în această direcţie, fără a 
epuiza însă domeniul sociologiei în întregimea sa o dată cu cercetarea relaţiilor. 
Relaţionismul, aşa cum îl înţelege şi formulează Leopold v. Wiese, nu stăruie deloc 
asupra relaţiei în genere şi asupra elementelor ei, ci aceasta e privită ea însăşi ca un 
element ultim şi ca punct de plecare al cercetărilor sociologice. La observaţiile pe 
care le face Josef Piper "7 asupra conceptelor fundamentale din teoria relaţionistă, 
Leopold v. Wiese răspunde că, deşi relaţiile dintre oameni sunt „un obiect central al 
cunoaşterii sociologice”, totuşi ele alcătuiesc numai „o parte din sociologia generală, 
anume histologia” "7. Prin urmare, sociologia pleacă de la relaţii, dar nu se opreşte 
la ele. 

Johann Plenge, care este foarte înrudit în concepţia sa cu Leopold v. Wiese, 
vede şi dânsul în teoria relaţiei numai o parte a sociologiei, nu întreaga sociologie, 
căci societatea, după dânsul, are un corp şi viaţă, care constau din organizare. Corpul 
social este un sistem de unităţi parţiale şi, după cum orice corp organic e format din 
celule şi ţesuturi şi orice unitate organică din atomi şi electroni, tot aşa şi corpul 
social constă din relaţii şi ţesuturi de relaţii sau sisteme de relaţii. Cercetările 
sociologice trebuie să ia ca punct de plecare acest sistem de relaţii sau ceea ce 
numeşte el Coaktionsfeld, în care relaţiile apar ca elemente. Teoria relaţiilor este o 
histologie socială, care trebuie completată cu o sociosomatologie, adică cu teoria 
corpului social. Plenge, deşi afirmă că realitatea socială constă din sisteme sau 
ţesuturi de relaţii, totuşi se ocupă mai mult de relaţia izolată decât de sistemele de 
relaţii ca unităţi complexe şi întregi. Analizând diferitele forme de relaţii, el ajunge 
să distingă, pe lângă relaţiile dintre oameni (Infersubiekrbeziehungen), şi o altă cate- 
gorie de relaţii, anume cele de natură materială sau ale lucrurilor (Sachbeziehungen) 
sau, mai precis, relațiile om-lucruri, cum ar fi, de exemplu, raportul omului cu 
pământul, cu casa, cu cartea sa etc. 75. Leopold v. Wiese nu admite însă existenţa 
unor astfel de relaţii noi, deoarece lucrurile şi obiectele sunt numai nişte auxiliare 
pentru stabilirea legăturii între oameni, nişte „simboluri sau concretizări ale relaţiei 
om-om” 76. De exemplu, raportul ţăranului cu pământul nu este altceva decât raportul 
lui cu feudalul în timpul şerbiei sau cu stăpânul în epoca sclaviei. Aşa că, în realitate, 
nu avem de-a face cu o formă nouă de raporturi. 

Reprezentanţii relaţionismului au insistat, ce e drept, asupra aspectului social al 
relaţiei, dar nu s-au ocupat de condiţiile ei interioare, de ceea ce o face să devină 
reciprocă, pentru că reciprocitatea nu este de esenţa relaţiei, nu este o notă existentă 
în mod necesar în însuşi conţinutul acestei noţiuni. Astfel, se poate vorbi despre 
relaţie în limitele conştiinţei unui singur individ, relațiile autiste, în sensul în care 
vorbeşte Bleuler. Sau pot exista relaţii unilaterale, când o persoană e obiect de relaţie 
fără ştirea ei, căci în conştiinţa ei nu se găseşte nici un element de reciprocitate. 

Relaţia socială însă presupune neapărat la ambii indivizi sentimente sau acţiuni 
reciproce, cauzate unele de altele. Elementul acesta al reciprocităţii a fost admirabil 
analizat de Max Weber şi evidenţiat prin ceea ce numeşte el „orientarea reciprocă a 
unuia după altul” 7. 

Relaţionismul, deşi afirmă valoarea de realitate a complexelor sau sistemelor de 
relaţii, preocupându-se mai puţin de relaţiile izolate, totuşi, de fapt, acordă o mare 
importanţă indivizilor, căci diferitele forme sociale de relaţii se produc prin unirea, 
separarea sau contactul indivizilor. Leopold v. Wiese însuşi compară viaţa socială cu 
o vastă tablă de şah, iar pe oameni cu figurile de pe ea. Ei apar când grupaţi laolaltă, 
când separați, când în masă, când izolaţi, iar modul lor de contact dă o anumită 
înfăţişare realităţii sociale. Prin aceasta se afirmă caracterul dinamic al vieţii sociale, 
care se schimbă şi apare mereu în forme variate, teoria relaţiei devenind astfel o 
adevărată teorie a mişcării 78. Desigur, societatea sintetizează într-un tot unitar două 
categorii deosebite de fenomene şi, am putea spune, chiar două categorii logice, şi 
anume unitatea şi pluralitatea. Dacă n-ar exista unitatea, pluralitatea indivizilor ar 
constitui o adevărată stare de anarhie şi o imposibilitate de existenţă a societăţii. Dar 
„unitate” nu înseamnă uniformitate sau distrugerea individualităţii, ci armonia 
indivizilor şi voinţa lor unitară. Societatea reprezintă în modul acesta o unitate în 
pluralitate. Relaţionismul a studiat relaţiile, care se traduc prin acțiuni, dar s-a oprit 
mai mult la acţiuni şi mai puţin la acte sociale, căci trebuie să se facă deosebire 
între acţiune şi act. Prin acțiune înţelegem fazele sau etapele genetice, evolutive ale 
procesului de devenire socială, în deosebire de act, care este însăşi instituţia devenită, 
cu fizionomia ei proprie şi cu putere de cauzalitate. E drept că Leopold v. Wiese 
face distincţie între relaţii şi complexe sociale, recunoscând acestora din urmă o 
independenţă şi un caracter transpersonal şi, în special, aşa-numitelor colective 
abstracte. Totuşi, el nu scoate deloc în relief forţa lor cauzal-obiectivă şi puterea ce 
o au de a modifica relaţiile interindividuale însele. Asupra acestei distincţii între 
acţiune şi act, între relaţie în devenire şi instituţie devenită, care pentru noi constituie 
cheia de boltă a întregii realităţi sociale, vom reveni ceva mai târziu în cursul acestei 
lucrări. 

Astfel, după cum am văzut, relaţionismul, pe de o parte, nu studiază „actul” sau 
„instituţia socială” în funcţie de relaţia socială şi în aspectul său cauzal-activ, iar pe 
de alta, nu cercetează mai îndeaproape nici măcar relaţia izolată. Leopold v. Wiese 
nu se ocupă de elementul ei infențional sau de sensul ei. El afirmă că, pentru a 
înţelege relaţia în forma ei existenţială, trebuie să analizăm fenomenele de conştiinţă 
ale oamenilor. Orice relaţie este rezultatul a doi factori, şi anume: poziția indivi- 
duală a omului şi atmosfera socială. Sociologul trebuie să studieze şi primul moment 
sau factor, care este de natură psihologică, şi pe cel de-al doilea, care e pur social. 
Poziţia individuală a omului, factorul psihologic este şi el, la rândul lui, produs al 
subiectivităţii omului, al individualităţii şi al unei situaţii sau atmosfere sociale 
anterioare individului şi aşa mai departe. Încât relaţia este o unire „a factorului 
persoană” cu „factorul lucru”, având când caracter personal, când obiectiv, după 
cum îşi imprimă pecetea sa unul sau celălalt factor şi după împrejurări °. Dar prin 
aceasta Leopold v. Wiese nu merge deloc mai departe în determinarea ideii de relaţie 

din punct de vedere al sensului ei social. Cel mult se vede din această explicaţie 
convingerea că mediul social — căci acesta este ceea ce numeşte el situaţie sau 
atmosferă socială — are putere de cauzaţie, în colaborare cu individul, care şi el e 
produs al colaborării subiectivului cu mediul social. Dar nici măcar acest caracter al 
complexelor sociale nu este afirmat cu destulă tărie şi nu apare clar. Din această 
cauză, sociologia relaţionistă ne face impresia că se ocupă de nişte scheme logice 
mai mult decât de o realitate vie. Ceea ce rămâne admisibil şi valabil, pentru noi, 
din concepţia relaţionismului este afirmarea caracterului funcţional al societăţii, care 
este ceva mereu în devenire, un sistem de forţe şi de raporturi. Dar asupra modului 
cum înţelegem noi aceste raporturi şi forţe vom reveni. Sociologia este deci, după 
relaţionism, „teoria relaţiilor şi a complexelor sociale”. 

Înainte de a încheia expunerea diferitelor teorii asupra ştiinţei sociologiei, arătând 
cum concepem noi această ştiinţă, vom stărui încă puţin asupra unei alte concepţii 
de importanţă capitală, cea a lui Max Weber. 


Concepţia lui Max Weber asupra sociologiei 


Max Weber este unul dintre sociologii care n-au publicat un tratat sistematic de 
sociologie, dar concepţia sa sociologică se găseşte expusă şi ilustrată prin analize 
numeroase şi importante în toate lucrările sale. Max Weber a atras atenţia asupra 
caracterului explicativ al sociologiei şi asupra nevoii de a se cerceta faptele sociale, 
pentru ca din ele să se scoată principiile generale, excluzându-se aprecierile, jude- 
căţile de valoare. Fără a respinge ideea de valoare în genere şi a tăgădui posibilitatea 
cercetării valorilor concrete, Weber se ridică contra oricărei încercări de a deduce 
valoarea în mod ştiinţific din atitudinea practică de valoare. Pe acest temei face el 
deosebire între ştiinţa şi politica socială, refuzând acesteia din urmă caracterul de 
ştiinţă, întrucât ea se ocupă de idealuri şi operează cu judecăţi de valoare. La 
Congresul german de sociologie din anul 1912, Weber a susţinut că ceea ce dă 
caracter ştiinţific unui sistem de cunoştinţe este explicarea cauzală a faptelor, cu 
excluderea elementelor subiective şi, în special, a judecăților de valoare. 

Pentru Max Weber, sociologia are un obiect propriu al ei, anume acțiunea 
socială, care dă naştere colectivităţilor şi complexelor sociale sau, cu un cuvânt, 
culturii întregi. Dar ideea de acţiune socială este în gândirea lui Weber ceva mai 
complicată decât o înfăţişează relaţionismul sau concepţia psihologică a sociologiei, 
pentru că, în teoria lui Max Weber, acţiune socială înseamnă în primul rând raport 
cu altcineva, cu un individ sau cu un grup întreg. O acţiune a cuiva nu devine socială 
numai prin efectele sale, numai prin faptul că ea interesează societatea şi consecinţele 
ei se răsfrâng asupra altora, ci mai este nevoie de încă un element. Pentru Weber, 
fiece acţiune are două sensuri, şi anume : un sens subiectiv, care priveşte pe cel care 
o săvârşeşte, şi un altul obiectiv. Acţiunile lipsite de un sens subiectiv sunt simple 
fenomene organice, fiziologice. O acţiune devine însă socială numai când acela care 
o săvârşeşte îi atribuie un sens obiectiv, adică o raportează la alţi indivizi sau se 
orientează, în înfăptuirea ei, după raporturile sale cu ceilalţi oameni. Pentru lămu- 
rirea acestui mod de a concepe caracterul social al acţiunii, să ne oprim puţin asupra 
unui exemplu pe care-l dă chiar Weber. Atunci când începe să plouă, oamenii care 
se găsesc pe stradă deschid cu toţii cortelele. În acest caz, avem de-a face cu o 
acţiune săvârşită de mai mulţi inşi în acelaşi timp, şi totuşi nu putem spune că este o 

acţiune socială, căci fiecare individ a fost determinat, în această acţiune a sa, de 
trebuinţa de a se apăra pe sine în contra ploii. Prin urmare, acţiunea lor nu a fost 
determinată de vreun raport cu ceilalţi semeni. Tot aşa, nu poate fi considerată drept 
socială nici acţiunea uniformă produsă prin influenţa imitaţiei, căci adeseori ea nu 
are nici un sens, ci este o simplă tendinţă de adaptare la mediu, un fel de reacțiune 
faţă de procesul de diferenţiere socială %. Pentru a studia şi explica acţiunea socială, 
sociologul trebuie în primul rând să o înțeleagă, iar prima etapă a acestei operaţiuni 
este identificarea actului, adică determinarea precisă a sensului şi naturii sale. lată, 
de exemplu, o astfel de acţiune: un om dă altuia un obiect oarecare. Nu putem 
spune că am înţeles această acţiune câtă vreme nu ştim ce sens are ea, căci poate că 
actul este o donaţie sau un împrumut sau o restituire sau o vânzare etc. Sau tot aşa: 
aud o lovitură de topor, care mă poate face să gândesc că se taie lemne de către un 
om, fie pentru propriile sale trebuinţe, fie pentru că e plătit de altcineva etc. „A 
înţelege” presupune, în concepţia lui Max Weber : a) a identifica actul şi b) a pricepe 
motivaţia care explică acest act. 

Prin urmare, orice acţiune trebuie înţeleasă în întregul ei şi, mai ales, în aspectul 
ei funcţional. Sensul acţiunii sociale se poate explica însă prin raportarea la structura 
societăţii şi prin înlănţuirea tuturor fenomenelor &. Sociologia ca ştiinţă a realităţii 
trebuie să caute ce are propriu această realitate şi să o explice. Realitatea e cultură, 
e acţiune de creaţie, care ca atare e condiţionată de scopuri voite şi de anumite 
mijloace, putându-se insera într-o ordine de lege. Numai prin analiza psihologică a 
omului nu se poate explica nici o instituţie socială, căci o astfel de analiză poate 
arăta una din condiţiile existenţei sociale, făcând posibilă înţelegerea numai a 
aspectului spiritual, intern al ei. Sociologia trebuie să explice însă cauzal şi raţional 
fenomenele sociale, arătând sensul lor. Cu toată această tendinţă a sa de a explica 
raţional faptele şi de a căuta ceea ce este raţional în ele, Weber recunoaşte intervenţia 
„iraţionalului” în acţiunile omeneşti, în special în faptele individuale. Iraţionalul 
apare în mai multe forme, şi anume : ca un fenomen care nu poate fi pus sub regulile 
cauzale generale sau ca ceva fără motivare şi în imposibilitate de a fi înţeles 
dinlăuntrul său. Fenomenele istorice, care au caracter individual, în special ele au a 
face mai mult cu iraţionalul H. Dar sociologia, ocupându-se de cultură în genere, 
evită individualul, căutând ceea ce e general şi permanent în viaţa socială, precum 
şi sensul acţiunilor. 

Studiind diferitele fenomene sociale, Max Weber ajunge la concluzia că sensurile 
pe care le pot avea acţiunile sociale nu sunt o infinitate haotică şi anarhică, ci între 
ele se pot găsi anumite sensuri comune, tipice, de unde rezultă şi acţiuni sociale 
tipice. Sociologia trebuie să cerceteze tipurile ideale de acțiuni sau de raporturi 
sociale. Dar ce înţelege Max Weber prin această noţiune de „tip ideal” şi ce rol 
joacă ea în sociologia lui? Prin crearea acestei noţiuni noi, Weber a vrut să umple 
prăpastia dintre concepţia individualizatoare şi cea generalizatoare în explicarea 
fenomenelor sociale. El a recunoscut rolul individualului şi caracteristicile lui şi şi-a 
dat seama că în viaţa spirituală şi în cea socială nu avem a face cu legi stringente. 
Dacă societatea e de natură spirituală şi dacă fenomenul social este acţiune cu un 
sens social, atunci nu se poate vorbi de legi cu necesitate absolută, căci unde este 
voinţă, motiv spiritual de determinare, este şi contingenţă. Pe de altă parte însă, 

Weber a văzut că viaţa socială prezintă oarecare regularităţi, ceea ce dovedeşte că 
peste individual există trăsături caracteristice generale, după cum există sensuri 
generale tipice pentru acţiune. Necesitatea elementului general pentru constituirea 
ştiinţei l-a determinat pe dânsul să formuleze ideea de tip, care, în gândirea lui şi în 
sociologia contemporană, înlocuieşte cu succes pe cea de lege. Ce înţelege însă Max 
Weber prin tip ideal? 

Tipul ideal e un sistem de posibilităţi, care se construieşte printr-un proces de 
abstractizare şi de contragere dintr-o mulţime difuză şi discretă de fenomene indivi- 
duale. El le unifică pe acestea sub acelaşi punct de vedere, într-o gândire unitară %. 
Această imagine sau acest concept nou construit de gândire nu există în experienţă, 
e ceva oarecum utopic. De exemplu, ideea de meserie sau tipul ideal de meserie se 
formează abstrăgându-se anumite caractere care se găsesc difuz la meseriaşii din 
diferitele timpuri şi ţări şi sporindu-se calitatea sau intensitatea acestor caractere 
comune prin ajutorul raţiunii, până se ajunge la ceva ideal, neexistent în realitate ca 
un întreg de sine stătător, dar toate elementele sale fiind reale şi împrăştiate în 
diferite forme existente. Tipul ideal astfel format nu este un scop, ci un mijloc, nu e 
o schemă în care ar trebui să se insereze realitatea ca un exemplar, ci e un concept 
limitativ, pur ideal, prin ajutorul căruia se pot explica elementele realităţii sociale. E 
un fel de unitate de măsură a fenomenelor, un termen de comparaţie al tuturor 
fenomenelor de acelaşi fel şi o unitate comună de analiză a diferitelor forme de 
societate. Întrucât tipurile ideale, în acest înţeles, sunt numai instrumente pentru 
explicarea realităţii, se pot construi multe concepte de acest fel. De exemplu, pot fi 
tipuri ideale pentru capitalism, individualism, imperialism etc., după chestiunea sau 
fenomenul special pe care vrem să le cercetăm. Prin urmare, tipul ideal este în 
primul rând un concept sau un complex de concepte sub care sunt exprimate, sub 
anumite supoziţii posibile sau necesare, nişte fapte reale. Max Weber nu rămâne 
însă numai la această concepţie a tipului ideal, considerat ca ceva explicativ şi 
teoretic, ci el atribuie acestor tipuri şi o anumită funcție practică. 

Într-adevăr, tipurile ideale apar şi ca idealuri cu care măsurăm realitatea, arătând 
întrucât ea se apropie sau se depărtează de ele. În acest sens, s-ar putea confunda 
tipul ideal cu valoarea, iar operaţia de comparare a realităţii cu tipul ideal, cu un 
proces de valorificare. Dar Max Weber accentuează că nu e vorba de ipostazierea 
unor valori şi nici de aprecieri, ci tipul ideal reprezintă o perfecţiune logică %. Unii 
comentatori au vorbit despre tipuri ideale reale-cauzale şi tipuri ideale cauzale- 
-ideale P". Dar tipul ideal nu este cauzal în concepţia lui Weber, ci e numai o 
construcţie schematică, exprimând posibilităţi de realitate. Comparaţia realităţii cu 
tipul ideal poate arăta sensul evoluţiei sociale şi al fenomenelor, de aceea tipul ideal 
e o noţiune care serveşte pentru explicarea realităţii sociale şi pentru înţelegerea ei. 
A explica viaţa socială înseamnă a vedea şi a înțelege sensul acţiunilor sociale şi 
motivele concrete ale acestor acţiuni. Weber pune mult preţ pe această înțelegere 
(Verstehen) şi-i dă o mare importanţă, de aceea sociologia sa a primit şi numele de 
verstehende Soziologie. 

Înțelegerea poate fi obiectivă atunci când se reduce la prinderea sensului unei 
manifestări sau exteriorizări oarecare în formă de judecată 5. De exemplu, înţeleg 

sensul judecății 2x2 =4. Este concepţia pe care a înfăţişat-o Rickert, care s-a ocupat 
de sensul unei judecăţi sau al unei acţiuni, indiferent de persoane şi de timp. Dar, în 
afară de aceasta, mai există şi un alt fel de înţelegere, în care elementul personal şi 
cel temporal îşi au rolul lor fundamental. Este o înțelegere explicativă, înţelegerea 
persoanei care exprimă judecata 2x2=4 şi a împrejurărilor în care o spune sau a 
lanţului de judecăţi din care face parte. Înţeleg, în acest caz, motivele pentru care 
cineva a spus 2x2=4 şi sensul afirmației lui, căci el sau face un calcul negustoresc, 
sau vrea să arate evidenţa altei afirmaţii a lui prin analogie cu aceasta TI. Sensul 
unei acţiuni poate fi înţeles mai întâi prin retrăirea fenomenului în mod emotiv, e un 
fel de empatie sau Finfiihlung, în înţelesul pe care l-a dat Th. Lipps acestui concept. 
Max Weber, recunoscând că înţelegerea este cunoaşterea unor fenomene reale prin 
ajutorul unui proces subiectiv-psihic, respinge totuşi sensul acesta subiectiv-empatic 
al înţelegerii, căci, spune el, „pentru a-l înţelege pe Cezar, nu e nevoie să fii Cezar”, 
nu e nevoie să retrăieşti tu însuţi fenomenele. De aceea, Max Weber dă înţelegerii 
un sens rațional şi intelectual, atribuindu-i drept funcţie fundamentală şi esenţială 
explicarea scopurilor şi a mijloacelor acţiunii, a motivelor raţionale şi afective care 
o determină. Explicarea cauzală a fenomenelor se face prin actualitatea spirituală, 
internă întreagă TP. Prin introducerea acestei noţiuni, Max Weber găseşte mijlocul de 
explicare a aspectului spiritual, interior al lanţului funcţional-cauzal de fenomene 
sociale. Ideea de tip social, pe de o parte, construit în mod raţional şi servind ca 
model sau unitate de măsură exterioară a fenomenelor, precum şi noţiunea de 
înțelegere, pe de altă parte, formează baza pe care Max Weber alcătuieşte o adevărată 
sistematică socială, dominată de raționalitate. 

Interesant pentru sociologie este punctul nou de vedere pe care-l afirmă Weber, 
căci după dânsul explicare cauzală nu înseamnă numaidecât subsumarea unui caz 
particular unei legi riguroase, ci arătarea structurii şi devenirii interioare a unui 
fenomen. Dacă întotdeauna fenomenele apar în complexe concrete, explicarea cauzală 
trebuie să se îndrepte mai ales în direcţia sensului şi motivării acelor complexe. Şi 
cum toate acţiunile din societate sunt funcțiuni colective, dependente una de alta, 
înţelegerea şi explicarea lor va trebui să se facă prin raportarea lor, rând pe rând, la 
complexele sociale existente, la structura societăţii. Prin urmare, explicarea fenome- 
nului sau a complexului social nu este numai o determinare cauzală, ci poate fi şi 
stabilirea unui raport de dependenţă funcţională a părţii faţă de întreg. 

În concepţia lui Max Weber sunt însă unele idei care se pretează la interpretări 
multiple şi adeseori contradictorii. Astfel, în primul rând, ideea de sens, care are în 
gândirea lui Weber un rol fundamental, căci o acţiune devine socială prin sensul 
care arată orientarea ei după un raport interindividual, ideea aceasta nu este destul 
de clar delimitată faţă de ideea de scop. Se confundă sensul unei acţiuni cu scopul 
ei? Din dezvoltările lui Weber nu apare destul de clar dacă „sens” şi „scop” sunt 
două noţiuni diferite sau dacă se confundă una cu alta. Scopul apare în genere, în 
mod normal, ca un determinant al acţiunii, iar sensul mai mult ca o calitate a unui 
raport dintre indivizi. „Sensul” nu este înţeles însă nici ca valoare, deşi în gândirea 
filosofică de azi ideea de sens apare mai mult ca un alt aspect al noţiunii „valoare”. 
Astfel, pentru filosoful german H. Rickert, sensul nu poate fi conceput şi explicat 

altfel decât în legătură cu ideea de valoare 89 căci atunci când vorbeşte el despre 
sensul judecății, îi dă de multe ori aceeaşi accepţiune ca şi valorii, pe care nu o 
concepe însă în mod psihologic-subiectiv. Aceasta la Rickert, nu însă şi la Weber, 
care nu lămureşte complet această noţiune. 

În al doilea rând, noţiunea de tip ideal este foarte criticată, deoarece i se obiec- 
tează că ea nu este un rezultat al experienţei şi nu reprezintă un produs al evoluţiei, 
de aceea nu s-ar putea face din ea o regulă generală a fenomenelor. Desigur, este 
adevărat că tipul nu reprezintă o realitate, ci numai o posibilitate, care indică mai 
mult o direcţie de dezvoltare decât o sinteză empirică de fapte. Nu e mai puţin 
adevărat însă că Max Weber a văzut în acest tip o construcţie ideală, care porneşte 
totuşi de la fenomenele reale ale vieţii istorice. Tipul exprimă însă, în acelaşi timp, 
şi o sinteză raţională parţială, căci Max Weber a făcut să varieze tipurile ideale după 
punctul de vedere al cercetătorului şi după categoriile de fenomene care sunt supuse 
studiului. De aici decurge şi multiplicitatea lor. Cu toate acestea, tipul ideal poate fi 
considerat foarte bine ca regulă socială, care nu are însă necesitatea şi stringenţa 
legii, dar care reprezintă o posibilitate şi un model pentru realitatea socială în 
evoluţia ei. Susținerea lui Durkheim că sociologul trebuie să pornească de la realitate, 
aşa cum este ea, nu de la puncte de vedere sau principii, este foarte justă, dar în 
genere toţi cercetătorii adună materialul şi-l ordonează după o anumită direcţie, după 
principiul sau punctul de vedere pe care l-au adoptat. În acest înţeles, tipul ideal 
este şi un punct de vedere al cercetătorului, dar exprimă şi o realitate în devenire. 
Max Weber nu construieşte în mod aprioric şi pur raţional concepte sociale, ci pe 
acestea le abstrage din experienţă şi din ele alcătuieşte scheme sau forme ideale, 
prin care trec sau pot trece societăţile în întregimea lor sau numai anumite categorii 
de fenomene în evoluţia lor. 


Ka Ka 


În sfârşit, pentru a mântui această privire generală asupra diferitelor concepții 
referitoare la ştiinţa sociologiei, trebuie să amintesc şi concepţia cunoscutului 
economist şi sociolog german Werner Sombart. După cum cercetătorii din domeniul 
ştiinţelor exacte simt nevoia de a se ridica deasupra faptelor empirice pentru a 
formula o concepţie filosofică despre univers, tot aşa Sombart începe a depăşi din ce 
în ce mai mult terenul economiei şi al faptelor ei, căutând a le integra în totul din 
care fac parte, adică în societate, interpretându-le în esenţa lor intimă şi afirmând 
astfel caracterul lor spiritual-social. În modul acesta iau naştere cercetările sociolo- 
gice ale lui Sombart, care în ultimul timp formează o preocupare de preferinţă a lui. 
Cel mai nou studiu al său, care este o comunicare făcută într-una din şedinţele 
Academiei prusace de ştiinţe, tratează problema sociologiei ca ştiinţă %. Reluând 
tema pe care o schiţase încă mai de mult în Antologia sociologică publicată în cola- 
borare cu H. Stoltenberg 9 în anul 1923, şi pe care o dezvoltă mai mult în studiul 
său Nationalökonomie und Soziologie ” şi în Drei National6konomien, Sombart îşi 
completează concepţia asupra sociologiei în comunicarea amintită. 

Principiul de la care porneşte şi pe care îl consideră drept adevăr fundamental 
este că orice societate e spirit şi că spiritul este în întregimea sa societate. Într-adevăr, 
ceea ce leagă pe oameni laolaltă într-o grupare socială nu este ceva de natură 
materială-fizică, nici un amestec corporal-spiritual, căci asemenea legături există şi 
în alte domenii, deci nu ar fi ceva specific sociologiei, ci e de natură spirituală. Pe 
de altă parte, spiritul, la rândul său, este organizat şi realizat prin societate. Indepen- 
dent de societate şi izolat de ea, individul n-ar vorbi şi n-ar avea nici manifestări 
spirituale, căci limba o învaţă omul de la alţii şi prin alţii, iar toate operele prin care 
se exprimă spiritul său şi puterea creatoare a lui se elaborează în societate şi prin 
societate. Religia, arta, dreptul, economia, statul etc. — toate acestea sunt domenii 
ale spiritului, dar în acelaşi timp şi domenii ale societăţii %, având între ele anumite 
nuanţe de deosebire. Astfel, unele manifestări spirituale, cum sunt religia şi arta, 
par a avea un caracter mai individual, întrucât privite în forma lor obiectivă de 
cultură, devenite, efectuate, pot fi gândite oarecum independente de societate, ca 
ceva emoţional, ca un produs pur subiectiv, pe când celelalte nici nu le putem 
concepe în afară de societate şi fără dânsa. În fond însă, toate sunt bucăţi, părţi din 
societate. 

Sociologia nu se poate întemeia pe baza unei operaţiuni de abstractizare logică, 
cum crede concepţia formalistă, care vrea să separe socialul, ca formă, din procesul 
istoric integral, nici pe încercarea de a generaliza anumite caractere comune unor 
concepte sociale, cum ar fi grupul, organizarea, conducătorul etc. Sociologia este 
posibilă numai dacă are un obiect propriu, numai dacă se sprijină pe un concept 
care poate cuprinde şi sintetiza în el, într-o unitate desăvârşită, spiritualitatea 
societăţii şi socialitatea spiritului %. Acest concept, care trebuie să fie general, total, 
nu poate fi altul decât acela de cultură, căci numai el îmbină spiritualul şi socialul. 
Cultura nu se referă numai la un anumit domeniu de fenomene, ci cuprinde în 
măsură egală toate formele de manifestare ale spiritului. Cultura este astfel un 
concept formal, total, dar în acelaşi timp are şi un conţinut determinat. 

Sociologia, bazată pe această sinteză a spiritualului cu socialul, devine ceea ce 
numeşte Sombart noosociologie, iar obiectul ei este teoria generală a categoriilor 
culturii. Noosociologia va studia, în primul rând, conceptul şi elementele culturii, 
arătând rolul omului, al naturii şi al mediului înconjurător, ca purtători ai culturii, 
apoi va cerceta procesul de naştere şi moarte a culturii în dezvoltarea ei istorică, 
analizând treptele de cultură, ideologiile culturale. Şi în sfârşit, în al treilea rând, se 
va ocupa de speţele şi formele de cultură, cu caracterele lor speciale. 

La prima vedere, s-ar putea obiecta că sociologia, definită şi înţeleasă în acest 
mod, se confundă cu istoria, care şi ea se ocupă de procesul istoric al naşterii şi 
dispariţiei culturilor, de speţele culturii, precum şi de diferitele zone ale culturii, 
căci doar ea cercetează marile epoci ale devenirii universale, deosebind culturile 
popoarelor după specificul lor naţional. Sombart previne însă această obiecţiune, 
arătând că ştiinţa culturii cuprinde două părţi: una empirică şi alta teoretică. Prima 
cercetează realitatea empirică - este istoria —, pe când secunda se ocupă de ceea ce 
se poate gândi despre realitate, fie că o priveşte în interiorul ei, în esenţa şi sensul ei 
metafizic, fie în manifestările ei exterioare. Prin urmare, istoria, în concepţia lui 
Sombart, are drept obiect însăşi realitatea empirică devenită, nu ceea ce se poate 
gândi despre această realitate empirică, despre posibilităţile şi necesităţile ei. Ceea 

ce ne interesează în mod special din această concepţie şi ceea ce ni se pare că este 
însuşi fundamentul concepţiei lui Sombart e modul de interpretare al noţiunilor de 
cultură şi societate. 

Suntem de acord cu principiul, de la care porneşte dânsul, că societatea e spirit, 
spirit obiectivat şi concretizat în anumite forme, cum am arătat şi altundeva %, 
precum credem că şi spiritul se realizează prin societate. Recunoaştem că domeniul 
faptelor sociale constă din fapte de cultură şi, cu toate acestea, nu ni se pare justă 
susţinerea că obiectul sociologiei este „teoria generală a categoriilor culturii”. Ceea 
ce numeşte Sombart noosociologie este mai mult teoria culturii sau sociologia 
culturii, nu sociologia în genere. Societatea este purtătorul şi realizatorul culturii, 
dar ea apare în primul rând ca realitate care există şi se manifestă în diferite moduri, 
ajungând să realizeze valori şi fapte de cultură. Cum ia naştere această societate, 
care nu e o substanţă, ci trăieşte prin indivizi şi în ei ? Cum se produce faptul social, 
care, deşi are ca suport viu şi real pe indivizi, totuşi e ceva mai presus de ei şi 
constrângător faţă de dânşii ? Cu alte cuvinte, cum se poate ca relaţiile dintre indivizi 
să dobândească o realitate deosebită de ei şi să aibă o viaţă proprie ? În ce forme se 
pot obiectiva aceste relații? Iată o sumă de probleme care privesc special societatea, 
suportul culturii. Faptul social devine fapt de cultură, dar pentru aceasta se cere 
neapărat o anumită condiţie, anume să fie privit în raport cu anumite idealuri şi 
valori. Astfel, de pildă, familia este un fapt social, dar nu putem spune că în sine e 
un fapt de cultură. Dacă însă o privim în formele sale evolutive şi pe acestea le 
cercetăm în raport cu o valoare, atunci desigur că familia conjugală apare ca un fapt 
cultural faţă de familia sindiasmică sau Punalua. Sau tot aşa, dacă ne gândim la 
familia patriarhală agnatică, desigur că, în raport cu ea, familia conjugală, bazată pe 
respectul persoanelor, care devin fiecare forţe creatoare de valori, apare ca un fapt 
cultural. Dar prin aceasta am intra în domeniul valorii, care este interzis sociologiei. 
Ea nu cercetează progresul şi nu apreciază valorile. Cultura ca atare, reprezentând o 
noțiune de valoare, poate fi obiectul unei sociologii a culturii, dar nu al sociologiei 
în genere, care trebuie să se ocupe numai de acest purtător al culturii care este 
societatea. 

Orice fapt social poate fi privit din mai multe puncte de vedere şi, ca atare, poate 
constitui obiectul unor ştiinţe diferite. Astfel, dacă e considerat în sine ca relaţie 
obiectivată, în procesul lui de naştere, în funcțiunea pe care o îndeplineşte pentru 
viaţa întregului social, e obiect al sociologiei. Dacă îl privim prin prisma valorii, 
atunci e fapt de cultură şi poate constitui obiectul sociologiei culturii, al filosofiei 
sau al teoriei istoriei. 


Ka Ka 


Dacă, după această sumară expunere a celor mai importante concepţii moderne 
asupra sociologiei ca ştiinţă, le privim comparativ şi în ansamblul lor, prima impresie 
pe care o dobândim este că se bat cap în cap, că ne găsim în faţa unor concepţii 
diametral opuse. Căci, dacă pentru Durkheim sociologia este ştiinţa instituţiilor sau 
a faptelor sociale, pentru formalismul şi relaţionismul sociologic, obiectul sociologiei 
îl constituie felurile de socializare şi diferitele forme de relaţii existente sau posibile 
între oameni. Şi cu toate acestea fiecare concepţie are o parte de adevăr, toate fiind 
însă unilaterale, pentru că nu privesc decât un aspect al problemei şi nu cercetează 

societatea în totalitatea ei reală. Sociologia studiază faptele sociale generale, legate 
de toată viaţa societăţii. Ea caută să stabilească fazele pe care le-au parcurs, în 
evoluţia lor, diferitele instituţii, alcătuind tipurile cele mai generale de instituţii şi de 
societăţi. Dar faptele sau instituţiile care formează o societate au o viaţă proprie a 
lor, care influenţează puternic asupra indivizilor. Marx şi, mai apoi, Durkheim au 
arătat cum se condiţionează instituţiile sociale în evoluţia lor şi cum forma nouă pe 
care o îmbracă fiecare este în dependenţă funcţională de celelalte forme existente. 
Descoperirea forţei aburului a condiţionat tehnica modernă, care, la rândul ei, a 
produs specializarea muncii, iar aceasta a adus cu sine, alături de alte modificări, 
apariţia claselor economico-sociale, lupta dintre ele şi, ca o consecinţă a acestei 
lupte, apariţia unui nou fel de drept. Iată un lanţ întreg de forme schimbate de 
instituţii din cauza dependenţei lor funcţionale şi a condiţionării reciproce. 

Societatea, cu organizarea ei complicată, dar unitară, stăpâneşte pe individ în 
toate momentele vieţii sale. Chiar în activitatea sa de creaţie spirituală, omul este 
supus influenţei atmosferei sociale în care trăieşte. Oricât de mult s-ar părea că ştiinţa 
este mai presus de tot ceea ce e material, că în domeniul ei stăpâneşte numai spiri- 
tualul, nu putem tăgădui că starea economică ajută sau împiedică dezvoltarea ştiinţei. 
Capitalul material chiar este necesar spiritului pentru creaţiile sale. Dar starea 
societăţii dintr-un anumit moment poate contribui la dezvoltarea şi încetăţenirea unor 
adevăruri sau la distrugerea lor. În antichitate, Alemeon din Crotona a văzut just 
legătura dintre viaţa psihică şi creier, dar mentalitatea din acea vreme şi starea 
culturală de atunci au făcut ca un adevăr de o atât de mare importanţă să nu fie luat 
în seamă, ci să fie respins. Opinia publică, prin forţa ei, diriguieşte acţiunile omului 
în orice moment, făcându-l să se orienteze după judecăţile societăţii. Educaţia care 
se dă omului în şcoală şi familie îi formează spiritul încă din cea mai fragedă vârstă 
după anumite tipare, care convin societăţii. Societatea, cu toate instituţiile sale, ne 
apare astfel ca o realitate existentă în afară de noi şi care ne stăpâneşte, impu- 
nându-ne un riguros conformism în toate manifestările. Ba chiar de foarte multe ori 
dorinţele şi interesele noastre personale, ideile şi sentimentele proprii sunt contrazise 
de societate şi împiedicate în dezvoltarea şi afirmarea lor. Autoritatea constituită în 
stat poate da impresia că este într-o adevărată luptă cu individul atunci când îl 
constrânge pe acesta la observarea regulilor şi legilor societăţii. Aceasta l-a făcut pe 
Herbert Spencer să proclame existenţa unui antagonism esenţial şi principial între 
individ şi stat. 

Dar toate faptele şi instituţiile sociale sunt ele oare absolut exterioare sufletului 
individual şi complet independente de el? Societatea este, desigur, o realitate 
superioară indivizilor, care li se impune şi a cărei viaţă nu depinde de indivizi, căci 
ea supravieţuieşte fiecărei generaţii care succedă alteia. Dar nu este fără legătură cu 
indivizii, ci e formată din oameni care stau în relaţii unii cu alţii şi care alcătuiesc 
astfel o unitate organizată. Sunt sociologi care vor să explice conformismul social, 
datorat puterii de constrângere a societăţii, în alt mod, şi anume prin concordanța 
conţinuturilor din conştiinţa indivizilor, prin asemănarea reprezentărilor pe care le 
au toţi indivizii, ceea ce vom vedea că nu exprimă adevărul întreg. Societatea are un 
îndoit caracter, ea apare mai întâi ca ceva exterior, care ne depăşeşte şi ni se impune, 
dar în acelaşi timp este şi interioară, existentă în sufletul nostru, pentru că toate 
fenomenele şi instituţiile sociale constau, în ultimă instanţă, din anumite forme şi 
modalităţi de relaţii între indivizi. Viaţa noastră sufletească, deşi pare a fi domeniul 
cel mai subiectiv şi cel mai sustras lumii exterioare, este în dependenţă de semeni, 

de atmosfera socială în care trăim, încât orice act psihic apare ca o reacțiune faţă de 
altcineva, faţă de societate. Iar ideea de reacțiune cuprinde implicit pe cea de raport. 

Ce este un fenomen juridic altceva decât concretizarea într-un articol de lege sau 
într-o serie de dispoziţii a unui fel de raporturi dintre oameni ? Şi dacă ne gândim la 
unul dintre cele mai generale şi mai preţioase drepturi, acela de proprietate, ce este 
el altceva decât un raport nu între proprietar şi lucrul posedat, cum s-ar părea la 
prima vedere, ci între proprietar şi ceilalţi membri ai societăţii, cărora li se impun 
anumite obligaţii şi atitudini, cum este respectul de lucrul altuia, imposibilitatea de 
a şi-l însuşi etc.? În concepţia nouă a dreptului, proprietatea apare ca funcțiune 
socială, nemaifiind un drept sacru şi inviolabil legat de fiinţa şi persoana omului. 
Aceasta dovedeşte şi mai mult că proprietatea e o relaţie între un posesor şi ceilalţi 
oameni. Şi tot aşa, capitalul, care are un aspect atât de material, şi el în esenţa sa 
este tot o relaţie, căci ceea ce îl caracterizează este posibilitatea de a produce bunuri 
noi prin ajutorul lui. Procesul de producţie presupune un raport între cel care posedă 
anumite valori şi alţi indivizi, care lucrează în funcţie de aceste valori sau trăiesc în 
dependenţă de ele %. 

Simmel a înţeles până în adâncul său această natură a fenomenului social şi a 
afirmat că toată societatea nu este altceva decât o totalitate de raporturi, dar s-a 
oprit numai la analiza formei, după ce un moment încercase să pătrundă mai mult în 
procesul de substanţializare a raporturilor sociale. Sociologia trebuie însă să studieze 
raporturile sociale din punct de vedere genetic şi sistematic, arătând sensul lor şi 
explicându-l. A înţelege şi a explica înseamnă a arăta procesul de determinare 
cauzală, procesul de motivare psihică a raporturilor, precum şi scopul lor. Dar rapor- 
turile dintre indivizi sunt produse ale intereselor, ale trebuinţelor şi dorințelor lor, 
precum şi ale unei voințe generale a societăţii ca întreg. Chiar cele mai subiective şi 
mai delicate fenomene, sub influenţa acestei voințe sociale, dobândesc o formă 
socială, concretă, exterioară. De exemplu, iubirea dintre două persoane nu e un 
fenomen social, deşi avem a face cu un raport între doi met — când însă ea se traduce 
în exterior prin căsătorie şi dă naştere familiei, cu obligaţiile şi drepturile sale, atunci 
devine fenomen social. 

Fenomenele sociale, ca raporturi dintre indivizi, sunt bazate pe fapte psihice, 
chiar dacă ele apar cu un caracter exterior şi constrângător. Durkheim însuşi a 
recunoscut natura psihică a acestor fenomene, prin afirmaţia că faptele sociale 
constau din reprezentări şi acţiuni, deşi a adăugat o observaţie specială, anume că 
nu avem de-a face cu fapte psihice propriu-zise, pentru că ele n-ar avea drept substrat 
pe individ, ci ar fi numai reprezentări şi acţiuni colective. În realitate însă, noi 
credem că instituţiile sociale sunt numai forme de obiectivare şi de concretizare a 
raporturilor dintre indivizi. Şi dacă ele au un caracter obiectiv şi constrângător, 
aceasta se explică, în primul rând, prin faptul că produsele spiritului, chiar şi cele 
care par foarte subiective, toate se pot obiectiva, dobândind un caracter concret şi 
impersonal. Astfel, religia, născută din acel sentiment personal al misterului şi al 
dependenţei faţă de transcendent şi irațional, constă dintr-un raport activ cu acest 
irațional, care raport are formele lui de exprimare obligatorii şi constrângătoare în 
diferite grade, după starea societăţilor. Societatea trăieşte în noi, dar în acelaşi timp 
trăieşte şi prin noi. Mentalitatea proprie grupului social determină pe cea a indi- 
vidului, care, la rândul lui, poate influenţa şi el societatea. 

La aceasta trebuie să adăugăm încă un factor, anume succesiunea generaţiilor, 
care are un rol de seamă în determinarea caracterului de exterioritate al fenomenelor 
sociale faţă de conştiinţa individuală. Într-adevăr, valorile culturale de tot felul se 
transmit din generaţie în generaţie, apărând astfel ca ceva străin şi impus celor mai 
tineri. Fiecare individ găseşte, de la naşterea sa, instituţii create de generaţiile ante- 
rioare, legi şi obiceiuri sub a căror dominare creşte şi a căror influenţă se imprimă 
adânc în spiritul său. Dar toate legile, toate instituţiile au fost la origine raporturi vii 
ale unor indivizi, rezultate ale unor trebuinţe simţite, nu numai ceva rece şi exterior, 
cum le vedem noi astăzi. 

Prin această interpretare, noi nu ajungem la nominalism sau individualism, căci 
nu privim societatea numai ca un nume sau o etichetă necesară pentru designarea 
grupării indivizilor, ci vedem în ea o realitate cu viaţă proprie, deosebită de aceea a 
indivizilor şi care poate influenţa pe individ, dar care totuşi trăieşte prin indivizi. 
Fenomenele sociale sunt, pentru noi, relaţii dintre oameni substanțializate, concre- 
tizate, obiectivate ”. În genere, tot ceea ce depăşeşte conştiinţa noastră individuală 
ne face impresia că este absolut exterior şi obiectiv faţă de noi, or relaţiile 
interindividuale au acest caracter, de aceea ele trec dincolo de fenomenele subiective 
personale. Şi cum de obicei ele se traduc în legi, care reglementează şi pentru viitor 
diferitele categorii de relaţii, ele dobândesc caracter de forţe obiective şi constrân- 
gătoare. Societatea este o realitate care trăieşte prin indivizi, dar durează mai mult 
ca ei şi îşi materializează existenţa în diferite obiecte. Religie, drept, artă, ştiinţă ne 
apar ca şi cum ar fi produse ale unei realităţi superioare, exterioare şi independente 
faţă de noi, tocmai pentru că ele se formează treptat-treptat, prin aportul fiecărei 
generaţii şi se concretizează în fapte. Conţinutul lor rămâne însă tot spiritual şi tot 
produs al raporturilor interindividuale, deşi întotdeauna aproape nu se mai recunoaşte 
partea individuală de colaborare. În acest mod dobândeşte societatea o existenţă de 
sine stătătoare. 

Faţă de societate, individul apare într-o dublă ipostază, jucând două roluri, când 
pasiv, când activ, căci el suferă influenţa fenomenelor sociale, este determinat de 
ele, dar şi el le poate influenţa prin puterea spiritului său creator. El este suportul 
fenomenelor sociale, dar şi agentul cu putere de inovaţie. De aceea, explicarea 
societăţii nu va putea fi completă şi adevărată dacă se va neglija cu totul individul şi, 
mai ales, nu se va putea explica evoluţia socială fără a se lua în considerare individul. 
Societatea, în evoluţia sa, îşi schimbă structura necontenit, dar în toată gama acestor 
schimbări agentul activ, dinamic, este omul. În orice societate au loc două procese 
succesive, care se repetă mereu, şi anume un proces de individualizare şi un altul de 
socializare sau tipizare. Tarde a formulat o idee ingenioasă când a susţinut că din 
starea cvasihipnotică a societăţii, în care indivizii au o conştiinţă omogenă, cu 
aceleaşi conţinuturi, se trezeşte unul, inventatorul, care creează ceva nou %. În toate 
societăţile, începând de la cele mai primitive forme, a trebuit să existe un spirit viu, 
care s-a diferențiat de ceilalţi, a devenit vrăjitor, conducător, rege * şi toate inovațiile 
sale s-au tipizat, s-au generalizat, schimbând starea anterioară a societăţii. Astfel, 
dacă ne gândim la cea mai originară formă de societate, la clanul nediferenţiat, nu 
ne putem explica apariţia claselor matrimoniale şi naşterea clanului diferențiat în alt 
mod decât prin inventivitatea unuia dintre conducători, care a imaginat un mijloc de 

a opri incestul, de care primitivii au nu numai o oroare morală, ci văd în el gradul 
cel mai mare de impuritate care poate atinge pe individ şi clanul întreg, pericli- 
tându-le însăşi viaţa. 

Prin diferenţierea indivizilor din clanul totemic, s-a produs o nouă formă de 
societate, căci tot ceea ce inovează un individ cu autoritate sau prestigiu poate fi 
adoptat de societate, repetat, tipizat, obiectivat într-o anumită instituţie. Acestea, la 
rândul lor, produc o nouă mentalitate generală de un alt grad, care provoacă mai 
departe un alt proces de diferenţiere a indivizilor, prin reacţiunea lor faţă de 
instituţiile existente. Şi aşa mai departe, se repetă mereu, alternând cele două procese 
amintite : individualizarea şi socializarea. 

Psihismul omenesc este într-adevăr un reflex al societăţii, dar el are, în acelaşi 
timp, puterea de a prelucra datele sociale în mod propriu şi de a crea lucruri noi, 
care sunt apoi socializate şi tipizate. Încât individul apare ca un factor dinamic de 
primă importanţă în evoluţia socială. Iată în ce mod înţelegem noi că societatea e în 
funcţie de indivizi şi indivizii în funcţie de societate. Sociologia, ca ştiinţă de sine 
stătătoare, trebuie să studieze tipurile generale de instituţii, precum şi modurile de 
obiectivare şi concretizare ale relaţiilor sociale în instituţii. 

Această concepţie a noastră a fost înţeleasă de unii ca o reluare a pozitivismului 
şcolii franceze, întrucât recunoaşte puterea de determinare şi de condiţionare a 
mediului social asupra indivizilor şi vede în realitatea socială o totalitate de relaţii. 
Iar dovada principală a acestei afirmaţii au vrut s-o găsească în modul cum înţelegem 
noi conceptele „psihic”, „obiectiv”, „substanţializare”. Profesorul B. Braubach din 
Bonn afirmă că, deşi noi recunoaştem voinţa ca element fundamental pentru înte- 
meierea societăţii, totuşi nu-i atribuim un rol şi o poziţie sistematică, ci îi acordăm 
importanţa pe care i-o dă şi Durkheim, al cărui scop era să formuleze o etică a 
perfecțiunii omenirii 1%. Ceea ce ni se pare curios în această obiecţiune este tocmai 
faptul că procesul de substanţializare al produselor psihice, care pentru noi e 
fundamental în formarea societăţii şi în evoluţia ei, nu a fost adâncit de Braubach. 
Desigur că este o doză oarecare de pozitivism în concepţia noastră, întrucât 
raporturile interindividuale substanţializate noi le considerăm ca realitate obiectivă, 
care trebuie studiată în mod ştiinţific, în forma sub care se prezintă şi în înfăţişarea 
sa exterioară. Dar nu e mai puţin adevărat că am accentuat mereu că realitatea socială 
trebuie înţeleasă şi în interioritatea ei, în ceea ce are spiritual. Procesul de obiectivare 
şi substanţializare cuprinde doi termeni: 1) spirit-psihic, 2) realitatea exterioară — 
între care este un necontenit curent de schimb circular. În afară de aceasta însă, 
afirmarea diferenţierii indivizilor, care produc valori noi şi schimbă astfel instituţiile 
existente, nu trebuie înţeleasă în sensul etic şi nici confundată cu stabilirea unei scări 
de valori care duc la perfecţionare genul omenesc, deoarece valoarea nouă, care se 
socializează şi se tipizează mai apoi, este pentru noi pur şi simplu o altă realitate, 
indiferent dacă ea este mai înaltă, mai progresivă decât cea existentă sau dacă 
reprezintă un regres faţă de ea. 

W. Latten, în critica pe care o face lucrării noastre Das Problem der Methode in 
der Soziologie, afirmă că dintre cele două procese, de individualizare şi socializare, 
pentru noi primul ar premerge celui de-al doilea, conchizând că nu se poate dovedi 
şi susține prioritatea vreunuia dintre ele H. Obiecţiunea aceasta nu are absolut nici 

un temei, întrucât nu am susţinut niciodată ceea ce ni se atribuie, ci am repetat, de 
mai multe ori, că ambele procese există şi alternează unul cu altul la infinit, fără a 
da prioritate nici unuia dintre ele. De altminteri, asupra unor chestiuni expuse aici 
vom reveni în capitolul asupra naturii şi esenței societăţii Hi. 

După ce am stabilit obiectul sociologiei ca ştiinţă, trebuie să cercetăm care sunt 


caracterele şi împărțirile ei. 


Caracterele sociologiei ca ştiinţă şi diviziunile ei 


Dacă sociologia este o ştiinţă a realităţii sociale, a faptelor, care, după cum am arătat, 
sunt relaţii interumane, obiectivate şi concretizate, se înţelege că cea dintâi preocu- 
pare a sa trebuie să fie cunoaşterea exactă a acestor fapte şi înfăţişarea lor. Pornind 
de aici, unii cercetători au mers însă prea departe, afirmând că sociologia trebuie să 
aibă un caracter descriptiv, adică numai să expună instituţiile şi faptele sociale aşa 
cum sunt ele. Herbert Spencer, Letourneau, dintre sociologii mai vechi, au dat o 
mare importanţă descrierii, fără a se mărgini însă nici chiar dânşii numai la 
descriere. F. Somlò accentuează importanţa descrierii în sociologie, arătând avantajul 
pe care ni-l oferă, întrucât ea ne dă un tablou general asupra societăţilor trecute şi 
prezente Hi. 

Fără îndoială că descrierea fenomenelor sociale este o operaţie preliminară 
necesară, care nu trebuie neglijată şi peste care nici un sociolog nu a trecut cu 
uşurinţă, dacă nu s-a mărginit numai să filosofeze asupra societăţii. Pe baza datelor 
exacte şi a descrierii fenomenelor sociale au putut stabili Post şi Mazzarella Ti 
diferitele tipuri de drept şi, tot aşa, prin ajutorul descrierilor etnografice ale 
faptelor şi-a întemeiat Vinogradoff 1% cercetările sale mai noi. Karl Bücher 1% şi 
G. Schmoller ! au pornit tot de la astfel de material pentru a ajunge la formularea 
tipurilor evolutive de economie. Iar în ultimul timp, Lévy-Bruhl şi James Frazer 
utilizează din abundență descrierea de fapte. Lucrările lui Lévy-Bruhl asupra 
mentalităţii primitive, asupra sufletului primitiv, precum şi acelea referitoare la 
mitologia popoarelor primitive nu formulează nici o concluzie şi nu stabilesc nici un 
principiu decât pe baza unei serioase şi bogate documentări de fapte, descrise cu lux 
de amănunte. Iar James Frazer, pe lângă fapte, utilizează chiar şi legendele şi poves- 
tirile, întrebuinţând descrierea la fiece pas. Şcoala sociologică franceză pune cel mai 
mare preţ pe descrierea exactă a fenomenelor sociale, căci numai aşa se pot face 
comparații sau experimente indirecte. Cu toate acestea, descrierea este numai o 

operaţie premergătoare absolut necesară studiului sociologic, dar ea nu epuizează şi 
nu trebuie să epuizeze toată activitatea sociologului. Cu alte cuvinte, sociologia nu 
se reduce numai la rolul unei ştiinţe de sistematizare, căci acest caracter l-ar avea 
dacă s-ar mărgini numai să descrie şi să ordoneze faptele observate. Atunci ea ar 
deveni, cum ar zice Hans Freyer, un fel de catalog de fenomene sociale. 

Astăzi se discută chiar dacă această sistematizare descriptivă nu trebuie să 
formeze o disciplină ştiinţifică aparte, care să urmărească în special cercetarea 
descriptivă şi ordonatoare a faptelor sociale — aşa-numita sociografie. La al cincilea 
Congres de sociologie al Societăţii germane, din anul 1927, prof. Steinmetz a pus în 
discuţie această problemă, ocupându-se de raportul dintre sociologie şi sociografie. 
El a pornit de la ideea că sociologia studiază societatea sau poporul în genere, nu 
fiecare popor cu caracterele sale specifice, de pildă: Rusia, Mexic, Siam, Germania 
etc. Aceasta ar fi însă de mare folos pentru sociologi şi sociologie, căci s-ar oferi 
material din toate părţile lumii şi s-ar găsi poate chiar puncte noi de vedere scoase 
din fapte. De aici a dedus Steinmetz necesitatea unei alte discipline ştiinţifice, care 
să cerceteze personalităţile colective în ceea ce au ele propriu şi caracteristic. Această 
ştiinţă ar fi sociografia 1%. Steinmetz pledează foarte călduros pentru încetăţenirea 
acestei discipline, susţinând că, în cazul când nu se recurge la o nouă ştiinţă pentru 
cercetarea materialului de fapte, sociologia intră într-un greu impas, oscilând între 
Scylla şi Charybda. Căci dacă se mărgineşte numai la consideraţii generale, ea pierde 
contactul cu realitatea propriu-zisă, construieşte in abstracto, iar dacă face apel 
numai la materialul pe care i-l poate pune la îndemână istoria, se pierde în trecut, 
nemaiavând la dispoziţie fapte noi sau probleme noi şi devine astfel un auxiliar al 
istoriei °. La al 7-lea Congres german de sociologie, din anul 1930, problema 
formulată în modul arătat e discutată în plenul adunării, unde însuşi prezidentul 
congresului, prof. Tönnies, pledează pentru sociografie, considerând-o ca o disci- 
plină care va completa sociologia. El atribuie sociografiei însărcinarea de a observa 
şi descrie viaţa socială dintr-o anumită ţară, urmând ca apoi să compare datele 
statistice obţinute cu acelea din alte ţări 1. 

Dar în acest caz, sociografia nu face oare double emploi cu etnografia? 
Răspunsul pe care-l dă dr. Rudolf Heberle la această întrebare este numai în parte 
satisfăcător, deoarece afirmaţia că etnografia se ocupă numai de popoarele zise 
naturale sau primitive şi nu de societăţile superioare, care ar rămâne rezervate 
domeniului sociologiei, nu este destul de convingătoare !!, pentru că sociologia nu 
poate rămâne închisă şi mărginită la un singur fel de societăţi, cum de altminteri nu 
poate rămâne nici etnografia. E o separație care, deşi corespunde în parte preocu- 
părilor actuale ale acestor ştiinţe, nu le poate totuşi delimita precis una faţă de alta. 
Mai exactă este susţinerea că sociografia trebuie să se ocupe numai de fapte sociale, 
pe când etnografia va trebui să descrie orice fel de fenomene, din toate domeniile 
vieţii indivizilor, indiferent de caracterul lor social sau particular. Tot aşa, nu se 
poate confunda sociografia cu istoria, căci rolul ei este mult mai modest decât al 
istoriei, care înfăţişează devenirea popoarelor, stabilind legături cauzale între 

fenomene, pe când sociografia trebuie să descrie existenţa unor fenomene dintr-un 
anumit moment din viaţa popoarelor, fără a se ridica mai sus la consideraţii generale, 
la legături cauzale sau funcţionale. 

Fără îndoială că sociologia are nevoie de material concret de fapte, de la care să 
pornească şi pe baza căruia să poată face generalizări, să ajungă la stabilirea tipurilor 
de instituţii sociale şi a formelor lor de evoluţie. Din acest punct de vedere, etnografia şi 
sociografia îi sunt preţioase auxiliare. Plecând de la aceste considerente, Tönnies, 
Rumpf, Heberle au afirmat necesitatea sociografiei ca disciplină sociologică 
specială "°. Dar Heberle merge mai departe, susţinând că, după cum nu poate fi vorba 
de o ştiinţă pur conceptuală în domeniul vieţii sociale, tot aşa, nu ar putea exista 
nici o ştiinţă pur descriptivă. De aceea, sociografia, ca disciplină sociologică, ar 
trebui să aibă ca obiect viața socială prezentă a unor grupe concrete de oameni, fără 
a se mărgini numai la descrierea vieţii acestor grupe, căci în acest caz ea ar fi un fel 
de enciclopedie de material adunat. De aceea, după Heberle, sociografia trebuie să 
facă şi generalizări şi, în acest caz, ea este totuna cu sociologia empirică na 

Considerată ca un auxiliar al sociologiei, al cărui scop este de a da material 
concret de fapte obiective, ordonate, sociografia poate constitui o disciplină socio- 
logică ce completează etnografia. E drept că astăzi avem multe cercetări importante 
de etnografie, dar puține de sociografie. Americanii sunt cei care au dat mare importanță 
sociografiei, confundând-o adesea chiar cu sociologia. Sociografia merge de la mono- 
grafia unui fenomen social dintr-un anumit loc până la cercetarea socială a unui 
întreg popor. Sociografia este deci o disciplină preliminară a sociologiei, având un 
caracter particular şi limitat. Între sociologie şi sociografie este acelaşi raport ca 
între etnologie şi etnografie. Steinmetz atribuie etnologiei ca obiect „compararea 
tuturor fenomenelor vieţii sociale ale popoarelor nonistorice pentru a găsi legile de 
evoluţie şi de producere ale lor şi explicarea lor” "4, iar etnografiei îi rezervă rolul 
numai de a furniza material descriptiv, studiind popoarele la faţa locului şi descriindu-le. 
Prin urmare, etnologia ar fi o ştiinţă comparativă, care face generalizări, pe când 
etnografia ar avea un caracter pur descriptiv. Şi totuşi etnologia nu se poate confunda 
cu sociologia. Steinmetz simte el însuşi că deosebirea pe care o stabileşte atunci 
când limitează etnologia la popoarele primitive, ca şi etnografia, rezervând socio- 
grafiei şi sociologiei domeniul societăţilor civilizate, nu este satisfăcătoare. De aceea, 
recunoaşte că etnologia cercetează fenomene sociale, având ca bază geografia şi 
devenind astfel un fel de premergătoare a sociologiei sau primul capitol al socio- 
logiei şi istoriei comparate a culturii. În fond, deşi înrudirea dintre etnologie şi 
sociologie este foarte mare, totuşi este adevărat că etnologia îşi limitează cercetările 
mai mult la popoarele primitive, ocupându-se de orice fel de fenomene, fără intenţia 
de a studia socialul şi numai socialul, cum face sociologia. Sociografia, etnologia şi 
etnografia servesc drept auxiliare sociologiei. De aceea, orice încercare de a confunda 
cercetările sociologice propriu-zise cu descrierea, oricât de conştiincioasă, a vieţii 
sociale dintr-un anumit loc sau moment, înseamnă o reducere a sociologiei la socio- 
grafie. Sociografia, repet, nu poate fi decât un auxiliar, o metodă utilizată de sociologie. 

Sociologia, având de-a face cu fenomene concrete, trăite, are caracterul unei 
ştiinţe într-adevăr concrete. Blackmar susţine că sociologia trebuie să cerceteze 

diferite feluri de societăţi omeneşti şi chiar societăţile animale, pentru a-şi putea da 
seama de elementele permanente ale alcătuirii sociale. Se înţelege de la sine că o 
astfel de ştiinţă nu poate şi nu trebuie să fie altfel decât concretă "$. Chiar dacă 
operează cu abstracţiuni în cercetările sale, totuşi ea rămâne o ştiinţă concretă. 
Pentru acest motiv, Aug. Comte a aşezat sociologia, pe scara ierarhică a ştiinţelor, 
pe ultimul loc, considerând-o drept cea mai concretă şi mai complexă ştiinţă. Deşi 
face generalizări, căutând tipuri de societate şi de fenomene şi stabilind regularităţi, 
sociologia nu se pierde totuşi în abstracţiuni, căci toate acestea apar ca rezultate ale 
unui proces întemeiat exclusiv pe date reale şi concrete. Orice ştiinţă, bineînţeles, 
lucrează cu idei, cu ipoteze şi experimente, dar materialul pe care-l utilizează este 
foarte diferit în natura sa. Matematica, de pildă, are un caracter pur ideal şi abstract, 
deşi are numeroase aplicaţii practice, foarte reale şi foarte concrete. Operaţiile 
matematice sunt însă pur ideale, ele nu există în obiecte, ci noi le aplicăm lucrurilor, 
pe când în cercetarea sociologică noi scoatem principiile din fenomene, pornim de 
la fapte concrete, trăite, experimentale, nu numai gândite. Orice ştiinţă în genere 
poate fi concretă prin materialul său, dar nici una nu se opreşte numai la un material 
de fapte, ci se ridică la principii şi la legi generale. 

Din complexitatea fenomenelor sociale, care sunt rezultatul mai multor factori 
deosebiti, dar care toţi laolaltă produc ceva integral, o unitate, se deduce uşor un alt 
caracter al sociologiei, anume cel sintetic. Tönnies, în critica modului de organizare 
a învăţământului superior din Germania, susţine că este nevoie de o sinteză generală 
a cunoştinţelor pe care le dobândesc studenţii în universitate şi vede în filosofie şi 
sociologie mai ales ştiinţele cele mai potrivite pentru realizarea acestui scop. 
Sociologia, spune el, face sinteza tuturor cercetărilor speciale, alcătuind un întreg 
din ceea ce apare parţial şi ceva general din aspecte particulare Up. Credem că nu 
este nevoie să insistăm mai mult asupra caracterului sintetic al sociologiei, întrucât 
el se vede destul de clar din studierea raportului dintre sociologie şi ştiinţele sociale. 

În toate cercetările sale, sociologia îşi păstrează însă nealterat şi constant 
caracterul său empiric. De altminteri, nici nu ar putea fi altfel, deoarece socialul, 
prin natura sa, este empiric şi temporar. Chiar atunci când vorbesc sociologii despre 
„esenţă” şi „esenţial”, desigur că nu înţeleg aceste noţiuni în sens platonic sau 
husserlian, căci „esenţa”, pentru aceşti gânditori, este netemporară şi neempirică. 
În sociologie însă, esenţial înseamnă ceva permanent şi care apare în toate timpurile 
în diferitele forme de fenomene sociale, fără de care obiectele sau actele sau n-ar 
putea exista, sau şi-ar schimba înfăţişarea pe care o au. Caracterul empiric al socio- 
logiei se vede din întrebuinţarea experienţei, pe care se bazează toate cercetările 
sociologice şi care înseamnă o cunoaştere cauzal-genetică sau funcţională a 
fenomenelor sociale. Toate încercările epistemologice de a face din sociologie o 
ştiinţă filosofică, apriorică, se izbesc de faptul că nici un fel de cercetare sociologică 
nu poate avea rezultate dacă nu se întemeiază pe date ale experienţei şi pe constatări 
verificate, la îndemâna tuturor. Desigur, se pot face şi speculaţii metafizice asupra 
societăţii şi naturii sale, dar acestea nu mai sunt sociologice, ci devin pur şi simplu 
filosofice. 

În sfârşit, s-a pus problema dacă sociologia este o ştiinţă pur explicativă şi dacă 
nu cumva are caracter normativ. Prof. Dunkmann, de pildă, consideră ca unitate 
socială fundamentală şi ca purtător al tuturor fenomenelor sociale grupul de oameni. 


115. Frank W. Blackmar, The Elements of Sociology, New York, 1908. 
116. F. Tönnies, Hochschulreform und Soziologie, Jena, 1920, p. 30. 

Dar realitatea grupului constă în necesităţile vieţii lui. De aceea sociologia, zice 
Dunkmann, trebuie să aibă un aspect practic, reformator, să se ocupe de aceste 
necesităţi şi de modul lor de satisfacere, căci pe baza lor trăieşte grupul şi are 
realitate. „Nu există cercetare pur teoretică, făcută numai pentru ea însăşi, care să 
nu poarte în sine şi întrebuinţarea sa” 1”, pentru că ştiinţa are la baza ei voinţa. Ca 
atare, şi cunoaşterea teoretică trebuie să pornească de la impulsiuni practice. 
Sociologia aplicată, despre care vorbeşte Dunkmann, se ocupă de necesităţile vieţii 
întregului empiric care este societatea, de aceea ea devine o adevărată practică socială 
reformatoare. Desigur că cercetările ştiinţifice au fost determinate nu numai de 
dorinţa de a cunoaşte lucrurile şi misterele naturii, ci şi de trebuinţa de a le supune 
şi de a le utiliza, deci de impulsiuni practice. Dar această constatare nu îndreptăţeşte 
pretenţia unora de a îndruma sociologia spre transformarea ei în politică socială. 
Căci, dacă sociologia trebuie să aibă în vedere, în cercetările sale, satisfacerea 
necesităţilor grupului social, ea devine atunci o practică reformatoare. Dar sociologia 
constată şi explică numai, nu dă reţete practice pentru aplicarea şi realizarea pe 
teren a diferitelor soluţii ale problemelor sociale. Din constatările sociologice se pot 
scoate sugestii şi directive practice, dar numai atât, fără ca sociologia să devină o 
ştiinţă practică şi normativă. 

H. Kelsen, operând pe alt plan de gândire şi cu alte noţiuni, afirmă că sociologia 
modernă a apărut în locul dreptului natural şi că deci are şi ea un caracter speculativ, 
etico-politic. Ca şi dreptul natural, sociologia, după concepţia acestui gânditor, are 
tendinţa de a stabili un larg sistem de norme pentru convieţuirea oamenilor. Kelsen 
de altminteri nu face altceva decât să extindă asupra societăţii în genere concepţia sa 
despre stat şi cum, pentru el, statul e o ordine normativă, un sistem de norme care 
trebuie respectate, societatea trebuie să se reducă şi ea la o totalitate de norme. Statul 
e ceva opus naturii, deci el face parte din sfera realităţilor normative şi de valoare 
şi, ca orice valoare, el trebuie să se realizeze prin constrângere chiar, dacă este 
nevoie. Această concepţie vrea s-o generalizeze Kelsen şi s-o introducă în sociologie, 
de aceea vorbeşte despre tendința normativă a sociologiei H. 

Nu intrăm în dezvoltarea acestei probleme, căci ne-am depărta de obiectul lucrării 
noastre. Observăm totuşi că dacă pentru stat esenţială este ordinea constrângătoare, 
nu putem spune acelaşi lucru despre societate. Oricât de contrare ar părea noile teorii 
naţional-socialiste şi fasciste acestui punct de vedere, noi rămânem la concepţia 
clasică, pentru care există deosebire între societate şi stat şi credem că nu se poate 
explica existenţa societăţii numai prin ordinea de drept, că aceasta are numai un 
caracter regulativ, pe când alte categorii de fenomene au un rol constitutiv pentru 
societate. Ca atare, sociologia nu este normativă în sensul indicat de Kelsen. Dar tot 
aşa, nu se poate atribui sociologiei nici caracter practic şi reformator, cum susţine 
Dunkmann, căci atunci când e vorba de reforme, de intervenţia directă în mersul 
realităţii sociale, nu mai avem a face cu cercetarea obiectivă, ci intrăm în domeniul 
aprecierii, al normativului, atunci nu mai studiem ce este, ci căutăm ce e rău, nepo- 
trivit etc., urmărim anumite valori. 

Credem că se impune să ne oprim câteva momente şi asupra acestei probleme, 
pentru a vedea întrucât sociologia operează cu valori şi dacă prin aceasta ea 
dobândeşte un caracter normativ sau nu. 


117. Karl Dunkmann, Angewandte Soziologie, Berlin, 1929, p. 7. 
118. Hans Kelsen, Der soziologische und juristische Staatsbegriff, Tübingen, 1922. 

Explicative sunt ştiinţele care cercetează faptele aşa cum se petrec ele în realitate, 
aşa cum se prezintă în legăturile lor cauzale, indiferent de atitudinea sau reacţiunea 
unui subiect care le priveşte şi le cercetează. Din contra, științele normative studiază 
fenomenele în raport cu o conştiinţă, cu un subiect care le apreciază, privindu-le 
întotdeauna prin prisma unor valori şi stabilind o ierarhie de valori. Şi pe când 
ştiinţele explicative se ocupă de existenţă, de realitate, operând cu judecăţi existen- 
tiale, ştiinţele normative cercetează nu ceea ce este, ci ceea ce ar trebui să fie, 
exprimând rezultatele lor în judecăți de valoare. Ştiinţele explicative formulează legi 
de explicare ale fenomenelor, pe când cele normative dau reguli sau norme de apreciere 
şi de conduită a oamenilor faţă de fenomene "°. Nu poate fi vorba de judecăţi de 
valoare şi de norme decât acolo unde avem a face cu fenomene de conştiinţă şi 
voinţă, căci numai acestora li se pot indica norme. Ştiinţele prin excelenţă normative 
sunt logica, etica şi estetica, ştiinţe care formulează o serie de valori superioare, 
fundamentale pentru viaţa sufletească şi pentru cea socială. Logica urmăreşte 
adevărul ca valoare supremă a gândirii, etica ţinteşte către realizarea binelui ca 
valoare supremă a voinţei, iar estetica frumosul ca valoare a sentimentului 120; 

Ştiinţele normative, având a face cu valoarea, cu norme şi judecăţi de valoare, 
pot îngloba ele în domeniul lor şi sociologia ? Problema aceasta s-a discutat, sub alt 
aspect şi în altă formă, în Societatea germană pentru politica socială, unde s-a pus 
întrebarea dacă sunt admise sau nu judecăţile de valoare într-una din ştiinţele sociale, 
anume în economia politică. Părerile au fost împărţite, căci Ludo Hartmann, de 
exemplu, a fost contra, pe când Albert Hesse şi Epstein au susţinut posibilitatea 
admiterii judecăților de valoare !7. Pentru a putea răspunde hotărât la această problemă, 
trebuie să facem o mică digresiune, oprindu-ne puţin asupra ideii de valoare, căci de 
la început fiecine îşi poate da seama că sociologia operează cu valori, dar nu poate 
răspunde dacă ea formulează judecăţi de valoare şi norme de conduită 12. 

Aderenţii pozitivismului vor să excludă neapărat valoarea din domeniul cunoaş- 
terii, considerând-o ca un produs al afectelor şi confundând-o cu judecăţile de 
valoare, care sunt expresia unei atitudini subiective a omului. Gânditorul german 
Alois Riehl spune clar şi categoric: „ştiinţa ca atare nu cunoaşte conceptul valorii. 
Ea cunoaşte, dar nu critică” 75. Aşa au considerat valoarea toţi cei care au privit-o 
numai ca un fenomen subiectiv şi psihologic şi au confundat-o cu valorificarea, 
explicând-o fie prin sentiment, fie prin voinţă 1%. 

Au fost însă şi filosofi care, din contra, au identificat valoarea cu existenţa, cu 
realitatea însăşi. Astfel, şcoala marburgică, reprezentată de H. Cohen şi P. Natorp, 
a susţinut că nu se poate vorbi despre o altă existenţă în afară de cea logică, că sein 
şi wahr gedacht sunt două noţiuni identice. Prin urmare, necesitatea şi valabilitatea 


119. A se vedea W. Windelband, Normen und Naturgesetze, Prăludien, II Bd., Tübingen, 1911. 

120. A. Lalande, Du parallélisme formel des sciences normatives, in „Revue du métaphysique et de 
morale”, 1911. 

121. Äusserungen zur Werturteildiskussion im Ausschuss des Vereins für Sozialpolitik, als Manuskript 
gedrukt, 1913. 

122. P. Andrei, Despre procesul de cunoaştere şi recunoaştere al valorilor, in „Studii sociologice şi 
etice”, laşi, 1915. 

123. Alois Riehl, Einleitung in die Philosophie der Gegenwart, 1908, p. 8. 

124. Astfel, I. Kreibig, în lucrarea sa Psychologische Grundlegung eines Systems der Werttheorie, 
Wien, 1902, spune textual: „alles Gewertete wird gefühlt, alles Gefihlte wird gewertet” (p. 27). 
După diferitele grade de intensitate ale sentimentului se alcătuieşte şi scara valorilor. Şi tot aşa 
Heinrich Maier, în lucrarea sa Psychologie des emotionalen Denkens, Tübingen, 1908. 

generală sunt criteriile existenţei, nu numai ale adevărului, pentru şcoala de la 
Marburg. Astfel, problema realităţii a fost confundată cu aceea a adevărului şi a 
obiectivităţii, cu valoarea deci. 

Fără a rămâne pe terenul idealismului logic, nu putem neglija totuşi un fapt de 
importanţă capitală, anume că obiectul cunoaşterii noastre nu poate fi determinat 
decât prin ajutorul unui concept logic, acela al relaţiei. Existenţa reală a lucrurilor 
se constată prin relaţiile lor, căci dacă facem abstracţie de raporturile lucrurilor cu 
subiectul cunoscător, nu mai vedem prin ce se deosebeşte existenţa de non-existenţă 17. 
Dar cunoaşterea nu constă numai din anumite relaţii şi determinări formate de 
gândire, nici numai din o raportare abstractă la valori transcendentale, ci ea cuprinde 
şi un raport al eului cu valorile trăite, care se exprimă tot în judecăţile obişnuite pe 
care le face omul. Încât rămâne deschisă problema dacă valoarea constituie un domeniu 
aparte, deosebit şi paralel cu acela al realităţii, sau dacă se confundă cu realitatea. 
Iată deci două atitudini: una care face din valoare chiar un element al realităţii şi, 
prin urmare, un obiect principal al cunoaşterii — şi alta care exclude complet valoarea 
din domeniul cunoaşterii, limitându-i sensul la apreciere şi valorificare. 

În genere, psihologismul, cu numeroşii săi reprezentanţi, s-a mărginit numai să 
arate care e temeiul psihologic al valorii, ajungând la un adevărat scepticism, căci 
de fapt a cercetat mai mult atitudinea de valoare a omului faţă de fenomene decât 
valoarea propriu-zisă. Se înţelege uşor că în acest caz avem de-a face cu o mulţime 
infinită de valori, fiecare cu nuanțele ei speciale, datorită structurii sufleteşti a 
individului care le-a formulat. Şi o ştiinţă care şi-ar propune cercetarea acestor valori 
ar fi absolut imposibilă. 

Alţi cugetători însă au făcut abstracţie de reflexul psihologic al valorii şi au 
considerat-o ca o noţiune logică fundamentală în constituirea cunoaşterii. Astfel, 
Miinsterberg vorbeşte despre valori universal valabile, care nu sunt fizice, nici 
psihologice, nici istorice, pentru că ele aparţin „celei mai profunde esențe supra- 
-cauzale şi supra-individuale a lumii” 17. Ele există pentru orice fiinţă spirituală din 
lume, dar sunt independente de orice voinţă individuală. Reprezentantul cel mai 
autentic al concepţiei valorii suprapersonale şi universale este însă H. Rickert. El 
face deosebire între valorificarea practică şi raportarea teoretică la valori, conside- 
rându-le ca două procese principial deosebite 17. Valoarea de cunoaştere a lucrurilor 
nu este deci totuna cu judecata de valoare pe care o facem asupra lor. 

Noi înşine am considerat valoarea ca un element logic al judecății omeneşti, 
arătând că orice judecată este expresia unei atitudini cognitive a eului, e o aprobare 
sau o dezaprobare a unor legături între noțiuni, dar am accentuat că constatarea şi 
cunoaşterea valorii nu se confundă cu recunoaşterea sau aprecierea ei. Procesul de 
cunoaştere a valorii e teoretic şi explicativ, pe când cel de recunoaştere e practic, e 
ceea ce se numeşte, în limbaj obişnuit, valorificare. Sunt unele judecăţi care au 
aspectul unor adevărate judecăţi de valoare, fără a fi însă astfel în realitate, deoarece 
ele pot arăta numai un mod de comportare al nostru faţă de anumite lucruri, fără a 


125. Frischeisen-K6hler, Das Realitărsproblem, Berlin, 1912, spune, citând părerea lui Lotze asupra 
importanţei categoriei relaţiei în determinarea obiectului cunoasterii: „was nirgends ist, niemals 
ist, nichts wirkt und nichts leidet, ist überhaupt nichts” (p. 12). 

126. Hugo Münsterberg, Philosophie der Werte, Leipzig, 1908, p. 39. 

127. H. Rickert, Geschichtsphilosophie. Festschrift für Kuno Fischer, Heidelberg, 1907. A se vedea şi 
Die Grenzen der naturwissenschaftlichen Begriffsbildung, precum şi Zwei Wege der Erkenntnistheorie, 
publicat în „Kant-Studien”, 1909, Juli, p. 207. 

exprima o apreciere sau o preferinţă a noastră. Valorificarea presupune neapărat 
aprecierea unei valori în raport cu anumite scopuri sau cu anumite idealuri. Prin 
urmare, putem explica valori create, existente, devenite realitate, deşi odinioară au apar- 
ţinut domeniului idealului — şi aceasta constituie o atitudine obiectivă şi ştiinţifică — 
după cum putem aprecia aceste valori în raport cu un ideal, ceea ce constituie cu 
totul altceva. De aceea, studiul unor valori nu înseamnă în acelaşi timp şi formu- 
larea unor judecăţi de valoare. Faptele sociale, deşi le privim ca fenomene obiective 
pe care le suportăm uneori cu destul de mare greutate, sunt totuşi la origine produse 
ale unor scopuri, raporturi interumane. Ele însele provin deci din valori, dar şi-au 
pierdut cu vremea elementele subiective, stratificându-se în instituţii sociale. Sociologia 
nu le judecă, nu le apreciază, ci le explică, privindu-le ca fenomene obiective. 

Dar a explica în mod sociologic înseamnă nu numai a arăta care sunt cauzele 
producătoare sau relaţiile de dependenţă funcţională, ci a indica şi sensul lor originar 
şi actual. De aceea sociologia are de-a face cu valori, fără a face însă valorificări şi 
fără a avea pretenţia să dea norme de conduită în societate. Max Weber respinge 
judecăţile de valoare din ştiinţele empirice, deci şi din sociologie, fără a repudia 
însă valorile în genere şi fără a lua atitudine contra posibilităţii logice a unei analize 
a valorilor. Ştiinţa socială e o ştiinţă a realităţii, iar materia ei este întreaga viaţă 
socială omenească, deci şi cultura, care constă din valori. A explica valorile raţionale 
în geneza şi relaţiile lor nu înseamnă a face judecăţi de valoare şi a fi lipsit de 
obiectivitate. Ca atare, sociologia rămâne o știință explicativă, deşi operează cu 
valori umane. 


Nu mai insist asupra altor caractere de mai puţină importanţă şi care nu reprezintă 
în realitate decât părţi din sociologie, întrucât materialul pe care trebuie să-l studieze 
această ştiinţă este extrem de vast şi complicat. Cu aceasta trecem la cercetarea 
problemei subdiviziunilor ştiinţei sociologice. 

În anul 1920, Tönnies făcea deosebire între sociologia pură şi cea empirică !%, 
socotind că sociologia pură este de natură filosofică, întrucât ea trebuie să cerceteze 
formele posibile de conviețuire omenească, pe când sociologiei empirice îi rămân 
drept obiect de studiu diferitele fenomene sociale. Câţiva ani mai târziu însă, la al 
5-lea Congres internaţional de filosofie, ţinut la Neapole în anul 1924, Tönnies 
face o comunicare asupra subdiviziunilor sociologiei, deosebind de data aceasta 
sociologia generală şi sociologia specială 1%. Prima e definită de către Tönnies ca 
teoria vieţii sociale umane în genere, întocmai ca şi sociologia pură. Acum însă 
sociologul german împarte sociologia generală însăşi în mai multe părţi, şi anume în 
biologie socială şi psihologie socială. Biologia socială sau social-antropologia 
cercetează pe om cu toate funcțiunile sale biologice, insistând asupra importanţei lor 
pentru coexistenţa şi agregarea socială. Se înţelege că marile despărţiri biologice — 
rasele - sunt obiectul fundamental al acestei discipline. Ea se poate întinde însă şi 
asupra fiinţelor inferioare omului, ocupându-se de simbioza plantelor şi de societăţile 
animale. 

Psihologia socială are menirea de a completa prima disciplină, privind înfăţişarea 
internă, subiectivă, psihică a convieţuirii omeneşti şi arătând cum din gruparea 
oamenilor în mase şi organizări mai mari se naşte o mentalitate nouă, cu caractere 
specifice, o voinţă socială al cărei suport îl constituie indivizii. 


128. F. Tönnies, Hochschulreform und Soziologie, 1920. 

Cea de-a două mare subdiviziune afirmată de Tönnies este sociologia specială, 
care ar cuprinde : sociologia pură, cea aplicată şi sociologia empirică. Se vede deci 
că în această nouă împărţire Tönnies părăseşte complet primul punct de vedere, 
considerând atât sociologia pură, cât şi cea empirică drept două subdiviziuni ale 
sociologiei speciale. În această nouă ipostază, sociologiei pure i se atribuie ca obiect 
studierea asociaţiilor omeneşti, a normelor şi valorilor sociale. Sociologia aplicată, 
în această concepţie, studiază raporturi sociale concret-practice, iar sociologia 
empirică devine sociografie. Această nouă împărţire pe care o face Tönnies este însă 
încurcată, confuză şi obscură, întrucât introduce noţiuni noi, care ies din sfera de 
preocupări a sociologiei propriu-zise, căci, după cum am arătat mai înainte, 
sociologia nu se ocupă de norme şi nu face aprecieri. 

Un alt sociolog de seamă, Max Scheler, împarte sociologia în alt mod, adoptând 
criterii speciale de diviziune, şi anume el deosebeşte o sociologie pură, căreia îi 
atribuie caracter aprioric şi care se ocupă de esențe (esenţa societăţii şi a diferitelor 
grupări temporare), şi o sociologie empirică, bazată pe inducţie, care cercetează 
diferitele fenomene sociale empirice. Deci un fel de filosofie socială speculativă şi o 
sociologie propriu-zisă 1%. În afară de aceasta, Scheler admite şi o a doua împărţire 
a sociologiei, identică cu aceea pe care o făcea Aug. Comte, în sociologie statică şi 
dinamică. Prima dintre acestea studiază legăturile de coexistenţă ale oamenilor şi 
grupelor, privindu-le sub aspectul lor actual şi structural, pe când cea de-a doua 
urmăreşte succesiunea fenomenelor sociale. În deosebire însă de filosofia istoriei, 
care cercetează valori şi norme, sociologia dinamică explică cauzal diferitele procese 
sociale. În sfârşit, Scheler merge mai departe, făcând deosebire între sociologia 
culturală şi sociologia reală — deosebirea cea mai importantă poate dintre cele formu- 
late de el cu privire la ramurile sociologiei. 

Sociologia culturală s-ar ocupa de tot ceea ce este în legătură cu un ideal spiritual, 
fără a avea vreo intenţie de a schimba realitatea, pe când sociologia reală are drept 
ţintă tocmai influențarea şi modificarea realităţii sociale. Sociologia culturală ar avea 
ca supoziţie a ei o teorie a spiritului uman (eine Geistlehre des Menschen), pe când 
cea reală o teorie a instinctelor şi a impulsiunilor (eine Trieblehre des Menschen) 17. 
Realitatea existentă e produsul a două feluri de factori, fiecare având rolul său 
special, căci factorul ideal, spiritul pur, nu este o putere în sine şi absolută, ci e 
numai un factor de determinare, o forţă de impulsiune iniţială, iar raporturile şi 
împrejurările reale ale vieţii constituie un factor de realizare. De aceea, sociologia 
culturală trebuie să studieze formele sociale ale cooperării spirituale organizate sau 
neorganizate, arătând elementele lor spirituale şi forma de manifestare socială a lor. 
Astfel, ea va trebui să se ocupe de religie, cu aspectele ei concrete în biserici, secte, 
doctrine teologice, apoi de ştiinţă cu institutele ei de cercetare, cu diferitele şcoli şi 
probleme profesionale, tehnice şi aşa mai departe. În toate acestea, sociologia va 
trebui să arate mai întâi raportul dintre conţinutul cunoaşterii şi formele ei de 
organizare şi apoi evoluţia culturii, accentuând cum s-a diferențiat spiritul, care se 
manifestă la diferite popoare în forme culturale diferite. 

Sociologia reală, la rândul ei, va arăta rolul factorilor naturali şi sociali, care 
ajută sau împiedică „posibilul spiritual”, căci desigur nu se poate tăgădui importanţa 
elementului geografic, economic etc. în determinarea unei fizionomii speciale a 


130. Max Scheler, Versuche zu einer Soziologie des Wissens, Miinchen und Leipzig, 1924. A se vedea 
şi Die Wissensformen und die Gesellschaft, Leipzig, 1926. 

societăţii şi a culturii sale. Spiritul nu se poate manifesta în mod general, acelaşi 
pretutindeni, pentru că el este în dependenţă de sol, de climă, de ereditate, de ambianța 
generală în care se dezvoltă. 

Aceste împărțiri ale sociologiei făcute de Scheler reprezintă în realitate diferite 
puncte de vedere din care poate fi privită societatea şi diferite elemente sau factori 
prin care se actualizează realitatea şi care trebuie, desigur, cercetaţi. În nici un caz 
însă nu se poate vorbi despre o sociologie apriorică, căci aceasta contrazice chiar 
ideea de sociologie, întrucât ea nu este o filosofie asupra „esenţelor” metafizice sau 
asupra unor noţiuni fără de conţinut real. 

Tot aşa, nu se poate subdivide sociologia după calitatea factorilor care, având 
roluri diferite, iau parte la procesul de creaţie al valorilor culturale, căci atât factorii 
ideali, cât şi cei reali sunt în raporturi de interdependenţă şi nu pot fi obiect de 
studiu fiecare în parte, izolat. Dacă am rămâne la punctul de vedere al lui Scheler, 
atunci factorii spirituali ar putea foarte bine constitui obiectul de studiu al unor 
discipline speciale, nu al sociologiei. De aceea, mai natural ni se pare nouă să 
împărțim sociologia în două mari diviziuni, şi anume ` sociologie generală şi socio- 
logie specială. Prima va trebui să fie într-adevăr teoria societăţii omeneşti, arătând 
ce este ea, care e natura societăţii, ce înseamnă structură socială, care sunt elementele şi 
condiţiile necesare pentru existenţa unei societăţi, precum şi în ce constă procesul 
de transformare socială. În schimb, sociologia specială are menirea de a studia 
diferitele tipuri de instituţii în evoluţia lor, începând de la forma cea mai primitivă, 
de la clanul nediferenţiat şi până la statul naţional din zilele noastre. În consecinţă, 
sociologia specială va face apel la toate ştiinţele auxiliare pentru reconstruirea 
diferitelor forme de societăţi şi pentru prezentarea caracterelor tipice care au dat o 
înfăţişare specială formelor de societate în etapele pe care le-au parcurs. 

După ce am lămurit toate chestiunile preliminare referitoare la existenţa sociologiei 
ca ştiinţă, a obiectului şi caracterelor ei, credem că este absolut necesar să cercetăm, 
tocmai în vederea delimitării domeniului său, în ce raporturi stă sociologia cu alte 
ştiinţe cu care adesea se confundă sau cu care are multe şi apropiate legături. 


CAPITOLUL Ill 


Raporturile dintre sociologie şi alte ştiinţe 


3 


Sociologia şi istoria 


H. Berr, cunoscutul scriitor francez, sub a cărui conducere apare întreaga colecţie 
de studii „L'&volution de l'humanite”, adunând într-o lucrare toate introducerile sale 
la cele 32 de opere tipărite până acum, afirmă, în prefața acestui volum, vorbind 
despre sociologie şi istorie, că sociologia, „această ştiinţă nouă, pe cât de ambițioasă 
pe atât de rău definită de cele mai multe ori, uneori se opune istoriei, alteori vrea 
s-o înlocuiască, pe când în realitate ea trebuie s-o completeze şi s-o îmbogăţească” |. 
Nu e vorba aici de vreo ierarhizare a valorii diferitelor ştiinţe, nici de ambiția de a 
face din istorie sau din sociologie ştiinţa fundamentală, pe care cealaltă trebuie s-o 
servească. Ne interesează din gândirea lui H. Berr numai constatarea că sociologia 
şi istoria se completează şi se îmbogăţesc una pe alta. Aşa se explică de altminteri 
faptul că Eduard Mayer, care susţine categoric că istoria nu este nici sociologie, 
nici psihologie aplicată, face totuşi, în introducerea lucrării sale, o adevărată 
sociologie ?. Încât e foarte naturală împărţirea istoricilor de astăzi în istorici- 
-istorizanţi care în operele lor se limitează numai la explicarea devenirii istorice, şi 
istorici-sociologizanţi care se ridică de la fapte individuale la instituţii generale, la 
consideraţii sociologice”. Simpla înşirare sau povestire de fapte nu mai satisface 
astăzi pe nimeni. De la vechii analişti şi cronicari, la care găsim această concepţie a 
istoriei, nu s-a mai scris istoria în modul acesta. Chiar forma pragmatică a ei, care 
nu este nici ea adevărata istorie ştiinţifică, are tendinţa de a se ridica la consideraţii 
sociale generale. 

Aceasta se datorează faptului că istoria şi sociologia sunt foarte strâns legate între 
ele, pentru că amândouă studiază fenomene sociale, privindu-le însă fiecare din alt 
punct de vedere. De aici rezultă aşa-zisele încălcări de domeniu sau chiar confun- 
darea acestor ştiinţe. Istoria se ocupă de fapte omeneşti, cercetându-le în necontenita 
lor schimbare şi urmărind mereu aspectul nou sub care se prezintă viaţa popoarelor. 
Agentul principal al tuturor acestor schimbări este omul, dar nu individul ca fiinţă 
biologică, ci omul trăind alături de alţii şi împreună cu ei, omul social Societăţile 
omeneşti ca atare determină istoria, de aceea ele sunt obiectul de cercetare al istoriei. 
Istoria, zice D. Koigen, se ocupă de continuitatea dinamică a neamului omenesc. Ea 
are de-a face cu speţe de indivizi a căror continuitate şi Constant în acţiunea 
generală o urmăreşte +. Prin urmare, ceea ce numim noi fenomen istoric cuprinde şi 

exprimă această voinţă a speţei. Încât procesul de formare a istoriei coincide cu acela 
de devenire a grupului social şi naţional. Istoria reprezintă astfel memoria cea mai 
fidelă a popoarelor despre propria lor viaţă $. Istoria, deşi are ca obiect individualul, 
nu se ocupă de omul izolat, ci de speța umană, de societate, începând cu acel 
moment când omul dobândeşte simţul istoric adică atunci când îşi dă seama că 
aparţine unui grup social care are un trecut în care s-au succedat generaţii de strămoşi 
de-ai lui şi când leagă prezentul şi viitorul de acest trecut. Căci a avea simţ istoric 
înseamnă a putea ordona şi lega în timp variatele fenomene sociale, situându-le pe 
fiecare la locul cuvenit şi explicându-le prin raporturile cauzale dintre ele. În acest 
mod, piramidele egiptene şi diferitele liste de regi sunt monumente istorice, căci ele 
au vrut într-adins să fie urme istorice pentru viitor, exprimând începutul de existenţă 
a simțului istoric D. 

Fenomenul istoric este aşa de strâns legat de grupul social, încât studiul său nu 
se poate face decât o dată cu acela al societăţii, iar sensul lui este de-a dreptul social. 
De aceea mulţi cercetători au confundat sociologia cu studiile istorice. Asupra 
raporturilor dintre sociologie şi istorie se pot deosebi mai multe concepţii, şi anume : 
1) sociologia se confundă cu filosofia istoriei.2) sociologia se reduce la istorie 
propriu-zisă 3) sociologia, privită sub diferite aspecte, este totuna cu filosofia 
istoriei şi cu istoria,4) sociologia şi istoria sunt două ştiinţe deosebite, fiecare având 
un punct de vedere special în cercetarea fenomenelor socialYom examina fiecare 
ipoteză în parte, arătând temeiurile pe care se sprijină şi argumentele pe care le 
invocă, fără a intra în detalii prea multe, care ne-ar duce prea departe în studiul 
acestei probleme speciale. 

Filosofia istoriei este o reflecţie asupra istoriei ca ştiinţă, asupra faptelor istorice, 
a cauzalităţii şi legilor istoriei. În general, toate studiile de acest fel, începând din 
antichitate şi până în zilele noastre, au urmat două direcţii, făcând din filosofia 
istoriei când o metafizică a istoriei când o logică şi o epistemologie a ei. În prima 
sa formă, filosofia istoriei a cercetat ce este un fapt istoric, care este esenţa şi cauza 
sa, ce scop urmăreşte istoria, pe când în a doua direcţie a urmărit găsirea şi explicarea 
principiilor cunoaşterii istorice, a conceptelor şi judecăților istorice. 

Filosofia istoriei, cu aceste caractere, a apărut o dată cu spiritul filosofic grecesc, 
deşi chiar şi în cosmogoniile mitologice vechi există un fel de filosofie a istoriei, 
căci ele se ocupă de originea, evoluţia şi sfârşitul omenirii. În genere, concepţiile 
vechi sunt epiciclice şi teocentrice, totul fiind explicat prin ideea de divinitate şi 
destin. Când începe a-şi face drum ideea de cauză naturală, se introduce şi în istorie 
un alt punct de vedere şi altă explicare a fenomenelor istorice. Astfel, Herodot 
face consideraţii generale şi încearcă explicaţii cauzale ale fenomenelor istorice, 
nemaimărginindu-se la simpla povestire a legendelor şi miturilor, iar Tucidide caută 
cauzele faptelor, explicând acţiunile oamenilor prin motive şi scopuri. Tucidide 
crede că istoria nu poate fi numai produsul unui destin, nici numai al voinţei zeilor, 
ci oamenii îşi fac istoria, căci ea constă în acţiune şi aceasta depinde de caracterul 
uman. În locul acelei „vini tragice” care apăsa asupra eroilor şi constituia singura 
explicaţie a vieţii şi destinului lor în antichitate, începe a se introduce ideea de putere 
a voinţei şi spiritului individului, care luptă, se bucură şi suferă. Din antichitate 
iese in relief în special Polibiu, care se ocupă de scopul fenomenelor istorice şi de 


5. Dr. Dorner, Die Aufgabe der Philosophie der Geschichţein „Preussische Jahrbücher”, 1919, Heft. 
III, p. 313. 
6. Theodor L. Haering, Geschichtsphilosophie Baden, 1925. 


RAPORTURILE DINTRE SOCIOLOGIE ŞI ALTE ŞTIINŢE 129 


consecinţele faptelor pentru dezvoltarea societăţii. În Evul mediu, în afară de sistemul 
de filosofie a istoriei al Sf. Augustin, care îi dă un caracter apologetic, Otto v. 
Freising este acela care vorbeşte despre legi istorice, formulând chiar trei legi care 
vor să stabilească necontenita schimbare, mizeria crescândă a oamenilgt progresul 
culturii de la Est spre Vest. 

În epoca modernă, Vico urmăreşte să explice stările sociale prin legi istorice. EI 
susţine că evoluţia culturală a popoarelor trece prin trei perioade circulare, şi anume : 
teocratică, eroică şi umană, în prima dominând fantezia, în a doua voinţa şi în a 
treia cunoaşterea ştiinţifică. Montesquieu, fără a trece peste rolul accidentului şi al 
hazardului, afirmă totuşi necesitatea cercetării cauzelor naturale ale fenomenelor 
istorico-sociale. Un popor, zice el, poate pieri în urma unei bătălii pierdute, dar ca 
o singură bătălie pierdută să aducă după sine distrugerea unui stat, trebuie să fi 
existat acolo o stare generală şi cauze de aşa natură, încât războiul a fost numai o 
cauză ocazională de pieire a statului. În acest caz, distrugerea statului trebuie 
explicată prin cauze sociale generale. Montesquieu de altminteri are unele idei care 
se găsesc dezvoltate mai apoi de Hegel, căci el explică viaţa popoarelor nu numai 
prin factorii externi şi cantitativi, cum ar fi de pildă situaţia geografică, ci şi printr-un 
spirit internal poporului, care este ceva creator, căci printr-un proces de diferenţiere 
necontenită el creează cultura poporului. Spiritul acesta este o parte din spiritul 
mondial. Istoricul trebuie să privească şi să explice dezvoltarea acestui spirit nu în 
mod haotic, ci după legi &. 

În cugetarea franceză a secolului al XVIII-lea, Turgot are meritul de a fi căutat, 
în cercetările sale asupra progresului spiritului omenesc, legile generale de explicare 
a mersului fenomenelor sociale, făcând consideraţii de filosofie a istoriei şi a 
moralei. Principiul suprem care explică trecerea societăţilor în mod alternativ prin 
perioade de calm şi de agitaţie este, după el, perfecțiunea căci oricâte momente de 
barbarie şi de dezordine s-ar constata în viaţa istorică a popoarelor, totuşi se desprind 
trei idei fundamentale, care explică evoluţia socială şi dovedesc realizarea perfecțiunii, şi 
anume : dezvoltarea raţiunii omeneşti, îmblânzirea moravurilor perfecţionarea 
instituţiilor sociale. 

La Condorcet, această idee se conturează şi mai clar, căci pentru dânsul istoria 
nu este altceva decât ştiinţa manifestărilor maselor sociale, iar filosofia istoriei ar fi 
sociologia însăşi. Fenomenele istorico-sociale le condiţionează Condorcet de câţiva 
factori fundamentali care explică atât producerea, cât şi fizionomia lor specială, şi 
anume ` 1) dispoziţiile oamenilor, deci factorul psihologic, 2) influenţele naturale 
exterioare sau mediul cosmic şi geografic, 3) influenţa reciprocă a indivizilor unii 
asupra altora şi 4) achiziţiile culturale existente. 

Se vede clar din aceste sumare consideraţii că, pentru gânditorii amintiţi mai 
înainte, cercetarea fenomenelor sociale se confundă în fond cu filosofia asupra 
fenomenelor istorice. Nu mai insistăm asupra altor cugetători, care se depărtează 
prea mult de caracterul concret al realităţii sociale, căutând sensul intim al devenirii 
umane şi idealurile care se pot formula pentru omenire, ca şi pentru diferitele 
generaţii care se succedă una după alta. Sociologia ar deveni în acest caz un fel de 

teleologie colectivă, care ar urmări nu explicarea fenomenelor concrete, cu variaţia 
şi complexitatea lor, ci scopurile permanente şi generale ale vieţii. 

În afară de aceştia sunt însă alţi cercetători, în special istorici, care vor să extindă 
ştiinţa pe care o reprezintă ei şi asupra altor ştiinţe şi, în consecinţă, înglobează 
sociologia în istorie, confundând aceste două discipline ştiinţifice una cu alta. Pentru 
a ilustra această concepţie, nu vom cita decât câţiva dintre cei mai de seamă istorici 
moderni. Astfel e Karl Lamprecht, care susţine că istoria este, în primul rând, o 
psihologie socială şi, ca atare, legile pe care le va stabili ea sunt legi psihologice. 
Obiectul istoriei ar fi căutarea a ceea ce este permanent şi general în fenomene, deci 
a regularităţilor constante, care sunt legile. Iar fenomenele istorice, la rândul lor, 
apar după această concepţie numai ca nişte produse ale unui suflet social, ale unei 
conştiinţe generale, care se găseşte în necontenită evoluţie. Fazele de evoluţie ale 
acestui suflet social constituie perioadele istorice pe care trebuie să le privim şi să 
le explicăm în dependenţă absolută de cauze psihologice şi economice °. Cercetând 
istoria Germaniei până în secolul al XIX-lea, Lamprecht exemplifică această concepţie 
a sa, deosebind şase mari epoci, şi anume: 1) animismul preistoric?) simbolismul, 
3) tipismul, 4) convenţionalismul,5) individualismul spirituați 6) subiectivismul. 
În prima perioadă, toate fenomenele sunt explicate prin existenţa spiritelor, care 
reprezintă cauza şi motorul oricăror schimbări. Nomadismul şi proprietatea colectivă 
constituie caracterele regimului economic din acest timp. În a doua epocă, natura 
este explicată şi interpretată prin simboluri şi imagini, care ajung să se confunde cu 
fenomenele reale. Gândirea şi voinţa individului au un caracter simbolic şi operează 
cu simbolul. Ca regim economico-social, simbolismul coincide cu o totală subordo- 
nare a individului faţă de clanul căruia îi aparţine. Tipismul reprezintă o fază mai 
înaltă a evoluţiei, fiind caracterizat prin lărgirea câmpului conştiinţei şi prin 
acordarea de valoare individului, care devine tip reprezentativ, luând chiar înfăţişarea 
eroului, în timp ce colectivitatea îşi precizează fizionomia sa specială, devenind 
naţiune. În preajma Renaşterii, o dată cu dezvoltarea individului, contractul şi con- 
venţia încep a fi considerate drept temeiul relaţiilor dintre indivizi, iar regimul 
economic dobândeşte şi el un caracter individualist Wl. Acest individualism nu întârzie 
a se accentua şi în domeniul spiritual, unde capătă o notă raţionalistă. În sfârşit, 
secolul XVIII culminează prin trecerea de la individualism la subiectivisnintrucât 
comunitatea socială însăşi, precum şi natura întreagă sunt privite prin prisma 
subiectivităţii omeneşti. 

În toate aceste şase faze de evoluţie a conştiinţei sociale, se dă o luptă aprigă 
între conştient şi inconştient, fiecare tinzând să rupă cât mai mult din domeniul 
celuilalt. Până la urmă iese învingătoare însă conştiinţa, a cărei victorie reprezintă 
liberarea treptată a spiritului de sub puterea misterului, a superstiţiei şi ignoranței. 
Prin urmare, fazele acestea reprezintă stări sociale şi epoci diferite, în care 
intensitatea conştiinţei este din ce în ce mai mare. Pentru Lamprecht, obiectul istoriei 
este cercetarea legilor generale de evoluţie ale conştiinţei sociale şi explicarea 
fenomenelor care au loc înlăuntrul grupului social - ceea ce constituie şi obiectul 
sociologiei în acelaşi timp |. 

La fel concepe raporturile dintre sociologie şi istorie Kurt Breysig, care crede 
că istoria trebuie să se ocupe de ceea ce este social, de raporturile dintre individ şi 

comunitate, precum şi de feluritele forme de manifestare ale vieţii spirituale !?. 
Istoria nu se va mărgini să cerceteze numai fundamentul material al faptelor, ci va 
urmări cu atenţie efectele lor politice, care denotă o existenţă spirituală Astfel, ea 
apare ca o „istorie a voinţei şi simţirii, a reprezentării şi gândirii” 55. 

Faptul că atât istoria, cât şi sociologia utilizează acelaşi material de cercetare, 
precum şi colaborarea unor factori variaţi şi multipli la producerea fenomenelor 
istorice şi a celor sociale au putut duce uşor la confundarea acestor două ştiinţe. 

Deci, în afară de prima concepţie, din literatura sociologică şi istorică se 
desprinde şi o a doua teorie, care identifică sociologia nu numai cu filosofia istoriei, 
ci şi cu istoria propriu-zisă. Au fost însă cercetători care au confundat sociologia cu 
filosofia istoriei, pe de o parte, şi cuistoria ca ştiinţă, pe de alta.N-am decât să 
amintesc pe Paul Barth, a cărui lucrare fundamentală este clasică în această privinţă We 
El face deosebire între sociologia concretă şi sociologia abstractă, susţinând că 
istoria este totuna cu sociologia concretă, în timp ce teoria istoriei sau filosofia ei se 
confundă cu sociologia abstractă. Istoria are ca obiect nu individul izolat, şi nici 
fenomenele referitoare la astfel de indivizi, ci societatea umană, omul izolat fiind 
numai obiectul artei. Nu poate fi obiect de istorie decât ceea ce are importanţă pentru 
societate. Prin urmare, obiectul istoriei este, pentru Barth, identic cu acela al 
sociologiei. Dacă ne gândim la filosofia istoriei, constatăm că ea se preocupă de 
adevărurile cele mai generale referitoare la viaţa istorică şi socială. Societatea, zice 
Barth, este un organism, deoarece ea prezintă o unitate sistematică a părţilor sale 
componente. Dar nu avem de-a face cu un organism fizic, ci cu unul de natură 
spirituală, pentru că „omul nu intră în societate cu corpul, ci cu voinţa sa” '5. Astfel, 
„organismul social este o asociaţie de unităţi de voinţă” 16. Cu modul de dezvoltare 
şi de manifestare al acestei voințe sociale se ocupă sociologia. Dar aceeaşi temă o 
are şi filosofia istoriei. Astfel că, după Paul Barth, sociologia se confundă cu filosofia 
istoriei şi cu istoria în acelaşi timp. 

Cam la acelaşi rezultat ajunge în ultimul timp Luigi Sturzo, cunoscutul gânditor 
şi om politic italian. Cercetând natura vieţii sociale, el admite două metode principale 
prin care sociologia îşi poate ajunge scopul, şi anume: 1) metoda experimentală 
care cercetează faptele sociale în mod analitic, arătând elementele constante, natura 
şi legile lor, şi 2) metoda istorică prin care se studiază sintezele sociale, factorii lor 
şi dialectica procesului uman. Adevărata sociologie, zice Sturzo, este istoricistă, 
deoarece structura socială a umanităţii este numai propria sa concretizare, iar aceasta 
e un proces care se desfăşoară în timp 1! Considerând societatea ca o rezultantă a 
indivizilor, care au în ei instinctul asociaţiei, iar fenomenele sociale şi finalitatea lor 
ca o proiecţie a indivizilor în activitatea lor şi această proiecţie ca un proces de 
devenire istorică, Luigi Sturzo trage concluzia că sociologia trebuie să fie istoricistă. 
Dar el trece dincolo de istorism pentru a ajunge la filosofie, care, în ultimă instanţă, 
ar cuprinde şi istoria şi sociologia. 

Istoria, după dânsul, sistematizează în mod raţional experienţa umană, care este 
socială, precum filosofia sistematizează în mod raţional legile generale ale gândirii 

şi acţiunii omeneşti. În modul acesta, spune el textual, „filosofia şi istoria sunt două 
moduri de a prinde activitatea omenească, fie în sistematizarea ideilor scoase din 
realitate, fie în sistematizarea realităţii după idei. Se poate spune că, în fond, filosofia 
Şi istoria se reduc una la alta, întrucât amândouă, sub forme diferite, au drept obiect 
raționalitatea care se actualizează în fenomene umane, după legile generale ale 
realităţii 15. Nu ne preocupă pentru moment concepţia lui Sturzo despre raţional, 
irațional, cauză şi finalitate transcendentă, ci urmărim numai să arătăm cum, pentru 
acest gânditor, filosofia şi istoria se confundă de fapt cu sociologia. 

În sfârşit, pentru a încheia această sumară expunere a modului cum a fost privită 
problema raporturilor dintre sociologie şi istorie, trebuie să cităm şi o a patra concepţie, 
care consideră istoria şi sociologia ca două ştiinţe diferite fiecare având un obiect 
propriu de cercetare, deşi sunt în foarte strânsă legătură una cu alta. 

Deosebirea pe care a încercat s-o facă R. Lacombe între istorie şi sociologie, 
atribuind primei ca obiect de studiu „evenimentul” sau „fenomenul”, iar secundei 
„instituţia” sau „stările sociale”, nu este destul de cuprinzătoare, căci foarte mulţi 
istorici au studiat în operele lor instituţii sociale, nu s-au mărginit numai la expunerea 
unor fapte petrecute, ci le-au încadrat în „totul” social şi au explicat evoluţia institu- 
tiilor din diferite epoci istorice. H. Rickert însă este acela care a pus problema 
aceasta pe un alt teren, căutând să arate deosebirea punctelor de vedere şi a atitu- 
dinilor acestor două ştiinţe faţă de realitatea socială. 

Concepţia sa generală, aşa cum a înfăţişat-o în lucrarea sa fundamentală Die 
Grenzen der naturwissenschaftlichen Begriffsbildurgnde să combată predominarea 
ştiinţelor naturii şi a metodelor lor asupra celorlalte domenii de cunoaştere, precum 
Şi orice încercare de a construi o concepţie pur naturalistă despre lume. Rezultatele 
cercetărilor ştiinţifice se concretizează în concepte, care însă, dacă sunt alcătuite 
după metoda ştiinţelor naturale, nu pot fi valabile pretutindeni şi mai ales în istorie. 
Întocmai ca şi Bergson, Rickert susţine că orice concept ştiinţific prinde realitatea 
empirică într-o formă simplificată, nu în bogăţia şi diversitatea ei normală. De aceea, 
foarte uşor se poate constata deosebirea dintre intuiţia realităţiişi conceptul ei Din 
aceeaşi cauză, în conceptele ştiinţelor individualul dispare complet, rămânând numai 
nişte scheme unitare, aceleaşi pretutindeni, dar sărace în conţinut. Or, realitatea este 
bogată, variată şi cuprinde o mulţime de elemente individuale, diferite după loc şi 
timp. În acest caz, graniţa peste care nu pot trece conceptele ştiinţelor naturale este 
chiar realitatea empirică în individualitatea şi intuitivitatea sa. În special domeniul 
spiritualului este refractar acestor concepte generale, foarte utile pentru orientarea 
practică a omului, dar improprii pentru explicarea realităţii întregi. Ceea ce este 
individual şi apare o singură datăonstituie obiectul de cercetare al unei alte ştiinţe, 
anume al istoriei. 

Prin urmare, în deosebire de ştiinţele naturii, care utilizează concepte, cercetând 
numai ceea ce este general, istoria priveşte realitatea din alt punct de vedere, preocu- 
pându-se de ceea ce este particular şi individual. Istoria, ca şi toate celelalte ştiinţe, 
are de prelucrat un material intuitiv, pe care trebuie să-l ordoneze tot prin concepte, 
dar de altă natură decât acelea ale ştiinţelor. Însă, după cum ştiinţele naturii vor să 
elimine ceea ce este individual, fără a-l putea înlătura complet, tot aşa nici istoria 
nu poate scăpa de elementele generale şi asemenea celor din ştiinţele naturale. 

În alcătuirea conceptelor istorice, cercetătorul se călăuzeşte după un principiu 
nou, care este oarecum general şi pe baza căruia el face un triaj, o selecţie din 


18. Idem p. 18. 

materialul bogat de fapte pe care i-l oferă viaţa popoarelor. El nu poate lua în consi- 
derare tot ceea ce se întâmplă, ci numai ceea ce interesează istoria. De aceea, istoricul 
trebuie să aleagă esenţialul, adică ceea ce este în legătură cu totul istoric Ceea ce 
este dispersat, singular şi fără vreo importanţă pentru viaţa colectivă nu constituie 
obiectul ştiinţei istoriei. Realitatea istorică nu ne arată nicăieri indivizi izolaţi, ci 
numai integrați într-o unitate mai mare, de care depind ei şi cu care stau în reală 
legătură. Prin urmare, s-ar putea spune că şi istoria se foloseşte de ceva general, ca 
orice altă formă de gândire ştiinţifică, care operează cu concepte generale. Aşa este, 
dar o dată cu această recunoaştere a unei anumite forme de general, trebuie să 
accentuăm că istoria întrebuinţează „generalul” nu ca un scop, cum e în ştiinţele 
naturii, ci numai ca un mijloc pentru a studia individualul, care este propriul său 
obiect. 

Istoria ca ştiinţă, zice Rickert, se ocupă de individual, dar nu de individualităţi 
personale, ci de individualităţi de grupe având nişte concepte colective individua- 
lizatoare 17. Noţiunea de individ poate avea două sensuri: 1) ceva care apare o 
singură dată, având caractere particulare, care îi dau o fizionomie specială ; 2) ceva 
indivizibil, unic, singur. Cel de-al doilea sens se referă la ceva oarecum corporal, 
fizic, or acesta nu interesează istoria, căci „nu o unitate trăită face unitatea istorică a 
unei personalităţi” %. Istoria ca atare nu se ocupă de indivizi biologici, de aceea în 
cadrul consideraţiilor ei nu poate intra acest al doilea sens în care poate fi înţeleasă 
ideea de individ. 

Dintre indivizi şi fenomene particulare se alege ceea ce este esenţial după un 
criteriu general, care este ideea de valoare. Astfel, istoria nu e numai descrierea 
faptelor individuale şi care apar o singură dată, ci ea priveşte aceste fapte în raport 
cu o valoare generală. Aceasta nu înseamnă că istoria valorifică faptele sau că 
stabileşte judecăţi de valoare, căci ea face numai o raportare teoretică a obiectelor la 
valori — şi aceasta constituie, după Rickert, un caracter esenţial al istoriei. Obiectele 
istorice, fără a fi apreciate drept bune sau rele, pozitive sau negative, dacă sunt 
raportate la o valoare generală, devin importantesau indiferentefaţă de această valoare. 
Rickert spune textual: „valoarea trebuie să fie totdeauna pozitivă sau negativă şi să 
explice obiectul considerat ca bun sau rău. Simpla raportare la valoare este, din 
contra, cu totul departe de această alternativă şi-l arată pe un obiect ca esenţial, fără 
a se întreba asupra însuşirii sale de bun sau rău” 7. Fără a insista mai mult asupra 
concepţiei lui Rickert, rezumăm că pentru el: 1) obiectul istoric e o realitate particu- 
lară, care apare o singură dată, ceva individual?) „istoricul” e ceva real legat de 
o fiinţă cu voinţă, de ceva unitar şi cu valoarg 3) individualul istoric este realitatea 
raportată, printr-o relaţie teoretică, la o valoare generală, prin care se face unitatea 
diversităţii faptelor individualeDacă aceasta este esenţa ştiinţei istoriei, să vedem 
în ce raport stă ea cu sociologia, după Rickert. 

Societatea este ceva care s-a format treptat şi s-a dezvoltat în mod lent, luând 
diferite înfăţişări. Ea poate fi privită din punct de vedere istoric, în fazele ei particu- 
lare şi individuale de dezvoltare, dar poate fi studiată şi din punct de vedere a ceea 
ce este comun în diferitele forme ale vieţii sociale. Deci viaţa socială poate fi 
cercetată şi prin individualizare, dar şi prin generalizare, constituind astfel material 
de studiu pentru două ştiinţe. Istoria este ştiinţa care adoptă primul punct de vedere, 


19. Heinrich Rickert, Geschichtsphilosophie 

21. Idem p. 327. 

pe când sociologia este ştiinţă generalizatoare. În modul acesta, istoria şi sociologia, 
deşi diferite între ele, se completează totuşi una pe alta. 

Nu ne mai oprim asupra concepţiei lui W. Windelband, pentru care istoria e o 
ştiinţă de faptecare vrea să redea „adevărata formă a trecutului” "7. expunând tabloul 
oamenilor şi al vieţii lor, în toată bogăţia şi vivacitatea lor individuală. Şi tot aşa, nu 
stăruim nici asupra lui A. Grotenfelt, care observă strânsa legătură dintre sociologie 
Şi istorie, constatând că în cercetările istorice se poate vorbi de o direcţie sociologică, 
a cărei menire este să arate factorii colectivi ai vieţii istorice şi momentele materiale 
externe ale evoluţiei culturii, în timp ce istoria propriu-zisă stabileşte numai faptele 
individuale şi legătura dintre ele 27. 

Nu putem să nu ne oprim însă şi să nu discutăm puţin asupra câtorva gânditori 
contemporani români care au cercetat această problemă mai îndeaproape, repre- 
zentând puncte de vedere foarte interesante. Astfel, trebuie să cităm concepţia 
profesorului Nicolae Iorga şi a lui A.D. Xenopol. N. Iorga, deşi afirmă că faptele 
se repetă, pentru că „numai numele se schimbă, accidentele care nu sunt aceleaşi, 
dar în fond e acelaşi eveniment, aceeaşi situaţie” 2, totuşi recunoaşte că istoria, în 
deosebire de sociologie, se ocupă de ceea ce este particular, lăsând în seama socio- 
logiei să se ocupe de ceea ce este general în viaţa socială. Pe omul de ştiinţă exactă, 
naturală îl interesează generalitatea faptelor, întocmai ca şi pe sociolog, pe când 
„istoricul nu poate descoperi asemenea generalităţi în faptele istorice şi dacă s-ar 
putea prinde chiar, ele nu-l interesează” %. Un studiu general asupra revoluţiei, 
asupra dezvoltării ideii de dinastie este sociologie, pe când istoria „vrea să ştie cum 
a fost Revoluţia franceză din 1789 sau cea engleză din 1642, cum s-a dezvoltat dinastia 
carolingiană sau cea capeţiană” 7%. Iar în alt studiu al său, profesorul Iorga afirmă 
categoric că „faptele istorice nu se reproduc niciodată întocmai, ci au o noutate 
nesfârşită” 7. 

A.D. Xenopol, fostul profesor de istorie al Universităţii din Iaşi, ajunge la acelaşi 
rezultat ca şi Heinrich Rickert, pe căi diferite însă. El susţine că istoria este ştiinţa 
evoluţiei în timp, indiferent dacă e vorba de fenomene generale sau individuale în 
spaţiu, de aceea chiar renunţă la deosebirea făcută de Rickert între fenomene 
individuale şi fenomene generale, împărțindu-le pe toate în fenomene de repetiţigi 
fenomene de succesiune€. Spaţiul şi timpul, zice el, sunt existente în afară de noi. 
Faptele care se petrec în aceste două cadre, fără a fi influențate de forţe modifica- 
toare, le numeşte dânsul fapte de repetiţie, iar cele care suferă influenţa unor astfel 
de forţe active în special în timp sunt fapte de succesiune. E adevărat că şi faptele de 
repetiţie nu se reproduc în mod identic, dar diferenţele care s-ar observa de la un 
caz la altul sunt atât de mici, încât pot fi neglijate, fără ca fenomenul în întregimea 
sa să sufere. Mai mult încă, chiar diferenţele dintre ele se repetă oarecum succesiv. 
Din contra, la faptele de succesiune diferenţele sunt foarte pronunţate, încât ele fac 
să dispară fondul comun şi constant al lor. De exemplu: la stratificarea rocilor 
constatăm o repetiţie evidentă, dar straturile terestre diferă atât de mult unul de altul, 

încât nu se mai vede adeseori asemănarea lor, ci diferenţa dintre ele. Succesiunea 
deci nu poate fi uniformă, ci e diferențiată, pentru că în acest proces intervine un 
factor nou, timpul ca mijloc de acţiune al forţelor transformatoare. 

Fenomenele de repetiţie pot dobândi o formulare precisă în legi, pe când cele de 
succesiune nu. Istoria se ocupă de fenomenele de succesiune în timp. Timpul 
constituie pentru istorie un factor absolut indispensabil, întrucât nu se poate concepe 
ideea de succesiune fără cea de timp. În gândirea lui Xenopol, timpul e cadrul în 
care are loc ordonarea faptelor istorice, dar în acelaşi timp e şi o forţă activă. „Fără 
această noţiune a duratei, aceea a istoriei nu ar putea exista”, zise Xenopol. Prin 
urmare, ceea ce individualizează fenomenele, dându-le o fizionomie proprie, este 
timpul. De aceea, „individualul în istorie este numai o consecinţă a intervenţiei 
modificatoare a timpului” %. De la această deosebire între fenomene de repetiţie şi 
fenomene de succesiune, Xenopol merge mai departe, făcând distincţie între două 
forme de cauzalitate, şi anume: cauzalitatea de repetiţieşi cea de succesiune In 
prima formă e caracteristic faptul că efectul coexistă cu cauza, pe când în cauzalitatea 
de succesiune fenomenele se explică unele prin altele, cauza fiind premergătoare 
efectului. Primul fel de cauzalitate duce în mod inevitabil la legi, pe când cel de-al 
doilea numai la formularea unor regularităţi, pe care Xenopol le numeşte serii. Legea 
este oarecum condensarea tuturor fenomenelor într-un fenomen tip, independent de 
timp, pe când seria nu există decât prin timp. Prin urmare, Xenopol admite legi de 
repetiţie pentru ştiinţe şi serii cauzale pentru istorie, seria fiind o înlănţuire de fapte 
succesive şi deci neasemenea între ele, legate printr-o legătură de cauzalitate %. 
Desigur că Xenopol a avut premergători şi în această direcţie, dar aici nu ne intere- 
sează acest lucru 7. 

În deosebire de Rickert însă, Xenopol nu admite ideea de valoare în istorie ca un 
element necesar faptului istoric, deoarece el o consideră drept ceva foarte relativ şi 
variabil după timpuri şi locuri. Xenopol confundă valoarea cu valorificarea. Combă- 
tând pe Rickert, el afirmă că dacă prin valoare se înţelege interesulnostru pentru tot 
ceea ce ne înconjoară şi dacă din acest interes facem un principiu de alegere a 
esenţialului, atunci conceptul valorii există în orice ştiinţă, nefiind numai un 
principiu istoric, întrucât orice ştiinţă în domeniul său alege numai ceea ce îi pare 
esenţial şi o interesează. În acest caz, valoarea sau e luată într-un sens prea larg şi 
atunci nu mai este ceva specific istoriei, sau se confundă cu valorificarea şi ca atare 
nu are ce căuta în ştiinţă ?. 

Care este raportul dintre istorie şi sociologie, după Xenopol În lucrarea sa 
fundamentală Théorie de histoire precum şi în alte studii, dar mai ales în articolul 
său Sociologia e storia, publicat în anul 1904, Xenopol atribuie sociologiei ca obiect 
de studiu cercetarea faptelor de repetiţie, iar istoriei cele de succesiune "7. El face 
deosebire între sociologia statică şi cea dinamică, susţinând că în prima formă ea 
poate stabili legi fixe, pe când în cea de-a doua ea poate formula numai unele 
regularităţi, aşa-numitele serii istorice. Pentru ca din aceste serii să se scoată legi, 
ar trebui ca între serii să existe un anumit grad de similaritate, ceea ce nu se poate 
constata, căci dacă în primele lor manifestări istorice popoarele sunt asemănătoare, 
pentru că nu sunt încă individualizate, mai târziu dispar aceste asemănări şi apare 

caracterul etnic al fiecăruia, devenind din ce în ce mai pronunţat aspectul lor indivi- 
dual, producându-se din ce în ce mai mari diferențieri. După cum se vede, pentru 
Xenopol nu prea este deosebire între istorie şi sociologia dinamică. În orice caz, 
deşi face clară distincţie între faptele de repetiţie şi cele de succesiune, atribuind 
istoriei ca obiect de studiu pe cele de succesiune, iar sociologiei fenomenele care se 
repetă, totuşi, când împarte sociologia în statică şi dinamică, el rezervă pentru cea 
dinamică fenomenele de succesiune şi seriile istorice, întocmai ca şi pentru istorie. 


Am înfăţişat în mod sumar toate concepţiile care s-au formulat cu privire la 
raporturile dintre sociologie şi istorie, stăruind asupra celor mai reprezentativi 
gânditori în această direcţie. Fără îndoială că dintre toate cele patru concepţii expuse, 
aceasta din urmă cuprinde cea mai mare parte de adevăr. Sociologia nu se poate 
confunda şi nu trebuie să fie confundată nici cu filosofia istoriei, nici cu istoria. 
Filosofia istoriei nu este sociologie, căci ea construieşte apriori societatea şi evoluţia 
ei. Hegel odinioară, ca şi Spengler azi, porneşte de la ideea unui destin logic, care 
se dezvoltă într-un ritm bine determinat şi care în fondul său nu ne este nouă 
accesibil. Ce destin misterios a pus în fiecare părticică de pământ şi în fiece suflet 
forţele şi impulsiunile torențiale care mişcă popoarele şi pe indivizi? Din neliniştea 
chinuitoare a unui suflet legat de pământ se naşte cultura, mereu suplă, veşnic în 
devenire în totalitatea sa, cu aspecte particulare după popoare şi naţiuni. Viaţa ei se 
scurge însă într-o alternanță eternă şi impozantă, căci dinamismul interior, creator 
de valori noi, e urmat de încremenirea exterioară şi spaţială în civilizaţie. Este deci 
un destin organic al vieţii totale a grupului social. Spengler afirmă chiar „necesitatea 
organică a destinului” 21. Dar sociologia nu trebuie să aibă a face cu aprioricul şi 
nici să se ocupe de structura metafizică a omenirii. Filosofia istoriei caută valorile 
normative supreme pentru succesiunea fenomenelor, apreciază diferitele forme de 
evoluţie şi le priveşte în raport cu o valoare ideală, măsurând distanţa care le desparte 
de dânsa, pe când sociologia explică numai valorile realizate. Şi dacă istoria se ocupă 
de individualitatea istorică, aceasta nu numai în sensul de persoane individuale, ci 
de popoare şi complexe individuale, caracteristice, sociologia cercetează numai ceea 
ce e general şi comun societăţilor. Aşa că punctul de vedere din care priveşte istoria 
faptele sociale este altul decât acela al sociologiei. 

Fenomenele istorico-sociale sunt determinate în genere de trei factori principali, 
şi anume: 1) masele, 2) personalităţile, 3) sistemele politice, fiecare având rolul său 
clar şi importanţa sa specială. Astfel, nu se poate vorbi de istorie decât acolo unde 
sunt mase, sub forma de popoare, naţiuni sau alt fel de corporaţii 55. Alături de mase, 
care fac mişcările istorice, trebuie neapărat să accentuăm rolul personalităţilor, care 
pentru unii istorici sunt întotdeauna reprezentanţii aspirațiilor timpului lor. Ranke 
vede în aceste personalităţi nişte purtători de idei noi, precum şi motorul fenome- 
nelor istorice. Personalitatea sau personajul istoric, cum îi zice L. Febvre, este 
„autorul responsabil al unei mari opere istorice” %. El poate fi un om mare, o 
puternică individualitate sau poate deveni o personalitate istorică dacă împrejurările 
îl ajută, indiferent de felul calităţilor spirituale pe care le are el. În special în epocile 

de mari crize, de revoluţii, se vede importanţa personalităţii. Se poate uneori ca nu 
atât însuşirile personale, cât mai ales momentele politice şi sociale să fie acelea care 
să producă personalităţile istorice. 

Sociologia nu neglijează nici ea rolul indivizilor şi al momentelor, dar cercetează 
în special stările permanente de lucruri şi se preocupă nu atât de forma sau structura 
individuală a societăţilor, cât de fenomenele generale şi de aspectele comune 
societăţilor, de instituţiile lor şi de tipurile existente de societate *. Istoria studiază 
grupul social din punct de vedere individual. Fenomenele banale, zilnice, uniforme 
nu prezintă nici o importanţă pentru istoric, căci ele nu diferenţiază popoarele unul 
de altul şi nici diferitele epoci la acelaşi popor. Numai ceea ce iese din comun şi are 
un aspect particular, interesând însă în acelaşi timp viaţa totului social, numai aceasta 
e obiect de istorie. 

Astfel, istoria precizează caracterele proprii din care se poate vedea dezvoltarea 
unui popor, iar sociologia extrage ceea ce e comun tuturor societăţilor în evoluţia lor 
generală. Întrucât sociologia nu cercetează însă numai o structură socială devenită, 
ci şi procesul de devenire al societăţii, ea nu are un caracter static. Fenomenele 
istorice, pe de altă parte, fiind factori de schimbare ai structurii sociale, interesează 
în cel mai înalt grad pe sociolog. O revoluţie, cu înfăţişarea sa particulară şi locală, 
este unul dintre mijloacele importante de modificare a structurii unei societăţi — de 
aceea sociologul va trebui să ţină seamă de toate datele istorice, scoțând din ele tot 
ceea ce îi foloseşte pentru explicarea transformărilor sociale în genere şi pentru 
constituirea unor noi forme de structură socială. Istoria expune material din trecut, 
iar sociologia, cu ajutorul lui, explică fenomenele sociale în mod genetic. De aceea 
istoria poate servi sociologiei ca metodă de cercetare 

Comparaţia sociologică, despre care vom vorbi într-unul din capitolele următoare, 
utilizează foarte mult material istoric. Numai prin ajutorul istoriei putem stabili 
tipurile de instituţii sociale şi de societăţi în mod evolutiv. Istoria face posibilă, de 
exemplu, reconstruirea tipului general de familie, pornind de la cea patriarhală agnatică 
şi trecând prin cea paternală, pentru a ajunge la forma conjugală pe care o are astăzi. 
Şi tot prin ajutorul istoriei a putut cerceta sociologul cum s-a trecut de la dreptul 
tribal la cel naţional propriu-zis şi la dreptul internaţional. Dacă comparaţia este 
experiment indirect în sociologie, cum spunea Durkheim, atunci trebuie să recunoaştem 
sincer că acest experiment nu este posibil fără ajutorul istoriei. Încât sociologia şi 
istoria, rămânând două ştiinţe distincte, fiecare cu obiectul ei de studiu, sunt totuşi 
strâns legate între ele, istoria devenind pentru sociologie un preţios auxiliar metodologic. 


Sociologia şi psihologia 


Nu este de mirare pentru nimeni că legătura dintre sociologie şi istorie poate fi 
discutată şi chiar tăgăduită, întrucât între aceste două ştiinţe avem de-a face cu 
deosebiri fine şi greu de prins de la prima vedere. Ceea ce însă pare evident pentru 
oricine este apropierea dintre faptele sociale şi cele psihologice, încât mulţi obser- 
vatori ai vieţii colective au ajuns chiar să identifice sociologia cu psihologia. Acesta 
este cazul cel mai obişnuit. 


37. Georg Menz, Soziologie und Geschichte,in „Deutsche Rundschau”, April, 1925. 

Nu este însă mai puţin adevărat, în acelaşi timp, că, fie sub influenţa natura- 
lismului filosofic, fie din cauza dorinţei de a găsi o modalitate de cercetare obiectivă 
sigură, întâlnim în sociologie şi concepţii care vor să înlăture complet orice element 
psihologic din gândirea sociologică, afirmând chiar un raport de exclusivitate între 
sociologie şi psihologie. Astfel, teoriile mecaniciste reduc fenomenele sociale la forţe 
mecanice, pentru faptul că în societate avem de-a face cu fenomene exterioare 
sufletului individual şi cu o cauzalitate proprie, deosebită de cea individuală. Dacă 
societatea este un mecanism, cum crede această teorie, în care dispar indivizii şi 
unde chiar produsele lor spirituale apar numai ca un reflex social, fiind determinate 
în mod fatal de o cauzalitate obiectivă, omul însuşi devine un lucru, pierzându-şi 
calitatea lui de agent spiritual activ. Într-o astfel de societate, munca şi produsul 
omului sunt considerate ca ceva mecanic, spiritul său nu mai este forţă creatoare, ci 
totul e prins şi se mişcă într-un angrenaj rece şi absolut străin de om. lată o concepţie 
mecanicistă care tăgăduieşte caracterul psihologic al faptului social. 

Obiectivismul şcolii durkheimiste seamănă, din acest punct de vedere, foarte mult 
cu această concepţie mecanicistă, deoarece şi pentru Durkheim fenomenele sociale 
au o natură specifică, deosebită de psihologia obişnuită. Ele au o cauzalitate proprie, 
de natură mecanică, excluzând orice finalitate care le-ar putea da direcţie şi le-ar 
putea indica ţinte. 

Aceasta este o primă atitudine faţă de problema raporturilor dintre psihologie şi 
sociologie, afirmarea unui raport de exclusivitate 

Dar, deşi toate aceste teorii au dreptate când afirmă existenţa unei cauzalităţi 
sociale deosebite de cea individuală psihologică, deşi susţin cu temei natura obiectivă 
a fenomenelor sociale, totuşi păcătuiesc atunci când trag concluzia că sociologia nu 
poate fi şi nu trebuie să fie legată de psihologie. Toţi reprezentanţii acestei concepţii 
uită că societatea nu este numai ceva exterior individului, ci şi ceva existent în 
conştiinţa lui, deoarece fenomenele sociale în esenţa lor sunt relaţii obiectivate şi 
concretizate în forme uneori materiale. Oricât de exterioare ar fi faţă de individ, 
fenomenele sociale au elemente psihologice şi se bazează pe psihologie. Să ne uităm 
înapoi la diferitele tipuri de societăţi pe care le descrie istoria şi vom vedea că fiecare 
are aspectul său caracteristic, că ceea ce este azi în societatea noastră nu seamănă cu 
ele, că şi constituţia lor este alta, pentru că ceea ce le-a produs este omul şi omul s-a 
schimbat. Legile şi instituţiile sociale se transformă necontenit, deoarece şi trebu- 
inele omeneşti sunt într-un proces de neîncetată devenire. Dreptul, familia, 
organizarea economică şi politică, precum şi cultul au îmbrăcat, rând pe rând, forme 
diferite, căci sufletul omului a suferit transformări radicale, pornind de la cultele 
agrare şi de la totemism, pentru a ajunge la religia monoteistă a salvării. O dată cu 
credinţa şi ideile omului despre Dumnezeu, despre suflet, despre forţele naturii, s-au 
schimbat şi formele sociale de viaţă. Nu poate fi vorba de raport social şi de viaţă 
colectivă decât dacă există circulaţie de idei şi de conţinuturi psihice între oameni. 
Ceea ce ne pare nouă mort, exterior, neînsufleţit în societate, instituţii al căror rost 
nu-l înţelegem, forme de manifestare constrângătoare care par a nu avea nici o 
legătură cu ideile şi trebuinţele sufletului nostru, toate au rezultat însă din pulsaţiile 
active ale sufletului, la vremea lor. Ni se pare nouă curioasă întreaga ceremonie 
cunoscută la australieni sub numele de Intichiuma în care vedem o mulţime de 
gesturi groteşti şi copilăroase — şi totuşi pentru mentalitatea acelor clanuri şi triburi 
toată această ceremonie este străbătută de spirit, de forţă, care nu poate fi considerată 
drept ceva material. La baza tehnicii, care ne stăpâneşte astăzi, precum şi a tuturor 
inovaţiilor, care răscolesc din temelie aşezările sociale, este tot omul, cu pasiunile şi 

trebuinţele sale, cu idealurile şi aspiraţiile lui. De aceea, cu dreptate a afirmat Bougl6 
că „fără viaţă psihologică nu există viaţă socială” 3%. 

Durkheim exclude finalitatea din viaţa socială, voind să explice totul numai prin 
mecanismul cauzal, ca şi cum nu am avea de-a face cu fiinţe vii, frământate de 
dorinţe şi stăpânite de credinţe. Chiar diviziunea muncii o explică Durkheim numai 
prin volumul şi densitatea crescândă a populaţiei. Dar, la urma urmei, aceste cauze 
oarecum mecanice, pe care le invocă Durkheim, nu sunt ele însele produsul unor 
anumite trebuinţe, cum ar fi nevoia de socialitate, de apropiere a oamenilor unul de 
altul sau instinctul de reproducere ? Pe lângă acestea, creşterea densităţii populaţiei 
produce lupta pentru viaţă, căci îngreuindu-se satisfacerea trebuinţelor tuturor acelora 
care trăiesc pe acelaşi teritoriu, li se impune astfel căutarea unor noi mijloace de trai 
ŞI, în acelaşi timp, sunt nevoiţi să se lupte unii cu alţii. În sfârşit, nevoia de a satisface 
mai repede şi mai bine trebuinţele - toate acestea duc la diviziunea muncii. Încât 
ceea ce pare o cauză pur mecanică, analizată în fondul său, se arată a fi în depen- 
den de alte elemente de natură mai fină şi nu fără legătură cu psihicul. De aceea, 
„dacă tratăm fenomenele sociale drept lucruri exterioare, ne scapă esenţialul lor” 39, 

În contra atitudinii mecaniciste, care exclude orice element psihologic din viaţa 
socială, se ridică o altă concepţie, care afirmă tocmai strânsa legătură dintre social 
şi psihic, mergând uneori până la o adevărată identificare între aceste două noţiuni 
şi reducând chiar sociologia la psihologie. Astfel, dacă ne oprim un moment asupra 
câtorva cercetări, reprezentanţi ai diferitelor ştiinţe sociale, vom constata lesne câtă 
importanţă se dă factorului psihic în explicarea fenomenelor sociale. 

Economistul german Gustav Schmoller, deşi recunoaşte valoarea forţelor naturale 
în viaţa economică, nu poate trece cu vederea factorul psihic şi rolul său în determi- 
narea chiar a fenomenului economic, căci legile de drept şi măsurile de stat pot 
schimba sau pot influenţa, după împrejurări, dezvoltarea vieţii economice. Prin 
urmare, nu numai forţele tehnico-naturale, ci şi cele spirituale sunt elemente 
determinante ale economiei naţionale. Schmoller, afirmând caracterul obiectiv al 
instituţiilor sociale, nu neglijează însă nici aspectul lor psihologic. De aceea el 
vorbeşte despre bazele psihice, morale şi juridice ale economiei naţionale” ® şi 
înţelege prin aceasta extinderea obiceiurilor, a aprecierilor, a ordinii morale şi în 
domeniul economic, atribuind spiritualului puterea de a determina activităţi econo- 
mice. „Orice descriere economică şi socială e un fragment din istoria obiceiurilor” 4, 
zice Schmoller. Pentru acest motiv, reformele economice care se fac nu trebuie să 
treacă prea uşor şi prea repede peste obiceiurile şi tradiţia popoarelor. 

Un alt economist german, Wagner, vede în economia politică o adevărată 
psihologie aplicată. El încearcă să facă o psihologie economică, preocupându-se în 
special de motivarea acţiunii economicgepe care o explică prin trebuinţă Nu există 
acţiune cu caracter economic care să nu fie determinată de o anumită trebuinţă a 
omului. Dar el nu vede în această trebuinţă o forţă naturală asemenea celor mecanice, 
ci o forţă psihică supusă influenţei mediului, care îi poate modifica intensitatea sau 
aspectul, dependentă însă şi de voinţa tenace a omului, care urmăreşte în viaţă 
realizarea unui maximum de bine sau de folos cu un minimum de sforţare. Wagner 
deosebeşte chiar motive tipice de acţiune, laitmotive care sunt de natură psihologică. 


38. C. Bougl€, Les sciences sociales en Allemagne,ed. II, Paris, 1902, p. 15. 

39. Idem pp. 155-156. 

40. Gustav Schmoller, Grundriss der allgemeinen Volkswirtschaftslehdeyster Teil, Leipzig, 1923, p. 6. 
41. Idem,p. 51. 

Şi dacă trecem acum la o altă ştiinţă socială, la drept, constatăm şi aici, întocmai 
ca şi la economia politică, că unii dintre cei mai de seamă reprezentanţi ai ştiinţei 
dreptului afirmă cu tărie baza psihică a fenomenului juridic. Astfel, R. v. Ihering 
porneşte de la principiul că „nu există acţiune fără scop”, căci chiar atunci când ni 
se pare că o acţiune oarecare este fără sens şi nu are justificare, ea se săvârşeşte în 
baza unui scop, pe care noi poate nu l-am înţeles. Faptele juridice sunt produse ale 
voinţei, întocmai ca şi celelalte fapte sociale. Atunci când suntem constrânşi, noi nu 
lucrăm fără scop, ci alegem dintre două alternative pe cea mai puţin rea pentru noi. 
Încât mediul exterior, zice Ihering, nu acţionează în mod direct şi absolut mecanic 
asupra individului, ci el produce motive care influenţează sufletul omenesc şi 
îmbracă în genere forma unor scopuri-cauze H. 

Dreptul poate să înceapă ca un fenomen de forţă care se impune, dar întotdeauna 
el reprezintă în fond un fenomen de valoaré?, care devine normă pentru voinţa 
omenească şi chiar imperativ. Aspectul acesta exterior, forma de imperativ sub care 
apare dreptul nu este însă decât un mijloc pentru realizarea moralității şi a dreptăţii. 
Indiferent de concepţia pe care o au juriştii despre funcţia dreptului - dacă scopul 
lui este persoana individuală umană sau voinţa politică a naţiunii — toţi recunosc 
natura psihologică şi morală a dreptului. Astfel, unii cred că dreptul trebuie să 
asigure dezvoltarea morală, fizică şi intelectuală a individului, respectând principiul 
autonomiei voinţei individuale, bineînţeles în anumite limite impuse de interesele 
altora în acelaşi scop TT. Alţii cred însă că individul are atâta preţ câtă valoare repre- 
zintă el pentru comunitate. De aceea, nu el ar fi scopul ultim al dreptului, ci 
interesele comunităţii sau ale statului “5. Oricum ar fi considerat, dreptul rămâne 
strâns legat de psihologie şi bazat pe ea. 

De la constatarea acestor legături între ştiinţele sociale şi psihologie, unii 
cercetători au mers mai departe, chiar prea departe, şi au redus sociologia la 
psihologie, considerând-o numai ca o ramură a acesteia. Începând chiar cu Lazarus, 
care încă de la 1860 se ocupa cu probleme de psihologie socială, putem constata 
încercarea de a identifica sociologia cu psihologia socială. Căci Lazarus condiţiona 
existenţa societăţii de conştiinţa colectivă, adică afirma clar şi precis legătura cea 
mai importantă care uneşte pe indivizi într-un grup social. Toate fenomenele sociale 
(religioase, juridice, economice etc.), fie că se prezintă armonios unite laolaltă, fie 
că apar în formă antagonistă, toate nu sunt altceva decât idei, sentimente şi voliţiuni, 
care pot fi descrise de istorie, de etnografie, dar nu pot fi explicate decât de psiho- 
logie — susţine Lazarus. El face însă deosebire între psihologia individuală, care 
studiază pe om ca o fiinţă aparte, de sine stătătoare, ca şi cum ar exista izolat, şi 
psihologia socială, al cărei obiect este dependenţa reciprocă a indivizilor şi 
modificările pe care le produce această dependenţă în sufletul lor. Dar psihologia 
socială trebuie să studieze mai ales spiritul publicsau conştiinţa colectivă, care există 
şi în sufletul individului, fiind însă în acelaşi timp şi ceva mai presus de el. Cu 
modurile de organizare ale spiritului public, precum şi cu influenţa lui asupra 
conştiinţei individuale se ocupă psihologia socială, pe care Lazarus o confundă în 
realitate cu sociologia %. 


42. R. v. Ihering, Der Zweck im Recht6-8 Aufl., Leipzig, 1923. 

43. Fritz Münch, Kultur und Rechtin „Zeitschrift für Rechtsphilosophie”, Bd. I, Leipzig, 1914. 

44. Ambroise Colin et H. Capitant, Droit civil, t. I, ed. II, Paris, 1919, p. 5. 

45. Dr. Hans Franck, Neues deutsches Recht Miinchen, 1934. 

46. Lazarus, Uber den Begriff und die Möglichkeit einer Vălkerpsychologia, „Deutsches Museum”, 
citat după Bougl€. 

Sociologii mai noi au căzut adeseori într-un adevărat psihologism fiind înclinați 
să tăgăduiască însuşi caracterul de obiectivitate al fenomenelor sociale, ceea ce 
desigur este tot atât de exagerat şi periculos pentru existenţa sociologiei ca şi 
afirmaţiile naturalismului şi mecanicismului social. 

Printre reprezentanţii psihologismului trebuie să facem însă o deosebire, căci sunt 
unii care confundă sociologia cu psihologia colectivă, iar alţii chiar cu psihologia 
individuală. Astfel, De Roberty susţine prioritatea spiritului colectiv, prin care se 
explică şi cel individual, nu însă în sensul lui Durkheim, care a afirmat că „faptele 
sociale nu sunt o simplă desfăşurare de fapte psihice, ci, din contra, acestea din 
urmă nu sunt în mare parte decât prelungirea celor dintâi în interiorul conşti- 
inţelor” +. De Roberty recunoaşte o independenţă fenomenelor psihice individuale, 
care au o interioritate a lor, sunt influențate de viaţa socială, dar în nici un caz nu se 
reduc la fapte sociale. Deosebirea dintre psiholog şi sociolog, zice De Roberty, constă 
în faptul că primul analizează starea internă a conştiinţei, pe când secundul se ocupă 
de manifestările ei exterioare “%. Sociologul va trebui să arate în acelaşi timp cum se 
formează şi cum evoluează conştiinţa socială în raport cu conştiinţele individuale. 
După concepţia lui De Roberty, sociologia trebuie să se ocupe de mecanismul 
psihologic al conştiinţei sociale, tema ei fiind astfel de natură psihologică. 

În sfârşit, nu putem trece cu vederea peste unul dintre gânditorii care acum 
30 de ani se impunea cugetării filosofice şi cercetărilor psihologice în mod cu totul 
deosebit. E vorba de W. Wundt, fost profesor în Leipzig, întemeietorul laboratorului 
de psihologie experimentală şi unul dintre cei mai savanţi cercetători, căci nu a fost 
disciplină ştiinţifică în care să nu fi fost orientat şi asupra căreia să nu fi gândit şi 
scris. El a creat o adevărată socio-psihologie, aplicând principiile psihologice şi 
explicând prin ele viaţa socială. Wundt cercetează diferitele instituţii sociale în 
aspectul lor exterior, dar nu se mulţumeşte numai să le descrie sau să arate 
mecanismul funcţionării lor, ci caută cauzele psihologice care le produc. De aceea 
în monumentala sa lucrare V6lkerpsychologie apărută în 10 volume, se ocupă, mai 
înainte de orice, de funcțiunile mentale care fac posibile viaţa colectivă şi evoluţia 
socială. Iar aceste funcțiuni le explică el prin interacţiunea indivizilor de-a lungul 
vremii, prin intermediul succesiunii generaţiilor. Nu intrăm acum în detalii, deoarece 
vom reveni asupra concepţiei lui Wundt cu ocazia problemei naturii societăţii. 
Menţionăm însă numai că, pentru Wundt, sociologia constă din mai multe disci- 
pline, şi anume: 1) etnologia, care descrie diferite feluri de societate omenească, 
2) demografia statistică, prin ajutorul căreia se constată numeric interdependenţa 
fenomenelor sociale şi 3) ştiinţele politice care înfăţişează diferitele tipuri de orga- 
nizare politică. 

Analizând numeroasele instituţii sociale existente, Wundt cercetează în primul 
rând procesele psihologice subiective care le-au dat naştere. Legile prin care se 
explică şi se transformă realitatea socială nu sunt altceva, pentru Wundt, decât 
aplicaţii ale legilor psihologice, bineînţeles cu adaptările necesare. 

Gânditorii şi sociologii citați mai înainte înţeleg să explice fenomenele sociale 
prin ajutorul psihologiei colective, stabilind o identitate între această ştiinţă şi 
sociologie. Sunt însă alţii care fac apel de-a dreptul la psihologia individuală, 


47. E. Durkheim, De la division du travail social,ed. III, Paris, 1911, p. 341. 
48. De Roberty, Sociologie et Psychologie, in „Les Annales de l’Institut International de Sociologie”, 
t. X, 1904. 

încercând să rezolve problema prin ajutorul ei. Aşa, de pildă, este cunoscută seducă- 
toarea teorie a sociologului francez Gabriel Tarde, pentru care faptul social nu este 
altceva decât un anumit fel de contact între două suflete care au între ele anumite 
legături. Viaţa sufletească este foarte complexă şi variată în înfăţişările sale, de 
aceea, dacă uneori putem observa uşor formele sale exterioare de manifestare, alteori 
trebuie să urmărim cu multă perspicacitate o serie întreagă de procese psihice care 
se cheamă sau se produc unul pe altul. Gabriel Tarde, ocupându-se în special de 
rolul unui anumit factor, căruia dânsul îi dă o foarte mare importanţă în viaţa psihică, 
anume de sugestie şi felurile ei, deosebeşte trei forme fundamentale de manifestare 
ale sufletului ` extramentalul, intramentaluji intermentalul 

Prin extramental se înţeleg toate acele fenomene care se produc în sufletul cuiva 
datorită unei influenţe exterioare, fie chiar a mediului cosmic. Intramentale sunt 
actele sufleteşti produse prin autosugestie, fenomenele în care factorii exteriori, de 
orice natură ar fi ei, au un foarte mic rol sau nici unul. Şi, în sfârşit, intramentale 
sunt fenomenele psihice produse sub influenţa sugestiei reciproce a indivizilor între 
dânşii. Viaţa de toate zilele a omului este supusă unei necontenite influenţe a seme- 
nilor săi, unui proces de sugestie inconştientă pe care o exercită asupra lui fie cei 
mai bine înzestrați din punct de vedere spiritual şi care deci au prestigiu intelectual, fie 
cei cu situaţie socială şi economică superioară. Fiecare, la rândul său, primeşte şi 
dă sugestii, devenind prin aceasta un centru de intersecţie al tuturor influențelor 
intermentale. Prin astfel de fenomene intermentale se formează societatea şi posi- 
bilitatea de a le înţelege pe ele uşurează însăşi explicarea fenomenelor sociale. 
Fenomenele acestea intermentale sunt obiectul de studiu al sociologiei, care devine 
astfel o interpsihologie“. Faptele sociale nu sunt altceva decât rezultatul unei sugestii 
care se exercită, după legi diferite, de către oameni, unii asupra altora. Influențele 
acestea reciproce se traduc în viaţa obişnuită prin adaptarea conduitei fiecăruia la 
conduita celorlalţi, printr-un conformismrezultat din identitatea de gândire, produsă 
şi ea, la rândul ei, printr-un proces de imitație. În concepţia lui Tarde, imitaţia este 
cel mai important factor, este elementul fundamental care adună pe oameni laolaltă, 
stabilind între ei o omogenitate spirituală, o adevărată socializare a lor. 

Elementele psihice sau cantităţile care dau impulsiuni, determinând acţiunile 
oamenilor sunt, după Tarde, credinţele şi dorinţele, care se combină în diferite 
moduri în sufletul indivizilor, producând creaţia, inovaţia, care, dacă se generalizează 
prin imitație şi se răspândeşte în cercuri din ce în ce mai mari, fiind adoptată de alţi 
indivizi, devine un fapt social. Iată în câteva cuvinte concepţia lui Tarde, care reduce 
sociologia la psihologie, la o interpsihologie, cum îi zice dânsul. 

Fără îndoială că sociologia are puternice legături cu psihologia, că nu se poate 
separa de dânsa, deoarece fenomenele sociale nu sunt altceva decât spirit obiectivat 
şi concretizat. Dar de aici nu se poate conchide că sociologia se reduce la psihologie. 
Faptele sociale capătă un caracter special, care nu poate fi explicat prin legile 
psihologiei obişnuite, ba mai mult chiar, ele apar cu o stringenţă direct opusă 
variabilităţii subiective a sufletului omenesc. Sociologia şi psihologia au fiecare un 
obiect special al lor de cercetare şi un anumit punct de vedere. 

Sociologii americani şi cei englezi au fost înclinați foarte adesea să dea o 
deosebită importanţă psihologiei sociale, prin care au crezut ei că se poate explica 

societatea. De aceea literatura sociologică americană cuprinde numeroase lucrări de 
psihologie socială. În anul 1913, Charles Ellwood, recunoscând independenţa socio- 
logiei ca ştiinţă, afirma totuşi ca bază imediată a ei psihologia, deoarece nu se poate 
concepe grup social decât dacă există relaţii conştiente între oameni S. Viaţa socială 
este desigur legată de mediul fizico-geografic şi de biologie, dar esenţa ei este 
psihică, de aceea în explicarea sociologică trebuie să intervină şi psihologia. Psiho- 
logia socială este, pentru Ellwood, o parte din sociologie, al cărei rol este de a aplica 
principiile psihologice în interpretarea fenomenelor sociale. Ea cercetează rolul 
instinctelor, al sentimentelor şi al proceselor intelectuale în viaţa socială, în 
organizarea socială şi în evoluţia ei 7. 

Cercetând cu atenţie domeniul faptelor sociale, precum şi acela al vieţii sufleteşti, 
oricine este impresionat de modul cum se întrepătrund ele şi se influenţează reciproc, 
chiar în fenomenele cele mai subiective şi mai interioare. Sunt într-adevăr fapte 
psihice a căror simplă enumerare arată precis că ele nu pot fi explicate şi înţelese 
decât în raport cu societatea. Cum s-ar putea explica, de exemplu, sentimentul de 
prietenie sau simpatia decât prin raportarea la altcineva, la un individ, care devine 
cauza şi obiectul acestui fenomen psihic? Sunt o sumedenie de alte fenomene 
sufleteşti, asupra cărora vom stărui chiar în acest capitol şi care nu pot fi lămurite 
decât prin ajutorul factorului social. 

Această interpenetraţie reală a fenomenelor sufleteşti cu cele sociale a făcut pe 
H. Stoltenberg să analizeze mai îndeaproape unele fenomene psihice şi să conchidă 
la existenţa a două discipline noi, anume : sociopsihologia şi psihosociologia. Socio- 
psihologia se ocupă de fenomenele care nu pot fi gândite altfel decât individualizate 
în conştiinţa unei persoane, chiar dacă ele sunt produsul influenţei societăţii. Acestea 
au dobândit un caracter subiectiv şi aparţin individului. Din contra, psihosociologia 
va trebui să studieze acele fenomene care nu pot fi gândite decât într-un raport 
conştient cu alte fiinţe. Cu alte cuvinte, această disciplină se va preocupa de 
fenomene sociale privite în aspectul lor psihologic, ar fi vorba deci de fenomene de 
grup explicate în mod psihologic %. 

Pentru a exemplifica această concepţie, ne vom opri asupra unui singur fenomen 
pe care-l analizează Stoltenberg, arătând elementele lui sociale, anume conştiinţa. 
Conştiinţa individului este determinată de experienţele altora şi de atitudinea lor faţă 
de dânsul. O percepţie despre altul reprezintă în acelaşi timp şi o anumită stare 
sufletească. De exemplu : o strângere de mână a cuiva îmi poate lăsa impresia clară 
sau că se bucură când mă vede, sau că a făcut un gest pur convenţional. Conştiinţa 
mea poate percepe exteriorul unui individ, culoarea ochilor lui, mărimea trupului 
său, dar ea poate pătrunde şi mai departe, sesizând ceea ce se petrece chiar în 
conştiinţa lui. Acesta e un fenomen nou, e conştiinţa despre conştiinţa altuiaau, cu 
termenul lui Stoltenberg, e Mitbewusstsein 

Sau tot aşa, cineva poate avea cunoştinţă despre modul cum se reflectă sufletul 
unei a treia persoane în conştiinţa altcuiva. De exemplu: un bărbat gelos are conşti- 
inţa că prietenului său îi place femeia pe care o iubeşte el. Această nouă formă de 

conştiinţă o numeşte Stoltenberg MitmitbewusstseinÎn acest proces sufletesc se poate 
ca obiectul conştiinţei unui alt om, care este subiect al conştiinţei noastre, să nu fie 
numaidecât o a treia persoană, ci să fim noi înşine. Cu alte cuvinte, un individ 
oarecare are conştiinţă de efectul sau impresia pe care o produce propria sa persoană 
în conştiinţa altuia. Aceasta este un fel de conştiinţă de sinedobândită prin elemente 
interpsihice sau, cum îi zice Stoltenberg, este Selbmitbewusstsein „Această conşti- 
inţă despre conştiinţa unui semen, care are ca obiect sufletul nostru, acest mod de 
a-şi privi atât exteriorul, cât şi interiorul propriu al fiinţei sale în oglinda altora, 
această posibilitate de a pune faţă în faţă, ca două lucruri opuse, modul cum se vede 
cineva pe sine în conştiinţa sa cu modul cum se reflectă în conştiinţa altuia nu a fost 
încă cercetată şi expusă complet, deşi are o mare importanţă pentru viaţa socială 
omenească” "7. Nu stăruim mai departe asupra formelor acestei conştiinţe, deşi 
trebuie să mărturisim că avem de-a face cu un câmp de cercetări noi şi foarte 
interesante, în ciuda terminologiei greoaie pe care o întrebuinţează Stoltenberg şi 
care în româneşte este intraductibilă. 


După ce am arătat, în cele ce precedă, modul cum s-a pus problema raporturilor 
dintre psihologie şi sociologie şi soluţiile care s-au dat, vom cerceta în detaliu 
legătura dintre aceste două ştiinţe, fixând poziţia fiecăreia. Nu se poate tăgădui că 
societatea, deşi constă din instituţii obiective, concrete, constrângătoare chiar faţă 
de individ, are totuşi o bază psihică, pentru că toate aceste instituţii sunt raporturi 
dintre oameni. De aceea, nu se poate studia societatea făcându-se abstracţie de om, 
şi când zicem om", ne gândim în special la sufletul lui. Faptele sociale trebuie 
înţelese în întregul lor mecanism şi acest lucru nu e posibil dacă nu ne dăm seama 
de substratul lor psihologic. Sociologia studiază faptele sociale în înlănţuirea lor 
cauzală şi sub aspectul lor obiectiv, în timp ce psihologia le interiorizează, urmăreşte 
procesul lor de transformare psihică sub influenţa societăţii, precum şi motivarea 
internă a acţiunilor sociale. Sociologia nu se poate dispensa de ajutorul psihologiei 
în cercetările sale, ci ambele ştiinţe se influenţează şi se ajută reciproc. 

Astfel, psihologia, chiar în construcţia sa, se bazează pe numeroase elemente 
sociale, încât Dilthey a exprimat un adevăr curent şi incontestabil când a susţinut că 
sociologia „numai prin abstracţie se poate separa din ştiinţa totală a realităţii 
social-istorice şi nu se poate dezvolta decât în necontenit raport cu ea”**. Prin 
urmare, însuşi obiectul psihologiei, omul, nu este ceva separat de contextul social, 
căci individul izolat este o ficţiune. Natura omenească e ceva permanent social, căci 
mediul, obiceiurile, tradiţiile, convențiile grupului în care este înglobat individul 
determină felul de manifestare al naturii sale. Am putea spune că omul este o fiinţă 
care devine treptat-treptat om, deoarece instinctele, dispoziţiile şi tendinţele moş- 
tenite de la strămoşi devin umane numai prin contactul cu alţi semeni, prin cooperare 
sau conflicte şi aşa mai departe S5. Atât de mult toceşte societatea tot ceea ce este 
animalic în individ şi îl transformă, încât pe măsură ce omul e mai sociabil, e mai 
blând, mai omenos, mai om. Dar avem încă o dovadă evidentă de această influenţă 
transformatoare a societăţii chiar în procesul de izolare, care e întovărăşit de o 
scădere a funcţiunilor mentale, foarte adesea chiar de abrutizare. Omul trăieşte în 

diferite cercuri şi grupe sociale, având interese deosebite, care toate se întâlnesc în 
el şi-i formează sufletul. Astfel, el apare ca membru al unei familii, ca luptător 
într-un partid politic, ca adept al unei credinţe religioase etc. El are psihologia clasei 
din care face parte, mintea lui operează cu un anumit fel de reprezentări şi concepte 
şi sufletul său posedă o rezonanţă specială. De aceea, se poate vorbi şi trebuie să se 
vorbească de o psihologie profesională, de o psihologie a declasaţilor etc. Tot aşa, 
nu este un secret pentru nimeni şi nici măcar nu e greu de observat că alta este 
psihologia săteanului faţă de aceea a locuitorului dintr-un oraş mic şi cu atât mai 
diferită faţă de aceea a orăşeanului din centrele urbane mari. Astfel, ţăranul are un 
spirit individualist, ţine la bucata lui de pământ mai mult decât la orice. L. Raymont 
l-a înfăţişat admirabil în romanul său Les paysans iar Pearl Buck, deşi a luat 
subiectul din altă lume, dintr-o rasă colorată, a redat însuşirile generale ale sufletului 
țărănesc, indiferent de ţara în care s-ar afla, în romanul său Terre chinoise Țăranul 
e stăpânit mai mult de instinct, de aici stabilitatea şi ordinea care-l caracterizează, 
de aici caracterul său conservator, de aici lipsa unei perspective mai largi de viaţă. 
Din contra, orăşeanul e calculat, mereu în mişcare, dornic de schimbări, revolu- 
Donat, condus de interese şi de inteligenţă reflexivă. Săteanul reprezintă oarecum 
imobilismul faţă de orăşean. Aglomerarea de oameni la oraşe necesită o producţie 
mai intensă, deci o diviziune şi specializare a muncii mai mari ca la sate. Tehnici- 
zarea orăşenească îl face pe individ, fără voia şi ştirea lui, să-şi formeze o concepţie 
naturalistă şi mecanicistă despre lume. Într-adevăr, orăşeanul trăieşte într-o atmosferă 
de organizare tehnică, în care mâna omului a lucrat şi prelucrat totul. „Pământul 
dispare de sub picioarele sale şi se transformă în asfalt, casele ascund orizontul, 
pânze de fum întunecă albastrul cerului, lămpile electrice concurează stelele...” 56, 

Psihologii şi pedagogii au fost izbiţi de faptul că fiii de ţărani crescuţi în mediul 
rural au puterea de observaţie şi atenţia mai mari decât copiii de la oraş, precum şi 
fantezia mai bogată. Cetăţenii din oraşele mici au sentimentul de pudoare şi teama 
de opinia publică mai dezvoltate decât locuitorii oraşelor mari ”. Tot aşa, există 
variaţii psihologice după rase şi după sexe, încât aşa-numita psihologie generală este 
nevoită să se ocupe acum mai mult de procesele diferenţiale ale vieţii psihice totale. 
Fenomenele sufleteşti cele mai interioare sunt influențate, profund influențate, de 
societate, încât psihologia generală s-ar reduce în realitate la psihologia diferenţială. 
Eduard Spranger cercetează formele vieţii sufleteşti în mod tipologic %5, dar tipo- 
logia se reduce ea însăşi la o psihologie socială diferenţială ®. Prin urmare, societatea 
este aceea care determină fizionomia specială a sufletului omenesc. Numai forţele 
inconştiente de reacțiune aparţin individului şi nici măcar acestea nu putem spune că 
sunt pur individuale, căci în inconştient trec deprinderi şi idei dobândite în societate, 
prin educaţie şi prin contactul de fiece zi cu ceilalţi oameni. 

Reprezentările colective domină întotdeauna, încât ceea ce ne apare ca individual 
este de fapt subiectivizarea socialului. Un Robinson nu este ceva complet desfăcut 
de societate, deoarece el continuă să trăiască după modelul pe care i l-a dat societatea. 
Bergson aminteşte un personaj caracteristic înfăţişat de scriitorul Kipling în lucrarea 
sa In the Ruth E vorba de un om care s-a retras pentru a trăi singur într-o căsuţă din 

mijlocul unei păduri din India - şi care totuşi în fiecare seară se îmbracă pentru cină 
în haine negre „pentru a nu pierde respectul de sine însuşi în izolarea sa” %. 
„Gesturile noastre cele mai familiare, sentimentele noastre cele mai profunde poartă 
marcă socială. Caracterul nostru, ceea ce e mai personal, mai individual în noi e 
într-o parte a sa opera societăţii” %. De altminteri, nu e greu de observat pentru 
oricine nevoia pe care o simţim de a fi asemenea cu cei în mijlocul cărora trăim. Şi 
cât de dureros izbeşte disonanţa faţă de dânşii ! Noi nu ne îmbrăcăm la modă numai 
pentru că ne place sau fiindcă suntem dornici de inovaţii, ci pur şi simplu pentru a 
nu ne singulariza, pentru a nu ieşi oarecum afară din social. Dacă o femeie s-ar 
îmbrăca astăzi cu rochie Malacov, desigur că toţi s-ar mira sau ar râde de dânsa. 
Există deci un minimum de conformism, care-l ţine pe individ legat de ceilalţi oameni 
în societate şi care în mod inconştient chiar se găseşte în fiecare dintre noi. Astfel, 
se stabileşte un fel de mediu comun şi o mentalitate asemănătoare între toţi cei care 
trăiesc laolaltă, pentru că sunt supuşi aceloraşi reprezentări colective. După acest 
considerent, psihologii şi psihiatrii vorbesc despre anatopism mentaki despre menta- 
lităţi paradoxale Paradoxale sunt acele mentalități individuale care vin întotdeauna 
în contradicţie cu mentalitatea grupului din care fac parte. lar anatopic este acel 
individ a cărui mentalitate nu e în armonie cu mentalitatea grupului în care trăieşte, 
ci cu a altui grup. Anatopicul nu e bolnav, nu e nici nebun, căci transportat în alt 
mediu, el poate fi în armonie cu viaţa şi mentalitatea de acolo“?. Iată deci necesitatea 
de asimilare psihică, care face posibilă viaţa într-un anumit grup, viaţa socială. 

Trecând acum peste aceste consideraţii generale, vom stărui puţin asupra unora 
din cele mai importante fenomene psihice, pentru a arăta cum intervine socialul în 
alcătuirea lor. Nu ne vom ocupa în acest capitol de gândire şi conceptele intelectuale, 
pentru că acestea vor constitui obiectul de cercetare al paragrafului următor, dar 
vom analiza modul de exprimare a gândirii şi mijloacele de comunicare a ideilor de 
la om la om - limbajul 


S-a spus, şi cu dreptate, că gândirea e o vorbire interioară, o vorbire înceată, 
căci noi gândim fie în imagini, fie în concepte, fie în cuvinte. Benno Erdmann a 
susţinut că orice proces de gândire se bazează pe imaginile acustice sau optice ale 
mişcării sau chiar numai pe imaginea cuvântului spus. De aceea persoanele cărora le 
lipseşte imaginea cuvântului au oarecare dificultate în gândire. 

De la început trebuie să facem deosebire însă între limbaj şi limbă, limba fiind 
numai o anumită formă de limbaj. Prin limbaj se înţelege un ansamblu de „semne 
întrebuințate pentru a exprima şi transmite sentimente şi idei” ®, iar semn este tot 
ceea ce poate servi pentru a face comunicare între oameni. Pot fi multe semne de 
acest fel: semne naturale nesistematizateca gesturi, expresii mimice, strigăte sau 
semne sistematizate cum sunt cele scrise. Există deci un limbaj scris convenţional, 
sunt apoi semne convenţionale nevorbite, cum e limbajul surdo-muţilor, care, prin 
anumite gesturi şi figuri făcute cu degetele, alcătuiesc un alfabet în toată regula. 
Acesta ar fi un limbaj artificia] în opoziţie cu primul fel, care este natural. Unul 
dintre felurile de limbaj este şi cel articulat, cuvântul, limba propriu-zisă. Aşa că 
limba apare numai ca un anumit fel de limbaj. 

Problema limbajului a preocupat pe foarte mulţi gânditori, care au formulat 
diferite teorii prin care încercau să explice modul de formare a limbajului. „Ca 
pasărea, ca maimuța, omul a vorbit mai întâi pentru sine însuşi, adică fără intenţie, 
a făcut mişcări ale limbii şi gâtului, analoage celorlalte mişcări musculare”, zice 
Remy de Gourmont “, ajungând la concluzia că la originea limbajului este un fapt 
vital asemenea motilităţii şi vederii. Trecând peste concepţia religioasă, care vedea 
în limbaj un dar dumnezeiesc, făcut de către divinitate omului, aşa cum susţine 
Herder în lucrarea sa Ideen zur Philosophie der Geschichţeşi peste explicarea 
fiziologică, după care limbajul e ceva asemănător cu actele reflexe, cu o reacţie sau 
o mişcare făcută în mod mecanic sub influenţa unor excitaţii exterioare, ajungem la 
o altă concepţie, care dă limbajului temei psihic. 

Încă din antichitate, Lucretius Carus, ocupându-se de gândire şi limbaj, susţinea 
că gândirea premerge limbajului şi că oamenii, din nevoia de a comunica unii cu 
alţii, au inventat un adevărat limbaj de gesturi şi semne pentru a se înţelege între ei. 
Astfel, primitivii au un limbaj universal, format din simboluri naturale. Filosofii 
stoici au făcut chiar distincţia între limbajul animalelor şi acela al oamenilor, 
considerându-l pe cel dintâi drept ceva uniform şi bazat numai pe instincte, pe când 
secundul e articulat şi rezultă din gândirea omenească. Pentru stoici, limbajul nu 
este ceva inconştient, ci, din contră, e o imitație conştientă a însuşirilor lucrurilor, 
de aceea el are un aspect onomatopeic. E adevărat că omul, chiar fără să vrea, a 
imitat sunete şi mişcări, determinat de ritmul funcţiunilor fiziologice. Când auzim 
un marş, nu potrivim noi inconştient pasul după ritmul sunetelor? Mişcările 
animalelor pe care le-a văzut, strigătele naturale, vâjâitul vântului, bubuitul tunetului 
etc. — iată o sumă de impresii naturale pe care omul le-a putut imita fără voie. Dar 
de ele a legat dânsul anumite sentimente, scopuri, idei — şi atunci, pentru a denumi 
aceste fenomene naturale, el le-a imitat în mod conştient, intenţionând să comunice 
altora, prin ajutorul acestor imitații, gândurile sau emoţiile sale. Şi aşa a fost înţeles, 
pentru că toţi oamenii au văzut şi au trăit fenomenele care l-au impresionat pe 
dânsul. 

Limbajul, după cum am arătat, se alcătuieşte prin ajutorul văzului, auzului, 
tactului, prin gesturi, mimică şi prin cuvinte articulate. Dacă limbajul gesturilor şi 
semnelor exprimă mai mult emoţii şi nevoi practice, ideile şi judecăţile se exprimă 
în alt mod, şi anume prin graiul articulat, cuvântul fiind cea mai proprie formă de 
exteriorizare a lor şi uneori chiar imaginea gândirii. De aceea, limbajul articulat, 
limba propriu-zisă, pe lângă elementul afectiv, comun tuturor formelor de limbaj, 
are şi elemente raţionale. Gândirea construieşte semne de exprimare, simboluri, pe 
care apoi le substituie lucrurilor. 

Gestul şi sunetul care exprimă o emoție nu devin însă limbaj decât atunci când 
sunt înţelese de alţii, când sunt alese în mod conştient pentru a comunica altora ceea 
ce simţim sau dorim. În acest caz însă, gesturile şi sunetele devin oarecum conven- 
tionale între mai mulţi indivizi, presupunând chiar existenţa societăţii. „Viaţa în 
comun, zice Delacroix, este mediul necesar pentru limbaj ; el nu poate apărea decât 
într-un grup social şi în condiţii sociale” D". Limbajul nu este deci numai exprimarea 
sentimentelor sau emoţiilor personale, ci şi înţelegerea lor de către alţii. Chiar 
mimica şi toate celelalte forme de limbaj expresiv le utilizăm, după împrejurări, 
pentru că ne dăm seama că sunt înţelese de alţii. Societatea este astfel o condiţie a 

limbajului, întrucât procesele de expresie şi de înţelegere, fără de care nu există 
limbaj, sunt posibile numai prin asocierea indivizilor laolaltă. De aceea susţine Vendryes 
că „limbajul s-a format în sânul societăţii” şi că nu se poate vorbi despre limbaj 
decât din momentul în care „oamenii au simţit nevoia de a comunica între ei” 56. 

Graiul, limbajul articulat în special, este semnul cel mai caracteristic al trecerii 
de la zoologic la uman. El se deosebeşte de cel afectiv pentru că are elemente 
intenţionale, raţionale şi voluntare. Pe când limbajul afectiv e spontan, nereflectat, 
cel articulat e logic, reflexiv ; „primul nu caută cuvinte, celălalt le alege” “. Ambele 
forme însă au elementul social, convenţional, căci omul strigă pentru că vrea să se 
ştie ce-l doare, ce-l ameninţă sau ce doreşte. 

Limbajul este social, pentru că n-ar exista dacă n-ar fi societate, pentru că este 
într-adevăr ceva exterior individului şi pe care „el singur nu-l poate nici crea, nici 
modifica” 6., Nici chiar fonetica nu putem spune că se bazează pe elemente pur 
individuale, căci toţi indivizii care aparţin aceluiaşi grup etnic articulează cuvintele 
la fel şi aceasta nu prin imitație sau în urma unei hotărâri a vreunei autorităţi, ci 
s-ar putea spune că este un fel de constrângere fonetică, de sub jugul căreia nimeni 
nu se poate elibera. Limba variază după popoare şi nu se schimbă decât o dată cu 
ele, încât evoluţia societăţilor prezintă ca un aspect propriu al ei evoluţia limbii. Şi 
după cum societatea poate avea forme diferite, după regiunile geografice pe care se 
găseşte aşezată, tot aşa înlăuntrul aceleiaşi limbi există dialecte, precum şi ceea ce 
numesc francezii patois, legate de anumite teritorii şi regiuni. Dar acestea nu distrug 
unitatea limbii, ci înfăţişează numai grade de omogenitate mai mare sau mai mică în 
anumite regiuni. Dacă o societate este unitară, limba pe care o vorbeşte ea reflectă 
această unitate, căci unitatea unei limbi nu e determinată de factorul geografic, nici 
de frontiera politică, nici de rasă, ci numai de comunitatea sufletească. Filologul 
francez Ferdinand de Saussure consideră drept cea mai importantă unitate, necesară 
comunităţii lingvistice, legătura socială dintre oameni, interesele şi trebuinţele comune 
sau ceea ce numeşte el cu un cuvânt etnismul. Etnismul este „o unitate bazată pe 
raporturi multiple de religie, de civilizaţie, de apărare comună etc., care se pot stabili 
chiar între popoare de rase diferite şi în absenţa unei legături politice” %. 

După cum se vede, limba nu este ceva construit artificial, în mod armonios şi 
simetric după o concepţie raţională, ci ea depinde de însăşi viaţa unei societăţi şi, ca 
atare, oglindeşte unitatea societăţii sau gradul ei de eterogenitate. 

Limba suferă modificări necontenit în ceea ce priveşte vocabularul şi sensul 
cuvintelor, după diferitele împrejurări în care trăieşte o societate. Negreşit că există 
un vocabular comun pentru toţi membrii unui grup social, dar înlăuntrul aceluiaşi 
grup pot exista variaţii de cuvinte şi sensuri, după clasele sociale, după profesiuni şi 
după poziţia socială a diferiților membri care compun acel grup. Altul este limbajul 
şi stilul popular, altul e cel burghez, altul al scriitorului şi al intelectualului şi altul 
al omului de rând. Există astfel o limbă a comercianților, de unde şi nevoia de a se 
învăţa în mod special corespondenţa comercială, precum există şi un limbaj tehnic. 
Condiţiile sociale şi istorice impun în mod firesc modificări în vocabularul 
întrebuințat de oameni în vorbirea lor. Sub vechiul regim francez, de pildă, în timpul 

regalității, întrebuinţarea pronumelui la persoana a doua singular sau la plural indica, 
întocmai ca şi astăzi, un grad variabil de intimitate sau de politeţe. Se zicea „tu” 
numai între amici şi rude. După revoluţia de la 1789 însă, „tu” e întrebuințat în 
general şi în mod ostentativ ca semn al egalităţii, ca o dovadă de civism, devenind 
obligatoriu pentru toată lumea H Dar tot aşa, apariţia unor invenţii, precum şi 
transformările utilajului de producţie aduc după ele crearea de cuvinte noi. Diferitele 
clase sociale întrebuinţează cuvinte deosebite pentru a reda aceleaşi noţiuni. De 
pildă, în limba franceză, pentru a se arăta remuneraţia pe care o primeşte fiecare 
categorie socială de muncitori pentru activitatea sa, se întrebuinţează cuvinte variate. 
Astfel, se zice gage pentru servitori, traitementpentru funcţionari, solde pentru 
ofiţeri, honoraires pentru doctori sau avocaţi, salaire pentru lucrători, indemnité 
pentru parlamentari şi aşa mai departe 7. Acelaşi fenomen există de altminteri în 
toate limbile, nu numai în cea franceză. 

Cuvintele se schimbă sub influenţa diferiților factori sociali şi a împrejurărilor 
de viaţă. Astfel, necesitatea bunei cuviinţe în societate impune ca unele acte, cele 
indecente de pildă, să fie denumite prin altfel de cuvinte sau prin perifraze. Ba la 
primitivi există chiar interdicţia unor cuvinte, care nu pot fi întrebuințate, sunt 
aşa-numitele cuvinte tabu, deoarece la dânşii numele omului e considerat drept o 
parte integrantă din fiinţa sa şi cum ei cred că prin ajutorul numelui, ca şi al umbrei 
sau al unor părţi din corp se poate face vrăjitorie, numele se ţine secret, iar individul 
este numit în viaţa obişnuită cu numele clasei căreia îi aparţine. De obicei se dau 
porecle care se întrebuinţează zilnic, fără a se pronunţa numele adevărat al indivi- 
zilor. Tot aşa, la primitivi este tabu numele morţilor. De altminteri chiar la noi, 
foarte adesea în popor, există teama de a se pronunţa numele mortului, de aceea 
când se vorbeşte despre dânsul, i se spune „răposatul”. 

Întrucât limbajul este în funcţie de „masa care vorbeşte”, cuvintele îşi schimbă 
chiar sensul în cursul evoluţiei istorice a popoarelor. A. Meillet a arătat în ce mod 
se face această schimbare 7, iar Leo Jordan recunoaşte că particularităţile locale 
ale diferitelor regiuni mai mici dispar prin comunicarea oamenilor între ei şi prin 
adunarea lor la centru. Ţăranii merg cu produsele lor la târguri... şi comerţul, 
convorbirile lor nivelează şi corijează deosebirile unora faţă de alţii, aşa că unele 
cuvinte rurale sunt adoptate la oraş, precum alte cuvinte de la oraş sunt luate de 
tărani şi duse la sat °. Nu ne interesează aici modul tehnic cum se schimbă sensul 
cuvintelor, adică dacă aceasta se face prin restrângerea sensului şi întrebuinţarea lui 
la alte obiecte particulare, cu sferă mai mică sau invers, prin extinderea lui de la o 
reprezentare individuală la un grup de reprezentări sau prin deplasare - ci constatăm 
numai că mediul social pune în circulaţie sau scoate din uz anumite cuvinte sau le 
modifică potrivit împrejurărilor noi de viaţă. 

Limba se formează treptat şi se transmite din generaţie în generaţie. Ea nu moare 
decât atunci când nu mai poate exprima trebuinţele actuale ale societăţii. Altminteri, 
ea se modifică o dată cu viaţa socială, corespunzând în totul gradului de integrare şi 
diferenţiere al societăţii, căci ea este „un fapt sociologic care se produce, se dezvoltă, 
se alterează, se perfecţionează în funcţie de societatea căreia aparţine, care reflectă 
în ea gândirea colectivă, cu nuanțele pe care le pot introduce conştient sau incon- 

ştient grupele şi indivizii” 74. E adevărat că sunt unii cercetători care pierd complet 
din vedere rolul individului în procesul de creaţie sau de transformare lingvistică. 
Dar nu trebuie să uităm nici un moment că limbajul variază de la individ la individ. 
De aceea, nu putem neglija nuanțele deosebite ale limbajului după personalitatea 
celui care vorbeşte sau după stările sufleteşti în care se găseşte el. În afară de aceasta, 
cine poate tăgădui contribuţia reală şi creatoare pentru limbă a poeţilor şi a oamenilor 
de ştiinţă ? Poezia este un mijloc de creaţie şi înnobilare a limbii, zice cu dreptate 
Karl Vossler 75. Încât şi în viaţa limbii, ca şi în alte domenii de cunoaştere, societatea 
şi individul au fiecare rostul său bine determinat. Astfel, recunoscând că limba este 
ceva social, care aparţine comunităţii de oameni, nu putem tăgădui totuşi că ea este 
legată de indivizii care o vorbesc. Dovada cea mai evidentă că limba are o existenţă 
funcţională, ca întreaga societate, e faptul că ea trăieşte atâta timp cât e vorbită de 
indivizi Ip. Desigur, sunt şi fapte de limbaj care nu pot fi explicate prin ajutorul 
factorului social, în special gramatica, unde trebuie să se studieze şi să se explice 
limba în sine. Filologul danez Louis Hjelmslev se ridică în contra exagerării aplicării 
principiului şi factorului social în viaţa limbii. EI limitează aplicarea acestui factor 
numai la elementele externe ale limbii, şi anume : unitatea lingvistică, diferenţierea 
limbilor, crearea limbilor comune şi, mai ales, în lexicologie şi semantică. În 
domeniul categoriilor gramaticale însă e mai greu de constatat intervenţia elementului 
social. În genere, zice Hjelmslev, e greu să se explice fenomenele gramaticale prin 
cele sociale, deoarece „alături de condiţii de ordin social, există condiţii de ordin 
pur lingvistic şi e foarte probabil că influenţa lor este destul de mare” 7. De 
altminteri, zice el mai departe, limbajul nu este nici exclusiv, nici înainte de orice 
un fapt social, ci e de natură psihologică TT. Dar autorul nu se opreşte aici, ci susţine 
chiar că însăşi sociologia nu este decât un aspect al psihologiei. Şi în sprijinul acestei 
teze citează lucrarea noastră Das Problem der Methode in der Soziologieafirmând 
că noi am fi susținut această teză 7. Punctul nostru de vedere, în acel studiu, a fost, 
după cum se va vedea şi din capitolul următor al acestei lucrări, că nu se poate face 
cercetare sociologică fără a căuta să se înţeleagă spiritul, mentalitatea care a preşezut 
la baza oricărei instituţii sociale. Dar de aici până la reducerea socialului la psiho- 
logic e cale foarte lungă şi multă, multă diferenţă. 

Hjelmslev are dreptate numai în ceea ce priveşte părerea că în gramatică elementul 
social nu prea are influenţă. Filologii vor cerceta desigur problema aceasta mai 
amănunţit, noi observăm însă un fapt, anume că la popoarele cele mai civilizate 
găsim şi gramatica cea mai simplă şi că este o coincidenţă interesantă între dezvol- 
tarea civilizaţiei şi simplificarea gramaticală. 

În afară de limbajul vorbit însă, am văzut că oamenii pot comunica între ei şi 
prin scris în forme foarte diferite, care şi ele sunt în funcţie de civilizaţie şi de gradul 
de evoluţie al popoarelor. De la desenul, atât de mult răspândit chiar la primitivi, 
unde prin ajutorul lui se reprezintă ideile şi credinţele primitive prin imagini, şi 
până la scrierea alfabetică din zilele noastre, semnele grafice au constituit un limbaj 
foarte comod şi important pentru comunicarea la distanţă. Scrisul este însă o instituţie 

socială, caracteristică societăţilor civilizate, pentru că el presupune o corespondenţă 
fixă şi constantă între un semn şi o imagine %. 

Am înfăţişat, în liniile sale generale, problema limbajului, pentru a arăta cât de 
strânsă este legătura dintre fenomenele sociale şi cele psihologice şi cum intervine 
societatea chiar în constituirea fenomenelor care au o natură psihologică individuală. 
Dar fenomenele acestea, care par a avea un caracter oarecum detaşat de grupul 
social, cum ar fi percepțiile, chiar acestea oferă un grad de variabilitate foarte mare, 
datorită elementelor sociale care intră în compoziţia lor sau le determină apariţia. În 
genere, se susţine că percepțiile sunt subiective şi variază de la individ la individ, 
din cauza structurii individuale diferite a oamenilor. În realitate însă, această 
structură sufletească, care este un întreg, e formată din o mulţime de elemente, din 
care socialul nu lipseşte niciodată. „Noi nu cunoaştem toţi aceleaşi persoane, nu 
trăim toţi în aceleaşi localităţi, nu suntem toţi în contact durabil cu aceleaşi obiecte. 
Cu un cuvânt, n-avem toţi aceeaşi istorie. Suntem capabili sau nu de a recunoaşte 
individual oamenii şi lucrurile în particularităţile lor, după cum au aparţinut sau nu 
înainte istoriei noastre” &l. 

Tot ceea ce formează tezaurul trecutului nostru personal de amintiri subiective 
are persistenţă şi continuitate numai datorită factorilor sociali, experienţei comune a 
membrilor unui grup, inserării în cadre colective. Ceea ce ne priveşte pe noi personal 
uităm repede, dacă nu se leagă cu evenimente sociale sau cu fapte care au 
semnificaţie şi valoare socială. Maurice Halbwachs a arătat precis şi documentat că 
ceea ce se numeşte memoriedepinde în totul de mediul social, căci „cel mai mare 
număr de amintiri ne revin în minte când ni le recheamă părinţii, prietenii sau alţi 
oameni” H. Faptul că îmi amintesc ceva se datorează împrejurării că prin discuţie, 
prin schimb de idei, alţii mă provoacă la amintire şi amintirile lor o răscolesc pe a 
mea şi îmi vin în ajutor. Halbwachs afirmă existenţa unei memoriicolective şi apoi a 
unor cadre sociale ale memoriei individualeOmul îşi aminteşte trecutul, situându-se 
totdeauna în cadrele sociale în care s-au petrecut faptele. Aşa că, deşi teoria psi- 
hologică clasică vede în memorie un fenomen bazat pe persistenţa amintirilor în 
inconştient, avem de-a face totuşi cu un fenomen în care grupul social intervine în 
mod activ. Se poate vedea bine caracterul social al memoriei dacă ne gândim la 
aspectul ei în vis. În această stare avem o combinaţie de imagini fragmentare, făcută 
la voia întâmplării. Visul, zice Halbwachs, nici nu conţine amintiri propriu-zise, căci 
pentru amintire e nevoie de raţionament şi comparaţie, de raport cu societatea, or 
aceste condiţii nu sunt îndeplinite atunci când omul doarme. În afară de vis, mai 
sunt cazuri de maladii, ca paramnezia, când elementul social dispare. În vis imaginile 
nu sunt localizate în timp şi spaţiu, nici legate unitar cu ideile omului, ci sunt numai 
„părţi detaşate din scene realmente trăite de noi” 8. De aceea ele apar ca un fel de 
material brut şi pot intra — în timpul somnului — în orice fel de combinaţii, între ele 
nefiind decât raporturi accidentale, incoerente şi dezordonate. 

Desigur, una dintre condiţiile indispensabile ale memoriei este persistenţa ima- 
ginii sensibile. Dar numai prin aceasta nu am putea avea amintiri precise, localizate 
în timp şi spaţiu, ci pentru această operaţie de determinare şi de fixare este nevoie 
de intervenţia societăţii. Colectivitatea stabileşte cadrele şi punctele de reper care 

facilitează amintirile noastre şi le dau claritate. Gândindu-ne fiecare la copilăria pe 
care am trăit-o, observăm că toate amintirile, dar absolut toate, se leagă de persoane 
din familie şi de întâmplări din viaţa familială. Există de altminteri şi o memorie 
colectivă a familiei, care îşi găseşte în mod sintetic forma de expresie în numele şi 
prenumele cuiva. Ea cuprinde nu numai amintirea raporturilor de rudenie dintre 
membri, ci şi evenimente şi persoane care au avut un rol şi au prezentat o oarecare 
importanţă în istoria sa. Amintirile copilăreşti sunt în genere familiale şi dacă ele 
dispar cu vremea, aceasta se explică prin faptul că fiecare individ intră în alte grupuri 
sociale. Nu se poate concepe amintire fără un astfel de cadru social, căci amintire 
pură, desfăcută de orice fel de cadru, nu există. Cele mai multe imagini pe care le 
avem în vis dispar tocmai pentru că nu au cadrul vieţii de veghe. Orice imagine, 
oricât de individuală ar fi ea, are un aspect general, prin care formează un tot 
împreună cu alte conţinuturi de conştiinţă. Un singur caz există, în care cadrul social 
pare că a dispărut, anume memoria-reverie Dar şi atunci, zice Halbwachs, dacă ne 
sustragem influenţei societăţii prezente, ne transpunem de fapt în altă societate, în 
special în trecut. „În acest sens, scapi de o societate numai cu condiţia de a-i opune 
o alta” 5%, 

În special fenomenul localizării, care este ceva absolut indispensabil pentru 
memorie, e de natură socială. Bergson, ocupându-se de acest moment al localizării, 
afirmă că el constă din descoperirea altei amintiri dominante, pe care localizarea se 
sprijină imediat. Este exact, dar în această descoperire avem de-a face cu un adevărat 
raționament, în care elementele sociale abundă. 

Ceea ce psihologia numeşte recunoaştereîn memorie nu poate exista în realitate 
fără această localizare, fără această fixare într-un anumit cadru. Dar, în cazul de 
faţă, cadru nu înseamnă totalitatea noţiunilor pe care le are un individ în conştiinţa 
sa, nu e ceva individual, ci, din contra, e o atmosferă comună din o anumită epocă 
şi dintr-un anumit loc. Halbwachs dă un exemplu foarte expresiv, prin care demonstrează 
existenţa cadrului social al memoriei. După o călătorie cu trenul, zice el, ţin minte 
câtăva vreme pe toţi călătorii din compartimentul unde şedeam. De ce? Pentru că în 
acel timp, intrând în vorbă unul cu altul, formaserăm o mică societate. Pe urmă 
însă, despărţindu-ne, fiecare am intrat în alte grupuri, cărora le aparţineam şi astfel 
i-am uitat. Întotdeauna localizarea unei amintiri nu se poate face decât prin legătura 
ei cu alte amintiri bine fixate în spaţiu şi timp. De pildă: mergi pe stradă, vezi o 
persoană care-ţi pare cunoscută, îţi reaminteşti că ai mai văzut-o, dar nu poţi preciza 
nimic despre ea. Treptat-treptat, îţi aduci aminte însă că, fiind inspector şcolar, i-ai 
făcut în clasă inspecţie pentru definitivare, ştii precis că este un profesor. A trebuit 
să intervină acest element nou de natură colectivă, acest cadru social al profesiunii 
şi activităţii profesionale, pentru ca să existe un fenomen de amintire clară. De aceea 
memoria cuprinde, printre elementele sale indispensabile, cadrul social. Halbwachs 
vorbeşte şi despre o memorie colectivă a grupului social, cum ar fi, pe lângă 
memoria familială, memoria religioasă, memoria claselor sociale etc. În toate aceste 
cazuri, conţinutul memoriei îl alcătuiesc amintirile colective. 

Pierre Janet susţine chiar că memoria, în totalitatea sa, este o funcţie socială, 
de care omul izolat nici n-are nevoie. În societate însă, unde el trebuie să învingă 
toate dificultăţile pe care i le pune în cale timpul, simte trebuinţa de crea anumite 
conduite, prin ajutorul cărora să poată înlătura aceste dificultăţi. Din nevoia de a face 
faţă greutăților deci se naşte un anumit fel de comportare, o conduită. Conduitele 

sunt, prin urmare, încercări de adaptare ale omului pentru a reuşi în viaţă. Memoria 
este, pentru el, un fel de conduită absolut necesară în viaţa omului D". 

Iată deci un alt fenomen psihologic care, analizat în fondul său intim, ne arată 
cum se întrepătrunde individualul cu socialul. Şi dacă mergem mai departe, 
constatăm că toate fenomenele psihice, chiar cele mai subiective, au în compoziţia 
lor elemente sociale. Viaţa afectivă însă pare a fi cea mai personală, lăsând impresia 
că este constituită mai ales din fenomene care scapă gândirii şi care astfel nu ar fi 
supuse influenţei colectivităţii. Şi totuşi nici această funcţiune a sufletului nostru nu 
se sustrage, nu se poate sustrage puterii societăţii. Este o constatare banală, dar uşor 
de făcut, că emoţiile sunt foarte contagioase, că ele se comunică lesne de la un om 
la altul. Durerea sau frica au o putere de contagiune extrem de rapidă. Sunt apoi 
unele sentimente a căror intensitate sau durată este hotărâtă în funcţie de ceilalţi 
oameni. Aşa e mânia, „care se alimentează din furia sau indiferența adversarilor, 
din participarea amicilor — şi care se stinge din lipsă de rezistenţă sau de concurs” $6. 
Sau tot aşa, izolarea cuiva produce „o sărăcire nu numai a expresiei exterioare a 
emoţiilor noastre, a plânsului şi râsului nostru, a strigătului şi a întregii noastre 
mimici, ci chiar a jocului reprezentărilor şi sentimentelor care le provoacă *. 

Sunt unele sentimente care nu se pot concepe decât în funcţie de societate, de alţi 
indivizi cu care omul este în raporturi. Astfel e mândria care e sentimentul distanţei 
puse de cineva între el şi alţii - e un sentiment care izolează. Din contra, orgoliul 
leagă pe om de societate, căci orgoliosul are nevoie de admiraţie şi mai ales de 
linguşire. Tot aşa, ruşinea presupune neapărat societatea, deoarece un om se ruşinează 
dacă e observat de alţii şi dacă crede că va fi rău apreciat de oameni. 

Sentimentele au foarte adesea obiecte sociale. Ele se dezvoltă întotdeauna prin 
educaţie, care liberează natura omenească de biologie şi o spiritualizează. Deşi viaţa 
afectivă are condiţii fiziologice, ca toate celelalte fenomene psihice de altminteri, 
totuşi în manifestările sale ea urmează reguli impuse de societate şi care variază 
după gradul de dezvoltare şi de civilizaţie al societăţii. Blondel constată că şi stările 
afective, ca oricare alte fapte, sunt supuse judecății şi aprecierii grupului social, 
care stabileşte o scară de valori, o ierarhie socială şi morală a lor. Sunt sentimente 
care, deşi naturale, societatea totuşi le reprobă şi caută să reprime manifestarea lor. 
Toată opera de educaţie constă doar în această tendinţă de a corija natura. Ierarhia 
aceasta morală şi socială se exprimă în nişte reguli, care sunt adevărate imperative 
pentru conduita noastră colectivă. Încât cu dreptate conchide Blondel că emoţiile 
noastre se nasc şi se dezvoltă sub presiunea permanentă a imperativelor colective. 

Sentimentul moral, religios, artistic, toate se nasc prin ajutorul societăţii, care le 
dirijează şi le oferă un conţinut, iar manifestările lor, de la cele mai naive forme 
până la cele mai rafinate, nu sunt nici un moment independente de societate 5 În 
ceea ce priveşte manifestărileactive ale omului, acelea în care el vrea să exprime în 
exterior conținuturile sale sufleteşti sau să imprime lucrurilor ceea ce gândeşte el, şi 
aici trebuie să constatăm aceeaşi implacabilă dominare a socialului. Voința noastră 
este supusă tot unor imperative sociale, pe care nu le putem înfrânge în mod normal, 
fără grele pierderi pentru personalitatea omenească. În război oamenii îşi sacrifică 
viaţa din cauza imperativului colectiv, care triumfă asupra instinctului de conservare 

individuală. Mediul social ridică voinţa individului mai presus de tendinţele sale 
intime, îi sporeşte potenţialul şi face ca el să se conformeze regulilor impuse. Voința 
apare astfel în genere ca o sforţare de a „adapta ştiinţa şi acţiunea noastră la realitate, 
după disciplina impusă de reprezentările colective” %. De altminteri, aşa-numitul 
„proces de deliberare”, care constituie unul din momentele caracteristice ale unui 
act de voinţă, nu e altceva decât compararea motivelor sau mobilelor sociale care 
impun direcţia actului. De aceea, pentru reprezentanţii concepţiei sociologice franceze, 
„voinţa este, în definitiv, manifestarea conştiinţei grupului instalată în noi” %. 
Inhibiţia, ca şi manifestarea activă a voinţei, cuprinde în ea momentul social, fiind 
provocată de motive sociale, care îi reglementează mersul şi dezvoltarea. 

Dar întreaga personalitate omenească, atât în modul ei de formare, cât şi în 
caracterele ei, este produsul vieţii sociale. Omul singur, izolat, este un individ fizic, 
cum sunt toate celelalte fiinţe. Ca membru al unei societăţi însă, el devine o perso- 
nalitate care, la rândul ei, se transformă în motor al evoluţiei sociale. Personalitatea 
este o unitate activă care poate influenţa chiar fenomenele afective şi intelectuale. 
Oamenii se influenţează unii pe alţii nu numai prin acte manifeste, exteriorizate, ci 
şi în alt mod. De pildă, personalităţile puternice pot paraliza energia altora, care 
devin simple instrumente, abdicând de la o directivă proprie de cugetare sau de 
manifestare. Se produce astfel o modificare, care constă într-o diminuare a forţei 
psihologice a celor dimprejur de către o personalitate cu calităţi superioare. Sau din 
contra, această energie psihologică a altora poate fi sporită prin contactul cu oameni 
mari sau cu genii creatoare. Ce sunt altceva adevărații animatori decât personalităţi 
care, prin prezenţa lor, contribuie la creşterea energiei celorlalţi ? Personalitatea se 
constată după modul de manifestare al indivizilor în diferitele împrejurări. De aceea 
P. Janet o consideră drept o conduităsau, mai exact, drept o serie de conduite căci 
ea se formează şi se modifică pe încetul şi în diferite etape %. Ceea ce caracterizează 
în genere personalitatea este autonomia ei faţă de mediul social, puterea de a-i da 
chiar directive în anumite momente. Şi aceasta pentru că ceea ce-l stăpâneşte mai 
mult pe un astfel de om e spiritul, e raţiunea, care-l face să treacă peste ceea ce este 
contingent şi particular şi să se ridice la universal. Personalitatea însă nu se 
caracterizează numai prin diferenţierea ei de ceilalţi membri din grupul social, ci şi 
prin puterea sa de se pune în serviciul scopurilor generale ale societăţii. 

În genere, conştiinţa de sine a unei persoane e cu atât mai dezvoltată, cu cât 
individul se simte mai independent faţă de constrângerea exterioară. Dar această 
autonomie o dobândim „în măsura în care societatea ne formează şi ne eliberează de 
animalitate” °. Ceea ce face caracteristica proprie a fiecăruia dintre noi în societate 
şi ceea ce ne individualizează este starea noastră civilă, profesiunea pe care o 
exercităm, numele pe care-l purtăm, deci o sumă de elemente sociale. Prin acestea, 
noi înşine ne dăm seama de valoarea noastră şi de ceea ce însemnăm pentru societate. 
Foarte mulţi oameni în viaţa obişnuită sunt preocupaţi numai de modul cum se 
reflectă persoana lor în conştiinţa altora şi îşi modifică ei înşişi modul de a se aprecia 
după felul cum sunt apreciaţi de alţii. Aşa se explică faptul că succesele cuiva îi dau 
curaj în viaţă, îl fac să se simtă mai îndrăzneţ şi mai activ, pe când oameni chiar 
superiori, dacă nu reuşesc, încep a-şi pierde încrederea în ei şi a se subestima. De 

aceea, este foarte adevărat ceea ce spunea Fairbanks, că individul gândit separat de 
societate nu este un om propriu-zis, ci numai „o posibilitate de a deveni om” %. 

Analizând în treacăt câteva din fenomenele psihice cele mai importante ale 
individului, am arătat că ele cuprind în structura lor elemente sociale, singurele prin 
care se poate explica fizionomia lor variată. S-ar putea susţine cu temei, pe baza 
celor de mai înainte, că fenomenele de psihologie zise individuale sunt transsubiec- 
tive, pentru că relaţiile cu colectivitatea le fac să depăşească întotdeauna subiectivul. 
În realitate, toate fenomenele trăite de om sunt nişte complexe în care subiectivul şi 
obiectivul se amestecă laolaltă şi numai analiza ştiinţifică le deosebeşte şi le separă. 
Punctul de vedere din care sunt privite şi studiate aceste fenomene, numai el face 
din ele obiecte de cercetare ale unor ştiinţe diferite. De aceea sociopsihologia este 
necesară. E o completare binevenită a psihologiei diferenţiale. 

Dacă pentru înţelegerea sufletului omenesc şi pentru explicarea fenomenelor 
psihologice este nevoie de date sociale, nu e mai puţin adevărat că nici societatea în 
ansamblul ei şi în manifestările sale nu o putem înţelege fără ajutorul psihologiei. 
Societatea se manifestă în acţiuni care au ca suport pe indivizi, iar aceştia sunt 
determinaţi în faptele lor de scopuri şi de motive spirituale. De aceea, sociologia nu 
poate neglija ceea ce uneşte sau desparte pe oameni, ci ea trebuie să ţină seamă de 
sufletul oamenilor, recunoscând rolul lor în transformarea societăţii. Cum s-ar putea 
explica oare procesul de diferenţiere socială, începând de la clanul nediferenţiat şi 
până la statul naţional, dacă nu am recunoaşte creaţiei şi invenţiei individului forţa 
sa specială? De aici nu se poate conchide însă că psihologia este în stare să explice 
în întregime socialul şi că tot ceea ce este cauzalitate socială se reduce în fond la un 
proces de motivare psihologico-subiectivă. În acest punct păcătuiesc toate concepţiile 
psihologiste. Socialul are ceva în plus faţă de „psihologic” şi nu se reduce la acesta. 
El reprezintă o creştere de energie şi un caracter de obiectivitate, încât trebuie 
explicat prin legile sale proprii. Dar iarăşi, nu se poate ajunge la înţelegerea completă 
a socialului, trecându-se peste factorii psihici %. De aceea, păstrându-şi fiecare din 
aceste două ştiinţe — sociologia şi psihologia — independenţa sa, trebuie să recunoaş- 
tem între ele un raport de interdependenţă şi să accentuăm rolul metodologic al 
psihologiei în cercetarea sociologică. 


Sociologia şi epistemologia 


Concepţia sociologică a cunoaşterii şi a culturii 


Fenomenele vieţii sufleteşti sunt, după cum am văzut mai înainte, supuse vieţii 
sociale, atât în ceea ce priveşte structura, cât şi evoluţia lor. Aşa încât nici chiar 
fiinţa intimă a omului nu scapă puterii dominatoare a societăţii. O singură funcţiune 
psihică a apărut multă vreme ca ceva într-adevăr individual şi sustras influenţei 
societăţii, anume gândirea Logica şi teoria cunoaşterii au formulat de mult timp 
legi proprii pentru gândire, atribuindu-i un caracter aprioric, formal, precum şi 
valabilitate universală, indiferent de timp şi loc. Kant a construit toată cunoaşterea 
omenească pe baza raţiunii pure, eliminând orice element personal şi subiectiv. El a 

dedus cunoaşterea prin analiza logică a unei raţiuni obiective, apriorice, supra- 
personale. În concepţia kantiană, care a dominat cugetarea până în zilele noastre, 
există o logică obiectivă în virtutea căreia are loc procesul de cunoaştere, acelaşi 
pretutindeni şi urmând nişte legi universale. Prin analiza transcendentală a conşti- 
inţei, Kant a ajuns la afirmarea unei structuri logice, neschimbătoare a raţiunii omeneşti. 

Indiferent de concepţia pe care au adoptat-o, filosofii apriorişti, ca şi cei empirişti 
au privit procesul de gândire şi cunoaştere ca un fenomen pur individual, în depen- 
den numai de subiectul cunoscător şi fără legături cu viaţa socială. Logica pură a 
exclus întotdeauna socialul, considerându-l ca o funcţie a voinţei practice. E adevărat 
că unii au fost nevoiţi să recunoască legătura dintre cunoaştere şi nevoile practice ale 
omului şi astfel să susţină rădăcina biologică a impulsiunii de cunoaştere, dar în 
majoritatea cazurilor şi multă vreme gândirea şi cunoaşterea au fost considerate drept 
ceva izolat şi deosebit de factorul social. 

Abia către sfârşitul secolului XIX încep unii gânditori să preţuiască rolul factorului 
social pentru gândire şi cunoaştere. Herbert Spencer are meritul de a fi pus în mod 
ştiinţific această problemă. El a cercetat cunoaşterea din punct de vedere psihologic- 
-genetic şi, împotriva raționalismului, a arătat că aşa-numitele cunoştinţe apriorice 
nu sunt nici general valabile, nici absolut individuale. Pe de altă parte, a afirmat, în 
contra empirismului, că există adevăruri care n-au origine empirică şi totuşi sunt 
universal valabile. Aceasta este o dovadă că într-adevăr cunoaşterea noastră conţine 
ceva care trece peste experienţa individuală. De aici nu se poate conchide însă că 
avem de-a face cu vreun element aprioric, independent şi mai presus de datele 
empirice ale omului, pentru că în realitate ceea ce depăşeşte experienţa individuală 
este o creaţie a experienţei tuturor generaţiilor anterioare, care s-a transmis prin 
ereditate. Astfel, experienţele speţei, care au avut la început un caracter conştient, 
au devenit treptat-treptat instinctive, de aceea cunoştinţele care pentru speța întreagă 
au un caracter empiric apar pentru individ cu un alt caracter. Iată, de pildă, con- 
ceptele, care nu sunt altceva decât nişte mijloace de organizare a experienţei şi care 
deci au un caracter biologic şi pragmatic, pentru că prin ajutorul lor noi economisim 
timpul şi forţele, conceptele acestea reprezintă pentru noi sinteza experienţelor făcute 
de înaintaşii noştri. Ele se formează treptat-treptat de către speţă şi noi le găsim de-a 
gata, le primim de la alţii. De aceea ele ne apar cu un caracter autoritar şi aprioric. 
După concepţia lui Herbert Spencer, tot ceea ce pentru subiectul individual este 
aprioric, pentru speţă este empiric. Pentru acest motiv, putem conchide că în gân- 
direa lui Spencer cunoaşterea este rezultatul colaborării experienţei individuale cu 
experienţa ereditară a societăţii. 

În concepţia franceză, Aug. Comte este acela care, recunoscând individului rolul 
său real în evoluţia socială, constată totuşi raportul de subordonare în care se găseşte 
el faţă de societate. Individul este trecător, viaţa sa curge repede, în timp ce societatea 
durează necontenit, fiind o unitate prin care şi pentru care trăieşte individul. 
Existenţa individuală este, faţă de devenirea socială, doar o clipă şi un element, care 
izolat n-are nici realitate, nici sens. Individul este o abstracţie, omenirea fiind 
realitatea adevărată cu putere de a determina totul. Umanitatea este aceea care dă 
individului conţinutul vieţii sale psihice, limba, precum şi toate celelalte mijloace 
prin ajutorul cărora cercetează el domeniul naturii şi al spiritului. Omul devine om 
prin societate %5. Evoluţia socială realizează tipuri noi de oameni, o ordine nouă şi o 

formă mai înaltă a ştiinţei, care, la rândul lor, indică societăţii țeluri noi, iar factorul 
determinant şi conducătorul acestei evoluţii este spiritul omenesc. Omul însă este 
succesiv creaţie socială şi factor cauzal în procesul evoluţiei sociale, pentru că el 
este format de societate, asupra căreia, la rândul său, are putere de influenţă. În 
modul acesta, după Comte, evoluţia spirituală şi cea socială coincid. 

Filosofia comtistă concepe cunoaşterea omenească ca o dezvoltare progresivă a 
spiritului pozitivist, căci feluritele forme ale cunoaşterii apar numai ca nişte trepte 
de trecere către pozitivism. Comte deosebeşte trei etape în acest procesPrima fază 
este cea teologică, a cărei trăsătură caracteristică constă în faptul că natura, omul şi 
toate fenomenele sunt explicate prin forţe sacre şi prin zei. Dumnezeu este 
considerat, în această fază, ca o realitate cu valoare absolută, care a produs lumea 
din sine însuşi. El este temeiul tuturor lucrurilor şi originea întregii cunoașteri. În 
această etapă, religia domină în totul viaţa spirituală, căci nu numai acţiunile sunt 
determinate în mod absolut, ci chiar şi reprezentările sunt impuse individului cu o 
autoritate mistică. A două etapă este cea metafizică. În locul puterii dumnezeieşti 
apare acum o entitate abstractă, conceptuală. Gândirea începe să se libereze de 
superstiții şi de conceptele religioase colective, devenind o forţă proprie, care poate 
determina ea singură acţiunile omeneşti. Aceasta este epoca raționalismului În 
ultima fază, numită de Comte pozitivă cunoaşterea se caracterizează prin schimbarea 
atât a obiectului ei, cât şi a scopului pe care îl urmăreşte. Acum nu se mai tinde 
către cunoaşterea esenței lucrurilor şi nu se mai pune problema lucrului în sine, ci 
cunoaşterea se îndreaptă spre fenomene şi relaţiile lor, urmărindu-se în genere 
scopuri practice. 

Filosofia lui Comte concepe deci evoluţia întregului proces al cunoaşterii ca o 
trecere succesivă de la teologie şi metafizică către ştiinţa pozitivă. Aceste trei procese 
de cunoaştere, care urmează unul după altul, reprezintă însă şi un proces de 
individualizare a cunoaşterii, în sensul că, încetul cu încetul, spiritul începe a opera 
cu concepte personale tot mai liberate de influenţele religioase şi sociale. Acest 
proces se datorează faptului că inteligenţa individului devine o putere activă, reală, 
care combină în mod personal diferitele reprezentări. 

Cu netăgăduită justeţe observă Scheler că cele trei stadii deosebite de Comte 
sunt separate prin diferite motive şi scopuri, dar că în fiecare din aceste stadii spiritul 
devine din ce în ce mai liber şi mai de sine stătător. Scheler însă se înşală atunci 
când afirmă că religia chiar este o tendinţă irezistibilă a personalităţii de a-şi afirma 
propria spiritualitate %. Căci toate datele etnografice ne arată că religia, la diferitele 
popoare, apare ca o reală impulsiune către viaţa socială, către comunitate, presu- 
punând o autoritate divină care este în acelaşi timp conducător moral şi forţă socială. 
Toate religiile, dar mai ales cele primitive, au comun faptul că nu dau individului 
vreun rol propriu şi nu văd în el un centru de forţă cu proprietăţi specifice, ci numai 
un exemplar individual tipic şi uniform al societăţii. De altminteri, este o constatare 
generală a tuturor că religia a fost într-adevăr un factor socializator, care a afirmat 
în mod exclusiv realitatea şi superioritatea societăţii asupra indivizilor. Tranziţia însă 
către metafizică şi ştiinţa pozitivă este în acelaşi timp realizarea năzuinţei către 
personalitatea spirituală. Evoluţia cunoaşterii apare aşadar ca un proces dinamic de 
pozitivare şi individualizare a reprezentărilor şi judecăților 

Cunoaşterea teologică are un caracter social, în timp ce cunoaşterea metafizică şi 
pozitivă sunt individuale. Comte a susţinut că epoca religioasă, cea metafizică şi cea 
pozitivă reprezintă un proces de evoluţie temporală, pe când în realitate ele reprezintă 
numai un proces de diferenţiere şi de individualizare a cunoaşterii ”. Iată deci că în 
trecut au existat afirmaţii şi concepţii care conţineau în ele un germene de sociologie 
a cunoaşterii. Timpurile noi însă, pe baza datelor etnografice şi etnologice, constru- 
iesc o adevărată sociologie a cunoaşterii. E. Durkheim şi şcoala sa au încercat să 
dovedească structura socială a cunoştinţelor omeneşti, afirmând rolul societăţii în 
formarea cunoaşterii noastre. Începând cu analiza conştiinţei religioase a popoarelor 
primitive, el întemeiază o adevărată sociologie a cunoaşterii, care vrea să dovedească 
originea socială a acesteia. Noi am afirmat de la început legătura gândirii cu 
cunoaşterea, deşi nu întotdeauna gândirea implică numaidecât cunoaşterea. Dar prin 
aceasta noi am vrut să accentuăm caracterul obiectiv al amândurora. Nu putem 
tăgădui desigur nici existenţa unor forme subiective de cunoaştere, cum ar fi cele de 
natură mistică, dar acestea sunt mai mult intuiţii, fenomene trăite nedistinct şi mai 
puţin cunoştinţe. 

Izvorul cel mai puternic care a alimentat sociologia cunoaşterii a fost desigur 
etnografia, care a pus în faţa lumii civilizate, bogate în concepţii ştiinţifice, în opere 
de artă şi filosofie, o lume primitivă cu alte obiceiuri, cu alt fel de viaţă. Datele 
etnografice au arătat existenţa unei alte mentalități şi a unei alte logici de gândire 
decât a noastră. Ceea ce ni se pare nouă logic şi imposibil de gândit în alt mod decât 
cum îl gândim noi nu este tot aşa pentru primitivul din nord-vestul Australiei sau 
din insulele melaneziene. Foarte mulţi misionari creştini care au trăit în mijlocul 
unor astfel de populaţii le descriu ca fiind ceva cu totul deosebit de lumea popoarelor 
civilizate. Acela însă care a susţinut cel mai cu tărie existenţa discontinuităţii în genul 
omenesc este Lévy-Bruhl. El a definit pe primitiv mai ales prin caracterele menta- 
lităţii pe care o are. Pentru Lévy-Bruhl, primitivii au o mentalitate preexperimentală, 
preştiinţificăşi prelogică, prin urmare total diferită de a noastră, ceea ce îngreuiază 
înţelegerea şi cunoaşterea lor şi ne face adeseori să comitem greşeli în explicarea 
fenomenelor din viaţa lor. Mintea lor nu lucrează cu concepte şi nu raţionează cu 
ele, nu fiindcă ar fi incapabili sau ar trăi într-o oarecare torpoare intelectuală, ci 
pentru că ei au anumite obiceiuri şi credinţe care îndreaptă gândirea lor pe alt drum 
decât al nostru. Primitivii nu explică lucrurile prin cauze naturale, ci printr-o 
cauzalitate mistică, pentru că „ei trăiesc, gândesc, simt, se mişcă şi acţionează într-o 
altă lume decât a noastră” %. Noi stabilim între diferitele fenomene care se succedă 
legături cauzale pe baza postulatului invariabilităţii legilor naturii, pe când primitivul 
face apel la forţe suprafireşti, la puteri mistice. El se teme de spirite, de zei, de tot 
ceea ce-l înconjoară. Am putea spune că dânsul trăieşte într-o necontenită teamă de 
invizibil. Aceasta imprimă mentalităţii sale un caracter emoţional făcându-l să lege 
reprezentările nu după raporturile lor obiective, după asemănările şi deosebirile 
dintre ele, şi nici după legăturile naturale de cauzalitate, ci după cum îi dictează 
sentimentul de frică sau de recunoştinţă. 

Deşi are caracter emoţional, gândirea primitivului nu este dominată de vreo nece- 
sitate subiectivă de valoare, ci toate reprezentările cu care operează ea se asociază 
laolaltă printr-un proces oarecum indiferent de subiectivitatea individului. Spiritul 
primitivului e puţin sensibil la contradicţie şi dominat de reprezentări colective. „Faţă 

de ceva care îl interesează, care îl nelinişteşte sau care îl înspăimântă, spiritul 
primitivului nu merge la fel ca al nostru” TH. Mentalitatea primitivilor este stăpânită 
de legea participaţiei care presupune în toate elementele şi în toate fenomenele 
existenţa şi participarea unor forţe nedeterminate calitativ, dar suprafireşti °. E o 
mentalitate mistică şi care nu deosebeşte naturalul de supranatural. De altminteri 
primitivii nu prea fac deosebire nici între diferitele regnuri ale lumii, pentru ei există 
un fel de omogenitate de esenţă între toate formele de existenţă. Ei se tem astfel de 
toate lucrurile nu din cauza vreunei proprietăţi fizico-chimice periculoase a lor, ci 
din cauza influenţei pe care o pot avea asupra soartei indivizilor, din cauza puterii 
„care emană din ele” Wl Pentru acest motiv, ei vor să-şi atragă bunăvoința tuturor 
fiinţelor şi a lucrurilor chiar, căci pentru cei mai mulţi dintre ei toate fiinţele, 
obiectele, instrumentele n-au numai o existenţă fizică, sensibilă, ci ele participă la o 
lume mistică, supranaturală, şi ca atare ele au o putere care poate produce fericire 
sau nenorocire H. Cuprinzând elemente emoţionale, gândirea primitivă este indife- 
rentă faţă de coerenţa logică şi faţă de contradicţie. 

Dar directiva acestei gândiri nu e rezultatul unei spontaneităţi individuale, ci ea 
este impusă de societate, de clanul sau clasa matrimonială din care face parte individul. 
Există în toate societăţile de acest fel şi de acest grad de civilizaţie un conformism 
absolut, obligatoriu, dar pe care oamenii nu-l simt ca ceva apăsător, pentru că s-au 
obişnuit cu el şi nici nu-şi pot închipui cum ar fi altfel. Spiritul individual de pe 
această treaptă culturală e numai o oglindă a mentalităţii comunităţii. Ea exercită o 
influenţă puternică asupra individului, dând direcţia gândirii, simţirii şi acţiunii 
acestuia. La popoarele cu organizare de clan nediferenţiat, individul e complet 
absorbit de grupul social. El nu are conştiinţă de sine, nu are măcar un nume propriu 
al său, ci poartă numele clanului. În ceea ce priveşte elementele gândirii şi ale 
cunoaşterii primitivului, este de observat faptul că acestea nu sunt concepte indivi- 
duale sau, mai bine zis, nu sunt concepte formate printr-un travaliu de abstracţie şi 
comparaţie, ci în locul conceptelor primitivul are numai reprezentări colective 
constrângătoare, pe care le primeşte de-a gata. Grupa socială gândeşte în genere 
pentru individ. Ea fixează anumite legături între fenomene şi formează reprezentări 
generale, pe care individul şi le însuşeşte şi cărora li se supune. Aceste reprezentări 
sunt exterioare conştiinţei individuale, căci individul le ia în întregime aşa cum sunt, 
fără a le fi produs el prin vreun travaliu propriu şi suferă chiar puterea lor. 

Sinteza mai multor spirite dă ideilor şi reprezentărilor un caracter impersonal şi 
constrângător WI. Aceleaşi elemente, aceleaşi sentimente dau gândirii un aspect 
uniform. Spiritele sunt în felul acesta socializate prin uniformitatea conţinutului lor 
şi dominate de aceleaşi reprezentări colective 1%. Lévy-Bruhl afirmă că nu se pot 
explica funcțiunile mentale superioare prin analiza spiritului individual, căci „în viaţa 
psihică totul, afară de ceea ce este o reacțiune a organismului la excitaţiile primite, 
are în mod necesar o natură socială” 1%. După această concepţie a lui Lévy-Bruhl, 
tipurile istorice, sociale creează mentalități diferite. Există prin urmare mai multe 

tipuri logice şi deci nu mai putem explica judecăţile şi operaţiile logice ale tuturor 
oamenilor prin acelaşi mecanism logic, general-valabil, fiindcă fiecare tip logic are 
legile lui proprii, întocmai după cum fiecare tip social are caracteristicile sale 
deosebitoare. „Unitatea logică a subiectului care gândeşte, privită de cei mai mulţi 
filosofi drept un datum, este numai un deziderat şi nu un fapt” 1%. Natura spirituală 
este, după părerea lui Lévy-Bruhl, absolut socială. 

Evoluţia creează, prin condiţiile sociale mereu schimbătoare, mentalități tipice 
noi, care nu se supun nici unei legi logice universal-valabile. Fiecare societate îşi 
creează mentalitatea sa proprie după împrejurările în care trăieşte şi după gradul de 
civilizaţie pe care îl are, sustrăgându-se necesităţii logice europene obişnuite. De 
aceea, ceea ce noi, europenii de azi, privim ca imposibil şi ireal pare altor popoare, 
cum sunt cele cu organizare tribală, real şi logic, căci ele nu cunosc principiile 
noastre logice şi nu-şi dau seama de identitatea sau contradicţia logică. Axiomele 
logicii noastre nu există pentru primitivi, căci ei au alte reguli de gândire. Aprioric, 
raţional, general-valabil, acestea sunt concepte care pentru primitivi au alt conţinut 
şi alt sens. Formele logice, conchide Lévy-Bruhl, evoluează şi se schimbă în acelaşi 
timp cu evoluţia socială. 

Care este însă originea reprezentărilor colective ce sunt impuse individului? Şi 
ce calitate au aceste reprezentări ? Reprezentările acestea nu au drept scop să explice 
realitatea sau să aprecieze viaţa, ci sunt numai nişte mijloace sau instrumente pentru 
satisfacerea nevoilor. Inteligența primitivă este stăpânită de anumite sentimente şi 
trebuinţe care o pun în mişcare. Religiozitatea şi nevoia practică a clanuluformează 
primele izvoare ale cunoaşterii şi singurele elemente determinate ale cunoaşterii 
primitivilor. Societăţile care au încă organizare tribală nu pot explica în mod ştiinţific 
fenomenele şi deoarece indivizii care trăiesc în aceste forme de societate au o 
mentalitate dominată de credinţa în puterea magiei, totul se explică acolo în mod 
misterios, prin ajutorul forţelor suprafireşti şi prin magie. De aceea se alcătuiesc 
felurite simboluri şi formule magice, prin care se caută a se obţine bunăvoința 
puterilor superioare. Aceste simboluri - semne cabalistice, vorbe, lucruri, animale 
şi aşa mai departe — devin sacre, autoritare şi temute de primitivi. Popoarele naturale 
atribuie chiar lucrurilor proprietăţi şi puteri mistice. Reprezentările lor religioase se 
transformă în principii cvasilogice ale gândirii şi ale cunoaşterii. Din obişnuinţă şi 
din teamă de puterea şi autoritatea suprasensibilă, individul gândeşte mereu în acelaşi 
fel, după aceleaşi reguli neraţionale. Influențat de sentimentele arătate mai înainte, 
în loc să observe raporturile naturale dintre lucruri, omul le leagă în chip mistic şi 
în disprețul tuturor legilor logice. 

Dar evoluţia socială a realizat nu numai forme politice perfecţionate, ci şi o 
dezvoltare progresivă a personalităţii omeneşti şi a conştiinţei individuale. In 
societatea primitivă, individul nu are personalitate, ci aparţine clanului sau tribului 
în acelaşi fel ca şi lucrurile materiale. Tot ceea ce este folositor grupei sociale şi tot 
ceea ce apare ca o nevoie a societăţii trebuie să fie adoptat de toţi indivizii, căci 
nimeni nu are în clan liberă alegere. 

Această societate originară este mai întâi o comunitate religioasăşi în al doilea 
rând o grupă economică. Spiritul membrilor unor astfel de formaţiuni sociale este 
foarte puternic influenţat de aceste două caractere. Nevoia şi sentimentul religios au 
călăuzit de la început gândirea şi cunoaşterea indivizilor. „Nevoia socială l-a învăţat 

pe om nu numai să se roage, ci să şi gândească”, spune Jerusalem H. considerând 
cea mai originară şi mai autentică sursă a gândirii lipsa şi nevoia economică. Religia, 
care joacă un atât de mare rol în societatea primitivă, absoarbe filosofia, ştiinţa şi 
toate produsele sufleteşti, fiind în acelaşi timp fundamentul real al organizării sociale. 
De aceea, cel mai important caracter al gândirii primitivilor este magismul mistic. 

Primitivii au aversiune pentru operaţiile conceptuale şi raţionale, nu pentru că 
n-ar fi capabili de raţionament, deoarece copiii australienilor şi melanezienilor pot 
învăţa uşor multe lucruri noi, după cum dovedesc mărturiile misionarilor, ci din alte 
cauze. Felul de viaţă, obiceiurile lor, organizarera socială, acestea determină chiar 
obiectul şi forma gândirii lor. Europenii, ca şi toate celelalte popoare civilizate, 
intelectualizează oarecum natura, introducând în ea existenţa unei raţiuni şi a unei 
ordini care se exprimă prin legi generale, pe când primitivii văd în toate obiectele şi 
fenomenele numai o participare mistică a unor forţe oculte, fără a încerca să stabilească 
legături cauzale naturale. De aceea, acolo unde noi vedem o cauză, ei văd numai un 
instrument sau o ocazie de manifestare a forțelor mistice. Prin urmare, la popoarele 
cu organizare de clan nu există ideea de determinism riguros şi de cauzalitate 
naturală, ci liberul joc al unor forţe suprafireşti. Analizând mentalitatea prelogică, 
bazat pe o mare bogăţie de material, Lévy-Bruhl ajunge la concluzia că mentalităţile 
şi tipurile de gândire sunt în funcţie de tipurile de societăţi, că nu există o singură 
gândire logică şi nici legi logice universale, cum susţine logica noastră clasică. 

Concepţia lui Lévy-Bruhl cuprinde desigur foarte multe lucruri adevărate, căci, 
după toate documentele şi datele etnografice existente, nu se poate tăgădui că 
primitivul e ca şi un copil care crede în tot ce i se spune şi, mai ales, atribuie 
existenţă reală oricărei închipuiri, considerând-o chiar ca un fapt. El are impresia că 
înţelege ininteligibilul şi vrea să-l facă inteligibil într-o anumită formă. De aceea, 
L. Brunschwicg vede în mentalitatea primitivă „o mistică a inteligibilului a unui 
inteligibil care, bineînţeles, nu are deloc a face cu ceea ce considerăm noi ca funcţie 
proprie a sa, ca activitate veritabilă a inteligenţei WP. 

Concepţia lui Lévy-Bruhl însă a mers atât de departe, încât a ajuns să afirme existenţa 
unei prăpăstii între civilizaţi şi primitivi şi a unei discontinuități în evoluţia genului 
omenesc. Cu toate acestea, însuşi Lévy-Bruhl este nevoit să recunoască, în ultima sa 
lucrare, că gândirea primitivilor este „mult mai puţin conceptuală decât a noastră” Kä 
Ba afirmă chiar ceva mai mult, atunci când spune că „structura fundamentală a 
spiritului omenesc este pretutindeni aceeaşi” ™. Prin urmare, după însăşi mărturisirea 
lui Lévy-Bruhl, trebuie să conchidem că între primitivi şi noi nu există o prăpastie, 
ci numai o diferenţă de grad şi de direcţie a gândirii şi a cunoaşterii. De altminteri, 
Tylor, A. Lang, Frazer şi alţii au avut de la început o atitudine contrară, susţinând 
identitatea de structură a spiritului omenesc, căci obiceiurile şi credinţele diferitelor 
societăţi seamănă foarte mult între ele, indiferent de rasă, limbă etc. De aceea, 
primitivul nu trebuie considerat ca un fel de animal, iar societăţile primitive drept 
ceva inform şi fără instituţii. Primitive sunt societăţile care au un minimum de cultură 
şi care, în acelaşi timp, s-au oprit într-un anumit punct în procesul lor de evoluţie. 

Primitivii aceştia sau non-civilizaţii cum le zice Raoul Allier, ne par nouă de 
neînțeles pentru că mentalitatea lor este dominată de magie, care a contribuit în mod 
special la imprimarea caracterului mistic şi prelogic în gândirea lor. Allier nu 

tăgăduieşte fizionomia specială a primitivului, dar nu admite discontinuitatea genului 
uman. Primitivii, zice el, iau medicamente care nu sunt întotdeauna neraţionale, iar 
doctorii lor cunosc plante cu reale însuşiri medicinale — şi cu toate acestea, ei cred 
mai mult în riturile magice pe care le fac decât în doctoria pe care o iau Hi. Credinţa 
în legătura misterioasă, invizibilă şi intangibilă dintre lucruri, persoane şi evenimente 
este ceva care „scapă reflecţiei şi voinţei” "°. Magia face pe om să creadă în imprevi- 
zibilitatea fenomenelor. De aceea, orice efort intelectual devine inutil, e de prisos. 
Din această cauză, zice Allier, urmează o dezagregare intelectuală căci nepreocu- 
pându-se de cauzele raţionale ale fenomenelor exterioare, primitivul nu se mai întreabă 
nici asupra motivelor acţiunilor omeneşti. Şi în acest chip se ajunge, fireşte, şi la 
dezagregarea morală Prin urmare, după Allier, magia este aceea care face pe primitivi 
ilogici. În fond, între non-civilizaţi şi oamenii civilizati este „o identitate funciară” 1* 
şi o continuitate de necrezut la prima vedere. Trecutul vieţuieşte însă în diferite forme 
la toate popoarele, dovedind, în ciuda aparenţelor, unitatea neamului omenesc. 

Într-adevăr, trecând peste deosebirile mici, la toate popoarele se poate constata 
acelaşi fond de credinţe şi de practici, aceleaşi forme evolutive de civilizaţie, rituri 
asemănătoare şi practici care şi astăzi dăinuiesc la cele mai înaintate popoare, ca şi 
la primitivi. „Ceea ce le deosebeşte între ele este numai faptul că fiecare, după geniul 
său, s-a oprit la cutare etapă sau a realizat mai complet cutare formă care s-a adaptat 
mai bine caracterului său” 15. Folclorul popoarelor civilizate cuprinde poveşti şi 
mituri foarte asemănătoare cu acelea ale primitivilor. Astfel, la australieni, ca şi la 
indienii din America, ca şi la eschimoşi există poveşti în care apare ideea omului-animal 
În basmele africane e foarte frecventă, de asemenea, credinţa în puterea omului de a 
se transforma în animal şi invers. Dar nu este nevoie să stăruim şi să cercetăm prea 
mult pentru a ne da seama că povestea fetei cu scufiţa roşie, în care lupul se transformă 
în om, şi basmul cenuşăresei, unde femeia devine zână, sunt exemple tipice care 
dovedesc acelaşi fond de credinţe omeneşti pretutindeni. Lévy-Bruhl însuşi e nevoit 
să confirme că oricâtă deosebire de civilizaţie ar fi între europeni şi primitivi, 
„folclorul a rămas pretutindeni asemenea în caracterele sale esenţiale”. Numai cât la 
civilizati toată acţiunea basmelor se petrece într-o lume imaginară, pe când la primitivi 
totul este considerat şi trăit ca realitate Up. 

Prin urmare, fără a admite discontinuitatea genului omenesc, trebuie să recunoaştem 
că popoarele se găsesc pe trepte deosebite de organizare şi de civilizaţie, de unde 
rezultă o mare variaţie de mentalități şi de concepţii, care ne pun în imposibilitate 
de a proclama valoarea universală a formelor şi principiilor logicii europene pentru 
toate tipurile sociale. O. Spengler, analizând procesul de naştere al diferitelor culturi 
care s-au succedat în decursul istoriei şi caracterul lor specific, a tras concluzia că 
nu se poate vorbi de o singură cultură, ci de mai multe zone culturale, care variază 
după sufletul popoarelor şi după împrejurările naturale în care trăiesc ele. De aceea, 
zice dânsul, categoriile logice stabilite de Kant nu reprezintă decât categoriile 
mentalităţii europene apusene şi nu pe acelea ale tuturor societăţilor, căci acestea 
sunt în funcţie de viaţa marilor epoci istorice TT. Harald H5ffding, vrând să găsească 

anumite concepte constante în toate formele de gândire şi accentuând în special 
asupra categoriilor sintezei, relaţiei şi, mai ales, asupra totalităţii nu poate să nu 
observe totuşi că gândirea este supusă influenţei sociale, atât în ceea ce priveşte 
conceptele cu care lucrează ea, cât şi forma în care le ordonează şi le sintetizează "8. 

Concepţia sociologică a cunoaşterii, reprezentată mai ales de şcoala durkheimistă, 
s-a construit în special pe baza datelor etnografice culese din viaţa societăţilor 
totemiste. Nu vom intra aici în discuţii referitoare la caracterul totemismului, ci ne 
vom mărgini doar la câteva indicaţii simple, din care să se vadă modul cum această 
religie formează gândirea societăţilor de acest tip. 

Totemismul apare nu numai ca o religie sau o cosmologie primitivă, ci el conţine, 
pe lângă anumite credinţe şi rituri religioase, un adevărat sistem de reguli juridice şi 
etice, precum şi o veritabilă epistemologie. E. Durkheim vede însă în totemism „un 
aspect esenţial şi permanent al umanităţii” "°. Caracteristic pentru această religie, 
care este cea mai primitivă, e credinţa în descendența comună a unui grup de oameni 
dintr-o speţă de animale, de plante sau chiar de obiecte materiale, faţă de care 
primitivul are un sentiment de teamă şi de respect. Această speţă de plante sau 
animale dobândeşte numele de totem Totemul apare ca un echivalent al divinității 
din religiile culte, de aceea anumite lucruri care servesc cultului dobândesc însuşirea 
de „sacru”. Dar el nu este numai părintele originar al clanului sau un obiect onorat, 
ci devine un adevărat stăpân peste lucrurile pământeşti, căci unui anumit totem îi 
aparţin, de pildă, unele plante şi animale. Lui i se supune o clasă determinată de 
fenomene, pe când alt totem are sub dominarea sa alte plante, alte animale, alte 
elemente şi forţe naturale. Şi fiecare clan are un totem al său, al cărui nume îl poartă. 
La popoarele totemiste prin urmare, chiar elementele şi fenomenele naturale sunt 
împărţite între ele, fiecare întinzându-şi puterea şi stăpânirea asupra a tot ceea ce 
este supus totemului său. De aici deduce Durkheim că s-a născut în mintea 
primitivului ideea de grupă de lucruri sau ideea de clasă. Prima clasificare făcută 
de oameni ar fi avut drept model această împărţire a lucrurilor şi fenomenelor fizice 
între totemuri şi clanuri. Cu toate că totemul este o putere suprafirească, rolul lui nu 
este pur transcendent, ci forţa lui se face simțită în toate împrejurările vieţii profane 
chiar. Astfel, el este elementul care face legătura socială dintre oameni şi dintre 
grupele de oameni. Aşa că totemul apare ca o putere religioasă şi ca un legislator 
social în acelaşi timp, ca expresie şi simbol al autorităţii colective, ca personificarea 
puterii sociale, căreia trebuie să i se supună fiecare individ. In societăţile primitive 
autoritatea socială este mai puternică decât în cele civilizate, căci ea conduce nu 
numai acţiunile oamenilor, ci le determină chiar cunoştinţele şi gândirea, de aceea 
reprezentările şi percepțiile cu care operează gândirea primitivă exprimă „modul în 
care societatea îşi reprezintă lucrurile” 1%. 

După concepţia sociologică a cunoaşterii, toate reprezentările şi conceptele au o 
origine socială şi exprimă lucruri sociale. Societatea nu numai că a dat impulsiune 
gândirii, dar chiar conţinutul ei este compus mai mult din formele diferite sub care 
se prezintă fenomenele sociale !7!. Conceptul timpului de exemplu, s-a născut din 
serbările religioase şi din anumite obiceiuri ale societăţilor. ,„ Împărţirea în zile, luni, 
ani şi aşa mai departe corespunde periodicităţii acţiunilor rituale, serbărilor şi 

ceremoniilor publice. Un calendar este expresia ritmului activităţii colective, având 
în acelaşi timp şi funcțiunea de a asigura regularitatea” 1%. Aceasta nu numai la 
primitivi, ci chiar la societăţile civilizate, unde o dată cu schimbarea naturală a 
anotimpurilor apar sărbătorile religioase, cu zile de lucru sau de repaus. Ceea ce 
constată Durkheim pentru societăţile totemice se poate găsi deci şi la popoare cu 
adevărat civilizate, cu un bogat trecut de cultură. La chinezi, de pildă, spaţiul şi 
timpul derivă din anumite reprezentări colective care servesc pentru împărţirea 
grupelor sociale. De aceea, zice Granet, „studiul acestor reprezentări se confundă 
cu un studiu de morfologie socială” 75. Spaţiul a fost conceput de chinezi după 
mentalitatea şi organizarea feudală a societăţii, de aceea el apare ca „o federaţie 
ierarhizată de întinderi eterogene” !*, nefiind nicăieri acelaşi şi niciodată identic cu 
sine însuşi. In ceea ce priveşte timpul, nici el nu este conceput ca ceva egal cu sine 
însuşi, cu o formă constantă şi omogenă, deoarece „chinezii descompun timpul în 
perioade, după cum descompun spaţiul în regiuni” !”5, şi anume ei împart timpul în 
epoci slabe şi epoci tari. In concepţia chineză, există spaţiu şi timp plin, gol sau 
diluat, după cum viaţa socială e mai intensă sau mai slabă. In China, iarna activitatea 
socială are cea mai mare intensitate, atunci oamenii sunt adunaţi în centre mai mari, 
fac mai des reuniuni, de aceea şi timpul e considerat, în acest sezon, ca fiind „tare”. 
Vara însă oamenii sunt împrăștiați pe ogoare la ţară, viaţa socială este deci mai puţin 
intensă, mai slabă - în consecinţă şi timpul e considerat ca ceva diluat sau gol. Aşa 
se explică ideea de timp discontinuu pe care o au chinezii, conceput după felul de 
viaţă socială şi după modul cum trăiesc ei 1%. 

Toate conceptele cu care operează inteligenţa noastră sunt, pentru şcoala 
durkheimistă, produse sociale şi religioase. Desigur, conceptele presupun experienţele 
acumulate ale predecesorilor, încât, în sens foarte larg, s-ar putea spune că sunt 
produse sociale, deoarece în ele se concentrează experienţe multiple şi îndelungate. 
Şi atunci, nu este absolut deplasată şi fără sens concepţia care vede în ele nişte creaţii 
colective şi oarecum impersonale. Tot ceea ce are persistenţă şi valabilitate generală 
poate fi socotit drept operă impersonală sau, mai bine zis, socială. Valabilitatea unui 
concept nu se explică, în definitiv, prin asemănarea dintre reprezentările indivizilor 
referitoare la aceleaşi lucruri, ci prin contactul social, prin acceptarea de către 
colectivitate a acelui elaborat conceptual care se transmite din generaţie în generaţie. 
Dar nu e de ajuns numai atât pentru elaborarea conceptelor, după cum vom vedea. 
Categoriile, acele concepte generale cărora Kant le-a atribuit un caracter aprioric, 
considerându-le ca elementele care prelucrează şi ordonează conținuturile sensibile 
ale experienţei, sunt pentru Durkheim produse empirice, născute dintr-o clasificare 
făcută după modelul organizării sociale. Incât „societatea a dat canavaua pe care s-a 
întipărit gândirea logică” 17 

La chinezi, categoriile de ordine şi totalitateconstituie conceptele logice supreme 
şi dominante. Tao, Yinşi Yangsunt pentru ei forţe ultime, substanţe şi genuri logice 
prin care se clasifică şi se animă ordinea universală. Ele au însă o origine socială şi 
reprezintă „un fel de fond instituţional al gândirii chineze, iar analiza lor se confundă 
cu un studiu de morfologie socială” 17. Astfel, Yin şi Yang nu se pot concepe decât 

prin opoziţia sexelor. În vechea Chină, bărbaţii şi femeile erau consideraţi ca două 
corporaţii opuse, având o sumedenie de interdicții şi bariere sexuale. După modelul 
acestei opoziții a sexelor s-a făcut şi repartiţia sezonieră a activităţilor omeneşti. Yin 
şi Yangau fost concepute nu ca o dualitate a Existenţei şi a Non-existenţei, a binelui 
şi a răului, ci ca o opoziţie relativă şi de natură ritmică între două grupe rivale şi 
solidare în acelaşi timp 77. Forţele ultime ale naturii au fost imaginate şi reprezentate 
de chinezi după modelul diviziunii sexelor. 

Iată câteva exemple care pot servi pentru a demonstra că ceea ce se numeşte 
categorie sau concept logic nu e ceva aprioric şi universal-valabil, ci un produs al 
vieţii sociale şi că gândirea pură, subiectivă a individului, aşa cum au conceput-o 
logicienii, este ceva de natură europeană, locală, apuseană. Dar, în afară de datele 
etnografice, care arată deosebirile de mentalitate şi de gândire dintre oameni, însăşi 
evoluţia generală a vieţii psihice şi modul de formare al gândirii dovedesc influenţa 
precumpănitoare a factorului social. 

Omenirea e un tot ale cărui părţi, indivizii, se reînnoiesc mereu. Individul, ca 
fenomen trecător, este prins în acest lanţ continuu, suportând influenţa nediscutabilă 
a grupului. El este crescut de societate, de la care primeşte ideile curente ca şi 
invențiile, vorbeşte limba pe care societatea îl învaţă s-o vorbească şi se poartă aşa 
cum i se spune sau, mai bine, cum i se impune să se poarte. Mintea şi sufletul 
acestui biet individ se dezvoltă astfel numai în societate, prin familie, şcoală etc. 
Societatea este pentru el „atmosfera în care creşte încet, dobândind impresii, 
contractând obişnuinţe, îndreptându-şi dorinţele aşa ca să se adapteze ei, ca să 
stabilească între ea şi el echilibrul mental care face ca dânsul să nu se mai poată 
lipsi de ea. Când în sfârşit dobândeşte o conştiinţă de sine însuşi, el descoperă 
într-însul geniul grupului, modul său de a simţi, metodele sale de gândire, toată 
mândria şi toate aspiraţiile sale” 1%. În procesul de creştere şi transformare al copi- 
lului se poate vedea în mic un fel de rezumat al istoriei evoluţiei omenirii, căci el 
trece prin aceleaşi faze prin care a trecut şi trece omenirea. În evoluţia personalităţii 
umane distinge James Mark Baldwin trei faze : 1) una proiectivă, 2) alta subiectivă 
şi 3) o alta ejectivăl“.. 

La început copilul este cu totul receptiv, primind din exterior, de la părinţi, rude, 
semeni toate conținuturile sale sufleteşti. Societatea, cu mentalitatea ei proprie, se 
oglindeşte acum complet în sufletul său, el fiind un simplu receptor şi reproducător 
a ceea ce vede şi aude. Imitaţia este singura activitate a individului în această epocă 
a vieţii, de aceea conştiinţa sa are un caracter absolut imitativ. Copilul reproduce 
faptele părinţilor sau fraţilor săi, face aceleaşi mişcări ca dânşii, învaţă cuvintele pe 
care i le spun ei şi numeşte lucrurile cu aceiaşi termeni. Prin urmare, mediul social 
îl învaţă pe copil să gândească după anumite scheme şi cu un anumit material pe 
care i-l dă societatea. 

În a doua fază omul interiorizează tot ceea ce a primit din afară. Acum începe 
formarea propriu-zisă a personalităţii sale, când ereditatea biologică caută să fie 
schimbată prin instrucţie şi educaţie. Copilul apare în acest timp ca un punct în care 
se întâlnesc ereditatea biologico-psihică cu cea socială, din a căror luptă se va naşte 
personalitatea individului. Mediul social în genere domină pe individ şi îi impune 
reprezentările, valorile şi conceptele sale. Copilul la început învaţă şi mai apoi îşi 

apropie experienţa socială, o interiorizează, adică asimilează şi transformă în conți- 
nuturi subiective ceea ce i-a dat societatea. Imediat ce învaţă să vorbească şi poate 
să înţeleagă, copilul devine o fiinţă socială. „Primul nostru cuvânt este primul giulgiu 
al individualităţii noastre proprii”, zice Blondel 1%. Aceasta este însă în realitate un 
paradox, căci e imposibil să se vorbească despre o personalitate înainte ca ea să fi 
existat. 

În sfârşit, copilul atinge stadiul ejectiv, după ce a trecut prin cele două faze 
amintite mai sus. In acest stadiu poate să-şi formeze el însuşi concepte şi cunoştinţe 
noi. Acum copilul prelucrează altfel materialul intelectual, independent de sugestia 
socială (atât cât este posibil), acum îşi creează concepte şi gândiri proprii. În această 
fază individul devine un agent activ, care poate transforma chiar mediul social. El 
poate apărea de multe ori ca un revoltat contra atotputerniciei spirituale a societăţii 
şi ca un sfidător al valorilor şi judecăților ei. Şi totuşi, personalitatea conştientă a 
lui s-a format prin ordonarea şi concentrarea conceptelor şi ideilor date lui de 
societate, prin dezvoltarea judecății lui, făcută în mod intenţionat de societate. 
Personalitatea umană apare deci ca o creaţie socială. Izoulet încearcă să dovedească 
acest lucru, pornind de la ideea că sinteza posedă întotdeauna o putere creatoare şi 
de aceea societatea, fiind o astfel de sinteză, are forţa de a schimba chiar spiritul 
individual şi de a-i imprima însuşirile noi pe care le are dânsa ca grup sintetic. 
Conştiinţa omenească este deci, prin conţinut şi formă, socială 1%. Eul se constituie 
prin colaborarea psihismului omenesc cu societatea. Spiritul însuşi, aspirând mereu 
către totalitate, către claritate şi cuprindere într-o sinteză a tot ceea ce este individual 
şi momentan, este social. El caută necontenit comunicare cu alţii şi raporturi neîntre- 
rupte. Am putea spune că însăşi raţiunea, ca putere de creaţie spirituală, este legată 
de evoluţia socială şi de organizarea muncii. Într-adevăr, nu putem neglija faptul că 
diviziunea muncii a lăsat omului timp liber de gândire şi de sinteze spirituale, 
întrucât prin această diviziune nu i-a mai fost absorbită toată energia şi tot timpul de 
muncă. Societatea i-a arătat omului diferite aspecte ale lucrurilor şi i-a dat mai multe 
posibilităţi de lucru, servindu-i în acelaşi timp şi ca stimul de gândire proprie. 

De Roberty consideră şi dânsul societatea ca bază a psihismului individual, văzând 
în ea o realitate anterioară individului. Conştiinţa individuală este, după el, un produs al 
„interacțiunii psihofizice sau a mediului social”. Experienţa colectivă formează 
conceptele, determină diferitele lor raporturi şi se exprimă prin cuvinte !*%. Bougl€ 
de asemenea crede că raţiunea este formată prin societate 1%, iar Dewey şi Giddings 
consideră fazele vieţii mentale ca nişte adevărate forme psihice ale evoluţiei sociale '*. 

In ceea ce priveşte originea gândirii şi a cunoaşterii, este adevărat că instinctul 
conservării vieţii şi nevoile au servit ca impulsiuni şi îndemnuri pentru activitatea 
spirituală. Nevoia, pe lângă alte cauze, a făcut să se nască credinţa religioasă, căci 
sentimentul subordonării şi al încrederii într-o putere suprapersonală îşi are izvorul 
în trebuinta de protecţie şi în dorinţa de a dobândi lucrurile care îi lipsesc omului. 

Pe de altă parte, individul a căutat pretutindeni mijloace de trai, atenţia sa s-a îndreptat 
către descoperirea celor necesare vieţii, încât în mod inconştient nevoia i-a ascuţit 
spiritul. Lupta pentru existenţă a perfecţionat deci funcțiunile sale spirituale, 
dându-le o mai mare ascuţime, iar identitatea de trebuinţe a primitivilor a produs 
forme tipice de gândire şi de cunoaştere. „Din colaborarea între organism şi mediu 
s-au dezvoltat formele de cunoaştere comune tuturor oamenilor” 1%. 

Nevoile popoarelor primitive fiind deci aceleaşi şi modul lor de satisfacere 
identic, este natural să se nască şi cunoştinţe uniforme, având ca scop, în primul 
rând, găsirea mijloacelor de apărare şi de conservare a vieţii. De aceea la început 
gândirea şi cunoştinţele au avut un caracter religios şi practic. Gândirea religioasă 
însă n-a dat în genere numai elementele unei cunoaşteri limitate, ci a formulat chiar 
tiparele generale prin ajutorul cărora se alcătuieşte cunoaşterea omului, adică ceea 
ce logica actuală numeşte cu un termen general categorii. În faza primitivă, inteli- 
genţa omului e stăpânită de reprezentări colective, religioase şi utilitare, iar toate 
judecăţile sale asupra fenomenelor sunt determinate de credinţa că în lucruri, ca şi 
în fiinţe, există un centru de forţăcare se manifestă şi se exteriorizează prin forme 
diferite de fenomene 17. 

Paralel cu aceasta, trebuie să constatăm însă o perfectă coexistenţă între ceea ce 
se numeşte progres social şi procesul de diferenţiere şi perfecţionare a personalităţii. 
Societatea cea mai primitivă are aspectul unei perfecte omogenităţi, compuse din 
unităţi nediferenţiate şi care sunt legate între ele printr-o solidaritate mecanică, 
inconştientă. Această solidaritate gregară, absolut constrângătoare, aserveşte în totul 
pe individ, luându-i orice posibilitate de a deveni conştient de sine însuşi. Într-o 
astfel de colectivitate el trebuie să acţioneze, să vrea, să simtă şi să gândească 
întocmai ca şi semenii săi, ca şi strămoşii săi 1%. Din sinteza indivizilor în societate 
se nasc însă fenomene noi, căci orice formaţiune socială este pentru primitiv o putere 
misterioasă, inexplicabilă, care provoacă în sufletul lui teama şi încrederea în acelaşi 
timp. Individul tinde totuşi să iasă din această stare de omogenitate originară, iar 
procesul de diferenţiere a lui este mijlocit chiar de societate, prin diviziunea muncii. 
Trecerea de la perioada vânatului la aceea a muncii agricole, de la nomadism la 
stabilitate a prilejuit împărţirea muncii între oameni, pentru o mai uşoară satisfacere 
a necesităţilor lor. Diviziunea muncii a dus la diferenţierea profesiunilor după 
aptitudini şi aceasta a făcut necesară o altfel de solidaritate între oameni, anume 
aceea a intereselor. Solidaritatea socială s-a întemeiat deci mai târziu nu numai pe 
înrudirea de sânge şi pe constrângere, ci mai ales pe unitatea armonică a intereselor 
individuale. Personalitatea omenească a început să joace un rol în viaţa socială, 
nemaipierzându-se în colectivitate. Din legătura conştientă a intereselor a rezultat o 
solidaritate organică a cărei bază este tocmai armonia personalităţilor diferen- 
Gate 1%0. Această formă de solidaritate, care constituie baza societăţii noastre de 
astăzi, este psihologică şi teleologică, întrucât este voită şi căutată de indivizi în 
vederea unor scopuri fundamentale. Diviziunea muncii şi specializarea într-o anumită 
profesiune a ascuţit spiritul de observaţie şi l-a făcut pe om să privească mai cu 
atenţie natura înconjurătoare, care îi oferă material de prelucrat. Astfel a ajuns individul 

să se scuture treptat-treptat de jugul reprezentărilor religioase colective şi să cerceteze 
el singur raporturile reale dintre fenomene TI. Diferenţiere înseamnă astfel afirmarea 
intereselor proprii ale individului şi a conştiinţei eului ca ceva independent. Socie- 
tatea a fost însă mediul în care s-a dezvoltat individul, căci ea i-a dat prilejul de a se 
măsura cu alţi semeni ai săi, de a aprecia rolul şi valoarea sa în comparaţie cu a 
altora în societate. 

Din viaţa zilnică comună s-au născut sentimente noi, necunoscute individului 
izolat, cum sunt simpatia, compătimirea, bucuria împreună cu alţii şi aşa mai departe. 
Indivizii sau popoarele izolate nu posedă forme culturale înaintate, nu dintr-o lipsă 
de inteligenţă creatoare, ci pentru că trăiesc o altfel de viaţă şi au alte mijloace de 
luptă cu natura. Vânătorul sau pescarul trăiesc foarte simplu, primind totul de la 
natură, de multe ori chiar fără osteneală. Societatea însă, din cauza raporturilor 
complicate dintre oamenii care convieţuiesc laolaltă, cere atenţie şi reflecţie din 
partea individului. În necontenita tensiune pe care i-o impune viaţa socială, 
inteligenţa individului se dezvoltă din ce în ce mai mult, puterea de creaţie a 
spiritului său se trezeşte din somnolenţă şi devine o forţă actuală. Cu cât viaţa este 
mai simplă şi mai redusă, cu atât efortul intelectual necesar este mai mic şi, invers, 
cu cât viaţa este mai complicată şi societatea mai mare, cu atât cheltuiala de energie 
a individului este mai mare şi mintea pusă mai mult la lucru. Din această cauză, 
centrele creatoare de cultură au fost întotdeauna oraşele mari. Aşa se explică faptul 
că artiştii, savanții, poeţii, precum şi creatorii din toate domeniile ştiinţei au apărut 
în societăţile civilizate şi veşnic frământate de dorinţa de a cuceri misterele naturii. 
„Un Platon între hotentoţi este tot aşa de puţin imaginabil ca şi un Phidias între 
eschimoşi”, spune Stein, căci „viaţa orăşenească şi în genere activitatea comună 
organizată în stat constrâng pe om, în interesul propriei sale conservări, să 
întrebuinţeze cât mai îndemânatic acele arme care îi uşurează cel mai mult lupta 
pentru existenţă ; şi arma aceasta, în statul pacific organizat, este inteligenţa” 12. 

Societatea are, aşadar, rolul de a forma natura umană şi de a o elibera de domi- 
naţia biologiei. Starea socială face pe homo sapiens, spiritualizează pe animalul-om. 
Societatea impune anumite reprezentări, pe care mai întâi copilul le învaţă şi crede 
în ele, stabilind chiar raporturi între ele după modelul indicat de familie, de şcoală 
etc. De aceea, s-a spus că „ceea ce gândeşte în om nu e dânsul, ci comunitatea 
socială. Izvorul gândirii nu e în el, ci în mediul social în care trăieşte, în atmosfera 
socială pe care o respiră şi nu poate gândi altfel decât îl determină influenţele 
mediului social” 1%. 

Din cele arătate se poate deduce însă că ştiinţa adevărată şi cunoaşterea reală se 
dezvoltă o dată cu eliberarea individului de sub dominarea absolută a societăţii, căci 
numai atunci când el începe să observe singur natura şi să caute raporturi reale şi 
obiective între fenomene apare ştiinţa propriu-zisă. Încât concluzia logică ar fi că 
numai procesul de diferenţiere şi individualizare duce la ştiinţă şi cunoaştere. Desigur 
că spiritul ştiinţific s-a dezvoltat pe măsură ce indivizii s-au diferențiat între ei şi cu 
cât s-a accentuat mai mult libertatea individului faţă cu tirania unor anumite repre- 
zentări colective şi a unor credinţe. Dar, pe de altă parte, nu se poate tăgădui nici 
valoarea spirituală a grupului social, care în colaborare cu individul a produs cunoş- 
tinte temeinice, care i-au servit omului în viaţă, adevăruri obiective şi cu aplicaţii 

practice 1%. Ideea de experienţă socială, care serveşte pentru controlul adevărului şi 
pentru recunoaşterea lui, este unul dintre cele mai importante concepte, pe care 
epistemologia contemporană nu trebuie să-l piardă din vedere. Prin aceasta se dărâmă 
desigur unele construcţii logice, teoretice din trecut, dar în schimb se recunoaşte 
realitatea aşa cum este, nu se mai operează cu idei abstracte şi nu se mai impune 
minţii noastre nici o credinţă care să nu fie conformă cu viaţă reală. 

Datele etnografice ne-au arătat deci variațiile gândirii şi cunoaşterii omeneşti după 
diferitele tipuri de societăţi şi după condiţiile istorice de dezvoltare ale lor. Dar, fără 
a face apel la etnografie, putem constata chiar înlăuntrul aceluiaşi tip social deosebiri 
de mentalitate, de logică şi de concepţie asupra lumii între diferitele clase sociale. În 
genere, procesul de cunoaştere nu se dezvoltă după anumite legi speciale ale spiritului, 
care ar depinde numai de obiectul exterior sau de posibilităţile de cunoaştere ale 
individului — deci de o dialectică specială a spiritului — ci sunt şi anumiţi factori 
sociali care intervin în determinarea calităţii cunoaşterii şi care ocazionează chiar 
naşterea ei 1%. 

Karl Marx, în sistemul său de sociologie, a formulat o adevărată lege de evoluţie 
a ideilor sau a ceea ce numeşte el ideologie, susţinând că viaţa economică şi 
condiţiile muncii sunt cauzele reale ale transformării ideilor, nu spiritul individual. 
Dovada cea mai evidentă o dă istoria, care arată soarta diferitelor civilizaţii şi culturi 
din antichitate şi până azi. Ele au căzut o dată cu societăţile care le-au creat. Această 
gândire marxistă, care atribuie ştiinţei în genere o coloratură specială, după clasele 
sociale şi după sistemele economice, a fost interpretată de către unii sociologi în alt 
sens, deoarece ei au avut tendinţa de a diminua ascuţişurile marxismului. S-a spus 
anume că nu poate fi la Marx vorba de o structură specială a ştiinţei după diferitele 
clase sociale, pentru că ştiinţa, în esenţa ei, este obiectivă şi mai presus de clasa 
socială. Cel mult s-ar putea eticheta ştiinţa drept burgheză sau socialistă, după modul 
cum o utilizează burghezia sau cum ar vrea s-o întrebuinţeze socialiştii în interesele 
lor economice şi pentru a-şi realiza ideologiile respective. Aceasta este însă numai o 
interpretare tendenţioasă, pentru că sensul concepţiei marxiste este altul, anume ea 
atribuie ştiinţei în sine, şi nu aplicaţiilor ei, un caracter de clasă. Ştiinţa este 
burgheză în momentul de faţă, susţine marxismul, nu prin întrebuinţareaei, ci prin 
structurasa. Această concepţie a lui Marx este foarte explicabilă şi am putea spune 
că are o parte de adevăr în ceea ce priveşte atitudinea filosofică şi morală a diferitelor 
clase sociale, deoarece fiecare clasă exercită o anumită funcţiune, care determină 
psihicul şi întreaga conştiinţă şi gândire a celor care o compun. De aici rezultă şi 
nota specială a filosofiei şi moralei claselor sociale. 

Dar, abstracţie făcând de raportul de absolută dependenţă pe care îl stabileşte 
Marx între forma de producţie şi cunoaştere, nu putem trece cu vederea faptul că 
gândirea şi cunoaşterea sunt legate într-adevăr de clasele sociale şi de generaţii. 

Max Scheler a arătat variaţia concepţiei despre lume, a atitudinii faţă de viaţă şi 
a conceptelor filosofice fundamentale după clasele sociale. Astfel, clasele inferioare 
sunt stăpânite de ideea de devenire, de necontenită transformare a tot ceea ce există, 
deoarece ele doresc schimbarea, fiind disperate de starea actuală în care se găsesc. 
Tot aşa, ele cred în realitatea existentăîn momentul de faţă, respingând noţiuni 
amăgitoare şi speranţe deşarte. În afară de aceasta, mentalitatea lor este dominată de 
mecanicism, empirisnși pragmatism Dacă ele sunt pesimiste faţă de trecutul istoric, 

pe care îl depreciază întrucât nu le-a adus decât suferinţe, au în schimb încredere în 
viitor şi îl privesc cu optimism pentru că văd în el posibilităţi de salvare din mizeria 
în care trăiesc. Din contră, clasele superioare conducătoare, capitaliste, sunt dominate 
de teleologism, de spiritualismşi apriorism admirând trecutul, dar fiind pesimiste 
pentru viitor, care se desemnează în culori nu destul de clare şi sigure. Acestea nu 
sunt simple prejudecăţi, zice Scheler, ci adevărate legi formale ale modului de 
judecată al claselor sociale. Nu sunt simple erori, ci reale înclinații şi intuiţii, 
devenite tradiţionale 1%. 

Deosebirile menţionate mai sus se explică prin faptul că fiece clasă priveşte 
fenomenele şi ideile prin prisma intereselor sale. În acest caz, e foarte natural ca 
proletarii să fie partizani ai devenirii şi să aibă încredere în forţele noi care apar şi 
care vor trebui să schimbe existenţa vitregă pentru ei. Tot din interes de clasă, 
capitaliştii sunt partizanii existenţei fixe, permanentegare le oferă actualmente 
avantaje şi putere de dominare. Şi dacă proletarilor le convine mecanicismul, care 
susţine o evoluţie necesară şi fatală pe baza raportului de forţe, burghezii se complac 
în teleologism şi teologism, în ideea unei ordini obiective şi spirituale, care le asigură 
lor stăpânirea în societate, în virtutea unei autorităţi supreme spirituale şi a superio- 
rităţii pe care o au. Tot aşa de natural este ca proletarii să deprecieze trecutul, să-l 
privească în mod pesimist, pentru că ei nu s-au bucurat de binefacerile lui, pe când 
viitorul le poate deschide perspective multumitoare. Capitaliştii însă au o atitudine 
diametral opusă, deoarece trecutul le apare lor ca un paradis, în care nu se îngră- 
mădeau atâţia nori negri şi ameninţători, cum pare a se prevedea pentru viitor. 

Iată deci o adevărată logică nouă de gândire şi de filosofare, diferită după clasa 
căreia aparţine fiecare dintre cei care gândesc. Atitudinea filosofică a capitalismului, 
din cauza intereselor sale, a fost întotdeauna conservatoare şi transcendentă, postu- 
lând ideea de autoritate stabilă şi necontrolabilă, pe când cea a proletarilor a avut un 
caracter mobil, revoluţionar şi empiric. Lupta dintre clasele sociale nu rămâne deci 
fără influenţă asupra structurii spirituale şi ideologice 1%. Victoria unei clase atrage 
întotdeauna după sine şi întronarea unei anumite ideologii. În secolul trecut, ridicarea 
burgheziei pe ruinele nobilimii a impus liberalismul politic o dată cu cel economic 
şi a dezvoltat individualismul, care nu s-a mulţumit numai cu schimbarea structurii 
politice, ci a urmărit să influenţeze gândirea filosofică şi toate manifestările spiritului 
omenesc. Astăzi în Rusia concepţia bolşevică nu se mărgineşte numai la dărâmarea 
vechiului regim politic, ci vrea să distrugă vechea mentalitate burgheză, pentru a crea 
alta nouă, pe care să se întemeieze cu adevărat statul bolşevic. Din cauza aceasta acolo 
domneşte o altă concepţie despre viaţă şi despre societate decât aceea din societatea 
burgheză. Şi tot aşa am putea căuta exemple caracteristice în Germania şi în Italia 
de acum. Fiecare regim politic dă nu numai o nouă structură statului, ci vrea să 
creeze o nouă mentalitate, un nou fel de a judeca, corespunzător ideologiei sale. 
Logica rece a minţii, aşa cum o preconizează ştiinţa rigidă şi maiestuoasă, este în 
realitate dominată de concepte şi tendinţe variabile după aspiraţiile sociale şi 
împrejurările istorice. 

Dar, în afară de clasele sociale, asupra gândirii şi cunoaşterii omeneşti are o 
puternică înrâurire şi generaţia. În ritmica evoluţiei istorice apar regulat, la anumite 
intervale de timp, nişte caractere specifice care desemnează fizionomia proprie a 
unei generaţii. Fiecare generaţie are cultura şi ştiinţa ei, problematica şi atitudinile 

sale. Din felul de a scrie, din manifestări, din cunoaşterea şi interpretarea fenome- 
nelor, se degajează ethosulşi modul de a înţelege lumea al fiecărei generaţii. Petersen 
a exemplificat aceasta în mod foarte concludent, arătând influenţa generaţiei, cu 
structura ei, în determinarea caracterelor romantismului 145. Fiecare generaţie are 
concepte şi forme de manifestare noi, precum şi atitudini deosebite faţă de viaţă şi 
realitate care rămân aproape străine de sufletul generaţiilor mai vechi. 

Cunoaşterea omenească în totalitatea ei este influenţată de viaţa socială, deci ea 
are un caracter social. Obiectele de cunoaştere sunt alese şi gândite întotdeauna prin 
prisma intereselor şi aspirațiilor sociale dominante şi condiţionate de structura 
socială. Chiar metafizica este, şi ea, influenţată de împrejurările sociale. Într-adevăr, 
ce înseamnă înflorirea speculațiilor mistice din zilele noastre şi părăsirea liniei raţio- 
naliste de cugetare, decât rezultatul dezamăgirii şi disperării provocate de războiul 
mondial ? Nevoia de refugiu într-un domeniu unde nu mai poate exista contradicţie 
flagrantă între realitate şi idee, nevoia de întărire în lupta vieţii, precum şi trebuinţa 
unei credinţe în ceva care poate înlătura scepticismul paralizant, acestea au avut ca 
urmare eflorescenţa acestei forme noi de speculație metafizică. 

Dar mai ales istoria ne arată puternica legătură care există între evoluţia cunoaşterii 
şi evoluţia politicii. Astfel, cuceririle lui Alexandru cel Mare au făcut posibilă 
transmutarea culturii orientale în Europa, iar cucerirea Constantinopolului de către 
turci a determinat emigrarea savanților bizantini în Italia şi întemeierea cunoscutelor 
academii din epoca Renaşterii. Aceeaşi cucerire istorică a închis drumul comercial 
către Orient, făcând din Germania singura cale comercială de seamă înspre nord, 
unde erau încă pieţe de desfacere. Aceasta a adus înflorirea şi ascensiunea Germaniei. 
Tot aşa, trebuie să menţionăm descoperirea Americii, care deşi a avut la bază motive 
economice, nu a rămas totuşi fără influenţă asupra astronomiei, zoologiei, botanicii, 
precum şi a altor ştiinţe. Regimul politic interior al societăţii are de asemenea o 
deosebită importanţă pentru formarea gândirii şi direcţia cunoaşterii omeneşti. Astfel, 
democraţia, ridicând prestigiul individului şi eliberând munca, pe care a pus-o în 
valoare, a avut o puternică influenţă în ştiinţă şi chiar în metafizică. Burghezia activă 
şi dornică de putere a ajutat crearea ştiinţei pozitive, iar democraţia a ocazionat 
dezvoltarea unei concepţii noi despre viaţă. Deşi metafizicienii aparţin în genere 
claselor superioare şi chiar aristocrației, totuşi democraţia a ajutat metafizica prin 
faptul că ea a creat condiţii noi de viaţă, distrugând monopolul profesiunilor liberale 
şi lăsând câmp liber de manifestare oricărei puteri spirituale. Într-un regim cu adevărat 
democratic domină tendinţa de a pune în condiţii egale de plecare pe toţi, pentru ca 
procesul de diferenţiere spirituală şi socială să se facă numai după merite, după 
capacitatea fiecăruia. O singură îngrădire faţă de ştiinţă, filosofie, artă etc. există 
într-un astfel de regim politic, anume aceea pe care o pune însăşi forţa spirituală. În 
acelaşi timp, prin întronarea ideii de libertate, democraţia a creat condiţia funda- 
mentală a ştiinţei şi cercetării în genere, căci nu se poate vorbi despre adevăr decât 
unde este libertate. Libertatea de cercetare şi de manifestare este o condiţie sine qua 
non a ştiinţei. „Fără libertate credinţa religioasă degenerează într-o dependenţă 
mortală, de sclav, fără libertate ştiinţa încremeneşte în dogmă, arta se preface în 
imitație” 1%. Se înţelege că de aici nu vom deduce că adevărul şi ştiinţa sunt depen- 
dente în mod absolut de societate şi că fiinţa lor e o creaţie totală a claselor sociale 
sau a regimului politic. Dar iarăşi, nu putem rămâne nici la vechea concepţie 
individualistă a epistemologiei, care neglijează cu totul factorul social. 

Ştiinţa s-a format şi a progresat datorită acelora care, adunând în mod raţional 
experienţă de muncă, au avut dorinţa de libertate socială şi de stăpânire a fenomenelor 
naturii prin cunoaştere, precum şi mulţumită oamenilor liberi cu spirit mai profund 
şi mai contemplativ. Primii au adus observaţiile lor, experienţa activă şi impulsiunea 
de realitate, iar ceilalţi puterea de creaţie şi de sinteză. Unde a fost numai munca 
fără cugetare şi fără orizont, nu s-a născut ştiinţa, ci numai o rutină sau o îndemânare 
mai pronunţată în executarea travaliului. Iar unde spiritul s-a nutrit numai cu idei 
speculative sau cu contemplaţia lirică, a putut apărea poezia, cugetarea religioasă şi 
metafizică, nu însă ştiinţa propriu-zisă. Prin urmare, din această îmbinare între 
experienţa muncii şi cugetarea filosofică s-a născut ştiinţa. Şi acolo unde a lipsit 
unul dintre aceste elemente, nu a existat decât sau o tehnică empirică, sau o speculație 
fără fundament ştiinţific. 

Din cele arătate până acum, rezultă că gândirea şi cunoaşterea omenească, în 
funcţionarea lor, nu scapă nici ele puterii societăţii, care, prin instituţiile sale multiple şi 
variate, domină şi aici. Ideea de acceptare şi ratificare socială a oricărei creaţii 
individuale este un element necesar, absolut necesar, care nu poate fi lăsat la o parte 
de teoria cunoaşterii. Până chiar şi în obiectul exterior al cunoaşterii, în realitatea 
supusă cunoaşterii există acest factor social. Într-adevăr, existenţa exterioară pe care 
judecata o atribuie raporturilor dintre reprezentări, contează drept realitate numai 
întrucât este recunoscută de ceilalţi indivizi. Ce numim noi realitate? Şi când 
spunem despre un lucru că este real? Lăsând la o parte, bineînţeles, toate tulburările 
de natură patologică, prin care se pot deforma percepțiile noastre, trebuie să recu- 
noaştem că cel mai general criteriu de recunoaştere a realului e concordanța socială 
Realitatea şi iluzia se deosebesc prin gradul lor de obiectivitate, căci în timp ce iluzia 
apare ca un fenomen pur subiectiv şi individual, realitatea e general recunoscută şi 
persistentă. Realitatea, atunci, este creaţia unei colectivităţi şi a unei concordanţe 
sociale. Datele noastre sensibile sunt controlate de societate, iar percepțiile 
individuale, când sunt cu totul deosebite de acelea ale celorlalţi, ale societăţii, rămân 
simple fenomene subiective şi nu pot fi denumite cunoştinţe. Concordanţa cunoştin- 
telor se explică de altminteri nu numai prin identitatea de constituţie a spiritului 
omenesc, ci mai ales prin controlul pe care-l exercită societatea asupra reprezentărilor 
şi conceptelor indivizilor, acceptând pe unele şi respingând pe altele. Aşa că toate 
reprezentările exclusiv personale pot fi privite ca fantasme, dacă societatea nu e 
dispusă să le adopte şi să le generalizeze. De aceea personalităţile originale, creatorii, 
inventatorii apar de foarte multe ori ca oameni bizari sau asociali, cum le zice Tarde. 
Ei au concepte şi păreri personale despre lucruri — şi atâta timp cât ele nu sunt 
primite de societate, nici nu pot dobândi caracter de realitate. Existenţa exterioară 
devine deci obiect de cunoaştere şi realitate numai întrucât e concepută de un individ 
şi recunoscută de grupul social ca atare. 

Dacă privim acum un alt aspect al cunoaşterii şi gândirii, anume valoarea care li 
se atribuie, vom fi nevoiţi să constatăm şi aici intervenţia societăţii, care a putut 
respinge odinioară idei frumoase şi generale pentru a le admite mai târziu sau a 
putut inspira fantezia individului, dându-i puterea de a crea valori nemuritoare. 
Adevăruldupă care aleargă atâţia oameni, adevărul care chinuieşte atâtea suflete nu 
este ceva în sine, nu este o entitate supremă, independentă de societate. Adevăratşi 
fals nu sunt nici judecăţi de valoare ale individului, nu sunt atitudini personale, ci 
produsul concordanţei obiective a gândirii individuale cu societatea. Fiecare ins îşi 
poate confrunta judecăţile sale cu acelea ale altora şi conflictul cu părerile şi 
convingerile sociale îi dau individului putinţa fie de a şi le întări pe ale sale, fie de a 

şi le schimba. Când o idee este respinsă de societate, înseamnă că i se tăgăduieşte 
adevărul. În orice caz, acele idei personale care n-au fost primite de societate 
niciodată, oricât de târziu, n-au devenit adevăruri. Căci ce înseamnă adevăr altceva 
decât recunoaşterea de către toţi şi întrebuinţarea unei idei fie în noi procese de 
gândire, fie în viaţa morală sau chiar în cea practică. Adevărul e o ipoteză de travaliu, 
în sensul cel mai larg al cuvântului. Or, când pe baza unei idei personale a cuiva 
societatea nu construieşte, nu lucrează niciodată nimic, înseamnă că ea n-a fost 
recunoscută ca un adevăr. Adevărul se impune treptat prin conflictul dintre idei, 
prin contradicţie, prin discuţia dintre oameni, prin încercarea de a atrage de partea 
ta pe altcineva şi de a-i impune convingerea pe care o ai. Dar tocmai aceasta e o 
dovadă a caracterului social al valorii de cunoaştere 1%. 

Individul izolat nu putem spune că-şi dă seama de adevăr sau eroare, ci el îşi 
face idee despre ele numai prin ajutorul societăţii. Pentru un astfel de individ 
lucrurile pot fi bune sau rele, în nici un caz adevărate sau false. Dacă adevărul este 
în funcţie de recunoaşterea socială, atunci el se schimbă o dată cu evoluţia societăţii. 
Într-adevăr, astăzi nu se mai poate susţine existenţa adevărurilor eterne, care trec 
dincolo de schimbările istorice, căci nici o cunoştinţă nu este mai presus de timp şi 
de împrejurările sociale. Adevărul este concordanța gândirii cu realitateaproclamă 
epistemologia individualistă, ca şi cum realitatea ar fi ceva dat, independent de noi, 
ca şi cum ar fi o însuşire a lucrurilor, în sens spinozist, pe când de fapt ea este 
numai ceva dependent de reprezentările noastre şi, mai ales, de reprezentările 
colective. Adevărul este concordanța gândirii cu sine însăşiusţinea Kant, ca şi 
cum directivele gândirii şi educaţia ei nu ar fi de natură socială. Da, concordanța 
gândirii cu sine însăşi. Dar încă din frageda copilărie, familia, apoi şcoala, mediul 
social întreg formează această gândire, modulând-o după necesităţile şi aspiraţiile 
sociale. Adevărul este în acest caz numai o ipoteză de travaliu, care depinde de 
efortul intelectual al individului, dar în acelaşi timp şi de mediul social. Descoperirile 
şi invențiile sunt efectele unor eforturi şi combinaţii intelectuale, provocate şi ele, la 
rândul lor, de starea socială şi împrejurările istorice, precum şi de nevoile şi aspira- 
tiile popoarelor. Suntem dominați de devenirea generală, care schimbă mentalitatea 
existentă, creează o alta nouă, pentru care sunt valabile alte noţiuni şi cunoştinţe, 
alte adevăruri chiar. Recunoscând schimbarea adevărului în funcţie de societate, 
pragmatismubh îngustat însă sfera socialului, afirmând drept criteriu de determinare 
un element mai concret şi mai precis, prin care s-ar putea explica valoarea de adevăr 
a cunoaşterii şi a gândirii, anume utilul 

Nu e locul să ne ocupăm aici de pragmatism ca teorie a universului sau ca 
metodă, trebuie însă să stăruim puţin asupra concepţiei adevărului după pragmatism, 
pentru a arăta că teoria socială a adevărului nu se reduce la pragmatism. Charles 
Peirce, la 1878, publică un articol în care se preocupă de modul cum se pot face 
clare ideile omului. Criteriul pe care îl recomandă el în acest scop este luarea în 
considerare a consecinţelor fiecărei idei. Ideile deci se deosebesc unele de altele 
când duc la consecinţe diferite şi provoacă acţiuni diferite, prin urmare când dau 
naştere unor conduitevariate. Atunci metoda prin care ne putem da seama de sensul 
ideilor este observarea consecinţelor pe care le provoacă ele. Aceasta e metoda 
pragmatistă afirmată de Peirce 15. Pragmatismul, reprezentat mai departe de James, 

Schiller, Nietzsche, pune adevărul în funcţie de reuşită şi de utilitate, văzând în el 
un ghid care ne ajută să ne putem mişca în realitatea înconjurătoare 177. El nu e deci 
ceva gata, devenit şi fixat, ci se construieşte mereu, fiind numai un instrument pentru 
realizarea unor anumite scopuri. După W. James, adevărul presupune neapărat verifi- 
carea practică, ceea ce înseamnă că adevărate sunt acele idei pe care le putem 
asimila, valida, corobora şi care conduc la acţiuni utile 177. După pragmatism, 
adevărul este un instrument inventat pentru utilizarea realităţii, întocmai „după cum 
creăm dispozitive mecanice pentru a utiliza forțele naturii” (71. Prin urmare, adevărul 
se defineşte prin consecinţele sale, care trasează drumuri noi în viaţă 1%. „Adevărul 
constă numai în ceea ce este avantajos în gândirea noastră, după cum dreptul constă 
numai în ceea ce este avantajos în conduita noastră” (7. În modul acesta, ideile 
trebuie privite întotdeauna în funcţia lor. Şi în această ipostază ele apar ca nişte 
instrumentecare ne permit de a acţiona mai bine asupra lucrurilor 15. Schiller şi 
Dewey au susţinut fără înconjur că ideile sunt adevărate în măsura în care ne ajută 
să intrăm în relaţii cu alte experienţe, pentru a le simplifica şi pentru a realiza utilul. 
Aceasta este teoria instrumentală a adevărului 

Nu mergem mai departe cu expunerea concepţiei pragmatismului, întrucât diferitele 
sale aspecte şi dezvoltări nu aparţin problemelor lucrării noastre. E adevărat că în 
domeniul gândirii se poate vorbi foarte bine despre consecinţe logice, despre 
fecunditatea unei idei, fără ca prin aceasta să se confunde consecinţa logică cu 
utilitatea propriu-zisă, ba chiar ceva mai mult, fecunditatea logică nu implică 
numaidecât adevărul. Nu poate tăgădui nimeni că în istoria gândirii omeneşti au fost 
iluzii şi chiar erori care au servit ca puncte de plecare sau ca premise pentru alte 
idei şi care au fost fertile în consecinţe logice, mai fertile chiar decât unele adevăruri 
evidente, fără ca prin aceasta ele să fi încetat de a fi greşeli sau iluzii 155. De altminteri, 
sensul şi valoarea unei idei nu depind numaidecât de aplicaţiile practice şi de utili- 
tatea lor mecanică. De aceea, nu trebuie să se confunde sociologia cunoaşterii nici 
un moment cu pragmatismul, căci, după cum s-a văzut din expunerea de mai înainte, 
a afirma că adevărul presupune o recunoaştere din partea societăţii, o concordanţă a 
individului cu colectivitatea în reprezentările lor nu înseamnă a afirma utilitatea drept 
criteriu al adevărului. 


Dacă este adevărat că gândirea şi cunoaşterea omenească sunt supuse influenţei 
covârşitoare a societăţii, că ceea ce ni se pare nouă pur individual de fapt nu se 
poate sustrage colectivităţii, nu trebuie să conchidem totuşi că individul este numai 
un punct de întâlnire sau de încrucişare al diferitelor influenţe, un fel de teren sau 
material pasiv pe care îl prelucrează societatea după voia sa, ci el are partea sa de 
contribuţie în cunoaştere şi în manifestările sale. Individul vine pe lume cu anumite 
potenţe psihice cu dispoziţii către analiză şi comparaţie care se actualizează treptat, 
lucrând asupra materialului oferit de societate. Experiențele pedagogice făcute cu 
copiii mici sunt foarte concludente în această direcţie. Primele reprezentări şi senti- 
mente ale oamenilor sunt neclare şi oscilante şi nu devin clare, precise şi constante 

decât prin ajutorul celorlalţi din jurul lor. Ceea ce experimentează un individ rămâne 
ceva pur subiectiv atât timp cât nu este reluat de societate şi continuat. Prin urmare, 
numai continuitatea socială face din ea ceva general valabil şi necesar. Societatea dă 
materialul, dă conceptele şi cuvintele pe care omul încă din copilărie le învaţă, iar 
individul are de la naştere acele potente prin ajutorul cărora stabileşte asemănări şi 
deosebiri, precum şi alte relaţii de tot felul între elementele date lui de societate. 
Diferitele reprezentări sau concepte care se introduc în mintea individului încă din 
copilăria sa sunt prelucrate pe încetul şi combinate în alt mod de către inteligenţa 
sau imaginaţia sa. Sub stăpânirea voinţei de a supune natura şi de a o întrebuința în 
propriul său scop, omul inventează, creează lucruri noi, reacţionează faţă de 
structura societăţii existente, formulează idealuri noi. De aceea susţine Tarde că acest 
individ, care trăieşte într-un somn cvasi-hipnotic, se trezeşte, iese din sfera sugestiei 
colective, devine un asocial prin creaţiile sale. 

Forma gândirii şi direcţia ei o dă societatea o dată cu materialul de concepte şi 
cuvinte, dar forţa şi intensitatea ei depind de acele potenţe aperceptive cu care se 
naşte individulşi care fac din el un creator care dă impulsiunea dinamică în virtutea 
căreia societatea se transformă. Gândirea, ca şi cunoaşterea sunt deci produsul 
colaborării factorului social, care dă material prin reprezentările colective şi prin 
concepte, care formulează valori, şi a factorului individual, care prin puterea gândirii 
sale asigură progresul ştiinţei. Această colaborare a individului cu societatea se 
manifestă în mod constant nu numai în gândire şi cunoaştere, ci în întreaga viaţă a 
spiritului, în domeniul tututor valorilor, în tot procesul de creaţie al culturii Aceasta 
poate apărea tot aşa de paradoxal, la prima vedere, ca şi afirmarea caracterului social 
al epistemologiei. Şi, cu toate acestea, nu este nimic paradoxal, căci individul şi 
societatea împreună sunt elementele active care colaborează la producerea culturii. 


Mulţi gânditori au văzut în cultură numai un produs specific al geniului individual, 
al eroilor, al oamenilor mari, explicând toate formele ei de dezvoltare numai prin 
puterea personalităţilor şi neglijând complet contribuţia societăţii. O cultură, zice 
Spengler, se naşte atunci când un suflet mare iese din starea psihică originară şi 
copilărească a omenirii şi dă o formă şi o graniţă la ceea ce e fără formă şi fără 
limită. Şi moare când, după ce şi-a epuizat toate posibilităţile sale în creaţii de valori, 
acest suflet se reîntoarce în spiritualul originar din care s-a desprins 1%. De aceea 
popoarele bogate în personalităţi, care reprezintă atâtea posibilităţi spirituale, sunt 
creatoare şi viaţa lor durează, pentru că ea este un perpetuu izvor de valori, care se 
creează şi se reînnoiesc mereu. 

Dar aceste culturi, creaţii ale unor personalităţi, nu au ele o marcă specifică, un 
caracter care le deosebeşte în mod tranşant una de alta? Şi cum se explică variaţia 
culturilor, dacă ele sunt produsul numai al unor eroi creatori în domeniile spiritu- 
alului? Explicaţia diferitelor tipuri de culturi, fiecare cu alte caractere, nu se poate 
reduce la afirmarea puterii inteligenţei de a crea şi nici la proclamarea rolului 
exclusiv şi absolut al originalității unor personalităţi, ci tipurile de culturi sunt în 
dependenţă de caracterele etnice ale popoarelor. De aceea, Oswald Spengler, ca şi 
Alfred Weber şi Glotz, ca şi Lods etc. vorbesc despre o pluralitate de culturi care 
s-au succedat uneori în acelaşi loc suprapunându-se, iar alteori au apărut în locuri 
diferite, fiecare cu specificul ei, datorită în primul rând forţelor lor spirituale şi apoi 
unor factori care depăşesc complet pe indivizi, exprimând calităţi şi însuşiri generale 
ale popoarelor sau, cu un cuvânt obişnuit, „specificul etnic”. 

Dar ce se înţelege prin cultură ?Nu vom stărui desigur prea mult asupra noţiunii 
de cultură, ci vom arăta numai cum presupune ea colaborarea societăţii cu individul. 
Când se vorbeşte de cultură, unii înţeleg prin acest concept un complex de obiceiuri, 
tradiţii şi instituţii care deosebesc pe om de animal. In acest sens întrebuinţează 
termenul de cultură etnologii, care afirmă existenţa unor tipuri de cultură diferite 
între ele după gradul lor de complexitate. In acest sens împart unii societăţile 
omeneşti în popoare primitive şi civilizate, popoare istorice şi non-istorice. În genere, 
teoria aceasta a interpretat ideea de cultură în sens spiritual şi a determinat caracte- 
rele ei prin semne şi manifestări spirituale, susţinând că spiritualitatea este sinonimă 
cu cultura 1%. Aceste interpretări sociale ale ideii de cultură presupun grupul social 
cu tradiţia şi civilizaţia sa, punând în dependenţă orice posibilitate de a achiziţiona 
cunoştinţe noi de tot patrimoniul spiritual anterior. Pe lângă acestea însă există şi 
alte concepţii, care văd în cultură o noţiune cu sens metafizic sau o creaţie pur 
intelectuală. Astfel, Fichte a înţeles prin cultură ridicarea omului de la existenţa 
inconştientă şi instinctivă la o treaptă superioară de raționalitate. Cult este, pentru 
dânsul, omul care se poate libera de influenţa a tot ceea ce nu este raţional, stăpâ- 
nindu-se pe sine şi natura înconjurătoare. Prin urmare, după acest filosof, cultura 
înseamnă stăpânirea raţiunii asupra forţelor naturale, precum şi asupra tuturor 
conţinuturilor conştiinţei omeneşti. Pentru a se realiza cultura în acest sens se cere 
însă realizarea a două condiţii mai întâi, şi anume: 1) afirmarea precăderii şi 
predominării raţiunii asupra celorlalte funcțiuni sufleteşti şi putinţa ei de a se impune 
în mod absolutşi 2) existenţa libertăţii ; sau, cu alte cuvinte, posibilitatea de a 
concepe idealuri raţionale şi de a le extinde asupra altora. Libertatea devine astfel o 
supoziţie şi un element al culturii. Cât de adevărat este acest lucru se poate constata 
uşor din evoluţia diferitelor tipuri de cultură, care ne arată că maximum de creaţie 
de valori a coincis cu dezvoltarea libertăţii neîngrădite a cugetării şi cu posibilitatea 
de răspândire a acestor produse ale cugetării în marea masă a membrilor unei societăţi. 

Nu arareori se confundă cultura cu civilizaţia, adică procesul interior de creaţie 
cu aspectele sau manifestările exterioare ale acestui proces. Sombart deosebeşte chiar 
două forme de cultură: una materială, obiectivă, instituţionalăconcretizată în 
bunuri materiale, în forme juridice şi politice — şi alta ideală, spirituală, care constă 
din idealuri şi valori spirituale 191. 

Un alt gânditor contemporan, H. Rickert, înţelege prin cultură în primul rând o 
realitate cu un sens şi o evoluţie istorică variată. Dar pentru el cultura mai e şi 
altceva, căci înainte şi mai presus de forma obiectivă, reală, de natură tehnică, 
economică sau cea moral-juridică, cultura e o valoare spirituală independentă de 
realitatea existentă Të. 

Dacă ne oprim asupra acestor interpretări ale culturii şi aplicăm criteriile de 
definire recomandate de ele, vedem că în genere nu se poate caracteriza cultura 
numai prin tendinţa spirituală de dominare a raţiunii asupra naturii. Într-adevăr, în 
evoluţia culturii omeneşti, începând cu popoarele primitive şi sfârşind cu cele mai 
superioare şi mai rafinate, constatăm existenţa unor forme variate de cultură, dar nu 
putem spune că toate sunt dominate de caracterul intelectual. Astfel, cultura primiti- 
vilor este produsul unei gândiri magice, precum cultura multor popoare antice cu 

frumoasă dezvoltare istorică a fost produsul unei gândiri mitico-religioase. De aceea, 
nu e just să se identifice procesul de creaţie a culturii cu acela de afirmare şi de 
stăpânire a raţiunii. Bineînţeles, când vorbim de dominare intelectuală, ne gândim la 
afirmarea puterii ideilor, în sensul îngust al cuvântului, nu la dominarea generală 
asupra naturii prin ajutorul spiritualului. Procesul cultural în realitate e produsul 
unei diferențieri continue şi al unei manifestări de forţe spirituale, care nu sunt 
omogene şi nici pretutindeni aceleaşi. Nu există un sincronism între evoluţia şi 
actualizarea puterilor spirituale ale tuturor popoarelor, de aceea culturile apar cu 
înfăţişări diferite şi în mod succesiv. Ele exprimă etape de dezvoltare şi forţe 
spirituale variate, fiecare fiind produsul altei Entelechii sufleteşti şi al altei atitudini 
spirituale 1%. De aceea istoria înregistrează existenţa unei culturi babiloniene, asi- 
riene, egiptene, chineze, indiene, israelite etc., fiecare fiind caracterizată printr-o 
altă dominantă spirituală. 

Cultura nu se poate concepe şi nu poate fi explicată însă fără ideea de valoare, 
care este ceva esenţial pentru dânsa, precum nu putem face abstracţie nici de 
realitate, adică de natură. Natura, ca şi viaţa, considerate în sine, reprezintă o sumă 
de fenomene fără importanţă şi fără sens. Când însă ele sunt privite prin prisma 
unei valori, atunci apar cu totul în altă lumină. O pădure, un câmp, întocmai ca şi 
viaţa oamenească, zice Wundt, câtă vreme sunt necultivate, adică atâta timp cât starea 
lor originară nu este îmbunătăţită şi perfecționată de nimeni, nu reprezintă nici o 
utilitate şi nici un interes. În momentul în care însă ele sunt obiect de perfecţionare, 
când li se aplică o valoare, situaţia lor se schimbă complet. De aici se vede că natura 
brută poate exista independent de cultură, dar cultura nu poate fi nici măcar gândită 
fără natură, pentru că atunci ar fi fără substrat, ar fi o idee conceptuală fără putinţă 
de actualizare 1%. 

Prin urmare, cercetând momentele componente ale ideii de cultură, ajungem la 
concluzia că ea cuprinde în sine două elemente, dintre care unul interior-subiectiy 
care e valoarea, şi altul exterior-obiectiv, realitatea Această structură a culturii ne 
indică în acelaşi timp şi factorii care colaborează la creaţia ei şi care sunt: individul 
şi societatea. Să vedem care este aportul fiecăruia dintre ei în procesul de creaţie a 
culturii. 

Alfred Weber consideră drept fundament al întregii culturi tendinţa omului de a 
trece dincolo de lumea sensibilă, de a ajunge în transcendent, pe care ar dori să-l 
încorporeze în forme de viaţă sensibilă 1%. Sinteza între eu şi lume, care se exterio- 
rizează în idei, în opere de artă etc. — aceasta e cultura. Astfel marii gânditori, ca şi 
artiştii, făuresc o nouă realitate, mult mai frumoasă şi mai bună decât cea care există. 
Ei dau valoare existenţei reale, pe care o perfecţionează şi o ridică într-o sferă mai 
înaltă de forme existenţiale. Crearea culturii presupune deci o sinteză, în care lumea 
dispare în individ şi individul în lume, pentru că el formează în interiorul său o altă 
lume, pe care o exteriorizează apoi în opere concrete, care devin realitate nouă. 
Alfred Weber spune: „ceea ce rezultă din această sinteză a personalităţii cu lumea, 
aceasta e cultura şi actul cultural” 15%. Prin contopirea spiritului cu realitate, valoarea 
concepută sau dorită de om se obiectivează, iar realitatea obiectivă dobândeşte un 

caracter oarecum ideal, spiritual. Personalitatea omenească în modul acesta dă 
valoare realităţii. Un răsărit de soare, zice Simmel, privit independent de omul care-l 
contemplă nu are nici o valoare, e ceva din natură. Atunci însă când pictorul a prins 
pe pânză acest fenomen natural şi a pus în el dispoziţia sa sufletească, emoția pe 
care o simte, dorinţa care îl chinuieşte sau speranţa ce nutreşte, exprimând acestea 
în culori şi contururi meşteşugite, răsăritul de soare de pe pânză pare că sporeşte 
valoarea existenţei înseşi, devine un fapt de cultură. Cultura este deci un proces 
sintetic de creaţie, de transformare a realităţii sub impulsiunea unei valori superioare, 
în care colaborează individul cu societatea. Societatea este realitatea, materialul 
supus prelucrării, iar individul e forţa transformatoare care creează faptul de cultură. 


Sociologia culturii, disciplină socială nouă, dar destul de controversată, încearcă 
să găsească tocmai aspectele generale ale fenomenelor de cultură realizate în expe- 
rienţa istorică. Ea arată că toate creaţiile culturale, chiar acelea care par a avea un 
caracter absolut subiectiv şi individual, cuprind în ele numeroase elemente sociale, 
care au oarecum chiar un fel de primat asupra celorlalte. Iată de pildă arta şi creaţia 
artistică, pe care nu arareori esteticienii o consideră numai ca un produs al 
individualităţii artistului, detaşat de tot ceea ce este exterior — şi ea este supusă 
influenţei societăţii şi nu se poate explica fără ajutorul acesteia. 

Concepţia filosofică a lui Kant asupra frumosului şi emoţiei estetice exclude orice 
element social şi orice intervenţie exterioară din explicarea lor. „Finalitate fără scop”, 
„interes dezinteresat”, aceasta e frumosul, iar emoția pe care o trezeşte el în sufletul 
nostru începe de la ceea ce place simţurilor şi ajunge până la spaima raţiunii în faţa 
infinitului, până la sublim Creaţia artistică este numai obiectivarea unor afecte 
subiective, numai transpunerea în formă obiectivă a unor momente subiective trăite 
de artist, aşa susţinea Kant. Tot aşa, Bergson crede că arta exprimă numai ce a 
simţit şi a vrut să arate sau să materializeze artistul. „Ce fixează pictorul pe pânză e 
ceea ce are el în vedere într-un loc oarecare, într-o anumită zi, la o anumită oră, în 
culori care nu vor mai fi văzute. Ceea ce cântă poetul e o stare de suflet care a fost a 
sa şi care nu va mai fi niciodată. Ceea ce ne pune dramaturgul sub ochi este desfă- 
şurarea vieţii unui suflet, o întreţesere de sentimente şi evenimente, în sfârşit, ceva 
care s-a prezentat o dată pentru a nu se mai reproduce niciodată. Degeaba le vom da 
acestor sentimente nume generale, în alt suflet ele nu vor mai fi deloc acelaşi lucru. 
Ele sunt individualizate” 1%. Produsul artistic este desigur individual, într-o mare 
măsură, în funcţie de sensibilitatea, de fineţea şi de intelectualitatea artistului, dar 
nu e mai puţin adevărat că el depinde foarte mult şi de împrejurările vieţii în care 
trăieşte artistul. 

Se contestă adeseori că artistul îşi ia materialul de creaţie din afară, de la 
societate, susţinându-se că arta nu ar avea caracter social. Aceasta cu atât mai mult 
cu cât marii creatori au fost retraşi, au trăit în oarecare izolare faţă de societate. De 
aceea, în opera de artă, susţine Bergson, noi n-ar trebui să urmărim altceva decât să 
prindem viziunea stărilor de suflet sau a conflictelor interioare care s-au petrecut în 
artist, căci artistul exteriorizează în creaţiile sale nişte momente subiective, afecţiu- 
nile şi reacţiunile pe care le-a trăit el. Prin viziunile sale de multe ori fluide sau 
nebuloase, artistul poate sugera chiar intuiţii metafizice. Schopenhauer explica 
frumosul şi creaţia artistică prin obiectivarea voinţei absolute, afirmând că arta ne 
poate face să coincidem cu lucrul în sine. Într-adevăr, sunt unele arte care au puterea 


167. H. Bergson, Le rire, ed. 8, Paris 1912, p. 165. 


RAPORTURILE DINTRE SOCIOLOGIE ŞI ALTE ŞTIINŢE 179 


de a ne da oarecum intuiţia infinitului, cum e muzica de pildă, care face impresia că 
ne poate transpune chiar în esenţa lucrurilor. De altminteri, marii muzicieni au văzut 
în arta lor „o intuiţie a legilor lumii”. Bergson, într-o conferinţă ţinută la Universi- 
tatea din Oxford, La perception du changementspunea ` „să ascultăm o melodie 
lăsându-ne legănaţi de dânsa. N-avem noi atunci percepţia netă a unei mişcări care 
nu e legată de nici un corp mobil, a unei schimbări fără nimic care se schimbă? 
Schimbarea e de ajuns, ea e chiar lucrul” 1%. Tot aşa, Le Roy susţine că „arta este... 
intuiţia metafizică născândă, mărginită la vis...” 1%. Iată deci o concepţie care face 
din artă fie un fel de cunoaştere superioară, fie expresia unor emoţii subiective, dar 
în orice caz ceva desfăcut de viaţa socială şi mai presus de ea. 

Netăgăduit că nu se poate vorbi despre operă de artă decât acolo unde constatăm 
o creaţie care iese din comun, care produce emoţii superioare, ridicându-ne deasupra 
realităţii materiale, pe care o înfăţişează în cu totul alte culori, în alte forme decât 
cele obişnuite. Dar, deşi opera de artă presupune neapărat originalitatea şi forța de 
creaţie personală a artistului care a produs-o, totuşi nu se poate afirma că domeniul 
artei este complet desfăcut de mediul în care apare ea şi că inspiraţia artistică scapă 
influenţei societăţii. 

Artistul în producţia sa face un act social, căci oricât de subiectivă ar fi tema pe 
care o înfăţişează şi oricât de personale ar fi momentele pe care le expune în opera 
sa, el primeşte totuşi impulsiuni de creaţie de la societate, fiind influenţat de familie, 
de ambianța în care trăieşte şi de predispoziţiile etnice ale poporului căruia îi 
aparţine. Taine, în lucrarea sa Philosophie de (art stabileşte anumite criterii de 
deosebire a popoarelor după înfăţişarea specifică a artei lor 1”. M. Burkhardt a 
căutat să dovedească strânsa legătură dintre artă şi societate, susţinând că tendinţele 
şi aspiraţiile societăţii se reproduc întotdeauna în artă, iar aceasta poate influenţa 
diferitele mişcări sociale. Mai mult încă, Burkhardt afirmă că societatea dă artistului 
ideile sau conţinutul operei de artă IT Tar Guyau, în cunoscutul său studiu Liart au 
point de vue sociologique care, deşi nu este o sociologie a artei, cercetează totuşi 
aspectul sociologic al creaţiei, susţine că arta nu numai că este condiţionată de 
societate, dar ea, la rândul ei, prezintă o deosebită importanţă pentru sinergia 
socială, fiind capabilă să strângă laolaltă forţele sociale şi să sporească rezultatele 
activităţii Jor)". 

Toate creaţiile artistice, chiar atunci când par că sunt inspirate din motive pur 
subiective, în ultima instanţă aceste motive înseşi sunt produse ale mediului social şi 
ale vieţii în care este înglobat artistul. Astfel, dacă ne gândim la creaţia artistică a 
primitivilor, la formele cele mai brutale, ca şi la cele mai rafinate de manifestare, 
din toate se degajează câteva elemente fundamentale care copleşesc sufletul 
individului creator. Sexualitatea, viaţa religioasă, activitatea războinică şi munca 
economică, acestea sunt temele generale ale artei primitive, precum şi sursele cele 
mai importante de inspiraţie ale lor. Dansul şi cântecul primitivului, chiar când au 
un caracter războinic, sunt produse de cauze magico-religioase. Şi tot aşa, desenul 
totemului şi al tabu-ului australian au semnificaţie religioasă. Sculptorul şi pictorul 


primitiv au început prin a servi religiei!'*, iar arta lor n-a fost ceva de sine stătător şi 

nici n-a rezultat din alte motive decât acelea pe care societatea le-a pus în sufletul 
creatorului lor. Ziegenfuss susţine că totemismul este adevărata origine a artei plastice”, 
căci primitivul, care are această religie, simte nevoia de a desena totemul, care este 
nu numai purtătorul acelei forţe suprafireşti de care depinde omul şi societatea, ci e 
şi emblema clanului, prin ajutorul căreia se marchează atotputernicia totemului şi a 
clanului şi stăpânirea sa asupra diferitelor lucruri sau fenomene naturale. 

De altminteri, în toate creaţiile sale artistul este influenţat de societate, inspirat, 
ajutat sau împiedicat de ea. Felul de a lucra şi de a scrie al lui depinde de împreju- 
rările sociale. Astfel, e un adevăr banal că epopeea s-a dezvoltat şi a înflorit în 
cetatea veche, în care domnea credinţa în miraculos şi în zei, în care toată menta- 
litatea omenească era impregnată de misticism şi superstiție religioasă, iar lirica a 
apărut o dată cu avântul aristocrației orăşeneşti!'5. Vasăzică expresia artistică, sub 
orice formă, plastică sau compoziţie scrisă, este în funcţie de mentalitatea societăţii 
în care trăieşte artistul. Ba mai mult încă, adeseori arta a fost legată şi provocată de 
preocupări practice, iar artistul a creat în vederea unor astfel de trebuinţe. Nu se pot 
uita aşa de uşor împrejurările în care au lucrat şi au creat Leonardo da Vinci, 
Michelangelo etc. În secolele XVI şi XVII, papii ofereau arhitecţilor construcţii de 
catedrale măreţe şi pictorilor interioare minunate de pictat. Oare Michelangelo nu 
s-a angajat să construiască mausoleul papei Julius II? Şi statuia sa Moise nu a fost 
destinată să facă parte din cele 6 figuri care intrau în monumentul acestui papă? Şi 
nu primea el comenzi pentru statuile monumentului casei de Medicis? Atmosfera 
religioasă pe de o parte, precum şi importanţa papilor, care se concretiza în forme 
artistice, în monumente, stimula şi încuraja creaţia. De aceea impulsul exterior al 
acestor opere artistice a fost social-religios. La grecii vechi, toate statuile care se 
sculptau serveau unui scop practic, acela de a onora divinitatea. Acropole, templul 
de la Delphi etc. nu au fost create ca monumente de artă pură, ca produse ale unui 
joc artistic şi inspirate din motive pur personale şi dezinteresate, ci ca nişte locaşuri 
de adorare a unor divinităţi, încât frumosul artistic servea grecilor ca mijloc pentru 
efectuarea cultului lor, un mijloc de rugăciune. A. de Ridder şi W. Deonna susţin 
că religia greacă a determinat în diferite împrejurări chiar concepţia artistului. Astfel, 
urmărind istoria artistică a unui tip divin, se văd uşor schimbările sentimentului şi 
practicilor religioase înseşi, modificările credinţei referitoare la acel zeu şi adaptarea 
inspiraţiei artistice la aceste credinţe. În secolul V î. Hr., de pildă, statuile Afroditei 
reprezentau o femeie îmbrăcată cu multă decenţă, cu castitate, pe când în epoca 
elenistică ea a fost sculptată ca o femeie goală şi plină de voluptate. Dionysos apărea 
în sculptură, în aceleaşi epoci, mai întâi ca un om bărbos şi aspru, iar în urmă ca un 
efeb gol. Şi acestea toate pentru că zeii înşişi au fost concepuţi în mod diferit. Până 
în secolul IV î. Hr., arta grecească reprezenta bine structura socială, în sensul că în 
ea se reflectau deosebirile dintre clasele sociale, iar artistul — care nu se poate sustrage 
niciodată influenţei societăţii - exprima clar această deosebire în operele sale. Când 
însă Grecia îşi pierde independenţa şi forma de guvernământ se schimbă, regele 
absolut dă el normele de conduită pe care trebuie să le urmeze cetăţenii şi sileşte pe 
toţi să se supună hotărârilor sale. El nu stabileşte însă numai un anumit regim politic, 
ci vrea să îndrume întreaga ideologie a poporului, urmărind să imprime anumite 
caractere mentalităţii cetăţenilor. Astfel, Alexandru cel Mare pune chiar şi arta în 

serviciul lui. Şi atunci, datorită acestor împrejurări apare un artist nou, artistul 
curţii !7€. În secolele VI şi V î. Hr., artistul grec avea ca ideal înfăţişarea tipicului 
omenesc, eliminând tot ceea ce era accidental şi individual şi înfăţişând în operele 
sale eternul omenesc Aceasta sub influenţa religiei, care domina în acel timp. În 
schimb, în secolul IV î. Hr., artistul, deşi operează cu acelaşi material, este însă 
animat de alt spirit. Aceasta se datorează în special fenomenelor sociale şi istorice 
noi care s-au petrecut în societatea grecească şi care n-au rămas fără influenţă asupra 
sufletului artiştilor. 

Într-adevăr, nenorocirile războiului peloponeziac au avut un răsunet adânc. Ele 
au slăbit puterea tradiţiei şi au făcut să se clatine credinţele religioase prin 
introducerea unor culte străine mai pasionate şi mai senzuale. Individul a devenit 
mai îndrăzneţ faţă de societate, a cerut drepturi mai multe şi a început să se impună 
atenţiei tuturor. De aceea, în secolul IV î. Hr. arta grecească are alte caractere. 
„Studiul omului făcut în toate modurile, în ceea ce are el individual şi particular şi 
nu numai în generalitatea sa, în slăbiciunile sale şi nu numai în eroismul său, iată 
nota dominantă a secolului IV” 177. În acest veac, şi artistul se interesează mai mult 
de oameni decât de zei, arta se umanizează astfel, evoluând spre realism. Lucrarea 
lui Ridder şi Deonna dă în această privinţă importante detalii asupra evoluţiei artei 
greceşti, arătând dependenţa ei de viaţa socială. Am putea continua cu exemplificări 
din toate timpurile şi de la toate popoarele, credem însă că nu e nevoie să insistăm 
prea mult. 

Desigur că în creaţia artistică în genere, individul, artistul, are puterea de inventi- 
vitate, dar în opera sa el înfăţişează întotdeauna modul cum se reflectă societatea în 
el. Pe de altă parte, tehnica de lucru, succesul sau insuccesul, toate acestea aparţin 
societăţii. Aşa că şi în producerea valorilor estetice se constată existenţa aceleiaşi 
colaborări între individ şi societate ca în creaţia tuturor celorlalte valori. 

Nu ne ocupăm aici de procesul de creaţie artistică în toate fazele şi elementele 
sale, nici de modul în care se face elaborarea şi inspiraţia artistică "8, trebuie să 
menţionăm însă că toţi esteticienii recunosc rolul factorului social, chiar dacă îi 
atribuie o importanţă mai mică sau îi dau o altă interpretare 1". 

Dar nu numai în acel proces de creaţie artistică intervine factorul social, ci însăşi 
plăcerea pe care o provoacă opera de artă are ceva social în ea, fiind o plăcere care 
socializează sau leagă pe oameni laolaltă 1%. Emoţia artistică îmblânzeşte moravurile, 
toceşte asperităţile şi domoleşte pasiunile. Ea face pe oameni mai buni. Dar sunt 

chiar unele plăceri artistice pe care oamenii nu le pot avea decât dacă sunt mai mulţi 
împreună. Bergson a arătat că aşa-numitul comic presupune societatea, căci omul nu 
râde niciodată singur, ci numai când e împreună cu alţii sau, dacă râde când e singur, 
atunci râsul lui e provocat de reprezentări sociale. De altminteri, nici nu se poate 
concepe arta fără trebuinta artistului de a comunica şi altora ceea ce simte el, fără 
nevoia de a exterioriza ceea ce îi frământă sufletul. 

Ne oprim aici şi nu mai analizăm nici un alt fenomen de cultură pentru a arăta 
intima legătură de colaborare în procesul de creare a culturii între individual şi 
social, deoarece socotim că prin această sumară expunere am exemplificat tema 
propusă pe terenul care îndeobşte e considerat drept cel mai subiectiv şi mai personal, în 
domeniul valorii estetice. 

Ne rămâne de cercetat, dintre chestiunile preliminare ale sociologiei generale, o 
ultimă problemă, care va lămuri mai bine formarea individului însuşi, anume raportul 
dintre sociologie şi pedagogie 


Sociologia şi pedagogia 


Orice societate omenească, indiferent de gradul său de civilizaţie şi de dezvoltare, 
presupune ca o condiţie de existenţă a sa o comunitate psihică a membrilor săi, o 
conştiinţă comună. Se înţelege că, involuntar şi inconştient, indivizii care trăiesc 
laolaltă sub aceleaşi legi, în acelaşi mediu, suferind aceleaşi influenţe dobândesc 
unele asemănări între ei, se omogenizează în oarecare măsură, făcând posibilă astfel 
convieţuirea în societate. Acest rezultat se poate obţine însă mai uşor şi mai repede 
printr-o activitate conştientă şi continuă, exercitată înlăuntrul societăţii de către 
anumite organe, prin ceea ce numim noi în genere educaţie. Procesul de formare a 
conştiinţei sociale, care este condiţia fundamentală pentru existenţa unei societăţi, 
este ajutat deci în mod categoric de educaţie. De aceea, sociologia şi ştiinţa educaţiei 
sau pedagogia sunt foarte strâns legate una de alta. Nici nu se poate concepe pedagogia 
în afară sau independent de sociologie. Ambele ştiinţe operează cu acelaşi material, 
căci dacă viaţa socială se manifestă în mod concret în indivizi, spiritul acestora şi 
dezvoltarea lor nu sunt posibile decât prin comunitate. De aici s-ar putea trage con- 
cluzia că pedagogia este o ştiinţă socială care se întemeiază în special pe sociologie. 
Durkheim a mers însă şi mai departe, susţinând că pedagogia nici nu este o ştiinţă 
de sine stătătoare, pentru că pedagogul ar fi destinat numai să unească laolaltă şi să 
aplice „toate datele pe care ştiinţa i le pune la dispoziţie în fiece moment, pentru a 
conduce la acţiune” 18. Pedagogia, zice el, dacă nu e ştiinţă, nu este nici artă pură, 
ci numai ceva intermediar între ştiinţă şi artă. Educatorul poate fi artist, pedagogul 
însă nu. Pedagogia se apropie de ştiinţă, pentru că e un ansamblu de teorii, dar în 
timp ce teoriile ştiinţifice au drept scop să exprime şi să explice realitatea, teoriile 
pedagogice vor numai să călăuzească acţiunea. Concluzia la care ajunge Durkheim 
este că pedagogia are o natură mixtăşi de aceea o numeşte el o teorie practică 
Dar, fără a intra deloc în discuţia acestei probleme, indiferent dacă vedem în 
pedagogie o artă sau o ştiinţă aparte, nu trebuie să neglijăm caracterul ei social, căci 
analiza tuturor sistemelor de educaţie pe care le cunoaşte istoria ne arată că scopurile 
educaţiei, valorile către a căror realizare s-a tins întotdeauna sunt de natură socială. 

Dilthey a formulat clar acest lucru încă din anul 1888 şi a definit educaţia ca „o 
activitate regulată, conştientă, prin care se influenţează asupra celor ce urmează, 
asupra generaţiilor noi, după un plan raţional” 1%. Ca şi în sociologie, predomină şi 
în pedagogie categoria totalităţii adică societatea ca întreg, căci prin educaţie nu se 
urmăreşte formarea individului in abstracta ci a omului ca membru al societăţii în 
care este încadrat. În pedagogie s-a vorbit despre o direcţie socială ca o reacţie în 
contra tendinței individualiste care predomina secolul trecut. Este aşa-numita pedagogie 
socială, pe care au dezvoltat-o în Germania Natorp şi Kerschensteiner 19". 

Aloys Fischer deosebeşte astăzi o sociologie pedagogică şi o pedagogie socio- 
logică, admițând pentru fiecare un domeniu special. Astfel, pentru dânsul, sociologia 
pedagogică este „o privire sociologică a educaţiei” 18, adică cercetarea sociologică 
a idealurilor educaţiei, a formelor ei şi a scopurilor pe care le urmăreşte, pe când 
pedagogia sociologică e în primul rând pedagogie şi se ocupă de mijloacele de 
educaţie, integrându-le în viaţa socială. 

Fără îndoială că formele şi felurile de educaţie sunt întotdeauna diferite, după 
timpul în care apar şi după societatea în care s-au născut. De aceea, se poate vorbi 
despre o educaţie aristocratică sau despre alta democratică. Întotdeauna educaţia a 
avut scopul de a adapta pe individ la totul social. La această operă de adaptare a 
contribuit desigur nu numai activitatea conştientă a educatorului, ci şi legea, 
administraţia, opinia publică, moravurile vremii etc. Educaţia este o funcţie socială, 
imanentă în societate şi absolut necesară, pentru că numai prin ea se face posibil 
procesul de omogenizare socială. În orice individ există o conştiinţă subiectivă o 
conştiinţă de propriile sale conţinuturi psihice, precum şi o conştiinţă socială, referi- 
toare la comunitatea din care face parte el. Primul fel de conştiinţă este influenţat de 
cel de-al doilea, care dă o coloratură specială întregii vieţi sufleteşti a individului şi, 
mai ales, stabileşte atitudinile şi modurile sale de comportare faţă de ceilalți oameni. 
Prin educaţie se formează mai uşor şi mai repede conştiinţa socială. 

Diferitele tipuri de educaţie însă, aşa cum ni le arată istoria educaţiei, au variat o 
dată cu tipurile de societate, căci educaţia ţinteşte să înlesnească procesul de realizare 
a tendinţelor sociale şi să pregătească pe indivizi pentru funcţia pe care trebuie să o 
exercite în societate 185. De aceea, introducerea generaţiilor noi în mecanismul social 
sau, mai exact, toate acele operaţiuni de pregătire pentru inserarea indivizilor în 
structura socială care alcătuiesc educaţia constituie în fond o adevărată socializare a 
generaţiilor tinere 186. De altminteri, „fiecare societate, considerată într-un moment 
determinat al dezvoltării sale, are un sistem de educaţie care se impune indivizilor 
cu o forţă irezistibilă” 1%. Aşa că noi nu ne creştem copiii cum vrem, ci aşa cum ne 
impun obiceiurile, tradiţia, opinia publică, societatea cu structura ei dintr-un anumit 
moment. În triburile primitive, de pildă, unde nu există organe de educaţie cu 
destinaţie specială, instituţii diferenţiate şi speciale cu acest scop, procesul de 
adaptare şi omogenizare se face prin viaţa comună. În societăţile diferenţiate, 
dominate de religie, când apare clasa sacerdotală constituită, educaţia dobândeşte un 

caracter religios şi se face în strictă dependenţă de religie şi sub supravegherea ei. În 
alte tipuri sociale mai noi, când în societate rolul clasei sacerdotale nu mai este 
covârşitor, educaţia are alt caracter, este laică şi urmăreşte alte țeluri sociale. 

Educaţia în genere caută să realizeze trei scopuri, în care individualul şi socialul 
se întâlnesc şi se întretaie în fiece moment. Pe de o parte, ea tinde să conserve şi să 
sporească forţele fizice şi psihice ale individului, pentru a fi capabil de maximum de 
randament de care are nevoie societatea. În al doilea rând, prin educaţie se face 
armonizarea între individ şi mediul social, cu ordinea sa. Şi în sfârşit, în al treilea loc, 
educaţia vrea să facă din fiece individ o personalitate creatoare de valori sociale noi 1%. 

Multă vreme s-a afirmat ca scop al educaţiei numai tendinţa de ridicare a indivi- 
dului de la inferioritatea animalică, de la omul instinctelor la omul raţional. Aceasta 
însemna însă reducerea întregii activităţi de educaţie numai la unul dintre scopurile 
sale şi afirmarea caracterului pur individualist al ei. Dar educaţia, atât prin subiectul, 
cât şi prin obiectul ei, precum şi prin forma în care se face ea, este o funcţie socială. 
Regimurile politice dau directive şi imprimă caractere sociale operei de educare a 
oamenilor, căci fiecare dintre ele are nevoie de un anumit tip de cetăţean pentru 
realizarea scopurilor pe care şi le propune. Chiar acele tipuri de educaţie care sunt 
caracterizate prin individualism au şi ele o notă socială şi politică bine distinctă. 
Astfel, umanismul] care a formulat ca ideal dezvoltarea individului pentru umanitate 
sau formarea unei personalităţi complete şi bogate, în sensul ideal al cuvântului de 
„0om”, nu se poate spune că era absolut nepolitic. Un astfel de om a devenit ideal al 
educaţiei atunci când statul a ajuns la un anumit grad de dezvoltare. Umanismul ca 
ideal pedagogic a coincis cu liberalismul politic şi social. „Ideea unei omeniri pure, 
libere nu e altceva decât un fenomen paralel cu concepţia liberală a statului” 1%, 
care de la anul 1789 şi-a găsit forma cea mai adecvată în statul constituţional. Pentru 
liberalism, idealul omului liber, cu o personalitate complet dezvoltată, presupune 
credinţa că „omul complet dezvoltat e cel mai bun cetăţean” 150. 

Astăzi educaţia formează pe om — şi nu e vorba aici numai de copil, ci de oameni 
de toate vârstele — în vederea structurii sociale existente. De aceea constatăm aşa de 
diferite şi accentuate tipuri de educaţie în Italia, Rusia, Germania, Anglia, Franţa 
etc. De aici noile îndrumări care se dau în organizarea şcolilor din toate statele. 
Dacă Italia vrea să realizeze statul totalitar, care să asigure predominarea italianului, 
apoi vrea să facă aceasta prin pregătirea unui nou om, cu alte aspirații şi stăpânit de 
alte sentimente decât până acum, prin „fascist”. 

Şi tot aşa, bolşevismul a înţeles că realizarea definitivă a statului bolşevic nu este 
posibilă decât dacă se sprijină pe un om cu altă mentalitate decât cea veche, pe 
„bolşevic”. Kamenev spune că în societatea burgheză educaţia şi şcoala au fost un 
mijloc de dominare al clasei burgheze şi de pregătire specială a celor ce vor servi 
burghezia, pe când educaţia şi şcoala bolşevică pregătesc pe om indiferent de clasă, 
pentru a fi într-adevăr un om !*!. Iată exemple tipice şi foarte sugestive care dovedesc 
această dependenţă a educaţiei de societate şi de regimul politic dintr-un anumit timp. 
Aceasta a trezit şi un anumit fel de reacțiune în lumea pedagogică, unde afirmarea 
repetată şi stăruitoare a importanţei socialului a produs o oarecare îngrijorare, pentru 
că s-ar părea că proclamarea primatului socialului asupra individualului poate să fie 

urmată de o neglijare a tendinței, care a caracterizat toate timpurile, de a dezvolta 
din omul biologic omul raţional 1%. 'Temerea aceasta însă este nejustificată, deoarece 
nu poate fi vorba nici un moment de renunţarea la această tendinţă de formare a 
personalităţii, care este ceva absolut necesar chiar pentru dezvoltarea societăţii. În 
genere însă, educaţia care se dă astăzi copiilor şi tinerilor are un caracter prin 
excelenţă social, iar problema şcolii ca unul dintre cele mai importante mijloace de 
educaţie de care se serveşte statul intră în preocupările nu numai ale educatorilor, 
ale teoreticienilor, ci şi ale oamenilor de stat, pentru că omul nu-şi aparţine numai 
sieşi, ci este al societăţii, poate mai mult decât crede şi decât vrea. De aceea, noile 
metode şi legiuiri şcolare vor să formeze pe individ conform tendinţelor de dezvoltare 
ale societăţii şi cerinţelor vremii. Din această cauză se vorbeşte despre şcoli regionale, 
despre şcoli cu caracter rural-agrar şi despre şcoli urbane-industriale etc. După cum 
există sat şi oraş, economie rurală şi economie urbană, tot aşa trebuie să existe şcoli 
cu caracter rural şi şcoli urbane. Aspectul variat al mediului social impune deci o 
variaţie regională şi în educaţie, şi în modul de organizare a şcolilor 1%. Fără a insista 
deloc asupra acestor probleme de o covârşitoare importanţă, observăm numai că în 
timpurile din urmă societatea a imprimat din ce în ce mai mult caracterele sale asupra 
educaţiei. De altminteri, educaţia nu poate trece peste directivele fundamentale ale 
vieţii sociale, ea nu poate neglija legea transformării necontenite a societăţii şi nu se 
poate sustrage legii interdependenţei factorilor sociali. Chiar dacă educatorul ar vrea 
să lucreze în alt mod, independent de cerinţele sociale, activitatea sa întreagă ar fi 
zadarnică, pentru că primul contact cu realitatea adevărată ar distruge tot ceea ce a 
construit el. Pedagogia trebuie deci să ţină seama de toate datele sociologice şi să se 
călăuzească după ele. Pedagogia va forma pe omul nou, pe acel creator de valori, 
care prin personalitatea sa se poate detaşa într-un anumit moment de realitatea 
prezentă, poate reacţiona cu vigoare şi poate da impulsiuni pentru o nouă formă de 
viaţă socială. Dar pentru a fi o astfel de forţă, individul trebuie să înceapă prin a-şi 
asimila şi interioriza tendinţele realităţii sociale în care trăieşte. 

Cu acestea, am încheiat tratarea chestiunilor preliminare de sociologie, urmând 
să cercetăm acum problema metodologiei sociologice. 

CAPITOLUL IV 


Metodologia sociologiei! 


Discuţia asupra metodei de care se serveşte sociologia în cercetarea fenomenelor 
sociale are o foarte mare importanţă, pentru că a explica metoda înseamnă a lămuri 
în bună parte şi obiectul de cercetat. Fiecare ştiinţă are un domeniu propriu de 
fenomene pe care le studiază în mod special, deosebindu-le cu îngrijire de alte 
fenomene. În realitate însă, avem de-a face, în toate cercetările ştiinţifice, cu o 
mulţime de fapte, care se continuă şi se completează necontenit. Nu facem aici 
metafizică şi, ca atare, nu putem stărui asupra problemei dacă diferitele regnuri din 
natură reprezintă unităţi separate şi fără legătură de continuitate între ele sau dacă 
nu cumva fiecare este numai o treaptă premergătoare pentru altele care-i urmează. 
Dar tot ceea ce se petrece, toate faptele din natură, din sufletul nostru sau din 
societate nu sunt altceva decât bucăţi din natură. Omul însuşi, oricât de superior ar 
apărea el faţă de celelalte fiinţe, nu este totuşi decât un produs al evoluţiei naturale, 
o unitate de viaţă, despre care nu putem spune nici măcar că este o formă ultimă a 
acestui proces de evoluţie. Şi totuşi, câtă variaţie în această unitate cosmică! Fără 
îndoială că e o foarte mare deosebire între fenomenele psihice, subiective, interioare, 
uşor schimbătoare şi cele fizice, exterioare, obiective şi cu Constant apreciabilă. 
Dacă acestea din urmă sunt accesibile observaţiei externe, experienţei directe şi 
controlului tuturor, primele nu pot fi cunoscute aşa de uşor, căci pentru sesizarea lor 
este necesară, în primul rând, autoobservarea şi apoi posibilitatea de transpunere în 
sufletul altuia, pentru a înţelege anumite fenomene care se petrec în el. În domeniul 
acestor fapte, măsura exactă a fenomenelor, verificarea fără greşeală şi sigură a lor 
sunt idealuri către care tinde ştiinţa sufletului, fără a le fi putut atinge până acum. 

Aceste două mari grupe de fenomene nu pot fi cunoscute prin aceleaşi mijloace 
şi nu pot fi studiate prin aceleaşi metode. Cu drept cuvânt ne putem întreba atunci : 
cum se pot studia fenomenele de relaţii interpsihice, fenomenele sociale, al căror 
grad de complexitate şi variabilitate este mult mai mare decât al celor psihice indi- 
viduale ? 

Cei mai mari cugetători ai omenirii s-au străduit să găsească metoda cea mai 
potrivită pentru cunoaşterea lucrurilor, încât multe din sistemele de filosofie ne apar 
numai ca nişte teorii asupra metodei. În definitiv, trecerea de la raţionalism la 
empirism şi mai apoi la criticism şi intuiţionism nu este altceva decât afirmarea unor 
metode noi de cunoaştere, a căror valoare a fost susţinută rând pe rând. Novum 
Organum al lui Bacon este o construcţie logică pe baza unei metode noi, a metodei 
empirice, prin ajutorul căreia spera dânsul să poată cunoaşte exact natura cu multi- 
plele şi variatele ei fenomene. Pe Descartes de asemenea l-a preocupat problema 


1. Capitolul acesta a apărut, în altă formă, în Das Problem der Methode, Leipzig, 1927. Revenim 

metodei. Mai înainte de a ne întreba asupra esenței lucrurilor, scrie el, trebuie să 
analizăm puterile de cunoaştere ale minţii noastre şi metodele prin care putem ajunge 
la adevăr. Scepticismul cartesian este, în esenţa sa, de natură metodologică. Şi dacă 
ne gândim mai departe la unul dintre titanii cugetării filosofice moderne, la Kant, 
constatăm că pentru dânsul Critica rațiunii pure este mai ales expunerea unei metode 
de filosofare. Nu se poate schimba filosofia şi nu putem ajunge la soluţii multumi- 
toare în ceea ce priveşte cunoaşterea omenească şi obiectul ei, dacă nu schimbăm 
metoda de gândire. 

Kant spune textual, referindu-se la critica raţiunii pure : „în această încercare de 
a schimba metoda urmată până acum în metafizică şi de a face în ea o revoluţie 
totală, după exemplul geometrilor şi fizicienilor, constă opera acestei critici a raţiunii 
pure speculative. Ea este un tratat despre metodă şi nu un sistem al cunoaşterii ”?. 

Aceeaşi stăruinţă o găsim astăzi în filosofia lui Bergson. Pentru a putea pătrunde 
în însăşi esenţa realităţii, trebuie să ne facem nişte ochi capabili pentru a vedea şi nu 
pentru a-i întrebuința în viaţa practică, zice Bergson. Trebuie să schimbăm metoda 
de cercetare şi, în locul criticismului raţionalist şi utilitarist, să recurgem la metoda 
intuitivă. 

În sfârşit, în economie şi în sociologie, Karl Marx a alcătuit un sistem nou, care 
în realitate constă în afirmarea unei metode noi de cercetare şi de întemeiere a 
fenomenelor. Toate concepţiile şi mişcările sociale dinaintea lui le consideră Marx 
drept lipsite de orice fundament ştiinţific. Sistemele sociologice anterioare n-au vrut 
să explice realitatea socială, ci au vrut s-o călăuzească spre un nou ideal. Ele s-au 
bazat pe utopie, nu pe o riguroasă explicare cauzală. Doctrina socialistă, spune 
Marx, nu poate deveni ştiinţă decât numai dacă renunţă la orice teleologism şi dacă 
admite rolul absolut hotărâtor al factorului cauzal în procesul social. Iată deci câţiva 
dintre cei mai de seamă gânditori care au făcut din metodă elementul constitutiv şi 
determinant al ştiinţei. 

În ultimul timp, s-a afirmat drept condiţie fundamentală, absolut necesară pentru 
existenţa unei ştiinţe, întrebuinţarea unei metode ştiinţifice de cercetare, deoarece 
caracterul ştiinţific al unui sistem de cunoştinţe depinde mai ales de seriozitatea 
mijloacelor de cercetare întrebuințate. Sub influenţa pozitivismului modern, repre- 
zentanţii de astăzi ai ştiinţei speculează mai puţin asupra obiectului de cercetare, 
mulțumindu-se cu observarea exactă a faptelor, cu determinarea riguroasă a conceptelor 
şi cu explicarea cauzală a tuturor fenomenelor. 

În mod firesc se pune însă problema : există o anumită metodă unitară, recunos- 
cută de toţi drept cea mai bună şi întrebuințată în toate ştiinţele ? Sau fiecare ştiinţă 
îşi are metodele sale proprii? Ştiinţele sociale au ele oare aceleaşi metode ca şi 
ştiinţele naturii? Răspunsurile date acestei probleme sunt variate, deoarece unii 
cercetători au afirmat necesitatea unei metode unitare pentru toate ştiinţele, indiferent 
de obiectul de cercetare. De aici au rezultat două concepţii contradictorii : monismul 
metodologic şi dualismul metodologic. Ambele concepţii au găsit reprezentanţi de 
seamă şi s-au întemeiat pe argumente destul de impresionante. 

Pornind de la consideraţii epistemologice generale, monismul metodologic 
formulează necesitatea unei metode unitare de cercetare atât pentru ştiinţele naturii, 
cât şi pentru acelea ale spiritului. Unitatea cunoaşterii noastre este o consecinţă a 
unităţii conştiinţei şi a trebuinţei minţii noastre de a reduce diversitatea la unitate. 


2. I. Kant, Kritik der reinen Vernunft, herausgegeben von dr. Karl Vorlânder, p. 25. Sublinierea este 
făcută de noi. 

Dar mijlocul prin care se poate realiza această unitate a conştiinţei este unitatea 
metodei, spune Riehl, pentru că metoda grupează laolaltă într-un tot obiecte diferite 
şi puncte de vedere variate °. Din faptul că ştiinţele sociale şi cele naturale privesc 
fiecare o altă latură a existenţei nu se poate deduce că fiecare dintre ele trebuie 
neapărat să aibă metode speciale. 

Chiar John Stuart Mill, deşi recunoaşte bogăţia şi complexitatea fenomenelor 
sociale, totuşi afirmă că ele sunt produse ale unui ansamblu complex de împrejurări 
Şi, ca atare, că ele se reduc la suma efectelor acestor împrejurări considerate izolate. 
În viaţa socială n-avem a face cu fenomene speciale deosebite de cele psihice, spune 
Mill, căci oamenii în societate sunt tot oameni; prin gruparea lor laolaltă ei nu 
devin altceva, nu devin „un fel de substanţă cu însuşiri specifice, după cum apa e 
deosebită de oxigen şi hidrogen”. Sau, mai departe: „fiinţa umană în societate n-are 
alte însuşiri decât acelea care derivă din legile omului individual şi care se rezolvă 
în ele”. De aceea, sociologul trebuie să deducă legile sociale din acelea ale naturii 
umane. Dar pentru că sociologia nu se confundă cu psihologia, Mill introduce o 
ştiinţă intermediară între sociologie şi psihologie — etologia — al cărei obiect ar fi 
cercetarea elementelor permanente ale societăţii. Prin analogie cu fenomenele 
economice, care sunt fenomene sociale prin excelenţă, Mill găseşte că în viaţa 
societăţilor există unele fapte cu caracter constant, variind numai în intensitate, iar 
altele schimbătoare după tipul social. Primele sunt supuse unor legi necesare, 
riguroase, căci ele exprimă dependenţa de mediul exterior, pe când secundele sunt 
în funcţie de voinţa oamenilor şi urmează legilor psihologice. De aceea, conchide 
Mill, n-ar fi nevoie în sociologie de o metodă proprie, deosebită de celelalte pentru 
cercetarea fenomenelor sociale. Sociologia trebuie deci să aibă, spune Mill, aceeaşi 
metodă ca şi ştiinţele fizice cele mai complexe. 

Monismul metodologic are însă astăzi reprezentanţi mai ales printre sociologi. 
Sunt unii care au susţinut în mod constant şi cu un aparat seducător de dovedire că 
sociologia trebuie să aibă aceeaşi metodă ca şi ştiinţele naturii. În genere, această 
metodă o întrebuinţează cei care consideră societatea ca o realitate de sine stătătoare 
şi superioară indivizilor. Discuţia între realismul şi nominalismul sociologic poate fi 
considerată şi ca o discuţie asupra metodelor, căci realismul recunoaşte societăţii o 
existenţă exterioară şi o putere coercitivă asupra indivizilor, afirmând că ea poate fi 
studiată în mod cauzal, pe când nominalismul vede în societate numai o totalitate de 
relaţii ale indivizilor. Şi deoarece individul e determinat, în toate acţiunile sale, 
numai de factori psihici, sociologia trebuie să explice toate relaţiile sociale în mod 
teleologic. Nu avem decât să ne gândim la două dintre cele mai răspândite concepţii 
din zilele noastre, la marxism şi la durkheimism. Ambele sisteme se bazează pe ideea 
că ştiinţă propriu-zisă există numai acolo unde este explicare cauzală pură, acolo 
unde nu are loc nici o consideraţie finalistă. Fenomenele sociale n-ar fi decât nişte 
produse obiective, cauzale şi, ca atare, ele ar trebui explicate printr-o cauzalitate 
asemenea celei din ştiinţele naturii. 

Metoda întrebuințată de Marx este considerată ca un materialism dialectic sau, 
mai corect, ca o dialectică materialistă. Aceasta este, după Marx, singura metodă 
serioasă, pentru că prin ea se poate explica viaţa socială în totalitatea sa 5. Întocmai 
ca şi Hegel, care consideră dialectica ideilor drept cel mai propriu instrument de 


3. A. Riehl, Logik und Erkenntnistheorie. Kultur der Gegenwart, 1908, p. 86. 
4. John Stuart Mill, System der Logik, trad. de I. Schiel, Bd. II, p. 491. 
5. Karl Marx, Das Kapital, X Aufl., Bd. I, p. 336, nota, Hamburg, 1922. 

gândire şi explicare a acestei lumi în necontenită mişcare, admite şi Marx dialectica, 
dându-i însă o altă interpretare. El singur mărturiseşte că la Hegel dialectica are un 
caracter mistic, pe care dânsul vrea să-l schimbe. 

Şi într-adevăr, Marx construieşte o dialectică empirică-revoluționară. Tezele lui 
asupra lui Feuerbach exprimă tocmai recunoaşterea rolului metodei dialectice, pe 
care apoi o introduce în explicarea faptelor sociale. Woltmann, Plenge, precum şi 
alţi cugetători scot cu toţii în relief importantul loc pe care îl ocupă dialectica în 
opera lui Marx. Pentru Hegel, metoda dialectică avea o importanţă metafizică, deoarece 
mişcarea logico-dialectică era în acelaşi timp şi expresia mişcării Absolutului, a ideii 
pure. Marx a adoptat această metodă, care i s-a părut superioară tuturor celorlalte, 
deoarece ea încearcă să prindă realitatea în mişcare, nu într-o formă fixă, deja 
devenită. Realitatea nu este ceva încremenit, ci o viaţă care se transformă mereu, de 
aceea e nevoie de o metodă adecvată acestei naturi a realităţii. Marx a văzut în 
această dialectică un fel de reînviere a concepţiilor lui Heraclit şi a interpretat 
hegelianismul în mod heraclitian €. Prin aplicarea acestei metode se poate cunoaşte 
„fiecare formă devenită în cursul mişcării, deci şi în aspectul ei trecător” 7. Pentru 
Marx, totul este într-o transformare necontenită şi fenomenele economice, ca toate 
celelalte de altminteri, sunt supuse categoriei devenirii. Nu există „idei eterne” şi de 
aceea chiar fenomenele economice sunt numai cauze schimbătoare ale evoluţiei 
sociale. Marx spune ` „trăim în mijlocul unei statornice mişcări a înmulţirii forţelor 
producătoare, a distrugerii raporturilor sociale, a formării ideilor; imobilă este 
numai abstracţia mişcării — mors immortalis” 8. Dialectica gândirii nu este însă — 
după Marx — decât o copie a mişcării din realitate, iar această mişcare constă dintr-o 
necontenită transformare materială. Pentru aceasta a părăsit Marx idealismul hegelian 
şi a ajuns la altă concepţie, care în genere a fost considerată de foarte mulţi ca 
materialistă. Schulze-Găvernitz susţine chiar că baza filosofică a concepţiei lui Karl 
Marx este materialismul filosofic, căci el a redus dualismul existență-valoare la un 
monism al existenţei, negând valoarea °. Şi tot aşa, Biermann consideră drept una 
din cele mai mari greşeli ale marxismului faptul că vrea să derive subiectul din 
obiect, conştiinţa din existenţa exterioară. Or, raporturile economice, care formează 
materia sau realitatea în sensul marxist, nu sunt în ele însele forţe, ci ele devin astfel 
numai dacă influenţează asupra voinţei şi nu pot avea această influenţă decât prin 
intermediul ideilor. Dialectica de care se serveşte Marx trebuie deci spiritualizată H. 

Pe noi ne interesează deocamdată un fapt, anume că, adoptând dialectica, Marx 
a admis ideea variaţiei metodei după obiectul de cercetare. De altminteri şi alţi 
sociologi au acest punct de vedere. Astfel, Starcke, unul dintre cercetătorii care au 
studiat instituţia familiei în special, afirmă că metoda ştiinţifică nu este apriorică, nu 
e anterioară ştiinţei, ci depinde de ea şi se schimbă o dată cu dânsa ". 

Marx concepe deci societatea ca un proces dinamic, cauzal, obiectiv, în care 
nimic nu se petrece pentru că vrem noi, ci totul este determinat în mod necesar. 
Orice fenomen necesar este cauzat, în ultimă instanţă, de modul de producţie 
economică şi de repartiţia bunurilor. Întreaga noastră ideologie, spiritul nostru chiar, 
cu diversele sale funcțiuni, totul este în strânsă dependenţă de factorul economic, a 

cărui putere de cauzalitate este necontestată. Marxismul priveşte societatea ca o 
totalitate de procese istorice determinate de fenomenul economic. lar cum acesta 
este independent de voinţa omului, urmează că evoluţia istorică nu este o consecinţă 
a sforţărilor şi scopurilor noastre, ci ea se efectuează prin contradicţia dintre sistemul 
de producţie şi sistemul juridic, dintre forţele productive şi raporturile de drept 
dintr-un anumit moment. Această contradicţie aduce distrugerea unei ordini econo- 
mico-sociale şi apariţia alteia. Prin urmare, după doctrina marxistă, baza întregii 
fenomenologii sociale este de natură economică, de aceea explicarea sociologică 
trebuie să ţină seama de cauzarea economică a fenomenelor. 

Marx reduce astfel rolul conştiinţei şi al voinţei umane, înlăturând întrebuinţarea 
oricărei metode psihologico-teleologice în cercetarea fenomenelor istorice. El a fost 
preocupat de tendinţa de a reacţiona împotriva utopiei, împotriva idealismului şi 
misticismului anterior lui, pe care îl considera periculos pentru explicarea ştiinţifică 
a fenomenelor. Doctrina sa vrea să fie „o concepţie istorică anti-ideologică, anti- 
-spiritualistă şi anti-mistică sau întemeiată esențialmente pe baze economico- 
-sociale” 12. În realitate, marxismul este şi rămâne un monism metodologic, căruia 
nu i se potriveşte eticheta de materialism în adevăratul său înţeles 15. Caracteristica 
cea mai proprie a concepţiei sociologice marxiste credem că este alta, anume 
integralismul şi sociologismul, şi prin aceasta Marx se aseamănă foarte mult cu 
Durkheim, întemeietorul şcolii sociologice franceze. 

Din punct de vedere metodologic, Marx este un integralist, căci după dânsul nici 
un fenomen social nu poate fi explicat altfel decât prin raportul său cu întregul 
social !*. Înseşi forma şi proprietăţile lucrurilor depind de legătura lor cu întregul. 
Noi cunoaştem lucrurile numai prin funcțiunile lor, căci ele nu sunt substanţe, ci 
numai fenomene temporale şi spaţiale în societate, ele se schimbă întotdeauna în 
acelaşi timp şi în aceeaşi măsură ca şi societatea. 

Marx spune: „un negru este un negru. În anumite raporturi, el devine sclav. O 
maşină de tors bumbacul e o maşină de tors bumbacul, numai în anumite raporturi 
devine ea capital” !, adică atunci când ea produce mărfuri care, fiind necesare 
omului, sunt obiect de schimb între producător şi consumator. Când ea serveşte 
pentru producerea plusvalorii rezultate din exploatarea muncii lucrătorului, acea 
maşină de tors devine capital. Prin urmare, diferitele obiecte existente, prin 
raporturile dintre oameni, dobândesc funcțiuni speciale, care le fac să fie ceea ce 
sunt în societate. Toate ideile şi întreaga noastră mentalitate chiar sunt funcțiuni ale 
societăţii, căci noi gândim ceea ce societatea ne învaţă să gândim şi credem ceea ce 
dânsa ne impune. Deşi în viaţa socială avem de-a face cu fapte concrete şi chiar 
materiale, totuşi ele sunt, în natura lor intimă, stări psihice care s-au obiectivat, 
căpătând astfel o viaţă proprie, separată de ceea ce le-a produs, după cum am arătat 
într-un capitol anterior. Simmel a observat fin şi subtil această fundamentală 
capacitate a sufletului „de a se putea desface de sine, de a se opune sie însuşi ca un 


12. E. Troeltsch, Uber den Begriff einer historischen Dialektik, in „Historische Zeitschrift”, Bd. 24, 
p. 406. 

13. Multă vreme am crezut şi noi că marxismul este o formă tipică de materialism, dar lucrarea lui 
Lukács Geschichte und Klassenbewusstsein ne-a făcut să ne revizuim punctul de vedere. Lukács 
are meritul de a fi accentuat caracterul social al întregii realităţi. El scoate în relief ideea marxistă 
că societatea este un tot care determină fiece fenomen social special. 

14. W. Sombart, în lucrarea sa Die Drei National6konomien, München und Leipzig, 1930, găseşte 
justă această interpretare şi caracterizare pe care o facem noi doctrinei marxiste. 

15. Karl Marx, Das Kapital, Bd. I, p. 731, Anmerk. 256. 


METODOLOGIA SOCIOLOGIEI 191 


Iert, având puterea de a-şi da forme obiective, de a se cunoaşte şi aprecia” 1€. Aceeaşi 
părere o găsim şi la Marx, care crede că în viaţa economică, ca şi în cea religioasă, 
produsele capului omenesc sunt dotate cu o viaţă proprie şi pot intra în raporturi 
între ele şi cu oamenii, ca şi cum ar fi forme proprii şi de sine stătătoare T 

In Tezele sale asupra lui Feuerbach, Marx critică concepția acestui filosof despre 
religie, susținând că Feuerbach n-a înţeles că „sentimentul religios” el însuşi este un 
produs social şi că individul abstract pe care el îl analizează aparţine unei anumite 
forme de societate 18. Şi mai departe, în schiţa de prefaţă pentru Ideologia germană, 
Marx constată că oamenii au avut până acum o idee falsă despre ei înşişi, despre 
ceea ce sunt sau ar trebui să fie. Ei şi-au orientat raporturile lor după ideea pe care 
au avut-o despre Dumnezeu, despre omul moral, idei care nu sunt decât creaţii ale 
sufletului lor, aşa că produsele capului omenesc au trecut pe deasupra lui. Oamenii 
creatori s-au plecat în faţa creaţiilor lor 1. 

Societatea este o totalitate de raporturi omeneşti, care apar însă ca lucruri 
concrete şi chiar materiale şi care duc o viaţă proprie. Marx nu uită însă că aceste 
anumite raporturi sociale sunt tot produse omeneşti, ca şi celelalte lucruri făcute de 
om, cum sunt postavul, pânza etc. 

În sistemul marxist, marfa este, în ultimă instanţă, chiar ea, un raport între oameni, 
reprezentat în formă de lucru. Astfel, omul, prin activitatea sa, poate face dintr-o 
bucată de lemn o masă, masa însă rămâne un simplu lucru material şi nu devine 
marfă decât prin raporturile dintre oameni, prin schimbul dintre ei, anume când ea 
este cumpărată de la cel ce a făcut-o de un alt individ, care are nevoie de ea. Şi 
îndată ce apare ca marfă, ea se transformă într-un lucru sensibil - suprasensibil 7. 
Lucrurile devin mărfuri prin persoanele a căror voinţă este transpusă în acele 
lucruri %, prin trebuinţele care se satisfac cu ajutorul lor. Capitalul însuşi este numai 
o creaţie a raporturilor sociale. Marx spune: „Capitalul nu este un lucru, ci un 
raport social mijlocit de lucruri între persoane” "7. Prin urmare, capitalul, ca şi 
maşina de tors bumbac, care devine capital numai în anumite raporturi, presupune 
neapărat relaţii între oameni. „Fără aceste raporturi, ea e tot aşa de puţin capital 
cum este banul capital în sine şi pentru sine sau cum zahărul este preţ al zahărului” 7. 

În teoria marxistă se afirmă existenţa a două faze în procesul social: în prima, 
avem de-a face cu o adevărată materializare a activităţii omeneşti şi a tuturor rapor- 
turilor psihologico-sociale, care dobândesc un aspect de lucruri concrete, obiective, 
iar în a doua fază aceste creaţii ale persoanelor devin chiar forţe exterioare şi active, 
având asupra oamenilor o mare influenţă, căci îi transformă în lucruri sau în 
instrumente de muncă. În a doua fază deci persoanele există numai ca „reprezentanţi 
ai mărfurilor şi ca posesori de mărfuri” %. În general, procesul social constă într-o 
adevărată „personificare a lucrurilor şi materializare a persoanelor” 26: 

Ideea de totalitate, adică raportul fiecărui fenomen cu totul social, cum spune 
Lukâcs, sau mai bine sociologismul, după părerea noastră, este centrul concepţiei 


16. G. Simmel, Philosophische Kultur, II Aufl., Leipzig, 1919, p. 251. 
17. Karl Marx, Das Kapital, Bd. I, p. 39. 

18. Karl Marx, Thesen über Feuerbach, p. 7. 

19. Karl Marx, Marx-Engels Archiv, Bd. I, p. 230. 
20. Karl Marx, Das Elend der Philosophie, p. 91. 
21. Karl Marx, Das Kapital, Bd. I, p. 37. 

22. Idem, p. 50. 

23. Idem, p. 731. 

24. Idem, p. 731, Anmerk. 256. 

25. Idem, p. 51. 

26. Idem, p. 78. 

marxiste. Ca şi Durkheim, Marx reacţionează împotriva teoriilor care concep socie- 
tatea numai ca o sumă de indivizi *. Individualismul nu poate explica societatea şi 
neagă chiar sociologia ca ştiinţă, căci dacă societatea ar fi numai o sumă de indivizi, 
ea ar putea să se dizolve în orice clipă, o dată cu eventuala desfacere a indivizilor 
unii de alţii. Teoriile individualiste nu pot explica continuitatea societăţii şi nici 
puterea constrângătoare a fenomenelor sociale. Marx a văzut că societatea este mai 
mult decât o sumă de indivizi, că este un tot cu proprietăţi speciale, cu o mentalitate 
aparte şi de aceea a explicat evoluţia socială nu în funcţie de voinţa noastră, ci i-a 
atribuit o cauzalitate exterioară nouă. Dacă societatea ar fi numai o sumă de raporturi 
individuale, ea nu ar avea o existenţă în afară de noi, or noi simţim şi ne dăm seama 
că societatea are o viaţă proprie şi o cauzalitate specială. Societatea este aceea care 
face chiar din individ un om cu funcțiuni spirituale superioare, cu o mentalitate 
dezvoltată şi cu putere de creaţie. Ba chiar ea îi imprimă unele caractere, făcând pe 
indivizi să se deosebească unii de alţii, fie prin profesiunea pe care o exercită, fie 
prin clasa căreia îi aparţin şi care le fasonează sufletul într-o formă specială. 

Dacă am adopta limbajul filosofic al lui Schopenhauer, am putea spune că 
procesul de individuaţie depinde de condiţiile temporale şi spaţiale ale societăţii. 
Societatea, în toate etapele pe care le-a parcurs şi în toate treptele sale de evoluţie, 
domină pe individ, modificându-i chiar sufletul. Astfel, atunci când se găseşte în 
mulţime, individul se prezintă altfel decât cum este de obicei când e singur. Le Bon, 
Tarde, Sighele, Tönnies au observat această schimbare a individului în masă şi au 
încercat să explice în diferite moduri pentru ce în starea de mulţime se stabileşte un 
fel de omogenizare psihică a oamenilor, căci nivelul intelectual şi moral al unor 
indivizi se ridică, pe când al altora scade. Raportul cu totul social determină forma, 
situaţia şi chiar calităţile lucrurilor şi orice schimbare a acestor raporturi apare ca o 
schimbare chiar în constituţia lucrurilor 7%. „Nu predominarea motivelor economice 
în explicarea istorică deosebeşte în mod hotărâtor marxismul de ştiinţa burgheză, ci 
punctul de vedere al totalităţii” 29. Aceasta este, în esenţă, metoda sociologică a lui 
Marx. De aceea el ne apare ca un precursor al şcolii franceze a lui Durkheim. 

Privit în această lumină, caracterul materialist al marxismului dispare. 

Marx afirmă însă, în contradicţie cu Hegel, că „idealul nu este altceva decât 
materialul transformat şi transpus în capul omului” %. Afirmația aceasta nu constituie 
oare dovada celui mai autentic materialism în doctrina lui Marx ? Şi când spune el 
mai departe „că nu conştiinţa oamenilor determină existenţa lor, ci dimpotrivă, 
existenţa lor socială le determină conştiinţa” 7. nu apare aici cel mai pur materia- 
lism? Max Adler a observat just că materialul, în concepţia marxistă, nu are de fapt 
o natură materială, ci este ceva omenesc şi spiritual în acelaşi timp *?. 

Marx întrebuinţează eticheta de materialism mai mult pentru a accentua punctul 
său de vedere empiric, în contradicţie cu Hegel. Noi credem că în frazele reproduse 
mai sus este cuprinsă tocmai ideea centrală a sociologismului lui Marx, că spiritul 
se poate obiectiva şi produsele sale dobândesc o putere constrângătoare asupra lui 
însuşi. De aceea ele pot apărea cu o formă şi un caracter material. În societate, 
raporturile psihice omeneşti se concretizează în instituţii şi în modul acesta ele capătă 


27. P. Andrei, Marx şi Durkheim, in „Minerva”, an. II, laşi, 1928. 

28. G. Lukâcs, Geschichte und Klassenbewusstsein, 1923, p. 26. 

29. Idem, p. 39. 

30. Karl Marx, Das Kapital, Bd. I, p. XVIII. 

31. Karl Marx, Zur Kritik der politischen Ökonomie, Stuttgart, 1903, p. XI. 
32. Max Adler, Marxistische Probleme, Wien, 1913, p. 4. 

un caracter exterior, supra-individual. Avem de-a face deci cu un proces de deperso- 
nalizare a acestor raporturi, deoarece cu cât trece mai mult vremea, ele îşi pierd 
însuşirea de fenomene vii şi spirituale, devenind oarecum materiale şi independente 
de indivizi. Societatea, care este totalitatea — nu juxtapunerea — acestor raporturi, 
formează, la rândul ei, prin educaţie, prin legi, prin opinia publică conştiinţa 
individului, impunându-i anumite idei şi concepţii. Ceea ce în teoria lui Marx se 
numeşte în genere materie este, de fapt, totalitatea raporturilor obiectivate, devenite 
lucruri şi sub influenţa cărora se formează conştiinţa oamenilor. În acest mod 
înţelegem noi afirmaţia lui Marx că idealul, în sens de conţinut spiritual ideologic, 
nu-i altceva decât materialul transformat şi transpus în capul omului. De altminteri, 
chiar idealul, în sens de creaţie a unei valori dorite şi realizabile în viitor, este tot un 
produs al raporturilor sociale, căci el apare ca o reacțiune a societăţii faţă de o 
anumită scară de valori vechi, care are tendinţa de a se perpetua la infinit. Este 
indiscutabil că stările sociale şi instituţiile existente tind să se menţină, în timp ce 
spiritul nou, aspirând către alte valori, intră în contradicţie cu ceea ce există. Aşa se 
naşte idealul %. 

Pentru Marx, dintre toate fenomenele sociale, cel mai important rol îl are fenomenul 
economic. Dacă la Hegel dialectica este spiritualistă, la Marx ea este economizată. 
Contradicţiile logice din filosofia hegeliană devin la Marx adevărate lupte de clasă. 
Nu stăruim asupra acestei concepţii, deoarece noi nu am urmărit decât să arătăm 
caracterul monist metodologic al marxismului. 

Un alt reprezentant strălucit al monismului este E. Durkheim, care afirmă 
necesitatea unei metode pozitive, unitare pentru studiul fenomenelor sociale. După 
dânsul, sociologul trebuie să privească faptele sociale „ca lucruri a căror natură, 
oricât de suplă şi maleabilă ar fi ea, nu se poate modifica totuşi după voie” %. Lucrul 
este tot ceea ce spiritul nu poate cunoaşte decât lepădându-se complet de orice 
element subiectiv, tot ceea ce nu stă în puterea noastră absolută şi ceea ce rezistă 
chiar voinţei noastre. Viaţa socială depinde de condiţii obiective, care îi determină 
în mod necesar întreaga activitate. Ea se reduce la o totalitate de lucruri. Principiul 
metodologic de la care porneşte Durkheim este că nu se poate explica niciodată ceea 
ce e complex prin ceea ce e simplu, deoarece un fenomen mai complicat este 
întotdeauna ceva mai mult decât suma elementelor sale componente. De aceea, nu 
putem determina esenţa fenomenelor printr-o simplă analiză a elementelor lor. 
Chimismul fenomenelor, cum spune Mill, sau creaţia sintetică, cum îi spune Wundt, 
acestea scapă întotdeauna analizei. Societatea este fără îndoială o organizaţie 
complexă, compusă din indivizi, dar ceva mai presus de ei şi în afară de ei. Oamenii 
trăiesc în societate fără voia lor şi suferă influenţa societăţii. Dacă ea n-ar fi altceva 
decât o agregare de indivizi, atunci greu s-ar putea explica permanenţa şi continu- 
itatea socială, pentru că ori de câte ori interesul individual ar veni în contradicţie cu 
cel general, s-ar naşte perturbări ce ar pune societatea în primejdie de disoluţie. De 
fapt însă, cu toată revolta pe care mediul social, legile, impozitele grele o pot provoca 
uneori, rămânem totuşi grupaţi laolaltă în societate şi ne supunem tuturor regulilor 
sociale. De ce? Pentru că societatea ne poate constrânge. 

Fenomenele sociale sunt în afară de individ şi au o existenţă anterioară lui. 
Constrângerea legii, a opiniei publice, a obiceiurilor, pe care le putem găsi absurde 
şi nedrepte, ne sileşte în orice moment la acţiuni pe care, chiar dacă nu le dorim, 


33. K. Kautsky, Marxismus und Ethik. 
34. E. Durkheim, Regles de la methode sociologique, 1910, p. VII. 


194 SOCIOLOGIE GENERALĂ 


totuşi trebuie să le săvârşim. Din această cauză, nu putem înţelege fenomenele 
sociale decât dacă facem abstracţie de subiectivitatea noastră, dacă spiritul iese din 
el însuşi pentru a pătrunde în fenomene. Sociologul trebuie să adopte în cercetarea 
fenomenelor acea stare de spirit pe care o are omul de ştiinţă exactă atunci „când se 
angajează într-o regiune încă neexplorată din domeniul ştiinţific” %. 

De aceea, sociologia trebuie să iasă din faza subiectivă, să nu mai caute în fenomene 
credinţe şi dorinţe ale omului, să nu mai studieze ideile cercetătorului despre fapte, 
ci fenomenele în ele însele. Avem iluzia, zice Durkheim, că fenomenele sociale 
depind de noi, pentru că noi suntem agenţii executori şi socotim că putem da, după 
voia noastră, orice direcţie vieţii sociale. Această iluzie trebuie însă să dispară, căci 
nouă nu ne sunt date idei, ci fapte. Şi acestea trebuie privite ca atare. Sociologul are 
datoria deci de a studia fenomenele sociale ca pe nişte lucruri obiective, ca şi cum 
ele ar exista independent de vreun subiect conştient. Ca reguli metodologice recomandă 
Durkheim : obiectivitatea absolută, înlăturarea oricărei idei preconcepute şi conside- 
rarea fenomenelor sociale ca nişte fapte exterioare asemenea celor fizice, ca nişte 
lucruri care nu pot fi modificate „par un simple décret de la volonté” 3%. 

După ce se vor fi definit şi clasificat fenomenele, se va proceda la studierea 
legăturilor cauzale dintre ele. Cauzele fenomenelor sociale trebuie căutate în faptele 
antecedente, nu în stările de conştiinţă individuală, spune Durkheim, pentru că 
societăţile sunt supuse şi ele unor legi proprii, „care derivă în mod necesar din natura 
lor”. Şi deoarece în viaţa socială nu putem face experienţe, aşa cum se fac în domeniul 
fizicii, pentru a se arăta precis raporturile cauzale, Durkheim recomandă metoda 
comparativă, care pentru dânsul este un fel de experiment indirect. După cum se 
vede, Durkheim dă o mare importanţă metodei sociologice. El caută o metodă care 
să posede următoarele caractere: 1) să fie inductivă, adică să aplice principiul 
cauzalităţii generale, care explică întreaga experienţă, neavând niciodată ca punct de 
plecare vreo idee apriorică, 2) să fie obiectivă, adică să privească fenomenele sociale 
ca lucruri fizice, exterioare conştiinţei individului şi nu ca fenomene psihico- 
-subiective şi 3) să fie exclusiv sociologică, adică să explice faptele unele prin altele, 
cele mai noi prin cele mai vechi, printr-o cauzalitate socială, nu prin finalitatea 
psihologică şi individuală. Prin aceasta Durkheim se apropie de marxism, care şi el 
exclude orice fel de explicare psihologică, admițând în schimb o cauzalitate 
exterioară stringentă, asemenea celei economico-materiale afirmate de Marx. Pentru 
acest motiv, concepţia lui Durkheim a fost considerată ca un obiectivism sau 
mecanicism sociologic, care vede în evoluţia socială numai o desfăşurare mecanică 
şi fatală de fenomene, în care individul nu poate interveni deloc, neavând nici un rol 
activ şi neputând întrerupe lanţul cauzal al fenomenelor. 

Punctul de vedere metodologic al lui Durkheim este identic cu acela al lui Marx, 
căci el consideră fenomenele sociale ca lucruri şi exclude orice influenţă individuală 
asupra evoluţiei sociale, tăgăduind finalitatea. Pentru Marx, ca şi pentru Durkheim, 
spiritul şi produsele sale apar ca şi cum ar fi două realităţi separate şi opuse. 
Conştiinţa e determinată de produsele sale, devenite independente şi având o viaţă 
proprie concretă, instituţională. În conţinutul conştiinţei însă găsim elemente care 
sunt rezultatul raporturilor reciproce dintre oameni. Marx şi Durkheim explică viaţa 
în întregimea ei prin societatea omenească, prin structura pe care o are ea într-un 
anumit moment. Amândoi reprezintă astfel un sociologism metodologic. 


35. Idem, p. 37. 
36. E. Durkheim, Sociologie et sciences sociales, p. 38. 

În afară de această concepţie asupra metodei pe care o poate utiliza sociologia, 
ba chiar diametral opusă ei, este concepţia care, recunoscând o clară separație între legile 
fenomenelor naturale, mecanice şi acelea ale fenomenelor sociale, admite pentru 
sociologie altfel de metodă de cercetare decât aceea a ştiinţelor naturale şi cu altă bază. 

Dualismul metodologic e mult mai vechi decât monismul, deoarece vreme înde- 
lungată sociologia a fost confundată cu filosofia istoriei şi chiar cu etica. Or, pentru 
toate disciplinele sociale şi filosofice, cercetătorii au întrebuințat mijloace speciale 
de cercetare, deosebite de acelea ale ştiinţelor naturii. Astfel, kantienii au susţinut 
că sociologia este numai o filosofie a istoriei, o disciplină abstractă, având o metodă 
speculativă, raţionalistă. Sub influenţa marilor deosebiri care se observă între 
fenomenele psihice şi cele fizico-naturale, ştiinţele corespunzătoare care se ocupă de 
aceste două categorii de fenomene s-au împărţit şi ele în ştiinţe ale naturii şi ştiinţe 
ale spiritului, atribuindu-se fiecărei clase de ştiinţe şi anumite metode de cercetare, 
cele mai potrivite pentru obiectul lor. Filosofii spiritualişti, raţionaliştii, precum şi 
criticiştii neokantieni au afirmat necesitatea acestei separaţii de metodă, impuse chiar 
de obiectul de cercetare al celor două clase de ştiinţe. Fiecare dintre ştiinţe: 
matematica, fizica, psihologia etc. are postulatele sale respective, obiectul ei propriu, 
de aceea trebuie să aibă şi metode adecvate de cercetare. 

Rickert deosebeşte ştiinţe ale naturii şi ştiinţe ale culturii, recunoscând pentru 
fiecare metode speciale de investigaţie. Societatea o consideră dânsul ca un complex 
cultural, iar sociologia ca o ştiinţă a culturii, de aceea susţine că nu se pot întrebuința 
în sociologie aceleaşi metode ca în ştiinţele naturii. Societatea e de natură spirituală, 
iar viaţa spirituală e caracterizată prin valoare, deci printr-o noţiune care lipseşte 
din ştiinţele naturii, fiind ceva caracteristic numai pentru viaţa spiritului. 

Neokantienii, deşi recunosc acea „unitate internă” a omului cu universul, cum 
spunea Kant, totuşi susţin că lumea exterioară şi sufletul omenesc nu pot fi studiate 
prin aceleaşi mijloace. Astfel, Rudolf Stammler, sub influenţa logicii transcendentale, 
procedând pe cale pur raţională, susţine că nu poate fi vorba de o metodă empirică, 
inductivă în cercetarea vieţii sociale, pentru că ceea ce dă siguranţă cunoaşterii sunt 
numai principiile apriorice pe care se bazează ea. 

Unitatea şi valoarea ştiinţei sunt garantate printr-un principiu formal absolut, din 
care derivă toate cunoştinţele. De aceea afirmă Stammler necesitatea de a se deduce 
fenomenele sociale dintr-o lege supremă, dintr-un principiu formal necondiţionat. 
După cum în concepţia kantiană unitatea experienţei şi a obiectului ei derivă deductiv 
din unitatea apercepţiei transcendentale, tot aşa şi în viaţa socială legile fenomenelor 
nu pot fi valabile decât dacă sunt deduse dintr-un principiu general valabil. Prin 
urmare, zice Stammler, nu prin inducţii vom cunoaşte fenomenele sociale şi legile 
lor generale. Astfel, nu ne vom putea face idee despre ceea ce e drept sau nedrept pornind 
de la experienţă, deoarece faptele juridice presupun ele însele ideea de drept %. 
Fenomenele în sine sunt indiferente, atunci cum am putea noi să le considerăm juste 
sau nejuste, dacă n-am avea deja de mai înainte ideea de drept? În afară de aceasta, 
inducția presupune stabilirea de relaţii cauzale pe baza experienţei, or în sociologie 
nu este posibilă experienţa în genere, pentru că nu putem izola după voia noastră 
anumiţi factori pentru a vedea efectele lipsei lor şi, tot aşa, nu putem schimba fenome- 
nele cum voim şi când voim. Micile şi redusele experienţe care se fac uneori nu ne 
îndreptăţesc să afirmăm posibilitatea şi valoarea absolută a experienţei în viaţa socială 3%. 

G. Simmel este şi dânsul unul dintre reprezentanţii apriorismului social, căci el 
vorbeşte despre un „apriori social”, despre o categorie a unităţii, care ar sintetiza 
individualul şi socialul. Categoria socială prin excelenţă este relaţia, pentru că 
adevărata legătură a indivizilor care alcătuiesc o societate o constituie diferitele 
forme de relaţie dintre ei 77. 


x x 


Netăgăduit că nu se poate vorbi despre metodă independent de obiectul ştiinţei, 
căci oricât de mult s-ar susţine necesitatea unei metode unitare pentru ştiinţă, nu 
trebuie să se uite însă că în orice domeniu de cercetare fiecare recurge la mijloacele 
cele mai potrivite, cele mai proprii pentru a ajunge la rezultat. De aceea, metoda 
este în funcţie de obiect. 

Fizicianul, studiind o lume exterioară în care fenomenele sunt oarecum persistente 
în forma lor, va putea cerceta mai îndeaproape aspectele lor, va putea interveni, 
producând variaţii şi va stabili astfel în mod experimental legăturile dintre antece- 
dente şi consecvente. El va căuta să facă abstracţie cât mai mult de subiectivitatea 
sa, lăsând la o parte orice element psihic şi teleologic. Îi este uşor fizicianului sau 
chimistului să observe la microscop diferitele corpuri, să le descompună în 
elementele lor şi să facă sinteza lor în alte condiţii, pentru a vedea ce forme noi 
prezintă acele corpuri. Dar psihologul şi sociologul? Aceştia, care au de-a face cu 
fenomene foarte variate şi schimbătoare în timp şi complexe în spaţiu, vor putea 
întrebuința ei aceleaşi metode de cercetare? Experienţa pe care o pot face ei este 
foarte redusă şi greoaie, de aceea ei trebuie să recurgă la alte mijloace de investigaţie. 
Fenomenele de care se ocupă ei durează mult mai puţin ca cele fizice şi nu se 
prezintă la fel pretutindeni. Pentru acest motiv, şi metoda cu care vor studia ei aceste 
fenomene trebuie să fie alta. Ca atare, metoda în genere trebuie privită în funcţie de 
obiect. Durkheim însuşi recunoaşte de altminteri că „metodele se schimbă pe măsură 
ce ştiinţa avansează” “. Concepţia pe care o adoptă ştiinţa asupra obiectului ei îi 
determină în acelaşi timp şi metoda de lucru, căci nu există o metodă passe-partout, 
care să poată fi utilizată de orice ştiinţă şi care să ducă sigur la adevăr. Poate fi 
vorba numai de o atitudine ştiinţifică comună tuturor cercetătorilor, dar în nici un 
caz de o metodă generală şi unitară de cercetare. Din acest punct de vedere monismul 
greşeşte. Este, desigur, necesar ca orice om de ştiinţă să fie obiectiv în cercetările 
sale, să facă abstracţie, în cea mai mare măsură posibilă, de factorul subiectiv şi 
afectiv, să se uite pe sine. Obiectivitatea nu este însă o metodă, ci numai una dintre 
condiţiile fundamentale ale oricărei metode. 

Din punct de vedere metodologic, credem că sociologia trebuie să fie eclectică, 
adică să se folosească în mod ştiinţific şi de inducţie, şi de deducție, pentru a putea 
cerceta fenomenele sociale în toată varietatea şi complexitatea lor. Oricât de ironic 
ar fi Poincaré faţă de sociologie, pe care o consideră drept „ştiinţa care posedă cele 
mai multe metode şi cele mai puţine rezultate” H. totuşi sociologia va trebui să utilizeze 
întotdeauna observaţia şi experimentul, clasificarea şi generalizarea, inducția şi 
deducţia *, pentru că toate fenomenele sociale sunt determinate de factori mai nume- 

roşi şi mai variaţi decât cele fizice. Fenomenele sociale sunt produse spirituale în 
primul rând, dar ele se dezvoltă într-un mediu fizic şi biologic şi sunt condiţionate 
istoriceşte, de aceea sociologia nu se poate limita la întrebuinţarea unei singure 
metode rigide. 

Fenomenele sociale, transformările societăţii şi ale statului, formele juridice, 
economice, religioase nu le poate cerceta sociologul dacă se mărgineşte să arate 
numai fundamentul lor material şi aspectul lor exterior, căci toate acestea indică o 
existenţă spirituală necesară, care se manifestă ca o puternică forţă creatoare. Şi 
pentru cercetarea spiritului şi a formelor sale de manifestare nu este suficientă şi 
nici proprie metoda experimentală a ştiinţelor naturale. 

Într-adevăr, societatea e produsul spiritului, e o parte din spirit, cum am arătat în 
capitolul II, unde am stăruit în special asupra ideii de instituţie socială, dovedind că 
instituţia nu e altceva decât produsul unui proces de substanţializare şi de obiectivare 
a raporturilor interpersonale ale indivizilor. G. Simmel, care a întrezărit acest adevăr, 
nu l-a cercetat mai îndeaproape, iar Leopold v. Wiese a considerat societatea numai 
ca o unitate a relaţiilor şi complexelor de relaţii dintre oameni, aşa că nici unul 
dintre ei nu a ajuns la concluzia noastră. Aceste complexe, care nu sunt nici în afară 
de noi, nici alături sau deasupra noastră, după concepţia lui Leopold v. Wiese, ci 
constau numai din conţinuturi ale conştiinţei noastre *, nu au fost cercetate de dânsul 
în procesul lor de obiectivare şi substanţializare. Relaţionismul le priveşte „ca şi 
cum ar exista în afară de noi, oamenii”, ca şi cum ar avea o existenţă exterioară 
individului *, fără a insista asupra adevăratei lor naturi şi nici asupra caracterului 
lor de realitate exterioară, de sine stătătoare, ceea ce este foarte important. Căci 
aceste relaţii şi complexe de relaţii noi nu le putem privi numai „ca şi cum” ar avea 
o existenţă exterioară nouă, ci ele au o asemenea realitate în afară de noi, o realitate 
pe care o simţim, o trăim şi o constatăm empiric la tot pasul. Produsele spiritului 
nostru, o dată obiectivate, dobândesc o viaţă proprie, având şi o cauzalitate specială 
a lor. 

Când afirmăm că societatea este spirit, nu înseamnă că o reducem la fenomene 
psihice subiective şi că o punem în dependenţă de acestea, pentru că noi facem 
deosebire între spirit şi suflet, recunoscând în acelaşi timp indisolubila lor legătură. 
Spirit este noţiunea generală, supraordonată care cuprinde în sine tot ceea ce are 
caractere deosebitoare faţă de fizic şi material. Suflet este spiritul privit în raport şi 
în legătură cu un corp, devenind un principiu activ în acesta. Am putea spune că 
sufletul este spirit individualizat şi subiectivizat şi, invers, spiritul este suflet desu- 
biectivizat şi generalizat. Într-adevăr, tot ceea ce se numeşte produs spiritual este, la 
originea sa, rezultatul creaţiei unei subiectivităţi, unor trebuinţe simţite şi frământate 
de suflete, care mai în urmă a dobândit caractere cu totul detaşate de ceea ce a fost 
psihism intelectual sau afectiv legat de un corp. Toate complexele sociale au un sens 
spiritual şi rezultă din raporturi interindividuale, bazate pe fenomene psihice în 
ultimă instanţă. Dar obiectivarea lor şi viaţa specifică pe care o au le dau un caracter 
pur spiritual, care pare complet depărtat de fenomenele sufleteşti subiective ale 
indivizilor. În aceasta ipostază, fenomenele sociale nu mai sunt psihologice, dar nu 
se poate nega totuşi caracterul spiritual al lor. 

Dacă astfel înţelegem societatea, atunci se impune în mod firesc cercetarea ei nu 
numai sub aspectul exterior şi în procesul cauzal actual, ci e nevoie de pătrunderea 

în interiorul ei, pentru a putea prinde tot procesul de creare şi transformare socială. 
Desigur, nu este îngăduit sociologului să pornească de la idei apriorice, neglijând 
realitatea empirică şi încercând să impună faptelor anumite concepte pe care le 
consideră dânsul drept legi. El trebuie să privească fenomenele sociale în modul cel 
mai obiectiv posibil, să vadă în ele nişte fapte sau lucruri, cum spunea Durkheim, 
dar este obligat să nu uite nici un moment caracterul spiritual al lor. 

A explica societatea în mod obiectiv înseamnă a cerceta cum dobândesc feno- 
menele de relaţie reciprocă un corp şi cum se concretizează ele în instituţii cu viaţă 
proprie. Aceste instituţii obiective nu pot fi înţelese dacă sunt considerate numai ca 
nişte forme exterioare conştiinţei omeneşti, căci ele devin în acest caz nişte scheme 
fără conţinut şi de multe ori fără sens sau fără rațiune. Nu le vom putea explica 
decât dacă vom cunoaşte spiritul care le-a produs, căci fenomenele sociale, chiar în 
forma lor exterioară, nu sunt ceva transcendent faţă de om, ci tot el este elementul şi 
purtătorul lor, dar omul se schimbă, de aceea şi societăţile în decursul veacurilor 
apar cu aspecte şi caractere deosebite. 

Spuneam mai înainte că societatea nu e altceva decât o totalitate de tipuri şi relaţii 
reale de coexistenţă şi colaborare umană, care se schimbă o dată cu transformarea 
spiritului omenesc. Pe când lumea fizică e supusă unor legi mecanice, în virtutea 
cărora toate fenomenele se petrec mereu la fel sau cu un grad mic de variaţie, 
societatea e o organizare spirituală, schimbătoare, des schimbătoare şi care trebuie 
deci înţeleasă şi explicată ca atare. De aceea, fenomenele sociale nu trebuie studiate 
numai sub aspectul lor exterior, ci în esenţa lor. Dacă Durkheim a afirmat necesitatea 
aplicării metodei naturaliste şi în sociologie, a făcut aceasta stăpânit fiind de convin- 
gerea că sociologului îi scapă esenţa interioară a fenomenelor sociale, rămânându-i 
spre cercetare numai simbolurile şi formele lor de exteriorizare %. 

Or, tocmai aici este lacuna teoriei metodologice a lui Durkheim, căci simpla 
cercetare a formelor exterioare şi a simbolurilor, care se poate face prin aplicarea 
cauzalităţii, nu duce la explicarea reală a fenomenelor sociale, a vieţii societăţii 
omeneşti. De aceea, elevii lui Durkheim au căutat să dea altă interpretare doctrinei 
maestrului lor. Astfel, Bougl€ recunoaşte de plano că „fără viaţă psihologică nu 
există viaţă socială” * şi afirmă necesitatea explicării psihologice pentru sociologie. 
Căci dacă fenomenele sociale sunt considerate numai ca lucruri exterioare omului, 
se pierde din vedere tocmai ceea ce este esenţial pentru ele *. Deşi nu este uşor de 
stabilit întotdeauna concordanța între fenomenele sociale şi stările spirituale, totuşi 
aceasta se impune neapărat sociologului. R. Lacombe susţine, pentru acest motiv, 
necesitatea de a se studia mai întâi realitatea spirituală pe baza căreia se construiesc 
toate faptele concrete şi materiale ale societăţii, iar de aici deduce importanţa metodei 
psihologice pentru explicarea sociologică. Cercetătorul trebuie „să ia ca punct de 
plecare concepţia sociologică a lui Durkheim, dar să încerce a o libera de tot ceea 
ce face din ea o teză particulară şi contestabilă” 48 zice dânsul. 

Afirmarea unei metode unitare, identice cu cea din ştiinţele naturii şi în domeniul 
fenomenelor sociale este unilaterală şi simplistă, căci avem de-a face aici cu fenomene 
de altă natură şi care urmează alte legi. Monismul metodologic neglijează astfel 

cauzalitatea specifică vieţii spirituale şi sociale. Dacă societatea nu este nici un 
produs mecanic, nici o entitate metafizică, ci o totalitate de raporturi interindividuale 
obiectivate, atunci trebuie să căutăm spiritul în toate formele instituţionale concrete. 

Pe lângă aceasta, nu trebuie să se uite încă ceva, anume că deşi o societate apare 
întotdeauna ca un tot, ca un întreg cu anumită structură, prin prisma căreia trebuie 
privite diferitele categorii de fenomene sociale, totuşi procesul dinamic al vieţii 
sociale, evoluţia ei, nu se poate explica fără a se face apel la factorul spiritual- 
-individual. Desigur, structura societăţii dintr-un anumit moment este determinată 
de o altă formă de structură anterioară, dar agentul dinamic prin care se trece de la 
un tip structural la altul este individul. Am arătat în alt capitol succesiunea procesului 
de individualizare cu acela de socializare sau tipizare care are loc în orice societate 
şi rolul pe care-l are fiecare. Repetiţia, din care Tarde a făcut o lege universală, este 
fenomenul prin care se explică generalizarea şi socializarea unei creaţii, a unei 
invenţii individuale, şi care duce în mod firesc la transformarea instituţiilor sociale. 
Dacă am privi în mod evolutiv trecerea de la religia totemistă, care constituie şi 
explică cea mai primitivă formă de societate — clanul nediferenţiat — la religia 
cultului strămoşilor şi al morţilor şi apoi la zeii naţionali, am constata uşor existenţa 
acestui proces de individualizare şi de tipizare. 

Prin diferenţierea spirituală a indivizilor din clanul totemic s-a ajuns la o nouă 
formă de societate, la clanul diferențiat şi apoi la gruparea teritorială. În prima fază 
a societăţii, individul constrâns de comunitate începe totuşi a se libera treptat-treptat 
de sub covârşitoarea ei influenţă şi ajunge chiar să imprime o anumită direcţie de 
schimbare acestei comunităţi prin ideile şi creaţiile sale. Inovaţiile sale se tipizează 
prin repetiţie şi devin instituţii concrete, care, la rândul lor, influenţează toate 
fenomenele sociale. Din aceasta se naşte o nouă mentalitate, o nouă stare socială 
schimbată, care şi ea provoacă mai departe un alt proces de diferenţiere a indivizilor, 
dându-le astfel din nou posibilitatea de a reacţiona faţă de instituţiile existente — şi 
aşa mai departe. Prin metoda istorico-comparativă ne putem da seama că în evoluţia 
socială avem a face cu o trecere de la colectivitate către individualitate şi apoi iarăşi 
către colectivitate ^. 

Psihismul omenesc, deşi este şi el un produs al societăţii, are totuşi în sine forţe 
de creaţie speciale, are puterea de a prelucra datele sociale într-un mod propriu şi de 
a crea opere noi, care sunt apoi tipizate şi socializate. Individul este deci pentru 
societate un factor dinamic determinant. 

Dacă aceasta este concepţia noastră despre societate şi despre mecanismul social, 
ne putem întreba cu dreptate : care este sau, mai bine zis, care sunt metodele socio- 
logiei, căci în nici un caz nu se mai poate vorbi despre întrebuinţarea metodei 
naturaliste în explicarea vieţii sociale. 

Mai întâi trebuie să ne amintim că societatea este un întreg, care se realizează în 
părţi, se obiectivează în diferite membre parţiale, acestea alcătuind categoriile reale 
de fenomene sociale. Într-adevăr, în realitatea de toate zilele noi nu vedem niciodată 
societatea ca un fot, ci numai ca un sistem de legi, de fenomene economice, 
religioase, politice şi de aceea ni se pare, la prima vedere, că ea nici nu este un 
întreg unitar şi de sine stătător. Pentru a studia în mod ştiinţific, sociologic aceste 
diferite sisteme de relaţii, noi trebuie să ne putem smulge din mijlocul impresiilor 
vieţii obişnuite, să nu ne lăsăm antrenați de aparente, ci să privim orice fenomen 
social aşa cum trebuie, adică prin prisma generală a vieţii sociale. După cum în 
noua psihologie structurală fenomenele psihice nu sunt considerate ca elemente de 

sine stătătoare, ci ca fapte mereu în funcţie de întreaga structură spirituală, tot aşa şi 
în sociologie orice fel de fenomene sociale trebuie cercetate în raport cu celelalte 
categorii şi raportate mereu la întregul social. De exemplu, nu se pot considera 
fenomenele economice drept elemente independente ale voinţei sociale, căci ele nu 
sunt fără legătură cu cele juridice, politice, psihologice şi chiar religioase. 

Viaţa economică a unui grup social depinde de starea sa psihică, de trebuinţele 
pe care le are, de tehnica ei şi aceasta, la rândul ei, de starea cunoaşterii şi a ştiinţei. 
In acelaşi timp, întregul sistem economic depinde de raporturile juridice, politice, 
morale, religioase etc., aşa că nu putem niciodată studia fenomenele sociale separate 
şi izolate, ci ele trebuie cercetate în armonia lor sintetică şi totală. 

Cum s-ar putea explica economia dirijată din zilele noastre şi tendinţa către 
autarhie, dacă nu am privi această formă nouă de economie în raport cu evoluţia 
politică a statului contemporan ? Sub Ludovic XVI erau în Franţa aceleaşi instituţii 
ca şi sub Ludovic XIV, zice Miiller-Freienfels, şi cu toate acestea spiritul francezilor 
era altul. Frământările interne spirituale care au dus la revoluţie nu pot fi neglijate, 
ci, din contra, cercetate de sociolog când acesta îşi propune să studieze Revoluţia 
franceză. El nu se poate opri numai la studiul instituţiilor politice sau economice, 
fără a cerceta îndeaproape şi această stare sufletească a poporului din acel timp. 

Concepţia statului modern, care ia asupra sa multe din funcțiunile care aparţineau 
odinioară societăţii, ideea că nu trebuie să mai existe deosebire între stat şi societate, 
aceasta acordă statului politic dreptul de a se ocupa de fenomene economice şi de a 
dirija viaţa economică. Noua teorie a statului totalitar trece peste această deosebire 
clasică, având chiar un caracter polemic faţă de liberalism, caracterizat tocmai prin 
separaţia între domeniul politicului şi al economicului, şi astfel ea afirmă dreptul 
statului de a conduce economia naţională în interesele poporului ®. În ceea ce priveşte 
autarhia, naţional-socialismul german vede în ea un mijloc de afirmare şi de progres 
naţional, susţinând că economia mondială internaţională, prin proclamarea raportului 
de strânsă dependenţă a statelor între ele, devine chiar un pericol pentru dezvoltarea 
economică a popoarelor şi pentru suveranitatea lor, deoarece această dependenţă a 
statului naţional de celelalte state constituie o gravă atingere a principiului de 
autodeterminare. lată, prin urmare, o nouă formă de economie, pe care nu o putem 
explica fără a ţine seama de concepţia politică dominantă din statul respectiv. 

Acelaşi lucru se petrece şi cu alte fenomene. Amintim numai, pentru exempli- 
ficare, apariţia monoteismului religios şi a religiilor salvării, care de asemenea nu 
pot fi cercetate şi lămurite fără a fi privite prin prisma întregului social. Dacă Taylor 
credea că apariţia monoteismului în lumea veche, stăpânită încă de religia zeilor 
naţionali şi de cultul eroilor, se datorează impresiei provocate în suflet de unitatea şi 
uniformitatea cerului şi dacă Renan susţinea că deşertul Arabiei, prin monotonia sa, 
a trezit ideea unei divinităţi unice la semiţi, care au conceput pe Ell (spirit) şi apoi 
pe Iahve, fiecare accentua un fenomen psihologic, văzând în el sursa monoteismului, 
pe când în realitate factorul determinant al monoteismului este de natură socială. 
Elementul celest şi cel uranic au existat întotdeauna cu aceeaşi înfăţişare şi totuşi 
n-au produs religii monoteiste nici la greci, nici la romani, nici la alte popoare. 
Numai când procesul de integrare socială şi creşterea puterii politice s-au accentuat, 
numai atunci a apărut monoteismul propriu-zis. O dată cu contopirea triburilor s-a 
născut o conştiinţă comună, idealuri şi credinţe comune şi, în consecinţă, fiecare a 
renunţat la zeii săi particulari, adorându-se un singur Dumnezeu de către toţi. În 

Imperiul roman, care a făcut cea mai mare integrare politică, unind sub dominaţia 
sa o mulţime de popoare, soarta comună a claselor de jos de sub aceeaşi stăpânire a 
dus la ideea unui Dumnezeu salvator. 

Din toate acestea se vede clar că sociologul trebuie să întrebuinţeze, în primul 
rând, metoda integralist-sociologică, adică să privească fiecare fenomen în raport cu 
întregul social şi să-l explice prin alte fenomene sociale anterioare. 

Dar noi am arătat că aceste fenomene sunt forme de raporturi umane, în care 
spiritul omenesc are partea sa importantă de activitate. De aceea, studiul sociologic 
va trebui să ţină seama de acest caracter spiritual al lor. Mihailovski, sociologul rus 
bine cunoscut, a susţinut că nu vom putea cunoaşte cu adevărat fenomenele sociale 
dacă încercăm să le explicăm printr-o metodă naturalistă şi pe baza unei necesităţi 
mecanice-cauzale. Iar Oswald Spengler a afirmat categoric că numai fenomenele 
fizice pot fi cercetate prin legi şi calcule matematice, căci ele sunt mărimi, pe când 
fenomenele sociale, produse de un suflet, nu se pot explica decât prin înţelegerea 
sufletului şi aceasta numai printr-o metodă specială, care să permită sociologului 
introducerea acestor fenomene în sfera conştiinţei sale. 

Fără a exagera importanţa metodei psihologice pentru sociologie, trebuie să 
recunoaştem totuşi că pentru a prinde sensul raporturilor sociale şi modul lor de 
naştere, precum şi pentru a putea interpreta fenomenele, avem nevoie de o conştiinţă 
suplă, mobilă, care să înţeleagă tot procesul de motivare al faptelor sociale. Unde e 
vorba de fenomen social, de acţiune omenească, trebuie în mod firesc să ne gândim 
la scop şi nu poate avea cineva pretenţia să explice fenomenele fără a cunoaşte şi a 
lua în considerare acest scop. Pentru acest motiv afirmă Eduard Spranger necesitatea 
chiar a unei conştiinţe teleologice, care trebuie să explice acest proces social 5. Aşa 
e alcătuit psihismul omului încât tot ceea ce constituie obiect de cunoaştere nu poate 
fi înţeles decât dacă e privit prin prisma spiritului său. De aceea, cu cât conştiinţa 
cercetătorului va fi mai mobilă, cu atât îşi va putea reprezenta mai bine trecutul cu 
toate formele lui de raporturi sociale şi va fi mai aproape de ele. Astfel, se va putea 
înţelege mai repede şi mai bine o formă de economie de altădată, dacă făcându-se 
abstracţie de viaţa actuală, cercetătorul se va putea transpune în alte condiţii de 
existenţă decât acelea în care trăieşte. În trecut oamenii aveau alte concepţii şi poate 
chiar alte trebuinţe, iar motivele din care izvorau acţiunile lor nu erau identice cu 
cele de azi — şi atunci, pentru a înţelege şi explica aceste forme de viaţă trecută, e 
nevoie să ne putem transpune în trecut şi să retrăim în oarecare măsură aceste forme. 
A retrăi nu trebuie înţeles aici în sensul literal al cuvântului. În cercetarea proceselor 
sociale, noi trebuie să punem conţinutul conştiinţei noastre în raport cu alte conți- 
nuturi de conştiinţă, obiectivate şi concretizate în instituţii şi să încercăm, printr-o 
„transformare ştiinţifică a conştiinţei” °, de a pătrunde în esenţa fenomenelor. Astăzi 
se afirmă cu destulă energie necesitatea acestui aspect al metodologiei în cercetarea 
fenomenelor sociale, prin formularea metodei pe care germanii o numesc Verstehen 
(înțelegere) şi asupra căreia vom stărui puţin în acest capitol. 

Problema înțelegerii (Verstehen) a fost formulată pentru prima dată de W. Dilthey 
în studiul său Die Entstehung der Hermeneutik 5 în care autorul se întreabă cum se 
poate cunoaşte ceea ce este singular şi individual şi dacă o astfel de cunoaştere poate 


51. Ed. Spranger, Die Stellung der Werturteile in der Nationalökonomie, in „Schmollers Jahrbuch”, 1914. 

52. Ibidem. 

53. W. Dilthey, Die Entstehung der Hermeneutik, publicat în „Philosophische Abhandlungen”, Christoph 
Sigwart zu seinem siebzigsten Geburtstag, Tiibingen, 1900. 

avea valabilitate generală. Pentru a răspunde la aceste întrebări, Dilthey porneşte de 
la accentuarea deosebirilor ce există între ştiinţele naturii şi acelea ale spiritului. Pe 
când ştiinţele naturii au drept obiect nişte fenomene care sunt date simţurilor noastre, 
ştiinţele spirituale trebuie să cerceteze fenomene interioare, bazate pe o experienţă 
internă, pe care omul nu o poate cunoaşte decât făcând comparaţie între experienţa 
sa şi a altora. Dar, observând pe alţii, noi nu prindem de la ei decât semne exterioare, 
adică gesturi, sunete, mişcări - de aceea noi trebuie să le completăm pe acestea cu 
un conţinut psihic interior, să adăugăm noi acest „interior” printr-un proces special. 
Acest fenomen, „prin care din semne date în afară prin simţuri noi cunoaştem ceva 
interior”, îl numeşte Dilthey înțelegere (Verstehen)**. Pentru cunoaşterea fenome- 
nelor din natura exterioară fizică nu este nevoie de un astfel de proces interior. 
Această problemă a fost pusă de Dilthey acum 36 de ani. 

Ceva mai târziu, problema a fost reluată şi discutată, din punct de vedere al 
cunoaşterii, de către B. Erdmann, care adoptă acelaşi punct de plecare ca şi Dilthey, 
anume deosebirea dintre ştiinţele naturii şi acelea ale culturii, afirmând în acelaşi 
timp şi necesitatea deosebirilor de metodă dintre aceste două clase de ştiinţe. Căci, 
pe când primele întrebuinţează observaţia matematică, instrumentală şi variaţia 
experimentală, ştiinţele culturii nu pot ajunge la nici un rezultat fără o pătrundere a 
cercetătorului în viaţa spirituală, interioară a acelor indivizi. De aceea vorbeşte 
B. Erdmann despre Erkennen (cunoaştere) şi Verstehen (înţelegere) ca două forme 
deosebite de cunoaştere, având însă un element comun, anume completarea percep- 
ţiilor sensibile prin anumite elemente interioare, prin ceea ce numeşte el reziduuri 
memoriale pătrate în inconştient 55. 

În acelaşi timp, Frischeisen-K6hler, analizând realitatea care constituie obiectul 
cunoaşterii noastre, ajunge la concluzia că „întotdeauna realitatea ne este dată numai 
drept conţinut al conştiinţei” 5 şi că experienţa noastră e ceva mai mult decât o sumă 
de senzaţii subiective sau de reprezentări. Dar acest „ceva mai mult” nu este numai 
ceva gândit, ci e trăit în viaţa activă. Frischeisen-Khler afirmă astfel existenţa unor 
elemente care scapă gândirii pure şi cunoaşterii obişnuite şi care trebuie trăite pentru 
a fi înţelese. Experienţa (Erfahrung), care este baza cunoaşterii în toate domeniile, 
este deci ceva deosebit de zrăirea (Erleben) fenomenelor şi trebuie completată cu 
aceasta în domeniul faptelor spirituale. Ceea ce numesc germanii Verstehen (înţelegere) 
este legat de această trăire. 

Dar nu e de ajuns atât pentru determinarea noţiunii de „înţelegere”, ci ea mai 
cuprinde în sine încă un element, anume ideea de sens. Ce se înţelege prin aceasta ? 
S-a susţinut că sensul nu este numai cunoaşterea unui lucru, a unei acţiuni în părţile 
sale componente şi în semnificaţia sa, ci e şi luarea unei atitudini faţă de acest lucru 
sau faţă de acea acţiune. Sensul unui fenomen ar fi introducerea lui într-un conex de 
alte fenomene cunoscute, stabilirea legăturii lui cu acest conex şi arătarea rolului pe 
care-l are în acest conex *. 

Ca atare, ideea de „sens” are în sine o notă subiectivă. În acest caz, îmbinarea 
datelor obiective cu elemente subiective existente mai dinainte în spirit face posibilă 
înţelegerea completă a fenomenelor. Numai datorită faptului că noi introducem datele 


54. Idem, p. 188. 

55. Benno Erdmann, Erkennen und Verstehen, Sitzungsberichte der Kâniglich-preussischen Akademie 
der Wissenschaften, Berlin, 1912. 

56. Frischeisen-Kâhler, Das Realitătsproblem, 1912, pp. 95, 98. 

57. W. Sombart, Die Drei Nationalkonomien. 

simţurilor, provenite din contactul cu realitatea exterioară, într-o totalitate de idei 
sau într-un complex psihic, punându-le în relaţie cu ceea ce avem noi mai de mult în 
suflet şi ordonându-le într-o anumită formă putem spune că am înţeles un fenomen. 
„Sens” ar fi deci o determinare subiectivă a obiectivului, iar operaţia prin care 
prindem noi sensul este înţelegerea (Verstehen) 58. În genere, s-ar putea spune că 
înţelegerea apare ca ceva opus cunoaşterii naturii fizice, exterioare, unde avem a 
face cu o cercetare pur cauzală a faptelor, deoarece ea se bazează pe „trăire”, care e 
proprie ştiinţelor spiritului, deşi nu există un raport de exclusivitate între aceste două 
moduri de explicare a lumii şi a vieţii în totalitatea lor. 

Sombart, în comunicarea făcută la al 6-lea Congres al Societăţii germane de 
sociologie, din septembrie 1928 şi apoi în lucrarea sa Die drei Nationalkonomien, 
încearcă să lămurească mai precis noţiunea aceasta de „înţelegere”, pornind de la 
deosebirea făcută de Dilthey între ştiinţele naturii şi ştiinţele spiritului, fără a se 
opri însă la Dilthey. În natură, zice Sombart, avem de-a face cu fenomene pe care 
omul de ştiinţă vrea să le explice, dar care rămân un mister în ceea ce priveşte 
esenţa lor, căci toate explicaţiile care se dau sunt simple supoziţii sau ipoteze, pe 
când în domeniul fenomenelor de cultură ştim de ce se întâmplă anumite fenomene, 
cum se petrec ele şi ce sunt în esenţa lor. Aici cercetătorul operează cu „înţelegerea”, 
prin care poate pătrunde chiar în obiect, cunoscându-l în interiorul său %, pentru că 
obiectul şi subiectul în acest domeniu aparţin aceleiaşi sfere, întrucât „tot ceea ce 
este cultură a fost odată în om” %. De aceea, Sombart trage concluzia că spiritul nu 
poate fi cunoscut decât tot prin spirit şi, prin urmare, elementul fundamental al 
metodei de cercetare în sociologie trebuie să fie „înţelegerea”. 

De multe ori înţelegerea a fost confundată cu alte moduri de cunoaştere, şi anume 
cu behaviorismul şi cu empatia (Einfiihlung). Dar behaviorismul este, după Sombart, 
tocmai contrariul înţelegerii, pentru că el constă din determinarea atitudinii sau 
conduitei persoanelor după gesturile, acţiunile lor şi apoi din ordonarea lor. Or, prin 
aceasta se dobândeşte cunoaşterea, pornindu-se tocmai de la exterior şi oprindu-se 
de cele mai multe ori acolo, pe când înţelegerea dă cunoaşterea fenomenelor în 
aspectul lor lăuntric, în esenţa lor. 

Tot aşa, nu se poate reduce înţelegerea la empatie, care este ceva prea subiectiv. 
Dar dacă prin acest procedeu se ajunge la cunoaşterea esenței fenomenelor, atunci 
de ce nu se dă o extindere mai mare acestui procedeu, făcându-se din el o metodă 
generală de cercetare a esenței lucrurilor în genere, un instrument de cercetare al 
metafizicii ? Răspunsul la această întrebare este hotărât negativ, pentru că înţelegerea 
nu depăşeşte niciodată sfera imanenţei şi a spiritului. Sombart deosebeşte trei specii 
de înţelegere, după obiectul către care se îndreaptă ea, şi anume : înfelegerea ideii, 
înțelegerea spiritului şi înțelegerea motivelor sufleteşti ale acţiunilor. 

Faţă de concepţia lui Dilthey, care susţinea în anul 1900 că înţelegerea este numai 
interpretarea semnelor exterioare, gânditorii de azi adaugă un element în plus, 
preocupându-se şi de motivele interioare ale acestor semne. Cu toate acestea, nu se 
poate spune că toţi sociologii sunt de acord, nici chiar cei germani, în privinţa rolului 
acestei metode în cunoaşterea realităţii sociale. Astfel, Leopold v. Wiese obiectează 
că înţelegerea e o formă de cunoaştere prea subiectivă, menită să rămână de cele 
mai multe ori incompletă, tocmai din cauza naturii sale, căci ea constă dintr-o trăire 


58. Paul Hofmann, Das Verstehen, in „Jahrbuch fiir Charakterologie”, Berlin, 1929. 
59. W. Sombart, Die Drei Nationalkonomien, p. 197. 
60. Idem, p. 199. 

interioară a conţinuturilor de conştiinţă ale altora, or aceasta se face prin sentiment H. 
Leopold v. Wiese combate concepţia lui Sombart asupra valorii de cunoaştere a 
înţelegerii, afirmând că natura ei este pur afectivă şi ca atare imperfectă, căci ori 
încercăm să gândim ceea ce trăim şi înțelegem şi atunci ajungem iar la cunoaşterea 
conceptuală, ori ne mulţumim cu trăirea afectivă şi în acest caz introducem în 
cercetarea ştiinţifică momente pur subiective, ceea ce este dăunător ştiinţei. 

Desigur, aceasta obiecţiune ridicată de L. v. Wiese are o foarte mare însemnătate 
şi cuprinde o parte de adevăr, deoarece concepţia generală a ideii de înţelegere pare 
că vrea de la început să opună explicaţiei cauzale din ştiinţele naturii un alt mod de 
explicare a fenomenelor sau, mai exact, un fel de intuire a lor. Ceea ce ar avea grave 
inconveniente pentru cercetarea obiectivă a realităţii sociale şi pentru caracterul 
ştiinţific al sociologiei. Sunt chiar unii oameni de ştiinţă care proclamă necesitatea 
unei separaţii nete între explicare şi înţelegere %, rezervând acest din urmă procedeu 
pentru sociologie şi urmărind astfel o depăşire a pozitivismului ştiinţific. Astăzi în 
Germania se face deosebire între ştiinţe ale realităţii şi ştiinţe ale sensului. Hans 
Freyer, adoptând această concepţie, numeşte sociologia o ştiinţă a realităţii, 
Wirklichkeitswissenschaft, în opoziţie cu Logoswissenschafi, atribuindu-i ca obiect 
studiul realităţii în care trăim, pe care trebuie s-o privească aşa cum este ea, ca un 
act. Ştiinţele sensului se ocupă, după această concepţie, nu cu realitatea, ci cu sensul 
ei sau, mai exact, cu acțiunea care are un sens. Sociologia trebuie să cerceteze 
realitatea socială, arătându-i natura şi formele sale de manifestare, deci actul devenit, 
actul în forme sociale concrete, explicându-l în mod cauzal, fără a se opri însă aici, 
deoarece într-un astfel de caz riscă să nu poată explica societatea în mod complet. 
De aceea, sociologia are datoria să se ocupe şi de realitatea în curs de devenire sau, 
cu alte cuvinte, de acțiunea socială. Aceasta însă trebuie înţeleasă în sensul şi în 
direcţia ei. Prin urmare, realitatea socială apare în două ipostaze: 1) ca act, ceva 
devenit şi explicabil în mod cauzal, 2) ca acțiune, ceva în curs de devenire, al cărui 
sens trebuie neapărat prins. În modul acesta, pentru noi nu numai că între explicare 
Şi înţelegere nu este nici o opoziţie, ci, din contra, ele se completează una pe alta în 
domeniul sociologiei. 

Recunoscând astfel valoarea de explicare a înţelegerii şi necesitatea ei în cerce- 
tările asupra domeniului spiritualului, nu putem admite totuşi separaţia absolută a 
explicării cauzale de înţelegere, cu atât mai mult cu cât înţelegerea însăşi poate fi 
cauzală şi teleologică şi poate servi ca un mijloc de completare a cunoaşterii fenome- 
nelor cauzale. Înțelegerea sociologică trebuie să poată prinde cauzele, alături de 
motivele şi scopurile interioare ale acţiunilor sociale. Explicarea cauzală este de cele 
mai multe ori rigidă, nu cunoaşte variațiile multiple şi fine ale sufletului, de aceea 
ea trebuie completată cu această înţelegere, care constă nu într-o retrăire, în sensul 
de coincidenţă psihică integrală cu altcineva, ci în putinţa de interiorizare, de a face 
ale tale anumite momente străine, prin care se explică o acţiune sau un fenomen social. 

Într-adevăr, faptele şi instituţiile sociale nu pot fi privite numai ca ceva exterior 
omului şi chiar obiectivismul sociologic al lui Durkheim recunoaşte că, în esenţa 
lor, fenomenele sociale sunt de natură spirituală, dar crede că sociologul nu poate 
studia decât manifestările exterioare, faptele interne scăpându-i cu desăvârşire. În 
acest caz însă, realitatea socială ne apare ca o schemă fără suflet, ca un cadru 
exterior, fără a ne putea explica mişcarea şi variațiile necontenite ale acestei realităţi. 


61. Leopold v. Wiese, Das Verstehen, in „Kölner Vierteljahrshefte für Soziologie”, 1929. 

De ce este oare aşa de mare deosebire între tipurile de societate primitivă şi între 
cele civilizate ? Tocmai pentru că sufletul omenesc a trecut prin diferite transformări 
şi a dat naştere unor instituţii din ce în ce mai deosebite. Acestea trebuie să le 
înţeleagă sociologul. În acest scop, înţelegerea spirituală este necesară, ea ajută şi 
completează cercetarea cauzal-inductivă, fără a o înlocui. lată pentru ce spuneam la 
începutul acestui capitol chiar că sociologia trebuie să fie eclectică din punctul de 
vedere metodologic. 
Care sunt procedeele de care se serveşte sociologia în studiul realităţii sociale ? 


Metoda anchetelor şi a monografiei 


Pentru cunoaşterea şi explicarea realităţii sociale, sociologii, indiferent de concepţia 
pe care o reprezintă, au nevoie de material de fapte exacte, încât chiar cele mai 
simple descrieri şi relatări sunt de folos, dacă ele sunt făcute cu pricepere şi obiecti- 
vitate. De aceea, este foarte explicabil faptul că sociologii mai vechi au utilizat din 
belşug descrierea, imprimând lucrărilor lor un caracter pur descriptiv Di. E drept că 
uneori în descrierile de călătorii sau în rapoartele oficiale ale diferiților misionari 
religioşi s-au amestecat impresii superficiale sau relatări interesate cu anumite 
constatări reale şi utile, ceea ce a produs oarecare încurcătură pentru cercetători şi a 
trezit neîncredere în seriozitatea informaţiilor acestor oameni. 

Pentru necesităţile practice ale administraţiei sau în vederea reformei sociale, 
autorităţile au avut întotdeauna nevoie de o orientare exactă asupra realităţii sociale 
Şi, în consecinţă, au făcut cercetări la faţa locului, organizând anchete. Nu voi da 
decât un singur exemplu, şi acela chiar din ţara noastră. Problema datoriilor agricole 
luase, după războiul mondial, în România proporţii alarmante, încât guvernanţii s-au 
simţit datori să examineze mai îndeaproape această chestiune, mai ales că dobânzile 
crescuseră în mod îngrozitor. Legea contra cametei, votată de Parlament, nu era 
suficientă şi mişcarea debitorilor agricoli se accentua pe fiecare zi. Atunci s-a impus 
în mod natural altceva, anume reducerea datoriilor, care devenea absolut necesară. 
Aceasta este originea legii conversiunii datoriilor. Dar înainte de a se purcede la 
această măsură, trebuia să se ştie precis câţi debitori agricoli sunt în ţară, repartizaţi 
pe diferitele categorii de proprietate şi câţi datornici urbani, făcându-se discriminare 
între datoriile agricole şi altfel de datorii. În acest scop s-au făcut anchete oficiale 
de către autorităţi, precum şi de către particulari. 

Dar anchetele se fac nu numai în scopuri practice, în vederea unor reforme sociale 
şi politice, economice, administrative, ci şi în scop ştiinţific şi pot fi întreprinse nu 
numai de către autorităţi, ci chiar de asociaţii de cercetători sau de particulari “4. 
Orice anchetă urmăreşte să dea un tablou exact asupra realităţii, privite dintr-un 
anumit unghi de vedere. De exemplu, se urmăreşte constatarea felului de viaţă al 
unei populaţii, cercetarea mentalităţii, a credințelor sale etc. Ancheta se poate face 
oral sau în scris sau în ambele feluri combinate. Se înţelege uşor că ancheta este în 
funcţie de acela care o face, depinzând de priceperea şi de buna lui credinţă, precum 


şi de a celor cărora el li se adresează %.. 

Pe baza anchetelor şi a materialului statistic adunat se pot alcătui mai departe 
monografiile sociologice, a căror importanţă pentru cercetările sociologului nu poate 
fi tăgăduită de nimeni. Metoda monografică este foarte rodnică, deoarece ea adună 
material etnografic de care sociologul are neapărată nevoie pentru a construi tipuri 
de societăţi şi a stabili anumite regularităţi sau legi sociale. Metoda aceasta a fost 
întrebuințată în Franţa de Le Play, care a pornit în cercetările sale de la cel mai 
simplu element al societăţii, care după părerea sa este familia, studiind în special 
familia de muncitori din diferite medii. A căutat tipurile de familie, a studiat bugetul 
lor şi le-a clasificat după modul lor de producţie, considerând organizarea familiei 
ca ceva dependent de modul cum îşi procură ea hrana. Tot aşa, Boas a făcut o 
monografie asupra eschimoşilor din America de Nord, Ling Roth asupra tasma- 
nienilor, iar Thurnwald a studiat viaţa socială din insulele Salomon. 

Monografia tratează o singură chestiune sau o singură problemă, dar din toate 
punctele de vedere şi sub toate aspectele sale, privindu-le în legătura lor intrinsecă. 
De aceea, ea este o lucrare nu numai de analiză, ci şi de sinteză. Monografistul, ca 
orice alt observator, trebuie să respecte mai multe reguli şi să aibă mai multe însuşiri. 
În primul rând, el trebuie să observe lucrurile aşa cum sunt, nu cum ar dori el să 
fie, îndepărtând orice preferinţe şi orice prejudecăţi ale sale. Cu alte cuvinte, 
sinceritatea, redarea faptelor reale fără nici o alterare sau interpretare menite să 
deformeze impresia reală în vederea vreunui scop special. Această sinceritate trebuie 
să se confunde cu imparţialitatea, înlăturând orice element subiectiv şi afectiv care 
ar putea-o stingheri. „Ideile preconcepute, tendinţele familiale, profesionale sau 
altele pot tulbura clara vedere” 6 de aceea cercetătorului i se impune să înlăture 
idolii de care vorbea Bacon sau aufomorfismul, cum zice Waxweiler, să se uite pe 
sine şi să înregistreze faptele aşa cum le vede. În afară de aceasta, observaţia trebuie 
repetată în timpuri diferite şi controlată de către mai multe persoane, pentru a se 
vedea dacă toţi au aceeaşi impresie. Căci nu este exclus ca fiecare observator să 
sufere involuntar şi inconştient unele influenţe, care să-l abată din drumul său. Se 
poate întâmpla ca din cauza variaţiei de temperamente să rezulte observaţii diferite 
asupra aceluiaşi fenomen. L. Donat citează un exemplu tipic în această privinţă, 
anume : Le Play şi Jean Reynaud fac un voiaj de studii în ţările germane şi slave, 
amândoi având aceeaşi instrucţie, aceeaşi carieră, vizitând aceleaşi locuri în 
împrejurări identice şi în acelaşi timp. Când se reîntorc însă în Franţa, fiecare aduce 
cu sine alte impresii despre cele văzute şi ajunge la alte concluzii TT. Astfel, factorul 
subiectiv, starea psihică şi fineţea observatorului, pe de o parte, iar pe de alta 
complexitatea fenomenelor sociale sunt greutăţi reale şi foarte mari cu care are de 
luptat monografistul 8. 

Monografia sociologică, dacă vrea să fie într-adevăr utilă ştiinţei, trebuie să 
privească grupul social sau fenomenul de care se ocupă din toate punctele de vedere 
şi în raport cu întregul social. Paul Bureau dă un model de metodă monografică, 
fixând în amănunţime punctele cele mai de seamă pe care trebuie să le cerceteze 
monografistul familiei şi care s-ar reduce la următoarele aspecte: a) cercetarea 
mediului natural (solul şi apele), situaţia geografică a familiei, relieful şi conturul 
solului, subsolul, apele, aerul, sezoanele, accidentele atmosferice, producţia vegetală 
şi animală, b) observarea vieţii interne a familiei (părinţii, originea lor, căsătoria, 


66. Lucien March, Les principes de la méthode statistique, Paris, 1930, p. 97. 
67. L. Donat, Politique experimentale, p. 35. 
68. A se vedea H.H. Stahl, Tehnica monografiei sociologice, Institutul social român, Bucureşti, 1934. 

relaţiile dintre soţi, numărul copiilor, aptitudinile lor, distracţia şi educaţia lor, emi- 
granţii, legătura emigranților cu casa părintească, celibatarii rămaşi acasă, bătrânii, 
infirmii, servitorii, hrana familiei, locuinţa, veşmintele, igiena, distracţiile familiei, 
întrebuinţarea timpului), c) activitatea economică (obiectul ei, recolta agricolă, 
industria agricolă, exploatarea de păduri, munca în mine, în fabrici, cărăuşia, utilajul 
şi personalul întrebuințat), d) mentalitatea (concepţia despre viaţă, despre datorie, 
despre succes, despre fericire), e) felul de viață şi obiceiurile familiei (în timpul 
adolescenţei şi înainte de căsătorie, în viaţa conjugală, morala conjugală, cum judecă 
bătrânii şi cum e privită bătrâneţea, concepţia despre muncă, despre câştig, despre 
bani), f) concepția despre viața socială (despre societate, dreptate socială, despre 
egalitate, grija de binele colectiv, patrimoniu), concepţia despre scopul vieţii, despre 
rolul omului etc., g) instituții auxiliare ale muncii (bunuri mobiliare, instrumente de 
muncă, animale domestice, mobile, proprietate imobiliară, pământ propriu, felul de 
cultură, salariu, angajamente de muncă, felul de salarizare), h) economie (mijloace 
de economisire, întrebuinţarea economiilor, accidente şi boli, organizaţii profesio- 
nale, comerţ, i) cultura intelectuală (şcoala primară, publică sau particulară, presa, 
doctorul, judecătorul, teatrul, biserica, preotul), j) organizarea comunei (circumscripţia, 
consiliul comunal, serviciile comunale, averea comună, bugetul). Iată puncte de 
reper indicate, care, desigur, pot fi mai bine sistematizate şi pe care toţi monografiştii 
moderni le au în vedere atunci când fac cercetări monografice *. 

La noi în ţară, activitatea monografică a fost inaugurată în mod sistematic de 
D. Gusti, profesorul de sociologie de la Universitatea din Bucureşti, care şi-a propus 
că cerceteze în mod monografic satul românesc. În acest scop, a întreprins vara 
câteva campanii de studii cu echipe de studenţi din seminarul său de sociologie, 
publicând chiar câteva interesante date şi consideraţii, cum sunt acelea referitoare la 
viaţa satului Runcu TH. la satul Cornova ”! sau datele despre satul Fundu Moldovei ?, 
despre bugetele ţărăneşti 75, despre satul Drăguşi 7* etc. Fără îndoială, avem de-a 
face cu o muncă migăloasă şi susţinută, care merită toată atenţia şi lauda nu numai 
pentru conştiinciozitatea cercetătorilor care au luat parte la aceste excursii şi 
campanii monografice, ci şi pentru râvna cu care au lucrat ei. Dar acest material îşi 
aşteaptă sociologul care să scoată din el concluzii sociologice propriu-zise, căci aşa 
cum se prezintă până acum, nu este altceva decât o sumă de constatări şi de descrieri 
sau nişte interesante date concrete. Materialul acesta românesc trebuie să servească 
pentru a întări sau a corecta sau eventual a deschide perspective noi în ceea ce 
priveşte anumite fenomene sociale generale sau diferitele tipuri de societăţi şi 
evoluţia lor. Orice cercetare monografică făcută în anumite direcţii a rămas o simplă 
descriere, desigur foarte importantă şi utilă, dar nu s-a ridicat la rangul de lucrare 

70. Roman Cresin, Despre datoriile agricultorilor din satul Runcu, in „Arhiva pentru ştiinţa şi reforma 

71. D. Georgescu, Evoluția demografică a satului Cornova, in „Arhiva pentru ştiinţa şi reforma 

sociologică, dacă nu a servit pentru lămurirea problemelor generale care preocupă 
sociologia. Ele alcătuiesc în acest caz numai cercetări de sociografie, nu sunt lucrări 
de sociologie propriu-zisă. Toţi cei care au făcut serios monografii n-au rămas numai la 
simpla constatare a faptelor, ci acestea le-au servit pentru a trage concluzii generale de 
natură sociologică. B. Malinowski a făcut şi el monografii asupra melanezienilor 
din arhipelagul Trobriand, dar nu s-a mulţumit cu o simplă relatare a obiceiurilor şi 
a felului lor de viaţă, ci a încadrat toate observaţiile sale în probleme generale. Astfel, 
a găsit la ei instituţia numită kula şi a văzut în ea, în urma cercetărilor sale, o nouă 
formă de potlatch, pe care o întâlnim la clanurile nutka şi kwakiutl de pe coasta de 
vest a Americii de Nord, precum şi matriarhatul şi o sumedenie de alte obiceiuri şi 
forme de viaţă, care clasifică această populaţie într-un anumit tip social 75. Şi dacă a 
cercetat monografic viaţa sexuală din nord-vestul Melaneziei, nu s-a oprit numai la 
expunerea faptelor, ci a căutat să arate cum sexualitatea este la această populaţie o 
forţă socială şi culturală care influenţează profund viaţa tribului 76. 

Iar Baldwin, Spencer şi F.J. Gillen, când s-au ocupat de băştinaşii din centrul 
Australiei, au urmărit în primul rând sistemul totemic, pentru a vedea dacă prezintă 
unitate sau diversitate la diferitele triburi din acea regiune 77. Acelaşi lucru se poate 
spune despre cercetările lui Atkinson şi A. Lang, pentru care problema familiei în 
organizaţia socială ocupă un loc central 75. În sfârşit, pentru a nu prelungi prea mult 
această exemplificare, vom mai cita un singur nume, pe acela al lui James George 
Frazer, care prin lucrările sale dovedeşte clar la ce pot servi monografiile şi cum 
pot ele ajuta sociologia ştiinţifică. Pe baza monografiilor şi descrierilor sociale de la 
chinezi şi japonezi referitoare la exorcismul spiritelor rele, pe baza datelor din viaţa 
vechilor romani şi greci, precum şi a relatărilor din trecutul aztecilor, analizând 
descrierea sărbătorii Saturnaliilor romane, a Purimului evreiesc, a Zakmukului babi- 
lonian, reuşeşte Frazer să tragă concluzii asupra concepției transferului suferinței, a 
aşa-numitului „tap ispăşitor” la primitivi şi la popoarele antice °. Iată deci câteva 
exemple numai care dovedesc că cercetarea monografică este un auxiliar metodologic 
preţios — dar numai atât — al sociologiei, care nu se poate opri la ea, căci atunci 
sociologia s-ar transforma într-o simplă sociografie. 

În ţara noastră, D. Gusti, care, după cum am spus, se ocupă în special de mono- 
grafie, din entuziasm pentru această metodă de cercetare, pare că trece dincolo de 
limitele fireşti ale acestei metode, căci el afirmă că „sociologia va fi monografică 
ori nu va fi” © (în sensul de a exista), deşi tot dânsul recunoaşte că „sociologia are 
şi alte posibilităţi de cunoaştere afară de metoda monografică” Hl. E drept că adaugă 
mai departe : „ceea ce susţinem însă e că pentru cunoaşterea realităţii sociale concrete 
nu există decât calea observaţiei întemeiate şi metodice şi a contactului viu şi direct 
cu ea” DI Nimeni nu a tăgăduit şi nu poate tăgădui acest lucru, dar aceasta nu 
înseamnă deloc că sociologia nu poate exista dacă nu e monografică, aceasta cu atât 

mai mult atunci când cercetările monografice se opresc la o simplă redare fotografică 
a unei realităţi, fără a o încadra în principiile generale de sociologie sau într-un 
anumit tip de societate existentă. Gusti afirmă mai categoric că „metoda monografică 
deschide sociologiei posibilitatea de a se constitui în ştiinţă autonomă, alături de 
ştiinţele considerate consacrate. Observaţia sistematică la care ne duc cercetările 
monografice nu înseamnă aşadar pentru sociologie o metodă facultativă, ci însăşi 
condiţia de existenţă a ei ca ştiinţă” %. Sociologul va trebui să facă personal 
monografie şi în mod obligatoriu, căci altminteri nu există sociologia ca ştiinţă. 
Sociologul, zice D. Gusti, nu trebuie să mai împrumute „faptele de la istorici şi de 
la etnografi, iar datele de la statisticieni” 84 ci „pentru a obţine mai multă certitudine 
şi demnitate, sociologul trebuie să cerceteze personal faptele” 35. 

Iată ceva foarte greu de îndeplinit şi care, după părerea noastră, poate chiar 
îngreuia constituirea sociologiei ca ştiinţă, căci în acest caz sociologul, căruia i se 
interzice de a mai lua faptele de la istoric, trebuie să fie el însuşi un istoric şi dacă 
nu-i este permis să mai ia nici de la statistician datele necesare, trebuie să devină el 
însuşi statistician. Şi aşa mai departe, i s-ar putea pretinde să fie geograf, medic, 
artist etc. Sociologia, dacă ar avea această pretenţie, ar deveni într-adevăr un nume 
general sub care s-ar ascunde toate celelalte ştiinţe sau un fel de etichetă pentru o 
ştiinţă universală, care ar cuprinde pe toate şi nimic. Iar sociologul ar fi un neisprăvit, 
care ar ciuguli de pretutindeni câte ceva, fără a avea teren solid sub picioarele sale. 
Nu se poate pretinde deci sociologului să fie de toate, ci el trebuie să se sprijine pe 
datele diferiților cercetători şi specialişti din domeniul ştiinţelor sociale. Astfel, de 
pildă, sociologia nu se poate mărgini numai la cercetarea prezentului, ci ea reconstru- 
ieşte şi tipuri de societăţi din trecut, pentru care este firesc şi normal ca sociologul 
să împrumute date de la istorici, de la economişti şi statisticieni. De altminteri, în 
cercetările monografice făcute chiar de Gusti nu se respectă principiul pe care-l 
preconizează dânsul, ca sociologul să cerceteze personal faptele, căci la acele 
campanii monografice au participat specialişti din diferite domenii, care au adunat 
ei acele date. În afară de aceasta, din materialul publicat până acum, se pare că 
cercetările întreprinse de profesorul Gusti nu sunt impregnate de un spirit sociologic 
propriu-zis, căci folclor, cântece, zicători etc. găsim destul de multe şi la literaţii 
sau filologii care s-au ocupat de asemenea probleme încă mai de mult. Aşteptam de 
la aceste campanii monografice cu totul altceva, anume rezultate în sensul despre 
care vorbeam noi când citam mai înainte ca exemplu pe Malinowski, Lang, Frazer 
etc., ceea ce cu regret noi nu găsim în ele. Iată pentru ce ele rămân un început şi o 
încercare de sociologie — şi atât numai. 

Dar se pare că profesorul din Bucureşti nu este preocupat în aceste cercetări 
monografice numai de interesul ştiinţific şi pur teoretic, deoarece monografia îi apare 
lui ca mijlocul cel mai cuprinzător prin care poate realiza alte cerinţe şi preocupări. 
Într-adevăr, dânsul urmăreşte ca, prin ajutorul monografiei, să facă să dispară 
deosebirea dintre sociologia teoretică şi cea practică, în primul rând, iar în al doilea, 
el îi atribuie monografiei o sumedenie de misiuni, cum este cea educativă, cea 
administrativ-politică şi, în sfârşit, cea cultural-etică 5. Prin monografie urmăreşte 
D. Gusti să realizeze aşa-numita știință a națiunii, al cărei scop este să arate că viaţa 

poporului nostru „e capabilă de puternice avânturi şi creaţie, că ea nu se aseamănă 
cu viaţa altor neamuri şi că este deci vrednică să fie păstrată şi înălţată pentru 
armonia şi desăvârşirea lumii” 5. Iată cât de bine se evidenţiază ceea ce afirmam 
noi la începutul acestei lucrări, că Gusti alunecă pe o pantă periculoasă, confundând 
activitatea ştiinţifică, cercetarea sociologică propriu-zisă cu activitatea politică şi 
practică. El vorbeşte acum, după cum se vede, despre „armonia şi desăvârşirea 
lumii”, face aprecieri şi valorificări — şi aceasta tocmai când e vorba de monografie, 
care trebuie să fie o constatare rece şi obiectivă, o înlăturare a tuturor „idolilor” de 
care vorbea Bacon. Această „ştiinţă a naţiunii” va arăta că noi suntem „o adevărată 
ţară în care locuieşte un adevărat popor, pe care nimeni nu are dreptul a le lăsa la o 
parte şi a le desconsidera” 38. Iar mai departe Gusti vorbeşte despre „ştiinţa satelor”, 
care, „înlăturând simplele intenţii, va cere şi postula pentru România o cultură şi o 
politică proprie geniului naţional” %. 

Ceea ce ne interesează însă acum pe noi, din punct de vedere ştiinţific, este 
dovedirea caracterului pur descriptiv al metodei monografice. De altminteri, Gusti 
vorbeşte chiar de „crearea unei sociologii filmate” % ceea ce arată clar, până la 
saţietate, că e vorba de o descriere pură, fără nici o explicaţie sociologică, un fel de 
fotografie, care desigur poate fi utilă sociologului, dar care nu poate transforma pe 
fotograf în sociolog. În al doilea rând, oricât de mult ne-ar entuziasma dorinţa de 
ridicare şi afirmare a poporului nostru, nu putem să nu ne impunem acea stare de 
suflet a naturalistului, care observă faptele dezbrăcat de orice element subiectiv şi 
afectiv atunci când este vorba de cercetarea pur ştiinţifică. Ştiinţa e ştiinţă şi politica 
e politică. Omul politic trebuie să utilizeze datele ştiinţei, dar omul de ştiinţă, în 
cercetările sale, chiar dacă are activitate şi pe teren politic, nu trebuie să le amestece 
una cu alta. 

Gusti atribuie monografiei prea multe misiuni. El vorbeşte despre „ştiinţa naţiunii”, 
„Ştiinţa satului”, ca şi cum ar exista o ştiinţă aparte a oraşelor, a atelierelor, a 
profesiunilor etc., or toate acestea sunt numai aspecte parţiale ale uneia şi aceleiaşi 
realităţi, care trebuie studiată de sociologie şi de ştiinţele sociale cu interes ştiinţific, 
fără altfel de preocupări şi tendinţe. Avem impresia că Gusti e mai mult un făuritor 
de planuri de reforme, fiind absorbit de aspectul politic şi utilitar şi lăsând pe al 
doilea plan problema ştiinţifică generală de natură sociologică. De altminteri, 
această impresie a noastră mai veche o găsim confirmată şi de alţi sociologi. Astfel, 
L. v. Wiese, constatând dezvoltarea cercetărilor monografice, după câteva informaţii 
pe care le-a avut referitoare la satele din ţara noastră, exprimă aceeaşi îndoială cu 
privire la caracterul ştiinţific al acestor cercetări, susţinând că ele se mărginesc a fi 
nişte date care servesc poate mai mult pentru reforma socială decât pentru ştiinţa 
sociologiei %. 

Metoda statistică 


Ancheta şi monografia bazate pe observaţii ordonate, metodice grupează faptele după 
criterii calitative în diferite categorii, privindu-le atât în forma lor actuală, cât şi în 
evoluţia lor. Dar fenomenele pot fi studiate şi trebuie studiate şi din alt punct de 
vedere, anume sub aspectul lor cantitativ. Aceasta se poate face prin metoda 
Statistică, care de altminteri nu este ceva nou, întrucât cercetări statistice s-au făcut 
chiar şi în antichitate, când însă aveau un caracter mai mult utilitar şi imediat practic. 
Astfel, în Atena veche se făcea des numărătoarea populaţiei şi se ţineau registre de 
locuitori, înscrişi după fratria căreia aparţineau, după cum în Roma cenzorii făceau 
statistica populaţiei în scop fiscal şi politic. Dar chiar în timpurile noi, până în 
secolul XIX, se întocmeau ad-hoc tabele statistice administrative, urmărind fie 
scopuri militare (numărătoarea exactă a bărbaţilor care trebuiau să se prezinte la 
recrutare), fie financiare (calcularea numărului impozabililor), fie demografice 
(mişcarea populaţiei). În Anglia, William Petty, vrând să dovedească superioritatea 
bogățiilor ţării sale faţă de Franţa prin cifre chiar, a întocmit statistica cunoscută sub 
numele de aritmetică politică. 

Statistica pleacă de la principiul că societatea nu este numai o sumă de indivizi 
având diferite raporturi între ei, ci un tot întreg, care trăieşte şi se manifestă prin 
instituţiile sale. De aceea, ea se ocupă de fenomenele de masă ale societăţii omeneşti 
şi ale statului, de regularităţile şi legile ei ?. Statistica este deci ştiinţa maselor sociale, 
ale căror fenomene le clasifică, le grupează şi chiar le apreciază, lăsând la o parte 
accidentele individuale şi căutând cauze generale şi constante ale fenomenelor de masă ”. 

Metoda statistică este în primul rând descriptivă, deoarece ea înfăţişează cantitativ, 
prin numere, fenomenele care se petrec. E drept că ea poate avea şi un caracter 
tipologic, anume atunci când dintr-o masă de fapte alege numai ceea ce este repre- 
zentativ şi tipic. 

Dar observaţiile statistice nu se reduc numai la atât, ci pe baza lor se stabileşte 
un fel de regularitate, fie în constituirea unei mase, fie în apariţia unor anumite 
fenomene. Asupra acestei funcţii a metodei statistice a stăruit de la început statis- 
ticianul belgian Qustelet, care a arătat că chiar ceea ce ne apare ca accidental, dacă 
este observat mai cu atenţie şi în mai multe cazuri, cu vremea aproape îşi pierde 
acest caracter. Corpul social, spunea el, are mişcări regulate, dependente de un 
anumit centru de gravitate al său. „Această idee de centru de gravitate l-a dus (pe 
Qustelet) la concepţia omului mijlociu” %, iar pe baza acestei noţiuni de „om 
mijlociu” şi-a întemeiat Quételet studiile sale de statistică morală. Statistica trebuie 
să înceapă prin detalii, pentru a se ridica apoi la regularităţi generale, ea trebuie să 
observe faptele care se petrec mereu în fiecare domeniu, căutând ce au ele comun, 
chiar atunci când par diferite. „Cu cât numărul indivizilor observați este mai mare, 
cu atât particularităţile individuale, fie fizice, fie morale, dispar şi lasă să predomine 
seria faptelor generale, în virtutea cărora societatea există şi se conservă”. Pornind 

de la astfel de observaţii de fapte, din care dispar încetul cu încetul deosebirile cele 
mai tranşante, se poate formula ideea omului mijlociu, pe care Qustelet îl determină 
printr-o sumă de constante sau de valori fixe, cum ar fi talia, forţa, greutatea etc., 
căci orice om are anumite constante particulare, dependente de sex, de vârstă etc. 
„Reunind pe indivizii de aceeaşi vârstă, sex etc. şi luând media constantelor 
particulare, se obţin constante care se pot atribui unei fiinţe fictive, pe care o numesc 
omul mijlociu la acel popor” %. Prin urmare, omul mijlociu, deşi nu are o existenţă 
corporală, ci e un ideal şi un model, totuşi este o ficţiune bine întemeiată pe baza 
observărilor şi a constatărilor statistice. După acelaşi criteriu se poate studia orice 
fenomen social sau moral. 

Prin metoda statistică se observă mai întâi fenomenele în număr cât mai mare 
posibil, căutându-se elementele lor constante, precum şi anumite caractere după care 
se poate face gruparea acestor fapte, iar rezultatul acestor observaţii se exprimă 
printr-un număr. Se vede deci că această metodă nu cercetează fenomenele în totul 
lor, ci le descompune pentru a le putea observa mai bine şi pentru a alcătui din ele 
un tablou, care, chiar dacă nu coincide în totul cu realitatea empirică, dă totuşi 
importante indicii pentru cunoaşterea ei 7. În genere, statistica observă ceea ce apare 
cu un caracter de oarecare constantă, dar aceasta nu o împiedică să studieze şi ceea 
ce este schimbător. Ba chiar tocmai prin ajutorul schimbărilor de acest fel se poate 
stabili ceea ce este constant, căci constanta o găsim prin „cercetarea deviaţiilor de la 
o medie a unei perioade mai lungi, eventual prin calculul posibilităţilor” %. 

Dar metoda statistică nu este numai descriptivă şi analitică, ci ea vrea să stabi- 
lească şi regularităţi şi chiar raporturi cauzale. Observându-se constanţa, frecvenţa 
Şi variaţia a două serii de fenomene care apar în acelaşi timp sau se succedă unul 
după altul, se pot trage concluzii chiar în ceea ce priveşte existenţa unei legături de 
cauzalitate între ele. Astfel, de pildă, se caută relaţia dintre căsătorie şi şomaj dintr-o 
ţară oarecare şi se notează pe de o parte numărul căsătoriilor din fiecare an, iar pe 
de alta numărul zilelor de şomaj la populaţia muncitoare. Se observă, de pildă, că în 
acei ani în care sporeşte şomajul, scade numărul căsătoriilor şi invers. De aici se 
deduce uşor legătura de proporţionalitate dintre creşterea şomajului şi micşorarea 
numărului căsătoriilor "H. De altminteri, Zizek face deosebire între observația 
Statistică şi inducția statistică, susţinând că prima constă numai din enumerarea 
cazurilor particulare care compun o masă statistică şi din accentuarea unui anumit 
caracter dominant, pe când secunda din existenţa unui aceluiaşi caracter la mai mulţi 
indivizi de acelaşi fel conchide că acel caracter există la speța întreagă 1%. Desigur 
că în stabilirea unor astfel de regularităţi sau de raporturi cauzale trebuie să se ţină 
seama de faptul că, în afară de anumite cauze generale, intervin şi alţi factori speciali 
şi foarte variabili. De aceea se impune multă prudenţă în formularea concluziilor 
ultime cu privire la legătura de cauzalitate dintre două fenomene de masă statistică. 
Inducţia statistică trebuie utilizată deci cu multă circumspecţie. 

Numărul, prin care metoda statistică exprimă fenomenele cercetate, este ceva 
rigid, dar întrebuințat în diferite combinaţii el îşi pierde ceva din această rigiditate şi 
permite nu numai constatări, ci chiar şi aprecieri. De pildă, pe baza statisticii ştiuto- 

rilor de carte de diferite vârste şi sexe, făcute la anumite intervale, se poate aprecia 
progresul sau regresul cultural al unei ţări, datorită simplei comparări a cifrelor. 

Metoda statistică este necesară sociologiei pentru cercetarea realităţii sociale, deşi 
nu întotdeauna statistica spune prea mult, căci ea suferă de un defect capital, anume 
nu înfăţişează decât partea exterioară, obiectivă şi materială a fenomenelor şi nicidecum 
spiritul lor şi necesitatea teleologică care le determină. Ea nu arată interiorul psihic 
al acţiunilor sociale. Tarde, vorbind despre statistică şi arheologie, scoate în relief 
tocmai acest inconvenient al lor. Statistica, zice Tarde, constată, de pildă, că numărul 
anual al intrărilor în biserică e cam acelaşi, dar ea nu poate demonstra în nici un 
chip dacă şi numărul credincioşilor este exact acelaşi, nu-şi poate da seama dacă 
credinţa a crescut sau a scăzut. După Tarde, statistica nu face altceva decât să 
cerceteze dezvoltarea procesului de imitație, de răspândire în masă a unei acţiuni. 
De aici deduce sociologul francez necesitatea unei statistici morale, psihologice, care 
să arate ideile, credinţele şi dorinţele indivizilor şi apoi să cerceteze puterea de 
imitație a lor în masă Hl Dar aceasta este o dorinţă cu un caracter oarecum utopic. 

Pe baza statisticii au crezut unii că s-ar putea măsura şi pune în formule precise, 
matematice, viaţa socială a popoarelor în întregimea ei, întemeindu-se chiar o nouă 
disciplină ştiinţifică, aşa-numita sociometrie. Încă din anul 1887, Neumann Spallart 
a vorbit la un congres de la Roma despre sociometrie, pe care a prezentat-o ca ştiinţa 
măsurătorii stării sociale a popoarelor WU. ca mijlocul de calculare a gradului de 
solidaritate socială şi a dinamismului vieţii societăţii. Dar chiar reprezentanţii acestei 
concepţii recunosc că o astfel de metodă nu se aplică cu succes decât fenomenelor 
materiale şi economice care stau la baza societăţii, căci nu se pot măsura şi calcula 
prin cifre decât întinderea culturilor agricole, evoluţia capitalurilor, a industriei, 
înmulţirea mijloacelor de schimb şi transport, dezvoltarea comerţului interior şi 
exterior, bugetele, forţa de producţie şi de consum etc. 1%. Ca atare, nu trebuie 
exagerată importanţa metodei statistice şi a aplicaţiilor sale, care sunt utile sociolo- 
gului, dar care sunt numai mijloace auxiliare, care trebuie completate cu altfel de 
cercetări. Metoda statistică, neputând prinde interiorul realităţii sociale, spiritul din 
ea, nu ne poate da decât o idee oarecare despre frecvenţa manifestărilor acelui spirit 
interior şi, mai ales, nu ne poate arăta decât ceea ce s-a întâmplat, fără a ne putea 
orienta sigur asupra modului de manifestare în viitor. Negreşit, se pot face deducţii 
pornind şi de la forma exterioară de manifestare a fenomenelor sociale şi putem 
stabili şi oarecare regularităţi, fără însă ca prin aceasta să vedem în statistică un 
mijloc cu putere absolută de explicare a societăţii. 


Metoda comparaţiei 


În lumea fenomenelor fizice, naturale, se pot stabili legături cauzale cu mai multă 
înlesnire decât în domeniul spiritual, pentru că cercetătorul, cunoscând condiţiile 
necesare pentru producerea unui fenomen fizic, poate interveni direct, fie pentru a 
modifica aceste condiţii, fie pentru a le combina în alt mod, observând toate schim- 
bările pe care le suferă fenomenul însuşi. Experienţa este baza tuturor ipotezelor şi 

a legilor pe care le formulează naturalistul. Ea îi garantează adevărul şi pe baza ei 
poate face dânsul prevederi pentru viitor. Omul de ştiinţă exactă are deci întotdeauna 
posibilitatea de a controla observaţiile făcute prin provocarea de mai multe ori şi în 
chipuri variate a fenomenului pe care vrea să-l studieze. 

În domeniul sociologiei însă este foarte greu să se vorbească despre experienţă, 
căci în societate nu se pot separa şi nici modifica după voie elementele fenomenelor 
şi nici cursul lor nu poate fi întrerupt de intervenţia omului, oricât de mult ar dori-o 
cercetătorul. S-au încercat, ce e drept, experienţe parţiale şi reduse în diferite 
domenii de activitate socială, dar rezultatele lor au fost sau nesatisfăcătoare, sau 
neconcludente. Nu de mult s-a început o vastă experienţă socială în Rusia, unde, în 
vederea realizării comunismului, s-a purces la o fundamentală reconstruire a statului. 
Dar orice experienţă trebuie să ducă la rezultatul pe care de la început şi l-a fixat 
cercetătorul şi el trebuie să aibă putinţa de a modifica, după planul său voit şi conştient, 
condiţiile de experimentare, pentru a vedea dacă ipoteza pe care şi-a formulat-o el 
este verificată, confirmată sau infirmată de fapte. Or, în această imensă experienţă 
comunistă, se poate constata că, începând din anul 1917 şi până astăzi, s-a trecut de 
la comunismul integral la politica NEP-ului şi de la aceasta la planurile cincinale 
din ultimii ani. Ceea ce dovedeşte că nu viaţa socială s-a supus dorințelor bolşevice, 
ci planurile lor s-au modificat după necesităţile de dezvoltare ale realităţii sociale. 

În viaţa societăţilor avem de-a face cu fenomene multiple şi complexe, cu o 
sumedenie de factori a căror manifestare nu poate fi calculată şi nici împiedicată sau 
modificată după voinţa noastră. Ceea ce spune F. Simiand despre viaţa economică 
poate fi generalizat pentru societate în totalitatea ei. „Activitatea şi pasivitatea 
economică a omului, zice el, provin în orice moment din întâlnirea, din opoziţia sau 
combinaţia mai multor factori. Acţiunile şi pasiunile diferă şi se schimbă după 
societăţi, după epoci, după medii, după clase şi după grupe sociale” Wi. 

Experienţa făcută într-o ţară oarecare, chiar dacă reuşeşte acolo, este foarte 
probabil să nu poată fi repetată în altă parte, să nu reuşească, tocmai pentru că între 
diferitele popoare sunt deosebiri de condiţii de viaţă, de mentalitate, de cultură etc. 
Încât nu se poate vorbi despre o generalizare a rezultatelor experienţei care s-a făcut 
într-un anumit loc. Iată pentru ce nu este bine să se imite concepţii şi doctrine 
străine, care pot fi potrivite în ţara lor de origine, unde pot da rezultate bune, dar 
când sunt transplantate în alte părţi, ele pot deveni chiar primejdioase. 

În afară de aceasta, nu trebuie să uităm că experienţele sociale costă foarte mult 
popoarele şi naţiunile care le fac şi nu e vorba numai de pagube materiale, ci şi de 
capitalul lor cultural şi biologic — de aceea nimeni nu poate încerca, fără grave 
sancţiuni, astfel de experienţe în mare. Dacă experienţa, în sensul celei fizice, nu 
este posibilă în viaţa socială, sociologul are totuşi la îndemână un alt procedeu, un 
fel de experiment indirect, cum îi zice Durkheim, anume metoda comparaţiei. Este 
şi aceasta un fel de experimentare, pentru că noi prin comparaţie observăm şi punem 
faţă în faţă cazurile în care două fenomene sau două serii de fenomene sunt simultan 
prezente sau în acelaşi timp absente şi din aceasta putem trage concluzii asupra 
legăturii dintre ele. De exemplu, F. Lassale a observat că, ori de câte ori pe piaţa 
muncii există braţe numeroase de muncă neîntrebuinţate, salariul muncitorilor scade 
şi, invers, ori de câte ori din cauza intensificării producţiei se simte nevoia de mai 
multă mână de lucru, salariul creşte. Aceste observaţii, repetate de mai multe ori şi 
controlate, i-au dat putinţa de a formula legea de aramă. Sumner-Maine a arătat, 

pe baza aceleiaşi metode, că aceleaşi probleme se pun acum în India şi Afganistan, 
cum se puneau în Europa în timpul Evului mediu. Iar Lewis Morgan şi Mc. Lennan, 
cercetând viaţa pieilor roşii din epoca de piatră, apoi clanurile din Australia, au 
găsit că deşi australienii sunt acum în epoca paleolitică, deci în stare de primitivitate 
propriu-zisă, iar pieile roşii şi polinezienii în epoca neolitică, având ca ocupaţie 
agricultura, totuşi din compararea instituţiilor populațiilor respective rezultă că 
australienii au acum cam aceeaşi mentalitate pe care au avut-o şi polinezienii şi pieile 
roşii când erau în epoca paleolitică. 

Arheologia şi filologia sunt, din acest punct de vedere, foarte preţioase ajutoare 
ale sociologiei, căci prin materialul furnizat de ele se pot face rodnice comparații 
între diferite tipuri de societăţi şi între variate epoci. A. Loria deosebeşte două forme 
sau două feluri de comparaţie, şi anume ` comparația analogică şi comparaţia antitetică. 
Prima se bazează pe scoaterea în relief şi compararea mai ales a asemănărilor, pe 
când secunda pe accentuarea diferenţelor şi opoziţiilor dintre fenomene. Prin compa- 
raţia analogică s-a putut constata înrudirea dintre limbi foarte deosebite între ele şi 
cu rădăcini total diferite. De pildă, s-a observat, pe calea unei astfel de comparații, 
analogia constituţională care există între dialectele indigenilor din America de Nord 
şi limbile turanice. Ba chiar s-a mers atât de departe, încât pe baza asemănărilor 
etnografice dintre indigenii din America şi populaţiile primitive din Asia, unii au 
afirmat că America ar fi fost colonizată mai întâi de triburi asiatice 19. 

Comparaţia antitetică se întemeiază tocmai pe constatarea prezenţei unei instituţii 
la anumite popoare şi pe lipsa ei la altele sau pe existenţa ei în alte forme, de unde 
se poate deduce care anume fenomene şi elemente sunt instituţii fundamentale şi 
care nu. Dacă noi ajungem prin comparaţie să constatăm că un fenomen oarecare 
sau o instituţie apare în mod constant la mai multe popoare diferite în timp şi spaţiu, 
putem conchide atunci că ne găsim în faţa unui fenomen general, a unui element 
integrant al societăţii. Numai pe această cale s-a putut stabili că cea mai primitivă 
formă de religie este fotemismul şi tot prin intermediul comparaţiei s-a putut studia 
potlatchul ca fenomen economic, juridic, politic şi religios 1%. 

Unii sociologi au încercat să dea mai multe direcţii şi mai multe forme metodei 
comparative, fără a putea însă adăuga nimic în plus la cele două feluri deosebite de 
A. Loria şi care epuizează toate formele de comparare a fenomenelor !. 

Tot ca o formă de comparaţie considerăm noi şi aşa-numita metodă fazeologică, 
prin ajutorul căreia F. Miller-Lyer crede nu numai că se poate introduce ordine şi 
sistem în cercetările sociologice, dar că se pot face şi prevederi pentru viitor 1%. În 
ce constă această metodă ? 

Toată istoria culturii omeneşti se reduce la un şir de faze care se succedă una 
după alta, fiecare cu înfăţişarea sa proprie. Dacă apropiem aceste faze una de alta şi 
le comparăm laolaltă, constatăm existenţa unei aceleiaşi linii de evoluţie în toate, o 
anumită direcţie. Procedura pe care o recomandă Miiller-Lyer este de a descompune 
întregul domeniu al culturii în diferitele sale părţi componente ` economie, familie, 
stat, drept, artă etc. şi în fiecare dintre acestea să se urmărească linia directivă de 
evoluţie. După aceea, să se compare o fază cu cea imediat următoare, pentru a se 
găsi astfel liniile directive ale progresului culturii în genere. 

Diferitele faze şi linii directive au însă între ele relaţii de inferdependență 
funcțională, căci arta, de exemplu, depinde de dezvoltarea economică, de starea 
ştiinţei şi a tehnicii etc. Şi tot aşa familia, care este în funcţie de organizarea dreptului, 
de viaţa economică etc. Prin compararea acestor linii directive ale diferitelor faze 
crede Miller-Lyer că se por stabili adevărate legi de evoluţie pentru societate. 

În fond, Miller-Lyer nu aduce nimic nou şi nici nu poate fi vorba, în cazul de 
faţă, de o metodă originală, întrucât metoda aşa-zis fazeologică e tot o formă de 
comparaţie, numai cât ea merge de la fenomene la epoci istorice — ceea ce constituie 
numai un amănunt cuprins deja în ideea de comparaţie, căci se înţelege de la sine că 
sociologul, întrebuinţând comparaţia analogică sau antitetică, nu se va opri numai la 
studierea comparativă a două fenomene sau a două instituţii limitate, ci le va cerceta 
pe acestea la diferite societăţi şi în perioade deosebite de evoluţie. 

zk 
zk x 


Toate metodele arătate mai înainte servesc sociologiei pentru cercetarea realității 
sociale şi se completează una pe alta, fiecare umplând o lacună a celeilalte. Căci 
dacă statistica urmăreşte aspectul exterior, cantitativ, numeric al fenomenelor sociale, 
metoda psihologică şi „înţelegerea” pătrund înlăuntrul lor şi caută esenţa lor interioară, 
elementul spiritual care le determină. În toate se pretinde însă omului de ştiinţă o 
atitudine obiectivă şi necesitatea de a face abstracţie de subiectivitatea sa, de prefe- 
rinţele, prejudecățile şi chiar de idealurile sale sociale şi politice, pentru că ştiinţa, 
deşi are aplicaţii utile, deşi a izvorât din necesităţi practice, din nevoia de apărare a 
omului şi din tendinţa de cucerire a puterilor naturii, deşi descoperirile ei alină 
suferinţe omeneşti, totuşi ea nu este decât o preocupare teoretică de fenomene şi, 
mai ales, o formulare necontenită de probleme noi. De aceea şi sociologul trebuie să 
urmărească acest lucru, şi nu scopuri de politică socială, acestea fiind altceva decât 
sociologie. 

Pentru a încheia acest capitol trebuie să mai adaug încă un lucru. S-a afirmat, 
sub influenţa lui Aug. Comte, că „din cauza solidarităţii intime şi continue a fenome- 

II Teil, Die Methoden der Phasen und der Richtungslinien ` Sinn des Lebens, München, 1923, 
cap. 22. 

nelor, şi în sociologie, ca şi în biologie, cunoştinţele analitice n-au nici o semnificaţie 
precisă prin ele însele, dacă nu sunt raportate şi coordonate cu cunoştinţa sintetică 
finală, care singură explică realitatea. Deci, în sociologie, nu mai puţin ca în 
biologie, spiritul de ansamblu trebuie să predomine asupra celui de detaliu” °., 
Desigur, aşa este, dar de aici nu se poate trage concluzia metodologică că fenomenele 
sociale trebuie considerate în bloc, în orice moment pentru a se prinde ansamblul 
lor, adică nu se poate spune că sociologia exclude analiza metodică, cercetarea 
elementelor unui fenomen social sau a momentelor care compun viaţa unei societăţi. 

Metoda sociologică integralistă, despre care am vorbit la începutul acestui capitol, 
trebuie într-adevăr să domine - fiecare fenomen social trebuind să fie privit prin 
prisma totului social, în raport cu întregul, care îi dă forma sa specială prin func- 
țiunea pe care o exercită în el şi prin influenţele pe care le are asupra lui. Fenomenele 
sociale pot fi însă cercetate şi altfel, căci fiecare specialist poate studia fenomenul 
sau grupa de fenomene respective aparte, în constituţia şi legile lor speciale, privindu-le 
independent de viaţa socială în întregimea ei. Dar atunci el nu face sociologie, ci 
reprezintă numai o ştiinţă socială particulară, servind sociologiei rezultatele 
cercetărilor sale. 


109. Eugenio Rignano, La Sociologie. Ses méthodes et ses lois, in „Revue de l’Institut de Sociologie”, 
1928, pp. 521-522. 

Ce este societatea: natura şi esenţa ei 


Din analiza diferitelor teorii asupra sociologiei ca ştiinţă, pe care am făcut-o în 
prima parte a acestei lucrări, se poate vedea lesne ce mare diversitate de concepţii 
există asupra societăţii, care constituie însuşi obiectul sociologiei. Este societatea 
ceva real sau e produsul unui proces de abstractizare? Apare ea ca o realitate de 
sine stătătoare, mai presus de indivizi, sau se rezolvă într-o sumedenie de elemente 
individuale ? Iată câteva întrebări, care, desigur, nu reprezintă decât o mică parte 
din problemele care se pot pune şi care, adăugate diverselor moduri de a înţelege 
mecanismul vieţii sociale, arată greutatea determinării conceptului de societate. 

Din chiar întrebuinţarea curentă a acestui cuvânt se vede o varietate de concepții. 
Astfel, foarte adesea se zice despre cineva al cărui fel de a se purta lasă de dorit că 
nu este „om de societate”, înţelegându-se prin aceasta că nu ştie să se poarte într-o 
adunare de oaspeţi sau într-un salon. In limba germană veche, sal însemna spaţiu, 
iar selida locuinţă, de unde s-a dedus definiţia verbală a societăţii, ca o totalitate de 
oameni trăind pe aceeaşi unitate de spaţiu 1. În al doilea rând, cuvântul societate 
apare des în viaţa economică şi juridică în sensul de „contract de tovărăşie”, de 
cooperare într-o întreprindere oarecare, având caracter comercial. Filosofii vorbesc 
de multe ori despre societatea omenească, înțelegând prin aceasta „omenirea în 
genere”. Dacă cuvântul societate se întrebuinţează într-atâtea sensuri deosebite unul 
de altul, este absolut necesar să lămurim această problemă, arătând ce este societatea 
şi ce trebuie să înţelegem prin ea. 

Sunt unii sociologi care, observând desfăşurarea armonică şi regulată a vieţii 
sociale, al cărei mod de funcţionare seamănă cu un adevărat organism, au asimilat 
societatea cu un organism, ba chiar au stabilit o identitate între aceste două noţiuni. 
Aceasta este concepția organicismului social. Alţii şi-au dat seama că nici o adunare 
de oameni nu poate funcţiona normal şi nu poate dura fără anumite legi care să 
stabilească ordine şi siguranţă şi, de aceea, au formulat o concepție juridică a societăţii. 
Dar dacă regula este necesară pentru raporturile dintre oameni, nu e mai puţin 
adevărat că ceea ce mână pe oameni unul către altul şi-i îndeamnă să se asocieze 
laolaltă sunt trebuinţele şi interesele lor. De aici s-a tras concluzia că existenţa 
societăţii depinde de fenomenul economic, iar transformările acestuia atrag după sine 
schimbările din societate. Şi astfel a luat naştere teoria economică a societăţii. In 
sfârşit, cei mai mulţi sociologi au recunoscut că nu orice agregare de indivizi poate 
fi numită societate, că este nevoie de ceva mai mult, de anumite legături spirituale, 
de o conştiinţă comună pentru a se naşte o societate propriu-zisă. Aceştia sunt repre- 
zentanţii teoriei psihologice a societăţii. 

Noi vom analiza concepţiile cele mai importante în trăsăturile lor fundamentale, 
arătând ceea ce e real şi just, precum şi ceea ce e fals în ele, pentru a ne opri în 
sfârşit la concepţia care credem noi că explică într-adevăr societatea. 


1. Th. Geiger, Gesellschaft, in Handwörterbuch der Soziologie. 

Teoria organicismului 


În capitolul II al acestei lucrări, expunând concepţia mecanicistă a sociologiei, am 
arătat baza filosofică a sistemului spencerian, şi anume afirmarea legii conservării 
forţei, care ar predomina nu numai evoluţia mecanică şi organică, ci şi cea supraorganică- 
-socială. Orice fenomen este, după această concepţie, dezvoltarea şi manifestarea 
forţei după anumite legi ale mişcării, care se pot calcula. Şi întrucât viaţa socială 
constă dintr-o serie de fenomene, ele vor trebui să fie supuse legilor mecanice ale 
cosmosului. De aceea, pentru Spencer, evoluţia socială se îndeplineşte conform 
legilor mecanice de integrare şi diferenţiere. Spencer a văzut însă că fenomenele 
sociale se prezintă şi sub formă de acțiuni făcute de oameni şi atunci pe aceştia i-a 
considerat numai ca nişte fiinţe vii, asemenea celorlalte fiinţe, supuşi deci aceloraşi 
legi care cârmuiesc viaţa în genere. În modul acesta a trecut el de la mecanicismul 
filosofic universal la biologismul social. Cu toate acestea, societatea, care cuprinde 
în sânul său oameni, fiinţe vii, supuse legilor biologice, nu apare ca un fel de 
organism biologic şi nu urmează aceleaşi reguli. Între social, mecanic şi organic 
sunt deosebiri care nu pot fi neglijate şi peste care nu se poate trece atât de uşor. 

În mod istoric privite, conceptele de „mecanic” şi „organic” au evoluat din anti- 
chitate şi până astăzi, schimbându-şi chiar sensul lor iniţial. Aristotel, care s-a 
ocupat cel dintâi de noţiunea de mecanic, i-a dat sensul de „tehnică de producţie”, 
întrebuinţând-o în special în legătură cu ideea de materie şi cu transformările ei. 
Mai târziu noţiunea aceasta s-a aplicat şi în viaţa psihică, înţelegându-se prin „mecanic” 
succesiunea necesară a fenomenelor, în conformitate cu legea cauzalităţii naturale. 
Tot aşa, în ceea ce priveşte cel de-al doilea termen, „organic”, Aristotel l-a între- 
buinţat cu sensul de „instrumental” ?. Kant însă a arătat precis deosebirile dintre 
„organic” şi „mecanic”, susţinând că, pe când într-un organism părţile sau elementele 
componente sunt posibile numai prin raportarea lor la întreg, într-un angrenaj 
mecanic acestea au existenţă de sine stătătoare. Cu alte cuvinte, „organismul” este 
un tot unitar, care funcţionează în ansamblul lui, organele neavând o existenţă şi o 
funcţiune izolată, ci fiind numai părţi din unitatea totală. Inima, ca şi plămânii 
funcţionează ca organe speciale numai în corpul viu, căci separate din acest ansamblu 
ele încetează de a mai fi ceea ce sunt. Deci funcţionarea lor depinde de viaţa corpului 
întreg. La o maşină însă părţile sale componente au fiecare existenţa lor proprie, iar 
funcţionarea maşinii şi existenţa ei înseşi atârnă de aceste părţi, care pot avea formă 
şi viaţă chiar izolate. În al doilea rând, orice organism este indivizibil, între părțile 
sale fiind o legătură de indestructibilă solidaritate. Şi, în sfârşit, organismul se poate 
reproduce, ceea ce nu este cazul pentru nici o construcţie mecanică. 

Teoria organicistă asupra naturii societăţii, care porneşte de la asemănările şi 
deosebirile dintre mecanic şi organic, se poate spune că îşi are începuturile chiar din 
antichitate, şi anume în gândirea lui Platon, care a afirmat că societatea poate fi 
considerată ca un om imens, de foarte mari dimensiuni, iar organele prin care ea îşi 
exercită funcțiunile sale ar corespunde, bineînţeles în stil mare, organelor corpului 
individual. Ceea ce la Platon a fost o comparaţie sau o metaforă, iar mai târziu la 
Aristotel o simplă analogie, a devenit în epoca modernă ceva mai mult. Astfel, 


2. R. Eucken, Les grands courants de la pensée contemporaine, trad. H. Buriot şi G.H. Luquet, 
Paris, 1911. 

Spencer stabileşte un paralelism între organism şi societate, iar P. Lilienfeld susţine 
existenţa nu numai a asemănării dintre cele două realităţi, ci a unui veritabil raport 
de identitate, societatea fiind considerată chiar ca un corp viu. Organicismul antic 
avea un caracter antropologic, pe când cel modern mai mult un caracter zoologic °, 
căci vechii gânditori comparau societatea cu omul, pe când cei noi o compară cu un 
organism zoologic oarecare. Anticii atribuiau societăţii, ca şi individului, însuşiri 
psihice şi explicau diviziunea funcţiunilor sociale prin facultăţile sufleteşti şi prin 
anumite virtuţi pe care le puneau la baza acestor funcțiuni. Astfel, clasa conducă- 
torilor avea, pentru dânşii, virtutea înţelepciunii, cea a militarilor era înzestrată cu 
curaj, iar a producătorilor poseda virtutea cumpătării. Prin urmare, organiciştii antici 
se aşezau cu totul pe alt teren decât cei moderni. 

Teoria organicismului din timpurile noi a fost mult ajutată de descoperirile 
biologice care s-au făcut în epoca modernă şi, în special, de descoperirea celulei şi 
a diviziunii muncii fiziologice. Schleiden şi Th. Schwann susţin că atât organismele 
vegetale, cât şi cele animale constau din celule. De asemenea, se formulează 
concepţia că elementele omogene din corp, prin o diviziune a muncii îndeplinind 
funcțiuni diferite, dobândesc un aspect morfologic deosebit. Toate aceste cercetări şi 
descoperiri nu rămân fără aplicaţie şi fără influenţă în domeniul vieţii sociale. 
Herbert Spencer scrie în anul 1860 lucrarea sa The social organisme, iar la 1877 
publică Principles of Sociology, în care expune temeiurile concepţiei sale organiciste, 
stabilind între societate şi organism mai multe asemănări şi deosebiri. 

În primul rând, societatea constă din elemente asemenea celor care compun un 
organism, întrucât individul, pe care Spencer îl consideră ca elementul ultim al 
societăţii, corespunde celulei organice. Trebuie să menţionăm însă că în această 
chestiune Spencer are o atitudine oscilantă, deoarece uneori el vorbeşte despre 
individ ca celulă socială, iar alteori consideră hoarda sau chiar familia ca elementul 
fundamental al societăţii, corespunzător celulei sociale. O a doua asemănare se referă 
la modul de creştere al societăţii şi al organismului. Adică organismul creşte prin 
adăugire de celule, prin înmulţirea lor, precum societatea creşte prin unirea de grupe 
sociale laolaltă. Astfel, hoardele se unesc, formând triburi, iar acestea se contopesc 
într-o unitate mai mare, care este națiunea. Şi după cum într-un organism, o dată cu 
înmulţirea celulelor, are loc un proces de diviziune a funcţiunilor organice între ele, 
tot aşa creşterea societăţii e întovărăşită de o complicare a structurii sale şi de o 
diferenţiere a funcţiunilor organelor sociale. În societăţile primitive, de exemplu, nu 
există diferenţă de funcțiuni între indivizi; de îndată ce hoarda creşte însă se 
formează organe de conducere, de producţie şi de distribuţie, asemenea sistemelor 
de relaţie, de nutriţie şi de circulaţie din organism. 

A treia asemănare pe care o stabileşte Spencer este referitoare la structură, la 
diferitele elemente care o compun şi la modul lor de funcţionare. După cum orice 
organism are o pătură externă de celule, ectodermul, care apără organismul, o alta, 
endodermul, care prelucrează materialul primit din exterior pentru asimilaţie şi o a 
treia, mezodermul, sistemul de relaţie, tot aşa şi în societatea omenească corespun- 
zător ectodermului există clasa militarilor, precum corespunzătoare celorlalte pături 
sunt clasa producătorilor şi a conducătorilor. În al patrulea rând, după cum orga- 
nismul e compus din celule, care se reproduc şi care pot muri, fără ca el să moară o 
dată cu ele, tot aşa şi societatea constă din indivizi, care dispar rând pe rând şi 
totuşi ea continuă să trăiască mai departe. 


3. W. Wundt, Vâlkerpsychologie, Bd. VII, Die Gesellschaft, Leipzig, 1917. 

Paralelismul pe care îl stabileşte Spencer între societate şi organism nu se opreşte 
însă numai la constatarea asemănărilor dintre ele, căci el nu poate să nu observe şi 
deosebirile care există între aceste două noţiuni. De aceea, el remarcă în special 
două deosebiri dintre cele mai importante şi care atrag mai cu seamă atenţia, anume : 
celulele unui organism sunt legate între ele, formând un ţesut continuu, pe când 
elementele componente ale unei societăţi nu au între ele o legătură indivizibilă în 
spaţiu, aşa că societatea nu poate apărea ca un tot continuu. Elementele de continuitate, 
pe care le scoate în relief şi el accentuează Spencer, limba şi comerţul, care înving 
distanţele spaţiale, nu pot micşora această deosebire dintre societate şi organism. O 
a doua deosebire esenţială constă din faptul că la fiinţele vii există o conştiinţă 
concentrată într-un organ, legată de un sensorium cerebral, pe când în societate 
lipseşte un astfel de organ comun şi unitar care să servească conştiinţei sociale. 

Societatea este deci, după Spencer, un organism care creşte şi ale cărui părţi se 
diferenţiază prin forma şi funcțiunea lor, încât întotdeauna diferenţierea structurii 
societăţii e urmată de o diferenţiere a funcţiunilor sociale. Diferitele funcțiuni ale 
societăţii sunt exercitate de variate sisteme de organe, ca: sistemul de susţinere (de 
alimentare), cel de distribuţie şi cel regulator. Legea de evoluţie socială este aceeaşi 
care explică transformările organice şi cosmice, adică trecerea de la omogen la eterogen. 

În afară de Herbert Spencer, alt reprezentant al organicismului este A. Schăffle, 
care face o amănunţită paralelă între modul de dezvoltare al unui organism şi acela 
al unei societăţi, cercetând şi dânsul structura societăţii o dată cu diferitele ei 
funcțiuni *. În deosebire de Spencer însă, care privea funcțiunile în mod structural, 
Schăffle le studiază în mod dinamic, în exerciţiul lor 5. Elementul societăţii îl 
constituie individul, care este asemănat şi de acest sociolog cu celula organică, 
întocmai ca şi de Spencer. Diferitele grupuri sociale, cum sunt clasele, partidele, 
naţionalităţile etc., formează structura societăţii. Corpul social însă nu se bazează 
numai pe materie şi forţe anorganice, ci el prezintă şi anumite fenomene speciale, 
de natură spirituală. De aceea, societatea are, pe lângă organele asemănătoare acelora 
pe care le au organismele biologice, cum sunt organele de producţie, distribuţie şi 
conducere, şi unele organe speciale de altă natură, cum sunt: şcoala, biserica, teatrul 
etc., care îndeplinesc funcțiuni de natură spirituală. Funcţiunile sociale cele mai 
importante sunt cele de schimb, de conservare şi regenerare a elementelor personale 
ale societăţii, precum şi procesele spirituale ale ei. 

Trebuie să constatăm că, deşi Schăffle stabileşte asemănări între societate şi 
organism, totuşi el recunoaşte şi accentuează influenţa spiritului în viaţa societăţii. 
El afirmă chiar existenţa unei conştiinţe sociale, care, cu toate că se bazează pe 
conştiinţele indivizilor, aparţine totuşi societăţii ca întreg, fiind o coordonare şi o 
sinteză a lor. 

Dintre sociologii mai noi, trebuie să cităm de asemenea pe René Worms, care a 
început prin a reprezenta organicismul, pentru a-l părăsi mai târziu şi a ajunge la o 
altă concepţie. În discursul pe care l-a ţinut în calitate de secretar general la deschi- 
derea celui de-al 3-lea Congres internaţional de sociologie din anul 1897, Worms a 
afirmat că societatea constă din fiinţe vii şi, în consecinţă, viaţa şi constituţia lor 
influenţează direct şi în mod hotărâtor asupra societăţii. Fiind un corp viu, societatea 
este supusă legilor fiinţelor organizate. „Ca ele ea se naşte, trăieşte şi moare, ca ele 
ea poate fi obiectul unei anatomii, al unei fiziologii, al unei taxonomii, al unei 


4. A. Schăffle, Bau und Leben des sozialen Körpers, 4 Bde, 1878, precum şi Abriss der Soziologie, 1906. 
5. Albion W. Small, General Sociology, Chicago, 1905. 

terapeutici şi al unei igiene speciale” P. Prin urmare, concepţia organicistă a lui 
Worms pleacă de la ideea că actele şi fenomenele sociale îşi au baza lor în viaţa 
biologică. Societatea constă din indivizi uniţi laolaltă, întocmai după cum organismul 
constă din celule, iar gruparea acestor celule sociale se face după aceleaşi principii 
ca şi aceea a celulelor corpului 7. Celulele sociale sunt grupate în: 1) unități embrio- 
logice, dacă ele au o origine comună, 2) unități topografice, formate prin unirea mai 
multor familii vecine, pentru a se ajuta reciproc în lupta vieţii, 3) unități fiziologice, 
alcătuite din celule diferite prin originea lor, având fiecare o activitate specială, dar 
realizând toate acelaşi scop final, şi 4) unități homoplastice, formate din celule 
asemenea şi cu funcțiuni asemenea, care se grupează laolaltă, alcătuind un tot omogen. 

Prin structura şi funcțiunile sale, societatea este analoagă cu organismul, căci ea 
are o funcţiune a nutriţiei (fenomenele economice, producţia, repartiţia, consumul), 
o funcţiune de reproducere, care se exercită fie sub forma sexuată, când fuzionează 
două sau mai multe grupe etnice, fie sub forma colonizării, şi, în sfârşit, o funcțiune 
de relaţie (tenomene intelectuale, religioase şi morale). Şi după cum organismul 
supravieţuieşte celulelor individuale care mor, tot aşa societatea supravieţuieşte 
generaţiilor de indivizi care se succedă una după alta. Analogia dintre societate şi 
organism se vede nu numai din funcţionarea normală a ei, ci şi din tulburările 
patologice care apar în societate. Într-adevăr, în viaţa unei societăţi pot fi tulburări 
trofice, adică de nutriţie, provenite din cauza disproporţiei prea mari în repartizarea 
bunurilor, unii având prea mult şi alţii prea puţin, ceea ce dă naştere la revolte şi la 
lupte intestine. Tot de aici provin grevele şi spiritul de continuă insurecție. Aceasta îl 
face pe Worms să vorbească despre necesitatea unei patologii sociale, precum şi a 
unei ferapeutici şi igiene sociale. Worms recunoaşte în acelaşi timp şi existenţa 
conştiinţei sociale. 

Cu toate aceste asemănări, Worms observă însă şi diferenţele care există între 
societate şi organism, căci societatea este mai mobilă decât organismul, pentru că 
elementele ei componente nu sunt numai corp material, ci au şi spirit, ceea ce le 
face mai suple şi le dă alte puteri. Şi apoi societatea e mai complicată, prezintă 
unele caractere proprii, noi, care lipsesc cu totul organismului, cum sunt fenomenele 
intelectuale, morale şi religioase. De aceea, în ultimă instanţă, Worms conchide că 
analogia între un organism şi societate constă în interdependenta funcţională care 
există între celule şi sisteme de organe, pe de o parte, între membrii societăţii, pe de 
alta. La aceasta se reduce, în concluzia sa finală, organicismul, pe care la început 
l-a reprezentat Worms cu atâtea argumente. Worms merge însă şi mai departe, căci 
în lucrarea sa La sociologie, publicată în anul 1921, el afirmă categoric deosebirea 
tranşantă dintre organism şi societate, susţinând că relaţiile organice, în totalitatea 
lor, sunt inconştiente, pe când cele sociale au caracteristic tocmai conştiinţa. 
Societatea există numai acolo unde este inteligenţă. Deşi societăţile se nasc în felul 
organismelor, totuşi evoluţia lor e condusă şi determinată de un ideal conceput de 
spirit. Worms devine, în cele din urmă, partizan al concepţiei organicismului contrac- 
tual, deoarece consideră spiritul ca factor care stabileşte între indivizi o solidaritate 
voită, conştientă, contractuală 8. 

Dacă sociologii citați până acum au susţinut paralelismul, existenţa unor asemănări 
şi deosebiri între societate şi organism, referindu-se la structura şi la modul de 


6. René Worms, „Annales de l’Institut de Sociologie”, Paris, 1898, t. IV, p. 46. 

7. René Worms, Organisme et société, Paris, 1896, precum şi Philosophie des sciences sociales, 3 
vol., Paris, 1907. 

8. R. Worms. La Sociologie. Sa nature, son contenu, ses attaches, Paris, 1921, p. 54. 

funcţionare al societăţii, sunt însă alţii care nu se mulţumesc numai cu atât, ci ajung 
la exagerări compromiţătoare, afirmând chiar identitatea dintre societate şi organism. 
Astfel e P. de Lilienfeld, care prin exagerările sale contribuie la înlăturarea organi- 
cismului. După el, societatea este un organism concret. Prin urmare, nu mai e vorba 
de analogii care să servească drept mijloc de a înţelege realitatea, ci de o nouă formă 
de organicism, pentru care societatea este identică cu un organism pluricelular real 
şi concret. După acest gânditor, există completă identitate între activităţile sociale şi 
cele organice, între simţurile individuale şi cele sociale. Forţa organizatoare a unei 
societăţi, aceea care stabileşte relaţii între indivizi, este, în concepţia lui Lilienfeld, 
afinitatea psihofizică, pe care el o consideră asemenea celei chimice. lar societatea 
este un organism, o colectivitate de celule umane „care acţionează unele asupra 
altora prin reflexe psihofizice” 7 Şi „dacă un individ aparţine în acelaşi timp mai 
multor asociaţii, aceasta se explică prin faptul că el se găseşte sub influenţa 
diferitelor afinități psihofizice, întocmai după cum o moleculă poate fi atrasă, grupată 
şi transformată simultan de afinități chimice divergente”. În ceea ce priveşte stările 
patologice, bolile societăţii sunt asemănătoare bolilor organice, căci toate actele de 
revolte interne, excitaţiile şi revoluțiile maselor corespund isteriei, faptele reacționare 
fiind identice cu paralizia, iar acţiunile marilor personalităţi putându-se confunda cu 
hipnoza. În societate există boli de nutriţie în ciclul economic, după cum există boli 
juridice, politice etc. În sfârşit, societatea moare, adică organismul social se trans- 
formă într-un corp anorganic, pierzându-şi tipul său specific şi formele caracteristice 
şi devenind o afipie. 

În această direcţie organicistă s-a ajuns la afirmaţii curioase şi naive, cum este 
bunăoară aceea că firele de telegraf şi de telefon reprezintă proiectarea în spaţiu a 
nervilor corpului animal, că statul nu este chiar decât copia organismului trupesc, 
care se administrează şi se conservă singur şi o mulţime de alte afirmaţii de aceeaşi 
valoare şi de acelaşi fel, asupra cărora nici nu mai insistăm SC 

Sunt însă şi unii sociologi care utilizează idei şi limbaj organicist, fără a se opri 
însă în realitate la această doctrină asupra naturii societăţii. Astfel, Small şi Vincent 
vorbesc despre societate ca un organism viu şi activ, format nu dintr-o substanţă 
omogenă, ci din elemente deosebite între ele, dar nu consideră societatea ca un tip 
zoologic, ci văd în ea o combinaţie de organisme individuale, caracterizate prin 
existenţa unor fenomene de ordin superior 17 Esenţial pentru organismul social este, 
după aceşti doi sociologi americani, interrelaţia şi interdependenţa părţilor sale 
componente. Iar forţele care îl stăpânesc sunt de natură psihică. Organicismul este, 
pentru ei, mai mult o metodă prin care se pot cerceta relaţiile de reciprocitate ale 
fenomenelor sociale. 

După cum se vede din toate cele arătate mai înainte, ideea fundamentală a organi- 
cismului este analogia dintre societate şi organism, şi anume în special analogia 
funcţională, nu şi cea morfologică, deoarece s-a văzut clar greşeala celor care 
îndrăznesc să vorbească despre o astfel de analogie. 

Alţi organicişti, deşi au pus problema naturii societăţii pe acelaşi teren, încearcă 
totuşi să întemeieze concepţia lor în alt mod. „Societatea a început cu mult înaintea 

umanităţii” °, zice Novicow, pentru că înaintea omului au trăit în stare gregară o 


mulţime de spete animale şi n-avem nici un mijloc de a stabili când a devenit umană 
forma de societate animală, ci acest proces de transformare s-a făcut „printr-o 
tranziţie lentă şi pe nesimţite”. Prin urmare, natura organică a societăţii s-ar putea 
dovedi prin analiza genezei societăţii. Societatea are o origine pur fiziologică, 
deoarece oamenii s-au unit unii cu alţii nu pe baza conştiinţei, ci a unor trebuinţe 
fiziologice, întocmai ca şi animalele. Trecerea de la fiziologic-biologic la social se 
face pe nesimţite, încât „e imposibil să spunem când sfârşeşte gradul de coeziune de 
ordin biologic şi când începe coeziunea de ordin social”, afirmă Novicow 1*. 

În regnul vegetal chiar se constată existenţa unor comunităţi de plante, care apar 
ca nişte adevărate organizări de indivizi cu relaţii între ei. Înlăuntrul acestor grupări 
există o oarecare dependenţă a indivizilor unii faţă de alţii, dar mai ales observaţia 
arată fapte care dovedesc o influenţă reciprocă a unor spete între ele. Într-adevăr, 
sunt unele coaliţii de plante pe un anumit spaţiu care au între ele nu numai raporturi 
de concurenţă şi de luptă pentru procurarea hranei, ci par că se completează unele 
pe altele. Unii cercetători, din această cauză, vorbesc despre o sociologie a plantelor 
şi a animalelor !5. Aceştia, pentru explicarea acelor comunităţi de plante, iau în 
consideraţie şi animalele care se găsesc în acea regiune, întrucât ele nu pot trăi fără 
plante, iar prezenţa lor are influenţă asupra comunităţilor de plante. Asemenea 
agregări însă nu sunt societăţi, pentru că în ele lipseşte elementul fundamental 
necesar unei societăţi, anume un consensus conştient sau comunicarea dintre indivizi, 
înţelegerea pentru urmărirea unui scop comun. Nu insistăm acum mai mult asupra 
acestei probleme, deoarece vom reveni asupra ei în alt capitol. Pe baza acestor 
constatări s-a susţinut totuşi că societatea omenească are un temei organic, biologic, 
ea nefiind altceva decât prelungirea unor fenomene biologice generale. 

Partizanii organicismului accentuează, o dată cu asemănările şi deosebirile 
stabilite de ei, importanţa faptului că indivizii sunt uniţi în grupe, indiferent de natura 
legăturii dintre ei, şi corelaţia armonioasă dintre diferitele funcțiuni ale societăţii. 
„Unirea este lucrul principal, nu intermediarul prin care se face ea” 15. Din acest 
punct de vedere, Novicow înaintează ceva mai departe, afirmând că unirea indivizilor 
într-un ansamblu social se face în mod natural, întocmai ca şi unirea celulelor 
biologice. Nu se poate spune deci că societatea apare o dată cu actul psihic, aceasta 
cu atât mai mult cu cât chiar în societăţile actuale şi civilizate există fenomene sociale 
inconştiente, sunt fapte săvârşite de oameni care nu înţeleg nici raţiunea, nici 
utilitatea lor. De aici scoate Novicow concluzia că „nu e drept a spune că toate actele 
sociale se reduc la acte conştiente, căci un mare număr dintre ele sunt mai degrabă 
fiziologice decât psihice” 1”, iar din aceasta deduce dânsul mai departe că „organismul 
social este prelungirea directă a organismului biologic şi că ambele sunt de aceeaşi 
natură” 18. 

În afară de aceste argumente noi, Novicow sprijină organicismul, afirmând 
valoarea lui şi ca metodă, întrucât numai prin ajutorul unei astfel de teorii s-ar putea 
face clasificări definitive şi ştiinţifice în domeniul fenomenelor sociale. Prin 

organicism se pot stabili cadrele şi categoriile sociale, atât cele economice, cât şi 
cele intelectuale şi morale "°. De aceea, „fără organicism sociologia este pierdută” % 
sau, cu o formulă şi mai categorică, „sociologia va fi organicistă sau nu va fi” 2. 
Aceeaşi exagerare o face şi D. Gusti, când afirmă, imitând formula lui Novicow, că 
„sociologia va fi monografică sau nu va fi” 2. 

Pe lângă sociologii organicişti citați mai înainte, credem necesar să ne oprim un 
moment asupra unui cercetător care porneşte tot de la concepţia organicistă, pentru 
a ajunge, ca şi René Worms, la o altă teorie, mai apropiată de adevăr. Este vorba 
despre A. Espinas. Ideea de la care porneşte Espinas este că „nici o fiinţă vie nu 
este singură” %, căci până şi plantele pot fi legate de un trunchi comun, iar cât 
priveşte animalele, ele trăiesc în colonii, stupi, furnicare etc. Încât ceea ce numim 
noi viaţă socială este „un fapt normal, constant, universal” 24 care apare ca o condiţie 
necesară conservării şi dezvoltării vieţii în genere. Pentru acest motiv, societatea 
este şi ea un organism, mai complex însă decât cel individual, dar cu o natură 
identică şi produs de aceeaşi evoluţie biologică. 

Espinas observă însă că fiinţele vii care trăiesc grupate laolaltă au între ele 
legături, se ajută reciproc, de unde deduce că nu este de ajuns numai juxtapunerea 
în spaţiu pentru naşterea societăţii, ci că e nevoie de un ajutor permanent între 
indivizi. „O reciprocitate obişnuită de servicii între activităţi mai mult sau mai puţin 
independente, iată trăsătura caracteristică a vieţii sociale, pe care n-o modifică 
esențialmente contactul sau depărtarea, dezordinea aparentă sau aşezarea regulată a 
părţilor în spaţiu” "7. După acest criteriu, viaţa socială propriu-zisă se naşte o dată 
cu mutualismul, care este ceva oarecum instinctiv, existent la toate organismele din 
natură. P. Kropotkin a arătat, în admirabile pagini, existenţa acestui mutualism la 
animale, ca un produs nu al iubirii sau al simpatiei, ci al unui instinct şi al unei 
nevoi vitale, anume lupta contra mediului. L'entraide este mijlocul cel mai important 
pentru conservarea speţei şi pentru evoluţia ei ulterioară %. Aşa că societatea devine 
un fenomen organic general. 

Cu toate acestea, Espinas nu rămâne la concepţia organicistă a societăţii, deoarece, 
analizând diferite feluri de societăţi, găseşte că societatea omenească are ceva în 
plus, că nu este vorba în ea numai de forțe materiale, organice, că există o solida- 
ritate conştientă, de natură spirituală, bazată pe urmărirea unor scopuri comune. 
„Comunitatea de conştiinţă care uneşte pe membrii familiei se exprimă în afară 
printr-o porţiune de materie pe care o organizează în serviciul scopurilor sale” 7. 
Concluzia finală la care se opreşte este că societatea e o fiinţă vie, constituită pe 
baza conştiinţei. „O societate e o conştiinţă vie sau un organism de idei” %. Încât cu 
dreptate afirmă Davy că Espinas pleacă de la o concepţie iniţială, pentru a ajunge la 
alta. Aceasta cu atât mai mult, cu cât în alte lucrări de mai târziu, cum sunt La 
philosophie sociale du XVIII-e siècle et la révolution din anul 1894, precum şi în 

Être ou ne pas étre, publicat în „Revue philosophique” din 1901, Espinas afirmă 
clar şi categoric valoarea voinţei omeneşti %. 

Dacă astfel s-a dezvoltat organicismul în diferitele sale forme, se impune să 
vedem acum ce valoare are el şi ce rămâne admisibil din această teorie asupra naturii 
societăţii. Baza organicismului este analogia care se stabileşte între societate şi un 
organism, adică găsirea unor asemănări şi deosebiri, care servesc drept puncte de 
plecare şi de la care se conchide mai departe la asemănarea şi asupra altor puncte, a 
altor elemente şi funcțiuni, care nu par asemănătoare. 

Analogia are atunci în primul rând un caracter descriptiv, dar ea nu se mărgineşte 
numai la atât, căci dacă de la asemănarea dintre două lucruri sau două raporturi ea 
trece mai departe, conchizând şi asupra altor caractere neobservate, ea depăşeşte 
simpla operaţie a descrierii, ajungând la inducția propriu-zisă. Încât în modul acesta 
analogia devine un adevărat raționament inductiv. Dacă din punct de vedere didactic 
analogia are o valoare indiscutabilă, căci prin ea se poate lămuri mai bine şi mai 
evident modul de funcţionare al societăţii, din punct de vedere al cercetării ştiinţifice, 
valoarea ei este mai mică. 

Gabriel Tarde, la cel de-al treilea Congres internaţional de sociologie, numeşte 
organicismul „ipoteza şi metafora organică” %, susţinând că avem de-a face cu o 
teorie superfluă, care nu a îmbogăţit cu nimic nou cercetarea sociologică. La aceasta 
el adaugă că organicismul este nu numai superfluu, ci chiar periculos, pentru că a 
sugerat multe erori de care sociologia scapă foarte greu. Cel mai adesea organiciştii 
au făcut numai asemănări superficiale, trecând cu vederea peste deosebirile fundamentale 
care există între societate şi organism. 

Urmând ordinea succesivă a expunerii ideilor fundamentale ale teoriei organiciste, 
trebuie să observăm mai întâi că această teorie lasă nelămurită o idee a sa, anume 
nu arată precis şi constant ce trebuie să înţelegem prin celulă socială, căci unii 
consideră pe individ ca elementul ultim celular al societăţii, alţii dau familiei acest 
rol şi, în sfârşit, nu lipsesc nici sociologii care consideră hoarda sau cuplul sexual 
drept cel mai simplu element component al societăţii. 

Dar în afară de aceasta, se poate spune oare că aceste celule, oricare ar fi ele, 
alcătuiesc într-adevăr societatea prin juxtapunerea lor? Nu este oare nevoie de 
altceva decât simpla lor orânduire spaţială ? După cum „o pădure nu este o societate 
de copaci”, pentru că e nevoie de un schimb între elemente şi chiar mai mult decât 
atât, tot aşa în societatea propriu-zisă este nevoie de un schimb de servicii între toţi 
indivizii care o alcătuiesc, or acest element nou, de natură deosebită de cea orga- 
nică, este neglijat de organicişti. Tocmai acest schimb reciproc constituie obiectul 
propriu-zis al sociologiei "7. 

Lăsând la o parte aceste fenomene şi mărginindu-ne numai la analiza afirmațiilor 
organicismului, că celula este elementul social ultim, nu putem trece cu vederea 
faptul că într-un organism celulele organice sunt grupate în ţesuturi şi în organe, că 
o celulă nu poate face parte deodată din mai multe organisme, pe când individul este 
mobil şi poate intra ca membru în tot felul de grupări sociale. Astfel, el este membru 
al unei familii, face parte dintr-o anumită comunitate religioasă, aparţine în acelaşi 
timp unei naţiuni, participă ca colaborator la activitatea unei societăţi ştiinţifice, 
poate fi poet şi militar în acelaşi timp. Prin urmare, individul aparţine unor grupuri 


29. G. Davy, Sociologues d'hier et d'aujourd'hui, Paris, 1931. 
30. G. Tarde, „Annales de l’Institut International de Sociologie”, t. V, p. 237. 
31. N. Kareiev, Sociologie, Psychologie et Biologie, in „Annales”, t. X, Paris, 1904, p. 33. 


230 SOCIOLOGIE GENERALĂ 


sociale diferite, ceea ce este inimaginabil pentru celula organică. La această obiecţiune 
răspunde Novicow, în apărarea pe care o face dânsul organicismului, susținând că şi 
celula poate îndeplini funcțiuni diferite, că există chiar cazuri de transmutaţie de 
funcțiuni. Dar nici în societate nu există simultaneitate de funcțiuni, zice Novicow, 
pentru că nimeni nu poate exercita două funcțiuni sociale în acelaşi timp. Când 
Alfred de Vigny era în manevre, nu putea scrie versuri °. Oricât de ingenioasă şi 
caldă ar fi apărarea pe care o face Novicow, ea nu este convingătoare, deoarece dacă 
din punct de vedere biologic există cazuri de transmutaţie de funcțiuni, acestea sunt 
extrem de rare. E adevărat că s-a vorbit de aşa-numita proprietate vicariantă, care 
constă din faptul că atunci când o celulă este lezată şi când funcțiunea corespun- 
zătoare ei încetează, celulele învecinate exercită treptat-treptat şi funcțiunea celulei 
lezate, în baza proprietăţii iniţiale pe care ar fi avut-o de a îndeplini orice funcţiune. 
Ceea ce însă este sigur e că fiecare celulă are activitatea sa şi că celulele organice nu 
sunt libere ca indivizii, ci ele sunt înglobate, legate laolaltă în ţesuturi. 

Pe când deci organismul este un întreg continuu, societatea este un tot discret, 
nesubstanţial, în care indivizii nu sunt legaţi spaţial. La acestea trebuie să mai 
adăugăm o altă deosebire importantă, anume că organismele au un sensorium comun, 
creierul, pe când societatea este lipsită de un astfel de organ unitar ca sediu al 
conştiinţei corpului social. Sunt unii organicişti care vorbesc despre existenţa unui 
creier social, care ar fi adunarea legislativă sau guvernul sau universităţile sau 
aşa-numitele elite sociale. Dar toate aceste afirmaţii constituie numai metafore, 
deoarece conştiinţa socială nu are nici un organ anatomic de care să fie legată, ea 
însăşi fiind ceva deosebit de conştiinţa individuală. 

In ceea ce priveşte analogia funcţiunilor pe care a formulat-o organicismul, de 
asemenea nu se poate spune că ne găsim în faţa unor asemănări concludente şi 
perfect exacte. Astfel, dacă ne oprim asupra uneia dintre ele — reproducerea -, se 
poate spune oare că procesul de colonizare este totuna cu reproducerea socială ? 
Anglia s-a reprodus într-adevăr prin coloniile sale? Colonizarea e un fenomen de 
expansiune politică şi economică, de cele mai multe ori este manifestarea imperia- 
lismului popoarelor, care nu poate fi asimilată în nici un caz cu reproducerea 
organică sau nici măcar cu o reproducere spirituală. 

In genere, sociologii organicişti au stabilit asemănări de raporturi între funcțiuni 
şi fenomene inferioare, unii trecând de la analogie la identitate şi neglijând caracterele 
specifice ale societăţii. Ei au uitat că viaţa în grup nu este de ajuns pentru a constitui 
o societate, pentru că ea poate fi o unitate fizică sau fiziologică, cum sunt tufele de 
muşchi, coloniile de bacterii etc. Societatea nu apare decât acolo unde există relaţii 
conştiente între membrii ei conştienţi, unde este viaţă psihică propriu-zisă. Din faptul 
că scopurile vieţii în genere sunt şi ale societăţii nu se poate deduce că ele sunt 
mijlocul cel mai bun de explicare a fenomenelor sociale. Numai unde constatăm 
existenţa unor activităţi comune, a unei cooperări între oameni şi unde se manifestă 
o conştiinţă despre aceste activităţi şi scopuri, numai acolo avem de-a face cu o 
societate. De aici tragem concluzia că societatea nu este un organism, cum cred 
organiciştii, ci o organizare, ceea ce este cu totul altceva decât organismul. Repre- 
zentanţii concepţiei organiciste au confundat aceste două noţiuni: organism şi 
organizare, şi nu le-a fost greu să le confunde, pentru că organizarea presupune 
două elemente sau două fenomene care există nu numai în viaţa socială, ci şi în cea 
organică. Organizarea presupune diviziunea muncii şi coordonarea activităţilor, fapte 
care se observă şi în modul de funcţionare al vieţii organice. Dar aceste fenomene 

se petrec în societate în mod conştient, în vederea realizării unui scop unitar, pe 
când într-un corp organic ele se îndeplinesc în mod inconştient şi involuntar. Organi- 
zarea socială constă din ordonarea „relaţiilor reciproce ale părţilor individuale între 
ele şi cu totul pe care-l alcătuiesc şi faţă de care ele sunt numai agenţi activi” 77. Prin 
urmare, ori de câte ori apare un interes general comun tuturor indivizilor, se naşte o 
organizare voită şi gândită. Societatea ca atare nu este un organism, ci o organizare. 


Teoria organicismului contractual 


Ideea de organizare a grupului uman pe bază de relaţie reciprocă şi conştientă între 
membrii care-l compun a avut drept consecinţă formularea altei concepţii asupra 
naturii societăţii, anume a teoriei organicismului contractual, care am văzut că apare 
la René Worms în ultima sa lucrare de sociologie, din anul 1921, dar pe care o 
reprezintă şi o dezvoltă mai ales A. Fouillâe "7. El constată ce mare rol au în 
determinarea diferitelor fenomene sociale agenţii fizici, natura înconjurătoare, care 
ajută sau împiedică diferite activităţi, care impune uneori chiar modul de manifestare 
al cuiva, determinându-i până şi profesiunea pe care o poate îmbrăţişa. In acelaşi 
timp însă, Fouill6e a recunoscut şi influenţa factorului biologic, precum şi a celui 
psihologic şi a elaborat o altă teorie decât aceea a lui Tarde şi a lui Durkheim, fiind 
convins că prin ea se poate explica mai bine natura şi viaţa societăţii. Am putea 
spune că Fouill6e aplică şi în sociologie concepţia sa asupra ideilor-forţe, alcătuind 
o adevărată sociologie a ideilor-forţe, alături de psihologia şi morala ideilor-forţe. 

După Fouille, orice percepţie, orice reprezentare şi idee a noastră are în sine un 
element voluntar, o energie proprie, căci de îndată ce ea este concepută, are şi 
tendinţa de a se realiza, adică de a produce o activitate, o schimbare. Viaţa obişnuită 
a noastră ne arată că ideile morale, sociale şi politice nu sunt aproape niciodată 
simple constatări intelectuale sau raționamente statice, ci ele împing spre acţiune. 
Marii ideologi au fost şi luptători politici. Prin urmare, ideea are în sine forţă şi se 
exteriorizează prin acţiune. E adevărat că de multe ori ea nu apare ca ceva activ, 
mobil, care să determine mişcare, ci exteriorizarea ei îmbracă alt aspect, anume se 
proiectează în afară sub formă de obiect, de imagine, de idol, implicând în acest caz 
credinţa în realitatea ideii. Dacă în prima împrejurare ideea are un aspect voluntar, 
în cel de-al doilea caz ea are o înfăţişare intelectuală. Pentru Fouillée, ideea cuprinde 
în sine apetență, tendință, de aceea toate fenomenele psihice au un pronunţat caracter 
dinamic. Chiar ideile cele mai abstracte, care par a nu avea nici un fel de forţă, în 
anumite cazuri concrete se afirmă cu putere, răscolesc şi mână pe oameni în luptă. 
În concepţia lui Fouillée, viaţa socială şi evoluţia ei sunt explicate prin patru idei 
fundamentale, care sunt: ideea organicismului contractual, a cvasi-contractului, justiţia 
reparatoare şi solidaritatea %. 

Fouillee admite cu organiciştii că societatea e ceva viu, care vrea să se conserve 
şi să se dezvolte. El constată de asemenea că în procesul ei de dezvoltare au loc o 
mulţime de schimbări, datorate adaptării la mediu sau luptei între părţile compo- 
nente, ba chiar recunoaşte o analogie între societate şi organism, în special în ceea 
ce priveşte structura celulară a lor şi felurile de funcțiuni pe care le au. Societatea, 

ca şi organismul, zice Fouill6e, se caracterizează prin cooperarea diferitelor părţi 
care o compun, toate tinzând la conservarea întregului. 

Societatea are însă ceva în plus, ceva specific ei, anume conştiinţa. Căci nu poate 
fi vorba de societate decât acolo unde avem de-a face cu o conştiinţă şi cu reacţiuni 
de conştiinţă, cu idei, cu creaţii de idei şi idealuri. Societatea seamănă deci cu un 
organism prin structura sa, dar se deosebeşte de el prin faptul că ea nu este ceva 
material şi cu continuitate spaţială. În afară de aceasta, organismul este ceva care se 
naşte deodată şi apare gata făcut, în timp ce societatea devine societate numai prin 
reacţiunea conştiinţelor una asupra alteia şi prin influenţa conştiinţei colective asupra 
indivizilor. Această conştiinţă socială există în unităţile sale, ceea ce pentru un organism 
ar fi un adevărat nonsens, căci acolo conştiinţa este centralizată şi legată de un 
anumit organ, care este baza sa fiziologică“. După gradul de conştiinţă şi după 
calitatea ei, Fouillee deosebeşte mai multe feluri de organisme, şi anume : organisme 
cu conştiinţa confuză şi împrăştiată, cum sunt animalele inferioare, în al doilea rând 
organisme cu conştiinţa clară şi centralizată, ca vertebratele, şi, în sfârşit, organisme 
cu conştiinţa clară, dar împrăştiată între indivizi, cum sunt societăţile omeneşti. 

Societatea ca uniune de indivizi se bazează pe două feluri de legături între oameni, 
anume pe o legătură de solidaritate organică, inconştientă, şi pe o alta conştientă, 
voluntară, oarecum contractuală. Generaţiile care se succedă una după alta şi care 
formează elementul viu al societăţii au obligaţii cvasi-contractuale faţă de societate, 
faţă de instituţiile moştenite, pe care înaintaşii le-au creat şi le-au păstrat. Societatea 
umană funcţionează armonios ca un organism, dar finalitatea sub influenţa căreia 
acţionează este conştientă şi voinţa indivizilor este angajată în angrenajul social prin 
scopul comun urmărit, deci oarecum contractual. Teoria organicismului, pornind de 
la determinismul biologic, ajunge să recunoască rolul spiritualului, făcând astfel 
trecerea către concepţiile care afirmă natura spirituală a societăţii. Paul Barth susţine 
chiar că societatea este un organism, dar un organism de natură spirituală, care 
constă dintr-o sinteză de unităţi de voinţă *. 

Dacă organicismul, în ambele sale forme, cea pură şi cea contractuală, vrea să 
determine natura societăţii prin structura ei întreagă şi prin totalitatea funcţiunilor 
ei, ceea ce constituie un merit al său şi explică în acelaşi timp marea sa răspândire 
în gândirea sociologică, sociologia cunoaşte totuşi şi altfel de teorii, care, în contradicţie 
cu organicismul totalitar, încearcă să explice societatea numai prin una din functi- 
unile sociale, pe care o cred fundamentală pentru constituirea societăţii, considerând 
pe celelalte fie ca secundare, fie ca derivate din ea sau reductibile la dânsa. Vom cita 
ca exemplu concepția economică a societăţii, reprezentată de Karl Marx. 


Teoria economică a societății 


Teoria aceasta este cunoscută sub numele de concepţia materialistă a istoriei şi a fost 
întemeiată de Karl Marx. Într-adevăr, Karl Marx a afirmat şi a vrut să dovedească, 
printr-un întreg sistem de construcţie sociologică, natura economică a societăţii. El 
nu şi-a expus concepţia într-o operă unitară, care s-o înfăţişeze în totalitatea ei, ci 
aceasta se degajează din toate lucrările sale. Punctul de plecare pe care l-a adoptat a 

fost deosebirea dintre stat şi societate, statul fiind o unitate politică bazată pe ideea 
de autoritate, în deosebire de societate, care e o comunitate întemeiată pe necesitatea 
satisfacerii trebuinţelor, deci de natură economică. Încă din anul 1845, Marx a criticat 
vechiul sistem materialist mecanicist, care avea un caracter atomist, întrucât 
considera societatea numai ca o sumă de atomi, de indivizi. Pentru dânsul, premisa 
fundamentală a întregii concepţii sociologice este tocmai afirmarea priorităţii 
societăţii faţă de individ, căci nu societatea trebuie explicată prin om, ci omul prin 
societate. De aici rezultă clar ideea pe care dânsul a pus-o la baza metodei sale de 
cercetare şi care-l apropie de Durkheim, anume că societatea este mijlocul prin care 
se pot explica fenomenele sociale, şi nu individul, cum susţine concepţia psihologică 
individualistă. 

Întreaga problemă a marxismului, din care se vede natura economică a societăţii, 
a fost formulată pe scurt în Das Elend der Philosophie, dezvoltată ceva mai mult în 
Das Kommunistische Manifest, în prefata lucrării Zur Kritik der politischen Oekonomie 
şi pe larg în Das Kapital. Factorul care explică societatea în constituţia ei, precum şi 
întreg procesul de evoluţie socială şi istorică este, pentru Marx, de natură economică. 
Faptele sociale nu se pot explica, după el, prin idei şi aspirații, nici prin individ şi 
conştiinţă individuală, căci tot ceea ce conţine sufletul omenesc se datorează societăţii, 
care se oglindeşte în el. Realitatea adevărată, ale cărei transformări aduc după sine 
schimbările sociale, este producția economică. Dar nu numai evoluţia socială e 
determinată de economie, care este supusă unor legi naturale, ci însăşi structura 
societăţii se întemeiază pe ea, ideologia alcătuind numai o suprastructură. Prin 
urmare, raporturile de producţie sunt acelea care dau naştere vieţii sociale, politice 
şi spirituale, aşa că „nu conştiinţa oamenilor determină existenţa lor socială, ci 
invers, viaţa socială determină conştiinţa lor”. 

Forţele de producţie sunt variate şi îmbracă forme tehnice schimbătoare (forţa 
aburului, electricitatea, maşinile etc.), or prin acestea ele dau naştere unui anumit 
fel de economie. De exemplu : câtă vreme nu au existat maşini, în sensul modern al 
cuvântului, munca manuală era motorul producţiei, erau mici ateliere, iar lucrătorul 
era proprietarul mijloacelor de producţie şi al produselor. Când a apărut însă maşina, 
au luat fiinţă fabricile şi micii lucrători au devenit salariaţi, supuşi fluctuaţiilor 
producţiei şi dorinţei de câştig a capitalistului. O dată cu această invenţie tehnică, 
clasa capitaliştilor şi a proletarilor au stat faţă în faţă ca doi duşmani, luptându-se 
necontenit, fiecare pentru interesele sale. De altminteri, lupta aceasta nu e nouă, 
pentru că şi în trecut, demult, sclavii s-au ridicat contra stăpânilor, plebeii contra 
patricienilor, vasalii contra feudalilor, iar acum proletarii contra capitaliştilor. Toate 
frământările şi transformările sociale rezultate din aceasta îl fac pe Marx să susţină 
că istoria de până acum este istoria luptelor dintre clase, că ea nu are alt conţinut 
decât lupta de clasă, lupta pentru emanciparea economică. Mobilul întregii evoluţii 
istorico-sociale este deci, în această concepţie, de natură economică. 

Clasa care stăpâneşte mijloacele de producţie domină societatea, căci ea are puterea 
politică şi administrativă, ea face legile şi creează cultura spirituală. Marxismul, ca 
teorie sociologică, vede în lupta dintre clase, care are un conţinut economic, un 
proces dialectic independent de voinţa omului, urmat însă de schimbarea structurii 
vieţii sociale. Societatea şi forma ei politică de azi se vor transforma în mod necesar 
în alte forme, pentru că ea cuprinde în sine germenul propriei negaţii. Societatea 
originară, primitivă avea caracter comunist, deoarece mijloacele de producţie, ca şi 
produsele, erau comune tuturor. Din această fază iniţială societatea a evoluat, trecând 
la proprietatea individuală, în care lucrătorii sunt stăpânii mijloacelor proprii de 


234 SOCIOLOGIE GENERALĂ 


producţie, cu care produc mărfuri de schimb. În sfârşit, în mod necesar, societatea a 
ajuns azi în faza capitalistă, când lucrătorul munceşte în fabrică nu cu mijloacele 
sale de producţie, căci a fost expropriat de ele de către capitalist, şi nici nu se bucură 
de produsul muncii sale. Dacă în primele două faze o dată cu producţia creştea şi 
folosul lucrătorului, în epoca de azi munca însăşi devine o marfă, a cărei valoare 
însă scade mereu. De aici conflictul dintre capitalist şi lucrător. 

Contradicţia pe care o constată Marx înlăuntrul societăţii actuale constă din faptul 
că munca are un caracter social, în timp ce proprietatea produselor ei este privată. 
Acest conflict nu se poate înlătura decât sau prin reîntoarcerea la mica agricultură şi 
la manufactură, ceea ce ar fi absurd, căci ar însemna regresul societăţii, sau prin 
adaptarea formei de proprietate la forma muncii, adică prin socializarea mijloacelor 
de producție şi a produselor. Aceasta este concluzia pe care o adoptă Marx. Contra- 
dicţia inerentă societăţii duce în mod fatal la comunism. Nu ne vom opri şi nu vom 
stărui aici asupra concluziilor politice pe care le trage Karl Marx, dar, pentru a 
evidenția rolul factorului economic, vom analiza sumar teoriile economice care îi 
servesc lui Marx pentru a explica transformarea socială. Aceste teorii, pe care 
Th. Masaryk le consideră analoage actelor unei drame, sunt: teoria concentrării, 
teoria acumulării capitalului, concepția mizeriei progresive şi a crizelor. Înainte însă 
de a le cerceta pe fiecare în parte, să vedem pentru ce numeşte Marx societatea 
actuală capitalistă şi cum s-a ajuns la capitalism. Aceasta pentru a arăta cum îşi 
construieşte Marx întreaga sa teorie pe baza fenomenului economic. 

În economia domestică se produceau bunurile necesare numai pentru satisfacerea 
trebuinţelor, neexistând mărfuri propriu-zise care să servească pentru schimb. Ceea 
ce constituie esenţa unui bun economic este utilitatea lui, adică posibilitatea de a 
satisface o trebuinţă. Marx zice : marfa este „un obiect exterior care, prin însuşirile 
sale, satisface într-un mod oarecare trebuinţele oamenilor” %. Bunurile pot fi utile în 
diferite feluri, iar din utilitatea lor se naşte valoarea de întrebuințare, care are un 
caracter subiectiv, deoarece fiecare individ are alte trebuinţe şi alte gusturi, ceea ce 
face ca ei să nu aprecieze la fel lucrurile şi să nu le atribuie aceeaşi valoare. Bunurile 
însă, în afară de valoarea subiectivă, au şi o valoare obiectivă, care rezultă din 
schimbul lor pe piaţă şi care este în acelaşi timp mijlocul lor de apreciere în comerţ. 
Valoarea de schimb variază cu timpul şi locul unde se face schimbul, de aceea în 
mod obişnuit ea are un caracter relativ şi accidental. Prin urmare, valoarea subiectivă 
a bunurilor este determinată de întrebuinţarea lor, iar cea obiectivă de schimb. Aceste 
două feluri de valori nu sunt fără legătură între ele, deoarece nu se poate concepe 
existenţa valorii obiective decât dacă bunul-marfă serveşte la ceva, dacă este cerut 
de cineva şi nu poate fi căutat şi cumpărat decât numai când el satisface o trebuinţă. 
Dar care este criteriul de comparaţie a utilităţilor pe piaţă, mai ales că acestea sunt 
foarte diferite între ele ? 

Mărfurile, oricât de mult s-ar deosebi unele de altele, au totuşi ceva comun, 
anume faptul că sunt produse ale muncii. O marfă sau un bun are valoare pentru că 
în ea „este concretizată sau materializată muncă omenească” %. Ceea ce dă valoare 
mărfurilor şi bunurilor pe care le cumpărăm noi de pe piaţă, pe care le consumăm, 
este munca omenească, munca pe care a depus-o omul pentru producerea acelor 
bunuri. Aceasta e concepţia lui Marx. Dar această muncă se măsoară după durata 
ei, după timp (ore, zile). Aceasta însă nu trebuie interpretată în mod absolut şi literal, 

căci, de exemplu, lucrul făcut de un leneş sau de un om nepriceput, care munceşte 
mai mult decât unul harnic şi priceput, ar urma să aibă valoare mai mare, pentru că 
el a lucrat mai mult. De aceea, Marx adaugă că valoarea se apreciază după munca 
social necesară pentru producţia unei mărfi, în condiţii sociale normale de producere, 
adică într-un grad mijlociu de intensitate şi îndemânare de muncă “. În consecinţă, 
„mărfurile care cuprind cantităţi egal de mari de muncă sau care pot fi făcute în 
acelaşi timp de muncă au aceeaşi valoare” îl. 

Această teorie a valorii îi serveşte lui Marx pentru a întemeia pe baza ei concepţia 
sa despre plusvaloare, care creează capitalul. Niciodată, spune Marx, lucrătorul nu 
primeşte ca salariu întregul echivalent al muncii sale, pentru că marfa are o valoare 
mai mare decât munca depusă pentru producerea ei. Prin acumularea acestui „ceva 
mai mult” se produce capitalul. Acest ceva mai mult este plusvaloarea. Toată teoria 
formării capitalului prin ajutorul plusvalorii, aşa cum o înfăţişează Marx în opera sa 
Das Kapital, se poate lămuri mai uşor prin exemple concrete *. Să presupunem că 
ne aflăm în faţa a trei persoane A, B, C, care au fiecare câte 100.000 lei. A cumpără 
cu aceşti bani o casă de locuit şi diferite mobile de lux pentru locuinţa sa, B îi pune 
deoparte pentru a-i avea în viitor şi pentru cazuri de nevoie, iar C face cu ei comerţ, 
pentru ca să câştige. Pentru A banii sunt un obiect de consum, pentru B materie de 
economie şi numai pentru C banii dobândesc funcţie de capital, căci al are scopul de 
a produce prin ajutorul lor o valoare în plus, de a avea mai mult ca înainte. Acest C 
poate face diferite operaţiuni lucrative în vederea câştigului, şi anume: poate da 
banii cu împrumut, luând camătă, sau poate face un comerţ oarecare, realizând astfel 
capitalul comercial, sau poate începe el personal o întreprindere industrială sau poate 
cumpăra acţiuni la astfel de întreprinderi. În aceste din urmă două cazuri avem în 
faţă capitalul productiv. 

Cum se înmulțește însă capitalul? Când, de exemplu, C face comerţ, cumpărând 
diferite mărfuri pentru 100.000 lei, el transformă banii în marfă (B-M), dar 
mărfurile nu-i servesc lui pentru consum, nu sunt un scop pentru el, ci un mijloc de 
îmbogăţire, căci el le vinde, transformându-le iar în bani (M-B). Dar aceşti bani pe 
care îi ia el din vânzare nu reprezintă numai suma iniţială de 100.000 lei, ci ceva 
mai mult, 120.000 lei. Atunci M-B nu este egal cu B-M, ci B din M-B are un 
adaos, este un Bx. În acest caz, procesul de cumpărare-vindere este B-M-Bx. Acest 
x adăugat la capitalul iniţial este ceva în plus, deci întreprinzătorul şi-a ajuns scopul, 
căci a câştigat ceva. Dar de unde provine plusvaloarea ? Pentru a o explica, Marx 
analizează în special capitalul productiv. Continuând cu exemplul de mai sus, să 
presupunem că C face o întreprindere industrială, împărțind cei 100.000 lei în modul 
următor : 30.000 lei pentru cumpărarea de maşini şi de unelte, 35.000 lei pentru 
materia primă necesară, 25.000 lei pentru angajare de lucrători şi 10.000 lei pentru 
alte cheltuieli. Prin urmare, 75.000 lei în total pentru materiale şi 25.000 lei pentru 
salarii. În primul an de funcţionare, de producţie, la sfârşitul socotelilor se constată 
ca s-au realizat 125.000 lei, deci un plus de 25.000 lei. E cert că acest câştig nu e 
produs de maşini, unelte, care cel mult se uzează prin funcţionare, nu e produs însă 
nici de material, care se transformă în produse reprezentând suma de 75.000 lei, 
capitalul constant. Atunci de unde provine acest câştig ? Care este sursa lui? Pentru 

a explica aceasta, trebuie să ţinem seamă de faptul că pe lângă capital, la procesul 
de producţie mai participă şi omul, forţa de muncă, care ea este după Marx adevăratul 
izvor al plusvalorii. 

Întreprinzătorul C cumpără munca omenească întocmai ca şi o marfă, înţele- 
gându-se cu lucrătorii asupra salariului şi timpului de muncă. El dă lucrătorului ca 
preţ al muncii sale atât cât îi este necesar lui şi familiei sale ca să se nutrească, adică 
să-şi reproducă zilnic forţa de muncă. E de la sine înţeles că forţa de muncă 
presupune existenţa lucrătorului, iar aceasta implică neapărat în sine conservarea şi 
reproducerea lui. Dar acestea cer mai departe o sumă de mijloace de trai, care la 
rândul lor necesită şi ele un timp de muncă pentru producerea lor. Atunci „valoarea 
forţei de muncă este valoarea mijloacelor de trai trebuitoare pentru a o avea” (forţa 
de muncă) *. Aceste mijloace de trai trebuie să-i ajungă lucrătorului nu numai pentru 
înlocuirea şi repararea forţei pierdute în fiecare zi prin muncă, ci şi pentru copiii 
săi, pentru ca astfel să existe oricând pe piaţă braţe numeroase de lucru. Dacă pentru 
producerea tuturor celor necesare vieţii lucrătorului s-ar cere 6 ore de muncă socială, 
aceasta ar fi în realitate valoarea forţei zilnice de muncă a lucrătorului. 

Pentru întreprinzător însă munca lucrătorului serveşte şi la altceva, căci el 
urmăreşte să ia o cât mai mare cantitate de muncă de la această forţă şi de aceea o 
apreciază după alt criteriu, anume după timpul maxim de muncă pe care o poate 
face lucrătorul. Dacă el poate lucra 12 ore pe zi, ar fi natural să fie plătit pentru 12 
ore, dar în realitate C îl plăteşte numai pentru 9 ore, căci atât valorează ceea ce-şi 
poate cumpăra lucrătorul pentru întreţinerea sa şi a familiei sale cu salariul ce i se 
dă, deşi întreprinzătorul ia de la dânsul 12 ore de lucru. În acest mod, valoarea de 
schimb a muncii e mai mică decât valoarea de întrebuințare a ei, iar C ia pentru sine 
valoarea a 3 ore de muncă a lucrătorului, pe care o valorifică în folosul său propriu. 
Acest întreprinzător, care realizează 25.000 lei plusvaloare în primul an de producţie, 
îi întrebuinţează mai departe în alt proces de producţie, dobândind o altă plusvaloare, 
care e mai mare. Şi aşa se acumulează mereu plusvaloarea, transformându-se treptat 
din capital variabil în capital constant, căci întreprinzătorul îşi sporeşte întreprin- 
derea, îşi măreşte utilajul, înmulţeşte numărul lucrătorilor şi aşa mai departe. Astfel 
creşte capitalul, care e bazat deci, după concepţia marxistă, pe muncă neplătită. 

Această teorie a valorii şi a plusvalorii e baza întregii structuri a societăţii, după 
concepţia marxistă. Dar nu numai atât, ci întregul proces de transformare socială se 
face tot prin ajutorul factorului economic, şi anume prin unele fenomene al căror 
rezultat este necontenita schimbare a societăţii şi trecerea ei spre forma pe care o 
doreşte Marx, spre comunism. Într-adevăr, toate întreprinderile mici şi mijlocii vor 
fi înghiţite de cele mari, pentru că ele nu pot rezista concurenţei pe care li-o fac 
acestea. Atât în Manifestul comunist, cât şi în volumul II din Capitalul, Marx susţine 
că mica proprietate agricolă şi industria casnică dispar încetul cu încetul, proprietatea 
concentrându-se în cât mai puţine mâini şi servind pentru marile exploatări. Prin 
acest proces de concentrare a proprietăţii, o sumă de oameni sunt despărțiți de 
mijloacele lor proprii de producţie şi transformați în salariaţi, în ofertanţi de forţă 
de muncă pe piaţă. Şi cu cât această ofertă de braţe e mai mare, cu atât salariul 
scade mai mult. 

O dată cu această concentrare a proprietăţii şi a întreprinderilor mici, capitalul 
suferă şi el oarecare transformări, căci se adună în mâini mai puţine, întocmai ca şi 
proprietatea, micii întreprinzători capitalişti fiind şi ei expropriaţi de către marii 
capitalişti. Această expropriere se face conform legilor imanente ale producţiei 

capitaliste . Astfel se efectuează procesul de acumulare a capitalurilor. Indiferent 
de popoare, capitalurile se adună în câteva mâini, care monopolizează întreprinderile 
şi exploatează din ce în ce mai mult munca. Aşa se formează capitalul internaţional, 
care nu cunoaşte graniţe şi naţiuni, ci numai interesele sale, pentru a căror satisfacere 
trece peste morală, peste umanitate, sentiment naţional etc. 

Paralel însă cu aceste două fenomene economice, Marx observă şi un al treilea, 
pe care îl formulează în aşa-numita teorie a mizeriei progresive a lucrătorilor. Salariul 
este întotdeauna sub valoarea forţei de muncă în societatea condusă de legile 
capitalismului, spune Marx. De aceea el este sursa plusvalorii. Şi chiar dacă salariul 
creşte, mizeria progresează şi ea, întrucât salariul nu poate satisface trebuinţele 
crescânde şi impuse individului chiar de evoluţia socială. Mai mult încă, din cauza 
sporirii armatei lucrătorilor, între ei se naşte o necontenită concurenţă, ceea ce oferă 
întreprinzătorilor posibilitatea de a recruta lucrători cu salarii mai mici. 

În goana sa după câştig, capitalismul produce prea mult, încât pieţele se umplu 
de mărfuri, iar masele de consumatori nu parvin să epuizeze toate produsele. Atunci 
se nasc crizele de supraproducţie. Din această cauză întreprinderile capitaliste sunt 
nevoite să limiteze producţia, să restrângă afacerile, ceea ce se traduce în fapt prin 
concedierea lucrătorilor, care rămân fără de lucru. Crizele acestea sunt periodice. 
Aşa a fost criza de la 1825, care a lovit Franţa, Anglia şi Statele Unite, prima criză 
cu caracter universal, aşa a fost criza de la 1838, care a apărut în Franţa, Belgia şi 
Germania. Când stocurile de mărfuri se epuizează, reîncepe producţia, lucrătorii 
capătă de lucru, după care se începe din nou concurenţa între fabrici, supraproducţia, 
criza, până se va ajunge la o criză finală, la un crah general al producţiei capitaliste. 
Aceasta este a patra teorie economică din concepţia marxistă“. Societatea capitalistă 
învinge crizele intermediare prin mai multe mijloace care îi stau la îndemână, şi 
anume prin distrugerea unei oarecare cantităţi de producţie şi prin cucerirea de pieţe 
noi de desfacere. Fenomenul economic al capitalismului determină nu numai o 
anumită formă de producţie, ci şi mentalitatea oamenilor şi legile care îi cârmuiesc 
şi credinţele lor, încât toată ideologia, toate celelalte fenomene sunt dominate în 
mod absolut de viaţa economică. 

Capitalismul nu uneşte însă numai pe întreprinzători laolaltă, ci şi pe lucrători 
între dânşii, trezind în ei conştiinţa că formează o clasă aparte cu interese şi aspirații 
bine distincte şi chiar contrare întreprinzătorilor. Aşa se explică tendinţa lucrătorilor 
de a expropria pe expropriatori, de a face din mijloacele de producţie o proprietate 


44. Idem, p. 24. 

comună a tuturor. Capitalismul, care face din stat, religie, drept, morală nişte instru- 
mente ale sale, cum spune Marx, determină apariţia şi fizionomia specială a tuturor 
celorlalte fenomene. Astfel, morala o reduce Marx la o morală de clase, căci deose- 
birile de avere dau naştere deosebirilor de idei morale şi determină anumite moduri 
de comportare şi de apreciere în viaţa socială. Bogătaşul şi capitalistul îşi permit să 
încalce legile morale, fără a fi judecaţi prea aspru, în comparaţie cu proletariatul. 
Tot aşa, religia, care şi ea oglindeşte organizarea economică a societăţii, a avut forme 
variate, care au corespuns exact evoluţiei economice. Astfel, ierarhia clericală a 
Evului mediu a fost determinată de organizarea economică a feudalităţii, după cum 
protestantismul a corespuns dezvoltării burgheziei moderne. 

Forţa politică a societăţii, statul, nu este, în concepţia de care ne ocupăm acum, 
decât un reflex al vieţii economice, iar organizarea şi evoluţia lui au mers paralel cu 
aceste forme economice. De aceea, soarta sa este legată de aceea a capitalismului şi, 
ca atare, o dată cu dispariţia capitalismului, statul va muri şi el. Pornind de la 
deosebirea făcută de Hegel între societate şi stat, Marx susţine că societatea e o 
grupare de persoane legate între ele prin anumite raporturi de viaţă, condiţionate 
economiceşte, căci munca şi celelalte împrejurări economice produc diviziunea 
ocupatiilor, prin care se naşte dependenţa indivizilor unii de alţii. În societate deci, 
relaţiile dintre oameni sunt determinate de activităţi economice. 

Statul este o organizaţie politică în care legătura dintre indivizi se reduce la faptul 
că toţi sunt supuşi aceloraşi legi şi aceleiaşi autorităţi, de care trebuie să asculte. 
Statul apare deci ca o organizare a forţei mai presus de voinţele individuale. Nu se 
poate spune că statul a apărut într-un anumit moment al evoluţiei sociale, căci el 
coexistă cu societatea, fiind însă o instituţie de dominare politică. Întotdeauna statul 
a fost legat de clasele sociale, deşi acestea se nasc din raporturi economice şi nu 
politice, căci de îndată ce o clasă superioară şi tare a luat puterea şi a exercitat o 
autoritate asupra claselor inferioare, se poate spune că s-a născut statul. În toate 
epocile istoriei, din antichitate şi până astăzi, o dată cu schimbările economice şi cu 
transformarea claselor sociale, s-au schimbat şi formele de stat. Întotdeauna însă 
statul nu a fost altceva decât organizarea forţei unei clase, având menirea de a ţine în 
frâu clasele inferioare, pentru a nu tulbura dominarea clasei care are puterea. În 
doctrina marxistă deci statul se confundă cu organizarea clasei dominante *. 

Societatea şi statul se transformă o dată cu factorul economic şi în primul rând 
cu modul de producţie. Schimbându-se elementele procesului de producţie, se 
modifică şi raporturile economice dintre oameni, apare chiar şi un drept nou. Dar 
această schimbare se datorează unei necesităţi economice interne, încât ea rezultă 
dintr-un proces de evoluţie ale cărei faze le constituie concentrarea proprietăţii, 
acumularea capitalurilor, mizeria progresivă şi crizele economice. Ca atare, Marx 
este un evoluționist, deşi de multe ori, în lucrările sale, el vorbeşte despre revoluţia 
politică şi socială. Evoluţionismul marxist nu are însă un caracter teleologic, căci 
transformarea socială e un rezultat necesar şi fatal al întregii evoluţii istorice şi, în 
special, al schimbării factorului economic. Ne găsim astfel în faţa unui evoluționism 
economic. lată deci că atât structura, cât şi evoluţia societăţii sunt în funcţie de viaţa 
economică, după concepţia lui Karl Marx. 


Marxismul, ca orice doctrină socială, se întemeiază pe mai multe idei pe care în 
parte le găsim răzlețe şi înainte de Marx, la alţi cercetători. Din această cauză, unii 

sociologi îi contestă chiar valoarea, susţinând că ceea ce este apreciabil în doctrina 
lui Marx sunt elementele nemarxiste. Schulze-Găvernitz, de pildă, zice: „mărimea 
lui Marx constă în ceea ce nu este marxist în el” *. Astfel, unul dintre vechii gânditori 
ai secolului XVIII, Adelung 48 în lucrarea sa Versuch einer Geschichte der Kultur 
des menschlichen Geschlechts, publicată în anul 1782, explică întreaga evoluţie 
istorică prin ajutorul spaţiului geografic şi al raportului dintre spaţiul ocupat şi 
densitatea populaţiei de pe el. Acest raport condiţionează tehnica şi felul de viaţă, 
care, la rândul lor, produc anumite obiceiuri, credinţe şi raporturi juridice. Adelung 
afirmă deci influenţa tehnicii asupra construcţiei societăţii şi a evoluţiei sale. 

În ordine cronologică, se poate găsi, mai departe, la William Thompson (1833) 
ideea de plusvaloare, care joacă în sistemul lui Marx un rol foarte important, după 
cum am arătat mai înainte. Lucrătorul, care produce toate valorile, dar care primeşte 
ca salariu numai atât cât trebuie ca să nu moară de foame şi ca să-şi poată reproduce 
forţele de muncă de pe o zi pe alta — el creează plusvaloarea. „O astfel de ordine 
economică contrazice, după Thompson, principiul dreptăţii, care cere ca fiecare să 
primească produsul muncii sale în întregime” °. Dar tot aşa, Rodbertus poate fi 
citat printre predecesorii ideii de plusvaloare, întrucât el a formulat legea scăderii 
cotei salariilor, susţinând că, deşi producţia creşte şi o dată cu ea şi cota de venit a 
capitalului, salariul lucrătorului totuşi rămâne acelaşi sau chiar scade în mod vizibil. 
Rodbertus e adevărat că nu ajunge la aceleaşi concluzii ca Marx, ci el cere numai 
intervenţia statului în favoarea lucrătorilor. 

O altă idee importantă din concepţia lui Karl Marx este aceea a concentrării 
proprietăţii şi micilor întreprinderi, care însă se găseşte exprimată mai întâi de 
Constantin Pecqueur, în lucrarea sa Economie sociale, ed. II, Paris, 1839. Acesta a 
arătat că vechile moduri de producţie nu rezistă uzinelor moderne, aşa că în mod 
fatal a trebuit să se ajungă la centralizarea lor în câteva mâini, care să întemeieze 
fabrici. O dată cu dispariţia micilor întreprinderi şi a micilor producători sporeşte 
însă proletariatul, care din cauza disperării sale începe să devină periculos. Pentru a 
evita întemeierea unei noi feudalităţi industriale, care fatal trebuie să se nască din 
această centralizare, Pecqueur propune democratizarea marilor întreprinderi şi 
organizarea lor pe bază de participare a salariaţilor la beneficiu şi pe cooperaţie %. 

Mai departe, şi alte idei importante se găsesc înainte de Marx la diferiţi sociologi 
şi oameni politici. Astfel, ideea de clasă socială şi lupta dintre clase se pare că nu a 
fost ceva străin lui Guizot, care recunoaşte rolul lor în procesul istoric. Dar mai ales 
la Lorenz v. Stein ideea aceasta joacă un rol de seamă. Asupra concepţiei lui L. v. 
Stein vom avea prilejul să revenim pe larg în cursul acestei lucrări, de aceea nu 
intrăm în dezvoltări acum, ci ne mărginim a arăta numai că el consideră clasele 
sociale ca produse ale diferenţei de proprietate şi ale situaţiei economice. De aici 
decurg diferenţe de funcțiuni şi de drepturi. Prin urmare, clasele sociale apar, în 
gândirea lui L. v. Stein, ca rezultate ale procesului economic. Între aceste clase se 
dă o luptă de înfrângere şi predominare, căci opoziţia dintre ele nu rămâne numai 
economică, ci devine socială şi politică, extinzându-se pe un plan mai mare. Ceea 
ce ajută întărirea ideii de clasă şi lupta dintre ele este mai ales pauperismul, prin 
care se pregăteşte şi se îndârjeşte proletariatul. Iată deci ideile lui Lorenz v. Stein 

referitoare la originea proletariatului, la antagonismul dintre burghezie şi proletariat, 
care desigur nu au rămas fără influenţă asupra lui Karl Marx. 

Concepţia economică a societăţii se întemeiază însă şi pe anumite idei generale 
de natură filosofică, căci „marxismul este o întreagă concepţie despre lume”, cum 
susţine cu dreptate Plehanov ia Într-adevăr, marxismul ia atitudine faţă de vechiul 
idealism filosofic. În diferitele sale lucrări şi chiar în volumul I din Capitalul, Marx 
expune concepţia sa generală filosofică, a cărei tendinţă fundamentală este de a 
explica istoria omenirii prin evoluţia raporturilor sociale. În formularea şi comple- 
tarea gândirii sale, Marx a suferit fără îndoială şi influenţa unora dintre filosofii şi 
cugetătorii de dinaintea sa. Astfel, desigur, s-a resimţit de influenţa lui Feuerbach, 
care, ridicându-se contra religiei, şi-a justificat atitudinea interpretând ateismul altfel 
decât se făcea în mod obişnuit. Ateismul nu este ceva negativ, o simplă tăgăduire a 
ideii de Dumnezeu, zice Feuerbach, ci el este ceva pozitiv şi iată cum. Dumnezeu 
nu trebuie înţeles decât ca un om ceresc, ca un om divinizat. În acest caz ateismul 
are un sens pozitiv, căci proclamă valoarea omului idealizat în cel mai înalt grad. 
Prin om însă nu înţelege Feuerbach individul în genere, ci omul social, omul ca 
fiinţă politică integrată într-o organizare socială. 

De la Feuerbach ia Marx interpretarea antropomorfistă şi naturalistă a religiei, 
precum şi critica pe care o făcea el idealismului, arătând că această filosofie a stabilit 
unitatea între existenţă şi gândire prin suprimarea existenţei. De la umanismul lui 
Feuerbach a trecut Marx uşor la comunism. De asemenea, filosofia idealistă a lui 
Kant şi Fichte a avut partea sa de influenţă în determinarea gândirii marxiste, chiar 
dacă a servit numai ca izvor de inspiraţie pentru unele idei contrare. Friedrich 
Engels spune: „noi, socialiştii germani, suntem mândri că descindem nu numai din 
Saint-Simon, Fourier şi Owen, ci şi din Kant, Fichte şi Hegel” 52. Iar mai înainte de 
a face această afirmaţie categorică finală, Engels susţinea că socialismul ştiinţific e 
un produs esențialmente german şi nu se putea naşte în altă parte decât în Germania, 
„a cărei filosofie clasică a păstrat vie tradiţia dialecticii conştiente” 33; 

Or, dialectica a făcut posibilă explicarea luptei dintre clase. Marx însuşi, de 
altminteri, a mărturisit că evoluția sa spirituală a pornit de la idealism şi s-a alimentat 
cu kantianism şi fichteanism **. Max Adler, cunoscutul cercetător al marxismului, 
spune textual: „drumul pentru înţelegerea tipului de gândire marxistă merge de la 
filosofia idealistă a lui Kant şi Fichte prin Hegel” S. Dar influenţa filosofică cea mai 
mare şi cea mai importantă care s-a exercitat asupra lui Marx este aceea a lui Hegel. 
Masaryk afirmă că istorismul lui Hegel devine la Marx, sub influenţa materialis- 
mului lui Feuerbach, materialism istorics€. De la Hegel ia Marx ideea şi metoda 
dialectică, pe care o interpretează în alt mod şi o utilizează în sistemul său. Hegel a 
afirmat necontenita devenire a lucrurilor, trecerea de la o stare la alta ca un proces 
natural şi normal. Şi cum tot ceea ce există este raţional, e idee şi transformare a 
ideii, procesul de devenire a lucrurilor trebuie să fie identic cu acela de mişcare a 
ideilor, deci dialectic. Într-adevăr, în filosofia hegeliană, ideile se dezvoltă prin 

contradicţie şi în mod dialectic, alcătuind cunoscuta triadă teză-antiteză-sinteză. În 
opoziţie cu caracterul filosofic metafizic al dialecticii hegeliene, Marx şi-a propus să 
dea dialecticii sale un caracter empiric, prin care să poată prinde realitatea în devenirea 
sa şi nu ideile raţiunii. 

În sfârşit, Marx a fost influenţat de pozitivism, datorită căruia el a admis carac- 
terul de relativitate al cunoaşterii şi acţiunii omeneşti, precum şi natura istorică a 
procesului social “. Nu mergem mai departe cu enumerarea sumară a celor mai de 
seamă influenţe care au contribuit la naşterea doctrinei marxiste, căci nu prezintă 
interes aici şi apoi toate acestea au fost pe larg cercetate, scriindu-se biblioteci întregi 
asupra lor. Am arătat, vasăzică, ce datorează Marx înaintaşilor săi, atât în ceea ce 
priveşte teoriile sale economice, cât şi premisele filosofice ale sistemului său. Faptul 
că unele dintre ideile fundamentale ale lui Marx se găsesc şi la alţi teoreticieni 
dinaintea lui a făcut pe unii sociologi să-i tăgăduiască orice merit şi să conteste 
valoarea sistemului său. Astfel, Othmar Spann condamnă în cuvinte aspre opera lui 
Marx, susţinând că el nu a avut putere de creaţie, că nici o idee mare nu e a lui, 
întrucât plusvaloarea este numai un alt nume al „profitului”, afirmat de Ricardo, că 
Rodbertus a fost pur şi simplu jefuit, că deşi Marx a exercitat o neobişnuit de mare 
influenţă, el n-a devenit totuşi „un conducător spiritual al omenirii” 58. Pe Hegel nu 
l-a înţeles niciodată şi nici n-a învăţat nimic de la el, deoarece i-a scăpat esenţialul 
din gândirea sa, idealismul, şi dacă a avut influenţă politică asupra maselor, aceasta 
s-ar datora faptului că, prin teoria sa, el a fost în nota liberalistă a timpului. Marx, 
continuă Spann, „nu a putut dărui omenirii valori spirituale” SE: 

În afară de acestea, O. Spann găseşte că Marx a fost atât în filosofie, cât şi în 
economia politică un debutant. Iar între atitudinea lui ştiinţifică şi cea politică nu a 
existat niciodată armonie, deoarece „Marx apare ca un revoluţionar în politică, dar 
ca evoluționist în ştiinţă, ca utopist individualist care completează pe Ricardo în 
economia politică, iar în doctrina politică şi socială ca anarhist, optimist gen 
Rousseau...” 5. Cu un cuvânt, Marx nu a fost un cercetător, de aceea ar trebui să se 
sfârşească o dată „de a se mai vorbi serios despre marxism ca despre o construcţie 
ştiinţifică” 6. 

Trecând peste aprecierile subiective şi exagerate, fie în bine, fie în rău, căci, 
dacă astăzi Marx e depreciat şi pus la index, nu cu mult în urmă era considerat drept 
cel mai mare sociolog al timpurilor şi pus alături de Kant, susţinându-se că el ar 
reprezenta pentru ştiinţele sociale ceea ce reprezintă Kant pentru filosofie, să 
cercetăm criticile obiective şi cu temei ştiinţific care i s-au adus şi i se pot aduce 
teoriei sale. Lăsând la o parte amănuntele, ne vom ocupa de ideile principale pe 
baza cărora conchide Marx că societatea este de natură economică şi că evoluţia ei e 
determinată de fenomenele economice. 

În ceea ce priveşte ideea valorii şi a muncii, trebuie să recunoaştem că munca 
este un criteriu de apreciere a valorii bunurilor, dar nu este singurul, mai ales că 
sunt o mulţime de alte elemente şi alţi factori care intervin şi fac să varieze valoarea 
lucrurilor. Sunt momente psihologice pe care nu le putem desconsidera. Astfel, de 
pildă, în multe cazuri, mărfuri diferite care cer acelaşi cuantum de muncă au totuşi 
valoare de schimb diferită. De ce ? Tocmai din cauza acestor factori pe care Marx îi 

neglijează şi care sunt raritatea, utilitatea, dorinţa oamenilor. Şi apoi, dacă valoarea 
lucrurilor ar fi determinată numai de munca omenească, ce valoare ar avea un pământ 
cultivabil, o cădere de apă, care nu cer nici un fel de muncă omenească pentru 
producerea lor, se întreabă Masaryk cu drept cuvânt. Marx a ţinut seama numai de 
producător, nu şi de consumator, cu toate trebuinţele şi dorinţele sale subiective, în 
determinarea valorii lucrurilor. În al doilea rând, Marx a făcut deosebire între 
capitalul constant şi cel variabil, considerând plusvaloarea ca produs al capitalului 
variabil şi ca sursă a capitalismului. Dar s-a constatat în experienţa obişnuită că 
unele capitaluri egale în timpuri egale produc cam acelaşi câştig, chiar dacă 
întrebuinţează o cantitate neegală de muncă omenească, ceea ce poate fi o dovadă că 
plusvaloarea provine şi din altceva. E drept că beneficiul întreprinzătorului rezultă 
de multe ori din exploatarea muncii lucrătorilor, dar nu e mai puţin adevărat că şi 
capitalul constant produce plusvaloare, deoarece talentul de organizare al întreprin- 
zătorului, progresul ştiinţei şi al tehnicii pot spori şi ele valoarea lucrurilor produse fi. 

În ceea ce priveşte teoria concentrării proprietăţii, statistica şi-a luat sarcina de a 
infirma susţinerile lui Marx, întrucât ea dovedeşte că mica proprietate nu dispare 
deloc, ci, din contra, creşte în domeniul agricol. În agricultură, observă Sombart, 
proprietatea mică s-a extins din ce în ce mai mult, întrucât aici capitalul nu s-a 
introdus bucuros, pentru că profitul este mai mic decât în alte ramuri de producţie 
Şi, în special, mai mic decât în industrie. Numai în ultimul timp, după războiul 
mondial, capitalismul încearcă să pătrundă şi în agricultură, pregătind exploatarea 
prin mecanizarea şi motorizarea culturii pământului şi prin organizarea acelor uriaşe 
întreprinderi de export, cum sunt Pool-urile americane. Nu e locul să discutăm aici 
fiecare idee în parte, confruntând-o cu faptele care ar putea pleda pro sau contra. 
De aceea, trecem fără a dezvolta mai mult această chestiune, menţionând numai 
criticile cele mai serioase care se pot aduce teoriei economiste a lui Marx, pentru a 
dovedi că nu se poate reduce societatea numai la aspectul său economic. 

E adevărat că factorul economic are un rol foarte mare în viaţa socială şi o 
deosebită importanţă în constituirea societăţii chiar, dar nu putem admite că el e 
totul şi că numai datorită lui societatea există şi se transformă. Dacă ne gândim la 
tipurile de societăţi primitive, s-ar putea afirma tocmai contrariul, căci în ele nu 
economia are un rol determinant, ci factorul spiritual şi, în special, credinţa, care dă 
o coloratură religioasă înseşi fenomenelor economice. Dreptul vechi, forma de 
organizare politică, normele morale şi organizarea familiei, totul suferă influenţa 
absolută a religiei. Ideologia, pe care Marx o consideră ca suprastructură şi ca reflex 
al vieţii economice, a avut şi are un rol determinant în evoluţia societăţilor. Nu se 
poate nega, desigur, că această ideologie nu este nici ea ceva detaşat de mediul 
social, dar când vorbim despre mediul social, nu înţelegem să-l confundăm cu cel 
economic. Am arătat că societatea nu este un organism, pentru că ea este de natură 
spirituală, şi de aceea economicul însuşi trebuie privit în legătură cu spiritualul, 
căci orice activitate omenească rezultă din motive psihice, din trebuinţe. Formele de 
producţie, chiar şi tehnica, au ca element principal pe om, aşa cum este el, cu 
lipsurile şi calităţile sale, cu ideile şi pasiunile care-l frământă şi-i umplu viaţa toată. 

Procesul istoric evolutiv al societăţii nu este deci independent de conştiinţa şi de 
spiritul uman. Recunoscând aceasta, mulţi dintre sociologi au contrazis categoric 
interpretarea materialistă a istoriei şi au încercat să dea un alt sens concepţiei lui 
Marx. Astfel, Antonio Labriola susţine că aşa-numitul materialism marxist nu are 

alt sens decât afirmarea caracterului de solidaritate al fenomenelor sociale, 
neurmărind să fie vreo concepţie filosofică despre lume, ci vrând să stabilească 
precis că istoria, pentru a fi just explicată, trebuie privită în întregimea sa €. Şi tot 
aşa, trebuie să cităm pe Max Adler, care porneşte de la ideea că materialismul istoric 
nu are a face cu cel filosofic şi susţine că nu poate fi vorba de derivarea spiritului şi 
a idealului din materie. Materialul, de care se ocupă Marx, este ceva omenesc şi 
deci de natură spirituală, el e alcătuit din raporturile economice ale oamenilor. Marx 
derivă psihicul din legile vieţii sociale D). Şi numai într-atât poate fi marxismul 
materialist, întrucât are un punct de vedere empiric faţă de cel raţional al lui Hegel. 

În capitolul IV al acestei lucrări, referitor la concepţia generală asupra metodo- 
logiei sociologice, am arătat că pentru noi Marx este un sociologist, care n-a urmărit 
să facă metafizică sau filosofie pură, ci a vrut numai să explice societatea şi 
mecanismul ei şi apoi prin societate să explice pe individ cu structura sa spirituală 
particulară. Am arătat în acelaşi timp că Marx este un integralist, care dă însă 
preponderență factorului economic asupra celorlalte fenomene sociale. 

Se înţelege să societatea nu poate fi considerată ca un mecanism, care funcţio- 
nează întocmai ca fenomenele naturii. Ceea ce numeşte Marx ideologie, adică 
elementele spirituale îşi au rostul lor atât în constituirea societăţii, cât şi în evoluţia 
ei. Activitatea economică şi cea psihică au determinat formarea societăţii, iar legile 
şi autoritatea au funcțiunea de a reglementa viaţa în comun a indivizilor. Prin 
urmare, nu se poate explica societatea numai prin una din funcțiunile sale, oricât de 
fundamentală ar fi ea. De aceea, nu putem rămâne nici la concepţia economică 
asupra societăţii, întrucât viaţa socială are o altfel de natură, mai complicată şi mai 
greu de prins în formule matematice. Constatând acest fapt, mulţi sociologi au afirmat 
natura psihică a societăţii şi, în consecinţă, au formulat o teorie psihologică, menită 
să explice societatea tocmai prin ajutorul unor elemente mai fine şi mai subtile, cu 
alt aspect decât cele fizice, deşi pot avea şi ele manifestări oarecum materiale. 


Teoria psihologică a societăţii 


Din discuţia diferitelor teorii referitoare la obiectul sociologiei ca ştiinţă, precum şi 
din cercetarea problemei metodologice, s-a degajat destul de evident afirmarea 
naturii spirituale a societăţii. În paragraful care tratează despre raporturile dintre 
sociologie şi psihologie, am anticipat chiar în oarecare măsură, arătând cum psihicul 
şi socialul se întrepătrund. Numai unde există relaţii psihice între indivizi se poate 
vorbi despre societate şi activitate socială. De aceea, interesele, scopurile, legăturile 
comune dintre ei sunt elementele fundamentale pe baza cărora se construieşte 
societatea. Espinas a văzut în societate o grupare de oameni, datorită ajutorului 
permanent pe care şi-l dau ei şi a considerat drept caracteristică a vieţii sociale „o 
reciprocitate obişnuită de servicii între activităţi mai mult sau mai puţin indepen- 
dente" $5. Alţii, în forme diferite, au afirmat acelaşi lucru, susţinând legătura de 
interese dintre indivizi şi aşa mai departe. Această strânsă legătură dintre social şi 

psihic l-a făcut pe Tönnies să admită că „viaţa socială are mai întâi un aspect 
psihologic, iar toate condiţiile de ordin fizic sau material i se subordonează” 66, 

Afirmarea naturii psihice a societăţii şi explicarea ei printr-un mecanism pur 
psihologic constituie esenţa teoriei psihologice a societăţii. Această concepţie explică 
societatea în două moduri, fie pornind de la ideea că ea este un produs al psihologiei 
individuale, fie că este un tot psihic, care nu se reduce la individ. Prima formă a 
acestei teorii este reprezentată de Gabriel Tarde şi este cunoscută în genere sub 
numele de teoria imitației, pentru că în sistemul lui Tarde imitaţia joacă un rol 
fundamental pentru constituirea societăţii. 

Într-adevăr, societatea se naşte, după această concepţie, prin gruparea mai multor 
indivizi laolaltă. Dar aceştia sunt foarte diferiţi între ei, pentru că în natura lucrurilor 
există ca principiu iniţial eterogenitatea. În deosebire de Herbert Spencer, care a 
susţinut existenţa omogenului, Tarde afirmă prioritatea eterogenului. Indivizii 
aceştia, diferiţi unii de alţii şi străini, au însă în ei puterea şi trebuinţa de imitație, 
prin care dânşii pot înlătura ceea ce îi separă şi îi înstrăinează, producându-se un 
proces de omogenizare a lor. Deşi înainte de Tarde au fost alţi gânditori care au 
afirmat deja rolul imitaţiei, cum ar fi Malebranche, care a vorbit despre puterea 
sugestiei exercitate de o imaginaţie mai vie asupra uneia mai slabe TT. sau Bagehot, 
totuşi Tarde este acela care a accentuat cu tărie şi a pus în valoare rolul maer în 
viaţa socială. Pentru acest sociolog, imitaţia explică naşterea societăţii, căci aceasta 
nu este altceva decât „o colectivitate de fiinţe ce se pot imita între ele sau la care, 
fără a se imita acum, trăsăturile lor comune sunt copii ale unuia şi aceluiaşi 
model” $8, Ceea ce imită oamenii unul de la altul sunt însă elemente psihice, şi anume 
credința şi dorința, care constituie pentru Tarde momente fundamentale în orice 
fenomen psihic şi social. Astfel, voinţa este numai „dorinţă pusă în activitate de 
judecăţi”, întrucât un individ vrea un lucru pentru că-l doreşte şi îl doreşte deoarece 
crede că-l poate obţine %. Credinţa şi dorinţa le consideră Tarde ca două cantităţi 
măsurabile ale sufletului omenesc, fiindcă intensitatea lor poate fi determinată 
cantitativ. Procesul de transmitere a credințelor şi dorințelor de la un individ la altul 
sau de la un popor la altul constituie imitaţia. 

Mijlocul prin care se efectuează acest proces este sugestia. Indivizii se imită unii 
pe alţii pentru că suferă în mod inconştient influenţa unor voințe sau personalităţi 
puternice, care-şi pot impune credinţele şi dorinţele lor. Uneori se recurge la imitație 
dintr-un fel de inerție şi pentru a cruța eforturile de gândire, căci e mai uşor de a 
adopta ceva de-a gata decât a te trudi să-l creezi. Alteori însă imitaţia are ca sursă 
simpatia. De aceea, Tarde pune şi iubirea printre cauzele imitaţiei. E adevărat că cei 
care se simpatizează vor să fie cât mai asemănători unul cu altul, cât mai potriviti, 
de aici tendinţa de imitație. Imitaţia se răspândeşte extraordinar de repede sau, cum 
spune Tarde, ea urmează o progresie geometrică, fiind un fel de contagiune care 
trece foarte uşor de la om la om. 

Tarde consideră imitaţia însă numai ca forma socială a unui fenomen mai general, 
care există în întreaga natură, anume a repetiției. Ştiinţa însăşi se bazează pe simili- 
tudini şi repetiţii, căci nu e de ajuns să se cunoască numai cauzele unor fenomene, 
ci trebuie să se observe şi asemănările lor, întrucât numai astfel poate ea număra şi 

măsura lucrurile. În fizică repetiţia ia forma vibraţiei, a mişcării, iar în biologie ea 
îmbracă forma eredității. Într-adevăr, cum se poate explica asemănarea copiilor cu 
părinţii mai bine decât prin repetiţia calităţilor celor dintâi la urmaşii lor? In zoologie 
mimetismul animalelor nu este altceva decât tot o formă de imitație, de stabilire a 
asemănării cu mediul în care trăiesc ele, aşa ca să nu poată fi descoperite de duşmanii 
care ar vrea să le distrugă. În domeniul social repetiţia devine imitație. 

Mecanismul psihologic al imitației este un fel de sugestie hipnotică de la individ 
la individ, pe care Tarde o aseamănă cu somnambulismul. La început omul poate 
imita fără nici o reflecţie, numai pentru a imita şi pentru că vede pe alţii cum imită, 
dar mai în urmă el poate ajunge să imite pe semenii săi în vederea unui scop urmărit 
în mod conştient şi reflectat. In genere, omul nu vrea să fie dezasimilat, nu suportă 
să fie deosebit complet de majoritate şi, mai ales, nu vrea să fie în afară de ea. 
Imitaţia nu se face în mod absolut anarhic, fără nici o ordine sau regulă. Tarde 
stabileşte chiar legi ale procesului de imitație scoase din observarea faptelor. Astfel, 
el consideră drept prima lege imitatio ab interioribus ad exteriora, în baza căreia se 
imită în primul rând ideile, fondul şi apoi forma de manifestare, deşi în realitate se 
pare că ceea ce se răspândește cu repeziciune de la unul la altul este mai întâi forma 
de exprimare, haina exterioară, înainte de a fi înţeleasă raţiunea de existenţă a acelui 
fapt. Tarde însă este consecvent cu sine însuşi atunci când afirmă această lege, pentru 
că materialul de imitație constă, după dânsul, din elemente psihice, din credinţe şi 
dorinţe şi ca atare acestea trebuie să fie imitate în prima linie. O a doua lege 
proclamată de Tarde este imitatio a superioribus ad inferiora, adică cel care are o 
situaţie socială inferioară imită pe superiorul său în maniere, gesturi, fel de a vorbi, 
de a se îmbrăca etc. Aşa se explică faptul că totdeauna şi pretutindeni nobilimea a 
imitat curtea domnitoare, luând până şi anumite defecte sau neglijenţe drept model 
de urmat. Ierarhia socială are o foarte mare importanţă din acest punct de vedere, 
căci clasele mai sus puse sunt considerate totdeauna drept superioare, superioritatea 
lor fiind legată de ideea de avere, de putere şi de cultură. O a treia lege formulată de 
Tarde constată că se imită trecutul în mai mare măsură decât prezentul. Exempliticarea 
acestei reguli o face Tarde prin distincţia dintre imitația-obicei şi imitația-modă, 
prima corespunzând unui spirit conservator, iar cea de-a doua unei tendinţe de înnoire. 

Moda are o dublă tendinţă, una de uniformizare şi alta de diferențiere. Într-adevăr, 
datorită faptului că ea se răspândeşte prin imitație la toţi indivizii, indiferent de clasă 
sau de rang social, formele exterioare de separație dintre clasele sociale dispar, căci 
toţi se îmbracă la fel, încep a se purta la fel, aşa că e greu să-i deosebim unii de alţii 
şi să-i situăm pe o anumită treaptă socială. Aceasta datorită imitaţiei. Dar paralel cu 
aceasta, clasele superioare, având tendinţa de a se diferenţia mai departe de cele 
inferioare, adoptă sau inventează noutăţi care le deosebesc iarăşi de cei mai prejos 
de ele. Încât astfel alternează moda cu obiceiul vechi. 

În sfârşit, a patra lege e aceea a imitaţiei de la unilateral la reciproc, căci dacă 
inferiorul imită pe superiorul său, nu este totuşi mai puţin adevărat că şi acesta poate 
imita pe cel inferior lui. Pentru a nu cita decât un caz banal ca exemplu, amintim că 
în genere înjurătura a fost adoptată şi imitată de către aristocrați de la păturile 
inferioare, de la cei de jos. 

Din starea aceasta de cvasihipnoză imitativă se trezeşte o persoană care începe a 
armoniza şi coordona altfel elementele fenomenelor, creând ceva nou - inventatorul. 
Acesta, ieşind în afară din cadrul comun şi general al imitaţiei, care este temeiul 
societăţii, devine un asocial. Pentru G. Tarde, imitaţia constituie societatea, iar 
invenţia o transformă. Spuneam că imitaţia în genere păstrează şi răspândeşte o 
credinţă sau dorinţă, fiind un fel de memorie socială, prin care se generalizează şi 


246 SOCIOLOGIE GENERALĂ 


se transmit din om în om şi chiar din generaţie în generaţie legi şi obiceiuri, concepţii 
şi creaţii. Ca atare, imitaţia explică numai reproducerea necontenită în timp a 
instituţiilor sociale, nu însă şi trecerea de la o fază la alta, de la o idee veche la alta 
nouă. Evoluţia socială este produsul unui alt factor, anume al invenţiei. Dinamismul 
social îl explică Tarde prin această idee de invenţie. Credinţele şi dorinţele se pot 
combina în sufletul individului şi în alt mod decât cel obişnuit, pe care-l observăm 
zilnic. În cazul acesta se naşte invenţia, care nu-i altceva decât o sinteză nouă a unor 
elemente vechi, trăite de toţi. Inventatorul se deşteaptă din somnul cvasihipnotic al 
imitaţiei, el rupe echilibrul monoton al vieţii de toate zilele, ieşind din cadrul social 
comun şi devenind astfel un asocial. 'Treptat-treptat însă creaţiile lui se impun ca 
obiect de imitație, se răspândesc prin adoptarea lor de către ceilalţi oameni şi se 
manifestă ca noi forme de fapte sociale. În modul acesta individul creator apare ca 
singurul şi adevăratul factor care determină evoluţia socială. Invenţia nu este deci 
rezultatul vreunor descoperiri particulare, legate de cine ştie ce mister, ci e numai o 
ingenioasă combinare a unor idei vechi sau interferența a două imitații 0. Şi pentru 
că ea este variabilă şi chiar accidentală, nu se pot stabili reguli de producere a 
invențiilor, iar ca urmare nu se pot stabili legi generale şi riguroase de evoluţie. 
Noile combinaţii pe care le face spiritul nu urmează aceeaşi serie de faze succesive, 
în consecinţă nu există nici în domeniul vieţii societăţilor o evoluţie unilineară. 
Desigur însă că invențiile nu sunt ceva absolut haotic, ci se succedă şi ele într-o ordine 
oarecare, dar nu după o lege unică şi necesară, care ar putea fi prevăzută şi generalizată. 

Orice invenţie nu rămâne o creaţie individuală fără nici un rost, ci ea tinde să fie 
imitată, să se răspândească în masa socială. În această tendinţă a sa se întâlneşte cu 
alte invenţii care urmăresc acelaşi scop şi atunci, în mod firesc, ele vin în coliziune 
una cu alta. Prin această dispută a câmpului de imitație, între invenţii se nasc 
ciocniri, dueluri sociale. Acest aspect antagonist constituie a doua mare lege, alături 
de aceea a imitaţiei, anume legea opoziției. În opoziţie sunt lucrurile care se pot 
neutraliza unul pe altul, ajungând în cele din urmă la un echilibru. În sufletul omenesc 
există opoziții între credinţe şi dorinţe, care apar în viaţa socială sub forma luptelor 
de opinie, a concurenţei economice şi a războiului. Opoziția însă nu este decât o 
fază tranzitorie între imitație şi adaptare. Tarde însuşi spune: „e sigur că numai 
unirea e rodnică, nu duelul, şi că fără inventivitatea genială, rezultat al acordului de 
idei, fără imitativitatea socială, produs al simpatiei înnăscute a oamenilor, agregatul 
social nu ar fi fost de ajuns pentru a aduce progresul uman” 7. De aceea, opoziţia 
este ceva intermediar între imitație şi adaptarea socială, căci după duelul logic dintre 
credinţe şi dorinţe trebuie să urmeze neapărat armonia lor logică ?. 

Toate fenomenele sociale le priveşte Tarde sub aceste trei aspecte ` imitația, opoziția, 
adaptarea, atât cele juridice, cât şi cele politice, economice etc. În explicarea 
societăţii şi a fenomenelor ei, Tarde ia poziţie clară şi bine determinată, afirmând 
natura lor psihologică. Societatea nu este deci de natură mecanică, inconştientă, ci, 
din contră, e viaţă şi finalitate, imitaţia şi invenţia fiind cele două procese prin care 
se constituie şi se transformă ea. 

În caracterizarea generală a concepţiei lui Tarde, pe care o făceam mai de mult, 
recunoşteam că ea e frumoasă şi atrăgătoare, plină de inspiraţii care pot duce la 
cercetări profunde, dar afirmam atunci, cum cred şi astăzi, că este susceptibilă de 

„numeroase şi grele critici” ?. Aşa se explică pentru ce teoria imitaţiei nu a fost 


adoptată de sociologi. În primul rând, filosofia imitaţiei nu este nici atât de lipsită 
de legături cu trecutul, cum crede Ren6 Worms, care susţine că Tarde „datorează 
puţin teoriilor altora” şi că „sistemul său era prea personal” TT. şi nici aşa de absolut 
originală, cum afirmă Roos. Căci înainte de Tarde au fost gânditori care au vorbit 
despre importanţa imitaţiei în viaţa socială. Astfel, în anul 1847 dr. Prosper Lucas, 
într-o lucrare a sa despre ereditate, formulează două legi fundamentale, care ar 
domina viaţa întreagă, şi anume: imitaţia şi invenţia, care dau naştere asemănării şi 
deosebirilor dintre oameni. Prin urmare, cu mult înaintea lui Tarde s-a recunoscut 
valoarea acestor doi factori sociali. De asemenea, nu trebuie să trecem peste înrudirea 
spirituală dintre Tarde şi Bagehot, care, în lucrările sale Originea națiunilor şi Fizică 
şi politică, vorbeşte despre imitație ca una dintre cele mai importante forţe care 
activează la naşterea societăţii. Oamenii întrebuinţează cuvintele şi ritmul lor, care 
pluteşte în aer, printr-o imitație inconştientă, zice Bagehot 75. Iar când vorbeşte 
despre formarea caracterului naţional, el afirmă că în sânul unei naţiuni apare mai 
întâi un model superior, cu putere de atracţie, care constrânge „chiar şi pe oamenii 
cei mai tari să imite ceea ce văd înaintea lor şi să devină ceea ce se aşteaptă de la 
ei” 76. „Această imitație inconştientă este cea mai importantă forţă activă la naşterea 
caracterului naţional” 7. Mai mult încă, Bagehot vorbeşte chiar despre credință ca 
material de imitatie şi ca domeniu al ei 3%. În sfârşit, Paul Jolly, în lucrarea sa 
Hygiene morale, admite ideea că istoria politică a unei naţiuni este adeseori numai 
istoria filosofică a imitaţiei °. Iată deci mai mulţi predecesori la care se găseşte ideea 
fundamentală din sistemul lui Tarde. Şi cu toate acestea, el este acela care pentru 
întâia oară a sintetizat şi a dezvoltat o concepţie unitară a imitaţiei ca factor social. 
Ingeniozitatea unor interpretări şi forma frumoasă a operei lui Tarde au stârnit uneori 
entuziasm, făcându-l pe James să numească Legile imitației o operă genială, iar 
alteori au trezit critici neîmblânzite. A. Small califică încercarea lui Tarde de a explica 
toate fenomenele sociale prin imitație drept o impertinenţă %, iar Fr. Oppenheimer 
consideră imitaţia drept o Missmethode eines Dilettanten Hl. Aşa a fost de altminteri 
întotdeauna, cele mai opuse păreri şi aprecieri s-au exprimat tocmai asupra sistemelor 
de gândire care ies din comun prin valoarea lor. Concepţia lui Tarde este desigur 
susceptibilă de critică, metoda pe care o întrebuinţează dânsul poate fi uneori incom- 
pletă şi chiar improprie, dar în nici un caz nu poate fi considerat ca diletant un 
gânditor serios şi fecund de talia lui Gabriel Tarde. 

Ideea fundamentală a lui Tarde, imitaţia, a fost adoptată şi de alţi sociologi, care 
s-au ferit însă de exagerări. Astfel, Baldwin recunoaşte rolul mate) în dezvoltarea 
intelectuală şi morală a individului, dar vede în ea numai o metodă de organizare a 
societăţii, nu singura forţă socială căreia i s-ar datora existenţa societăţii. In afară de 
aceasta, Tarde nu a determinat imitaţia ca factor psihic şi nu a analizat mai 
îndeaproape natura ei. Este ea oare o impulsiune inconştientă, un reflex ideo-motor 

sau un act conştient făcut în vederea unui scop? Desigur că imitaţia poate fi consi- 
derată ca un mijloc de uniformizare simpatetică inconştientă, aşa cum e în clanurile 
primitive, sau poate apărea ca o formă a instinctului gregar &, ca o tendinţă de a fi 
la fel cu ceilalţi şi împreună cu ei sau, în sfârşit, poate fi teleologică, atunci când ea 
se face în vederea unui scop raţional bine precizat. 

Tarde, fără a se ocupa mai îndeaproape de aceste lucruri, a văzut în imitație 
numai o simplă formă a repetiţiei universale, ceea ce nu este absolut exact, deoarece 
niciodată imitaţia nu e o copie fidelă, ci ea cuprinde şi elemente noi. De altminteri, 
Tarde însuşi recunoaşte că imitaţia suferă modificări atunci când trece de la un popor 
la altul. De ce? Tocmai pentru că fiecare individ imită o idee, o invenţie, o dorinţă 
aşa cum o vede şi o înţelege dânsul, adăugând astfel ceva din sufletul său, din 
fantezia lui creatoare. Este drept că imitația stabileşte un conformism social, fiind 
chiar un mijloc pentru aceasta şi, într-adevăr, prin ea se realizează o asemănare de 
conduită. Omul e sugestibil şi adoptă uşor idei, sentimente şi mişcări de la alţii care 
au iniţiativa. Conformismul care domneşte în marile mase manifestante sau chiar în 
publicul unui teatru se stabileşte extraordinar de repede Di. Dar Tarde a exagerat 
făcând din imitație singurul element explicativ al vieţii sociale, pentru că în realitate 
ea este numai un mod de adaptare psihică şi numai una dintre forţele socializatoare. 
Pentru explicarea societăţii trebuie să ţinem seama de toţi factorii care o constituie şi 
care îi reglează funcțiunile, iar aceştia sunt diferiţi prin natura şi rolul lor. Alături 
de forţa psihică, de scopurile omeneşti conştiente stau împrejurările istorice în care 
a trăit societatea, fenomenele economice, credinţele religioase etc. Toate acestea nu 
pot fi neglijate sau reduse numai la imitație. Conformismul acţiunilor membrilor 
unei societăţi poate fi explicat — şi aceasta este adevărata explicaţie — prin identitatea 
de scop sau de trebuinţe, nu numai prin imitație. 

În al doilea rând, trebuie să constatăm că teoria lui Tarde se bazează pe o concepţie 
atomistă despre societate, căci în sistemul său societatea se reduce la o simplă 
grupare de indivizi care se imită între ei. Eroarea lui Tarde constă în faptul că el 
consideră pe om ca element care produce societatea, fără a ţine socoteală de carac- 
terul ei de realitate exterioară indivizilor şi superioară lor. Tarde a trecut uşor şi 
repede peste faptul că fenomenele sociale de cele mai multe ori au puterea de a ne 
constrânge, de a ni se impune. 

Pe el nu l-a preocupat aspectul obiectiv al instituţiilor sociale şi nici puterea lor 
de cauzalitate, ceea ce constituie, fără îndoială, o mare lipsă a sociologiei lui. 
Realitatea vie, trăită ne arată însă la tot pasul că societatea e anterioară indivizilor, 
deşi ei sunt purtătorii faptelor sociale şi agenţii sociali. Noi ne naştem într-un anumit 
mediu, găsim forme de viaţă socială constituite şi intrăm în angrenajul lor chiar fără 
voia noastră. Şi tot aşa, societatea persistă şi după dispariţia indivizilor, tocmai 
pentru că relaţiile sociale se concretizează în instituţii obiective, structurale. Am 
arătat şi mai înainte eroarea care se săvârşeşte când psihologia adoptă un punct de 
vedere pur individual şi subiectiv în explicarea chiar a fenomenelor sufleteşti, 
întrucât individul nu poate fi izolat de mediul în care trăieşte. Cu atât mai mult 
societatea trebuie privită în totalitatea ei şi nu considerată ca o juxtapunere de 
elemente individuale. 

Dacă Tarde a afirmat natura spirituală a societăţii, explicând-o însă prin ajutorul 
psihologiei individuale, sunt alţi sociologi care, pentru a evita dificultăţile evidente 

care se pun în calea acestei concepţii, consideră societatea ca un fapt de psihologie 
colectivă. Printre aceştia trebuie să cităm, în primul rând, pe de Roberty %, care 
porneşte de la premisa că societatea din punct de vedere logic premerge individului, 
deşi constă din indivizi. Pentru acest sociolog, ceea ce este individual derivă din 
colectivitate şi ceea ce e psihic din societate, fenomenul psihologic însuşi fiind 
biosocial. Ceea ce se numeşte spirit şi manifestările sale se bazează pe o sumedenie 
de combinaţii ale proprietăţilor materiei şi pe influenţele sociale. Faptul psihologic 
individual este produsul contactului psiho-fizic dintre oameni. Chiar morala nu ar fi 
altceva decât conştiinţa utilității sociale, iar sentimentele altruiste sunt născute şi ele 
din societate şi se transmit prin ereditate. De aici concluzia firească pe care o trage 
autorul că societatea nu e produsul individului, că ea are un psihism colectiv al său, 
care constă dintr-o sinteză de forţe şi care are în sine tendinţa de a se individualiza. 

Aceeaşi idee o prezintă, sub altă formă, şi Izoulet când susţine că sufletul este 
funcțiunea, iar societatea organul care creează aceasta fiuncţiune. Şi tot aşa s-ar putea 
spune despre G. Le Bon, care atribuie rasei un suflet prin care se determină 
caracterul popoarelor. În sfârşit, trebuie să-l cităm neapărat pe Wilhelm Wundt %5, 
care, fiind de acord cu Tarde că fenomenul social e de natură psihologică, nu admite 
totuşi individualismul acestuia. După Wundt, societatea are ca suport pe indivizi, 
dar ea este ceva mai mult decât o sumă de spirite individuale, e un spirit total, real, 
activ. Acest spirit total depinde de acela al indivizilor, dar la rândul său influenţează 
şi modifică pe cel individual. De aceea, societatea apare ca o personalitate cu o 
conştiinţă a ei, care depăşeşte sufletul individului. În cercetările sale sociologice, 
Wundt se ocupă în primul rând de funcțiunile mentale care fac posibilă viaţa 
colectivă şi evoluţia societăţilor şi apoi de studiul produselor obiective ale vieţii 
sociale şi de raportul reciproc dintre ele. 

Între indivizi sunt raporturi de interacţiune, care se continuă şi între seriile de 
generaţii succesive şi care converg într-un moment dat către anumite puncte. Wundt 
recunoaşte necesitatea de a se cerceta faptele sociale în mod obiectiv, aşa cum le 
constată etnologia, statistica şi demografia, el nu se opreşte însă aici, deoarece 
adevărata lor explicare cere neapărat să se studieze şi procesele psihice care le-au 
dat naştere. În acest scop, procedeul pe care-l întrebuinţează dânsul este mai complet 
decât cel al lui Durkheim, căci plecând de la creaţiile obiective ale spiritului, de la 
instituţii, el caută mai departe funcțiunile mentale, motivele, tendinţele, emoţiile care 
au produs aceste instituţii. Principiile şi legile generale prin care explică Wundt 
geneza şi evoluţia fenomenelor sociale sunt următoarele trei: legea cauzalității 
psihice, principiul sintezei creatoare şi principiul heterogoniei scopurilor. Nu voi 
intra aici în amănunte şi nu voi cerceta aspectul particular al fiecărui principiu, aşa 
cum le înfăţişează Wundt în lucrările sale, dar voi arăta în linii generale cum le 
înţelege dânsul. 

Astfel, Wundt face clară şi netă deosebire între cauzalitatea mecanică, prin care 
se explică toate fenomenele naturii şi unde efectul este similar şi echivalent cu cauza, 
şi cauzalitatea psihică, la care constatăm întotdeauna o creştere de energie şi o 
valoare nouă a efectului faţă de cauza producătoare şi unde deci nu poate fi vorba de 
echivalenţa cauzei cu efectul. În domeniul faptelor sociale avem de-a face cu 
fenomene psihice, care sunt astfel supuse acestei legi generale. Principiul „sintezei 
creatoare”, căruia Wundt îi atribuie o foarte mare importanţă în viaţa sufletească în 

genere, căci el explică toate complexele psihice cu ajutorul acestui principiu, este 
factorul pe baza căruia Wundt crede că se construieşte societatea însăşi, care, fiind o 
sinteză de indivizi, are caractere noi, deosebite de acelea ale indivizilor componenți, 
cum are orice sinteză faţă de elementele combinate. Al treilea principiu, care după 
Wundt are o importanţă specială pentru viaţa socială, este acela al „heterogoniei 
scopurilor”. Rezultatele acţiunilor omeneşti pot depăşi ceea ce am aştepta noi de la 
ele, pentru că motivele care determină aceste acţiuni pot fi modificate chiar în cursul 
acţiunii prin intervenţia altor motive secundare şi astfel efectul realizat se poate să 
fie altul decât scopul iniţial urmărit. În felul acesta, rezultatul acţiunii nu coincide 
cu scopul propus. Efectele neprevăzute care apar devin motive noi de acţiune. De 
aceea, e foarte greu să se facă prevederi precise în domeniul faptelor psihice şi sociale. 

Intreaga concepţie a psihologiei colective, care afirmă natura psihică a societăţii, 
e mai aproape de adevăr decât teoria lui Tarde, deoarece ea constată că pentru 
existenţa societăţii e nevoie de anumite legături spirituale între oameni, de o solida- 
ritate a lor, care nu se rezolvă în fenomene de psihologie individuală. 


Cum se vede din analiza de până acum, nu se poate asemăna societatea cu ceva 
mecanic şi nici cu ceva artificial, construit după combinaţii şi calcule matematice, 
pentru că ea este ceva cu viaţă spirituală reală, vie şi spontană. Nici chiar legea 
raţională care impune regularităţi şi uniformităţi de manifestare nu creează societatea, 
aşa că ea apare ca o existenţă naturală de sine stătătoare. De aici nu se poate trage 
concluzia că societatea este un organism, cum a susţinut organicismul, ci numai că 
ea este o organizare conştientă sau, mai exact, o unitate spirituală organizată. 

Deşi societatea e constituită din fiinţe vii, din indivizi care activează şi prin a 
căror manifestare se produc fenomenele sociale, totuşi ea nu se rezolvă în indivizi şi 
nu se reduce la ei. Dacă psihologismul lui Tarde duce la atomism şi individualism, 
interpretarea psihologiei colective cercetează mai mult latura psihologică decât cea 
socială a fenomenelor sociale. 

Deşi foarte mulţi sociologi afirmă hotărât natura spirituală a societăţii, sunt totuşi 
unii care, recunoscând că socialul se naşte prin acţiunea reciprocă dintre spirite, 
ajung însă la concluzia că interumanul nu este totuna cu spiritualul. Leopold v. Wiese 
reprezintă în mod tipic aceasta părere, căci după dânsul socialul este un amestec de 
fizic cu spiritual sau „un curent continuu de fenomene cu un caracter foarte ames- 
tecat” 5%. Desigur că se poate naşte uşor această impresie, pentru că adeseori în viaţa 
socială lucrurile materiale par a avea un rol de seamă şi acestea nu au nimic spiritual 
în ele. Aceasta este prima impresie, căci dacă cercetăm lucrurile mai îndeaproape, 
vedem că nu tot ceea ce se numeşte material este de natură fizică, ci unele din 
fenomenele zise materiale au şi ele o natură spirituală. De altminteri, L. v. Wiese 
însuşi observă că aceste lucruri sunt numai nişte auxiliare care servesc pentru a se 
putea stabili legături între oameni. 

Noi am arătat mai înainte modul cum concepem societatea, ca un tot funcțional 
în vederea unor scopuri. Prin urmare, depăşind vechea concepţie organicistă sau 
celelalte teorii care au caracter substanţialist, am ajuns la concluzia că societatea 
este o totalitate de relaţii interindividuale, obiectivate şi concretizate în instituţii ©. 

După cum se vede, noi punem la baza societăţii ideea de relaţie, care prin natura 
sa credem că este anti-substanţialistă. Recunoaştem că acest mod functionalist de a 

privi şi înţelege realitatea socială poate întâmpina dificultăţi, pentru că în genere noi 
avem o deprindere substanţialistă de a gândi lucrurile şi fenomenele. Dumnezeu, 
cauza, societatea, toate aceste noţiuni au fost concepute ca având un substrat durabil 
de natură substanţială. E adevărat că în secolul al XIX-lea gândirea filosofică a 
început a se îndrepta în altă direcţie, deoarece conceptul de „substanţă” ridica prea 
multe dificultăţi în explicarea ştiinţifică. Şi atunci, pornindu-se de la ceea ce 
observăm noi în realitate şi care se reduce la raporturi sau însuşiri, la stări sau 
acţiuni, s-a părăsit ideea de substanţă, de lucru în sine, considerându-se drept obiect 
al cunoaşterii numai aceste relații. Aici este meritul pozitivismului în special. Dar 
cum mentalitatea substanţialistă nu a dispărut aşa de repede, sunt şi astăzi sociologi 
care, recunoscând că fenomenele sociale sunt relaţii interindividuale, întemeiază 
totuşi societatea pe bază substanţialistă. În fond, relaţiile depind una de alta, se 
influenţează şi se înlănţuie laolaltă, îmbrăcând aspectul cauzal. În ceea ce priveşte 
conceptul de societate, în explicarea lui se repetă aceeaşi situaţie ca şi în evoluţia şi 
explicarea ideii de suflet. După cum în secolele trecute sufletul era conceput ca o 
substanţă care produce diferitele fenomene psihice : inteligenţa, memoria, asociaţia 
stărilor de conştiinţă, afectivitatea, voinţa etc., pentru a se ajunge mai târziu la o 
concepţie ştiinţifică, la acrualism, pentru care sufletul nu este decât o totalitate de 
fenomene psihice, de acte, tot aşa s-a întâmplat şi cu societatea. Ea nu trebuie 
concepută ca ceva misterios, în sine, care produce diferite forme de manifestări, ci 
ca o totalitate de funcțiuni actuale, în raporturi de interdependenţă, având ca purtători 
activi pe indivizi, consideraţi ca nişte cantităţi spirituale prin a căror sinteză se naşte 
un tot cvasisubstanţial. 

În acest sens am afirmat noi mereu că societatea este de natură spirituală şi că 
astfel fiind, ea trebuie privită şi explicată prin ajutorul unor metode adecvate. Dar 
dacă societatea este spirit, se pune problema: care anume funcţiune spirituală este 
dominantă în procesul de alcătuire a socialului? Care este elementul fundamental 
prin care se formează această unitate transpersonală, societatea ? Sau, transpunând 
problema în termeni metafizici ` care este esența acestei unități spirituale — societatea ? 

Ca în toate problemele de acest fel, ne găsim şi aici în faţa mai multor răspunsuri, 
care alcătuiesc tot atâtea teorii şi sisteme filosofice şi sociale. Astfel, s-a susţinut că 
ceea ce uneşte pe oameni în societate este comunitatea de idei, că solidaritatea umană 
se întemeiază pe bază raţională şi că întreaga structură şi evoluţie socială coincide 
cu evoluţia intelectuală. Prin urmare, ideea ar fi dominantă şi de ea depind toate 
celelalte funcțiuni sociale. Aceasta este o concepţie. 

Alţii au explicat societatea nu prin rațiune, care e ceva rece şi care poate izola 
mai mult pe oameni, lăsându-l pe fiecare deoparte cu concepţiile şi ideile sale critice, 
ci în comunitate indivizii se simt legaţi prin impulsiuni cărora nu le pot rezista şi a 
căror putere de atracţie întunecă raţiunea, înăbuşind orice spirit critic — şi acestea ar 
fi de natură afectivă. Iată o a doua teorie. Şi, în sfârşit, alţii au văzut în societate o 
uniune de oameni pe baza interesului sau a unui scop pe care îl urmăresc împreună 
şi pentru realizarea căruia ei luptă laolaltă, suferind sau bucurându-se cu toţii. Şi 
astfel s-a formulat o a treia teorie, de altă natură decât primele două. Le vom analiza 
pe fiecare, arătând argumentele pe care se sprijină, precum şi dificultăţile pe care le 
întâmpină. Amintim însă de la început un fapt, anume constatarea, pe care o poate 
face oricine, că şi în acest domeniu al sociologiei se repetă, sub altă formă, discuţia 
care a avut loc atâta vreme în psihologie în jurul problemei unităţii psihice, unde s-a 
încercat reducerea varietăţii fenomenelor fie la intelect, fie la afect, fie la voinţă, 
ajungându-se în cele din urmă la concluzia că în această unitate poate domina într-un 

anumit moment aspectul cognitiv, în altul cel emoţional sau volitiv, fără ca prin 
aceasta ele să se poată reduce unul la altul. Fenomenele psihice, ca şi cele sociale, 
se întrepătrund şi e foarte greu să deosebim limitele lor, să arătăm unde sfârşeşte 
unul şi începe altul. Acelaşi lucru şi în viaţa socială, în care individul e prins cu tot 
sufletul său, cu întreaga sa conştiinţă. Dar să analizăm trăsăturile caracteristice 
generale ale fiecăreia dintre cele trei concepţii menţionate. 


Intelectualismul sociologic porneşte de la ideea că acest fapt spiritual care este 
societatea se bazează pe conştiinţa asemănării oamenilor care se găsesc legaţi laolaltă 
într-un grup social. Astfel, D. Brinton ®, fără a fi un reprezentant al acestei teorii 
intelectualiste, susţine totuşi că la baza relaţiilor sociale şi a grupului social este 
conştiinţa similitudinii spirituale, căci dacă societăţile se deosebesc prin caractere 
fiziologice şi anatomice, nu mai puţin însă elementul cel mai deosebitor e conştiinţa 
lor. Şi animalele pot avea asemănare în diferite regiuni şi împrejurări şi mai ales ele 
sunt asemănătoare prin instincte, întrucât în genere reacţionează la fel faţă de acelaşi 
excitant exterior. Dar aceasta nu e de ajuns pentru a putea trage concluzia că acest 
conformism al lor este social. Ele pot simţi la fel şi pot face acţiuni asemănătoare, 
fără ca prin aceasta să formeze o societate, pentru că nu-şi dau seama de asemănarea 
lor. Numai cei care se aseamănă şi-şi dau seama raţional de această asemănare 
alcătuiesc o societate propriu-zisă. De aceea, zice Giddings, schimbul de idei la 
indivizi care se aseamănă produce fenomene sociale TI. Societatea umană, în opoziţie 
cu cea animală, care este instinctivă, apare ca produs al raţiunii, căci ea este 
„rezultatul avantajelor percepute” şi se realizează din ce în ce mai mult, proporţional 
cu aceste avantaje, iar facultatea care le percepe este intelectul %. Intelectualismul 
propriu-zis este reprezentat de Aug. Comte, care de altminteri şi-a constituit întregul 
său sistem de gândire sociologică pe baza ideii şi a evoluției ei”. Din însăşi clasifi- 
carea ştiinţelor se vede ideea sa fundamentală, care este afirmarea unităţii şi 
continuității intelectuale, bineînţeles în diferite grade. Societatea, în concepţia lui 
Aug. Comte, se bazează pe o dependenţă reciprocă între cei care o compun, pe o 
solidaritate a lor. Ceea ce se numeşte în genere „ordinea socială” nu este altceva 
decât armonia elementelor componente, iar aceasta se realizează numai prin armonia 
ideilor, căci orice fel de ordine presupune neapărat o concepţie raţională. De aceea, 
în diferitele forme de societăţi, începând cu cele mai primitive şi sfârşind cu cele 
mai civilizate, se constată că aceea este cea mai închegată şi mai perfectă, în care 
consensul de idei al indivizilor este mai puternic şi mai constant. Prin urmare, nu 
este de ajuns să existe o unitate de reacţiuni sau chiar de sentimente, ci trebuie să 
existe această solidaritate de idei. 

Dar rolul intelectului ca factor esenţial pentru societate se vede şi mai bine dacă 
privim societatea nu numai în structura sa, ci în schimbarea, în evoluţia ei, care 
pentru Aug. Comte se confundă cu progresul social. După teoreticianul pozitivismului, 
în afară de mediul biologic, prin care se înţelege rasa, solul, clima, toate alcătuind 
condiţiile externe în care trăieşte societatea — şi care pot grăbi sau împiedica transfor- 
marea societăţii, în afară de înmulţirea populaţiei şi de luptele sociale, factorul cel 
mai important care dă direcţia evoluţiei sociale este cel spiritual, şi anume intelectul. 
Pentru a se putea face o schimbare sau pentru reforma societăţii, trebuie să se înceapă 

cu schimbarea mentalităţii ei, cu reorganizarea ideilor, ceea ce atrage după sine în 
mod firesc modificarea moravurilor şi, în urmă, a instituţiilor sociale. Toate revoluțiile 
sociale mari s-au născut atunci când spiritele au devenit revoluţionare. Societatea, 
zice Aug. Comte, este o organizare de idei, de aceea modul cum evoluează ideile 
determină şi formele de schimbare ale societăţii. Pornind de la această concepţie, 
Comte aplică teoria pozitivismului, susţinând că fazele de evoluţie ale societăţii 
omeneşti sunt identice cu acelea ale evoluţiei inteligenţei şi că, prin urmare, aceeaşi 
lege se aplică pretutindeni, adică legea celor trei stări. Nu ne ocupăm aici deloc de 
formele diferite în care istoria gândirii filosofice constată această lege la Turgot şi 
nici la S. Simon, predecesorii lui Aug. Comte, ci ne mărginim doar a expune esenţialul 
concepţiei lui Comte. 

Se ştie că el a deosebit trei stadii sau trei faze succesive prin care a trecut inteligenţa 
omenească în dezvoltarea sa şi care au dat o anumită fizionomie ştiinţelor, fiecare 
fază însă reprezentând un progres faţă de cea anterioară. Astfel, cea dintâi fază, în 
care spiritul şi societatea sunt dominate de credinţă şi magie, are un caracter religios. 
__ Fantezia era atunci funcțiunea cea mai activă, prin care omul privea totul. 
Incepând cu fetişismul, când avem de-a face cu un cult direct şi personal şi când 
singura formă de organizare socială e familia, continuând cu politeismul, când apare 
teocraţia o dată cu clasa preoţilor, precum şi sclavia, care trebuie considerată ca un 
semn de civilizaţie mai avansată, deoarece nu se mai omoară prizonierii de război, 
ci ei sunt luaţi numai ca sclavi, devenind muncitori la câmp sau meseriaşi, şi sfârşind 
cu monoteismul, care trece dincolo de forma naţională a societăţii, liberând spiritul 
de lanţurile sclaviei trupeşti, faza teologică a cunoaşterii şi a societăţii reprezintă cea 
mai veche şi mai primitivă etapă a evoluţiei umane. Dar ideea nu este în ea însăşi 
statică, ci se schimbă, spiritul evoluează şi atunci explicarea naturii începe să se facă 
în alt mod, iar viaţa socială, în consecinţă, capătă un alt aspect. Din secolul XIII şi 
până la Revoluţia franceză urmează o a doua fază, în care spiritul şi societatea au o 
înfăţişare nouă. E faza metafizică, care reprezintă, faţă de etapa anterioară, o atitudine 
critică, dezorganizatoare, căci în locul zeilor atotputernici apare acum credinţa în 
entităţi abstracte şi raţionale. Vechea disciplină clericală suferă o puternică lovitură 
prin protestantismul lui Luther, care proclamă dreptul libertăţii de conştiinţă, iar 
dogma însăşi e atinsă prin calvinism. În locul teismului se introduce deismul. În 
sfârşit, reorganizarea spirituală şi socială se face în cea de-a treia fază evolutivă, 
numită pozitivistă, când predomină autoritatea spirituală propriu-zisă, când în locul 
instinctelor şi pasiunilor domneşte raţiunea, când cunoaşterea umană nu se mai 
îndreaptă spre entităţi metafizice, ci se mulţumeşte să prindă relaţiile dintre oameni 
accesibile minţii noastre, când apar invenţii şi societatea trece de la tipul militar la 
cel industrial, când etica dobândeşte caracter social şi când se proclamă în sfârşit 
sociocraţia. lată în câteva cuvinte modul cum explică Comte evoluţia spirituală şi 
cea socială, care coincid şi în care societatea urmează transformărilor ideilor. 

E drept că Aug. Comte, a cărui doctrină este atât de cuprinzătoare, a confundat 
procesul de diferenţiere dintre religie, metafizică şi ştiinţă cu procesul de transfor- 
mare şi de evoluţie şi ca atare a putut susţine această netă separație între diferitele 
etape ale spiritului, afirmând că pozitivismul este ultima — ceea ce nu pare cu nimic 
justificat în mod teoretic. Diferenţierea aceasta s-a produs treptat, în timp, dar din 
acest fapt nu se poate deduce că ea este în fond şi un proces de evoluţie necesară. 
Aceasta cu atât mai mult cu cât şi astăzi în unele domenii de cunoaştere nu se poate 
spune că ne găsim în faza pozitivistă, întrucât se constată că suntem încă în cea 
teologică. Aşa că cele trei etape spirituale nu reprezintă, în totalitatea lor, trei 
momente succesive. In afară de aceasta, trebuie să menţionăm că Aug. Comte nu s-a 

preocupat decât de factorul intelectual, ca şi cum acesta ar fi concentrat în sine toate 
forţele sufleteşti. El a neglijat rolul sentimentului ca factor dinamic. E drept că în a 
doua perioadă a vieţii sale, numită „epoca subiectivă”, în care apare Sistemul de 
politică pozitivă de la 1851, Comte acordă sentimentului o deosebită importanţă, 
făcând din el elementul pe care se bazează Umanitatea (le grand Etre). 

Desigur că ideile au rolul lor de seamă în viaţa socială şi evoluţia lor nu rămâne 
fără influenţă asupra tuturor celorlalte fenomene sociale. Prin ele se poate modifica 
activitatea socială, ele creează acel mediu social prielnic pentru dezvoltarea unei 
societăţi într-un anumit fel şi fără îndoială că a fi în relaţie unul cu altul înseamnă 
pentru oameni a avea conştiinţă de această relaţie, dar ceea ce mână pe oameni să se 
grupeze laolaltă este altceva mai puternic decât ideea, e acea tendinţă către comu- 
nitate, în care fiece individ se simte bine şi-şi poate satisface mai uşor interesele, 
simțindu-se în acelaşi timp mai sigur. În societatea primitivă, mai bine ca oriunde, 
se poate vedea că deşi există o comunitate de idei, aceasta nu e produs al unui 
consensus conştient, reflectat, ci sunt alte elemente care au creat-o şi o menţin. Tot 
aşa, în societatea civilizată, diversitatea de idei şi de concepţii nu împiedică existenţa 
şi durata societăţii — ceea ce înseamnă că esenţa acestui întreg spiritual e ceva mai 
mult decât o comunitate intelectuală. De aceea, alţi gânditori au încercat să explice 
societatea printr-o altă forţă sufletească decât raţiunea, anume prin sentiment. 

In literatura sociologică, adeseori găsim afirmată ideea că familia este prima şi 
cea mai originară formă de societate. Aceasta se explică prin faptul că mulţi văd 
într-însa o realitate bazată fie pe trebuinţa de reproducere, fie pe existenţa unor 
sentimente tandre de iubire care leagă pe toţi membrii ei. De aici s-a tras concluzia 
generală că temeiurile ei trebuie să fie identice cu acelea ale întregii societăţi — şi 
astfel s-a ajuns la concepţia că societatea are o bază moral-afectivă, familia fiind 
numai o celulă, un element component al întregului social. Simpatia dintre bărbaţi, 
zice un gânditor german, produce un fel de identificare psihică, o comunitate a lor. 
Foamea şi iubirea, se spune în general, sunt primele impulsiuni care au adunat pe 
oameni laolaltă şi numai prin simpatia durabilă care s-a născut între ei se poate 
explica solidaritatea care-i ţine uniţi. Cei ce au suferit şi s-au bucurat împreună se 
simt legaţi între dânşii, formează o comunitate permanentă. Prin urmare, trebuinta 
de iubire, care începe de la anumite persoane şi se întinde până la Univers în între- 
gimea sa, aceasta ar fi esenţa societăţii. 

In special însă Benjamin Kidd este acela care a afirmat rolul sentimentului ca o 
forţă fundamentală pentru societate. Nu raţiunea a determinat unitatea şi evoluţia 
socială, zice dânsul, pentru că inteligenţa serveşte numai „să cultive un teren 
câştigat”, dar „prin ea însăşi ea nu are posibilitatea de a cuceri acest teren” ?. În 
special sentimentul religios trebuie considerat ca factorul care constituie fundamentul 
societăţii şi ca motorul evoluţiei sale. Rațiunea nu poate fi esenţială pentru societate, 
deoarece cu cât se dezvoltă mai mult, cu atât se formează personalităţi mai individuali- 
zate şi, mai ales, mai individualiste, care sunt puţin accesibile disciplinei stringente. 
Or, organismul social cere neapărat subordonarea individului faţă de realitatea 
socială. Dintre sentimente, acela care e mai puternic şi care poate lega pe oameni 
mai strâns între ei, făcându-i să fie uniţi, să se supună autorităţii, să se iubească şi 
să respecte mai mult normele moral-sociale este sentimentul religios. Religia, zice 
Kidd, a ajutat toată evoluţia şi progresul social. Istoria umană se reduce în fond la 
istoria sistemelor de religii, bazate pe evoluţia credințelor religioase. Sentimentul 
religios ţine pe oameni în frâu, făcându-i să renunţe la egoism şi astfel să se apropie 

unul de altul. Nici o sancţiune raţională omenească contra acţiunilor antisociale nu 
ar fi posibilă dacă n-ar exista sancţiunea religioasă supraraţională ”. 

Toate societăţile primitive sunt bazate pe ideea de suprafiresc, iar normele de 
conduită sunt numai aplicarea tabu-urilor religioase. În societatea civilizată în care 
trăim, coeziunea socială e produsul altruismului, care s-a dezvoltat din ce în ce mai 
mult o dată cu răspândirea creştinismului. Superioritatea societăţii moderne asupra 
celei antice, spune Kidd, constă tocmai în sensibilitatea mai mare pe care o au acum 
oamenii faţă de suferinţa semenilor şi în blândeţea acţiunilor lor. Creşterea forţei 
altruismului ar explica astfel toate mişcările sociale şi politice. Organizarea şi 
transformarea societăţii s-ar datora deci nu inteligenţei, ci sentimentului, şi anume 
celui religios, care determină „subordonarea intereselor personale şi prezente ale 
individului faţă de interesele viitoare ale societăţii” %. 

Legăturile dintre oameni înlăuntrul societăţii adeseori se stabilesc tot pe bază de 
simpatie. Astfel, ceea ce se numeşte în genere prietenie nu e decât iubirea spirituală 
dintre persoanele care au o înrudire psihică şi care se simt mai aproape una de alta. 
Simpatia şi iubirea se iradiază şi produc comunitate sufletească, înţelegere, solida- 
ritate. De aceea se atribuie aşa de mare importanţă sentimentului. Atunci când 
cercetăm caracterele unei epoci, ale unei familii, ale unui popor sau ale unei naţiuni, 
le vom cunoaşte şi le vom înţelege mai bine dacă ne vom da seama de preferinţele şi 
aprecierile oamenilor, de ceea ce iubesc şi dispreţuiesc ei, de ceea ce numeşte M. 
Scheler ethos, care în fond este ordinea iubirii şi a urii TP. Scheler merge chiar mai 
departe, susţinând că iubirea este izvorul spiritului şi al raţiunii înseşi %. 

Nu se poate nega, într-adevăr, că societatea primitivă are un caracter religios, 
căci totemismul este factorul care determină toate legăturile şi relaţiile dintre 
membrii clanului nediferenţiat, care el însuşi apare numai ca un mod de manifestare 
al acelei forme suprafireşti numită mana, orenda, dema etc. Şi cu toate acestea, nu 
este posibil să se explice societatea prin sentiment, chiar dacă el este o impulsiune 
trecătoare în asocierea indivizilor şi în procesul de transformare socială, căci unitatea 
spirituală care este societatea e mai complicată şi mai durabilă decât reacţiunile 
afective ale indivizilor. Sentimentul e o funcţie psihică subiectivă, foarte subiectivă 
şi care are un pronunţat caracter individualist. Ca atare, el nu poate armoniza 
trebuinţele şi interesele oamenilor. În societate omul participă cu toată fiinţa sa, 
suportând puterea de constrângere a ei, care îi formează şi-i modifică mentalitatea, 
îi schimbă ideile sale proprii şi îi sugerează altele, îi transformă sentimentele şi îi 
imprimă tendinţe noi. După cum nu se poate reduce societatea la un consensus de 
idei, tot aşa nu se poate reduce nici la o solidaritate emoţională. Aceasta cu atât mai 
mult, cu cât sentimentele sunt foarte variabile şi parcurg o scară cu mai multe trepte, 
trecând de la forme pozitive de afirmare şi realizare la cele mai negative şi mai 
destructive înfăţişări. Desigur, Kidd are dreptate când vorbeşte despre marea 
influenţă a religiei în societăţile primitive, despre puterea prescripţiilor religioase, 
dar religia acestor popoare nu este ceva subiectiv, iar elementul afectiv — religio- 
zitatea — nu apare ca un moment personal şi conştient în viaţa individului. Teama de 
sancţiunea suprafirească este într-adevăr foarte puternică, dar ce s-ar întâmpla cu 
societatea care a ieşit din faza unei astfel de organizări pe bază de religie dacă esenţa 
ei ar fi numai un asemenea sentiment subiectiv ? 

A rămas să cercetăm acum şi o a treia concepţie, care întemeiază societatea pe 
baza voinței, considerând acest fenomen psihic drept elementul determinant şi dominant 
al ei. E teoria numită a voluntarismului sociologic, care, trebuie să recunoaştem, 
raliază o mare majoritate a sociologilor. Dacă societatea este, cum am arătat mai 
înainte, o totalitate de relaţii interindividuale, obiectivate şi concretizate în instituţii, 
atunci în mod firesc natura relaţiei va indica ce este dominant în unitatea socială. 
Or, când vorbim despre relaţie între persoane, ne gândim neapărat la acțiune, la 
ceva care se manifestă în anumite forme. Pot fi mai mulţi oameni care să aibă aceeaşi 
ţintă, dacă însă nici unul nu activează în această direcţie şi pentru toţi, nu se poate 
spune că ei formează o societate. Aceasta se constituie numai atunci când un conţinut 
psihic comun mai multor indivizi creează o legătură între ei şi când această legătură 
se manifestă printr-o acţiune care îi priveşte pe ei în grup. Astfel, de exemplu, la 
începutul secolului XVIII, numeroşi emigranţi germani au pornit spre America, 
fiecare fiind călăuzit de planurile şi dorinţele sale personale, dar s-au grupat mai 
apoi laolaltă în statul Iowa şi au alcătuit comunitatea amana, căreia i-au dat chiar o 
organizaţie comunistă. Sau tot aşa, naufragiaţii de pe un vapor, câtă vreme se luptă 
fiecare cu valurile pentru a scăpa de moarte, reprezintă o simplă unitate fizică ce 
este preocupată numai de soarta sa, de îndată ce ajung însă la mal, pe o insulă pustie 
şi se gândesc cum să-şi procure hrana, cum să se apere contra fiarelor, cum să se 
adăpostească, ei încep a lucra împreună, având un scop comun şi împărţindu-şi 
munca. Atunci formează ei în mod spontan o societate. Ceea ce îi leagă pe toţi 
laolaltă, indiferent de concepţiile lor despre lume şi de sentimentele lor, este scopul 
pe care-l urmăresc toţi prin sforţări unite. Rațiunea şi sentimentul pot izola pe 
oameni, voinţa însă îi adună, îi uneşte şi îi ţine grupaţi laolaltă. 

Voința omenească are anumite caractere ale sale, prin care se poate explica întregul 
ei mecanism. Dacă toate celelalte fenomene din Univers sunt supuse procesului de 
cauzalitate, unei cauzalităţi naturale mecanice, voinţa şi acţiunea omenească sunt însă 
dominate de un alt element, anume de scop, având un caracter teleologic. Sau, cum 
spune atât de expresiv Ihering, întrebuinţând un exemplu simplu, dar concludent: 
piatra cade pentru că, pe când omul lucrează pentru ca. Prin urmare, în viaţa omului 
avem totdeauna a face cu reprezentarea anticipată a unui lucru pe care voinţa trebuie 
să-l realizeze. Unde nu este un scop de realizat, nu avem acţiune, ci un simplu 
fenomen fizic. Fenomenele fizice se explică prin ajutorul cauzalităţii, care dă omului 
putinţa de a le cunoaşte, pe când acţiunile omeneşti trebuie cercetate şi înţelese în 
mod teleologic, prin ajutorul ideii de finalitate. Dar dacă voinţa este un element 
dominant pentru viaţa activă a individului, în societate avem de-a face oare cu aceeaşi 
formă de voinţă sau cu alta? Simpla manifestare a voinţei individuale este suficientă 
pentru explicarea fenomenelor sociale sau există un alt fel de voinţă? S-a vorbit 
despre o voinţă socială. Există o astfel de voinţă ? Şi ce este ea? 

Unii au văzut în aşa-zisa voinţă socială numai generalizarea sau întinderea unei 
voințe individuale asupra altor voințe. Gumplowicz, de pildă, susţine că nu poate fi 
vorba de o voinţă generală sau comună a unui popor sau a unui grup oarecare, căci 
nu există decât voințe individuale, egoiste care se luptă între ele şi din această 
opoziţie a lor rezultă un fel de echilibru, a cărui formă de exprimare este dreptul ”. 
G. Ratzenhofer, considerând procesul social ca un raport de forţe între voinţele 
individuale, deosebeşte voințe active sau agresive şi voințe pasive sau defensive %. O 


97. Gumplowicz, Un programme de Sociologie, in „Les Annales de l’Institut International de Sociologie”, 
t. I, Paris, 1895. 
98. Gustav Ratzenhofer, Die soziologische Erkenntnis, Leipzig, 1898, pp. 285-286. 


CE ESTE SOCIETATEA : NATURA ŞI ESENȚA EI 257 


minoritate de oameni cu voinţă tare supune pe ceilalţi, care sunt personalităţi slabe 
şi cu voinţă pasivă. În modul acesta conducătorul impune voinţa sa celorlalţi, 
formulând el interesul colectivităţii şi alcătuind astfel aşa-numita voinţă socială. În 
realitate însă, voinţa socială nu se poate identifica celei individuale, ci cel mult s-ar 
putea considera uneori ca un compromis al voinţelor individuale în raport cu valoarea 
forţei lor. Individul se supune acestei voințe, care rezultă din cele individuale, 
deoarece chiar propriile sale interese sunt satisfăcute o dată cu ale celorlalţi prin 
această voinţă. 

Ideea de voinţă socială o găsim precizată destul de bine încă din secolul al XVIII-lea 
în concepţia lui J.J. Rousseau, care face deosebire între voința generală şi voința 
tuturor. Aceasta din urmă este, pentru dânsul, numai o sumă, o adunare de voințe 
individuale, un fel de consensus care se poate observa adeseori la grupurile mici, în 
care toţi îşi exprimă aceeaşi dorinţă şi iau o hotărâre pe care o poate executa fiecare 
în parte, după cum poate să şi renunţe la ea. „Voința generală” însă este ceva mai 
mult decât o sumă de voințe individuale, având în plus ceva, care se impune tuturor. 
Această voinţă stăpâneşte pe indivizi, fiind baza oricărei societăţi organizate şi a 
statului. Ea rămâne constantă şi deasupra indivizilor. Prin urmare, în voinţa socială 
nu stă pe primul plan concordanța voinţei indivizilor, ci ea este voinţa unui tot 
colectiv, chiar dacă apar glasuri individuale contrare. Din cele expuse până acum se 
poate trage concluzia că voinţa socială nu este o sumă numerică a voinţelor indivi- 
duale, nici un rezumat al relaţiilor acestor voințe. Observatorul şi cercetătorul social 
pot vedea în mod practic în ea o medie a voinţelor individuale, mai ales că în anumite 
societăţi sau în anumite ocazii de manifestare ale grupelor sociale acţiunile se 
hotărăsc cu majoritate de glasuri. Poporul îşi manifestă voinţa sa prin vot, iar acesta 
se calculează numeric şi rezultatul lui este considerat ca expresia voinţei poporului, 
tocmai pe baza majorităţii, deci pe o medie a voinţei indivizilor. W. Wundt desem- 
nează voinţa socială cu numele de „voinţă integrală” sau „totală”, văzând în ea nu o 
sumă de voințe individuale, nici extinderea puterii unuia asupra altuia, ci o rezultantă 
care cuprinde în sine diferite direcţii de voinţă, motive convergente de acţiune, ca şi 
motive divergente. „Voința individuală, zice dânsul, apare faţă de cea integrală sau 
totală ca modul de exprimare emoţional-individual al unei fiinţe vii, izolate faţă de 
limbă” %. Această voinţă socială cuprinde deci în sine unitatea şi diversitatea şi se 
exprimă în instituţii juridice, în familie, în mitul moştenit de la strămoşi, în care ei 
văd chiar forţe suprafireşti etc. 

Voința socială, fără a fi deci o substanţă de sine stătătoare, ci numai o unitate 
generală de voințe, e o forţă care are putere de cauzalitate. Ea stabileşte un conformism 
în acţiunile şi atitudinile indivizilor, dovedindu-se astfel o realitate foarte importantă. 
Din punct de vedere psihologic, desigur că ea presupune existenţa unor conţinuturi 
psihice identice sau similare în sufletul oamenilor, cum ar fi scopurile pe care trebuie 
să le urmărească în comun, dar ea depăşeşte pe fiecare în parte. Dovada cea mai 
evidentă o constituie modul de funcţionare al statului. Într-adevăr, statul este o organi- 
zaţie politică în care un număr mic, restrâns de conducători hotărăşte, iar hotărârile 
lor sunt valabile pentru toţi cetăţenii cărora li se impun. Ei reprezintă statul, ei voiesc 
pentru ceilalţi indivizi. Şi cu toate acestea, voinţa lor, care prin faptul că ei deţin 
puterea s-ar putea identifica cu voinţa socială, trebuie să fie acceptată de cetăţeni 
pentru a fi valabilă, căci dacă aceştia nu-şi dau asentimentul, se produc tulburări, se 
nasc nemulțumiri mari, care ajung chiar la revoluţie. Reprezentanţii voinţei sociale 

nu-şi pot impune propria lor voinţă individuală numai prin teama de pedeapsă pe 
care o pot provoca în sufletul indivizilor conduşi, căci aceasta nu e durabilă şi nu 
produce decât un conformism exterior, care la prima ocazie se poate distruge. Prin 
urmare, este nevoie de o conştiinţă comună, de o colaborare, de consimţirea celor 
care ascultă de comandă. Astfel, voinţa socială nu se reduce numai la hotărârea celor 
care comandă şi nu constă numai în generalizarea, prin orice mijloace, a voinţei lor 
personale, ci este nevoie de consimţirea celorlalţi, de acea medie generală care nu 
este numai o sumă de voințe individuale. Ca atare, voinţa socială există ca o realitate 
care-şi are baza şi în voinţele individuale, dar care există şi mai presus de fiecare în 
parte, fiind o rezultantă totală. 

Ea este un element esenţial al conştiinţei sociale, prin care se formează şi trăieşte 
societatea. Din interesele, tendinţele, sentimentele comune se nasc coordonarea şi 
cooperarea socială, se nasc instituţii comune, care apar chiar ca forme impersonale 
de voinţă. Voința socială este evidentă în diferitele forme de asociaţie, în societăţile 
comerciale, în asociaţiile ştiinţifice, în adunările profesionale etc. Indiferent dacă 
individul vrea sau nu, la vârsta prevăzută de lege el trebuie să facă serviciul militar, 
indiferent dacă este entuziasmat sau nu, el trebuie să meargă la război când patria 
cere aceasta, pentru că voinţa socială, deşi e şi în noi, este şi mai presus de noi, 
pentru că ea cuprinde şi acordul şi dezacordul, unitatea ca şi diversitatea. Dacă în 
toate aceste forme de societate ideea de scop comun apare clar, nu sunt oare şi alte 
forme în care legătura dintre indivizi să pară a fi de altă natură şi determinată de 
altceva decât de vreun element voluntar ? Iată, de exemplu, familia, în care ceea ce 
uneşte pe părinţi şi copii este parcă nu voinţa şi scopul, ci o profundă legătură de 
afectivitate. Se mai poate spune atunci că esenţa societăţii este voinţa ? 

Ferdinand Tönnies, care consideră toate unităţile sociale, inclusiv familia, ca 
produse ale unei voințe — el fiind cel mai important reprezentant al voluntarismului 
social —, deosebeşte două feluri bine distincte de voinţă, şi anume: 1) voința speței 
(Wesenswille), o voinţă naturală, în care e cuprinsă toată fiinţa omului, cu gândirea 
şi afectivitatea sa, şi 2) voința personală (Kiirwille), de natură reflexivă, conştientă, 
produsă de gândire. Cel dintâi fel de voinţă stabileşte o unitate absolută a instinctelor, 
sentimentelor şi dorințelor individului. Ea e o realitate naturală, existentă în noi, cu 
care ne naştem şi de care nu ne dăm chiar seama. Este, cum spune Tönnies, 
„echivalentul psihologic al trupului omenesc sau principiul unităţii vieţii” 1%. Această 
voinţă e ceva vegetativ şi oarecum animalic, căci deşi devine psihică, ea are totuşi o 
existenţă latentă, care trăieşte şi activează în om indiferent de conştiinţa lui. E o 
voinţă pe care speța o transmite descendenților şi în baza căreia se formează şi se 
dezvoltă comunitatea familială. Între membrii acestei comunităţi este mai întâi o 
legătură de sânge, prin care se stabilesc raporturi între părinţi şi copii, între fraţi, 
între părinţi. Mai târziu ea se transformă într-o comunitate de convieţuire, de loc, 
pentru a deveni apoi o comunitate de cooperare. În astfel de unităţi sociale există un 
consensus general, o înţelegere tacită, nu contractuală, având ca bază a ei tocmai 
această voinţă a speţei, care determină un psihism comun tuturor membrilor din 
astfel de comunităţi, fără ştirea şi fără intenţia lor. 

A doua formă de voinţă este cea personală, ale cărei caractere sunt cu totul 
deosebite de cele dintâi, căci aceasta este o voinţă conştientă de sine, produsă de 
gândire şi variabilă după indivizi, care sunt călăuziţi în toate acţiunile lor de scopuri 
şi interese. Printre acestea joacă adeseori un rol important utilitatea proprie, 

egoismul, orgoliul etc. Acest fel de voinţă este instrumentul prin care individul se 
poate emancipa de grupul originar căruia îi aparţine. Primul fel de voinţă este 
esenţial pentru ceea ce numeşte Tönnies comunitate (Gemeinschaft), cel de-al doilea 
creează societatea propriu-zisă (Gesellschaft). Comunitatea este o unitate de viaţă în 
care legătura oamenilor se exprimă prin plăceri comune, prin obiceiuri şi amintiri 
comune, care însă nu au fost voite şi alese de individ, ci speța le-a voit şi le-a impus. 
Societatea propriu-zisă se bazează, din contra, pe hotărâri voite, pe interese conştiente 
şi idei gândite, în ea individul vrea el singur şi se găseşte împreună cu aceia cu care 
în mod intenţionat urmăreşte acest scop comun. 

În felul acesta, toate formele de societate au ca element esenţial, constitutiv, 
voința, fie că ea se prezintă sub aspectul conştient al interesului, cum susţine A. 
Small, pentru care societatea este „o interdependenţă de interese”, fie că apare în 
forma aceea naturală şi constrângătoare de voinţă a speţei, cum îi zice Tönnies. În 
orice caz, societatea există numai acolo şi atunci când există acţiune şi scop. 
Distincția pe care o face Tönnies cuprinde o mare parte de adevăr, deoarece se 
observă destul de bine deosebirea dintre felul de hotărâre şi de participare la acţiune 
a individului în anumite grupuri sociale, cum sunt comunităţile, faţă de celelalte 
feluri de societăţi. Voința socială nu este deci o entitate metafizică sau o forţă miste- 
rioasă, ci ea porneşte de la voinţa individului, pe care însă totdeauna o depăşeşte. 
Ea este tot aşa de reală ca şi cea individuală, căci noi o simţim, ne luptăm uneori 
contra ei, întotdeauna însă îi cedăm. 

Societatea este deci o comunitate spirituală, activă, o cooperare în vederea unor 
scopuri comune şi urmărite de toţi membrii ei, o organizare a vieţii pentru toţi şi 
prin toţi. De aceea ea exercită constrângere asupra indivizilor care o compun. După 
ce am analizat natura şi esenţa vieţii sociale, ajungând la concluzia că ea e un tot 
spiritual în care elementul formativ şi dominant — dar nu exclusiv şi singur — este 
voinţa, ne vom opri puţin asupra ideii de fapt social, pentru a completa şi accentua 
mai mult cum trebuie înţeles el. 


Ce este faptul social? 


Nu tot ceea ce se petrece înlăuntrul societăţii este fapt social, deoarece sunt o 
sumedenie de fapte făcute de cineva şi care-l privesc exclusiv pe dânsul, având un 
caracter pur personal. De exemplu, nu prezintă nici un interes pentru societate cum 
îşi aranjează cineva cărţile în bibliotecă, cum distribuie camerele locuinţei sale, ce 
fel de lămpi electrice are, dacă ele sunt aşezate în plafon sau pe pereţi etc. Aceasta 
depinde de gustul fiecăruia, nu face nici rău, nici bine societăţii - sunt fapte absolut 
particulare. De asemenea, nu poate fi considerat drept social faptul săvârşit de mai 
mulţi inşi deodată, considerat în mod brut. Vom întrebuința, pentru lămurirea acestei 
idei, un exemplu foarte sugestiv al lui Max Weber ; dacă atunci când începe să plouă, 
mai mulţi trecători de pe stradă deschid cortelele, nu putem spune că ne aflăm în 
faţa unui fapt social, căci fiecare a lucrat din propria sa trebuinţă de a se apăra de 
ploaie, negândindu-se la ceea ce fac ceilalţi. Asemănarea exterioară a acţiunilor 
individuale nu dă naştere socialului. Este nevoie deci nu numai de un conformism 
exterior pentru producerea fenomenelor sociale, ci mai ales de unul interior, psihic. 
Ce este dar un fapt social? 

Se cunosc mai multe interpretări şi moduri de explicare a faptului social, toate 
afirmând însă natura sa psihică. Bougl€ şi Raffault afirmă că „faptul social este, 

înainte de orice, o comunicare a conştiinţelor, o acţiune şi reacțiune a unora asupra 
altora” WI. După alţii, sociale sunt nu acţiunile care se săvârşesc în societate, ci 
„ideile” care determină aceste acţiuni. Războaiele, fenomenele economice, precum 
şi cele politice sunt rezultate din idei şi bazate pe idei. Revoluţia franceză, de exemplu, 
a fost forma de manifestare a unei revoluţii a mentalităţii franceze, provocate de 
gânditori care au fost nemulţumiţi de mersul vieţii sociale. De aceea, caracterul unei 
acţiuni ar depinde de ideea care a determinat-o. 

Gabriel Tarde consideră drept fapt social orice acţiune săvârşită de un individ, 
având drept model pe altcineva. Cu alte cuvinte, faptul social este rezultatul 
contactului a două sau mai multe conştiinţe care sunt între ele în raport de imitație, 
cum s-a văzut din expunerea teoriei imitaţiei. Orice acţiune individuală devine deci 
socială de îndată ce este imitată de alţii. 

Durkheim, din contra, atribuie faptului social alte caractere şi-l explică în alt 
mod. Pentru dânsul, faptul social e caracterizat prin puterea sa de constrângere 
asupra individului şi prin exterioritatea sa. Într-adevăr, sunt unele fapte, acţiuni şi 
obligaţii care se impun individului de la naştere, existând deci înaintea lui şi în afară 
de conştiinţa sa. De exemplu: limba, portul, familia, legile juridice etc. El nu li se 
poate sustrage, dacă vrea să trăiască în societate. Se prea poate ca individul nici să 
nu simtă constrângerea lor, dacă se supune de bună voie, dar o simte destul de bine 
în caz de rezistenţă, căci chiar dacă nu este vorba totdeauna de o constrângere legală, 
există totuşi o presiune a opiniei publice, care aprobă, dezaprobă, laudă sau ridicu- 
lizează anumite acţiuni. Sau, în cazul cel mai bun, cine nu se supune acestor fapte 
este în imposibilitate de a trăi în societate, de a avea relaţii sociale, căci nimeni nu 
poate vorbi altă limbă decât aceea pe care o cunosc ceilalţi membri în mijlocul cărora 
trăieşte şi nici nu poate face alte fapte decât cele permise de obiceiuri şi de legi. 

Deşi faptul social astfel conceput constă din reprezentări şi acţiuni, deci din 
elemente psihice, totuşi — zice Durkheim - el nu se confundă cu fenomenele psihice, 
pentru că acestea există numai în conştiinţa individuală, pe când faptele sociale au 
alt substrat decât pe individ, anume societatea 1%. Faptul social există, după concepţia 
durkheimistă, şi în conştiinţa individuală, nefiind numai ceva exterior ei, dar există 
acolo pentru că mai întâi trăieşte în conştiinţa colectivă, de unde se reflectă în fiecare 
individ. 

Avem deci faţă în faţă două concepţii opuse : prima a lui Tarde, pentru care faptul 
social este numai generalizarea unui fapt individual, a doua aceea a lui Durkheim, 
care numeşte fapt social ceea ce mai întâi e în conştiinţa grupului şi apoi în cea 
individuală. Durkheim se ridică în special în contra interpretării finaliste a fenome- 
nelor sociale, susţinând că faptele sociale nu trebuie considerate ca dezvoltarea logică 
şi teleologică a unor idei determinate, că ele nu sunt realizarea progresivă a unor 
astfel de idei. În jurul părerilor acestor doi sociologi francezi se învârtesc toate 
celelalte moduri de interpretare şi explicare ale faptului social, căci teoria sinergiei 
sociale WI. de pildă, nu este altceva decât reluarea concepției lui Durkheim, iar 
determinarea faptului social prin influenţa reciprocă a conştiinţelor individuale nu e 
decât o altă formă a teoriei lui Tarde. 

Dacă facem abstracţie de toate teoriile şi ne orientăm numai după ceea ce 
observăm în realitate, atunci desigur că nu putem neglija câteva elemente pe care 


101. C. Bouglé et Raffault, Eléments de Sociologie, Paris, 1926, p. 9. 
102. E. Durkheim, Regles de la methode sociologique, Paris, 1910, p. 8. 
103. Julien Pioger, La vie sociale, Paris, 1894. 


CE ESTE SOCIETATEA : NATURA ŞI ESENȚA EI 261 


noi le considerăm absolut necesare pentru definirea şi caracterizarea faptului social. 
Nouă ni se pare absolut incontestabil că nu se poate numi social decât acel fenomen 
care derivă din viaţa socială, care este produs de mediul şi de instituţiile sociale. 
Nu este însă de ajuns atâta pentru definirea faptului social, deoarece pe lângă 
originea socială, fenomenul trebuie să mai îndeplinească o condiţie pentru a deveni 
social, anume să intereseze societatea, să urmărească realizarea unui Scop social. 
Excursia pe care o face cineva în munţi pentru admirarea răsăritului soarelui de pe 
un vârf de munte înalt, chiar dacă sus, în vârful muntelui, se întâlnesc mai mulţi 
oameni care cu toţii vor să admire acelaşi peisaj, rămâne o simplă călătorie de 
agrement particular, întocmai ca şi o scrisoare de dragoste pe care un tânăr o scrie 
iubitei sale, câtă vreme nu dă naştere la alte acţiuni care interesează societatea şi nu 
izvorăşte din vreun scop social. 

Purtătorii faptelor sociale, substratul viu al lor, îl formează indivizii şi grupele 
sociale care sunt în relaţie între ele, determinate de trebuinţe şi interese reale. Ca 
atare, faptul social este de natură spirituală în esenţa sa. Dar dacă purtătorii săi sunt 
Şi indivizii, atunci cum se explică însuşirea sa de a fi exterior conştiinţei individuale 
şi constrângător faţă de oameni? Am arătat deja în alte capitole din această lucrare 
cum privim noi societatea şi cum explicăm întregul ei mecanism funcţional, 
accentuând asupra puterii creatoare a relaţiilor interindividuale dintre oameni, sub 
presiunea trebuinţelor sau intereselor lor. Aceste relaţii, obiectivate şi concretizate în 
instituţii, reprezintă oglinda spiritului şi a mentalităţii lor. Ele continuă să trăiască şi 
după dispariţia elementului viu care le-a produs, dobândesc chiar o formă mai 
generală şi mai imperativă, pierzând cu vremea orice urmă de origine personală şi 
subiectivă. Transmiterea lor din generaţie în generaţie le dă un caracter de obiecti- 
vitate şi exterioritate faţă de conştiinţa generaţiilor mai noi, care le găsesc gata 
existente la venirea lor pe lume. Sub ochii noştri se petrece acest proces de prefacere, 
de producere a unor instituţii noi, care corespund unor trebuinţe sau dorinţe impuse 
de relaţiile dintre indivizi sau dintre grupe sociale şi care dobândesc o existenţă 
autonomă, precum şi putere de constrângere asupra noastră înşine, cu atât mai mult 
deci asupra celor care vor veni după noi. Astfel, relaţiile dintre muncitori şi patroni, 
fiecare tinzând să-şi apere interesele sale, au dus la necesitatea contractului colectiv 
de muncă, prin care se garantează aceste drepturi pentru fiecare, pe de o parte - în 
interesul armoniei şi unităţii sociale — şi continuitatea procesului muncii, pe de alta. 
Aceleaşi trebuinţe au impus realizarea instituţiilor speciale de judecată, tribunalele 
muncii, care reprezintă interesul societăţii de a evita conflictele. 

Şi dacă ne gândim la noile forme politice de organizare a statelor din zilele 
noastre, apare evident că dorinţele claselor producătoare de a avea mai multe drepturi, 
de a-şi spune cuvântul autorizat şi cunoscător în chestiunile economice care le 
interesează — pentru că e vorba de munca şi viaţa lor -, dorinţa aceasta a ocazionat 
organizarea corporativă a statului în unele ţări. Iată cum elemente spirituale, relaţii 
dintre grupe sociale produc instituţii obiective cu putere constrângătoare faţă de 
indivizi şi chiar exterioare conştiinţei lor. Prin urmare, social este faptul care intere- 
sează colectivitatea şi care rezultă din însăşi viaţa socială. Caracterele faptului social 
sunt deci finalitatea, constrângerea faţă de individ, exterioritatea şi interioritatea în 
acelaşi timp faţă de conştiinţa lui. 

x Ka 


Am arătat în cele ce precedă că societatea este o realitate integrală, în care 
întotdeauna şi pretutindeni individul apare numai ca un element, care, chiar dacă 
are putinţa teoretică de a se desface de ea, rămâne totuşi ataşat de dânsa şi suportă 
covârşitoarea ei influenţă. Ipoteza existenţei omului izolat, ca o fiinţă anterioară 
societăţii, nu este admisibilă, întrucât cei mai primitivi oameni, cei mai apropiaţi de 
animalitate, trăiesc grupaţi laolaltă. Spencer consideră pe aborţi drept cea mai 
sălbatică populaţie, nişte adevăraţi tigri — şi cu toate acestea, şi ei au locuinţele lor 
grupate câte două-trei împreună. 

Prin urmare, ipoteza omului izolat, care ar fi preexistat faţă de societate, este 
exclusă. Dar dacă analizăm diferitele forme de societate, mai civilizate sau mai 
primitive, mai complexe sau mai simple, cea dintâi problemă care ni se impune este 
cercetarea factorilor fundamentali şi necesari care explică alcătuirea societăţii, 
precum şi a condiţiilor în care apare societatea. Noi admitem această deosebire între 
factori şi condiţii, deşi ea ar putea fi susceptibilă de variate interpretări sau chiar 
considerată drept eronată, totuşi nouă ni se pare reală şi importantă, pentru că, de 
exemplu, mediul geografic în care trăieşte o grupare de oameni are desigur 
importanţă nu numai pentru determinarea activităţii economice a oamenilor prin 
materiile prime oferite de sol, subsol etc. şi care dau astfel anumite posibilităţi de 
muncă, ci influenţează chiar asupra psihicului şi moravurilor oamenilor, dar nu este 
totuşi factorul cel mai de seamă care constituie societatea însăşi. 

Tot aşa putem spune despre comunitatea de sânge, care fixează anumite caractere 
biologice tipice, precum şi unele caractere spirituale, că este un element foarte 
important, de care trebuie să ne ocupăm. Şi cu toate acestea, elementul geografic şi 
cel biologic, deşi necesare vieţii sociale, nu constituie însă societatea propriu-zisă şi 
nu se identifică cu ea. Trebuie să intervină altceva care să stabilească în mod activ 
legături între oameni. Utilizând un exemplu cunoscut, ne putem întreba dacă bolnavii 
dintr-un spital, prin faptul că paturile lor sunt aşezate în acelaşi salon, formează o 
societate. Sau tot aşa cu vizitatorii unei expoziţii. Este de ajuns simpla juxtapunere a 
oamenilor în spaţiu, trăind în aceeaşi climă şi în aceleaşi condiţii geografice, pentru 
ca să se producă societatea? Împrejurările fizice pot fi prilej sau condiţie pentru 
stabilirea unei comunităţi între oameni, dar ele singure şi numai ele nu sunt suficiente 
pentru naşterea societăţii. Mai mulţi aventurieri europeni au emigrat în America, 
îndreptându-se de pildă spre California, mânaţi de dorinţa de a găsi aur. Câtă vreme 
ei, deşi locuiau de multe ori în apropiere unii de alţii, se pândeau între dânşii, se 
ciocneau şi se duşmăneau, fiecare dorind să găsească el aurul, câtă vreme nu aveau 
nimic comun, nu formau o societate. Când însă s-au asociat împreună pentru a face 
explorări comune, născându-se sentimente de camaraderie şi tendinţa de a-şi uni 
sforţările, atunci s-a stabilit o comunitate de simţire şi gândire, s-a născut un 
conformism al acţiunilor lor. Sau să privim lucrurile prin altă prismă. Un partid 
politic real este o societate de oameni care urmăresc acelaşi ideal politic, având 
unitate de conducere şi mijloace comune de luptă. Fiind un scop comun şi un confor- 
mism de acţiune, avem a face cu o formă de societate. Când însă membrii lui nu se 
mai înţeleg, nu mai respectă programul, nu mai întrebuinţează aceleaşi mijloace de 
luptă politică, partidul sau această mică societate se desface. În orice societatea se 
observă acelaşi lucru, încât identitatea sufletească apare ca primul şi cel mai 
fundamental factor pentru formarea şi existenţa unei societăţi. Din această identitate 

psihică se nasc obiceiuri comune, un mod asemănător de a judeca lucrurile şi eveni- 
mentele, solidaritatea membrilor care trăiesc laolaltă. 

Pentru conservarea societăţii mai trebuie însă şi altceva. Grupele sociale, care se 
fac şi se desfac necontenit, ne dau numai impresia imperfectă a societăţii omeneşti, 
pentru că lor le lipseşte continuitatea şi tradiția, în baza căreia relaţiile dintre indivizi 
se perpetuează şi dobândesc caracterul de instituţii obiective. În sfârşit, trebuie să 
mai amintim încă un element necesar pentru existenţa societăţii, acela care reprezintă 
voinţa socială şi în baza căruia individul cu opinie divergentă se supune hotărârii 
majorităţii, anume autoritatea, care sancţionează orice acţiune vătămătoare societăţii 
sau ameninţarea pentru existenţa ei. Cel dintâi element şi cel mai important, de care 
ne vom ocupa acum, este conştiinţa socială. 


CAPITOLUL H 


Factorii şi condiţiile vieţii sociale 


Congştiinţa socială 
Dacă pentru unii sociologi conştiinţa socială este un fapt fundamental, fără de care 
nu se poate vorbi de societate, pentru alţii ea este o noţiune confuză, căreia nu-i 
corespunde nici o realitate şi care produce numai încurcături, împiedicând cercetarea 
ştiinţifică propriu-zisă. Astfel, Roger Lacombe, în studiul său asupra metodei socio- 
logice a lui Durkheim, combate de la început ideea că din uniunea conştiinţelor 
individuale s-ar putea naşte fenomene noi, cu caracter social şi, mai ales, se ridică 
în contra susţinerii lui Durkheim că există fenomene care rezidă într-un ansamblu în 
afară de conştiinţele individuale. 

Reprezentările colective despre care vorbeşte Durkheim, zice Lacombe, sunt în 
afară de noi, nu pentru că nu le-am găsi în conştiinţa fiecăruia dintre noi, ci tocmai 
pentru că ele există în toate conştiinţele individuale, unde au fost imprimate din 
generaţie în generaţie!. De aici rezultă concluzia lui Lacombe că nu este nevoie să 
se recurgă la ideea unei conştiinţe colective, care nu ar fi necesară şi nici evidentă. 
Nu discutăm acum concepţia lui Lacombe, observăm numai că el a interpretat greşit 
raportul dintre conştiinţa individuală şi cea socială în doctrina lui Durkheim, după 
cum vom arăta chiar în acest capitol. 

Tot printre adversarii conştiinţei sociale trebuie considerat L. Duguit, care, cerce- 
tând ideea de conştiinţă morală şi juridică a popoarelor, afirmată deja încă de mult 
de Puchta, susţine că aceasta nu este decât o personificare a colectivităţii, căreia 
nu-i corespunde nici o realitate, dar care în schimb poate avea consecinţe periculoase, 
întrucât aşa-zisa conştiinţă socială anihilează complet rolul individului, absorbindu-l 
cu totul în grup. După Duguit, nu există decât conştiinţe individuale, înzestrate cu 
reprezentări, sentimente şi voliţiuni comune, dar care rămân diferite unele de altele. 
„Dacă într-o adunare de o mie de persoane, zice dânsul, aceste persoane vor acelaşi 
lucru, sunt totuşi o mie de voințe individuale şi nu o persoană colectivă, compusă 
din o mie de indivizi contopiţi în ea, care vor acelaşi lucru. A afirma existenţa acestei 
pretinse voințe colective înseamnă a face o afirmaţie arbitrară şi cu totul neştiin- 
ţifică” 7. Pentru acest motiv, el combate concepţia lui J.J. Rousseau, care susţinea 
ideea unei unităţi şi a unui gând comun, produs prin adunarea acelora care cred şi 
gândesc la fel. 

Alţii se ridică în contra ideii de conştiinţă socială pe motivul că sociologia nu are 
a se ocupa decât de fapte concrete, pe care trebuie să le cerceteze în mod obiectiv, 
excluzând orice consideraţii psihologice, or ideea de conştiinţă socială este de natură 


1. Roger Lacombe, La methode sociologique de Durkheim, Paris, 1926, p. 24. 
2. Leon Duguit, Traité de droit constitutionnel, Paris, ed. 2, t. II, p. 13. 

psihologică şi ca atare nu are ce căuta în sociologie. Prin psihism colectiv, spirit 
integral, suflet colectiv se înţelege conştiinţa socială, pe care ei nu o consideră drept 
realitate, ci numai ca un nume căruia nu-i corespunde nici un fapt real de sine stătător °. 

În cele ce urmează vom lămuri această problemă, arătând în ce constă conştiinţa 
socială, precum şi necesitatea acestei noţiuni pentru explicarea fenomenelor care 
formează obiectul de studiu al sociologiei. 

Societatea omenească nu este o sumă de indivizi care se găsesc laolaltă, fără a 
avea între ei vreo legătură. Călătorii care merg în acelaşi tren, în acelaşi vagon sau 
compartiment, sunt tot aşa de departe unul de altul ca şi cum ar fi izolaţi sau la mari 
distanţe, pentru că ei n-au nimic comun din punct de vedere sufletesc. Dar de îndată 
ce trenul e în primejdie de deraiere sau e atacat de bandiți, se stabileşte un fel de 
comuniune, emoţiile şi dorinţa comună de a se salva i-a apropiat. A trebuit să inter- 
vină un element psihic pentru ca din simpla unitate de spaţiu să se nască momentan 
un grup social. Pentru acest motiv, agregarea unor cantităţi, a unor fiinţe vii nu este 
suficientă ca să se formeze societatea, ci trebuie o conştiinţă comună. Societatea 
omenească este o unitate spirituală, iar fenomenele sociale sunt produse ale ei. 
Ştiinţa, morala, religia, regulile de drept, viaţa economică, toate sunt în esenţa lor 
complexe spirituale şi trebuie privite ca atare. Instituţiile sociale redau întotdeauna 
exact mentalitatea vremii în care au apărut şi cerinţele ei, cu un cuvânt conştiinţa 
socială. Faptul acesta l-a făcut pe Marx să susţină că ideologia şi conştiinţa umană 
sunt reflexul lucrurilor. De altminteri, Marx afirmă existenţa acestei conştiinţe, 
tăgăduind în schimb orice rol conştiinţei individuale şi căzând astfel într-o altă 
extremă, tot atât de neadmisibilă ca şi prima. 

Se pune însă problema: există o conştiinţă socială deosebită de cea individuală 
şi mai presus de ea? Are societatea, ca unitate spirituală, o conştiinţă proprie a sa? 

Din experienţa de toate zilele, fiecare individ poate constata existenţa puterii care 
îl constrânge la anumite acţiuni sau îl opreşte de la altele, o putere care-l face să-şi 
înăbuşe dorinţele şi să se conformeze unor reguli, nu întotdeauna multumitoare şi 
uşor suportabile. De ce în săvârşirea acţiunilor noastre ţinem seama de aşa-numita 
opinie publică? Şi de ce invocăm autoritatea ei în materie de judecată morală, de 
guvernământ etc. ? Ce este această opinie publică altceva decât judecata colectivităţii, 
aprecierea fenomenelor de către grupul social? Opinia publică este una dintre 
formele tipice de manifestare ale conştiinţei sociale. Tot aşa, fiecare are în el 
conştiinţa că aparţine în acelaşi timp unui grup etnic, de care se simte legat şi ale 
cărui împrejurări de viaţă le trăieşte cu destulă intensitate. Este conştiinţa naţională. 

În timpuri normale, de pace, nici nu ne dăm bine seama adeseori de puterea 
acestei conştiinţe. Se întâmplă câteodată să intrăm în conflict de interese cu statul 
căruia aparţinem, să fim în divergență de păreri şi credinţe cu concetăţenii noştri, e 
normal şi nu prezintă nici o importanţă deosebită, dar imediat ce națiunea căreia 
aparţinem e atacată sau vine în conflict cu alta, simţim cu toată puterea că există în 
noi ceva care ne leagă de conaţionalii noştri, buni sau răi, aşa cum sunt ei, ceva care 
ne îndeamnă să mergem în apărarea ei până la sacrificiul vieţii. Cât de dureros se 
simte insultat cineva atunci când e ridiculizat sau injuriat neamul din care face parte ! 
Națiunea nu este decât conştiinţa solidarităţii acelora care se simt legaţi prin trecut, 
prin aceleaşi vicisitudini istorice şi prin aspiraţiile comune de viitor. Renan spunea 
că numai conştiinţa creată de un mare agregat de oameni solidari, care vor să trăiască 


3. W. Sauer, Grundlagen der Gesellschaft, Berlin, 1924. 

laolaltă, face posibilă națiunea. De aceea definea el națiunea ca un plebiscit de toate 
zilele, adică exprimarea voinţei de a continua trăirea în comun a aceloraşi fenomene. 
Există prin urmare o unitate de simtire şi de aspirații între toţi cei care formează un 
grup social, iar conştiinţa de această unitate se numeşte conştiinţă socială. 

Dacă această conştiinţă este un fapt, să vedem cum este concepută dânsa de către 
sociologi şi, mai ales, cum trebuie s-o concepem. Filosofii care s-au ocupat de legile 
evoluţiei istorice ale popoarelor au fost adeseori înclinați să interpreteze conştiinţa 
socială în mod metafizic. Astfel, filosofia hegeliană a explicat deosebirile dintre 
grupele etnice prin existenţa aşa-numitului spirit al poporului (Volksgeist), care e 
diferit de la popor la popor. În concepţia lui Hegel însă, acest Volksgeist nu este o 
realitate ultimă, ci numai o formă individuală de manifestare a unui spirit universal, 
care el este forţa unică şi ultimă, creatoare a întregii realităţi, cu toată varietatea şi 
multiplicitatea ei. Prin urmare, orice popor are o conştiinţă şi o voinţă proprii, care 
se impun tuturor indivizilor care-i aparţin. Libertatea voinţei şi a personalităţii 
noastre nu înseamnă altceva decât adaptarea la voinţa şi spiritul colectiv. Tot ceea ce 
suntem noi se datorează faptului că participăm la conştiinţa şi voinţa generală. În 
concepţia aceasta, conştiinţa socială apare ca o entitate metafizică, născută printr-un 
proces dialectic raţional, nu ca o realitate psihică a cărei origine se poate explica 
prin ajutorul experienţei. 

În deosebire de filosofi, care au interpretat conştiinţa socială în mod metafizic, 
unii sociologi au făcut din ea un fenomen psihic, punându-l în legătură chiar cu 
anumite organe de simţuri, întocmai ca şi fenomenele de psihologie individuală, a 
căror existenţă şi funcţiune este legată de sistemul cerebro-spinal. Astfel, A. Schăffle, 
vrând să dovedească natura organică a societăţii, a stabilit o sumă de analogii între 
societate şi un organism, între conştiinţa individuală şi cea socială. El vorbeşte 
despre „puterea de concentrare” a conştiinţei sociale, de „pragul”, de „oboseala” şi 
de „alterarea” ei. După cum în viaţa sufletească a individului nu orice impresie intră 
şi rămâne în sfera conştiinţei, tot aşa în societate nu orice fenomen atrage „atenţia 
socială” etc. 

Alţi organicişti amintesc chiar de un „creier social”, care ar fi sediul conştiinţei. 
Foarte interesante sunt însă toate concepţiile care interpretează conştiinţa socială în 
mod psihologic, dintre care vom cita în special concepţia lui Giddings, caracterizată 
prin afirmarea categorică a ideii că această conştiinţă socială, pe care el o numeşte 
conştiinţă a speţei (Consciousness of kind), este însuşi fundamentul societăţii. 

Ce este conştiinţa speţei ? Ideea aceasta a lui Giddings a fost înţeleasă şi comen- 
tată în diferite feluri, căci ea a apărut unora ca un fenomen biologic, altora ca o 
formă a simpatiei, ba chiar unii au identificat-o cu instinctul sexual. În realitate însă, 
această conştiinţă este o stare mentală variabilă, care nu poate fi confundată nici cu 
conştiinţa rasei sau a clasei, nici cu cea morală, deşi în unele momente ea poate 
coincide cu fiecare dintre ele +. Conştiinţa speţei este conştiinţa asemănărilor şi 
deosebirilor dintre indivizi. Şi dacă asemănările şi deosebirile exterioare sunt feno- 
mene biologice, nu putem spune acelaşi lucru şi de conştiinţa despre ele, căci ea este 
un fenomen spiritual care constată aceste asemănări şi deosebiri. De asemenea, nu se 
poate admite că avem de-a face cu o noţiune abstractă, metafizică, pentru că ea are 
forţă de socializare, creează asociaţii şi organizări, face pe cei care se aseamănă şi 
au conştiinţa acestei asemănări să se grupeze laolaltă. În ceea ce priveşte identificarea 
acestei conştiinţe cu simpatia, e adevărat că acest sentiment intră şi el ca un element 


4. Giddings, The Principles of Sociology, p. 18. 

component în conştiinţă, dar ideea de conştiinţă a speţei este mai amplă, căci 
cuprinde elemente care nu se găsesc în noţiunea de simpatie. In conştiinţa speţei 
intră, desigur, un fel de simpatie organică a indivizilor, însă pe lângă aceasta şi mai 
importantă decât ea este percepţia asemănării şi reflecţia asupra acestei asemănări 5. 
Giddings a înţeles prin conştiinţa speţei conştiinţa asemănărilor şi deosebirilor dintre 
indivizi şi dintre grupe, în baza căreia oamenii se unesc în clase, în partide, în 
societăţi de tot felul. 

Sfera acestei conştiinţe e mică la început, fiind limitată numai la hoardă sau la 
familie, mai târziu însă ea se lărgeşte din ce în ce mai mult. Opoziția dintre eu şi 
non-eu, dintre individ şi fiinţele din jurul său, îl face pe om să se perceapă pe sine 
ca ceva deosebit de ceilalţi. Aşa se naşte în el conştiinţa de sine. După aceasta 
urmează însă un proces invers, adică stabilirea asemănărilor pe care le vede omul 
între sine şi semenii săi. În producerea şi dezvoltarea acestei conştiinţe a speţei se 
constată două faze, şi anume: mai întâi se stabilesc asemănările fizice, externe 
(culoare, statură, vârstă, sex), şi apoi cele psihologice (sentimente, idei, scopuri). 
Prima fază este oarecum obiectivă şi e caracterizată prin existenţa acelei simpatii 
organice de care pomeneam mai înainte şi care se stabileşte între cei ce seamănă din 
punct de vedere fizic. A doua fază este subiectivă, căci acum avem de-a face cu 
fenomene psihice, subiective, din a căror asemănare se naşte simpatia reflexivă, 
conştientă. Din lucrările lui Giddings nu se vede destul de clar care din aceste două 
faze este mai importantă în producerea conştiinţei speţei. Se pare însă că el consideră 
asemănările fizice numai ca o limită minimală necesară pentru gruparea oamenilor, 
rămânând pe primul plan în importanţă asemănările psihice. Conştiinţa aceasta a 
speţei condiţionează, după Giddings, existenţa societăţii. Iată deci o altă concepţie 
asupra conştiinţei sociale. 

Când vorbim despre conştiinţă, ne gândim neapărat la un subiect care este purtă- 
torul ei şi la nişte obiecte percepute şi integrate într-un tot. De aceea trebuie să ne 
întrebăm, în ceea ce priveşte conştiinţa socială, care este subiectul şi obiectul ei. Se 
înţelege de la sine că nu avem de-a face cu un fenomen legat de un anumit organ, 
cum e cazul conştiinţei individuale, ci cu o funcţiune legată de grupul social. Prin 
urmare, acest grup trebuie să se simtă ca un tot unitar şi să-şi dea seama că se 
deosebeşte de alte grupe prin anumite caractere specifice lui 6. McDougall (The group 
Mind) consideră drept condiţie sine qua non a existenţei unui grup această conştiinţă 
care se afirmă mai ales prin conflictul cu alte grupe. Conştiinţa unei societăţi se 
exteriorizează întotdeauna prin simboluri sau semne materiale, care exprimă şi 
rezumă fondul special şi tendinţele grupului. Ce este drapelul pentru regiment decât 


Li 


Idem, p. 68, precum şi Inductive Sociology, p. 99. 

6. Noi întrebuinţăm termenul generic de conştiinţă socială, alţii îi zic însă „spirit social”, „suflet 
colectiv”, „psihism colectiv”. Toate expresiile denumesc în fond acelaşi fenomen. Scheler, în 
lucrarea Versuche zu einer Soziologie des Wissens, 1924, face deosebire între suflet al grupei şi 
spirit al grupei, înțelegând prin suflet subiectul colectiv al activităţilor semi-automate sau chiar 
automate, în care inconştientul are o mare parte de influenţă (în mit, legende, datini), iar prin 
spirit al grupei, subiectul colectiv care face acte conştiente cu anumite intenţii (creaţiile în drept, 
morală, artă etc.). Pe când sufletul grupului ar fi ceva impersonal, anonim, spiritul grupului ar fi 
personal, căci el este realizat în conducători (p. 42). 

În realitate, deosebirea aceasta este artificială, pentru că spiritul grupului, în sensul pe care i-l 
dă Scheler, nu este altceva decât spiritul individual, care în toate manifestările sale are imprimată 
pecetea proprie mentalităţii grupului social în care s-a dezvoltat el. Chiar după activităţile pe care 
le atribuie Scheler spiritului social (ştiinţă, artă, drept) se vede că avem de-a face cu creaţii 
personale ale unui spirit individual care suferă influenţa mediului social şi colaborează cu societatea 
în toate creaţiile sale. 

tocmai expresia materială a conştiinţei acestei unităţi sociale ? Tot aşa, dacă privim 
alte grupe sociale, pretutindeni constatăm că orice asociaţie sau grupare presupune 
conştiinţa de unitate a unui scop sau de anumite interese proprii. Nu se poate înţelege 
ideea de clasă socială fără conştiinţa de clasă. Marx, vorbind despre ţărani, a arătat 
pentru ce aceştia formează o clasă aparte, deosebită de burghezi, accentuând asupra 
faptului că ei trăiesc în condiţii economice deosebite, că au interese speciale şi o 
cultură a lor, care îi separă de burghezi. Dându-şi seama că au aceleaşi interese şi că 
trăiesc la fel, ei au dobândit conştiinţa că sunt o clasă specială. Aceasta a stabilit 
între dânşii o solidaritate, un anumit fel de a privi lucrurile, o conştiinţă specială. 

Obiectul conştiinţei sociale îl formează scopurile, reprezentările, sentimentele şi 
dorinţele comune ale membrilor unei societăţi, instituţiile sub a căror autoritate 
trăiesc acei oameni, legile şi monumentele lor. Conştiinţa aceasta cuprinde însă în 
ea şi un element de valoare, pentru că o dată cu recunoaşterea caracterelor speciale 
care o deosebesc de alte grupe sociale, o societate îşi afirmă şi propria sa valoare. 
Dar ceea ce predomină mai cu seamă în această conştiinţă este un afect comun, e 
sentimentul de solidaritate al celor care trăiesc laolaltă 7. 

Dacă purtătorul conştiinţei e grupul social, atunci nu este această conştiinţă ceva 
cu caractere exterioare manifeste şi nu dobândeşte ea aspectul de unitate morfologică, 
existentă independent de indivizi? 

Mulţi sociologi văd în conştiinţa socială, după cum am arătat, numai un nume 
care se dă unor reprezentări şi sentimente comune mai multor indivizi, nerecunos- 
cându-i caracterul de realitate efectivă, care poate să apară într-o formă obiectivă şi 
constrângătoare faţă de individ 8. Tarde susţine că prin contact şi, mai ales, prin 
sugestie de la o conştiinţă la alta se produce o stare de spirit comună la toţi cei care 
fac parte dintr-un grup social. Cu alte cuvinte, imitaţia care uniformizează credinţele 
şi dorinţele oamenilor produce conştiinţa socială - şi aceasta nu ar fi nimic mai mult 
decât generalizarea conţinuturilor psihice din sufletul unui individ în conştiinţa 
tuturor celorlalţi. Procesul de transformare a conştiinţei sociale s-ar efectua prin 
generalizarea unor idei, unor invenţii, care trec de la un om la altul. După această 
concepţie, stările de conştiinţă individuală sunt singura realitate, faptele sociale nefiind 
inteligibile decât numai prin ajutorul fenomenelor psihice individuale. În special 
doctrina contractualismului din secolul XVIII a văzut în conştiinţa socială numai o 
medie a caracterelor persoanelor grupate laolaltă. Prin urmare, nu societatea condiţio- 
nează conştiinţa membrilor ei, ci spiritul lor determină şi formează conştiinţa socială. 

Opusă acesteia este concepţia sociologică universalistă, care s-ar putea spune că 
îşi trage obârşia din filosofia platonică. Discuţia filosofică asupra raportului dintre 
„universal” şi „individual” este transpusă în sociologie de Lazarus, care i-a dat o 
formă mai puţin largă, preocupându-se numai de raportul dintre conştiinţa indivi- 
duală şi cea naţională sau socială. După dânsul, conştiinţa socială, căreia el îi dă 
numele de „spirit integral”, este o realitate originară, din care derivă conştiinţa 
individuală, individul fiind considerat numai ca un exemplar dintr-o speţă”. Pentru 
O. Spann, reprezentantul universalismului în sociologia contemporană, individua- 
litatea spirituală nu poate fi considerată deloc ca fiind anterioară societăţii H. După 
cum în doctrina lui Platon lucrurile individuale din lumea sensibilă sunt numai nişte 


7. A. Vierkandt, Gesellschafislehre, Berlin, 1923, precum şi Stoltenberg, Vierkandrs Lehre vom Kollektiv- 
bewusstsein, in „Kölner Vierteljahrshefte für Soziologie”, 1924. 

8. L. Tanon, L'Evolution du droit et de la conscience sociale, Paris, 1900. 

9. L. Stein, Philosophische Strömungen der Gegenwart, 1908. 

10. O. Spann, Geselischafislehre, 2 Aufl., 1923. 

copii ale Ideii, a cărei existenţă este anterioară lor, în concepţia lui Spann conştiinţa 
socială este un prius logic faţă de cea individuală. Ideea fundamentală care se degajează 
din sociologia lui Spann şi care, trebuie să o recunoaştem, cuprinde adevărul, e că 
psihismul individual se dezvoltă numai în societate şi prin societate. Aceasta oferă 
omului mediul şi impulsiunea necesară pentru a-şi dezvolta posibilităţile sale psihice. 

Trecând peste această concepţie universalistă, să ne oprim un moment asupra 
modului cum înţelege Durkheim ideea de conştiinţă socială, pentru că adeseori a 
fost greşit interpretat şi atacat pe nedrept. Durkheim afirmă, vorbind despre 
caracterele faptelor sociale, că ele diferă de fenomenele psihice individuale nu numai 
prin calitatea lor, ci chiar prin substratul pe care îl au H. Conştiinţa socială, care 
produce faptele sociale şi care se impune indivizilor, există în colectivitate. Ea nu 
are fiinţă pentru că se găseşte în individ, ci invers, trăieşte în indivizi pentru că 
există în colectivitate 17. Durkheim a căutat să libereze sufletul uman de biologie, 
să-l explice prin societate, prin conştiinţa socială concretizată în instituţii. De aceea, 
Roger Lacombe susţine că ideea de conştiinţă colectivă l-a împiedicat pe Durkheim 
de a studia metodic conştiinţele individuale, care produc fenomenele sociale şi care 
ar trebui explicate numai în funcţie de psihicul individual. 

Durkheim nu a inventat o noţiune goală de înţeles şi nici o entitate metafizică, ci 
a văzut în conştiinţa socială o realitate care se exteriorizează în credinţe religioase, 
în reguli de drept, în formaţiuni politice etc. Dar fireşte că ea nu este ceva desfăcut 
de indivizi şi fără legătură cu ei, pentru că „ansamblul credințelor şi sentimentelor 
mediei membrilor unei aceleiaşi societăţi formează un sistem bine determinat, care 
are propria sa viaţă şi care poate fi numit conştiinţă colectivă sau comună” !?. 
Conştiinţa aceasta este sinteza conştiințelor individuale şi, ca orice sinteză, ea 
prezintă caractere noi, deosebite de cele individuale. „Din acţiunile şi reacţiunile 
care au loc între indivizi se degajează o viaţă mentală cu totul nouă, care transpune 
conştiințele noastre într-o lume de care n-am avea nici o idee dacă am trăi izolaţi” 1*. 
Prin urmare, conştiinţa socială este o rezultantă a conştiinţelor individuale, o sinteză 
a credințelor, ideilor şi sentimentelor indivizilor. Pe când alţi gânditori au făcut din 
conştiinţa aceasta o simplă etichetă, care exprimă numai o masă de reprezentări şi 
sentimente comune mai multor oameni, Durkheim vede în ea o sinteză care apare în 
mod obiectiv, fiind materializată în instituţii juridice, religioase, economice, dar care 
ca fenomen psihic există tot în indivizi. Ea nu e un fenomen omogen, ci cuprinde în 
sine diferenţele şi opoziţiile individuale. De aceea, purtătorul conştiinţei sociale este 
individul în primul rând, dar ea se găseşte concretizată în acelaşi timp şi în instituţii, 
care dovedesc existenţa unui mod general de a gândi şi a simţi. După ceea ce ne-a 
rămas în artă, în limbă şi în monumente istorice deducem noi astăzi care era menta- 
litatea vremilor trecute şi din legile lor înţelegem ce fel de raporturi existau între 
oameni. 

Societatea nu este o persoană în carne şi oase, care să aibă un suflet individual, 
ci este o structură cu viaţă proprie, produsă prin sinteza conştiinţelor individuale. 
Ca membru al unei comunităţi, omul are trăsături psihice asemenea cu ceilalţi, 
pentru că toţi suferă influenţa aceleiaşi societăţi. Din conştiinţa legăturii cu alţii şi a 
comunităţii lor se naşte în sufletul individului un fel de conştiinţă supraindividuală. 
Spranger spune textual: „grupa ca atare n-are suflet, dar întrucât ea influenţează 


11. E. Durkheim, Les regles de la methode sociologique, XVI. 

12. Ibidem. 

13. E. Durkheim, De la division du travail social, Paris, 1911, p. 46. 
14. E. Durkheim, Sociologie et philosophie, Paris, 1924, p. 85. 

asupra fiecărui membru al ei, ea produce o capacitate psihică supraindividuală, un 
fel de eu colectiv” 15. Conştiinţa socială apare deci tot ca ceva imanent în conştiinţa 
individuală, însă cu un caracter special, în baza căruia individul se ştie şi se afirmă 
ca reprezentant al unei grupe. În acelaşi timp însă, ea se prezintă şi sub un aspect 
obiectiv în instituţii. 

Acel principiu al „sintezei creatoare”, cum i-a spus Wundt, sau al „totalităţii”, 
cum îi zice Hoffding 16, găseşte aici o bună aplicare. Orice totalitate, din cauza 
legăturii interioare a elementelor ei, are însuşiri pe care nici una din părţi nu le 
posedă, de aceea apare ca ceva deosebit de ele. Conştiinţa socială, deşi se bazează 
pe indivizi, existând în ei, are totuşi un caracter obiectiv, tocmai pentru că ea 
cuprinde ceva mai mult decât este în conştiinţa fiecăruia. Şi tot ceea ce nu ne aparţine 
numai nouă, ci depăşeşte conştiinţa noastră, ne apare ca ceva exterior, obiectiv şi 
capătă o viaţă proprie, ba nu arareori ia chiar forma de fiinţă personală. Eroii din 
mitologie sunt creaţii de asemenea natură, produse ale unor credinţe şi aspirații 
colective”. Conştiinţa socială presupune deci o mulţime de psihisme individuale, 
deasupra cărora ea se formează şi se ridică, încorporându-se în instituţii, pe care noi 
le găsim deja în societate ca autorităţi obiective. 

E dovedit că indivizii grupaţi laolaltă îşi modifică personalitatea după grupul din 
care fac parte. După cum în psihologie aceleaşi elemente psihice, având o anumită 
poziţie în structura psihică, dau naştere unor complexe deosebite între ele, unor tipuri 
diferite de suflet, tot aşa şi aici, indivizii în grupe, în structuri sociale diferite îşi 
schimbă fiinţa lor psihică. Prin contactul cu alţii într-o masă de oameni, persona- 
litatea unora scade, pe când a altora creşte. Este un adevăr banal că niciodată o 
mulţime nu este numai o medie a elementelor ei componente, ci ea se prezintă cu 
caractere noi, având şi o conştiinţă proprie. Prin convieţuirea indivizilor laolaltă se 
formează o mentalitate specifică, caracteristică pentru fiecare societate, un anumit 
fel de a gândi, de a simţi şi de a reacţiona. Nu avem decât să cercetăm mentalitatea 
diferitelor popoare din jurul nostru, pentru a ne convinge de acest adevăr funda- 
mental. Taine spunea că englezii reprezintă conştiinţa practică-utilitară, francezii 
conştiinţa estetică, iar germanii conştiinţa metafizică 15. Călăuzită de conştiinţa forţei 
sale, fiecare naţiune sau stat mare şi-a atribuit o misiune specială în lume. Astfel, 
Franţa concepe această misiune în formă culturală, considerându-se educatoarea şi 
îndrumătoarea omenirii, Anglia are conştiinţa puterii şi vrea să domine politiceşte, 
iar Rusia, deşi s-a considerat întotdeauna reprezentanta pacifismului creştin, nu s-a 
dat înapoi de a-l impune cu armele "°. Idealul fiecărui popor trebuie să fie însă 
dezvoltarea conştiinţei de sine, iar ţinta lui cea mai nobilă să urmărească egalarea în 
valoare cu celelalte naţiuni superioare sau depăşirea lor, dacă e posibil. Prin misiunea 
pe care şi-o atribuie fiecare naţiune se explică şi se justifică manifestările şi viaţa ei. 

Conştiinţa socială, în forma concretă de obiceiuri, norme morale şi de drept, ni 
se impune nouă indivizilor, care apărem în genere numai ca o parte dintr-un spirit 


15. E. Spranger, Die Lebensformen, 1922, p. 105. 

obiectiv, din conştiinţa colectivă — şi cu toate acestea, ea este şi în noi, pentru că deşi 
trece dincolo de noi, societatea totuşi ne este imanentă. „În acelaşi timp în care ne depă- 
şeşte, ea este şi în interiorul nostru, pentru că nu poate trăi decât în noi şi prin noi” %. 

În om există deci două feluri de conştiinţe, după cum afirmă Durkheim: una 
personală, conştiinţa de stările şi fenomenele care îl privesc exclusiv pe dânsul, şi 
alta colectivă, care cuprinde caracterele comune ale societăţii în care trăieşte indi- 
vidul. Prima reprezintă şi constituie personalitatea individuală, secunda tipul colectiv, 
conştiinţa socială. Între aceste două conştiinţe este un raport de subordonare şi de 
armonie, deşi uneori poate exista chiar luptă. Dacă privim raportul dintre cele două 
conştiinţe din punct de vedere evolutiv, constatăm că legătura socială e cu atât mai 
tare şi autoritatea cu atât mai puternică cu cât conştiinţa colectivă copleşeşte mai 
mult pe cea individuală. În adevăr, în faza clanului originar, omogen, când persona- 
lităţile nu sunt încă diferenţiate, credinţele religioase stăpânesc complet pe om şi-i 
reglează întreaga viaţă. Conştiinţa individuală este atunci anihilată de către cea 
socială. Mai târziu însă, când individul devine o personalitate de sine stătătoare, 
care judecă toate faptele şi reacţionează, între conştiinţa socială şi cea individuală se 
stabileşte un altfel de raport, nu mai este o subordonare absolută, ci o armonizare 
a acestor conştiinţe, ceea ce face posibilă acea solidaritate organică despre care 
vorbeşte Durkheim. 

Prin urmare, orice conştiinţă psihologică are două aspecte, două feţe, una indivi- 
duală şi alta socială, ambele fiind foarte strâns legate una de alta. Fiecare avem o 
conştiinţă a propriei noastre vieţi, a instinctelor moştenite de la moşi-strămoşi, a 
înclinațiilor noastre, conştiinţă a eului propriu, dar avem în acelaşi timp şi o conştiinţă 
de dependenţa noastră faţă de grupul social, de legătura intereselor noastre cu acelea 
ale altora, o conştiinţă socială. Conştiinţa eului stabileşte în genere un paralelism — 
uneori chiar şi opoziții sau conflicte — între interesele proprii ale individului şi acelea 
ale grupului social, pe când conştiinţa socială face totdeauna unitatea acestor interese. 
Conştiinţa eului e modificată necontenit de către societate, care îi lărgeşte mereu 
sfera şi capacitatea. Societatea a îmblânzit pe om şi a întunecat egoismul feroce, 
făcând posibilă dezvoltarea altruismului, şi tot ea a prilejuit progresul ştiinţelor, al 
invențiilor şi al artelor. La rândul său însă şi conştiinţa individuală poate da direcţii 
noi societăţii. F. Oppenheimer vorbeşte despre /chbewusstsein şi Wirbewusstsein, 
considerând primul fel de conştiinţă ca un produs al celui de-al doilea 7. 

De aceea, conştiinţa socială nu poate fi concepută numai ca o conştiinţă de 
constrângere pe care o exercită societatea asupra noastră, ci şi ca o armonizare a 
intereselor şi scopurilor noastre cu ale celorlalţi. Ea nu are deci numai un aspect 
obiectiv, ci şi unul subiectiv. Dacă ea nu este ceva fizic, nici morfologic, atunci 
trebuie să vedem într-însa o unitate funcțională. Cooley a comparat această unitate 
funcţională a conştiinţei sociale cu unitatea muzicii unei orchestre, cu armonia nouă 
şi unitară care rezultă din partituri şi instrumente diferite 7. Sinteza şi coordonarea 
conştiinţelor individuale dau naştere acestei conştiinţe sociale, care are astfel carac- 
terul de realitate spirituală funcţională, întocmai ca şi societatea. 

Din procesul de transformare a conştiinţei sociale, se vede clar partea de contribuţie 
a individului în viaţa socială. Orice sinteză, în orice domeniu se efectuează ea, nu 

apare niciodată ca o simplă formă constantă, ci ea variază întotdeauna calitativ, după 
elementele din care a rezultat. Astfel, conştiinţa socială a popoarelor inferioare este 
de altă calitate şi de alt grad decât aceea a popoarelor civilizate, tocmai pentru că 
elementele lor componente sunt deosebite, fiecare reprezentând o altă treaptă de 
evoluţie psihică. Aşa că înseşi instituţiile sociale obiective, deşi au putere de 
constrângere asupra noastră, deşi ele sunt modelul după care este educat sufletul 
nostru, şi ele se transformă totuşi prin schimbarea conştiinţei indivizilor. 

Prin aceasta noi nu ajungem la afirmarea unui individualism, pentru că procesul 
social cuprinde, după noi, cele două momente de care am vorbit mai înainte, anume 
diferenţierea sau individualizarea şi socializarea. Societatea însăşi dă indivizilor 
putinţa de a se ridica peste nivelul obişnuit, de a reacţiona chiar faţă de formele de 
instituţii existente, de a concepe un alt mod posibil de dezvoltare a lor şi de a formula 
idealuri noi, care, devenind apoi sociale, transformă societatea, ridicând-o pe o altă 
treaptă de spiritualitate. Tarde are meritul de a fi accentuat rolul conştiinţei 
individuale în evoluţia socială, dar el a trecut complet cu vederea peste caracterul 
real, exterior şi obiectiv al conştiinţei sociale. Pe de altă parte, universaliştii, care 
au stabilit diferenţa calitativă dintre faptul social şi cel individual, deşi au văzut just 
caracterul sintetic şi obiectiv al conştiinţei sociale, au neglijat însă complet rolul 
conştiinţei individuale în transformările societăţii. Aşa că ambele concepţii au trecut 
dincolo de adevăr şi de realitate. 

Dar conştiinţa socială poate fi puternică sau mai slabă, mai durabilă şi continuă 
sau mai puţin durabilă şi discontinuă, de unde şi caracterele speciale ale diferitelor 
grupe sociale sau forma variată de societate. Aşa, de pildă, conştiinţa socială cea 
mai puţin durabilă şi cea mai slabă e în grupul social neorganizat, care se formează 
spontan, sub influenţa unui accident sau a unui fenomen trecător şi momentan, cum 
este mulțimea. 

Chiar în grupările ocazionale de oameni, cum sunt congresele, banchetele, 
pelerinajele, adunările de tot felul, care toate au caracteristic faptul că durează puţin, 
există în momentul manifestării lor o conştiinţă comună cu o intensitate mai mică 
sau mai mare, după împrejurări, şi chiar cu anumite caractere proprii. Să vedem ce 
formă are conştiinţa socială în stările de agregare ocazională sau în cele momentane 
cunoscute sub numele general de mulţime. 

Ce este mulțimea şi care sunt caracterele ei ? 

Cea mai răspândită concepţie asupra mulţimii este aceea care o consideră ca o 
grupare de oameni adunaţi laolaltă în mod întâmplător şi care, sub influenţa unei 
excitaţii comune, săvârşesc aceeaşi acţiune "7. Prin urmare, mulţimea nu este ceva 
organizat, ci ea se datorează unui impuls sau unei excitaţii comune. Acest mod de 
explicare se potriveşte perfect numai pentru mulţimea accidentală de stradă. Într-adevăr, 
mulţimea aceasta este forma cea mai rudimentară şi efemeră de sinteză socială, în 
care există totuşi neapărat un anumit element de omogenizare, prin care se stabileşte 
un nivel comun şi o legătură între oameni sau, cu alte cuvinte, un minimum de 
conştiinţă colectivă. Mai bine se poate înţelege mulţimea dacă ne gândim însă la 
durata ei. Le Bon, Sighele, Eleutheropulos definesc mulţimea ca o uniune de scurtă 
durată în care indivizii urmăresc acelaşi scop. Adeseori mişcările unor oameni care 
trăiesc pe acelaşi plan de viaţă, cu aceeaşi situaţie socială, deci din aceeaşi clasă, au 
fost considerate ca mişcări de mulţime, tocmai pentru că nu erau organizate, nu se 
executau după un plan şi nu aveau continuitate şi durată. Mişcarea ludiţilor din 

Anglia de la începutul secolului XIX, când s-au distrus fabrici şi maşini, revolta 
minerilor din Newcastle, răscoalele sclavilor din antichitate, toate fiind produse 
ocazional, din cauza înrăutăţirii situaţiei materiale, deşi au fost făcute de clase sociale 
bine conturate, au apărut totuşi ca mişcări de mulţime, pentru că psihologiceşte au 
derivat din stări sufleteşti momentane şi n-au durat. Câtă vreme nu există conştiinţa 
durabilă de clasă şi organizare, clasele sociale în mişcările lor se pot confunda cu 
mulțimile. Mulțimea apare astfel ca o uniune momentană a mai multor indivizi care 
urmăresc un scop ocazional şi acţionează fără organizare şi fără să dureze. Ceea ce 
caracterizează o mulţime este deci durata ei, la care trebuie să adăugăm încă un element, 
anume lipsa puterii de hotărâre precisă în vederea realizării unor scopuri constante. 

Conştiinţa unei mulţimi nu este însă nici ea o sumă a conştiinţelor indivizilor 
care o compun, căci din combinaţia acestora se naşte o formă cu caractere noi, 
deosebite de cele individuale, chiar dacă ea durează foarte puţin. Fenomenul caracte- 
ristic în procesul de formare a acestei conştiinţe este constatarea că prin unirea mai 
multor cantităţi individuale se produc schimbări calitative din punct de vedere 
psihologic. Gothein remarcă acest paradox logic, întrucât prin cantitate se înţelege 
o sumă de unităţi omogene, iar prin calitate o serie de însuşiri diferite, prin urmare 
două categorii logice bine dictincte, care totuşi în viaţa socială se amestecă între 
ele 2. Dacă ar fi posibil ca prin cantitate să se schimbe calitatea, atunci ar urma ca 
două sau mai multe lucruri, prin simpla lor aşezare unul lângă altul, să se schimbe 
calitativ. Dar, oricâte bucăţi de piatră am pune noi laolaltă într-o grămadă, nu vom 
obţine altceva decât un morman de pietre. În viaţa socială însă, cum just a observat 
Simmel, masa cantitativă are puterea de a produce chiar schimbări calitative în 
sufletul indivizilor 2, căci mulţimea are întotdeauna alte calităţi decât ale indivizilor 
care o compun. 

Astfel, la individul cufundat în mulţime dispare personalitatea superioară şi de 
aceea îl vedem săvârşind acţiuni cu care facultatea sa de judecată nu s-ar putea 
împăca şi pe care, desigur, conştiinţa sa morală le-ar condamna. Rațiunea obiectivă 
şi puterea de inhibiţie pare că dispar în faţa altor forţe care-l stăpânesc pe individ 
din moment ce face parte dintr-o mulţime şi îi scad nivelul său intelectual şi moral. 
Sub influenţa sugestiei colective şi a contagiunii psihice, ideile şi sentimentele omului 
se orientează într-o singură direcţie, punându-l într-o stare de automatism sau de 
hipnoză, în care personalitatea sa este micşorată. Indiferent de proveniența elemen- 
telor care formează o mulţime, întrucât acestea pot aparţine unor clase diferite, pot 
avea variate profesiuni, pot fi de sexe diferite, conştiinţa mulţimii are unele caractere 
tipice ale ei, care trec peste aceste deosebiri personale. În primul rând, ea este 
dominată de impulsivitate şi de afectivitate, nu de idei. De aceea, mulţimea este foarte 
excitabilă şi impulsivă, putând ajunge la fapte demne de admirat sau la crime odioase. Şi 
acestea nu trebui privite ca nişte întâmplări excepţionale sau ca manifestări ale unei 
psihoze colective 7%, ci numai ca nişte însuşiri derivate din dominarea sentimentului 
în conştiinţa mulţimii. Nervozitatea şi excitabilitatea mulțimilor le explică Le Bon şi 
Kochanowski prin însuşiri atavice, asemenea instinctelor animalice, prin tradiţie etc. 

Cu toate acestea, mulţimea este pretutindeni aceeaşi, indiferent de gradul de 
civilizaţie şi de cultură al oamenilor. Întrucât oare mulţimea revoluţionară din timpul 
marii Revoluții franceze a fost superioară celei din Rusia bolşevică? Sunt desigur şi 

elemente fiziologice inconştiente care pot spori această excitabilitate a mulțimii şi 
printre acestea nu trebuie să neglijăm stimulul sexual. Psihologia socială a observat 
că prezenţa femeilor şi a fetelor dă întotdeauna un aspect mai iritant mişcărilor şi 
luptelor mulţimii. Pentru acest motiv, zice R. Michels, la începutul secolului XIX în 
Parlamentul englez nu erau admise în tribunele spectatorilor femeile, căci se băgase 
de seamă că atunci când asistau doamne, luptele dintre parlamentari erau mai 
îndârjite, se vorbea mai mult şi părea că toţi se adresează mai cu seamă tribunelor 
pentru a plăcea, decât Parlamentului pentru a convinge 77. Aceasta nu se datora oare 
stimulului sexual? Crizele de isterie ale mulţimii nu sunt fără legătură cu acest stimul. 

Din această cauză a predominării sentimentului, mulţimea este foarte mobilă şi 
influenţabilă, foarte credulă şi susceptibilă. Taine povesteşte un caz concludent, din 
care se poate vedea acest caracter de mobilitate al mulţimii. Un grup de revoluționari 
era gata să omoare pe un individ acuzat de acaparare de bunuri în timpul Revoluţiei 
franceze, dar deodată i se face milă de el, apoi de la milă trece la entuziasm, pentru 
a sfârşi prin a bea şi a dansa cu el în jurul copacului pregătit pentru spânzurarea 
lui 78. Sau tot aşa, pentru a cita încă un exemplu, Ludovic Halévy povesteşte o 
întâmplare foarte sugestivă din timpul Comunei din Paris. Printre prizonierii duşi la 
Versailles şi înconjurați de mulţimea amenințătoare era şi o femeie tânără şi 
frumoasă, care la strigătele mulţimii răspundea printr-un surâs dispreţuitor. Atunci 
mulţimea înfuriată a început a urla: „la moarte, la moarte”. Deodată un bătrân strigă : 
„Nu fiţi cruzi, mai înainte de orice e o femeie”. Cât ai clipi din ochi, furia mulţimii 
se întoarce contra bătrânului, pe care îl acuză că e comunard, incendiator şi îl ameninţă 
cu moartea. În acelaşi moment însă, se aude vocea ascuţită a unui copil ştrengar din 
Paris, care strigă că tânăra e amanta bătrânului. Izbucnesc hohote de râs şi ambii 
sunt salvaţi, căci „mulţimea trecuse aproape în acelaşi timp de la mânia cea mai 
serioasă la veselia cea mai sinceră” %. 

Mulțimea nu are o reflecţie logică şi critică, ci gândeşte mai mult prin imagini şi 
simboluri, subiectul fiind confundat totdeauna cu obiectul, iar preferinţele luate drept 
realităţi. Drapelele, culorile, emblemele, uniformele, toate contribuie la producerea 
unor adevărate halucinaţii colective. Adevărurile şi ideile reuşesc mai puţin să mişte 
mulțimile decât iluziile. Mulțimea are în genere caracter dinamic, uneori chiar 
patologic şi acest dinamism se realizează prin iluzii, prin fantezie, prin tendinţe 
mistice. Unei mulţimi i se sugerează uşor convingeri, dar acestea se schimbă tot atât 
de repede, după cel care o conduce sau care îi vorbeşte. Există chiar o tehnică a 
oratoriei pentru mulţime, care duce la rezultatul dorit. Cine ar încerca să raţioneze 
critic şi să exprime îndoieli în faţa unei mulţimi e de la început condamnat la 
insucces, pentru că mulţimea are nevoie de afirmaţii hotărâte, de formule care să se 
repete tipic şi invariabil şi să se spună cu convingere, căci ea e afectivă şi dinamică. 

În afară de afectivitate, în conştiinţa mulţimii joacă un mare rol ideea de putere. 
Individul, oricât de puternic ar fi, vede şi simte forţa mulţimii, faţă de care aceea a 
lui dispare şi atunci el îşi dă seama că, în comparaţie cu dânsa, este slab şi dezarmat, 
nerămânându-i altceva de făcut decât să i se supună. „Puterea formează şi determină 
structura masei” 3%, forţa ei impune respect indivizilor tari sau slabi, făcându-i chiar 
pe cei mai bicisnici să se simtă puternici în starea de mulţime şi să săvârşească fapte 

pe care singuri nu le-ar putea face. Această conştiinţă de putere explică intoleranta 
şi orgoliul mulțimilor. Monodeismul, pe de o parte, şi sentimentul puterii, pe de 
alta, explică această intoleranţă a mulțimilor. Cu cât emoţionalitatea mulţimii este 
mai intensă, cu atât raţiunea ei e mai slabă şi mai paralizată °. 

Dar cum se explică transformarea individului în mulţime ? Cum se face că starea 
de mulţime sporeşte sau scade calităţile individului, atunci când acesta se găseşte 
împreună cu alţii într-un astfel de grup? Freud a încercat să explice acest proces, 
susţinând că în astfel de stări conştientul trece pe al doilea plan, lăsând să predomine 
inconştientul, care este comun tuturor oamenilor. Ceea ce diferenţiază pe indivizi 
unul de altul, dându-i fiecăruia o înfăţişare specială, este tocmai elementul conştient, 
personal, iar când acesta dispare, rămân active numai instinctele comune tuturor, 
care îi transformă pe toţi într-o masă omogenă. Freud explică prin ajutorul psihologiei 
individuale întreaga conştiinţă socială şi toate manifestările mulțimilor, şi anume prin 
instinctul sexual. Prin urmare, după dânsul, nu poate fi vorba de o conştiinţă 
colectivă prin care s-ar produce transformări în sufletul individului. Legătura dintre 
oameni, orice formă socială ar avea ea, nu este pentru Freud altceva decât o legătură 
de instinct, libido, şi psihologia mulţimii nu se poate explica decât prin acest libido 
şi numai în mod psihanalitic. Dar ce este libido? Libido nu e altceva decât energia 
instinctului de iubire. Iubirea de părinţi, de copii, de prieteni, de patrie etc. este 
numai expresia aceluiaşi instinct, care mână sexele unul către altul, îndreptat însă pe 
alte căi şi către alte scopuri. Oricât de sublimă, dezinteresată şi ideală ar fi iubirea, 
natura ei rămâne însă întotdeauna aceeaşi — sexuală. Mulțimea ca atare are şi ea o 
structură determinată de libido. Dacă într-o astfel de stare conştiinţa individului se 
modifică, aceasta se datorează faptului că el este legat prin iubire de alte persoane. 
Deşi acest fel de iubire nu apare cu un caracter sexual, totuşi în realitate ea derivă 
din cea sexuală. Iubirea explică procesul de identificare, despre care vorbeşte Freud. 
Într-adevăr, zice dânsul, nu poate exista nici o formă de masă socială fără conducător, 
care are putere asupra tuturor celor care-l ascultă, aceasta datorându-se procesului 
de identificare. Prin libido, individul din mulţime se identifică imediat cu conducă- 
torul ei, se simte legat de el şi se transpune cu totul în sufletul lui. Conducătorul 
acesta este idealizat în imaginaţia şi în sufletul său şi fiecare individ din mulţime 
tinde să compenseze în modul acesta dorinţa proprie de un eu ideal nerealizat. Din 
cauza educaţiei familiale, a interdicţiilor sexuale, instinctul sexual este refulat, 
comprimat şi îndreptat în alt sens, de aceea obiectul iubirii poate căpăta o altă formă 
şi o altă valoare. Întotdeauna însă, în astfel de cazuri, obiectul iubirii este idealizat 
în dauna eului propriu. Iubirea aceasta poate fi asemănată cu hipnoza, întrucât şi în 
ea se constată aceeaşi lipsă de critică, aceeaşi supunere şi renunțare la orice iniţiativă, 
întocmai ca şi în hipnoză. Prin urmare, în mulţime un număr de indivizi „au pus 
unul şi acelaşi obiect în locul eului lor ideal şi s-au identificat în eul lui” 27 Prin 
acest proces de identificare se explică „lipsa de independenţă şi de iniţiativă la 
individ, omogenitatea reacţiilor sale cu acelea ale tuturor celorlalţi, coborârea sa la 
rolul de individ din masă” 7. 

Oricât de mult ar fi criticată această concepţie a lui Freud - şi în mare parte pe 
bună dreptate -, nu se poate tăgădui totuşi că există un fel de identificare a membrilor 
unei mulţimi sau a unei mase cu conducătorul ei şi cu masa ca întreg. Th. Geiger, 

deşi recunoaşte nivelul omogen al celor care formează o mulţime, susţine totuşi că 
nu se poate vorbi despre scăderea nivelului intelectual şi moral al unora şi despre 
ridicarea lui la alţii, pentru motivul că într-un astfel de conglomerat individul 
participă activ cu alte funcțiuni decât acelea care-l caracterizează ca individ, şi anume 
el participă nu cu intelectul, ci cu starea sa emoţională 3%. Dar această separație de 
funcțiuni psihice ni se pare absolut arbitrară şi neîntemeiată, căci dacă este adevărat 
că mulţimea are o natură afectivă, nu e mai puţin just că ea absoarbe pe individ cu 
toată fiinţa sa, că îi modifică mentalitatea întreagă şi chiar gândirea lui capătă o 
coloratură emoţională. Aşa se explică faptul că foarte adesea oameni cu inteligenţă 
superioară, cu putere de reflecţie critică, o dată prinşi în angrenajul unei mase 
sociale, judecă la fel cu dânsa şi chiar individual luaţi, reflectă în totul mentalitatea 
masei. Mulțimea stabileşte într-adevăr o egalizare a membrilor, precum şi un nivel 
intelectual şi afectiv comun pentru toţi participanţii. Fenomenul trăit colectiv sau 
acele „contagiuni psihice produse prin contact fizic”, cum spune Tarde, sunt cauza 
acestui proces de omogenizare a indivizilor din mulţime. Căci, încă o dată, nu se 
poate vorbi despre mulţime ca formă socială, cât de rudimentară, dacă nu există un 
fenomen comun trăit, o conştiinţă colectivă. Oamenii care se îngrămădesc unul lângă 
altul pentru a privi o vitrină frumos aranjată, deşi sunt mai mulţi laolaltă, nu 
formează o mulţime, pentru că le lipseşte o emoție comună sau un scop momentan 
al tuturor şi care să-i privească pe toţi. 

Mulțimea a fost deseori confundată cu alte forme sociale cu care are puncte de 
asemănare, dar de care se poate lesne deosebi tocmai prin caracterele sale. În 
literatura sociologică se vorbeşte de multe ori despre mulţime, masă, grup social, în 
acelaşi sens ca şi cum acestea ar fi noţiuni şi realităţi identice. Astfel, Le Bon, 
distingând două feluri de mulţimi, cea omogenă, anonimă, care e mulţimea de stradă, 
Şi cea eferogenă, neanonimă, care are forma sectei, clasei, parlamentului 35 ete., 
face tocmai această confuzie între mulţime şi grupul social organizat. Mai întâi, orice 
mulţime este omogenă, căci indiferent de calitatea şi proveniența elementelor care o 
compun, ea nu ia naştere decât în momentul când aceste elemente variate s-au 
omogenizat printr-o legătură unitară, printr-un sentiment comun. Secta, clasa, parla- 
mentul sunt însă altceva decât mulţimi propriu-zise, căci ele presupun organizare, 
durată şi continuitate, ceea ce lipseşte mulţimii. 

Aceeaşi constatare este valabilă şi în privinţa modului cum priveşte mulţimea 
Gabriel Tarde, care face deosebire între mulțimea activă-manifestantă, entuziastă, 
animată de iubire sau ură şi mulțimea pasivă, care este atentă la ceva sau aşteaptă pe 
cineva. În realitate, numai prima formă este mulţime propriu-zisă, cealaltă confun- 
dându-se cu publicul, despre care vom vorbi imediat şi care are caracterele lui 
speciale, deosebite de mulţime. Mai clar se vede această confuzie la Tönnies %. În 
studiul său despre mulţime şi popor, Tönnies vorbeşte despre mai multe feluri de 
mulţimi, pe care le clasifică având drept criteriu originea lor, în primul rând, şi apoi 
scopul. După origine deosebeşte el: 1) mulțimea adunată, care poate fi expres adunată, 
din poruncă de exemplu, şi accidental adunată, 2) mulțimea separată, ca de pildă 
mulţimea pe bază de limbă, de rasă etc. După scop se disting: mulțimi economice 
(lucrătorii din fabrici), politice (partidele) şi spirituale (comunităţile religioase etc.). 
Dar toate acestea nu sunt mulţimi, ci altceva, anume grupe sociale organizate, care 

pot dobândi în anumite împrejurări caracter de mulţime, de exemplu când manifes- 
tează sau se dedau la anumite acte violente. În existenţa lor însă, acestea nu se pot 
confunda şi nu trebuie confundate cu mulţimea. 

Spuneam mai sus că Tarde, când vorbeşte despre mulţimea atentă sau aşteptătoare, o 
confundă cu publicul, deşi tocmai el este acela care, încă din anul 1898, a accentuat 
deosebirea dintre aceste două forme de sinteză şi de conştiinţă socială, în articolul 
său Le public et la foule, publicat în „Revue de Paris”, şi apoi în L'opinion et la 
foule din anul 1901. Mulțimea este o unitate afectivă şi de scop momentan, bazată 
pe contactul spaţial al indivizilor, pe când publicul, deşi uneori poate fi adunat pe 
aceeaşi porţiune de spaţiu ca şi o mulţime, este şi rămâne o unitate intelectuală. În 
public avem de-a face cu o sugestie transmisă prin idei şi întovărăşită de reflecţie 77. 
În deosebire de mulţime, care presupune indivizi adunaţi fiziceşte pe un loc, publicul 
este o unitate spirituală bazată pe idei comune, nu pe impulsiuni. În acelaşi timp, 
publicul apare ca o unitate voită, nu involuntară %%. Uneori e drept că şi publicul 
poate dobândi aspect de mulţime. Aşa e publicul dintr-un teatru, care este adunat pe 
o unitate de spaţiu. De altminteri, aceasta este cea mai capricioasă formă de public, 
care nu arareori poate să se transforme şi să se manifeste ca o adevărată mulţime. 
Înainte de anul 1870 mai ales, când publicul francez stătea la parter în picioare, la 
multe reprezentații teatrale el se putea confunda foarte uşor cu o adevărată mulţime 
manifestantă faţă de actori. 

Tarde observă cu dreptate că mulţimea în care „electrizarea prin contact atinge 
cel mai mare grad de rapiditate şi energie se compune din oameni care stau în 
picioare sau care merg” %. Oamenii care stau jos sunt mai disciplinaţi, căci acest 
simplu fapt constituie un început de izolare a omului şi un fel de rezistenţă faţă de 
sugestia altora “. Marele public e foarte răspândit în spaţiu, pe când mulţimea este 
limitată în extensiune. S-a susţinut chiar că publicul nu poate fi considerat ca un 
grup social, cu caracter obiectiv şi suprapersonal, ci s-ar reduce la o întâlnire de 
indivizi, întrucât fiecare caută plăcerea sa proprie sau îşi exprimă reflecţia sa, 
indiferent dacă alţii simt sau gândesc la fel. Dacă la teatru aplaudă toţi spectatorii cu 
entuziasm sau blamează prin şuierături pe actori, aceasta nu se datorează unei 
sugestii reciproce a oamenilor, ci este o simplă coincidenţă de manifestări. E adevărat 
că într-o mulţime individul dispare, adică nu-şi mai păstrează caracterele sale specifice, 
devenind o simplă cantitate, pe când în public el îşi păstrează personalitatea, fiind 
însă în unison spiritual cu cei din jurul său, după cum poate fi şi în dezacord. De 
aici nu se poate deduce însă că publicul este o acumulare de indivizi, cum crede Th. 
Geiger, pentru că oricât şi-ar păstra cineva personalitatea proprie, nu se poate spune 
că nu suferă influenţa altora şi nu exercită, la rândul său, o înrâurire asupra celor 
care-l înconjoară. Nu numai sentimentul are puterea de iradiere şi produce conta- 
giunea spirituală, ci şi ideile. Sugestia intelectuală are sfera ei de aplicaţie şi 
personalităţile puternice o exercită voluntar sau involuntar asupra celorlalţi. Părerea 
cuiva asupra unei opere literare, asupra unui spectacol se răspândeşte şi influenţează 
şi asupra altora care o adoptă, stabilindu-se astfel o comuniune intelectuală. 

Publicul variază şi dânsul după elementele care-l compun, căci altul este, de 
pildă, publicul feminin în comparaţie cu cel masculin şi altfel se manifestă publicul 

compus din tineri faţă de cel alcătuit din bătrâni. În orice caz însă, publicul e mai 
puţin tiran şi mai puţin dogmatic decât mulţimea. În afară de acestea, trebuie să 
observăm că mulţimea în genere are o caracteristică naţională, pe când publicul este 
internaţional, deoarece el răspândeşte aceleaşi idei printre indivizi şi popoare 
diferite. Astfel, se poate vorbi de publicul unei cărţi sau al unei reviste, care are 
cititori şi aderenţi în toată lumea, trecând peste graniţele ţărilor şi ale naţiunilor. 
Publicul se interesează de orice este actualitate şi în jurul unor astfel de fenomene 
actuale se face şi se desface el. Mijloacele de formare ale publicului sunt conversaţia 
şi presa în primul rând, căci prin ele se stabileşte opinia publică, expresia gândirii şi 
unităţii spirituale, care e publicul. Conversaţia întreţine interesul pentru fenomenele 
sociale, ea transmite ideile de la unul la altul, făcând o adevărată comunicaţie 
interspirituală şi transformând astfel păreri individuale în opinie publică. Dacă însă 
conversaţia este limitată totdeauna la cercuri mici, presa este aceea care duce mai 
departe opera ei şi o răspândeşte. După cum s-a spus, jurnalul unifică conversaţia în 
spaţiu şi o diversifică în timp. Ca formă de conştiinţă colectivă, publicul reprezintă 
un grad de coeziune mai durabil şi mai puternic decât mulţimea. Judecata publicului 
este o normă morală şi un impuls către acţiune dintre cele mai puternice, iar sanc- 
ţiunile sale au adeseori aceeaşi tărie ca şi cele juridice. 

Iată deci două forme de manifestare ale conştinţei sociale care dau naştere unor 
înfăţişări diferite de societate. Se impune acum o ultimă problemă, şi anume: are 
mulțimea un conducător al ei? Părerile asupra acestei chestiuni sunt împărţite, căci 
dintre cei care s-au ocupat cu aceasta, unii socotesc că nu poate exista mulţime fără 
conducător, deoarece toate actele ei ar fi determinate de acei meneurs de foules, pe 
când alţii vorbesc despre mulțimi acefale, considerând pe conducători numai ca un 
semn al organizării, ca un element care se găseşte în orice grupă sau masă socială. 
Nu se poate spune, de exemplu, despre o mulţime care jefuieşte că are o conducere, 
după cum nu se poate vorbi despre un conducător al unei mulţimi în panică. De 
altminteri, în caz de panică nici nu mai avem a face cu o mulţime, decât doar în 
sensul literal al cuvântului, pentru că atunci nu mai există decât o sumă de oameni 
care nu au nici o legătură între ei, care, din contra, se luptă unul cu altul, fiecare 
gândindu-se cum să scape el mai repede, chiar în dauna celorlalţi şi trecând peste 
dânşii. Panica e provocată de un sentiment de frică fără sens, care se manifestă 
printr-o tendinţă de împrăştiere, de fugă. De aceea, ea izolează pe oameni şi deci, 
nemaifiind vorba de nici o acţiune socială, nu are rost nici un conducător. 

Orice mulţime, în stadiul său iniţial, în formarea ei, nu are nici un conducător. 
Unitatea ei o face atunci nu o persoană, ci numai sentimentul care o stăpâneşte. 
Există într-adevăr cineva care declanşează acţiunea mulţimii şi acesta poate apărea 
ca un fel de conducător, dar în realitate nu el formează mulţimea. Fr. Wieser crede 
că în genere nu psihologia mulţimii, ci tehnica ei de lucru impune neapărat existenţa 
unui conducător H Un parlament, ca şi o adunare publică, are nevoie de conducător, 
căci nu pot vorbi toţi deodată, ci trebuie să fie cineva care să conducă dezbaterile şi 
să acorde cuvântul. Se înţelege că orice formă de societate organizată are condu- 
cători, care apar astfel ca o condiţie necesară, mulţimea însă are numai exponenţi 
ocazionali, după împrejurări, şi nu conducători propriu-zişi. Conducător devine 
cineva datorită calităţii sale speciale, indiferent de grupul pe care-l conduce, fie că 
este în fruntea unei comunităţi religioase, fie că are sub comanda sa o bandă de 
tâlhari. În orice caz, el este considerat drept cel mai potrivit pentru realizarea scopului 

propus, chiar dacă nu este iubit. Căci nu arareori conducătorul poate fi şi detestat, 
dar toţi i se supun de frică. Aceasta dovedeşte că nu întotdeauna conducătorul este şi 
un model sau un exemplu pentru acţiunea altora. Max Scheler, cu fineţea şi 
subtilitatea spiritului său, a analizat admirabil această problemă a conducătorului şi 
a exemplului în studiul său Vorbilder und Führer. Dacă mulțimea se caracterizează 
prin unitatea ei afectivă şi prin dinamism, atunci e de la sine înţeles că devine 
conducător cel care poate spori mai mult energia de acţiune a mulţimii, cel care, 
având o voinţă puternică, o poate impune şi altora. De cele mai multe ori, comandă 
unei mulţimi nu oamenii cei mai pătrunzători şi cei mai bine pregătiţi, ci cei mai 
posedaţi de un gând sau cei mai fanatici. De aceea, aşa-zisul conducător al mulţimii 
este de fapt numai un exponent al ei dintr-un anumit moment. Aşa ne putem explica 
de ce mulţimea schimbă mereu conducătorii, de ce apar necontenit alţi exponenţi ai ei. 

Ne-am ocupat de această problemă în special pentru a arăta aspectul conştiinţei 
sociale într-o formaţiune socială dinamică, fără o structură şi morfologie constante. 
Conştiinţa socială se vede însă clar şi în toată tăria ei nu atât în mulţime, care e ceva 
trecător, accidental am putea spune, cât în grupul organizat, care are durată. 
Mulțimea influenţează momentan pe individ, dar nu-l educă, nu îi dă forţă de creaţie, 
mulţimea distruge mai repede decât creează — pe când grupa organizată are o 
influenţă constantă şi durabilă asupra indivizilor. Într-o grupă oamenii sunt legaţi în 
alt mod decât într-o mulţime, căci acolo ei au țeluri precise şi constante, fac sforţări 
unitare pentru realizarea unui scop comun cu caracter pozitiv. Grupa este un complex 
cu durată, continuitate şi organizare pe baza diviziunii funcţiunilor sociale, în ea se 
nasc tradiţii şi obiceiuri de lungă durată, ea are o structură şi o individualitate a 
sa H. O comunitate religioasă, un partid politic etc. nu sunt unităţi sociale de moment, 
ci fiecare din ele are onoarea sa, trecutul său, normele sale de conduită care se 
impun tuturor membrilor lor. Pentru aceste motive, Vierkandt * consideră grupa 
organizată ca ultima categorie sau unitate socială, care nu se mai poate deduce din 
altceva şi pe baza căreia se construiesc diferitele tipuri de socieţăţi omeneşti. 

Din toată această analiză sperăm că se desprinde clar ideea pe care am urmărit-o 
noi, de a arăta rolul celui dintâi factor social pentru constituirea şi existenţa unei 
societăţi - conştiinţa socială. Dar nu este suficient numai atât, căci, după cum am 
văzut, o formă de conştiinţă este şi în mulţime, ci mai trebuie ceva. Societatea apare 
cu un caracter suprapersonal, obiectiv şi existent chiar în afară de viaţa individului. Ea 
nu se face şi se desface după dorinţa lui, ci continuă să trăiască şi după ce el moare, 
transmițând celor care vin tot patrimoniul trecutului. De aceea, este nevoie să cercetăm 
puţin şi acest element nou, adică tradiţia, continuitatea şi solidaritatea socială. 


Tradiţia şi solidaritatea 


Pot fi diferite grupări de oameni care să prezinte o durată oarecare şi o ordine şi 
care totuşi nu constituie o societate, în adevăratul său înţeles. O asociaţie sportivă, 
de exemplu, formată din amatori de exerciţii fizice, prezintă anumite caractere sociale 
foarte importante, căci are statute, respectă reguli stabilite şi urmăreşte interese 
comune. Până chiar şi sporturile pe care le fac membrii ei sunt supuse unor norme, 


42. Gerhard Lehmann, Prolegomena zur Massensoziologie. Probleme deutscher Soziologie. Gedächtnis 

având şi un conducător sau arbitru. Fiecare echipă la un meci de fotbal are şeful ei, 
existând în acelaşi timp şi un arbitru al jocului, care dă sancţiuni celor care se abat 
de la regulile jocului. Ceea ce lipseşte acestor feluri de asociaţii nu e ordinea, nici 
ierarhia, nici scopul comun, nici diviziunea muncii, ci altceva. Ele au numai un 
caracter de actualitate, iar ordinea din ele aparţine numai prezentului, nu trece 
dincolo de moment, nu este ceva continuu şi care să îmbrace caracterul de putere 
impersonală. Este deci nevoie nu numai de coexistenţa indivizilor, de influenţa 
reciprocă a lor şi conştiinţa de un scop comun, ci trebuie o ordine durabilă, o conti- 
nuitate şi tradiţie pentru a se naşte societatea. Conformismul social este bazat şi pe 
acest respect al tradiţiei şi obiceiului care ni se impune. Din cauza aceasta, obiceiul 
apare drept ceva constrângător, pe care îl urmăm chiar dacă ni se pare neraţional şi 
nepractic. Obiceiul seamănă cu instinctul, deoarece este moştenit de la înaintaşi, nu 
este de origine individuală şi, întocmai ca la instinct, nici în obicei nu există, de 
cele mai multe ori, conştiinţa scopului căruia i-a servit el. Această asemănare, 
precum şi constrângerea internă pe care o exercită obiceiul asupra noastră l-au făcut 
pe Jodl să explice obiceiul în mod psihologic. Obiceiurile comune indivizilor 
dintr-un grup social constituie o puternică legătură între ei şi explică multe dintre 
acţiunile lor asemănătoare. Există o ascendență socială a trecutului asupra prezentului 
Şi o presiune a lui, pe care individul nu o poate uşor înlătura. Tradiţia e mai puternică 
decât ne putem închipui la prima vedere. N-am decât să amintesc cât de mult este 
stăpânită aristrocraţia de forţa tradiţiei familiale. Şi astăzi încă este considerată ca o 
mezalianţă căsătoria unui nobil cu o femeie dintr-o clasă socială inferioară. Şi prin 
aceasta nu arareori el este scos din rândurile familiei sale naturale. Datorită acestei 
forţe a tradiţiei se menţine şi acum cu toată puterea separaţia de confesiuni la căsătorie. 
„Morţii ne comandă” şi ne impun, spune Blasco Ibanez cu dreptate. 

Tradiţia aceasta este transmiterea ideilor, impulsiunilor şi a felului de a judeca 
lucrurile de la înaintaşi către urmaşi. Noi simţim şi gândim într-un anumit fel, nu 
numai pentru că toţi cei din jurul nostru simt şi gândesc aşa, ci şi pentru că aşa au 
gândit şi simţit strămoşii noştri. Şi dacă ne e drag portul nostru naţional, e nu numai 
pentru că el constituie semnul distinctiv al poporului căruia îi aparţinem, ci şi pentru 
că a fost portul strămoşilor de la care l-am moştenit. Forţa tradiţiei constă din faptul 
că noi interiorizăm tot ceea ce ne-au lăsat predecesorii şi îl considerăm nu ca ceva 
trecut, ci tocmai ca ceva totdeauna prezent. Trăim în trecut şi cu trecutul fără să ne 
dăm seama de acest lucru. De aici rezultă şi pietatea faţă de persoane şi de lucruri 
care au fost odată, precum şi dorinţa de a continua gândul şi voinţa lor. În acest 
sens, se poate vorbi nu numai despre tradiţia unui neam, ci şi de tradiţia unei familii, 
a unei firme comerciale, a unei fabrici, a unui partid politic etc., căci orice grupare 
omenească organizată în care există continuitatea unei mentalități şi a unei conştiinţe 
are tradiţie. O casă comercială, unde conducerea afacerilor s-a perpetuat din tată în 
fiu, transmiţându-se o dată cu averea materială respectul cuvântului dat, corectitu- 
dinea în profesiune, inspiră încredere, are tradiţie şi impune chiar urmaşilor care 
reprezintă acea firmă comercială. 

Tradiţia are caracteristic faptul că tipizează, adică produce anumite calapoade, 
după care oamenii acţionează şi se manifestă. Ea asigură astfel durata sau conser- 
varea unei societăţi. În clanurile diferenţiate şi în triburi am putea spune că toate 
regulile de viaţă care produc conformismul social sunt de natură tradiţională. Vechea 
familie patriarhală romană, ca şi Oikos-ul grecesc aveau fiecare manii, larii, penaţii, 
strămoşii lor. Mores Majorum, care se transmiteau din tată în fiu, constituiau 
adevărate norme de viaţă respectate de toţi membrii familiei, înaintea oricărei legi 

impuse de autorităţi. Tradiţia explică legătura în timp şi continuitatea relaţiilor sociale. 
Prin ea putem înţelege conservarea societăţii dincolo de graniţele vieţii individuale. 

Dar generaţiile, care se succedă una după alta, au fiecare fizionomia sa specială, 
tendinţele şi aspiraţiile ei, de aceea se pune problema dacă nu cumva tradiţia 
contrazice tocmai această succesiune de generaţii şi dacă ea nu împiedică înnoirile 
pe care le pot aduce ele. Căci, fără îndoială, fiecare generaţie aduce cu sine ceva 
nou, care influenţează societatea. Tradiţia poate împiedica uneori o generaţie în 
activitatea sa şi atunci se nasc conflicte mari, tulburări, care aduc sau progresul unei 
societăţi, sau degenerarea ei. Totul depinde de vigoarea acelei generaţii, de superio- 
ritatea ei, pe de o parte, iar pe de alta de puterea tradiţiei şi de calitatea ei. Dar ce 
este o generaţie şi cum poate veni ea în conflict cu tradiţia ? 

Generaţia nu se poate spune că este un fel de societate sau că are o anumită 
organizare, căci deşi fiecare generaţie are forţa şi mentalitatea ei, nu există însă nici 
o grupare concretă de oameni care în mod voit şi reflectat să se constituie în gene- 
raţie. Cuprinzând elemente cu situaţie economică şi socială deosebite şi exercitând 
diferite funcțiuni în societate, generaţia nu se poate asemăna nici cu clasa socială. 

De asemenea, nu se poate vorbi de o grupare de indivizi asociaţi după criteriul 
vârstei, deoarece nu din acelaşi număr de ani trăiţi se naşte aşa-numita generaţie. 
Vârsta are desigur rolul ei important, fiindcă numărul anilor îmbogăţeşte experienţa 
cuiva în cunoaşterea oamenilor şi a împrejurărilor de viaţă. Vârsta poate schimba 
mentalitatea cuiva. Astfel, de multe ori constatăm cu oarecare surprindere că oamenii 
pe care noi i-am ştiut odată generoşi, înflăcăraţi de idealuri largi, entuziaşti pentru 
idei noi devin la bătrâneţe egoişti, reacţionari şi potrivnici oricărei inovaţii. Este, 
fără îndoială, şi bătrâneţea o cauză a acestei schimbări, căci, după cum observă 
Scheler, pe măsură ce anii se scurg, instinctul vieţii slăbeşte şi acea siguranţă a morţii, 
care este în mintea tuturor, dar pe care tinereţea cu vitalitatea sa reuşeşte s-o alunge 
din conştiinţă, la bătrâni e mai puternică, mai vie şi stăpâneşte mai mult sufletul. De 
aici paralizia oricărei iniţiative şi acţiuni, care cere energie şi risipire de sine. 

Sentimentul vieţii mai scăzut împiedică pe bâtrân în acţiunile sale, îl face să aibă 
oroare de schimbare şi teamă de îndrăzneală. Vârsta explică deci şi ea, alături de 
alţi factori, schimbările de mentalitate, de obiceiuri şi de ideologii. Ca atare, ea are 
importanţă în constituirea generaţiilor, fără a se putea spune că este un element 
fundamental, deoarece nu „biologicul”, ci „spiritualul” unei generaţii îi dă fizionomia 
şi-i formează esenţa. Oamenii care au aceeaşi mentalitate, care cred la fel şi speră 
laolaltă, oamenii în care se realizează o stare colectivă de suflet referitoare la un ideal 
sau la o concepţie de viaţă, aceştia formează o generaţie “. Fiecare generaţie reprezintă 
deci un anumit mediu spiritual şi înfăţişează idealurile unei epoci. Generaţia are un 
specific al său şi o anumită ţintă pe care o urmăreşte şi care exprimă sentimentul şi 
concepţia sa de viaţă. Dar prin ce formă de spiritualitate se defineşte generaţia ? 

De la început trebuie să înlăturăm intelectualitatea, care nu poate fi o notă 
constitutivă pentru ideea de generaţie. Există într-adevăr epoci în care ştiinţa şi 
cercetările intelectuale au o mare dezvoltare, când dragostea de adevăr şi de creaţie 
apar într-o lumină strălucitoare. Şi totuşi nu putem face din intelectualitate esenţa 
generaţiei, căci ceea ce uneşte pe oameni într-o generaţie are altă natură. Ştiinţa, 
intelectualitatea pe care o reprezintă ei, poate fi o dominantă într-un anumit moment, 
dar nu e forţa care să determine lupta socială. 


44. François Mentré, Les générations sociales, Paris, 1920. 


282 SOCIOLOGIE GENERALĂ 


Generaţia reprezintă ceea ce numesc germanii Zeitgeist — un spirit al vremii — şi 
are neapărat un caracter dinamic %. Ea implică ideea de luptă pentru o schimbare 
socială, fie a instituţiilor existente, fie a modului de gândire, de aceea speculaţia pur 
intelectuală şi detaşată de frământările vieţii publice nu poate fi considerată drept 
caracteristică constitutivă a unei generaţii. Din cauza acestui aspect dinamic al său, 
unii cercetători au susţinut chiar că generaţia poate deveni legea faptelor istorice, 
întrucât prin succesiunea generaţiilor, fiecare cu idealurile şi concepţiile sale, s-ar 
putea explica mersul fenomenelor istorice. Şi nu ştiu dacă concepţia lui O. Lorenz 
în această privinţă nu cuprinde o însemnată parte de adevăr. La noi în ţară, pentru a 
alege un exemplu la îndemâna oricui, s-ar putea explica devenirea istorică şi 
transformările produse în secolul XIX prin succesiunea generaţiilor, începând cu cea 
din 1820, reprezentată de Dinicu Golescu, continuând cu generaţia de la 1848 şi a 
Unirii, însufleţite de naționalism şi liberalism şi aşa mai departe până în zilele 
noastre. Desigur, apariţia fiecărei generaţii, la rândul său, presupune anumite stări 
şi cauze diferite, după gradul de dezvoltare al societăţii şi după problemele noi în 
faţa cărora este pusă generaţia. Iată, de pildă, generaţia junilor turci din vechea 
Turcie, dinainte de războiul mondial, a apărut ca o reacțiune faţă de opresiunea pe 
care o exercita asupra poporului regimul absolutist al lui Abdul-Hamid. Şi a avut o 
țintă pur politică. Dar spiritul tradiţionalist şi fatalist al turcilor nu s-a adaptat uşor 
la noile împrejurări, la cerinţele junilor turci. 

Egiptul, ca şi alte ţări semicoloniale, a cunoscut lupta generaţiilor între ele sau 
mai exact lupta între tradiţie şi inovaţie, reprezentată de generaţiile noi. Când 
Mohammed Ali, ajutat de tineri, a vrut să reorganizeze ţara sa, a întâmpinat mare 
rezistenţă. Până pe la anul 1880 nu s-a putut realiza acolo mare lucru din acest 
punct de vedere şi chiar la sfârşitul secolului XIX ţăranii egipteni opuneau rezistenţă 
oricăror încercări de modernizare şi europenizare făcute de tineri. În general 
vorbind, deşi generaţiile se succedă şi pot coexista chiar o parte din timp - un secol 
cuprinde cam trei generaţii de vârstă —, totuşi ele pot avea aşa de deosebite menta- 
lităţi, încât în faţa aceloraşi fenomene ele nu reacţionează la fel. Fiecare le vede şi le 
înţelege în alt mod. Din propria sa experienţă, fiecine îşi poate da seama de ceea ce 
îl deosebeşte de părinţii săi pe de o parte, iar pe de alta de gradul în care-l înţeleg şi 
aprobă copiii săi. 

Generaţiile prezintă graniţele spirituale dintre epoci, fiecare având mentalitatea 
ei şi un etalon de valori care corespunde mai bine tendinţelor sale. Succesiunea 
necontenită a generaţiilor înfăţişează o serie de tipuri de spiritualitate, precum şi o 
variaţie de tipuri a sa, care se impune tuturor indivizilor din acea generaţie şi care 
determină atitudinea lor politică şi socială. În formularea acestei problematici nu 
joacă un rol numai psihologia vârstei, ci, poate mai mult decât aceasta, starea societăţii. 
Pentru a nu lua decât un singur exemplu, voi aminti schimbarea care s-a petrecut în 
tipul de revoluţionar rus din preajma anului 1905. Până şi forma sa de manifestare 
practică, necum concepţia lui teoretică, a variat cu împrejurările sociale. Cine 
cunoaşte istoria Rusiei îşi va aminti desigur că vechiul revoluţionar dogmatic, fanatic 
şi gata de acţiune în orice moment a fost continuat după anul 1905 de către un 
intelectual descurajat, pentru care cel mai nimerit lucru era retragerea din viaţa 
exterioară în cea interioară, spirituală, deoarece represiunea ţaristă de atunci, teroarea 
albă, făcea imposibilă orice mişcare politică. 


45. Karl Mannheim, Das Problem der Generationen, in „Kölner Vierteljahrshefte für Soziologie”, 

Între diferitele generaţii, în mod logic trebuie să existe continuitate, pentru ca 
transmiterea patrimoniului social să se facă în linişte, fără tulburări, fiecare generaţie 
aducând aportul său şi sporind astfel tezaurul de cultură moştenit. Şi totuşi genera- 
tiile noi au venit mai întotdeauna în conflict cu cele vechi. Ele au reprezentat 
elementul dinamic în societate, forţa îndrăzneață care introduce idei noi, în opoziţie 
cu generaţiile vechi, care au întruchipat tradiţia conservatoare. De aici conflictul. 
Numai în societăţile primitive fiecare generaţie are poziţia sa rigid fixată, pe care nu 
o părăseşte decât într-o anumită fază a vieţii sale, încât acolo generaţia socială putem 
spune că se identifică cu cea biologică. Tinerii sunt iniţiaţi în rosturile şi treburile 
publice la o epocă determinată de către cei mai bătrâni, prin anumite rituri. În 
societăţile civilizate însă viaţa e mai puţin comprimată şi deosebirile dintre vârste şi 
generaţii se pot manifesta mai uşor. Ordinea socială nu mai e considerată ca un 
produs al unei forţe misterioase, iar ierarhia existentă nu-şi mai are temeiul în 
credinţa mistică în mana, orenda etc. De aceea, în astfel de societăţi uşor se produce 
conflictul între generaţii. 

Cei mai bătrâni, identificându-se cu instituţiile pe care le-au creat, rămân în 
genere credincioşi formelor acestora de viaţă, înclină spre conservatorism şi chiar 
reacţionarism, fiind ataşaţi de tradiţie, în deosebire de tineri, care sunt mobili, 
energici, revoluționari şi în faţa cărora stau mari rezerve şi posibilităţi de creaţie. 
Aşa încât conflictul dintre generaţii a devenit un fenomen aproape normal. Tinerii şi 
bătrânii stau pe două planuri de viaţă deosebite şi chiar contrarii, nu numai în ceea 
ce priveşte atitudinea lor politică, ci în însăşi concepţia lor morală şi socială. Manie- 
rele, felul de trai, aprecierea morală a faptelor, ideea de „permis” şi „nepermis”, 
totul este altfel la tineri decât la bătrâni. In secolul trecut, Al. Herzen, cunoscutul 
critic social din Rusia, înfăţişa acest conflict dintre generaţii, punând în gura tinerilor 
o aspră apostrofă la adresa bătrânilor. „Voi, cei mai bătrâni, sunteţi ipocriţi, noi 
tinerii vom fi cinici. În vorbele voastre voi era de o moralitate ireproşabilă, noi, 
noi vom fi sceleraţi. Voi eraţi respectuoşi cu superiorii şi grosolani cu subalternii, 
noi vom fi grosolani cu toată lumea. Voi salutaţi fără a stima, noi vom îmbrânci fără 
a cere scuze. Ideea voastră despre demnitate consista în politeţea şi onoarea conven- 
ţională, noi ne vom face cinste din a călca în picioare convenienţele şi a dispreţui 
punctele de onoare”. In realitate, aceasta e o şarjă în contra tineretului, întrucât 
Herzen nu prea prepa generaţia nouă, căreia îi reproşa lipsa de originalitate şi 
grosolănia ei în purtare. 

Radicalismul generaţiei tinere a pus graniţe de despărţire între tineri şi bătrâni în 
toate vremile. Cât de bine a înfăţişat Turgheniev acest conflict în romanul său Părinţi 
şi copii, unde fiul reprezintă victoria democraţiei faţă de noblețea aristocratică, din 
care făcea parte tatăl! Generaţiile pot înţelege diferit lucrurile şi cei mai tineri pot 
rupe de multe ori cu tradiţia, dar nu cu elementele care constituie însăşi esenţa şi 
continuitatea societăţii. Toate generaţiile au legătură între ele prin faptul că sunt 
solidare în jurul aceluiaşi scop social ultim, pe care fiecare îl poate servi sau realiza 
pe alte căi. Când legătura de solidaritate dintre indivizii din acelaşi grup se rupe, 
atunci grupul e condamnat să dispară, căci nu poate exista societate fără solidaritate 
de scop sau de interese. Deosebirea de păreri sau concepţii, precum şi mentalitatea 
nouă a tinerilor nu trebuie să atingă niciodată însă solidaritatea intimă şi finală a 
societăţii. De altminteri, ideea de solidaritate nu exclude divergenţa şi lupta, ci, din 
contra, le implică, deoarece solidaritatea nu se confundă cu uniformitatea, care 
distruge caracterele originale ale fiecăruia. Generaţiile noi şi tradiţia sunt deci 
elemente legate între ele în viaţa socială, ambele fiind forţe care trebuie puse în 
serviciul solidarităţii. 

Kant a vorbit despre „o solidaritate naturală, care nu ar fi altceva decât relaţiile 
reciproce dintre oameni care au nevoie unii de alţii”. La un organism, de pildă, se 
constată o solidaritate a organelor, în sensul că fiecare dintre ele poate servi şi ca 
scop şi ca mijloc în acelaşi timp. În viaţa socială, solidaritatea prezintă un caracter 
în plus, anume este conştientă, fiind bazată fie pe afectivitate, cum e cazul în unele 
grupuri sociale şi unele forme mai restrânse de societate, fie pe diviziunea muncii şi 
a funcţiunilor sociale. Solidaritatea socială constă într-o interdependență şi un 
determinism care se exercită într-un mod constant şi regulat, căci fiecare individ 
depinde de alţii, după cum şi aceştia sunt legaţi de dânsul, iar acţiunile lor se 
influenţează reciproc, toate tinzând la conservarea societăţii. Se poate distinge clar o 
formă de solidaritate oarecum negativă şi o alta pozitivă. Când grupul social este 
ameninţat, toţi membrii săi sar să-l apere şi opresc orice vătămare i s-ar putea aduce. 
În grupările accidentale, de pildă în cele de vagabonzi, formate prin unitatea de 
spaţiu pe care se găsesc ei, se observă adeseori o asemenea solidaritate negativă. 
Astfel, în aşa-numitele aziluri de noapte, unde se plăteşte o sumă mică pentru un 
pat, de foarte multe ori pensionarii lor sunt indivizi certaţi cu justiţia. Este însă 
aproape o lege de solidaritate a lor ca nimeni să nu denunțe pe vecinul său şi pe nici 
unul din tovarăşii de azil. Şi când se fac razii polițienești, această solidaritate negativă 
devine chiar pozitivă, căci ei încearcă să-şi treacă unul altuia hârtiile de legimaţie. 
Ajutorul reciproc pe care şi-l dau membrii unei clase apărându-şi interesele este un 
exemplu tipic de solidaritate pozitivă. Toate instituţiile de asigurări sociale, cele 
filantropice dovedesc categoric existenţa solidarităţii sub forma ei pozitivă. Trebuie 
să observăm că spiritul de solidaritate e mai dezvoltat la oamenii săraci şi la oamenii 
din clasele inferioare, unde este mai multă suferinţă şi mai mare nevoie. Plăcerea 
poate uni pe indivizi în mod trecător şi adesea aparent, căci fiecare caută plăcerile 
lui proprii, chiar în dauna altora, pe când durerea leagă sufleteşte pe oameni şi cine 
o cunoaşte o înţelege şi de aceea vrea să uşureze pe altul când suferă. De aceea 
forma mutualistă a solidarităţii pozitive apare foarte frecvent la cei mici şi umiliţi. 

Dacă privim solidaritatea după natura ei sau după elementul activ care o produce, 
se pot deosebi mai multe tipuri de solidaritate 1. Aşa apare, în primul rând, solida- 
ritatea genetică sau familială, cu un domeniu mai restrâns, dar în schimb cu o mare 
intensitate. Legătura de sânge stabileşte între membrii aceleiaşi familii raporturi 
temeinice de solidaritate, care se traduc prin această unitate în bucurie ca şi în 
suferinţă. Se ştie ce rol important a avut în dezvoltarea dreptului penal răzbunarea 
familială, care devenea o datorie morală a fiecărui membru al familiei lezate în contra 
oricărui individ din familia criminalului. În afară de aceasta, chiar în zilele noastre, 
când legăturile familiale sunt, din nefericire, mai slabe şi când viaţa socială reduce 
activitatea comună a familiei la un cuantum din ce în ce mai mic, şi totuşi se constată 
destule forme de manifestare a solidarităţii familiale. Există ceremonii şi sărbători 
care unesc pe membrii familiei, oricât de dispersaţi ar fi ei. Sunt tradiţii familiale 
care se perpetuează din tată în fiu, precum există şi o onoare familială de care se 
resimte fiece individ şi pe care societatea o are întotdeauna în vedere. Un excroc sau 
un criminal aruncă o pată asupra întregii familii căreia aparţine, chiar dacă ceilalți 
membri ai ei sunt oameni foarte cumsecade. Purtarea rea a unei femei scade presti- 
giul unei familii şi inspiră celorlalţi oameni, străini de familie, dacă nu un sentiment 
de îndoială, cel puţin compătimire pentru toate familia. 


46. Raoul de la Grasserie, La solidarité dans le temps, in „Annales de l’Institut International de 
Sociologie”, t. XII, Paris, 1910. 

Nu de mult şi în ţările în care noblețea şi-a păstrat rangurile ei, solidaritatea 
familială şi onoarea ei impuneau aproape excluderea din familie a unui membru care 
făcea o mezalianţă, căci fiecare familie avea blazonul şi obiceiurile pe care le respecta 
cu sfinţenie. 

Nu mai amintesc de solidaritatea familiei din antichitate, când baza ei nu era 
numai legătura de sânge, ci mai mult decât atât, cultul casei şi al strămoşilor, cu 
toate ceremoniile sale. Focul sacru, care simboliza viaţa şi continuitatea generaţiilor, 
Manii, Larii aparţineau fiecărei familii şi numai ei. Parentalia erau sărbătorile prin 
care se afirma solidaritatea cu strămoşii. Solidaritatea familială se vede şi în vechile 
forme de drept. Astfel, în dreptul roman a existat responsabilitatea familială pentru 
anumite crime şi delicte. Legea lui Arcadius de la 397 d. Hr., cunoscută sub numele 
Lex quisquis, prevede extinderea sancţiunilor pentru crimele contra şefului statului 
chiar şi asupra copiilor vinovatului. Dreptul canonic creştin prelungea excomunicarea 
şi interdicţia de a ocupa o funcţie bisericească aplicată unui condamnat şi asupra 
descendenților lui până la a patra generaţie. Tot aşa a existat în dreptul englezesc, 
până în secolul XIX, principiul numit corruption of blood, în baza căruia fiii unui 
condamnat pentru trădare nu puteau moşteni averea tatălui lor, având în sânge 
corupţia părintelui lor. 

O a doua formă de solidaritate este cea umană-psihologică, bazată pe sentimente 
morale şi religioase, care explică toată opera de filantropie şi caritate din societatea 
civilizată. Indiferent de graniţele despărţitoare ale grupelor sociale, există un 
sentiment profund omenesc, care determină pe oameni să se uite către cei rămaşi în 
urmă, către cei loviți de soartă şi învinşi în lupta vieţii — e mila. 

Pe lângă acestea însă, există şi un alt tip de solidaritate, anume cel bazat pe interes. 
Nu poate tăgădui nimeni că ceea ce formează solidaritatea membrilor unei clase 
sociale este identitatea de interese, care produce aceleaşi manifestări, uneori chiar 
violente şi de luptă între diferitele clase. Tot aşa, există o solidaritate profesională, 
prin care se explică viaţa corporațiilor de meseriaşi şi a sindicatelor profesionale. 
Vechile corporaţii erau adevărate comunităţi de meseriaşi. Colegiile meseriaşilor la 
romani, întocmai ca şi eraniile greceşti, nu aveau un caracter profesional propriu-zis, 
ci erau un fel de comunităţi religioase şi de mutualitate, în care membrii se numeau 
între ei fraţi, având şi anumite ceremonii comune, la care erau datori să asiste cu 
toţii. În organizaţia corporativă din Evul mediu se accentuează şi mai clar elementul 
solidarităţii şi al mutualităţii, în special înlăuntrul diferitelor trepte ierarhice ale 
corporațiilor. Astfel, de pildă, compagnonii, care proveneau din ucenici şi care 
alcătuiau cel de-al doilea grad, făceau chiar asociaţii secrete de diferite rituri, ca de 
pildă asociaţia numită Les Enfants de Solomon, de maître Jacques et du Pere Soubise, 
toate având ca scop asistenţa mutuală la început şi apoi lupta pentru cucerirea mai 
repede a gradului de maestru şi a dreptului de a lucra pe cont propriu. 

În zilele noastre, corporaţiile şi sindicatele profesionale sunt organizaţii bazate 
pe solidaritatea pentru apărarea intereselor comune şi lupta pentru noi drepturi. Tot 
aşa s-ar putea cita acum solidaritatea de sex, care constituie temeiul unei întregi mişcări 
sociale, cum este feminismul. În viaţa socială în genere, solidaritatea se exprimă 
prin raporturile de dependenţă dintre oameni şi prin legătura care îi ţine strâns uniţi 
laolaltă. Solidaritatea socială a fost explicată în moduri variate, căci L. Bourgeois 
pe de o parte şi E. Durkheim pe de alta, deşi pornesc amândoi de la constatarea 
aceloraşi fapte obiective de solidaritate, fiecare totuşi le interpretează altfel. 

Societatea, zice Bourgeois, constă din o mulţime de indivizi asociaţi împreună în 
vederea unui scop comun. Din această asociaţie a lor decurg obligaţii pe care oamenii 


286 SOCIOLOGIE GENERALĂ 


le contractează unii faţă de alţii. Şi cum omul nu poate trăi decât în societate, el este 
totdeauna datornicul ei. Aceasta pentru că el are o sumedenie de avantaje pe care i 
le oferă viaţa în comun cu alţii, profitând de un nivel mai ridicat de civilizaţie şi de 
un grad mai înalt de cultură, care fără îndoială sunt produsul societăţii. Am putea 
spune chiar că omul se naşte cu datorii către societate, întrucât capacitatea sa de 
muncă, deşi ar părea ceva pur personal, ea însăşi este rezultatul unui întreg trecut, 
în care s-au acumulat invenţii transmise prin ereditate şi care au uşurat puterea de 
muncă şi au trezit energii şi potenţe noi. Fiecare generaţie transmite urmaşilor săi 
un patrimoniu moştenit de la înaintaşi. 

În deosebire de J.J. Rousseau, care credea că societatea e bazată pe o convenţie 
sau pe un contract, prin care se diminuează şi se restrânge libertatea individului, 
L. Bourgeois explică societatea prin solidaritatea cvasicontractuală, prin obligaţia 
cvasijuridică a oamenilor şi prin care puterea şi libertatea fiecărui om nu numai că 
nu scade, ci, din contra, creşte chiar. Solidaritatea este, pentru L. Bourgeois, anterioară 
libertăţii şi justiţiei, de aceea ea este condiţia de progres a omului. Societatea, zice 
el, înseamnă posibilitatea de a se asocia, precum şi conştiinţa despre această posibi- 
litate. Dar în această asociaţie solidară, identică cu societatea, avantajele, ca şi 
riscurile trebuie să fie repartizate în mod echitabil pentru toţi indivizii, deci baza 
solidarităţii trebuie să fie dreptatea, adică egalitatea de valoare juridică a oame- 
nilor *. Mai complet şi mai convingător explică Durkheim solidaritatea socială, 
arătând în acelaşi timp şi formele ei evolutive, care reprezintă totodată etapele prin 
care trece societatea în procesul ei de transformare. 

Astfel, Durkheim vorbeşte despre solidaritatea mecanică existentă în anumite 
tipuri de societăţi, în special în cele primitive, şi despre solidaritatea organică, 
adevărata caracteristică a societăţilor evoluate, civilizate. Primul fel de solidaritate 
se bazează pe o absorbire completă a individului de către societate, care îi imprimă 
anumite idei şi credinţe uniforme tuturor. E o solidaritate gregară, unde individul 
aproape nu are conştiinţă de sine şi nu-şi dă seama că este o persoană deosebită, cu 
viaţa ei proprie şi cu aspirații individuale. Din această cauză, individul vede în 
societate o putere misterioasă, care-l poate constrânge, producându-i în suflet teamă 
sau insuflându-i respect şi încredere. Solidaritatea organică are cu totul altfel de 
caractere, căci ea este voită şi conştientă. Acest fel de solidaritate este de fapt o 
cooperaţie, a cărei expresie juridică este contractul. Ea se bazează pe diviziunea 
muncii şi presupune nu asemănarea mecanică a oamenilor, fundată pe lipsa de 
conştiinţă de sine şi pe constrângerea religioasă, ci tocmai deosebirile dintre indivizi. 
În societatea civilizată există o solidaritate asemenea aceleia dintr-un organism, unde 
„fiecare organ are fizionomia sa specială, autonomia sa şi totuşi unitatea organismului 
e cu atât mai mare, cu cât această individuare a părţilor e mai marcată” 48. În această 
formă de solidaritate bazată pe diviziunea muncii, oamenii având trebuinţe diferite 
şi aptitudini deosebite, pentru a şi le putea satisface, trebuie să facă sacrificii unii 
pentru alţii, fiind chiar în mod involuntar dependenţi unul de altul. Fără o astfel de 
solidaritate, societatea s-ar destrăma, n-ar mai putea funcţiona — de aceea o considerăm 
noi drept un factor fundamental al vieţii sociale. 

Ideea de solidaritate este nu numai indispensabilă în viaţa socială practică, ci şi 
foarte fecundă, căci ea a inspirat diferite concepţii politice şi sociale, cum ar fi 
socialismul de stat, cooperatismul şi mutualismul etc. În acelaşi timp însă ea a fost 


47. Leon Bourgeois, Solidarité, Paris, 1914. 
48. E. Durkheim, De la division du travail social, p. 101. 

expusă şi criticii. Astfel, Vilfredo Pareto, reprezentantul teoriei elitelor sociale, 
depreciază ideea de solidaritate în sensul ei obişnuit, precum şi pe cea de ajutorare, 
întrucât cei mai bine înzestrați, elitele, sunt obligaţi prin aceasta să suporte datorii 
faţă de cei slabi, faţă de cei care n-au reuşit în viaţă. Nu discutăm aici aspectul 
moral al solidarităţii şi de aceea nu vom supune deloc aprecierilor acest fenomen 
social, recunoaştem însă că explicaţia dată de Durkheim este cea mai justă. Nu e 
vorba de nici un fel de contract sau de obligaţie cvasijuridică pe care am avea-o faţă 
de trecut sau faţă de alţi membri din societate, ci vrând-nevrând depindem unii de 
alţii, pentru că avem interese comune de apărat, care ne mobilizează instantaneu şi 
ne fac să ne simţim una cu toţi cei care au aceeaşi profesiune sau care fac parte din 
aceeaşi clasă sau din acelaşi popor. In diferite cercuri sociale suntem legaţi prin 
variate forme de solidaritate, care toate sunt numai un alt nume pentru raporturile 
de interdependenţă dintre oameni. 


Dacă societatea trăieşte prin relaţiile dintre indivizi şi dacă acestea sunt multiple 
în spaţiu şi variate în timp, nu se poate concepe funcţionarea lor armonioasă şi 
normală decât pe baza unor reguli pe care trebuie să le respecte toţi. Pe lângă 
conformismul care se stabileşte prin obiceiuri, credinţe etc., este nevoie de un factor 
regulator, care să observe şi să călăuzează societatea şi care să sancţioneze chiar tot 
ceea ce ar deranja buna funcţionare şi normala îndeplinire a relaţiilor sociale. Cu 
alte cuvinte, orice societate organizată trebuie să aibă o autoritate conducătoare. 


Autoritatea 


Societatea, după cum am arătat mai înainte, nu este ceva de natură substanţială, ci e 
un tot funcţional, un produs unitar, nu o materie unitară. Elementul fundamental 
care serveşte drept regulator al relaţiilor dintre indivizi este o autoritate cu forme şi 
aspecte foarte diferite, după gradul de dezvoltare al societăţilor. Sunt sociologi şi 
jurişti care cred că statul şi societatea nu sunt altceva decât o ordine normativă, care 
în esenţa ei se reduce la ordinea de drept — de unde concluzia generală că societatea 
e un produs al regulii de drept °. R. Stammler porneşte de la justa constatare că 
societatea nu trebuie considerată numai ca o simplă coexistenţă de oameni sau de 
raporturi în timp şi spaţiu, deoarece mult mai importantă decât acest fenomen exte- 
rior şi oarecum material este, pentru dânsul, regula prin care se înfăptuiesc aceste 
raporturi dintre indivizi şi care dă naştere acestei coexistenţe. Nu este posibilă 
societatea, zice Stammler, fără o regulă externă cu putere de a uni pe oameni în 
vederea unui scop comun. Regula aceasta nu are neapărat un caracter juridic, regulile 
juridice fiind numai o parte din regulile sociale în genere. Ea poate avea un sens 
moral atunci când indivizii i se supun, pentru că văd în ea un model şi un exemplu 
demn de urmat, sau poate fi convenţională, născută din obişnuinţă. Dar indiferent 
de motivele interioare care determină pe cineva să se supună regulii, societatea — 
pentru a putea exista şi funcţiona în mod normal - presupune neapărat un raport 
exterior corect între indivizi. Această regulă exterioară o consideră Stammler drept 
un element fundamental şi constitutiv al societăţii. De aceea, el defineşte societatea 
ca „o convenţuire de oameni reglată prin norme exterioare asociative” 5. 


49. H. Kelsen, Der soziologische und juristische Staatsbegriff. 
50. Rudolph Stammler, Wirtschaft und Recht, p. 108. 

Într-adevăr, fără a exagera importanţa acestor reguli, trebuie să recunoaştem că 
dacă societatea are nevoie pentru a se constitui de o unitate spirituală, de conştiinţa 
unor scopuri comune grupului social, de continuitatea şi solidaritatea generaţiilor şi 
indivizilor, care sunt purtători ai fenomenelor sociale, nu e mai puţin adevărat că ea 
nu poate funcţiona fără anumite reguli care se impun tuturor şi a căror nerespectare 
trebuie să fie sancţionată de o autoritate. Noi nu identificăm statul cu societatea, ci 
admitem că, în deosebire de stat — care este o unitate politică —, societatea e o 
comunitate spirituală şi economică, deci că elementele ei fundamentale nu sunt atât 
de circumscrise ca acelea ale statului, deşi astăzi statul aproape absoarbe în sine 
societatea luând asupra sa funcțiuni care nu-i aparţin. Dar nu putem să nu admitem 
că voinţa socială are ca formă de expresie autoritatea, care, alături de obiceiuri, de 
convenţii şi de interese, stabileşte acel conformism social despre care am vorbit. 
Societatea stăpâneşte atât de mult pe individ, încât îl face nu numai să suporte, ci 
chiar să dorească drept ceva necesar regulile pe care i le impune ea. Se înţelege că 
atunci când autoritatea devine de sine stătătoare şi se impune hotărât, ea poate 
impieta asupra individului, îngrădindu-i libertatea şi restrângându-i sfera de 
manifestare. Necesitatea de dezvoltare a unei societăţi poate impune uneori o limitare 
a libertăţilor individuale sau, mai bine zis, o altfel de organizare a acestor libertăţi, 
căci la drept vorbind nici nu poate exista adevărata libertate decât atunci când 
societatea este în afară de pericol şi când toate funcțiunile sale se pot exercita în 
mod normal. De aceea vorbesc unii despre „o ierarhie a libertăţilor” şi despre „o 
tehnică a libertăţii” 7. Ideea de libertate şi aceea de autoritate nu se contrazic decât 
dacă le înţelegem altfel decât trebuie şi dacă le dăm o semnificaţie pe care nu o au. 
Desigur că astăzi individul e mult mai liber în mişcările sale decât în trecut, chiar 
dacă legile statului în care trăieşte îi impun destul de multe restricţii. Sentimentul şi 
dorinţa de libertate s-au dezvoltat la om pe măsură ce el a dobândit mai multă 
conştiinţă de sine şi concomitent cu procesul de diferenţiere socială. Astfel, libertatea 
apare ca o trebuinţă mai nouă şi mai înaltă a omului superior. Adeseori ea s-a realizat 
printr-o luptă aprigă în contra autorităţii, care n-a vrut să cedeze din drepturile sau 
privilegiile sale. Istoria a înregistrat interesante mişcări sociale determinate de 
trebuinta de libertate, totdeauna însă la acele popoare care au ajuns la un grad 
deosebit de civilizaţie şi la o conştiinţă puternică de sine. 

În Anglia, lupta pentru libertate începe încă din secolul XII şi îmbracă o formă 
politică, devenind luptă pentru Parlament, iar legea habeas corpus e prima victorie 
a poporului care s-a mişcat pentru libertate. In Franţa, libertatea a constituit una 
dintre noţiunile cele mai importante cu care au speculat filosofii şi reformatorii 
sociali, văzând în ea unul dintre drepturile naturale ale individului, care trebuie 
respectat de stat. Siey&s este acela care a susţinut că printre trebuinţele pe care natura 
le-a sădit în firea omului este şi libertatea — şi că statul nu are altă menire decât să 
asigure satisfacerea lor. Dar toată concepţia liberalismului, atât a celui politic, cât şi 
a celui economic, a considerat ca punct central al întregii evoluţii sociale libertatea 
omului şi a îndrumat lupta socială dinlăuntrul statelor către cucerirea libertăţilor de 
tot felul din mâinile autorităţii. De aceea, obiectivul acestei lupte a fost când biserica, 
când regele (autoritatea politică), când organizaţia economică, adică toate formele 
de autoritate care păreau că acumulează prea multă putere şi că devin amenințătoare 
pentru individ în anumite momente sociale. 

Ideea de libertate a devenit chiar pentru unii, în special pentru anarhişti, singurul 
ideal social demn de urmărit. Astfel, Bakunin, revoltat în contra ordinii şi a auto- 

rității constrângătoare, proclamă libertatea ca postulatul cel mai înalt care trebuie să 
fie la baza oricărui sistem social. „Granita ultimă, scopul suprem al oricărei dezvoltări 
omeneşti este libertatea” "7. Menirea omului ar fi să cucerească umanitatea şi să reali- 
zeze libertatea pe calea reflecţiei, adică să se elibereze în primul rând de tot ceea ce 
este animalic şi inconştient în el şi să devină o personalitate liberă într-o societate 
liberă, fără nici un fel de autoritate care să-i îngrădească vreodată această libertate. 

La prima vedere, s-ar părea că libertatea, care este o consecinţă a dezvoltării 
personalităţii umane şi a conştiinţei de sine, e contrazisă de autoritatea socială, de 
ordinea constrângătoare necesară oricărei organizaţii sociale. Dacă aprofundăm însă 
ideea de libertate şi pe cea de autoritate, constatăm că nu avem deloc a face cu două 
noţiuni contradictorii, că ele nu se exclud una pe alta, ci se pot concilia foarte uşor. 
Anarhismul individualist înţelege prin libertate desfacerea individului de influenţele 
forţelor sociale, înlăturarea oricărei presiuni asupra lui, or aceasta e partea pur 
negativă şi utopică din ideea de libertate. Căci libertatea nu se reduce la aceasta, ci 
ea are un sens real şi pozitiv. Un om este liber, zice Simmel, când poate face ceea 
ce-l îndeamnă înclinațiile sale. Dar prin aceasta nu trebuie să se înţeleagă nici un 
moment că el nu e supus legilor naturale şi celor sociale "7. Libertatea este stăpânire 
de sine şi activitate determinată de propria conştiinţă, nu de forţe exterioare 
constrângătoare. Libertatea deci nu e totuna cu anarhia, cu lipsa de lege şi autoritate. 
A lucra liber înseamnă, în spiritul filosofiei kantiene, a lucra conform legii, care nu 
este numai ceva exterior şi impus omului, ci, din contra, e un conţinut al conştiinţei 
interioare a omului. Prin urmare, libertatea nu exclude autoritatea. 

De altminteri, nici nu se poate concepe existenţa unei organizaţii sociale lipsite 
de lege şi de autoritate. Chiar cea mai primitivă grupare de oameni, hoarda, care 
pare a avea mai mult o natură zoogenică, întrucât în ea colaborarea indivizilor pare 
a fi aproape numai o continuare a vieţii animalice, hoarda care uşor se poate desface 
în părţi, în bucăţi, chiar ea are un început şi un rudiment de autoritate. Există şi în 
hoardă un conducător în timpul luptelor, care într-adevăr nu are nici un rol decât în 
astfel de împrejurări, dar pentru noi important este faptul că în vederea unor anumite 
scopuri comune, a unei acţiuni sociale propriu-zise, s-a simţit nevoia până şi în 
hoardă de o autoritate care să reglementeze conduita indivizilor, măcar în momentele 
de apărare sau de atac ale grupului. Organizaţia socială presupune neapărat o auto- 
ritate, fie de natură religioasă sau juridică, fie politică sau economică, deoarece 
„organizaţie” înseamnă stabilitate, continuitate şi corelaţie între diferitele organe 
sociale, iar acestea nu se pot realiza decât prin ajutorul unei autorităţi. De aceea, 
dorinţa de libertate nu poate urmări distrugerea autorităţii, care este un element 
fundamental şi necesar pentru societate. 

Să analizăm atunci mai îndeaproape ideea de autoritate, pentru a vedea geneza şi 
caracterele ei. În genere, autoritatea a fost explicată pe cale psihologică, susţinându-se 
că ea este produsul psihismului individual, rezultatul unor instincte sau al unor 
sentimente bine definite care există în sufletul omenesc. Dostoievski spune în 
Legenda Marelui Inchizitor că omul caută întotdeauna pe cineva în faţa căruia să se 
închine, iar G. Tarde găseşte că în toţi oamenii există o trebuinţă generală de subor- 
donare şi de supunere, în care îşi are rădăcinile autoritatea "7. Jerusalem, McDougall, 
Schăffle, L. Stein, toţi explică aproape la fel naşterea autorităţii. Esenţa ei este, 

după Jerusalem, „încrederea într-o judecată străină”, bazată pe sentimentul de supunere 
faţă de superioritatea gândirii. Acelaşi lucru la McDougall, pentru care autoritatea 
este rezultatul instinctului de subordonare faţă de o putere superioară”, şi la Schăffle, 
care admite existenţa a două instincte deosebite şi contrare în sufletul omenesc, 
anume instinctul de predominare şi cel de subordonare, fiecare determinând forme 
deosebite de activitate socială 5%. În sfârşit, nu putem trece cu vederea pe L. Stein, 
unul dintre cercetătorii mai noi, care s-a ocupat în special de problema autorităţii "7 
Şi a cărui concepţie despre autoritate o vom analiza imediat. 

L. Stein vede în această problemă o chestiune de natură psihosocială, o problemă 
centrală de psihologie a mulţimii. Impresia primă pe care o face acest gânditor este 
că el are altă concepţie asupra genezei autorităţii, deşi, în ultimă analiză, este un 
reprezentant tot al psihologismului, pentru că şi el întemeiază autoritatea tot pe 
trebuinta de supunere existentă în sufletul omenesc. Alături de trebuinta religioasă, 
care răspunde unei necesităţi afective, unui sentiment puternic şi general omenesc — 
acela de a fi protejat de o putere supremă şi ideală -, alături de trebuinţa metafizică, 
a cărei natură este mai mult intelectuală, nevoia de a cunoaşte şi de a explica lanţul 
cauzal al fenomenelor în întregimea sa, alături de acestea două în sufletul omenesc 
există şi trebuinţa de autoritate, care corespunde unei necesităţi finale, nevoia de a 
avea un scop determinat şi o normă precisă de acţiune, pe care nu oricine o găseşte 
în interiorul său, în concepţia sa despre lume şi viaţă. Ca atare, autoritatea nici nu 
ar avea o origine empirică, după L. Stein, ba mai mult încă, el susţine că nici nu 
putem fixa când şi unde apare autoritatea propriu-zisă. Dacă s-ar fi născut treptat- 
-treptat din experienţa socială, în viaţa istorică ar trebui să existe locuri şi timpuri în 
care să fi lipsit autoritatea, dar până acum nu avem nici un fel de date de acest fel, 
întrucât oriunde există sau a existat o aşezare omenească organizată, a existat şi o 
autoritate regulatoare a activităţilor ei. Din aceasta L. Stein trage concluzia că autori- 
tatea este ceva supratemporal şi supraspaţial, că e o categorie psihologică. 

Desigur că în sufletul omenesc este tendinţa de predominare, de afirmare a 
personalităţii, nevoia de a extinde puterea sa şi asupra altora, precum există, pe de 
altă parte, şi trebuinţa de siguranţă şi de protecţie din partea altcuiva, a unei forţe 
superioare. Dar acestea nu pot explica naşterea autorităţii propriu-zise. Pentru aceasta 
este nevoie să privim viaţa socială în ansamblul ei, căci autoritatea este rezultatul 
unor anumite raporturi de forţă ale indivizilor într-un grup social. Iar prin forţă nu 
trebuie să se înţeleagă numai puterea fizică a individului, care constituie şi dânsa un 
izvor de autoritate, ci şi forţa psihică a oamenilor. Ideea de autoritate presupune, în 
primul rând, convieţuirea mai multora laolaltă şi relaţiile sociale dintre ei. De aceea, 
Simmel are dreptate când susţine că autoritatea se întemeiază pe relația de supraor- 
donare şi de subordonare "2. 

Autoritatea nu se poate explica numai prin ajutorul instinctelor omeneşti ` acestea 
ajută într-adevăr lămurirea ei, care însă nu poate fi temeinică decât dacă porneşte de 
la viaţa socială, căci autoritatea presupune voinţa, acţiunea, manifestarea care impune 
altora. Simpla diferenţă dintre personalităţi pe care o constatăm sau numai conştiinţa 
superiorității altcuiva faţă de noi nu dau naştere ideii de autoritate. Atunci însă când 
acel altcineva superior caută să-şi impună forţa sa, atunci simţim într-adevăr 
autoritatea. În special conflictul dintre individ şi o forţă exterioară lui, fie că aceasta 

apare sub forma de instituţie sau în altă ipostază, conflict din care în genere rezultă 
înfrângerea individului, duce la ideea de autoritate. Prin urmare, superioritatea poate 
fi un izvor al autorităţii, un fel de autoritate potenţială, atât timp cât nu se manifestă 
prin acţiuni ale căror urmări să fie simţite de către ceilalţi indivizi, dar nu autoritate 
propriu-zisă. Aceasta se naşte numai din măsurarea forţelor înlăuntrul societăţii, din 
raportul dintre forțe. 

Dacă privim acum autoritatea din punct de vedere sistematic, distingem câteva 
caractere esenţiale, comune tuturor formelor istorice de autoritate, şi anume: 
1) orice autoritate apare ca o putere obiectivă şi ca o normă exterioară, chiar supra- 
personală. Produsele gândirii personale pot fi şi ele forţe impunătoare, îmbrăcând 
un caracter de exterioritate şi în acest caz noţiunile şi legile generale pe care le 
descoperă gândirea devin nişte tipare sau nişte idei cu forţă de presiune asupra 
noastră, de care nu ne putem lipsi. Entităţile metafizice, creaţii ale gândirii noastre, 
devin chiar nişte realităţi nebuloase, uneori fără atribute determinate, dar totuşi cu 
caracter de realitate. 2) Autoritatea se întemeiază, în al doilea rând, pe motive 
conştiente, căci ea este mai întotdeauna produsul unor judecăți de valoare, al unui 
proces de comparare şi apreciere a diferenţelor dintre forţe. 3) Autoritatea are un 
caracter normativ, atât în ceea ce priveşte acţiunea, cât şi gândirea omului. Este 
cunoscută influenţa obiceiului asupra acţiunii omeneşti în genere şi, tot aşa, se ştie 
ce putere au clanul, tribul şi celelalte organizaţii sociale asupra gândirii şi conştiinţei 
indivizilor. Dar opinia publică? Conduita noastră întreagă este determinată nu numai 
de obicei, ci şi de opinia publică, a cărei aprobare o caută orice individ, evitând 
blamul şi reprobarea publică. Adeseori individul renunţă la propriile sale păreri sub 
presiunea acestei autorităţi care este opinia publică. De aceea, zice L. Stein, „auto- 
rităţile sunt centre de forţă şi îndrumători ai voinţei, şabloane ale acţiunii care, ca 
izvoare comode de judecată, uşurează acelor indivizi care se supun autorităţilor 
respective propria lor alegere şi experimentare” * sau „ceea ce este ştiinţa pentru 
gândire sunt autorităţile pentru acţiune” %. Într-adevăr, autoritatea impune anumite 
norme, pe care individul trebuie să le respecte, dacă vrea să evite sancţiunile. 
4) Autoritatea presupune ierarhia, subordonarea celui mai slab faţă de cel mai tare 
şi dependenţa lui faţă de puterea autorităţii, sub orice formă s-ar prezenta ea. Contrariul 
autorităţii este anarhia, distrugerea ordinii şi a ierarhiei. În sfârşit, la acestea trebuie 
să adăugăm încă un moment, anume credinţa în legitimitatea şi necesitatea autorităţii, 
căci numai astfel se supune cineva fără murmur şi făra gânduri ascunse. 

După ce am văzut caracterele constitutive ale ideii de autoritate, să arătăm mai 
departe modul cum s-a transformat autoritatea din trecut şi până astăzi. O scurtă 
privire istorică ne arată existenţa unui perfect paralelism între treptele de evoluţie şi 
organizare ale societăţii omeneşti şi fazele prin care a trecut ideea de autoritate. 
Astfel, în epoca societăţii tribale autoritatea a fost personală. Ea s-a bazat în acel 
timp pe anumite însuşiri diferenţiale ale indivizilor. Conducătorul războinic al unui 
trib este şi astăzi individul cel mai curajos şi mai voinic, care reprezintă o autoritate 
de comandă pentru formaţia de luptă a acestor grupe sociale. Şi tot aşa Sachem-ul, 
cum i se spune de către irochezi celui mai înţelept şi mai în vârstă, este conducătorul 
tribului în timp de pace. Prin urmare, înţelepciunea, forţa sau alte calităţi personale 
produc încredere, respect sau teamă şi investesc pe cel care posedă aceste însuşiri cu 
o autoritate deosebită. Dar indivizii aceştia care impun şi devin autorităţi sunt 

consideraţi în societăţile primitive ca având în ei o parte din forţa substanţială 
transcendentă în care cred ele. Însuşirile individuale ale şefilor apar ca nişte daruri 
sau manifestări ale puterii supraomenegşti. Baza autorităţii este deci religioasă, supra- 
naturală, în acest tip primitiv de societate. 

O dată cu dezvoltarea şi progresul organizării politice a societăţii, autoritatea 
capătă şi ea un alt caracter, căci din personală devine instituțională. Purtătorii 
autorităţii nu mai sunt în acest moment anumiţi indivizi, ci instituţiile, care au un 
caracter de obiectivitate bine distinct. Se înţelege însă că instituţiile acestea sunt ele 
însele reprezentate şi conduse de anumite persoane, dar acestea nu se mai confundă 
cu instituţia şi autoritatea. Diferenţa dintre aceste două moduri de concretizare ale 
autorităţii constă în aceea că în prima formă autoritatea emană de la indivizi şi se 
poate schimba o dată cu ei, pe când în a doua formă orice autoritate are ca origine o 
instituţie constantă, care se impune persoanelor şi durează mai mult decât indivizii. 

Autoritatea personală, pe care Tönnies o numeşte demnitate Hl. se poate baza şi 
dânsa pe vârstă, pe forța fizică sau pe superioritatea spirituală. Se cunoaşte din 
istorie rolul senatelor ca organe politice conducătoare, a căror autoritate s-a întemeiat 
tocmai pe vârstă. În actualul sistem legislativ bicameral, Senatul e alcătuit din persoane 
a căror vârstă trece peste un minimum prevăzut de lege şi pare a avea ca rol ponde- 
rarea entuziasmului şi avântului deputaţilor. Vârsta impune respect, deoarece ea 
reprezintă o experienţă mai îndelungată a vieţii şi deci o cunoaştere mai exactă a 
lumii. Autoritatea vârstei a succedat, în ordine cronologică şi logică, forţei fizice, 
pentru a face apoi loc superiorității spirituale sau, cum zice Höffding, superiorității 
voinţei şi vip) Pi. Deosebirea de forţă fizică produce în sufletul omenesc teamă, 
vârsta impune respect, iar superioritatea spirituală trezeşte în conştiinţa indivizilor 
tendinţa de imitație şi instinctul de subordonare. 

Autoritatea întemeiată pe forţa fizică e mai mult de natură războinică şi are ca 
virtuţi corelate vitejia şi curajul individual, pe când autoritatea vârstei se manifestă 
mai ales în conducerea paşnică şi se concretizează în calitatea de judecător al conflic- 
telor dintre interesele indivizi. Bătrânii sunt în genere mai obiectivi, mai imparţiali, 
căci ei nu sunt atât de supuşi violenţei sentimentelor. În sfârşit, înţelepciunea şi virtutea 
au fost baza autorităţii clericale în antichitate. În consecinţă, un individ, prin anumite 
calităţi speciale superioare mediei comune a oamenilor, poate sugestiona pe semenii 
săi, poate impune voinţa sa, dobândind autoritate, care nu e altceva decât tocmai 
această putere de a supune lui pe alţii, impunându-le anumite convingeri şi acţiuni. 

Autoritatea personală este însă foarte variabilă şi fragilă, deoarece ea depinde 
mai întâi de persoana care se impune şi apoi de indivizii cărora li se impune. 
Întotdeauna se pot ivi însă persoane superioare în forţă fizică sau în inteligenţă 
acelora care reprezintă într-un anumit timp o autoritate şi dacă acestea preiau ele 
autoritatea, toate normele şi întreaga organizare devine ceva nestabil. Încât temeiul 
personal al autorităţii dă naştere unor forme nestabile de autoritate. 

Autoritatea personală propriu-zisă nu trebuie confundată cu ceea ce se numeşte 
prestigiu, căci nu arareori în societate avem de-a face cu indivizi care impun, sunt 
temuţi, uneori chiar urâţi, după cum există alţii care pot fi iubiţi şi stimaţi, fără a 
putea însă impune altora o abdicare de la propria lor voinţă şi gândire. În genere, 
prestigiul este lipsit de temeiul raţional al superiorității. Cel ce are numai prestigiu 

nu este considerat ca o putere obiectivă supraindividuală, nu este identificat cu o 
forţă exterioară sau cu o normă de conduită, ci el are numai o superioritate momentană 
şi spontană, căreia i se supune cineva uşor, dar de care se poate desface tot aşa de 
repede. Prestigiul are mai mult un caracter mistic, care derivă fie din poziţia socială 
a unui individ, fie din cauza ignoranței noastre, căci adeseori cineva pe care nu-l 
putem observa destul de bine, pe care nu-l cunoaştem, despre care se aud însă lucruri 
bune are prestigiu. Aşa se creează acea popularitate misterioasă şi acea aureolă 
inexplicabilă în jurul unor anumite persoane. Prestigiul este deci irațional şi nu 
depinde de faptele şi de superioritatea reală a cuiva, ci numai de impresia pe care o 
face asupra celorlalţi $. E adevărat că în organizaţiile sociale primitive autoritatea 
se confundă cu prestigiul personal al cuiva, în special al magicienilor şi preoților. 

Dar chiar şi azi conducătorii de mulţimi se impun de cele mai multe ori prin 
prestigiu, autoritatea lor asupra masei derivând din acest prestigiu. Aceşti conducă- 
tori de grupe sociale pot uneori îmbrăca haina de eroi, alteori şi în special în 
societăţile inferioare devin zei, sfinţi, deşi în realitate ei nu au fost sau nu sunt decât 
personalităţi puternice, primii dintre semenii lor. 

Dacă întotdeauna autoritatea de acest fel este mobilă, schimbătoare, pentru că 
este legată de persoane, autoritatea instituţională are un caracter suprapersonal, deşi 
se exercită prin persoane. Ea este adevăratul regulator al activităţii indivizilor, 
precum şi păstrătorul continuu al valorilor sociale, având stabilitate, care îi dă o 
putere extraordinar de mare. Tot ceea ce e legat de persoane se poate schimba o dată 
cu ele, pe când o autoritate constituită, mai presus de indivizi, prezintă adevărata 
garanţie de continuitate a conformismului social. Din cauza aceasta, în toate societăţile 
civilizate legile tind să elibereze instituţiile de influenţa persoanelor, să le asigure o 
existenţă pur obiectivă. Care sunt formele acestei autorităţi şi care este limita de 
extensiune a ei? 

Evoluţia societăţii şi a cugetării umane constituie un necontenit proces de eliberare a 
individului de sub presiunea totală a autorităţii sau, mai bine zis, un proces de 
umanizare şi de autonomizare a autorităţii, căci de la forma mistico-religioasă auto- 
ritatea a trecut la forma umană de azi şi în loc de autoritatea constrângătoare de 
altădată, impusă din exterior, avem acum autoritatea care, deşi este exterioară, are 
totuşi rădăcinile sale şi în sufletul nostru şi îşi găseşte justificarea în raţiunea 
omenească. Acest fel de autoritate se schimbă o dată cu evoluţia societăţii, nemaifiind 
în dependenţă de jocul liber al întâmplărilor. Acum autoritatea e supusă unui proces 
cauzal social imanent, deoarece nu voinţa unui singur individ poate înlocui sau 
modifica o autoritate, ci e nevoie de schimbarea întregului mecanism social. Aceasta 
se face în genere sau pe cale revoluţionară, sau în mod lent, printr-o evoluţie deter- 
minată de legile normale ale vieţii sociale. 

Se pot deosebi trei forme de autorităţi fundamentale, care s-au realizat succesiv 
prin organe variate şi multiple, ceea ce a făcut pe cercetătorii care au confundat 
manifestările autorităţii sau formele ei istorice variate cu autoritatea însăşi să distingă 
mai multe speţe de autoritate. Astfel, L. Stein deosebeşte următoarele forme : 
1) autoritatea părintească, 2) autoritatea divină, 3) cea clericală, 4) cea regală, 
5) autoritatea politico-militară, 6) autoritatea juridică, 7) cea şcolară şi 8) cea 
ştiinţifică. În realitate însă, toate acestea se pot reduce la 3 forme tipice: auto- 
ritatea religioasă, politică şi ştiinţifică. Autoritatea părintească, pe care L. Stein o 

consideră ca o formă specifică, a avut şi ea în trecut un caracter religios, întrucât 
pater familias era șeful religios al familiei. El era stăpânul absolut, de care depindeau 
copiii şi soţia, pentru că avea calitatea de şef al cultului domestic şi toate drepturile 
sale derivau din aceasta. Abia mai târziu, când forma de viaţă economică a luat 
locul celei religioase în familie, patria potestas a căpătat un alt caracter decât cel 
religios. Tot aşa, autoritatea clericală, pe care Stein o menţionează ca o formă aparte 
pe lângă cea divină, nu este decât un derivat al acesteia, căci clerul a constituit o 
autoritate socială cu mari puteri numai în numele şi pe baza religiei. El a fost purtătorul 
absolut al cultului. De aceea, când formele de manifestare ale credinţei au început a 
se simplifica şi când încrederea în cult s-a micşorat, a început să se micşoreze şi 
autoritatea clericală. Chiar autoritatea regală, cea politică şi militară au fost stăpânite 
de cea religioasă, căci până nu de mult regele a fost considerat ca reprezentant al 
puterii divine pe pământ 7. Înainte de a fi rege prin voinţa naţională, el era numai 
prin graţia divină. De altminteri a fost şi fatal ca prima formă de autoritate să fie cea 
religioasă, fiind cunoscută influenţa covârşitoare pe care a avut-o religia în formarea 
diferitelor tipuri şi structuri sociale. Individul slab, temător, dezarmat în faţa naturii 
avea nevoie de un suport în viaţă şi de un îndrumător, pe care l-a găsit într-o forţă 
supranaturală, în Dumnezeu. Autoritatea religioasă a fost tipul cel mai absolutist, 
care nu putea fi contrazis în primele timpuri ale vieţii politico-sociale. Cea dintâi 
formă de autoritate legitimă, care a predominat multă vreme în viaţa socială, este 
deci cea religioasă sau, cum îi spune Weber, autoritatea charismatică 66 bazată pe 
credinţă şi pe pietate. Persoana care deținea puterea în virtutea unor însuşiri naturale 
era considerată ca având o forţă supranaturală dată de Dumnezeu. Autoritatea aceasta 
are, după cum se vede, elemente iraționale, deşi prin esenţa ei autoritatea este raţio- 
nală. Dar nu numai în societatea de tip clan nediferenţiat sau diferențiat autoritatea 
are un fundament religios, ci chiar în societatea organizată pe bază de cetate, cum 
era cea grecească, autoritatea încă îşi păstrează temeiul ei religios. Regalitatea pri- 
mitivă, spune Fustel de Coulanges, avea caracter sacerdotal şi prima funcţiune a 
regelui era aceea de a săvârşi ceremoniile religioase. Puterea politică se confunda cu 
cea clericală, fie pentru că „în copilăria popoarelor numai religia putea obţine de la 
ele supunere, fie că natura noastră simte nevoia de a nu se supune niciodată altei 
stăpâniri decât aceleia a unei idei morale” %. Şi în acele timpuri ideea morală se 
confunda cu cea religioasă. Preotul era deci rege, judecător, şef. 

Primul şef la primitivi a fost magicianul. Acesta, fără a fi un şarlatan în sensul 
obişnuit al cuvântului, fiind însă inteligent, a dobândit un ascendent asupra celorlalţi 
oameni, care l-au ascultat şi i s-au supus, urmând sfaturile lui şi ascultând de ordinele 
sale TP. Adeseori, când era vorba de binele clanului întreg, spune Frazer, magicianul 
devenea chiar un fel de funcţionar public cu mare autoritate, se transforma în şef. 
Influenţa magiei publice a făcut deci din cel mai abil individ un conducător al 
grupului social. La malaezi, şefului i se atribuie şi acum puterea de a face ca recolta 
de fructe să fie bună, iar în Loango regele, cu un adevărat ceremonial militar şi 
religios, azvârle săgeți în cer, pentru ca să cadă ploaia. Dacă el are astfel de puteri, 
nimeni nu se poate atinge de dânsul, el este sacru, tabu şi tot ceea ce posedă dânsul 
capătă caracterul de tabu. 


65. Alexander Ular, Die Politik, herausgegeben von Martin Buber. 
66. M. Weber, Wirtschaft und Gesellschaft, 1921. 

67. Fustel de Coulanges, La cité antique, p. 206. 

68. J. Frazer, Les origines magiques de la royauté, p. 28. 

Insignele lui nu sunt numai un semn al puterii, ci adevărate tabuuri cu putere 
misterioasă, iar cine posedă aceste insigne este şeful legitim al clanului. (Se cunoaşte 
importanţa pe care o atribuiau foarte multă vreme în trecut ruşii bijuteriilor casei 
imperiale şi în istoria tarilor ruşi se citează cazuri de luptă între pretendenţii la tron, 
pentru a poseda aceste bijuterii, căci prin acestea ei erau recunoscuţi ca legitimi 
pretendenți). Regele este deci pentru primitivi un magician, un om în contact cu 
forţe supraumane. De altminteri, până aproape în timpurile noastre şi chiar în 
societăţile civilizate s-au atribuit regilor putere magică. În Anglia, în special la 
irlandezi şi scoțieni, a existat până în secolul XVIII credinţa că regele poate vindeca 
scrofuloza prin simpla atingere a celor bolnavi. Carol II şi regina Ana au exercitat 
acest dar miraculos, iar regii francezi pretindeau că au moştenit această putere de la 
Clovis. De aceea i s-a zis scrofulozei mal du roi. 

În societăţile primitive, de multe ori regele este confundat cu însăşi forţa suprafi- 
rească în care cred ele, văzând în el numai o formă materializată a aceleia. Astfel, 
în Sofala regele este considerat ca o divinitate, iar el are pretenţia de a fi venerat ca 
atare de către supuşii săi. Tot aşa, în India există credinţa că orice brahman după 
moarte devine zeu, aşa cum scrie în Codul lui Manu, iar marele preot din Tibet, 
Dalai-Lama, e onorat ca un adevărat zeu. În antichitate, la popoare cu civilizaţie 
înaintată cum erau romanii, legenda ne arată că mulţi dintre regi au fost adoraţi 
după moartea lor ca zei sau altora li s-a atribuit o origine divină. Aşa este legenda 
naşterii lui Servius Tullius. În modul acesta explicau primitivii autoritatea puterii 
regelui şi a conducătorului lor. Dar nu numai la primitivi şi nici numai în antichitate 
domina această concepţie, ci urme de-ale ei găsim şi în timpurile mai noi. 

Toma d'Aquino, de exemplu, susţinea că autoritatea statului vine de la Dumnezeu. 
Chiar atunci când ideea de suveranitate a poporului a început a-şi face drum şi a se 
încetăţeni în doctrinele politice şi sociale, în timpurile noi şi încă nu au lipsit 
încercările de a se întemeia autoritatea pe bază religioasă. Suarts şi Bellarmin au 
derivat puterea poporului, în ultimă instanţă, din divinitate. O astfel de autoritate, 
bazându-se pe atâtea elemente mistice, se impunea omului care o respecta, care se 
temea de ea, fără a căuta s-o înţeleagă. Corelatul autorităţii charismatice a fost 
absolutismul şi despotismul politic. 

Autoritatea religioasă a avut, în formele primitive ale vieţii politice, unele 
caractere pe care nu le mai întâlnim la nici un fel de autoritate din zilele noastre. 
Astfel, ea era nelimitată şi irevocabilă, căci nu se putea concepe mărginirea puterii 
divine nici în spaţiu, nici în timp şi prin urmare, ca o consecinţă, nici restrângerea 
autorităţii religiei şi a clerului. Cauzalitatea transcendentă era ultimul temei al celei 
empirice, iar cultul religios costituia mijlocul de a face activă cauza potenţială, 
transcendentă. De asemenea, nefiind o autoritate delegată, ea nu era nici revocabilă. 
Mai mult încă, această autoritate avea o putere de constrângere exterioară, care astăzi 
îi lipseşte cu desăvârşire, deoarece ea a devenit acum o autoritate interioară şi pur 
morală. În trecut autoritatea religioasă a avut caracter politic, juridic, moral şi chiar 
economic, de îndată însă ce în locul religiei legătura dintre indivizi a fost alta, 
autoritatea a început a căpăta şi ea caractere noi. În momentul când elementele 
diferenţiate din clanul primitiv s-au grupat pe bază de interese şi au alcătuit unităţi 
noi — satele —, cultivând pământul cu plugul, şi când a încetat nomadismul, s-a simţit 
nevoia de o autoritate constantă, pentru apărarea în exterior în contra altor grupuri 
străine, precum şi pentru ordonarea şi reglementarea raporturilor dintre indivizi în 
interiorul comunităţii. Autoritatea aceasta nouă, deşi nu a fost complet desfăcută de 
credinţe religioase, a avut însă alte caractere proprii. In primul rând, ea a devenit 
tradițională şi transmisibilă în mod ereditar. 

Un al doilea tip de autoritate, care are o foarte puternică influenţă asupra 
oamenilor şi un mare rol în organizarea socială, este autoritatea politică. În trecut, 
de cele mai multe ori autoritatea politică a avut o formă militară şi pur aristocratică. 
Societatea însăşi, deşi trăieşte prin indivizi şi prin raporturile lor, şi-a constituit totuşi 
autorităţi care, în vederea interesului general, trec peste dorinţele individuale. În 
antichitate, la greci şi la romani, statul era omnipotent ; individul, neavând drepturi 
personale pe care să le poată opune grupului social, el nu se putea considera ca o 
forţă de sine stătătoare faţă de stat“. În formă clasică, concepţia autoritarismului 
politic este reprezentată de Th. Hobbes, care porneşte de la o premisă contrară lui 
Aristotel în ceea ce priveşte natura originară a omului, deoarece el nu mai vede în 
acesta o fiinţă socială, ci, din contra, îl consideră ca un animal nesociabil şi stăpânit 
de egoism. Legea morală n-are destulă putere să impună omului stăpânirea propriilor 
sale instincte, nici înfrânarea impulsiunilor sale naturale, de aceea nu va putea exista 
siguranţă pentru oameni dacă nu se va impune o autoritate cu putere absolută, obliga- 
torie şi irezistibilă. Aceasta este justificarea puterii statului şi a autorităţii politice. 
Din punct de vedere genetic, autoritatea aceasta apare, în concepţia lui Hobbes, ca 
rezultatul unui contract dintre indivizi, toţi renunțând la o parte din libertatea şi 
voinţa lor absolută şi însărcinând o persoană sau un corp social cu exercitarea 
autorităţii şi cu puterea de sancţionare în schimbul garanţiei siguranţei, a conservării 
personale şi a satisfacerii intereselor personale. Autorităţii acestui zeu muritor nu 
trebuie să i se poată sustrage nimeni şi nici să-i poată rezista H Statul deci are 
autoritate absolută şi e suveran deplin şi desăvârşit asupra indivizilor 71. Autoritatea 
politică, indiferent de cine este exercitată şi de felul regimului politic, indiferent 
dacă este o persoană sau sunt mai multe, are câteva caractere care o deosebesc de 
cea religioasă şi prin care ea îşi poate îndeplini rolul său. 

Autoritatea politică în primul rând are puterea de constrângere exterioară, 
recurgând chiar la mijloace brutale şi putând neglija cu totul concepţiile şi voinţa 
proprie a unui individ atunci când sunt în joc interesele tuturor. Bluntschli observă 
cu dreptate că autoritatea politică dă sancţiuni prin ajutorul unor forţe exterioare, în 
deosebire de alte forme de autoritate, care au numai putere de constrângere internă 
asupra conştiinţei 77. Autoritatea lucrează în acest caz în numele voinţei majorităţii 
şi al interesului ei. În al doilea rând, autoritatea politică este limitată în întinderea 
ei, căci dacă depăşeşte anumite margini, ea provoacă reacțiune din partea supușilor, 
care o pot micşora sau chiar răsturna. Toate revoluțiile contra absolutismului 
autorităţii politice şi cu scopul de a dobândi o constituţie în care să fie înscrise 
principii şi garanţii ale drepturilor, culminând cu Revoluţia franceză, furnizează 
numeroase dovezi că autoritatea politică nu este nelimitată, că ea poate suferi schimbări 
dacă vine în conflict cu voinţa majorităţii şi dacă nu lucrează în armonie cu legile 
prescrise. Autoritatea care înăbuşă personalitatea omului şi duce la declin spiritual 
nu poate dura multă vreme. 

Cetăţenii se pot supune unei astfel de autorităţi din cauza fricii, dar nu din con- 
vingere şi din suflet, de aceea ea devine un jug greu şi apăsător, pe care fiecare 
cetăţean abia aşteaptă să-l scuture. Nu discutăm aici ideea de autoritate suverană şi 
nici nu ne oprim asupra problemei suveranităţii, pentru a cerceta dacă ea este limitată 


69. G. Jellinek, Allgemeine Staatslehre, Berlin, 1921 (cap. „Der hellenistische Staat”). 

70. Th. Hobbes, Leviathan, XVII, Everyman's Edition. 

71. Leslie Stephen, Hobbes, London, 1904; G. Lawson, Examination of the political Part of Leviathan, 
precum şi G. Caflin, Th. Hobbes, Oxford, 1922. 

sau nu, susţinem însă că autoritatea politică, al cărei rol este de a veghea asupra 
normalei funcţionări a relaţiilor sociale, este îngrădită în puterea sa de interesele 
colectivităţii, care îi poate modifica forma, compunerea şi chiar atribuţiile. 

Un al treilea caracter al autorităţii politice este revocabilitatea acţiunilor ei şi a 
organelor de execuţie. Mijloacele prin care se poate face astăzi această revocare sunt 
parlamentele, care prin opera lor de legiferare organizează, impun, dar şi pot 
schimba sau revoca diferite puteri şi diferite moduri de acţiune ale autorităţii politice. 
E drept că în ultimii ani s-a început o reacțiune în contra acestei puteri a legislativului 
şi în foarte multe ţări europene se proclamă sus şi tare necesitatea unei autorităţi 
executive tari, care să aibă putere discreţionară asupra tuturor. N-avem decât să 
cercetăm noile constituţii sau noile proiecte de constituţie ° ca să ne dăm seama că 
în toate statele se afirmă necesitatea întăririi puterii executive, limitându-se oarecum 
atribuţiile puterii legiuitoare. Aceasta nu schimbă cu nimic principiul formulat mai 
sus, ba, din contra, îl confirmă şi mai mult, căci se dovedeşte că autoritatea politică 
este schimbătoare în formele sale de manifestare. Numai pentru filosoful german 
Hegel, care poate fi considerat ca părintele concepţiilor etatiste totalitare de azi, 
autoritatea politică supremă este absolută, pentru că în ea se încarnează ideea divină. 
Pentru toţi constituţionaliştii moderni, autoritatea şi puterea politică trebuie să se 
bazeze pe drept, iar dreptul, la rândul său, trebuie să reflecte aspiraţiile generale şi 
consensul, dacă nu unanim, cel puţin al majorităţii cetăţenilor. 

În sfârşit, forma cea mai înaltă şi mai ideală de autoritate este cea ştiinţifică, 
produs al timpurilor noi şi semn al superiorității spiritului asupra materiei. Acest fel 
de autoritate are un caracter pur infern, nefiind întovărăşită de nici un fel de sancţiune şi 
neposedând nici un fel de mijloc de constrângere exterioară, ci având drept singură 
cale de impunere convingerea. Dacă această autoritate este lipsită de un caracter 
personal, nu putem spune despre ea nici că are un caracter instituţional asemănător 
cu celelalte, pentru că ştiinţa are ceva în plus şi cu totul deosebit de ceea ce preocupă 
zilnic societatea omenească. Ştiinţa e patrimoniul comun al omenirii, e ceva obiectiv 
faţă de noi şi ni se impune tuturor, pentru că ea cuprinde rezultatele acumulate ale 
tuturor cercetărilor din trecut. Ştiinţa a devenit o autoritate irezistibilă, căreia nimeni 
nu i se poate sustrage şi pe care nimeni nu poate o înfrânge, căci tehnica şi invențiile 
ei pot schimba orice fel de organizaţie. Lupta pentru viaţă are astăzi ca armă ştiinţa 
mai mult ca oricând. Autoritatea religioasă din trecut era simplă şi exclusivistă, dar 
orice îndoială raţională îi putea aduce ştirbire. 

Deşi avea un substrat unitar, totuşi ea oscila, pentru că spiritul critic îi rodea 
fundamentul. Numai încătuşarea lui o putea salva, de aici acea opresiune pe care o 
exercita Inchiziția în trecut. Şi cu toate acestea, autoritatea religioasă, în forma ei 
lumească şi inchizitorială, n-a putut reuşi, deoarece supunerea şi ascultarea nu 
trebuie să fie numai ceva exterior, adevărata supunere fiind cea interioară, sufle- 
tească, liber consimţită. Astăzi autoritatea religioasă este pur morală şi într-adevăr 
liber consimţită. Acestea sunt tipurile caracteristice de autoritate, dezvoltate în mod 
istoric-evolutiv. 

Deşi într-adevăr există în om un instinct al sociabilităţii, care-l împinge să se 
asocieze cu alţii pentru satisfacerea trebuinţelor sale, deşi în grupul social el suferă 
influenţa colectivităţii şi puternica ei presiune cu care s-a obişnuit chiar, nu se poate 
tăgădui totuşi că individul simte şi nevoia de libertate, nevoia de a avea un colţ al 
lui, în care să fie el singur suveran, să respire liber aşa cum vrea şi cum crede el 

mai bine. Această nevoie de libertate a instaurat forma democratică de autoritate. E 
adevărat că în zilele noastre, după războiul mondial, această nobilă aspirație care a 
avut în trecut martirii ei pare întunecată, căci mai în toate statele europene libertatea 
suferă ştirbiri. De altminteri este şi explicabil, libertatea nu mai are aşa de mare 
preţ, pentru că indivizii nu au ce face cu ea, întrucât fiecare se întreabă la ce-i 
foloseşte libertatea, când n-are cu ce trăi. Încât criza economică a contribuit să 
tocească acest sentiment al libertăţii. Dacă totuşi, teoretic vorbind şi făcând abstracţie 
de împrejurările momentului, omul are în sufletul său idealul de libertate, pe când 
autoritatea impune ascultare şi înfrânare a aspirațiilor de libertate, nu este atunci o 
contradicţie principială între autoritate şi libertate ? 

Suntem nevoiţi să repetăm că problema aceasta, atât de mult discutată, a fost 
soluţionată în ştiinţa politicii, care a arătat că libertatea şi autoritatea nu se contrazic, 
ci numai se condiţionează şi se limitează reciproc. Cei vechi înțelegeau libertatea în 
funcţie de anumite norme generale, respectate de toţi, căci pentru ei libertatea 
însemna domnia legii. lar ceea ce se numeşte astăzi „ordine” nu este altceva decât 
echilibrul dintre autoritate şi libertate. Desigur că orice om normal are dreptul la 
libertate, cu condiţia însă de a nu leza drepturile altuia. Autoritatea are rolul de a 
fixa şi a recunoaşte respectarea lor. De aceea, ea trebuie să apară numai ca o 
instituţie care păzeşte drepturile colectivităţii în raport cu acelea ale individului şi 
drepturile indivizilor între ei şi faţă de societate. Forţa unei autorităţi în genere şi 
respectul ce i se datorează nu depind de severitatea şi nici de întinderea ei, ci mai 
ales de necesitatea ei. Dacă nu se simte nevoia de o anumită autoritate şi dacă ea nu 
este necesară pentru reglarea unor drepturi determinate, atunci nu poate fi vorba de 
justificarea ei. De asemenea, dacă se exercită presiune şi constrângere acolo unde 
nu este nevoie, autoritatea devine odioasă. Din cele spuse mai înainte conchidem că 
autoritatea este un principiu necesar existenţei sociale, căci ea veghează la reglarea 
raporturilor interindividuale şi la respectarea regulilor sociale. 

Orice autoritate însă, pentru a nu da naştere la reacţiuni ostile, trebuie să îndepli- 
nească două condiţii: 1) să nu abuzeze de forţa ei executivă şi de dreptul de a 
interpreta legile şi ordinele, să nu-şi aroge drepturi pe care nu le are, căci atunci ea 
vexează pe indivizi; 2) să nu fie arbitrară şi nici părtinitoare, ci să funcţioneze 
conform unei legi, fiind egal de severă şi de dreaptă faţă de toţi indivizii. 

Autoritatea executivă în principiu este o delegaţie dată de societate chiar în 
interesul ei, aşa că izvorul autorităţii este voinţa de viaţă a colectivităţii, este 
trebuinţa de satisfacere a aspirațiilor grupului social. Societatea deleagă anumitor 
organe puterea de a traduce în fapte această voinţă. Dar cum lucrul acesta nu se mai 
poate face azi în modul cum se făcea odinioară în micile cetăţi greceşti, indivizii 
deleagă puterea lor unui număr restrâns de oameni şi alcătuiesc astfel o scară ierarhică 
de autorităţi. Se înţelege că nu poate fi vorba niciodată de un consensus unanim al 
tuturor membrilor care compun o societate, ci numai de o concordanţă a majorităţii, 
căreia trebuie să i se supună şi minoritatea. 

Tăria majorităţii nu constă în forţa fizică, ci în calitatea ei de reprezentant al 
voinţei sociale integrale. Autoritatea consimţită de majoritate este durabilă, pentru 
că supunerea indivizilor este în acest caz rezultatul unei conştiinţe, este în realitate o 
cooperare a indivizilor cu autoritatea pentru scopurile sociale. Într-un stat liber, unde 
există autoritate raţională, minoritatea trebuie să fie şi ea liberă a-şi putea spune 
părerea şi convingerea ei trebuie respectată, în măsura în care nu se traduce în fapte 
care să pună în primejdie interesele totale ale colectivităţii. Minoritatea poate deveni 
şi ea majoritate, dacă grupează în jurul ei pe bază de convingere mai mulţi indivizi, 

căci într-o societate cu adevărat liberă şi raţional organizată majoritatea şi minoritatea 
nu sunt ceva încremenit, ci ele se fac şi se desfac după cum reuşesc să convingă şi să 
impună cea mai justă concepţie în interesul existenţei sociale. Societatea deci nu se 
conduce numai după ceea ce a apucat sau numai după ceea ce a fost odată, ci trebuie 
să aibă forţă de viaţă şi putere de adaptare. Această putere de adaptare şi manifestare 
a forţei de viaţă se vede din transformarea necontenită a majorităţii şi minorităţii. 

Autoritatea deci, în lumina explicării sociologice, apare ca o manifestare constantă 
a voinţei generale, ca o necesitate socială care se impune individului, dându-i norme 
statornice de ordonare şi reglementare a voinţei sale. Autoritatea ideală este aceea 
care respectă libertatea tuturor, întrucât ea nu vine în conflict cu interesul general. 
O astfel de autoritate are un caracter autonomic, în sensul că ea e consimţită, aleasă 
de oameni, care colaborează cu dânsa la îndeplinirea rolului pe care-l are. 

Am arătat în cele ce precedă factorii sau elementele cele mai de seamă care 
explică constituirea şi persistenţa vieţii societăţii. Urmează să analizăm acum unele 
condiţii care au foarte mare importanţă pentru fizionomia fiecărei societăţi, pentru 
activitatea şi psihologia ei, dar care totuşi sunt numai nişte condiţii speciale în care 
se dezvoltă societatea. Trebuie să facem deci deosebire între elementele cercetate 
până acum: conştiinţa şi voinţa socială, solidaritatea şi tradiţia, autoritatea, care 
sunt însăşi societatea, şi mediul fizico-geografic sau biologic, care constituie auxi- 
liare ale ei, fiind ceva exterior vieţii sociale, ceva de natură fizică. Chiar dacă acestea 
produc modificări în psihologia societăţii, în modul de comportare al indivizilor şi în 
normele lor de conduită, ele rămân totuşi ceva fizic şi în afară de esenţa societăţii. 
Cu toate acestea, s-au găsit oameni de ştiinţă care să proclame atotputernicia acestor 
condiţii în alcătuirea şi transformarea societăţii şi astfel a luat naştere sociogeografia, 
care încearcă să explice fenomenele sociale în funcţie de factorul geografic. 


Sociogeografia 


Încă din antichitate au fost cercetători care au observat cât de mult poate fi influenţat 
omul în viaţa şi activitatea sa fie de climă cu variațiile ei, fie de sol cu accidentele 
sale, fie de anotimpuri cu succesiunea lor regulată. Trecând peste notele lui Herodot 
şi Tucidide, menţionăm pe Hipocrate, care a încercat să explice deosebirile dintre 
europeni şi asiatici prin diferenţa solului, a climei şi a gradului de umiditate dintre 
Europa şi Asia. El a observat nu numai tipul fizic, ci şi însuşirile spirituale, care 
deosebesc, de pildă, pe omul din regiunile înalte şi expuse vântului de cel din regiunile 
joase şi uscate şi aşa mai departe. 

În timpurile noi, Montesquieu a pus legile în dependenţă de caracterul popoarelor, 
iar pe acesta l-a explicat, în afară de alte cauze, şi prin influenţa factorului geografic 
şi, în special, prin climă. În acelaşi timp, el nu a neglijat nici influenţa solului, căci 
s-a preocupat de felul de viaţă, de mijlocul de a-şi procura cele trebuitoare prin 
posibilităţile pe care le oferă terenul diferitelor societăţi, şi anume: vânat, peşte, 
plante etc. Karl Ritter şi Buckle au accentuat în special asupra rolului solului, al 
climei şi al modului de alimentaţie în dezvoltarea unei civilizaţii. În vremea din 
urmă, antropogeografia a luat un mare avânt şi explicările ei au constituit un punct 
important pentru sociologie. S-a constituit chiar o nouă ştiinţă, foarte strâns legată 
de politică, anume geopolitica, a cărei obârşie se găseşte la Ratzel. Studiile geopo- 
litice s-au dezvoltat foarte mult în vremea noastră, fiind foarte strâns legate cu 

problema naționalităților, căci a fost nevoie de amănunțite cercetări pentru a se putea 
determina graniţele statelor după războiul mondial, conform principiului naționalităților. 

Pe lângă aceasta, nu trebuie să uităm tendinţa de expansiune teritorială a diferi- 
telor pan-idei ale popoarelor, începând cu germanii, continuând cu ruşii, cu italienii, 
cu japonezii şi cu americanii. R. Kjellen vorbeşte despre geopolitică în sensul de 
ştiinţă a statului, care este considerat ca o putere suverană asupra unui teritoriu "4, 
iar J. Ancel cercetează ideea de frontieră în evoluţia sa din antichitate şi până azi, 
utilizând numeroase exemple politice şi istorice 5. În acelaşi timp, trebuie să avem 
în vedere şi tendinţa de emanicipare a rasei negre, care tinde să se manifeste sub 
formă de popoare independente, care trăiesc în nişte graniţe geografice pe care vor 
să le stăpânească. O sumedenie de probleme de ordin politic şi social sunt legate de 
spaţiu, de teren, ceea ce face ca geopolitica să aibă astăzi o importanţă atât de mare 
în viaţa practică şi în ştiinţă 6. 

Dintre factorii geografici care au importanţă în determinarea fizionomiei unei 
societăţi trebuie să menţionăm neapărat teritoriul, clima, fauna şi flora, pentru că 
fiecare dintre ei pune o serie de probleme menite să atragă atenţia omului de ştiinţă. 

Astfel, s-a susţinut că nu există grup social fără un substrat teritorial, că orice 
societate trebuie să aibă un teritoriu pe care să trăiască şi să se dezvolte. Cu toate 
acestea, este discutabil dacă noţiunea de societate cuprinde neapărat în sine ideea de 
teritoriu. În ceea ce priveşte statul, nu mai încape nici o discuţie că teritoriul este un 
element fundamental al său, căci nu se poate concepe stat fără un teritoriu asupra 
căruia să-şi întindă suveranitatea sa, deoarece altminteri el rămâne o simplă noţiune 
teoretică, neavând nici o realitate. Nu tot aşa stau lucrurile cu societatea. Există şi 
naţiuni care desigur ocupă un loc în spaţiu, dar care, trăind sub suveranitatea altcuiva, 
sub puterea şi autoritatea unui stat străin, nu au un teritoriu al lor şi care totuşi nu-şi 
pierd caracterul lor distinctiv de naţiune sau de societate deosebită. Aşa, de pildă, 
pe teritoriul vechii împărăţii austro-ungare trăiau societăţi foarte diferite între ele, 
fiecare alcătuind o comunitate şi o naţiune aparte, fără a se confunda cu austriecii şi 
ungurii, care exercitau autoritatea politică asupra acestui teritoriu. Oare națiunea 
poloneză, în timpul cât a fost împărţită între cele trei împărăţii dinainte de război, 
încetase de a fi o comunitate naţională cu voinţa şi conştiinţa ei proprie, pentru că 
nu avea un teritoriu asupra căruia să-şi exercite autoritatea ? Astăzi sunt în centrul 
Australiei clanuri care au altă bază decât cea teritorială şi care există în virtutea 
altor factori decât spaţiul geografic. Grupările totemice sau cele matrimoniale sunt 
alcătuite pe baza unor elemente cu totul deosebite şi desfăcute de teritoriu. 

E adevărat că teritoriul poate ajuta la creaţia unor anumite raporturi interindividuale, 
fiind mediul prin care se formează unele dispoziţii sufleteşti, care condiţionează şi 
ele mai departe diferite forme de societate. În primul rând, apropierea sau depărtarea 
în spaţiu creează raporturi de vecinătate, care se pot transforma mai apoi în raporturi 
de ajutor reciproc. Între vecini se naşte un fel de comunitate de loc, legături de 
interes, împrumuturi casnice, participare la ceremonii familiale etc. Într-un oraş, de 
exemplu, diferitele cartiere grupează laolaltă anumite străzi vecine şi oamenii din 
fiecare cartier au o piaţă a lor de unde târguiesc, unde se întâlnesc şi vorbesc, au 
cinematograful lor de cartier, medicul de cartier, ba chiar şi alte interese comune, 
cum ar fi iluminatul sau pavajul străzilor din acel cartier etc. Nu mai insist asupra 

ideii de vecinătate şi importanţei ei în relaţiile dintre state. Dar este clar pentru 
oricine că alianțele de cele mai multe ori şi, am putea spune, cele mai eficace sunt 
acelea dintre vecini. Spaţiul sau teritoriul restrâns creează şi un anumit fel de 
comportare, căci la ţară, de pildă, unde oamenii se văd mereu unul cu altul, există o 
altă morală decât la oraş, unde indivizii nu se cunosc şi unde se pot evita uşor unul 
pe altul. Distanţa aceasta spaţială apropie sau depărtează pe oameni. Ochii care nu 
se văd se uită, zice românul, înțelegând prin aceasta că distanţa dintre oameni face 
să înceteze raporturile dintre ei şi chiar între rude apropiate întrerupe comunitatea 
spirituală, făcându-i cu timpul să devină aproape străini unul faţă de altul. Se vede 
din toate acestea că spaţiul geografic este numai o condiţie care poate favoriza sau 
împiedica naşterea raporturilor sociale şi că totdeauna prin el ajungem numai să 
descoperim altceva, spiritul care uneşte sau desparte pe oameni. 

În ceea ce priveşte solul, este de la sine înţeles că structura lui condiţionează 
anumite activităţi economice ale societăţii, căci el oferă materiile prime, care permit 
trecerea de la tipul agricol la cel industrial al popoarelor şi, o dată cu aceasta, 
schimbarea formei de civilizaţie. Dar nu este numai atât, căci în afară de condiţio- 
narea activităţii economice, viaţa politică în totalitatea ei suferă influenţa profundă a 
structurii solului şi subsolului unei ţări. 

Acum câţiva ani, Lloyd George, cu ocazia unei greve miniere din Anglia, a spus: 
„cărbunele este viaţă pentru noi; în război, ca şi în timp de pace, regele cărbune 
este stăpânitorul tuturor industriilor. Cărbunele este pentru noi totul, el e duşmanul 
cel mai grozav şi prietenul cel mai puternic” 7, arătând necesitatea pe care o simte 
poporul englez de a stăpâni cărbunele şi mai apoi petrolul. Lupta pentru stăpânirea 
materiilor prime şi a debuşeurilor de desfacere explică toată politica colonială a 
statelor mari. Astfel, în zilele noastre, statele se luptă, dacă nu pe faţă, în mod 
deghizat, pentru cucerirea petrolului, iar aşa-zisa protecţie pentru organizarea 
popoarelor mici şi pentru civilizarea societăţilor înapoiate nu este decât un pretext, 
sub care se ascunde setea de stăpânire asupra materiilor prime pe care le are subsolul 
acelor ţări. lată, de pildă, ceea ce s-a petrecut cu Irakul, problemă în care chiar 
Franţa, poporul cel mai blând şi cu simţul estetic cel mai dezvoltat, s-a înţeles cu 
Anglia, care a luat Irakul, iar dânsa a păstrat pentu sine Siria. Acelaşi lucru se 
petrece cu toate statele mari. Luptele politice sau cele militare sunt provocate adeseori 
de un motiv pur material. 

Lupta dată de englezi şi germani în jurul Palestinei, Mesopotamiei, Caucazului, 
Persiei de Sud şi de Nord n-a avut alt mobil decât petrolul. Deviza Germaniei 
dinainte de război, Drang nach Osten, nu exprima numai o concepţie ideologică 
pan-germanistă, ci era „muiată în petrol”, cum zice Fischer '5. Desele conferinţe 
ţinute între anii 1922-1925 la Geneva şi la Haga au avut numai ca pretext formal 
chestiunea proprietăţii străine din Rusia, căci problema reală care se dezbătea acolo 
era concesiunea petrolului rusesc. Ruşii aveau atunci nevoie de bani şi cereau 
împrumuturi, iar puterile străine urmăreau să intre în stăpânirea petrolului rusesc. 
Anglia ar fi dorit acest lucru pentru dânsa, America ar fi vrut acelaşi lucru pentru 
ea, iar Franţa şi Belgia se opuneau. 

Industriaşul francez H. Beranger, fost senator, care în timpul războiului mondial 
a avut şi calitatea de comisar al petrolului, într-un memoriu adresat guvernului 
francez, spunea: „cine posedă petrolul va stăpâni lumea, marea prin uleiul greu, 

aerul prin uleiul pur, rafinat, şi pământul prin benzină şi gazul de iluminat. În afară 
de acestea, va stăpâni economiceşte pe oameni prin bogăţia fantastică pe care o va 
scoate din petrol, această substanţă minunată, care azi e mai căutată şi mai de preţ 
chiar decât aurul” ?. Iată substratul adversităţilor şi conflictelor dintre statele mari. 
De aceea, este foarte îndreptăţit L. Fischer să explice fenomenele politice interna- 
tionale prin cuvintele care explică luptele şi certurile dintre bărbaţi, cu o mică 
modificare : „Căutaţi petrolul”. „Această frază e cheia tragediilor şi a comediilor 
internaţionale ... petrolul nu este singurul casus belli al epocii noastre, dar, deşi 
cariera sa nu datează de mult timp, el a produs deja mai multe conflicte decât idealul 
creştin” 8. Şi mai departe adaugă: „trăim în era petrolului şi imperialismul lui este 
stăpânul destinelor noastre. Istoria generaţiei viitoare va fi istoria luptei pentru petrol” H. 

Ne oprim aici şi nu mai insistăm asupra acestui aliment nou al popoarelor, pentru 
care „o picătură de petrol valorează cât o picătură de sânge”, cum a spus Clemenceau 
atunci când lumea întreagă era încleştată în luptă. Iar astăzi, când în viaţa popoarelor 
apar fenomene care nu pot fi înţelese cu logica dreaptă a minţii şi nici cu morala 
idealistă a oamenilor drepţi, trebuie să gândim serios la cuvintele lui Delaisi, care 
susţine că „petrolistul face regi, finanţează revoluţii, comanditează viitori cance- 
lari” HI Prin urmare, chiar politica interioară dintr-un stat este supusă intervenţiei 
puternice a deţinătorilor sau a doritorilor de a pune stăpânire asupra acestei bogății 
a subsolului. Nu insistăm mai mult asupra acestei probleme, care frământă lumea şi 
pune în faţă popoarele gata de încăierare, credem însă că se vede destul de clar din 
acest exemplu importanţa elementului geografic — şi anume a subsolului - pentru 
viaţa socială şi politică în genere. 

Dar teritoriul, nu numai prin ceea ce conţine subsolul său, ci chiar prin suprafaţa 
sa, interesează o societate, şi aceasta din mai multe puncte de vedere. În primul 
rând, în mod firesc, fiecine vede în extensiunea spaţială a unui popor o dovadă a 
puterii sale. Căci, într-adevăr, „un popor regresează dacă pierde teren” %. Solul este 
întotdeauna un fel de proiecţie a societăţii în exterior, de aceea dorinţa de expansiune 
teritorială poate fi interpretată ca semn al vitalităţii şi al forţei popoarelor, ceea ce le 
determină să caute colonii atunci când populaţia se înmulţeşte şi când teritoriul lor 
devine prea restrâns pentru a hrăni mulţimea de oameni. Cu cât o societate pune 
mai mult marca sa pe sol, cu atât se leagă mai mult de el şi ţine mai tare la dânsul 8. 
Solul prezintă însă importanţă pentru societate şi din alt punct de vedere, anume al 
controlului său, prin care poate fi ajutată şi uşurată apărarea societăţii, ne referim în 
special la existenţa graniţelor naturale. Granița arată limita puterii şi a dreptului de 
mişcare al unei societăţi. N-au lipsit nici încercările de explicare chiar a diferenţei 
de organizare internă prin ajutorul conturului ţării. Astfel, de pildă, s-a spus că 
Franţa are o altfel de organizare în comparaţie cu Germania, deoarece capitala ei, 
Parisul, este centrul unui mare bazin, care din cauza aceasta este în acelaşi timp şi 
un centru economic, precum şi centrul politic cel mai natural al întregii ţări. Din 
acelaşi motiv, Parisul a servit pentru unitatea istorică a Franţei şi pentru unitatea 
administrativă centralistă a acestei tări. Din contra, Germania prezintă o mare 
variaţie şi o împrăştiere de oraşe, o diversitate de regiuni separate, de unde şi descen- 

tralizarea şi autonomia diferitelor provincii. Desigur că terenul, prin configuraţia sa, 
poate ajuta sau împiedica realizarea centralizării şi a unităţii, dar explicarea acestor 
fenomene numai prin ajutorul elementului teritorial şi prin configuraţia geografică a 
ţării ar fi cu totul prea simplistă şi necorespunzătoare adevărului. 

Azi, de altminteri, nici nu mai putem spune că există graniţe absolute care să 
separe şi să păzească societăţile, deoarece toate pot fi trecute şi străpunse. În faţa 
tehnicii războiului din zilele noastre nici o graniţă nu rezistă. S-ar putea vorbi cel 
mult numai despre granițe ale formelor de viaţă pe pământ, întrucât numai între 
anumite limite de temperatură şi umiditate pot trăi oamenii. Şi cu toate acestea, 
mintea omului şi progresul tehnicii caută să învingă chiar şi aceste graniţe naturale 
ale vieţii. Înainte de războiul mondial, în anul 1915, nordul Rusiei europene şi 
asiatice, pe o suprafaţă de 5 milioane km pătraţi, era condamnat de la natură să nu 
fie accesibil formelor de viaţă civilizată, ci să fie locuit numai de pescari şi vânători 
înapoiaţi. Or, astăzi ruşii se mândresc că în urma unor îndrăzneţe expediţii au creat 
acolo oraşe cu mii de locuitori. De pildă, pe Lena există oraşul Igarka cu 15000 de 
locuitori, port la mare, de unde se încarcă lemne şi aşa mai departe. Încât graniţa 
pierde din importanţa ei în toate direcţiile. Cu toate acestea, fiecare popor şi fiecare 
societate au un instinct al graniţelor lor, fie fizice, naturale, fie lingvistice, fie de 
viaţă istorică. De la acest instinct se trece prin ajutorul educaţiei la formarea unei 
conştiinţe a valorii graniţei existente sau a celei dorite, creându-se astfel un sentiment 
al graniţei %. Imnul naţional german exprimă chiar această tendinţă de a crea o dată 
cu sentimentul naţional şi un sentiment al hotarelor dorite de germani. Granițele pot 
izola societăţile sau le pot pune în dependenţă una de alta, după cum se străbat mai 
uşor sau mai greu. Niciodată însă graniţa nu a putut fi o linie matematică fixă, care 
desparte popoarele, căci societăţile sunt ceva viu şi deosebirile dintre ele apar pe 
nesimţite, încât abia îşi dă cineva seama unde încetează una cu caracterele ei proprii 
şi unde începe alta. 

Solul poate influenţa viaţa socială mai departe şi prin apele care-l străbat şi care 
servesc drept artere de comunicaţie între popoare. Mediul cel mai propriu pentru 
dezvoltarea omului şi a societăţii a fost, începând de la mijlocul erei cuaternare, 
când a apărut omul, în Europa, Africa şi Asia, sud-estul Mării Mediterane, Nilul şi 
Mesopotamia. În Europa de nord, coborârea ghețarilor a forţat pe oameni să trăiască 
în caverne şi mai mult izolaţi, pe când în nordul Africii şi în Asia meridională 
anterioară erau cu totul alte condiţii de viaţă. În Asia, în valea Nilului şi a Eufratului 
au înflorit vechile civilizaţii şi de acolo s-au răspândit de jur împrejur. Herodot a 
formulat în mod plastic acest adevăr, afirmând că Egiptul e un dar al Nilului D. 
Marea însă în special are un rol extraordinar în constituirea şi dezvoltarea societăţii. 
Marea, zice Ratzel, contribuie chiar la formarea unui temperament nou şi propriu 
popoarelor care locuiesc în jurul ei. Infinitul mării dă un orizont politic mai larg şi 
scade ambitiile teritoriale. 

Marea Mediterană a jucat un rol considerabil pentru civilizaţia europeană, căci 
ea are coaste multe şi astfel comunicaţia între populaţii este foarte uşoară. Marea 
Egee e aceea unde Europa şi Asia se apropie, acolo căldura uscată se uneşte cu 
umiditatea, vegetaţia este variată şi traiul uşor. Din cauza diversităţii naturii nu e loc 
pentru aglomerări mari de plante, nici de animale, nici de oameni, de aceea acolo 
au înflorit cetăţi mici cu puternic spirit individualist şi autonom. Marea a fost 

binefăcătoarea lor, căci egeenii au navigat pe mare, căutând bogății, au văzut oameni 
şi lucruri noi şi au creat o civilizaţie înaintată. Marea le-a dezvoltat lor sentimentul 
frumosului, lirismul, muzica şi arta dansului. În definitiv, zice Glotz, „miracolul 
grec, ba nu, miracolul egeean este efectul produs de un concurs unic de împrejurări 
naturale asupra unor oameni capabili de a le folosi” ®%. 

Cultura din antichitate a fost în genere o cultură de coaste, oraşele mari, centre 
de civilizaţie erau pe coaste, iar raporturile dintre cetăţi, comerţul internaţional, toate 
se făceau pe calea mării. Drumurile din interior, cele de uscat, erau mai mult 
militare. Insulele din mări au fost şi sunt numai etape în drumul popoarelor, înlesnind 
comunicaţia între ele. 

Teritoriul în genere, prin configuraţia sa, prin posibilităţile de viaţă pe care le 
oferă, poate determina chiar felul de viaţă al societăţii şi organizarea ei internă. 
Astfel, nomadismul este un fenomen a cărui normală şi justă explicare se găseşte 
recurgându-se la influenţa spaţiului. Societăţile care se află în faza vânătorii şi a 
pescuitului rătăcesc totdeauna pe suprafeţe întinse în căutarea hranei lor. În Missouri 
sunt triburi nomade care umblă pe o suprafaţă de 1500-2000 km. În special însă 
societăţile din faza păstoritului au făcut mari migrații, căutând spaţii mai întinse, 
care le erau necesare pentru creşterea turmelor lor. Tătarii din Rusia reprezintă 
vechiul tip nomad. Nu trebuie să se confunde însă nomadismul cu un alt fenomen 
obişnuit în multe părţi, anume franshumanța. La unele popoare ţăranii păstori îşi 
schimbă felul de viaţă după regiuni şi anotimpuri. De exemplu, în Andora păstorii 
stau vara pe munte la 1600-2000 metri, unde au cabane speciale cu toate lucrurile 
trebuitoare, iarna însă ei coboară în vale, unde au alte case, concentrate în cătune şi 
sate şi în care se găseşte adunat tot ceea ce le trebuie pentru iarnă. În timpul verii 
locuitorii urcă în cabanele de la munte şi duc un anumit fel de viaţă, pe când iarna 
coboară în sate, unde trăiesc altfel. Fenomenul acesta, pe care îl întâlnim în Balcani, 
îl găsim însă şi în Carpaţi, unde a fost cunoscut şi studiat de geografi. Transhumanţa 
e deci tot ceva în legătură cu spaţiul geografic, un fel de dedublare periodică de 
viaţă şi cultură. 

Nomadismul însă e un fenomen constant şi unitar, fiind legat mai ales de stepă, 
care impune o uniformitate a muncii şi determină chiar o anumită organizare fami- 
lială şi socială. Edmond Desmolins observă că la păstorii tătari nomazi predomină 
familia patriarhală şi proprietatea comună, pentru că ei trăiesc din produse spontane 
şi n-au nevoie de proprietatea individuală a solului. Sentimentul acesta de proprietate 
se dezvoltă numai când pământul nu produce decât printr-o muncă prealabilă 8. 
Stepa influenţează foarte mult şi spiritul, imprimându-i pecetea simplicităţii. De 
aceea, societăţile nomade pot împrumuta de la alţii elemente culturale, dar ele nu 
pot crea şi nici răspândi cultura. Între Persia şi China, în Asia centrală, nu s-a produs 
artă, poezie, ştiinţă. „Chiar în posesia celor mai mari centre de cultură, spiritul 
mongolilor şi al turcilor a păstrat simplicitatea stepei”, zice Ratzel %. De Martonne 
recunoaşte şi el strânsa legătură dintre nomadism şi stepă %. Trecerea diferitelor 
triburi rătăcitoare de la nomadism la stabilitate s-a produs în mod natural, nu 
intenţionat sau în urma vreunei hotărâri premeditate, ci datorită tot unor împrejurări 
naturale. Astfel, de pildă, stabilitatea triburilor mongole se datorează micşorării 

spaţiului de mişcare în urma politicii de colonizare a chinezilor, ceea ce a constrâns 
pe mongoli să facă agricultură şi să se aşeze stabil pe un teren. 

Nomazii formează şi ei unele grupe, deosebite de familie şi care uneori iau 
înfăţişarea de formaţiuni sociale mai durabile. O astfel de formaţiune poate fi 
caravana. Caravana e o grupare de mai mulţi oameni, care călătoresc cu ajutorul 
animalelor şi sub conducerea unui şef. Necesitatea unui conducător se explică prin 
faptul că este nevoie de cineva care să arate drumul, să menţină ordinea în grup şi să 
asigure bunele raporturi cu populaţiile al căror teritoriu îl parcurg. Mai întotdeauna 
caravanele au fost şi un fel de trupe cu arme de apărare şi cu alimente de rezervă. 
De aceea, uşor s-au putut transforma unele caravane de acest fel în armate. Astfel, 
se spune că armatele nomade ale lui Attila, Ginghis-Han şi Tamerlan au fost în 
realitate nişte caravane mari, dar bine organizate. Se înţelege că, în sensul obişnuit 
al cuvântului, caravana din stepă este ceva efemer şi cu un scop limitat şi de scurtă 
durată. O formă importantă de nomadism a fost şi ceea ce istoria cunoaşte sub 
numele de migraţia popoarelor, năvălirea în Europa a barbarilor din trecutul istoric. 
La societăţile nomade nu există organizare stabilă şi nici o diferenţiere socială între 
membri. 

Un alt factor natural care are multă influenţă asupra formei şi felului de viaţă al 
societăţii este clima. Chiar viaţa raselor e legată de climă, deoarece se constată că 
dincolo de 40 latitudine nordică negrii nu mai pot trăi, capătă afecţiuni bronhiale şi 
mor. Tot aşa, cei obişnuiţi să trăiască între izotermele 5°- 170 nu pot trăi la 25°, 
pentru că umiditatea şi căldura le produc dureri de cap şi de ficat, provoacă enervare 
şi dau un procent de mortalitate foarte mare. Climatul modifică talia, pigmentarea 
feţei şi structura anatomică în genere. Dacă observăm pe locuitorii nordului, ne dăm 
uşor seama de acest fapt, căci statura lor e mică - eschimoşii, ca şi laponii sunt 
scunzi. Căldura şi frigul adună sau împrăştie pe oameni. La eschimoşi chiar forma 
de grupare socială variază după sezon, căci ei locuiesc vara în corturi risipite, fiecare 
cu viaţa lui aparte, fiecare cu gospodărie proprie şi cu un pronunţat caracter 
individualist. Iarna însă ei se grămădesc în case strânse una lânga alta sau trăiesc 
sub acelaşi acoperiş. Vara ei au mai mult spaţiu pentru vânat şi pescuit, iarna însă 
nu. De aceea, vara familia e mai restrânsă, având un caracter mai apropiat de cel 
european, pe când iarna familia nu mai e o unitate cu acelaşi sens şi cu aceeaşi 
formaţiune, întrucât ei au permisiunea să schimbe chiar femeile între dânşii. Acestor 
două forme de grupare după sezon le corespund două sisteme juridice, două morale, 
două feluri de economie (deoarece iarna nu mai este aceeaşi gospodărie indivi- 
dualistă) şi de viaţă religioasă”. Iată deci o schimbare totală în forma de viaţă şi în 
mentalitate produsă sub influenţa factorului natural al climei. 

La populaţia kwakiutl din America de Nord, de asemenea, viaţa depinde de 
variaţia sezonieră, căci jumătate din an membrii acestui clan îl petrec în expediţii 
pentru prinderea peştelui şi pentru vânat, împrăştiaţi pe un vast teritoriu, trăind 
aproape nomad în locuinţe de vară, iar când se întorc din aceste expediţii în satele 
lor de iarnă, reîncep viaţa socială. Aceasta s-ar asemăna mai mult cu transhumanţa, 
dacă nu s-ar adăuga aici un element în plus, anume variaţia vieţii religioase. Între 
lunile noiembrie şi februarie la ei este sezonul numit tseka, adică epoca secretelor, 
serbarea misterelor, iar sezonul celălalt este epoca numită baxus, adică sezonul 

profan %, fiecare dintre ele fiind caracterizat printr-un anumit fel de viaţă, prin 
obiceiuri şi ceremonii deosebite între ele, prin alte aspecte ale vieţii sociale. 

Păstrând proporţia, s-ar putea spune că un fel de variaţie sezonieră există şi în 
viaţa societăţilor civilizate, întrucât vara lâncezeşte viaţa de oraş în genere, în timp 
ce cea rurală este în floare. Iarna însă oraşul îşi recapătă strălucirea lui, pe când 
satul intră în amorţire. lată deci o sumedenie de elemente naturale, fizice, care 
exercită influenţă nu numai asupra individului izolat, ci şi asupra societăţii organizate, 
făcând să varieze manifestările şi activităţile sale în toate domeniile, influențând până 
şi gândirea şi mentalitatea omului în genere. 

Pornind de la recunoaşterea principială a influenţei naturii asupra omului, ceea 
ce nu poate fi tăgăduit, Desmolins a mers însă mai departe, ajungând la unele concluzii 
care nu se pot dovedi. Astfel, el a susţinut că varietatea tipurilor sociale se datorează 
situaţiei lor geografice şi drumului pe care l-au parcurs în spaţiu. Geografia este, 
după el, factorul primordial în constituirea societăţilor omeneşti, căci mediul fizic 
determină constituţia politică, morală şi economică a societăţilor şi viaţa oamenilor. 
In Asia, de pildă, pe Podişul Central, s-a născut o civilizaţie iniţială pastorală, de 
unde s-a răspândit în toate părţile lumii prin plecarea populațiilor din acest loc spre 
Europa, ceea ce constituie invazia barbarilor. Nu toţi însă au pornit în aceleaşi 
direcţii şi au mers pe aceleaşi drumuri. Astfel, unii au pornit spre Siberia, alţii spre 
sud, alţii spre Africa %. Drumurile diferite pe care au apucat aceste popoare din 
Podişul Central au avut o importanţă capitală, căci ele au creat tipurile sociale pe 
care le cunoaştem. Şi dacă istoria ar începe de la capăt, „aceleaşi drumuri ar reproduce 
aceleaşi tipuri sociale şi le-ar impune aceleaşi caractere esenţiale” %. Din Podişul 
Central au plecat unii prin stepele Asiei, alţii prin tundrele siberiene, prin pădurile 
Africii şi pe drumul Mării Mediterane. Fiecare dintre aceste drumuri a determinat 
un anumit tip de societate. Aşa a apărut tipul tătaro-mongol, cel lapono-eschimos, 
cel indian, tipul negru şi tipul mediteranean (fenician, cartaginez, grec şi roman). 
Organizarea sau lipsa de organizare, caracterul individualist sau comunitar al acestor 
societăţi, totul se explică numai prin influenţa drumului pe care l-a parcurs fiecare, 
căci „întotdeauna drumul a pus asupra omului pecetea sa fatală” %. De aceea, tipul 
stepei este pastoral, având o organizare familială patriarhală şi un regim economic 
comunitar, întrucât nimeni dintre păstori n-are nevoie de un pământ propriu al său, 
pe care nu-l lucrează pentru a-i produce. Familia în acest tip social este o celulă 
componentă a tribului, care însă nu apare ca o unitate socială cu organizare superioară 
şi de sine stătătoare, ci mai mult ca o reuniune, ca o juxtapunere de familii. Dar 
acest tip social, zice Desmolins, nu e ceva creat de voinţa omului, pentru că nici stepa 
nu se creează după voie, ci „este nevoie de acest drum pentru a se crea acest tip” ”. 

Un alt tip social este cel produs de tundre şi savane. Acesta e drumul care 
porneşte de la nordul Podişului Central asiatic şi nu mai duce prin stepă. În josul 
tundrelor sunt păduri, iar printre ele există drumuri pe unde pot înainta triburile 
care vin de la sud, dar drumurile acestea de-a lungul fluviilor care curg de la sud 
spre nord au pe malurile lor o bandă de păşune bună pentru turme. Laponii şi 
eschimoşii, mergând spre nord în frig, nu se pot nutri numai cu lapte de la turme, ci 
au nevoie de multe calorii pentru a rezista frigului şi de aceea trebuie să mănânce 

carne. În acest scop ei vânează şi pescuiesc. Şi în acest tip social există regimul 
familial şi cel economic comunitar din stepă, pentru aceleaşi motive. Al treilea tip 
este cel indian şi cel negru, care a apucat drumul pădurilor, având drept ocupaţie 
vânătoarea mică, pescuitul şi culesul fructelor sălbatice. Dar vânătoarea mică 
izolează pe om şi îi sădeşte în suflet tendinţa către individualism. Din această cauză, 
la astfel de populaţii găsim numai domeniul de vânat comun, pe când căminul şi 
instrumentele de muncă sunt proprietate individuală. 

Toate aceste tipuri enumerate sunt simple, pentru că se nutresc din produsele 
naturale şi spontane ale solului, fără ca să intervină energia şi munca transformatoare 
a omului. De aceea şi organizarea lor este redusă şi simplă, întocmai ca şi spiritul 
lor, care nu-şi dezvoltă funcțiunile fiindcă nu le exercită. În afară de ele există însă 
şi alte tipuri mai complicate, care se nutresc din munca lor, din produsele solului 
transformat prin această muncă. Având a face deci cu un proces de voinţă activă, 
viaţa acestor populaţii va prezenta unele caractere mai complicate. Şi aici însă drumul 
parcurs de oameni a dat o formă specifică societăţii şi i-a determinat organizarea. 
Astfel, un drum fundamental este pustiul, care a creat tipul saharian. 

Acest tip nu are la dispoziţie nici o producţie a solului, păstoritul nu este pentru 
el nici un izvor suficient de producţie şi necesitatea de a procura cele trebuitoare 
vieţii impune unora dintre membrii acestor societăţi să lucreze ei anumite obiecte 
utile pe care le vând, iar altora, şi s-ar putea spune celor mai mulţi din ei, li se 
impune ca o activitate imediat lucrativă transportarea mărfurilor dintr-un loc în 
altul — deci o activitate comercială. Ei alcătuiesc astfel o caravană permanentă, având 
ca organizare socială tipică tribul. Grupul elementar, care se întâlneşte în special în 
Sahara, e cortul în care trăieşte un menaj. Mai multe corturi formează o unitate 
superioară, un fel de mare familie patriarhală, numită nezla, iar din gruparea 
acestora laolaltă se naşte un duar, care cuprinde, la rândul lui, mai multe familii, 
descendente de obicei dintr-un strămoş comun. În sfârşit, mai multe unităţi de 
acestea, în care trăiesc oameni şi animale, proporţional cu cantitatea de apă existentă 
în apropiere şi cu păşunile necesare pentru vite, formează o ferqua. Aceasta este cea 
mai mare subdiviziune a tipului saharian. Caracteristica tipului saharian este tot un 
fel de nomadism, bazat însă nu pe păstorit, ci pe comerţ. 

În afară de acestea, Desmolins analizează drumul dominatorilor care s-au îndreptat 
înspre orientul asiatic, precum şi tipurile moderne de societăţi, făcând însă o aplicaţie 
specială a teoriei sale asupra societăţii franceze. 


Desigur că mediul fizic, în întregimea sa, are o foarte mare influenţă asupra firii 
oamenilor, asupra ocupatiilor lor, asupra felului lor de manifestare, precum şi asupra 
organizării sociale. Cine nu ştie cât de iubitori de libertate sunt oamenii de la munte 
Şi cât ţin ei la obiceiurile lor! Şi nu se poate tăgădui că diferitele regiuni geografice 
oferă fiecare alt aspect după ocupaţia locuitorilor, care şi ea este condiţionată de 
posibilităţile fizice, de bogăţiile existente. Şi cu toate acestea, factorii fizici nu sunt 
altceva decât substratul social, cum zice Durkheim. Mediul fizic nu este atât de 
puternic, cum crede Desmolins, pentru că viaţa socială e supusă şi altor factori mult 
mai esenţiali pentru dânsa. Natura, cum spune L. Febvre, oferă posibilități, nu dă 
însă necesităţi % şi depinde numai de om ca să actualizeze aceste posibilităţi. 
Desmolins crede că dacă ar reîncepe istoria, aceleaşi drumuri ar crea acelaşi tip 
social ; poate că da, dar trebuie să adăugăm o condiţie importantă, anume ca oamenii 
să aibă exact aceeaşi mentalitate şi acelaşi grad de civilizaţie ca odinioară. Cu cât 

omul e mai primitiv, cu atât e mai mult stăpânit de natură, civilizaţia şi cultura 
constau doar în cucerirea şi dominarea treptată a forţelor naturii. Omul ajunge să se 
emancipeze în mare măsură de sclavia naturii, căci invențiile tehnice şi descoperirile 
îl fac să distrugă obstacolele naturale, să învingă distanţele şi să lupte cu ceea ce 
părea odinioară efectul dezlănţuirii forţelor misterioase ale unor divinităţi. Dacă ne 
gândim la vechiul popor grecesc, cu minunata sa cultură, care s-a răspândit în toată 
lumea, cum ne putem explica oare faptul că sub aceleaşi grade de latitudine şi 
longitudine, în aceleaşi condiţii de umiditate, cu aceleaşi ape şi pe aceleaşi coaste de 
altădată, trăieşte astăzi un popor care nu mai creează cum crea grecul vechi, care nu 
mai produce ce producea el? Este oare mediul fizic forţa creatoare sau e altceva? 
Omul are faţă de natură un dublu rol, el e pasiv şi activ în acelaşi timp, suferă 
influenţa fenomenelor fizice, suportă variațiile naturii şi se adaptează lor, dar poate 
să şi supună natura şi s-o modifice sau s-o utilizeze cum vrea el. Vidal de la Blache 
susţine că geograful nu trebuie să cerceteze decât cadrul sau mediul în care se 
desfăşoară viaţa omenească, fără a se preocupa de societatea umană decât doar prin 
urmele pe care le lasă ea pe suprafaţa globului. Cu voie sau fără voie însă, geograful 
se ocupă şi de om, ceea ce nu constituie o greşeală, ci din contra un merit al său, 
dar el nu trebuie să depăşească graniţele fireşti ale ştiinţei sale şi, mai ales, să nu 
confunde pe om cu diferitele forme geologice sau geografice, produse mecanice ale 
transformării scoarţei terestre. Căci omul este altceva în esenţa sa. 

Factorul tehnic sau fenomenele fizice pot avea influenţă asupra societăţii, dar tot 
prin intermediul spiritualului, trezind posibilităţi noi de acţiune şi mijloace deosebite 
de adaptare la viaţă. „Între oameni şi mediul natural este ideea, ideea care apare şi 
se interpune mereu. Nu există fapt omenesc care să fie brut” °. De aceea, sociogeo- 
grafia trebuie să analizeze grupările omeneşti în legătură cu mediul geografic, fără 
a-şi propune să facă dintr-o condiţie importantă a vieţii sociale un factor determinant 
şi absolut al esenței sale. 

În afară de această condiţie fizico-geografică, s-a susţinut că viaţa unei societăţi 
organizate şi creatoare de cultură este în funcţie de populaţia vie, de comunitatea de 
sânge a indivizilor care o formează sau, cu alte cuvinte, de rasă. Nu s-ar putea 
explica nici deosebirile exterioare, fizice, nici cele culturale dintre societăţi, dacă nu 
se ţine seama de structura specială a fiecărei rase, căci unele sunt incapabile de 
orice creaţie, fiind menite să asculte întotdeauna de alţii, pe când alte rase superioare 
au de la natură rolul de a conduce destinele omenirii — susţin partizanii acestei 
concepţii, reducând totul la rasă, după cum unii sociogeografi reduc totul la mediul 
fizic. Dar să analizăm puţin şi acest element biologic ` comunitatea de sânge, rasa. 


Antroposociologia. Problema rasei. 


Concepţia care consideră comunitatea de sânge şi rasa ca o condiţie fundamentală a 
societăţii este cunoscută sub numele ştiinţific de antroposociologie. Dr. Alfred 
Ploetz spunea la Congresul de sociologie din anul 1911 că „rasa este substratul 
biologic al oricărei alcătuiri sociale” WI. aşa cum susţin astăzi o mulţime de gânditori 
germani, care au reluat vechile idei şi au încercat să le adâncească şi, mai ales, să le 
dea o anumită aplicaţie practică. Asistăm acum, în ultimii 10 ani, la o înviere şi o 

înflorire a teoriilor asupra rasei cum de mult nu a fost, încât avem de-a face cu o 
problemă care prezintă, pe lângă interesul ştiinţific propriu-zis, şi un interes politico- 
-practic. Mişcări rasiste apăreau în trecut în alte continente, în Asia, unde chinezii 
câteodată se mişcau în contra albilor, dar în Europa astfel de mişcări generale nu 
s-au cunoscut. Lupta surdă dintre alb şi galben, atitudinea dispreţuitoare faţă de negri, 
acestea durează de multă vreme, dar până acum a existat rivalitate şi luptă de rase 
după culoare, nu şi înlăuntrul aceleiaşi rase după linii de sânge. De la rasă au început 
unii astăzi a se cobori la subrase şi a face din acestea nişte unităţi speciale de viaţă. 

Prin problema rasei s-a înţeles mai întâi cercetarea deosebirilor dintre speţele de 
oameni de culori diferite de pe cele 5 continente, apoi s-a determinat rasa în mod 
biologic general, arătându-se ce înseamnă „rasă bună” şi cum se obţin astfel de 
rase — şi în urmă s-a restrâns noţiunea ştiinţifico-sociologică de rasă la cercetarea 
deosebirilor dintre naţiuni sau popoare, pe baza descendenţei lor din anumite 
trunchiuri originare. Paralel cu această evoluţie a problemei a suferit oscilaţii şi 
atitudinea faţă de rasă, căci sunt unii care văd în ea singura realitate temeinică prin 
care se poate explica viaţa şi cultura socială, pe când alţii îi tăgăduiesc pur şi simplu 
existenţa. Rasa e totul, rasa nu-i nimic — între aceste două extreme s-au plasat cercetă- 
torii acestei probleme. Pentru a lămuri această chestiune, în liniile ei mari, va trebui 
să studiem rasa din trei puncte de vedere ` biologic, psihologic-moral şi sociologic, 
căci numai astfel vom putea vedea dacă într-adevăr rasa e totul sau dacă nu-i nimic. 

Din primul punct de vedere, rasa apare în mod clar ca un fapt zoologic, deşi 
diferiţi oameni de ştiinţă care s-au ocupat special sau incidental de această problemă 
au variate păreri în această privinţă. Iată, de pildă, A.C. Haddon ™ şi v. Luschan Vi 
susţin că ceea ce deosebeşte rasele una de alta nu sunt numai caracterele fizice, 
exterioare, ci şi limba şi întreaga civilizaţie a popoarelor. Ba alţii adoptă chiar în 
clasificarea raselor un complex de caractere fizice şi psihologice. 

Nu citez pentru dovedirea acestei păreri decât modul cum clasifică rasele 
Giddings, de unde se poate vedea acest amestec de caractere fizice cu cele psihice. 
El deosebeşte: rase etnice pure, rase glotice, care constau din fragmente de rase 
etnice deosebite după limba şi cultura lor, rase cromatice, după culoare, şi rase 
cefalice, după forma craniului şi indicele cefalic. Contra acestei păreri sunt alţii, 
care socot că rasele sunt caracterizate numai prin însuşirile lor fizice, prin caracterele 
lor anatomice şi fiziologice, prin elementele somatice HP. Fără îndoială că din punct 
de vedere biologic se constată o deosebire evidentă în constituţia şi aspectele 
indivizilor de rase diferite. Un negru e aşa de deosebit de un alb, încât nu e nevoie 
să fie cineva om de ştiinţă ca să-şi dea seama de caracterele deosebitoare ale raselor 
şi să vadă dacă există tipuri fizice diferite de oameni. 

Nu ne putem ocupa aici de problema dacă mulţimea raselor este produsul diferen- 
Der unui grup originar sau dacă a existat de la început o pluralitate de spete, 
monogeneza afirmată de Biblie sau plurigeneza ieşind din sfera preocupărilor 
noastre. Nu ne interesează aici nici locul unde a apărut omul, pentru ca eventual să 
stabilim existenţa unei rase originare, din care ar fi derivat celelalte. Quatrefages 
credea că leagănul omenirii este în Asia, Darwin susţinea că în Africa, întrucât acolo 
sunt mai multe speţe de maimute antropomorfe, deşi clima foarte cladă şi umezeala 
nu sunt favorabile activităţii fizice şi mentale. Oricâte argumente s-ar aduce în 
favoarea unei teze sau a celeilalte, noi constatăm numai că resturi de hominizi s-au 

găsit în toate părţile lumii vechi, cum e în Europa la Neanderthal, la Heidelberg, la 
Pildown, în Malaezia, în Rodezia, în China de Sud. Pe noi ne interesează acum 
existenţa unor grupe omeneşti deosebite între ele prin caractere speciale fizice. 
Omul e un produs nu numai al mediului înconjurător, ci şi al dispoziţiilor corpo- 
rale şi spirituale pe care le moşteneşte de la părinţii şi strămoşii săi. După cunoscuta 
teorie a lui Weissmann, copilul e produsul unei plasme germinative, moştenind 
jumătate de la tată, jumătate de la mama sa, bineînţeles nu într-o proporţie exact 
matematică. De aceea, copilul poate semăna la chip şi în structura sa fizică mamei 
sale, iar din punct de vedere psihic tatălui său. Sau poate să nu semene cu nici unul 
dintre ei, ci să reproducă însuşiri de-ale bunicilor. Plasma germinativă suferă desigur 
modificări. Se poate spune că toate acele fiinţe care sunt asemănătoare, care au 
strămoşi asemănători şi dau urmaşi asemănători, reacţionând la fel faţă de influenţele 
externe, formează o rasă în sens biologic 1%. Rasa este astfel o unitate de conservare 
a vieţii 1% cu caracterele ei proprii, cu rezistenţa ei faţă de mediu — e un fenomen 
vital. Doctrina biologică a rasei, având drept bază tocmai această afirmare a ei ca 
unitate de viaţă, cuprinde în sine următoarele idei fundamentale, care reprezintă tot 
atâtea aspecte ale problemei de care ne ocupăm aici, şi anume: diversitatea raselor 
în spaţiu, invariabilitatea lor în timp, inegalitatea dintre ele şi eugenia. 
Diversitatea şi multiplicitatea raselor în spaţiu este un fapt pe care nimeni nu-l 
poate tăgădui, deşi până acum nu s-a putut stabili un criteriu unitar general admis 
pentru determinarea precisă a fizionomiei raselor şi a numărului lor. Se constată că 
există mai multe rase, dar când e vorba să se deosebească clar caracterele lor apar 
nespus de multe greutăţi. Linné a făcut o clasificare descriptivă a raselor, amestecând 
caracterele lor fizice cu cele psihice, cu cele sociale şi geografice. El a deosebit 
următoarele rase: 1) homo americanus, de culoare roşiatică, cu păr negru deschis, 
cu nările largi, având temperament coleric, încăpățânat, dornic de libertate şi respectuos 
faţă de obiceiurile grupului în care trăieşte ` 2) homo europaeus, alb la piele, cu păr 
galben, ochi albaştri, mobil, fin, sârguitor, cu temperament sanguin, inteligenţă vie 
şi suplă, cu spirit de cercetare şi invenţie, supunându-se legilor raţionale ; 3) homo 
asiaticus, având culoarea pielii galbenă, părul negru, ochii negri, melancolic ca 
temperament, lăudăros şi foarte supus superstiţiilor şi, în sfârşit, 4) homo afer, 
negru, cu părul creţ şi negru închis, cu pielea ca de mătase, nasul turtit, buzele mari, 
leneş, şiret şi foarte indiferent faţă de fenomenele care pe alţii îi afectează mult. 
Am înfăţişat în câteva cuvinte clasificarea lui Linné, care deşi cuprinde multe 
observaţii simple şi aproape banale, nu a fost totuşi cu mult depăşită de clasificările 
ştiinţifice ulterioare, care au avut grijă să separe caracterele psihice de cele somatice. 
Blumenbach a părăsit criteriul geografic al continentelor, pentru că diferitele 
populaţii sunt foarte amestecate, şi a deosebit 5 rase în care popoarele par a fi mai 
just repartizate : rasa caucaziană, cuprinzând oameni din Europa, fără laponi şi 
finezi, din Africa de Nord şi Asia Mică, rasa mongolică, în care intră în primul 
rând asiaticii şi apoi laponii şi finezii, rasa etiopiană, căreia îi aparţin africanii, 
rasa americană, cuprinzând şi pe indienii din Africa şi Asia, şi rasa malaeză, din 
care ar face parte insularii din arhipelagurile asiatice şi oceanice. 
Gobineau şi Cuvier au clasificat rasele după culoarea pielii, iar Fr. Muller după 
culoarea părului, la care a adăugat şi limba vorbită, deşi rase şi naţiuni diferite 
vorbesc aceeaşi limbă. Tot aşa, nici culoarea părului nu a putut constitui un criteriu 

general de separație a raselor, căci, de pildă, germanii de la sud şi italienii au părul 
negru, pe când cei de la nord sunt blonzi. Topinard a combinat criteriul culorii 
părului cu forma nasului, deosebind rasa albă, neagră şi galbenă. La 1860, Geoffroy 
de Saint Hilaire a admis existenţa a 4 rase principale : caucaziană, mongolă, etiopiană 
şi hotentotă, subdivizate în 43 de rase secundare. 

J. Falko Hryncewicz, dezesperat de haosul criteriilor variate şi descrierilor 
încurcate ale diferitelor rase, pentru că „aceiaşi oameni... sunt descrişi o dată ca 
bruni şi altă dată ca blonzi, uneori ca mici, alteori ca mari” etc., adoptă un criteriu 
nou, şi anume forma exterioară a ochilor, poziţia lor în cavitatea orbitală şi confor- 
maţia lor, deosebind două rase, aceea care are ochii cu poziţia orizontală, aşezaţi pe 
o linie dreaptă — şi alta la care ochii au poziţie oblică (ochiul mongol) Ip. 

Mai interesantă decât toate clasificările amintite până acum este concepţia lui 
Retzius, care a privit omul şi popoarele după craniul lor, mai exact după forma 
craniului, deosebind rase dolihocefale şi rase brahicefale, cu formele lor intermediare 
respective. Dolihocefal şi brahicefal sunt caractere dependente de indicele cefalic, 
adică de raportul a două dimensiuni. Indicele cefalic este rezultatul înmulţirii lărgimii 
celei mai mari a craniului cu 100 şi a împărțirii prin lungimea lui. Acest rezultat 
variază între 70 şi 96. Dolihocefali sunt cei care au un indice inferior lui 80, iar 
brahicefali cei cu indicele peste 85, între 80 şi 85 fiind loc pentru mezocefali sau 
pentru dolihoizi şi brahoizi. De aici s-a dedus existenţa a două rase primitive: 
dolihocefali cu părul moale, negru şi capul lunguieţ şi brahicefali cu părul drept, 
tepos şi capul rotund. Din amestecul acestora s-ar fi născut apoi toate celelalte rase. 

Astăzi se încearcă şi în alt mod de a se deosebi rasele, anume după constituția 
sângelui. Bordet, A. Wassermann, Friedenthal şi Bruck au făcut cercetări în această 
direcţie. Karl Landsteiner a susţinut că oamenii diferă unii de alţii nu numai prin 
mentalitatea sau prin exteriorul lor, ci şi prin constituţia lor chimică şi prin proprie- 
tăţile sângelui lor. Landsteiner, pe baza procesului de hetero- şi izo-aglutinaţie, a 
stabilit 3 grupe sanguine, la care Jansky Moss şi alţii au adăugat o a patra. Acestea 
sunt următoarele, după tabela făcută de Moss: grupa I cuprinde 5% din oameni - 
serul sângelui lor nu aglutinează nici o globulă roşie omenească, iar globulele lor 
roşii sunt aglutinate de serurile din grupele II, III şi IV; grupa II cuprinde 40% din 
oameni — serul lor aglutinează globulele roşii din grupele I şi III, iar globulele lor 
roşii sunt aglutinate de serurile grupelor III şi IV; grupa III cuprinde 10% din 
oameni - serul lor aglutinează globulele roşii din grupele I şi II, globulele lor roşii 
sunt aglutinate de serurile grupelor II şi IV şi, în sfârşit, grupa IV cuprinde 45% 
din oameni, serul lor aglutinează globulele din grupele I, II, III, iar globulele lor 
roşii nu sunt aglutinate de nici un ser !. Caracteristica fiecărui grup sanguin este că 
„toţi indivizii care-l compun au sânge care nu se aglutinează laolaltă şi au asupra 
altor grupe aceleaşi proprietăţi aglutinante” 1%. Prin urmare, sângele are caracterele 
sale ereditare. S-a observat că popoarele au grupele sanguine repartizate oarecum 
după caracterele lor antropologice. Astfel, de exemplu, s-a văzut că grupa II predomină 
la popoarele din Europa occidentală în proporţie de 40-45 %, iar în orientul Europei, 
în Polonia, Rusia şi Balcani numai 35%. Grupa III, din contră, are în apusul Europei 
o frecvenţă de 5-12%, iar în Balcani de 20-23 %, la negri până la 36%, la hinduşi 

până la 49%. De aici au tras unii cercetători concluzia că există două rase primitive 
după grupele sanguine şi s-au gândit chiar la formularea unui indice biochimic D. 

Am enumerat în treacăt criteriile după care s-a încercat stabilirea tipurilor omeneşti 
pure, a unor rase precise, deşi fiecare dintre ele prezintă defectele sale, după cum 
vom vedea când vom face critica acestei teorii. Dintre toate clasificările, aceea care 
ni se pare cea mai cuprinzătoare, bazându-se numai pe caracterele somatice, este 
clasificarea lui Montandon, care deosebeşte 5 rase mari cu 20 de subrase, şi anume: 
1) rasa pigmoidă, 2) rasa negroidă, 3) rasa veddaustraliană, 4) mongoloidă şi 
5) europoidă. Nu vom insista nici asupra caracterelor somatice, care se referă la 
piele, la culoarea părului, a irisului, la forma ochiului, la forma nasului şi la pomeţi, 
nici asupra subraselor pe care le cuprinde fiecare — avem însă impresia că deşi este o 
clasificare ştiinţifică şi bazată pe cunoaşterea serioasă a diferitelor populaţii, totuşi 
şi ea cuprinde atâtea tranziţii între tipurile stabilite, încât nu putem spune că în sfârşit 
am ajuns să avem o tabelă de tipuri de rase omeneşti clar şi net separate între ele 1. 

Nici măcar populaţiile din continentul european nu sunt până acum încă bine 
distincte şi împărţite în tipuri şi rase definitive. La începutul secolului XIX, Cuvier 
susţinea că în Europa trăieşte numai rasa albă sau caucaziană. Pe la 1870, Huxley a 
împărţit pe europeni în două rase, rasa blondă sau xanthocroidă, care trăieşte la 
nord şi rasa brună sau melanicroidă, în sudul continentului. Mai târziu, Broca, având 
în vedere forma craniului, adaugă la acestea două încă o rasă, pe cea celtică. 
Lapouge şi Ripley admit astăzi în Europa 3 rase: 1) homo europaeus, care are 
craniul dolihocefal, ochii albaştri şi părul blond sau roşu, trăind în nordul Europei, 
în jurul Mării Nordului şi Mării Baltice, 2) homo alpinus, brahicefal, cu părul închis 
şi culoarea ochilor închisă, având sediul în munţi şi în centrul continentului, 3) homo 
meridionalis, dolihocefal, cu părul negru, locuind la sud. Această clasificare e foarte 
largă şi generală, împărțind populaţiile europene după regiuni geografice şi după 
caractere somatice. Aceasta nu l-a împiedicat pe Deniker să încerce o altă împărţire 
a raselor europene, după aceleaşi criterii somatice şi să deosebească: 1) rasa 
nordică, 2) rasa orientală, 3) cea occidentală sau cevenolă, 4) rasa adriatică sau 
dinarică, 5) cea ibero-insulară şi 6) rasa atlanto-mediteraneană. Am citat toate 
aceste clasificări pentru a arăta cât de variate sunt teoriile asupra rasei şi cât de greu 
este să se deosebească tipuri de rase absolute. 

A doua idee fundamentală din teoria biologică a raselor afirmă invariabilitatea 
rasei în timp şi puritatea ei. Unii văd în rase ceva constant de la apariţia lor şi care 
s-a continuat până azi. Contele Gobineau, de pildă, crede că rasa trebuie să fie pură 
şi unitară pentru a fi fecundă şi a avea durată. Prin amestecul de sânge popoarele 
degenerează şi civilizațiile decad treptat-treptat. Gobineau susţine deci că rasele sunt 
fixe, iar caracterele lor neschimbătoare se transmit prin ereditate fără multe modificări. 
El admite existenţa a trei rase principale, dar neegale între ele, căci fiecare reprezintă 
un fel de treaptă ierarhică în orânduirea raselor. Astfel, rasa neagră ar fi formată din 
oameni pasionaţi, cu simţuri dezvoltate, lacomi, capricioşi, individualişti, pe când 
rasa galbenă ar cuprinde indivizi mediocri, apatici, încăpăţânaţi, dar fără energie, 
cu simţ practic, democrați — în orice caz superiori negrilor. Rasa albă constă din 
oameni albi, raţionali, frumoşi, echilibraţi, supli şi iubitori de libertate pentru ei, 
precum şi generoşi pentru alţii. Rasa albă s-a împărţit, după Gobineau, în hamitți, 

semiți şi iafetiţi. Sub presiunea rasei galbene, cele trei ramuri ale albilor au emigrat 
unii spre sudul şi estul Asiei, formând în Mesopotamia un imperiu, care a fost 
invadat de negri, alţii au pornit spre estul Europei — semiţii -, care au fondat Tyrul 
şi Cartagina, fiind şi ei copleşiţi de negri, iar alţii spre nord-vestul Europei. Dintre 
albi, arienii au format rasa cea mai înaltă şi mai valoroasă, o rasă de cuceritori, o 
rasă pură. Iar dintre arieni, tipul cel mai pur şi mai important ar fi cel german. 
„Sângele se răzbună dacă este desconsiderat”, zice acum A. Rosenberg. 

Grecii vechi au decăzut de când s-au amestecat cu sânge indian, egiptean etc. Şi 
tot aşa poporul roman, când s-a acordat dreptul plebeilor — care aveau sânge străin 
şi amestecat — să se căsătorească cu patricienii. lar astăzi, continuă Rosenberg, 
Franţa decade din aceeaşi cauză, adică amestecul de sânge cu alte neamuri de rase 
inferioare. Un fenomen analog se petrece sub ochii noştri, spun partizanii purității 
rasei, anume se constată mongolizarea Rusiei din cauza amestecului cu sângele mongol. 
În secolului XI, mulţi prinți ruşi s-au căsătorit cu fete de ale polowzerilor, iar în 
timpul dominaţiei tătarilor, ei au luat femei tătare, cum a fost cazul unui prinţ care 
la începutul secolului XIV s-a însurat cu sora hanului Hoardei de Aur. Sub influenţa 
acestui amestec de sânge, corpul fizic al ruşilor se mongolizează repede, fiind în 
pericol să se mongolizeze şi din punct de vedere cultural. „Tătarii au fost maeştrii 
ruşilor în bine ca şi în rău” ™. Acelaşi lucru îl susţine prinţesa Catherine Radziwill, 
care, într-o lucrare publicată nu de mult, spune că „în Rusia, ideea unei revanşe a 
rasei galbene asupra rasei albe este la baza tuturor succeselor şi a tuturor greşelilor. 
Deşi se apără energic contra acestei susţineri, ruşii au rămas însă descendenţii lui 
Ginghis-Han”. Şi mai departe adaugă: „peste un fapt esenţial care, după cât ştim, 
rareori a fost revelat de istoricii care s-au ocupat de Rusia şi dezvoltarea sa istorică, 
anume că afară de câteva excepţii, toţi ruşii au în vinele lor puţin sânge tătar” "°, 

Concluzia este deci afirmarea necesităţii de a se păstra sângele pur, pentru ca 
rasa să nu decadă. În gândirea românească, A.D. Xenopol este acela care vedea în 
rasă ceva ireductibil şi constant, explicând prin ajutorul ei întreaga civilizaţie 
omenească. Fondul rasial, spune Xenopol, nu se schimbă niciodată, căci rasele „nu 
sunt deloc produse istorice, ci nişte formaţiuni organice create în timpul epocilor 
geologice prin acţiunea atotputernică a mediului exterior asupra organismului 
omenesc” "3, Cu toate acestea, partizanii invariabilităţii şi purității rasei, fiind nevoiţi 
să recunoască şi amestecul evident al raselor, recurg la o altă explicaţie, susţinând că 
rasa poate fi considerată ca produsul final al unui proces de diferenţiere, că prin 
selecţie şi prin o lungă adaptare, dintr-o speţă oarecare se nasc rase diferite. Prin 
urmare, după această interpretare, nu ar fi vorba de rase fixe, de la început, ci rasa 
ar fi un tip născut printr-o lungă evoluţie şi ca atare foarte constant. 

A. Ploetz vede în rase nu numai o unitate de conservare a vieţii, ci şi o unitate 
de evoluţie a ei. Prin adaptare la mediu rasa poate dobândi forme şi funcțiuni noi, 
poate avea unele caractere schimbate şi poate prezenta varietăţi, în fondul ei ea 
rămânând aceeaşi. Chiar dacă se amestecă puţin sânge străin, nu se schimbă nimic 
în rasă, iar dacă amestecul e mai mare şi mai puternic apare o subrasă, rasa 
propriu-zisă rămânând astfel neschimbată. De aceea susţine Ploetz că rasa este 
„unitatea durabilă a vieţii” "4. În modul acesta puţin cam sofistic se încearcă azi 

concilierea ideii de puritate şi fixitate a rasei cu realitatea care ne arată un necontenit 
amestec de sânge. Vom reveni asupra acestei idei când vom face critica doctrinei. 

A treia idee fundamentală din doctrina biologică şi care apare ca un corolar al 
purității rasei este proclamarea inegalității raselor. Trebuie să observăm însă că cei 
mai mulţi dintre antroposociologi, partizani ai acestei concepţii, în susţinerea teoriei 
ierarhice a raselor, au trecut dincolo de biologie, făcând psihologia rasei. 

Această idee a fost foarte bogată în consecinţe, pentru că pe baza ei s-a încercat 
întemeierea unei adevărate clasificări politice a raselor. Toată politica imperialistă şi 
colonială vrea o justificare morală, susţinând necesitatea stăpânirii şi tutelei raselor 
superioare asupra celor inferioare, care nu se pot organiza şi civiliza. Treitschke 
spune precis că rasa galbenă nu a putut crea state libere, nici artă, deşi are gustul 
unui oarecare confort. Iar despre indieni — piei roşii — afirmă dânsul că ei au avut 
odată talent de organizare, dar l-au pierdut. Cât despre negri, aceştia sunt cei mai 
inferiori, o rasă de servitori 15. Chamberlain, Woltmann, Gobineau şi alţii susţin cu 
tărie această idee. 

Astfel, se face deosebire între rase după instinctele lor şi după anumite forme de 
manifestare. Negrii, de pildă, sunt senzuali, cruzi, incapabili de creaţii artistice şi 
de atenţie susţinută, mincinoşi, având şi un miros special animalic, fapt care a 
determinat conducerea căilor ferate din Statele Unite să ataşeze la trenurile obişnuite 
vagoane speciale pentru negri. Galbenii ar fi statici, apatici şi fără orizont. Gobineau 
formulează precis ideea inegalităţii raselor, accentuând mai cu seamă asupra superio- 
rităţii rasei albe "6. Nu ne oprim deloc asupra lui Chamberlain şi Woltmann, care 
studiază în special inegalitatea psihologică a raselor. Dintre cei mai noi gânditori, 
Voegelin deosebeşte rase tari şi rase slabe, iar Klemm rase active şi rase pasive, 
primele cuprinzând pe albi şi în special pe europeni şi fiind caracterizate printr-o 
voinţă puternică şi prin dorinţa de a domina, pe când secundele — din care fac parte 
rasele colorate — ar fi numai şirete, leneşe, constituind un material de lucru pentru 
alţii, deoarece n-au putere de conducere şi nici voinţă de putere. 

În sfârşit, în al patrulea rând, doctrina biologică a rasei cuprinde problema 
eugeniei sau igiena rasei, care astăzi are un rol extraordinar de mare în politica 
societăţilor moderne şi a statelor de după războiul mondial. Partizanii acestei concepţii 
pornesc de la observarea modului cum degenerează rasa şi vor să preîntâmpine toate 
consecinţele nefaste ale acestui fenomen pentru viaţa popoarelor. Lapouge, îngrijorat 
de procesul de depopulare din Franţa, a cercetat care sunt cauzele acestei stări şi a 
constatat că faptul acesta se datorează nu atât mortalităţii populaţiei, cât mai ales 
scăderii natalității. Iar aceasta a explicat-o el prin fecunditatea scăzută a metişilor, 
care au raporturi între ei. Populaţia actuală, zice el, nu mai este o rasă pură, ci e 
compusă din metişi, dintr-un amestec de rase deosebite din punct de vedere antro- 
pologic, ceea ce aduce o micşorare a vitalităţii şi a puterii de reproducere. De aceea 
se impune conducătorilor grija de a reglementa împerecherile şi de a lua măsuri ca 
să nu decadă poporul. În afară de aceasta şi mai larg privind chestiunea, cei 
răspunzători de destinele colectivităţilor trebuie să urmărească neapărat reabilitarea 
completă a puterii de viaţă şi de reproducere a indivizilor, ţinând seamă de ereditatea 
lor şi de procesul de selecţie normală. Întrucât la unele popoare a scăzut rezerva de 
forţe vitale, este nevoie de o sumă de mijloace pentru revenirea la normal. Igiena 
raselor are deci menirea de a realiza condiţiile cele mai bune pentru această operă. 

Ea trebuie să arate cum se pot spori forţele poporului şi în ce condiţii se poate face 
înmulţirea cea mai bună a lui. Acesta este obiectul eugeniei. 

Galton a ridicat aceste cercetări la rangul de adevărată ştiinţă, dându-le într-adevăr 
un temei teoretic. Eugenia este „ştiinţa care are de-a face cu acei factori sociali care 
influenţează în mod fizic sau psihic însuşirile de rasă ale generaţiei următoare” 17. 
Ea urmăreşte înnobilarea rasei. Societatea, spune Galton, trebuie să se ocupe şi de 
reproducerea oamenilor, nu numai de aceea a animalelor, ea trebuie să vegheze în 
special pentru a favoriza mai ales împerecherea celor tari şi sănătoşi. De aici, O. Ammon 
a tras concluzia că nu trebuie să se împerecheze decât cei egali, cei cu acelaşi 
potenţial de vitalitate şi cu aceeaşi situaţie. Prin această idee justifică el stările 
sociale, care au meritul de a limita panmixia, prin oprirea căsătoriilor între cei care 
nu aparţin aceleiaşi stări şi de a ajuta astfel la producerea unor indivizi superiori "$. 

Galton, fără a face deducţii referitoare la ordinea internă şi la ierarhia socială, 
afirmă existenţa unor clase biologice de indivizi, fiecare având anumite însuşiri 
naturale, care le fac proprii pentru reproducere. Selecţia aceasta la reproducere 
trebuie să fie firul călăuzitor al unei bune politici sociale. În multe state şi chiar în 
cele europene, eugenia a dobândit în ultimul timp un rol preponderent. Eugenia 
trebuie să lupte, în primul rând, contra prejudecăţilor sociale şi a malthusianismului, 
care devine unul dintre pericolele cele mai grave pentru o naţiune. Selecţia celor 
utili din punct de vedere biologic se poate face pe două căi, şi anume : prin eliminarea 
elementelor inutilizabile şi periculoase pentru reproducere şi apoi prin perfecţionarea 
elementelor superioare. Primul procedeu este un fel de profilaxie socială, e partea 
negativă a eugeniei. Ea se execută prin măsuri practice ca: oprirea căsătoriei între 
rudele apropiate, lupta contra alcoolismului, lupta contra bolilor venerice, înfiinţarea 
de colonii pentru idioţi, degeneraţi, perverşi, pentru a-i putea opri de la reproducere. 
Lapouge se gândea ca toţi aceştia să fie atraşi şi concentrați în câteva oraşe sacrificate 
în care alcoolul să se dea pe gratis şi din belşug, unde să li se permită jocurile de 
noroc şi să fie cât mai multe case de toleranţă, pentru a-i distruge "°. Se propun 
chiar mijloace extreme în unele cazuri, precum este sterilizarea şi castrarea pentru 
idioţi, nebuni, criminali. În Statele Unite se aplică demenţilor sterilizarea, iar în 
California există încă din anul 1909 o lege care permite sterilizarea. 

Cercetările făcute asupra celor slabi de spirit au dovedit că ei prezintă tare 
mentale, care se transmit prin ereditate de-a lungul unor numeroase generaţii, cinci 
până la şapte. Doctorul Davenport constată că în afară de acest pericol, statul face 
sacrificii prea mari pentru urmaşii acestor nenorociţi, căci, referindu-se la statul 
New York, el afirmă că 1/5 din impozitele încasate de la cetăţeni se cheltuieşte pentru 
îngrijirea infirmilor congenitali şi a celor atinşi de boli psihice, în aziluri. De aceea 
propune, pentru a împiedica procrearea acestor deficienti, să se utilizeze „educaţia 
şi persuasiunea morală pentru cei care pot fi atinşi pe această cale, iar pentru cei 
care nu pot... intervenţia statului” (sterilizarea) 12. 

Dar, în afară de aceste mijloace negative, eugenia dispune şi de alte căi practice, 
cele pozitive, pentru a face selecţia sexuală necesară chiar şi la cei sănătoşi, urmărind 
să se obţină oameni voinici şi frumoşi. În Germania de astăzi, unde problema rasei 
formează preocuparea de căpetenie a tuturor şi unde ideea de puritate şi nobleţe a 

rasei a ajuns o obsesie, eugenia tronează. Doctorul Wilhelm Frick, în discursul ţinut 
la Consiliul pentru politica rasei, a constatat scăderea natalității germane şi a afirmat 
nevoia de a revedea bilanţul vieţii omeneşti în Germania. După datele sale, în Germania 
ar participa la procesul de reproducție cam 20% din populaţia cu tare ereditare 
subnormale, ceea ce constituie un pericol îngrijorător pentru viitorul rasei germane. 
Trebuie să se urmărească cu atenţie amestecul de rase şi degenerarea rasei germane 
mai ales acum, zice dânsul, când „bărbatul şi femeia germană au învăţat să fie 
conştienţi de sângele şi rasa lor” !7!. Principiile directive ale eugeniei sunt astăzi 
foarte îndrăzneţe şi merg destul de departe, impunând măsuri energice, care deşi 
aduc prejudicii unor indivizi, sunt însă utile şi necesare colectivităţi. Eugenia vrea 
să realizeze familii numeroase şi sănătoase, de aceea recomandă legiferarea obligati- 
vităţii certificatului medical prenuptial, ca o măsură generală, iar ca măsuri extreme 
sterilizarea prin vasectomie, prin salpingectomie sau poate prin radioterapie 177. La noi 
în ţară, profesorul I. Moldovanu de la Facultatea de Medicină din Cluj este unul 
dintre cei mai convinşi partizani ai biopoliticii, afirmând hotărât necesitatea unei politici 
de ameliorare a capitalului uman. El publică „Buletinul eugenic şi biopolitic”, 
încercând să traducă în fapte chiar concepţia sa, căci el este autorul legii sanitare 
din anul 1930, care a reglementat, pentru prima dată în ţara noastră, certificatul 
prenuptial şi măsuri de organizare a igienei preventive, alături de medicina curativă. 
Am înfăţişat, în trăsăturile sale cele mai generale, primul mod de a privi şi 
interpreta rasa, ca fapt zoologic, enunţând problemele cele mai importante care 
alcătuiesc doctrina rasei. Concepţia aceasta biologică a rasei, cuprinzând unele 
importante adevăruri, susţine însă şi multe idei care nu corespund realităţii, mai ales 
cele care fac din rasă factorul fundamental prin care se poate explica viaţa socială în 
totalitatea ei. Ne vom opri puţin asupra fiecăreia dintre cele patru idei fundamentale 
analizate mai înainte, pentru a vedea ce e adevărat şi ce este exagerat şi fals în ele. 


Astfel, în ceea ce priveşte teoria pluralităţii raselor în spaţiu, din simpla expunere 
a diferitelor clasificări, se poate vedea că acele criterii admise pentru deosebirea 
raselor nu duc la fixarea de tipuri pure şi bine distincte. Nici nu luăm în considerare 
criteriul deosebirii după limbă, deoarece este arbitrar şi apoi nu trebuie confundată 
rasa cu națiunea, pentru că ea este un fapt de natură zoologică, în timp ce națiunea 
este un fapt social. Dacă ne gândim însă la culoarea pielii, care de la prima vedere 
ne apare ca ceva caracteristic şi esenţial pentru rase, am fi înclinați să o considerăm 
drept cel mai serios element deosebitor al raselor. Sunt însă antropologi care susţin 
cu puternice argumente că şi culoarea este rezultatul unor adaptări la mediu, şi 
anume la razele solare. Variația de culoare se explică printr-o materie colorantă, 
prin aşa-numitul pigment granular (galben, castaniu), care se găseşte sub epidermă 
în cantităţi variate. Deosebirea de culoare dintre oameni ar proveni numai din cantitatea 
în care se găseşte acest pigment la diferitele tipuri de popoare sau de indivizi 1%. 

Rasa albă ar avea de fapt o culoare galbenă deschisă, dar deoarece acest pigment 
e în mică doză la oamenii zişi albi, cantitatea de sânge modifică această culoare în 
alb. O dovadă sigură în acest sens ar fi faptul că atunci când nu mai circulă sângele, 
la cadavre, culoarea feţei şi a corpului devine galbenă. La rasa galbenă acest pigment 

e în mare cantitate, de aceea sângele nu mai are puterea de a modifica deloc culoarea. 
Şi, în sfârşit, la negri sub epidermă se găseşte extrem de mult pigment, ceea ce face 
ca ei să aibă o culoare cafenie. 

Dar cum se explică aceste deosebiri de cantităţi de pigment după rase şi cum se 
nasc ele? Aici intervine influenţa mediului, a climei şi în special a luminii, căci 
pigmentul acesta este un mijloc de apărare al organismului în contra razelor ultraviolete. 
Datorită acestor pigmenţi, negrii de la ecuator şi de la tropice nu suferă influenţa 
acestor raze; pigmentaţia favorizează transpiraţia, de aceea ei pot suporta tempe- 
ratura înaltă, pielea lor fiind mereu umedă. În acest mod, culoarea devine un rezultat 
al adaptării la mediu 124. Se observă apoi că albii, dacă se stabilesc în Africa, se 
înnegresc, tocmai pentru că organismul se adaptează, după cum negrii care domiciliază 
în Europa devin mai gălbui. Acelaşi lucru şi cu culoarea părului. Prin urmare, 
culoarea pielii nu este ceva intrinsec rasei, ci se datorează împrejurărilor fizico- 
-geografice în care trăiesc oamenii, e rezultatul unui proces de adaptare la mediu, 
pe care-l întâlnim la toate fiinţele, care-şi modifică forma corpului, culoarea, structura 
organică, aparatele în vederea mediului în care trăiesc şi pentru a-şi conserva viaţa. 

Nu arareori forma nasului şi indicele nazal sunt considerate drept caractere 
importante ale raselor, căci unele au nasul turtit şi larg, pe când altele au nasul 
cărnos şi ascuţit. Lăsând la o parte constatările lui A. Thomson şi D. Buxton 1%, 
care au observat, într-un respectabil număr de cazuri, variabilitatea indicelui nazal 
cu clima, descrierile şi observaţiile curente ne arată că populaţii de aceeaşi rasă pot 
avea o formă diferită de nas şi, invers, rase diferite au acelaşi indice nazal. Mult mai 
important este criteriul cefalic, prin care s-au deosebit rase dolihocefale şi rase 
brahicefale. Dar nici acesta nu este suficient pentru a explica tipurile omeneşti, 
pentru că acelaşi indice cefalic îl găsim la popoare foarte deosebite. Dolihocefali 
sunt europenii de nord, albi, blonzi etc., dar tot dolihocefali sunt şi negrii. Putem 
spune oare pentru acest motiv că ei fac parte din aceeaşi rasă? Elliot Smith a 
cercetat în Egipt şi v. Luschan în insula Creta schelete osoase şi cranii numeroase, 
aparţinând diferitelor populaţii şi rase de oameni care s-au perindat timp de sute de 
ani prin acele locuri şi au găsit la toţi acelaşi sistem osos, acelaşi schelet, cam 
aceleaşi cranii. În nici un caz însă nu poate fi vorba de vreo superioritate a raselor 
dolihocefale asupra celor brahicefale. Leibniz, Kant, Schiller, Rafael au fost 
brahicefali, în timp ce negrii în genere sunt dolihocefali. Mai mult încă, se constată 
că pe măsură ce cultura şi civilizaţia se dezvoltă, craniul începe să devină brahicefal, 
după observaţiile lui Virchow. 

Dar indicele cefalic nu este nici el ceva fix, ci se schimbă. Din acest punct de 
vedere, sunt interesante observaţiile făcute asupra evreilor, la care se constată că 
indicele cefalic oscilează între dolihocefalie tipică şi hiperbrahicefalie. Evreii spanioli 
sunt dolihocefali, având un indice între 73-88, în timp ce evreii din Orient sunt 
brahicefali. Formează ei pentru acest motiv două rase diferite ? Şi tot aşa, dacă ne 
referim la poporul nostru, ne găsim în faţa a trei feluri de date în ceea ce priveşte 
indicele cefalic, deoarece Weissbach a găsit că românii din vechea Ungarie sunt 
brahicefali, Bassanowitch, care a studiat pe românii din nord-estul Bulgariei la 
începutul secolului XIX, i-a găsit dolihocefali, iar Pitard, cercetând 326 de cranii, 
a conchis că indicele cefalic al românilor este subbrahicefalic. Cum suntem deci noi 
românii? Sau nu facem parte toţi din aceeaşi rasă? 

În sfârşit, valoarea concepţiei biochimice a rasei nu duce cu un pas mai departe 
dezlegarea problemei care ne preocupă, întrucât este clar, după înseşi grupele 
sanguine stabilite, că nu există corespondenţă între noile rase biochimice, determinate 
de caracterele sanguine şi vechile rase antropologice, stabilite după caracterele 
morfologice arătate mai înainte. Căci s-a găsit acelaşi indice biochimic la popoare 
cu caractere morfologice foarte diferite. Chiar proporţia de frecvenţă a grupelor 
sanguine în diferitele medii dovedeşte că nu există o separație netă între rase. 

Caracterele fiziologice ale oamenilor depind foarte mult de mediul în care trăiesc. 
De aceea, rasa trebuie considerată nu drept ceva absolut şi în sine, ci, din contră, ea 
trebuie explicată în raport cu mediul fizic şi în funcţie de el. Iată pentru ce tendinţa 
doctrinei biologice de a stabili rase tipice absolut deosebite între ele greu poate fi 
susţinută până la capăt şi greu poate rezista obiecţiunilor pe care realitatea însăşi le 
furnizează. 

Al doilea element al acestei concepţii biologice am văzut că este afirmarea constanţei, 
a invariabilităţii rasei în timp şi a purității ei. Nici această doctrină, care are repre- 
zentanţi fanatici, nu rezistă criticii şi faptelor experimentale. Darwin a avut dreptate 
când a susţinut că rasa nu este ceva format deodată, de la început, ci e produsul 
unor variații treptate transmise prin ereditate. Nu există rase fixe, neschimbătoare. 
Chiar cei mai înflăcăraţi adepţi ai acestei teorii sunt nevoiţi să recunoască faptele şi 
să constate că rasele s-au amestecat. Gobineau însuşi, cu toate că proclamă fixitatea 
raselor şi vede în puritatea lor o condiţie a creaţiilor culturale şi a progresului, 
considerând amestecul raselor ca începutul declinului, afirmă totuşi că numai rasele 
viguroase, care pot înăbuşi în ele repulsia de a se amesteca cu altele, creează 
civilizaţia. El se contrazice astfel singur, fiind nevoit să cedeze în faţa realităţii. 

Dacă am analiza oricare popor din cele cunoscute, am vedea cât amestec de sânge 
are el şi cum nu există naţiune care să nu-şi fi amestecat sângele cu altele. Poporul 
evreu, despre care s-a spus că formează o rasă aparte, care din cauza interdicţiilor 
religioase nu s-a amestecat cu alte neamuri, este de fapt un amestec de sânge foarte 
diferit, de popoare orientale variate. În secolul XV î. Hr., evreii, trib beduin, s-au 
statornicit în Palestina, unde au găsit pe kanaaniţi, pe hethiteri, pe iebusiţi, cu care 
s-au încrucişat repede. În exilul babilonic sângele evreiesc a căpătat un nou aflux 
străin, după cum în timpul diasporei tot felul de amestecuri au contribuit să înlăture 
puritatea sângelui originar. Toate acestea îi fac pe Topinard şi pe Renan să susţină 
că evreii moderni nici nu sunt o rasă, ci un amestec de mai multe rase, v. Luschan 
crede că evreii sunt un produs al adevăraţilor semiţi vechi cu amoreenii, Kanaaniţii, 
hetiţii etc. Prin urmare, o rasă evreiască pură nu există decât în teoriile unor 
gânditori. Oriunde se găsesc, evreii prezintă caractere variate din cauza amestecului 
cu băştinaşii, aşa că societatea evreiască este mai mult o societate religioasă decât o 
rasă pură Un. E drept că nu se poate tăgădui existenţa unui tip generic evreiesc, cam 
acelaşi din antichitate şi până astăzi, cum observă Sombart IT. dar este numai un tip 
facial, cu oarecare trăsături comune şi cu foarte multe variante, după mediul unde se 
găsesc evreii. Dar tot aşa, poporul francez are foarte mult sânge străin, sânge iberic, 
basc, franc, gal, burgund, aquitan, normand, fără ca prin aceasta să poată nega 
cineva unitatea neamului francez. Italienii la fel şi noi românii tot aşa. Până şi 
germanii rasişti, care au emis teoria purității sângelui lor, sunt nevoiţi să recunoască, 
măcar pentru unii dintre ei, că au sânge amestecat. Austriecii recunosc de plano că 

ei nu reprezintă un singur tip, că în special cei de la graniţe sunt o încrucişare de tip 
nordic, de tip atlanto-mediteranean, dinaric şi alpin, bineînţeles rezervând tipului 
nordic partea cea mai mare de contribuţie (35%). Toate rasele s-au amestecat 
necontenit, aşa că „nu există o singură rasă care în toată istoria ei să fi rămas 
neschimbată în mod permanent — dar procentul şi gradul de schimbare au variat de 
la o rasă la alta” 1%. 

Contrar părerii că panmixia aduce degenerarea, nu arareori s-a constatat că prin 
amestec de sânge, rase care păreau îmbătrânite s-au regenerat şi au fost capabile de 
creaţii noi şi de eforturi care au dus la progres. E. Fischer a studiat amestecul burilor 
cu hotentoţii şi a ajuns la concluzia că în ceea ce priveşte prolificitatea, prin acest 
amestec s-a obţinut un procent mediu superior fiecărui element în parte. Tipurile 
rezultate din amestec au uneori o frumuseţe fizică remarcabilă, cu mult superioară 
elementelor împerecheate. Aşa este cunoscută frumuseţea creolelor din Havana. 
Toate aceste fapte au făcut pe partizanii purității rasei să lase la o parte ceva din 
intransigenţa lor iniţială şi să deosebească astăzi, pe lângă rasele originare pure, 
amestec de rase, precum şi rase amestec-pure !. Este o concesie. Prin amestecul 
de rase apar metişii, aşa că în nici un caz nu se mai poate vorbi de astfel de rase 
amestec-pure, căci pur nu este nimic, nici o rasă şi nici un neam. 

Fapt cert este că astăzi nu mai există rase pure. În virtutea legilor mendeleene se 
transmit caracterele dobândite prin amestec în mod constant de-a lungul mai multor 
generaţii. Mendel a observat amestecul a 22 de speţe de mazăre şi a urmărit variaţia 
caracterelor lor. El a pornit de la încrucişarea unei spete de mazăre cu boabe galbene 
cu o altă speţă cu boabe verzi şi a observat că rezultatul amestecului avea toate 
boabele galbene. Deci, în cea dintâi generaţie de hibrizi domina acest caracter, pe 
care l-a numit chiar caracter dominant, iar celuilalt caracter (boabe verzi) i-a dat 
numele de caracter recesiv. La mazărea din a doua generaţie au apărut şi boabe 
verzi, prin urmare s-a afirmat şi caracterul recesiv, pentru ca în a treia generaţie 
mazărea care ieşea din fecundarea plantelor cu boabe verzi să aibă toate boabele 
verzi 1%. Aceste legi s-au verificat şi la rasele omeneşti, observându-se variaţia 
caracterelor raselor provenite prin amestecul lor unele cu altele. În orice caz, rasa 
pură, visată de rasişti, este o simplă dorinţă şi numai romanticii îndrăznesc să o mai 
susţină astăzi. 

În al treilea rând, doctrina biologică a afirmat inegalitatea raselor. Nu ştim dacă 
deosebirile fizice pot fi luate drept criterii de împărţire a raselor în superioare şi 
inferioare, căci întrucât oare negrul este inferior biologiceşte albului? Desigur, 
caracterele lor fiziologice sunt diferite, deoarece, de pildă, pulsul negrului e mai 
lent decât cel al albului, deşi chiar între europeni există această deosebire. Din punct 
de vedere patologic, unele rase par refractare faţă de anumite infecţii în aceleaşi 
condiţii în care alte rase se contaminează. Astfel, indigenii din India şi Birmania nu 
sunt atinşi de paralizie generală consecutivă sifilisului, pe când europenii da. Negrii 
din Africa şi indienii din America, dacă nu sunt amestecați cu alte rase, sunt aproape 
imuni pentru cancer, pe când metişii sunt întotdeauna atinşi de cancer. În Europa, 
rasele de nord dau cel mai mare procent de canceroşi şi mortalitatea descreşte de la 
nord spre sud Il. Dar aceste deosebiri fiziologice sau patologice, în grad mai mare 
sau mai mic, există şi la diferitele popoare dinlăuntrul aceleiaşi rase. Scarlatina, de 

pildă, e mai gravă la englezi decât la francezi, chiar în cazul când englezul se 
îmbolnăveşte în altă ţară, ceea ce dovedeşte că, indiferent de mediul fizic în care 
trăieşte, există o anumită dispoziţie constituţională şi un grad de receptivitate pentru 
anumite boli, variabil după popoare. Toate acestea arată că popoarele au predispoziţii 
pentru unele boli sau imunităţi faţă de ele, care depind de compoziţia fizico-chimică 
a mediilor lor interioare 177. Variația aceasta de caractere ne împiedică de a vorbi 
despre o superioritate sau inferioritate dedusă din dispoziţiile fizice ale raselor. 

Se vorbeşte despre unele defecte ale raselor de culoare, afirmându-se de pildă că 
negrul are un miros special, respingător. Se poate, dar cu cât săpunul se întrebuin- 
tează mai puţin, cu atât mirosul este mai mare şi aceasta nu numai pentru negri, ci 
pentru orice rasă, pentru orice popor şi chiar pentru orice individ 1%. Cu drept 
cuvânt se întreabă Weber: cum adică, o lady care mână caii trăsurii, stând alături, 
umăr la umăr cu negrul, nu simte mirosul lui şi numai albii din America de Nord 
percep acest miros? Dar trecând peste aceste deosebiri fizice şi admițând chiar 
defecte de felul celui de mai sus, deosebirile spirituale dintre rase îndreptăţesc ele 
clasificarea în rase superioare şi inferioare ? 

Fără îndoială că albii sunt superiori în cultură şi civilizaţie tuturor celorlalte rase. 
Aceasta nu dovedeşte însă că celelalte tipuri umane nu au capacitatea de a dobândi o 
civilizaţie superioară şi cultură, dacă ar fi puse în condiţii potrivite de dezvoltare şi 
de creaţie. Afirmația că negrii sunt mai mult imitatori, că n-au originalitate este 
nedreaptă, căci oficiul de patente din Washington dă cea mai convingătoare dovadă 
de spiritul de invenţie al lor. Folclorul, melodiile, dansurile lor, nu sunt ele astăzi la 
modă în Europa şi nu le imită cu frenezie europenii civilizaţi? În America există 
şcoli superioare negre, frecventate de foarte mulţi elevi. Burckhardt du Bois, sociolog 
cu renume din America, nu este oare negru? Şi nu s-a emis ipoteza originii africane 
a povestirii biblice despre căderea omului, pe care evreii au putut s-o ia fie din 
mitologia babiloniană, fie de la sumerieni sau chiar de la negri, când trăiau în Egipt? 

Dacă ne gândim acum la rasa galbenă, se poate susţine serios că avem de-a face 
cu o rasă inferioară? Poporul din sânul căruia a ieşit Moh-Tih, care a formulat 
precepte asemenea celor creştine, precum şi Confucius, poate fi considerat ca 
inferior? Dar invențiile chinezeşti sunt anterioare civilizaţiei albe! Iar japonezii, 
care dovedesc în zilele noastre nu numai putere de adaptare, nu numai voinţă tenace, 
ci şi inteligenţă foarte dezvoltată, întrucât sunt ei inferiori europenilor ? Dispoziţiile 
spirituale ale raselor depind desigur de ereditate, precum şi de amestecul indivizilor, 
care în genere e favorabil dezvoltării puterii de invenţie şi genialităţii, cu o condiţie : 
să nu fie o diferenţă spirituală prea mare între cei care se încrucişează. Însuşirile 
care separă pe oameni, împărţindu-i în rase superioare şi inferioare, sunt rezultatul 
mediului climatic, economic, intelectual şi social. De aceea, zice v. Luschan, nu 
există rase superioare şi inferioare, ci în fiecare din ele sunt indivizi superiori şi 
inferiori 15%. Ossendowski a redat frumos tragedia unui metis superior din punct de 
vedere spiritual, disprețuit însă de albi ca membru al unei rase inferioare 1%. De 

aceea, trebuie să se vorbească cu multă prudenţă despre superioritatea sau inferiori- 
tatea raselor şi să nu se mai atribuie valoare de dogmă, care exprimă adevăruri 
absolute şi constante, acestei teorii. 

În sfârşit, ultima teorie, a igienei raselor — eugenia — aceasta cuprinde în ea 
foarte mult adevăr, care tocmai pentru acest motiv nu trebuie compromisă prin 
aplicaţiile sale practice. Interesul sănătăţii populaţiei şi al dezvoltării ei cere desigur 
eliminarea celor slabi de la înmulţire. Dar societatea în genere ajută pe cei slabi, 
căci ea nu poate rămâne nepăsătoare la suferinţă. De aceea, este nevoie să se 
cerceteze şi să se arate precis ce se înţelege prin „slab”. Cine sunt cei slabi? Sunt 
oare cei slabi din punct de vedere social totuna cu cei slabi din punct de vedere 
biologic ? Istoria gândirii şi a ştiinţei omeneşti ne arată că indivizi eminenţi din punct 
de vedere spiritual, minţi geniale, creatoare au fost slabi din punct de vedere fizic, 
organic. Câte exemplare rare, cu care omenirea se mândreşte, nu au fost corpuri 
şubrede şi demne de milă! Schilodul Mendelssohn - Moses Mendelssohn - a avut 
ca nepot pe Mendelssohn-Bartholdy, cunoscutul componist, iar în familia lui Robert 
Schumann a existat demenţă precoce, boală pe care a avut-o şi un moş direct al lui. 
Am putea căuta astfel numeroase exemple şi desigur că o îndoială ni s-ar strecura în 
suflet asupra valorii şi necesităţii aplicării unora dintre măsurile drastice recomandate 
de eugenie. Dacă înaintaşii acestor mari creatori ar fi fost supuşi operaţiilor eugenice, 
dacă ei ar fi fost sterilizaţi sau castraţi, cultura umană ar fi fost lipsită de aceste 
valori spirituale universale. 

Mulţi savanţi şi artişti au avut părinţi care ar fi căzut sub condamnarea eugeniş- 
tilor moderni. De aceea, eugenia trebuie să accentueze în special măsurile pozitive 
pentru regenerarea rasei şi să inspire o politică socială activă în această direcţie, 
fiind foarte prudentă în aplicarea principiilor extremiste de profilaxie 1%. 

Rasa ca unitate biologică, sub toate aspectele înfăţişate de noi, a fost considerată 
de unii ca singurul şi cel mai important factor constitutiv al societăţii. Pentru Disraeli, 
de pildă, rasa e totul şi „orice rasă care-şi amestecă sângele fără grijă trebuie să 
piară” 1%. Gumplowicz, Gobineau, Lapouge sunt apologeţi ai rasei, în care văd ei 
izvorul forței, al puterii de cucerire, iar în aceasta sursa oricărei organizări sociale 
civilizate. În zilele noastre, rasiştii germani, în frunte cu A. Rosenberg, susţin acelaşi 
lucru, făcând din mişcarea rasistă centrul întregii activităţi spirituale. În jurul ideii 
de rasă s-au construit cele mai contradictorii teorii şi s-au format cele mai diverse 
atitudini, căci alături de romantici ai rasei există şi adversari hotărâți, care contestă 
violent existenţa rasei. Fr. Muller, de exemplu, crede că rasa este un cuvânt gol, o 
frază fără nici un sens, iar Nietzsche vorbeşte despre „minciuna rasei”. Anatole 
France înfăţişează în mod plastic şi frumos concepţia sa despre rasă în următoarele 
cuvinte ` „e tot aşa de greu să deosebeşti la un popor rasele care îl compun, cum e 
greu să urmăreşti în cursul unui fluviu râurile care s-au vărsat în el. Ce e o rasă? Există 
într-adevăr rase umane ? Văd că sunt oameni albi, roşii şi negri, dar aceştia nu sunt 
rase, ci varietăţi ale uneia şi aceleiaşi rase, ale uneia şi aceleiaşi speţe, care formează 
între ele uniuni fecunde şi care se amestecă necontenit... Dar oamenii imaginează 
rase pentru orgoliul lor, pentru ura sau aviditatea lor” (Sur la pierrre blanche). 

Între aceste extreme, bazate fiecare nu numai pe raţionament, ci şi pe sentimente, 
trebuie să păstrăm atitudinea rece şi obiectivă pe care o recomandă şi o impune 

ştiinţa. Desigur, nu se poate tăgădui existenţa rasei, căci pe suprafaţa pământului 
sunt tipuri diferite de oameni, o pluralitate de tipuri cu caractere morfologice variate. 
Dar ele nu sunt ceva fix şi permanent, ci se pot modifica necontenit după împrejurări. 

J. Finot afirmă chiar hotărât că rasa se formează sub influenţa mediului. Parisul, 
de pildă, ar fi creat, după dânsul, un fel de nouă rasă cu anumite caractere proprii, 
care se menţin atâta vreme cât locuitorii lui trăiesc laolaltă în acest oraş. Când însă 
aceşti parizieni sunt transportaţi în provincie, ei dobândesc caracterele corporale 
anterioare. De aceea, concluzia care se impune este că rasa se formează sub influenţa 
mediului, căruia omul i se adaptează. Englezii transportaţi în America au dobândit o 
culoare roşiatică a pielii, iar gâtul li s-a lungit, aceasta pentru că schimbând mediul 
fizic în care au trăit, organismul în mod mecanic a trebuit să se adapteze noilor 
condiţii de viaţă. Fostul Mikado al Japoniei punea guvernului său problema dacă 
prin schimbarea modului de alimentaţie al populaţiei nu s-ar putea modifica mărimea 
corpului japonezilor, fiind convins că sub influenţa acestui agent statura fizică a supuşilor 
săi s-ar putea schimba. Cercetările făcute asupra copiilor de şcoală au arătat că 
dezvoltarea fizică a corpului e în foarte strânsă legătură cu bunăstarea materială, cu 
modul de alimentare al lor şi deci cu clasa socială din care fac parte părinţii lor. 

Pigmentaţia, după cum s-a arătat, este rezultatul adaptării la mediu de-a lungul 
unui număr de generaţii şi într-o perioadă în care țesuturile sunt mai sensibile şi mai 
plastice. Ţinând seama de toate acestea, rasa ne apare astăzi numai ca un principiu 
euristic de clasificare a diferitelor tipuri de oameni. Între acestea însă există foarte 
multe tranziţii din cauza amestecului, aşa că uşor se dovedeşte în viaţa obişnuită că 
nu avem de-a face cu deosebiri absolute şi ireductibile între oameni. Dacă deosebirile 
somatice, fizice, se prezintă astfel, cu atât mai mult cele psihice. Cercetările făcute 
cu testele au arătat că între rase sunt mai mult diferenţe de grad, decât de speţă 
intelectuală. 

Rasa este o unitate fiziologico-biologică, care cuprinde în sine ideea comunităţii 
de sânge şi de origine, dar care nu este suficientă pentru a explica societatea. Oricâtă 
asemănare exterioară ar avea indivizii, ei nu formează o comunitate decât dacă îşi 
dau seama în acelaşi timp că seamănă între ei şi că se deosebesc de alţii. Prin urmare, 
este nevoie de un element psihic care, pe baza caracterelor etnice, să stabilească 
legătura între cei care au acelaşi sânge. Louis de Fur are deci dreptate când susţine 
că „nici rasa, nici sângele n-au creat unitatea naţiunilor” 158. Dacă ne gândim la 
poporul nostru, putem înţelege şi mai uşor acest fapt şi ne putem da seama că 
unitatea neamului românesc nu depinde de sângele său, căci noi avem un amestec de 
mult sânge, de rase variate, fără ca prin aceasta să ne pierdem unitatea noastră etnică. 
Ceea ce ne leagă pe toţi laolaltă este însă altceva decât comunitatea de sânge, şi 
anume este unitatea spirituală. 

Constatând aceste fapte şi fiind nevoiţi să recunoască în cele din urmă că esenţa 
societăţii nu este biologicul, ci spiritualul, doctrinarii rasei au început a părăsi inter- 
pretarea pur biologică, adoptând o concepție moral-psihologică a rasei, care, fără a 
neglija caracterele morfologice şi fiziologice ale raselor, stăruie mai mult asupra 
deosebirilor de structură psihologică dintre ele. Rasa ar fi, cum spune Spengler, 
ceva „cosmic şi sufletesc” în acelaşi timp 1%. Cei mai de seamă reprezentanţi ai 
acestei concepţii în trecut sunt Chamberlain şi Woltmann, în afară de Gobineau, 
iar azi A. Rosenberg. 

Concepţia psihologică a rasei, care vede în rasă o unitate spirituală şi morală, a 
dobândit în timpul din urmă un pronunţat caracter politic. Şi mai înainte nu se poate 
spune că era lipsită de o astfel de notă, dar astăzi justificarea acestei concepţii pare 
a fi numai tendinţa de politică practică. Gobineau afirmase odinioară că rasa ariană 
e cea mai pură şi că germanii sunt descendenţii reali ai arienilor şi ca atare ei 
reprezintă o rasă cuceritoare, care trebuie să conducă omenirea. Problema etnică era 
pentru Gobineau totul, iar cucerirea războinică apărea ca mijlocul cel mai potrivit 
de afirmare a rasei şi de creare a civilizaţiei. După acesta, teoria psihologică e reluată 
de Houston Stewart Chamberlain, care deşi englez de origine, a trăit în Germania, 
unde s-a căsătorit cu fiica lui R. Wagner. Ca şi Gobineau, Chamberlain susţine că 
istoria omenirii indică o singură rasă de marcă, căreia i se datorează crearea întregii 
culturi, şi anume rasa ariană, iar dintre arieni, omul de nord, adică germanul ar fi 
cel mai pur şi mai autentic reprezentant al ei. Lumea veche, zice dânsul, a dispărut 
pentru că naţiunile care o conduceau nu descindeau dintr-o rasă destul de puternică 
şi aptă de a crea ceva constant. Din antichitate şi până astăzi, două rase s-au 
evidenţiat şi au impus omenirii, anume rasa semită în trecut şi rasa germană în 
timpurile noi. Între aceste două rase sunt însă deosebiri fundamentale, mai exact 
opoziții ireductibile, toate dovedind superioritatea germană, pentru că germanul este 
înzestrat cu mari calităţi, care nicăieri şi la nimeni altul nu se găsesc îmbinate 
laolaltă. El are credinţă în Dumnezeu şi încredere în oameni, ceea ce constituie un 
titlu de mândrie pentru acest popor. În acelaşi timp însă este tolerant, iubitor de tot 
ceea ce există, are foarte dezvoltat sentimentul libertăţii, un foarte fin simţ artistic şi 
o mare putere de meditare filosofică şi de cercetare ştiinţifică. De aceea, nu este de 
mirare că toate marile personalităţi creatoare au fost de origine germană. Hristos a 
fost chiar şi el arian şi nu semit, era amorit. Chipul lui reprezintă pretutindeni în 
pictură un tip german. Cu astfel de calităţi, germanii au putut întemeia civilizaţia şi 
cultura nouă, începând de la anul 1200 înainte. Din acest an şi până la 1800, germanii 
au dat forma destinului uman. Toate celelalte popoare care au creat ceva datorează 
această putere a lor sângelui german pe care îl au în vinele lor. Astfel, italienii, 
creatorii epocii Renaşterii, au sânge gotic, iar spaniolii au sânge vizigot. Civilizaţia 
aceasta, întemeiată de germani, e profund deosebită de vechea civilizaţie greco-romană, 
ca şi de cea egipteană 1%. 

Rasa semită, care a avut un rol în trecutul depărtat, e plină de toate păcatele şi a 
acumulat toate defectele omenirii, după concepţia lui Chamberlain. Ea este egoistă, 
materialistă, săracă în fantezie, nereligioasă în sufletul ei, deşi poate da aparenţa de 
credinţă şi evlavie, fără predispoziţii artistice şi ştiinţifice, dar autoritară şi teribil de 
intolerantă. De o parte deci, pentru germani o adevărată binecuvântare cerească, o 
recoltă de calităţi cum nu a mai cunoscut omenirea, iar pe de altă parte, un adevărat 
infern psihologic şi moral. Între aceste două rase, proclamă Chamberlain, nu pot fi 
decât raporturi de duşmănie şi ură reciprocă. 

Germanii dau puteri noi şi caractere proprii culturii moderne şi contemporane. 
Se pune însă o întrebare: cum apar germanii de o parte şi evreii de alta, ca două 
unităţi speciale, fiecare cu un alt spirit şi cu alte însuşiri, dacă nu există caractere 
biologice specifice pentru fiecare în parte ? La aceasta Chamberlain răspunde, afirmând 
că în fiecare om, indiferent de aspectul său morfologic, este o conştiinţă nemijlocită 
a rasei, fiecare simte zilnic în sine rasa. În modul acesta, rasa apare ca un fapt de 
natură sufletească, pe care ni-l indică propriul nostru sentiment. Ea ne face să avem 

simpatie pentru cei cu care trăim laolaltă şi cu care suntem asemănători şi antipatie 
sau indiferenţă pentru străini. După această concepţie deci, rasa nu mai este o unitate 
pur zoologică, ci un fapt psihologic, un tip de caractere psihice constante. De aici 
Chamberlain merge mai departe, ajungând la latura pur politică a problemei, căci 
dacă Germania a imprimat pecetea sa culturii moderne, ei îi revine şi rolul de a 
conduce civilizaţia de azi. Chamberlain preconizează astfel un adevărat imperialism 
politic pe baza ideii de rasă II. 

O concepţie identică asupra rasei are şi Ludwig Woltmann, care este atât de 
fanatizat de concepţia rasei şi de germanism, încât susţine că tot ceea ce a fost mare 
personalitate în lume şi-a avut originea şi strămoşii la germani. Hristos, Napoleon 
fac parte din rasa cuceritorilor de nord, deşi Napoleon nu are tocmai caracterele 
tipului nordic. Dante, Giotto, Bruno, Leonardo da Vinci, Voltaire, Diderot, Gounot 
etc. aşijderea. Căci Giotto nu ar fi decât forma străină a numelui german Jotte, 
Alighieri nu-i altul decât Aigler, Bruno este Braun, Vinci este Wincke, iar Voltaire, 
care se numea Arouet, e totuna cu Arwid, după cum Diderot este egal cu Titroch şi 
Gounod egal cu Gundiwald !?. 

Chamberlain şi Woltmann sunt de fapt teoreticienii pangermanismului şi ai 
imperialismului. Pe baza unor astfel de interpretări şi consideraţii au reclamat unii, 
cum a fost Hasse, Flandra franceză, Bourgogne, Savoia, Franche-Comté pentru 
Germania. Şi astfel de teorii au pregătit războiul mondial din anul 1914. Concepţia 
aceasta a rasei este reluată şi amplificată astăzi de către teoreticienii germani cu un 
bogat arsenal de argumente. Mai mult încă, acum punctul de vedere politic apare pe 
primul plan, evident şi neînvăluit în artificii. Teoria aceasta explică formarea comuni- 
tăţilor politice prin colaborarea a două feluri de idei, şi anume: ideea spirituală a 
Statului şi idei corporale. Ideea corporală este ideea rasei, care devine în modul 
acesta o idee politică. „Rasa în sine este numai materia, ideea este cea care trebuie 
să-i dea valoare reală şi aceasta este, în cel mai înalt sens al ei, ideea naţională” 1%. 
Dacă pentru gânditorii mai vechi ideea de rasă îşi avea temeiul în antropologie, 
pentru cei de azi ea este ideea totală a omului nordic. 

Erich Voegelin explică mai clar ce înseamnă aceasta. „Trup şi suflet, zice el, nu 
mai sunt două domenii separate..., ci o unitate. Spiritul nu este deci dependent de 
trup, ci sânge şi suflet sunt numai expresii diferite pentru unitatea imaginii omului 
nordic” 1. Ludwig Clauss vorbeşte chiar de mai multe feluri de suflet, care influen- 
tează asupra corpului şi asupra fiinţei totale a omului. Sufletul are în sine germeni 
sau însuşiri care constituie tot atâtea posibilităţi de suflete, germeni sau însuşiri care 
determină destinul sufletului. Mediul exterior ajută sau împiedică dezvoltarea acestor 
despre sânge, ei nu-l identifică cu corpul, nu-i dau un înţeles biologic, ci sângele este 
pentru ei sufletul în forma unei anumite spete, sufletul legat cu un anumit corp 1%. 

Bazându-se pe concepţia lui Gobineau şi chiar pe Lapouge, care deşi afirmase că 
rasele nu se deosebesc în mod absolut în esenţa lor biologică, susţinea totuşi că 
există o serie de tipuri sufleteşti cu o capacitate civilizatorie diferită şi vedea în rasa 

ariană reprezentantul tipului cel mai înalt, teoreticienii germani reiau această teorie 
şi o dezvoltă, formulând concepţia rasei nordice, care este elita omenirii, pentru că 
are cea mai mare capacitate de creaţie. Dintre aceşti teoreticieni, cel mai important 
şi mai nou este Alfred Rosenberg. Pentru dânsul, „rasa este faţa exterioară a unui 
suflet”, după cum „sufletul este rasa văzută dinlăuntrul ei” !. În locul filosofiei 
abstracte, care dispreţuia realitatea, şi în locul omului, care nu lua în seamă sângele 
şi rasa, secolul XX, zice Rosenberg, trebuie să creeze şi să impună un nou tip de om 
şi un nou mit al vieţii. Dar pentru aceasta trebuie curaj, căci „cine vrea să meargă 
înainte trebuie să ardă punţile dindărătul său” 1*8. Toată cultura este creaţia sângelui 
şi a rasei şi acolo unde sângele se corupe, cultura decade. Iată adevăruri pe care 
omul nou trebuie să le simtă în adâncurile sale şi să le respecte ca pe o dogmă 
sfântă, susţine Rosenberg. Acesta trebuie să fie mitul secolului XX. 

În Grecia veche, cultura înfloritoare de altădată a fost produsul omului nordic, 
deoarece triburile de la nord s-au coborât şi au fecundat sudul. Literatura grecească 
a idealizat şi a înfăţişat ca cel mai frumos tip pe omul blond al nordului. Viaţa 
dramatică a culturii greceşti s-a mişcat pe două planuri, unul vechi, expresie a unei 
evoluţii organice, naturale, în care apăreau zeii luminii şi ai cerului, teoria ideilor 
platonice etc. — şi altul mai nou, cu alte sisteme mitice, cu alte forme raţionale, 
produs de alt sânge, de sânge străin din Egipt, Libia etc. Şi astfel s-a născut lupta 
între suflete de rase diferite, având ca rezultat decăderea grecilor. 

Cu Roma s-a petrecut acelaşi lucru. Sângele nordic etrusc a creat prima civilizaţie 
romană şi a pus bazele dezvoltării ei ulterioare, dar amestecul patricienilor cu plebeii, 
care aveau sânge corupt şi nu nordic, a dus la degenerare. Sângele arian e pretutin- 
deni creator în lume. Creştinismul chiar nu datorează nimic evreilor, căci lisus 
Hristos nu a avut sânge evreiesc, mama sa fiind danaită şi tatăl lui latin. În lumea 
nouă toate statele apusene şi cultura creată de ele sunt datorate sângelui german. De 
aceea, dispariţia germanilor, corupţia sângelui german ar fi o adevărată calamitate, 
căci ar aduce dispariţia întregii culturi a Apusului 1%. În scopul persistenţei acestui 
sânge nordic-german, autorul anunţă ca o nouă religie a germanilor conservarea 
omului nordic. Naționalismul de astăzi, zice Rosenberg, nu trebuie să-şi mai caute 
raţiunea existenţei sale în constituţia vechilor triburi, nici să nu se mai refere la 
dinastii, ci să se întemeieze pe popor, pe acea substanţă originară care e în toţi şi pe 
care trebuie s-o înnobileze din ce în ce mai mult, eliminând tot ceea ce i-ar aduce 
vătămare” 15. „Azi se deşteaptă o nouă credinţă, zice Rosenberg, mitul sângelui, 
credinţa că o dată cu sângele aperi fiinţa divină a omului în genere” 17. 

Dacă India ariană a creat speculaţia metafizică, Persia mitul religios, Helada 
frumosul etc., toate acestea îşi au explicaţia lor categorică şi naturală, nefiind un joc 
al hazardului, căci culturile nu apar întâmplător într-o parte sau alta a pământului, 
ci ele sunt „creaţii ale sângelui” 1%. Căci „fiecare rasă are sufletul ei şi fiecare suflet 
rasa lui, arhitectonica lui proprie, forma lui caracteristică de manifestare şi gesturile 
stilului lui de viaţă” 1%. Cultura europeană este de esenţă nordică şi, ca atare, germanică. 
Omul nordic are însuşiri pe care nu le au ceilalţi, şi anume : are vitalitate mai mare 

ca alţii, are eroism, este mistic, adică ştie să simtă şi să descopere forţa internă a 
sufletului. Nordul întreg este cunoscut tocmai prin iubire şi onoare, în special onoarea 
sângelui pur. Onoarea cavalerilor medievali germani nu a dispărut, ci a făcut loc 
onoarei comerciantului german din epoca modernă. Omul nordic este dinamic, mereu 
în luptă cu lumea şi are întotdeauna victorii, dar victoria lui nu este satanică, adică 
nu este ceva mecanic sau determinat de instincte, ci este /uciferică, adică ea înseamnă 
supunerea materiei faţă de spirit 15%. Omul nordic crede în puterea personalităţii şi a 
faptei, în care vede numai o expresie a forţei sufletului. El e într-o necontenită 
acţiune şi chiar atunci când vorbeşte despre linişte şi repaus, el dă acestor cuvinte 
alt sens decât cel obişnuit. Pentru chinezi, de exemplu, liniştea este opusul mişcării, 
pentru indieni liniştea e depăşirea vieţii, pe când pentru omul nordic - care în speţă 
este germanul — liniştea nu este altceva decât reculegerea necesară dinaintea faptului. 
În ochii lui, cea mai înaltă valoare din Cosmos este personalitatea creatoare, inserată 
într-un şir organic de mii de strămoşi 17. căci impulsiunea rasială dă forţă persona- 
lităţii creatoare. Analizând popoarele conducătoare ale civilizaţiei de astăzi, Rosenberg 
găseşte că în Franţa de acum nu mai avem de-a face cu omul nordic, ci cu omul cu 
capul rotund, cu omul al cărui sânge s-a amestecat cu negrul african. Salvarea Europei 
din situaţia actuală nu o poate face decât omul nordic, printr-o Europă centrală 
germană 15, iar Germania, care reprezintă pe omul nordic cel mai pur, trebuie să 
devină puterea centrală a întregului continent. Pentru Rosenberg, statele naţionale şi 
de rasă care pot asigura viitorul Europei şi progresul ei sunt: 1) Germania, sub a 
cărei priveghere trebuie să trăiască sudul şi sud-estul Europei, 2) Scandinavia, cu 
Finlanda, pentru nordul şi estul Europei şi 3) Britania pentru vest 157. 

Dacă rasa este totul şi dacă sufletul ei apare în personalităţile creatoare de cultură, 
atunci se impune în mod firesc lupta contra acelora care strică rasa, zice Rosenberg. 
Şi aceştia sunt evreii. Ei formează o Gegenrasse sau, cum zice Voegelin, eine Gegenidee. 
Calitățile pe care Sombart le atribuie evreilor, şi anume ` intelectualismul, egocen- 
trismul, energia în urmărirea scopurilor, mobilitatea sufletească, toate acestea îl pun 
pe evreu în conflict cu alte rase şi în special cu germanii 17. Ca şi Chamberlain, 
Rosenberg tăgăduieşte evreilor orice calitate superioară şi orice putere de creaţie. 
Din cauza intoleranţei, ei nu au putut avea o cultură filosofică şi ştiinţifică, precum 
n-au avut nici lirism în poezie. Religia lor nu a avut niciodată un caracter monoteist 
propriu-zis, ci a fost în realitate o monolatrie. Viaţa lor politică e săracă în creaţii, 
nu au întemeiat nici imperii şi cetăţi, n-au avut nici regalitate durabilă, iar morala 
lor este heteronomă, căci nu a izvorât din vreo necesitate spirituală internă. 
Weininger susţinea că, din cauza lipsei de autonomie morală, evreii nu au nici 
personalitate spirituală şi nici individualitate. 

Susţinătorii concepţiei rasiste admit chiar că evreii sunt o rasă specială, deosebită 
de celelalte prin o mulţime de caractere, care o fac periculoasă pentru sănătatea 

celorlalţi. Dar ceea ce i se impută mai cu seamă este că ea luptă pentru distrugerea 
omului nordic. Doctrina aceasta psihologică, devenită acum o doctrină politică a 
raselor, aşa cum a fost formulată în ultimii ani, accentuează credinţa mitică în valoarea 
unui element biologic din care se deduce totul, chiar şi valoarea spiritualului. 

Deşi această concepţie deplasează discuţia problemei, aşezând-o pe un alt teren 
decât prima concepţie pe care am analizat-o, totuşi tendinţa şi rezultatele lor sunt 
aceleaşi. Dar argumentarea logică pe care se sprijină întreaga construcţie a acestei 
teorii constituie un adevărat cerc vicios, deoarece ea conchide la existenţa rasei pe 
baza unor anumite însuşiri psihologice, care îmbinate laolaltă formează toate o 
unitate. În acelaşi timp însă, ea consideră acele însuşiri ca nişte produse ale rasei. Şi 
atunci, neapărat trebuie să se aleagă din două una: ori unitatea psihică e produsul 
rasei, ori invers, rasa este rezultatul unei unităţi psihico-morale. 

Susţinătorii acestei teorii trebuie să demonstreze că există un paralelism perfect 
între un anumit tip corporal şi un anumit tip de caractere psihice, or aceasta nu a 
putut-o dovedi nici Rosenberg, care în lucrarea citată a încercat numai nişte caracte- 
rizări generale, nici Chamberlain, care s-a mărginit numai la afirmaţii dogmatice. În 
al doilea rând, Chamberlain şi Woltmann afirmă că rasa este un instinct care trăieşte 
în om, care îi produce un sentiment de apropiere de unii şi de duşmănie faţă de alţii. 
E drept că toate popoarele au tendinţa de a-şi exagera propria lor valoare în dauna 
vecinilor sau a rivalilor lor. Astfel, egiptenii din antichitate erau foarte mândri faţă 
de orice străin, crezând că ei alcătuiesc o rasă proprie şi că sunt mult deosebiți de 
europeni şi chiar superiori lor. Grecii tot aşa. Ei numeau barbar pe orice străin şi 
dispreţuiau mai ales pe perşi şi pe macedonieni. Germanii au avut şi au aceeaşi 
atitudine faţă de francezi. Goethe însuşi spunea că un adevărat german iubeşte vinul 
francez, dar urăşte pe francezi. La ruşi acelaşi lucru, căci ei s-au împărţit chiar în 
grupe duşmane — slavofili şi vestofili —, după atitudinea lor în problema raportului 
dintre Rusia şi Europa occidentală. Şi pe când primii credeau că Rusia este pură, 
moralmente superioară Europei civilizate, având menirea să salveze întregul 
continent, vestofilii erau foarte rezervaţi. Sevcenko afirma puritatea Rusiei pentru că 
e mai departe de Occidentul corupt şi îi atribuia acesteia rolul de Mesia. Herzen, 
Belinski, Ogarev etc., din contra, recunoşteau valoarea civilizaţiei apusene şi proclamau 
necesitatea imitării statelor din Occident. 

Nu există popor sau unitate etnică la care să nu se constate încrederea în superio- 
ritatea sa asupra altora. Dar această autoapreciere nu este în acelaşi timp şi un semn 
de superioritate reală. În nici un caz însă, din instinctul şi credinţele speciale ale 
unui popor, care se simte un tot unitar, nu putem deduce că el este şi o rasă aparte. 
De altminteri, nici nu se poate reduce rasa la un instinct sau la un vag sentiment de 
unitate, ci, după cum vom arăta, rasa trebuie altfel înţeleasă. 

Antropologii şi teoreticienii care s-au ocupat de diferitele aspecte ale problemei 
rasei au fost împărţiţi în două categorii: unii care sunt preocupaţi de caracterele 
somatice ale rasei, bioantropologii, şi alţii care se ocupă de caracterele noologice, 
de înfăţişarea oarecum lăuntrică a rasei, nooantropologii. Se poate ca o anumită 
rasă să aibă calităţi superioare, deosebite, pe care nu le au altele, dar aceasta îşi are 
explicaţia sa şi în nici un caz faptul acesta nu este ceva etern şi neschimbător. 
Nooantropologii vorbesc despre rasa arică, în care văd ei pe creatoarea civilizaţiei şi 
a culturii europene. Informaţiile însă pe care le dau antropologia şi istoria despre 
arieni sunt foarte reduse. Nu se ştie nimic despre această rasă, nici unde a luat ea 
naştere, nici ce popoare s-au despărţit din ea. Dacă pe la 1840 cercetătorii credeau 
în originea asiatică a arienilor, 20-30 de ani mai târziu s-a emis ipoteza că leagănul 

arienilor ar fi fost regiunea cuprinsă între gurile Dunării şi Marea Caspică. Alţii 
i-au plasat mai la nord, în jurul Mării Baltice, iar în zilele noastre un cercetător 
emite ipoteza că sediul originar al arienilor ar fi fost Câmpia Ungariei şi a 
Transilvaniei. După cum se vede, există o divergență de păreri chiar asupra locului 
unde ar fi trăit o asemenea rasă. 

Dar tot aşa, este deosebire între antropologi asupra caracterelor somatice ale 
arienilor, căci dacă germanii susţin că arienii au fost înalţi, blonzi, cu ochi albaştri 
şi dolihocefali, teutonii fiind astăzi descendenţii lor direcţi, Tylor a atribuit arienilor 
alte caractere, susţinând că ei au fost brahicefali, că au avut capul rotund. Ceea ce 
cunoaştem pozitiv sunt numai limbile indo-germane, comune mai multor popoare. 
Toate aceste discuţii au trezit neîncredere şi au determinat pe unii gânditori să afirme 
că arienii sunt numai „o invenţie a profesorilor” şi pe Virchow să conchidă că „arianul 
tipic, postulat de teorie, n-a fost descoperit niciodată” 1%. Iar v. Luschan a fost şi 
mai categoric, afirmând că nu are nici un sens să se invoce mereu rasa arică şi că a 
continua pe aceeaşi temă înseamnă a perpetua la infinit aceleaşi greşeli, căci a se 
vorbi despre rasa arică e totuna ca şi cum s-ar vorbi despre o limbă dolihocefală sau 
despre o gramatică brunetă 1%. Şi totuşi discuţia nu s-a sfârşit, întrucât „arianismul, 
teutonismul, celtismul, anglo-saxonismul şi nordismul nu sunt decât variaţii pe aceeaşi 
temă, anume: că a existat în trecut o ramură a familiei omeneşti atât de superioară 
tuturor celorlalte şi că numai ei îi revine onoarea de a fi creat şi menţinut diferitele 
civilizaţii” 191. Megalomania popoarelor falsifică ideea de rasă şi prin mijlocirea ei 
vrea să se justifice noul imperialism, care-şi face drum. Chamberlain şi rasiştii 
actuali dau ca exemplu de distrugător de rasă a arienilor pe evrei, a căror esenţă 
fizică şi psihică li se pare ceva periculos pentru viitorul rasei. Unii consideră pe 
evrei ca un tip absolut, pur şi constant. S-a văzut însă că, din punct de vedere 
somatic, evreii nu mai prezintă o unitate fizică, întrucât în Occident mulţi sunt 
blonzi, pe când în Orient ei sunt bruni, iar în America sunt roşcovani. Ripley, pe de 
altă parte, a afirmat că forma craniului evreiesc în genere e cam aceeaşi ca a 
populaţiei în mijlocul căreia trăiesc ei. De aceea, ei sunt dolihocefali în Occident, 
iar în Orient brahicefali. Topinard şi Renan au văzut în neamul evreiesc un amestec 
de mai multe rase. Dar dacă după caracterele somatice nu putem vorbi despre o rasă 
specială a evreilor, nu alcătuiesc ei o rasă psihologică? Nu există cumva anumite 
trăsături psihice caracteristice, care le dau o fizionomie spirituală identică, oriunde 
s-ar găsi ei, făcându-i să se simtă o unitate aparte, deosebită de cei în mijlocul cărora 
se află? Alegem tocmai acest exemplu pentru a arăta cum trebuie să înţelegem rasa 
din punct de vedere sociologic. 

Toată lumea ştie că evreii reprezintă tipul comerciantului prin excelenţă, cu 
spiritul său subtil şi raţionalist, cu calităţile şi defectele sale caracteristice. Dar sunt 
aceste caractere ceva specific şi înnăscut la rasa evreiască? Nu cumva s-au format 
ele în decursul evoluţiei istorice, datorită unor cauze sociale? Dacă ne gândim la 
trecutul istoric, constatăm că la începuturile vieţii lor istorice, evreii nu erau un 
popor nici pur comercial, nici pur agricol, ci aveau o economie domestică mică şi 
suficientă lor, o adevărată autarhie. Ei se ocupau şi cu creşterea vitelor, de aceea se 
mişcau pe distanţe mari, ceea ce explică înclinațiile nomadiste din sufletul lor. Palestina 
era într-adevăr un mare drum comercial între Orient şi Occident, dar comerţul îl 
făceau alţii, în special sirienii, fenicienii şi grecii. Evreii au făcut comerţ în mod 

constant, ca profesiune, numai de când şi-au pierdut pământul. Şi de atunci au 
început ei a dobândi o psihologie specială, şiretenia, trebuinta de a înşela, abilitatea, 
înclinația de a corupe pe alţii pentru a reuşi etc., caractere care nu se pot atribui de 
fapt unei rase, pentru că ele sunt generice şi comune celor care fac comerţ. Comer- 
ciantul oriental nu are oare exact aceleaşi caractere? Şi doar nu toţi sunt semiţi ! 
Pentru acest motiv, Karl Kautsky vorbeşte despre psihologia evreului ca o psihologie 
de clasă, nu de rasă, având rădăcini sociale şi nu biologice. 

Desigur, fiecare popor are civilizaţia sa şi nicăieri cultura nu apare în mod 
întâmplător, ci ea depinde de capacitatea şi dispoziţiile popoarelor. Dar nu e mai 
puţin adevărat că mediul şi împrejurările sociale şi istorice pot ajuta sau împiedica 
anumite însuşiri sau dispoziţii. Încât configuraţia culturilor şi caracterul lor depind 
de toţi aceşti factori şi nu pot fi explicate printr-unul singur. Nu se poate vorbi deci 
despre rase cu o construcţie sufletească tipică, neschimbătoare, căci viaţa socială şi 
istorică îşi ia sarcina de a aduce modificări de tot felul. De aceea, rasa trebuie privită 
din punct de vedere sociologic şi atunci ea nu mai apare ca un factor atotputernic. 
Civilizaţia e produsul contactului dintre oameni, al conflictului şi armoniei dintre ei, 
iar migraţiunea socială e un agent de civilizare şi de schimbare a moravurilor. 
Unitatea sângelui nu e condiţie primordială pentru comunitatea sufletească a grupului 
social, ci e nevoie de o altfel de unitate, fără de care nu poate exista societatea, de o 
unitate care ia naştere numai prin legături spirituale între oameni, prin raporturi de 
interese comune, de solidaritate, de apărare comună sau de scopuri comune. Rasa 
este un element pur vital, care desigur nu trebuie desconsiderat, dar nici prea exagerat. 
Astăzi, sociologia cunoaşte popoare şi naţiuni mai mult decât rase, iar acestea sunt 
comunităţi spirituale de scopuri, de aspirații, şi nu unităţi organice, inconştiente, 
bazate neapărat pe sânge. 

Cei ce au interese şi aspirații comune se unesc laolaltă, iar din unirea lor şi sub 
influenţa vieţii de toate zilele se creează o mentalitate comună, un caracter naţional, 
care se transmite prin ereditate, devenind ceva stabil şi realizând astfel o unitate şi 
continuitate mentală. Pe de altă parte, omul e o fiinţă plastică, în care se imprimă 
modificările impuse de mediul fizic, producându-se şi un tip morfologic comun, după 
cum am văzut. Viaţa zilnică obişnuită arată exemple caracteristice de astfel de 
adaptare. După o lungă convieţuire a bărbatului cu femeia se observă foarte adesea 
un fel de asemănare fizică între ei, precum şi a tuturor acelora care trăiesc laolaltă 
în aceeaşi casă. Ceea ce numim noi „aerul de familie” la părinţi, copii şi rudele 
apropiate este rezultatul acestui proces de adaptare la mediul comun în care trăiesc 
toate persoanele din familie. Acelaşi lucru se întâmplă, în mare, şi cu popoarele. Şi 
astfel apar rasele şi subrasele. 

De fapt, unitatea fundamentală pe care se întemeiază viaţa socială nu este rasa, 
ci națiunea, care este o unitate culturală şi a cărei esenţă este voinţa de a trăi în 
comun şi de a crea valori omeneşti generale. În sociologie deci poate fi vorba de 
unitatea psihică conştientă sau instinctivă a naţiunii, nu a rasei. Ceea ce se cunoaşte 
sub numele de pangermanism, panslavism etc. nu constituie afirmarea conştiinţei 
unei rase, ci numai exagerarea ideii naţionale şi formularea unor idei politice, care 
caută să se justifice prin ura de rasă sau prin tendinţa de rasă. Prin urmare, din 
punct de vedere sociologic, marile grupe sociale în care este împărţită astăzi 
omenirea nu sunt rasele, ci naţiunile. 

Concluzia la care ne oprim în urma analizei problemei antroposociologice este 
că nu se poate face din comunitatea de sânge o condiţie de existenţă a societăţii şi că 
aceasta nu se poate substitui comunităţii de gândire şi de aspirații. 


CAPITOLUL Ill 


Geneza vieții sociale şi formele ei 


Problema pe care o tratăm în acest capitol prezintă un interes pur speculativ, 
întrucât ea nu mai preocupă astăzi sociologia generală, constituită ca ştiinţă 
independentă. Odinioară, când cercetările sale aveau un caracter filosofic, se 
construiau tot felul de teorii, urmărind să se găsească diferite moduri de explicare a 
naşterii societăţii şi a elementelor care au adus-o la viaţă. În special se discuta cum 
a trecut omul de la starea presocială la viaţa în societate, căci au fost gânditori care 
au susţinut existenţa unei stări de izolare a omului, anterioară societăţii. N-am decât 
să amintesc pe filosoful englez Thomas Hobbes, care a vorbit despre acel bellum 
omnium contra omnes, din care s-ar naşte printr-un contract starea de societate 
organizată. Pentru Hobbes, egoismul omenesc a constituit un impediment puternic 
contra unirii spontane a oamenilor în societate. 

În faţa acestei păreri se ridică însă teoria că omul din natura sa este o fiinţă 
socială, că în sufletul său a pus natura de la început trebuinţa de societate, care La 
împins către semenii săi, fără de care nu putea trăi. Astfel, în fiecare dintre oameni 
ar exista un instinct al puterii, o nevoie de afirmare a sa, care nu se poate realiza 
decât prin convieţuirea laolaltă cu alţii, prin societate. Alături de aceasta şi de iubirea 
de sine se găseşte sentimentul de atracţie şi de simpatie faţă de alţii, care fireşte este 
o forţă de socializare a individului. De aici s-a tras în mod normal concluzia că 
omul izolat este o ficţiune. Există într-adevăr un om natural sau primitiv, care însă 
nu trebuie confundat cu cel izolat, căci primitivul se prezintă cu o anumită structură 
sufletească, cu anumite însuşiri, care fac din el un factor care începe o anumită serie 
evolutivă, pe când omul civilizat e rezultatul unui proces evolutiv. Dar acest primitiv 
sau om natural nu este totuna cu omul izolat. De aceea, starea normală este cea 
socială. Se pune însă acum problema dacă viaţa socială este ceva specific numai 
oamenilor sau dacă nu există şi la alte fiinţe, la animale. 

Espinas, Doflein, Ziegler au făcut, în urma observărilor lor şi a studiului vieţii 
animalelor, o adevărată sociologie animală. Espinas a formulat principiul că „nici o 
fiinţă vie nu este singură”, susţinând că cea mai normală stare este cea socială, care 
îi apare ca „un fapt normal, constant, universal”. Dar o dată cu aceasta s-a ridicat o 
altă chestiune, anume dacă animalele au însuşirile psihice necesare pentru formarea 
societăţii şi pentru viaţa în comunitatea conştientă. Nu trebuie să mai insistăm deloc 
asupra fineţii simţurilor animalelor, căci s-a dovedit că ele sunt superioare oamenilor 
din acest punct de vedere. De asemenea, ele sunt capabile de emoţii şi afecţiuni 
puternice. Maimuţele şi pelicanii au simţul matern foarte dezvoltat, au curiozitate şi 
spirit de imitație adeseori foarte perfecţionate. Dacă asupra tuturor funcţiunilor 
psihice poate fi discuţie, întrucât la om sunt mai mult sau mai puţin dezvoltate faţă 


* A se vedea şi G. Gurvitch, care dezbate deosebirea dintre formele de sociabilitate şi tipurile de 
structuri. 

de animale, într-un singur punct nu mai încape nici o discuţie, anume că omul are o 
netăgăduită superioritate asupra lor prin puterea sa de ideaţie. 

John Locke, de altminteri, spunea că omul se deosebeşte perfect de animal mai 
ales prin faptul că el are idei generale. În timp ce animalul este mai mult supus 
instinctelor, omul este călăuzit de inteligenţă, ceea ce face ca el să se poată orienta 
mai uşor în lumea exterioară şi să progreseze. Animalul are conştiinţă de existenţa 
altora, dar nu are conştiinţă de sine. Cuvier a arătat că animalele au şi inteligenţă şi 
instinct, bineînţeles însă că acolo unde inteligenţa nu mai este suficient dezvoltată 
pentru a ajuta animalului în lupta pentru viaţă, lipsurile ei sunt suplinite de instinct. 
Animalul, zice E. Perrier, „lucrând sub impulsiunea instinctului, nu prevede ceea 
ce are aerul că prevede, nu ştie ceea ce pare a şti, ignoră ceea ce face, n-are nici o 
idee de scopul acţiunilor sale, le execută totuşi... şi acţiunile acestea, de o compli- 
Gate extraordinară câteodată, sunt minunat adaptate unui scop ultim, care de obicei 
este conservarea speţei” |. Toate acestea tind să arate că şi la animale sunt condiţii 
care fac posibilă convieţuirea indivizilor laolaltă. 

Espinas, vorbind despre societăţile animale, a făcut deosebire între societate 
propriu-zisă şi societăţi accidentale, susţinând că societăţile accidentale sunt un fel 
de asociaţii între fiinţe deosebite. Aşa este parazitismul şi comensalismul. În parazitism 
unul trăieşte pe socoteala altuia, deoarece nu există acolo reciprocitate. Dacă privim 
parazitismul din punct de vedere sociologic, el apare ca un fel de prelungire a luptei 
pentru existenţă, după concepţia lui Espinas. În comensalism, de asemenea, nu se 
poate spune că există o formă de societate cu elementele ei esenţiale. Pluvianul 
vânează paraziți în gura crocodilului, se hrăneşte cu resturile dintre dinţii lui. Tot 
aşa, Buphago africa ia paraziţii de pe spinarea elefantului, făcându-i astfel un real 
serviciu. Asemenea întovărăşiri, pe care Espinas le numeşte societăţi accidentale, nu 
sunt ceva obişnuit. În genere, normale sunt întovărăşirile de animale de aceeaşi speţă. 
Fr. Alverdes face deosebire între asociații şi societăţi animale, primele fiind nişte 
adunări provocate de factori exteriori, de mediul fizic, pe când societăţile propriu-zise ar 
fi bazate pe instinct social. „Fără instinct nu există societate” °, zice dânsul. Într-o 
asociaţie indivizii se orientează, în toate acţiunile lor, după interesul particular al lor 
sau după mediu, pe când în societate orientarea fiecăruia se face după semenii săi. 

Societăţile animale pot fi: 1) native sau primitive, în care funcțiunea care leagă 
fiinţele în societate este nutriția, şi 2) adventive sau consecutive, acelea în care 
indivizii se găsesc asociaţi prin funcțiunea de reproducere. Dacă societăţile de primul 
tip sunt necesare şi fatal impuse de împrejurări, cele de al doilea sunt bazate pe 
elecţiune, căci ele se nasc dintr-o alegere reciprocă a celor care se împerechează. 

Unii au vorbit chiar despre state animale. K. Vogt, de pildă, a studiat organizarea 
grupurilor sau societăţilor de furnici şi a scris despre organizarea albinelor, care ar 
avea o adevărată constituţie ierarhică, culminând cu o regină conducătoare. Realitatea 
însă este alta, căci la albine regina nu are vreo putere în roi, ea fiind numai mamă şi 
nu regină propriu-zisă. 

Furnicile, termitele şi albinele au într-adevăr societăţi organizate, bazate pe 
diviziunea muncii, manifestă solidaritate şi alte sentimente superioare de natură 
socială, ba chiar s-ar putea spune, cu multă bunăvoință, că la ele există şi un fel de 
clase sociale. Desigur că formele de organizare sunt asemănate de cercetători grosso 
modo cu cele omeneşti, fără ca prin aceasta ele să fie absolut asemenea, căci iată, 


1. Edmond Perrier, Préface, in L'intelligence des animaux de G.J. Romanes, Paris, 1887, p. XI. 
2. Fr. Alverdes, Tiersoziologie, Leipzig, 1925, p. 3. 

de pildă, aşa-numitele stări sau clase sociale se reduc la ele numai la deosebirea 
dintre bărbaţi, femele şi lucrătoare - prin urmare nu este altceva nimic mai mult, nu 
este ceea ce se găseşte la clasele sociale omeneşti. În schimb, în aceste societăţi animale 
constatăm o coordonare a activităţilor diferiților indivizi şi aceasta este foarte impor- 
tantă, întrucât nu există societate fără interdependenţa membrilor care o compun. 
Alverdes explică această armonie şi coordonare a diferitelor activităţi în mod psihologic, 
fără a afirma existenţa unei conştiinţe colective, pe care dânsul nu o găseşte în 
societatea animalelor. După Alverdes, toţi indivizii dintr-un aşa-numit stat de insecte, 
deşi între ei prezintă unele deosebiri de conformaţie organică, de temperament 
chiar etc., totuşi în genere ei au aceleaşi dispoziţii psihice. De aceea, este de ajuns 
ca într-un moment unul din ei să dea un anumit semnal, pentru ca foarte repede toţi 
tovarăşii săi să facă aceeaşi activitate ; unitatea acţiunii nu apare ca un produs conştient, 
voit, ci ca o reacțiune identică, datorată unităţii constituţionale a psihicului animalelor. 

Între societăţile animale şi cele omeneşti susțin unii că nu există comun decât 
numele de societate, deoarece în grupele de animale nu se găseşte nici unul dintre 
elementele societăţii propriu-zise. Convieţuirea animalelor se poate explica în mai 
multe moduri, şi anume: 1) prin comunitatea de loc — dorm laolaltă sau se adapă la 
acelaşi râu, 2) prin comunitatea hranei. Sunt animale sălbatice fioroase, care totuşi 
uneori se grupează pentru căutarea hranei împreună. Iarna, când hrana se găseşte 
mai greu, lupii merg în haite şi atacă pe oameni. 3) Trebuinţa sexuală, care şi ea 
creează grupe sociale. Este interesant să observăm că la animale se găseşte, fără a fi 
reglementată de cineva, toată gama ordinii sexuale, începând cu promiscuitatea absolută 
şi sfârşind cu monogamia asemănătoare familiei conjugale a oamenilor. Sunt grupe 
de animale unde există adevărate haremuri cu un paşă mascul, păzitor al fidelității 
femelelor sale. La cai şi la găini chiar, viaţa în cârduri este foarte frecventă, iar în 
ele de obicei conducerea o are un mascul. 

Tot aşa de interesant este faptul că şi la animale s-a observat existenţa unor 
societăţi închise, unde nu pot pătrunde decât membrii lor, precum şi a unor societăți 
libere sau deschise, în care pot intra şi alţi indivizi. La păsări şi la mamifere sunt 
foarte multe societăţi închise, tot aşa ca şi la insecte. Brehm dă ca exemplu pe câinii 
paria din Orient, care sunt semisălbatici şi trăiesc în cete, grupaţi pe străzi sau pe 
mahalale. Dacă unul dintr-o ceată străină şi de pe altă stradă îndrăzneşte să se 
aventureze pe alte meleaguri, este sfâşiat de câinii băştinaşi. Nu putem neglija nici 
faptul foarte însemnat că în grupele de maimute, de elefanţi există şi altfel de raporturi, 
de natură superioară, cum ar fi ajutorarea reciprocă. 

În ciuda tuturor acestor fapte, sunt însă unii sociologi care nu admit în nici un 
chip existenţa societăţii la animale. Astfel, R. Stammler nu vrea să recunoască gru- 
pările de animale drept societăţi, pentru că ele nu sunt conduse de norme exterioare 
şi, după concepţia sa, nu există societate decât unde avem de-a face cu o convieţuire 
exterior reglată. Pentru acest motiv, grupările de animale le consideră dânsul numai 
ca nişte fapte naturale, care pot constitui obiectul de cercetare al ştiinţelor naturii şi 
nu al ştiinţelor sociale. Dar oricât de mare parte ar avea instinctul în formarea acestor 
agregări animalice, nu se poate tăgădui totuşi că societăţile animalelor sunt forme de 
asociere inferioare celor umane, dar totuşi forme de societate, bazate pe nevoia de 
satisfacere comună a unor trebuinţe, pe un fel de cooperaţie biosocială, pe când în 
grupele de oameni elementul biologic este întunecat. De aceea, Ellwood şi Giddings 
susţin că societatea umană este numai continuarea, dezvoltarea şi perfecţionarea 
asociaţiilor şi grupărilor de animale. La animalele superioare este, fără îndoială, o 
nevoie de a fi împreună, determinată de lupta vieţii sau de anumite însuşiri psihice. 

Şi dacă la oameni avem de-a face cu grupări conştiente, care sunt şi scop şi mijloc pentru 
individ, la animale societatea apare numai ca un mijloc pentru conservarea vieţii. 

În explicarea naşterii societăţii omeneşti s-a insistat foarte mult asupra rolului pe 
care l-ar avea instinctul, şi anume instinctul gregar sau social, pe de o parte, şi 
instinctul familial şi de reproducere, pe de alta. W. Trotter, de pildă, vede în înclinația 
omului către societate o continuare a unor dispoziţii biologice, pe care le găsim şi la 
organismele superioare pluricelulare. Instinctul gregar la om este întovărăşit de o 
diminuare a forţei fizice, pentru că nemaifiind lăsat în voia liberă a forţelor sale şi 
fiind apărat de comunitate, forţele sale scad prin neexercitare, în schimb însă acţiunea 
în grup, întovărăşită de emulaţie, de diviziunea muncii, aduce după sine o creştere 
evidentă a capacităţii sale psihice şi a puterii de acţiune a lui. Individul nu se simte 
bine singur, de aceea, chiar fără a reflecta, el se adună cu alţii laolaltă 3. Mentalitatea 
gregară a omului este ceva natural şi se poate constata în toate împrejurările vieţii, 
nu numai atunci când se află în mulţime, ci şi în acţiunile sale individuale. Dar acest 
instinct gregar are o natură proteică, deoarece poate apărea în fenomene foarte 
variate şi uneori chiar opuse între ele. Astfel, el poate fi defensiv, ofensiv sau chiar 
amândouă deodată, precum poate îmbrăca şi haina egoismului sau a altruismului. ÎL 
observăm la copil într-o formă neclară, nelămurită, manifestându-se prin plânsul şi 
neliniştea lui când rămâne singur. 

Instinctul social al omului se poate manifesta sub două forme deosebite, dar la 
prima vedere aproape identice, şi anume ` mai întâi, o formă nediferenţiată şi cantita- 
tivă, instinctul de turmă, nevoia de a fi mai mulţi laolaltă, pentru că fiecare individ 
se simte mai în siguranţă şi mai curajos în această situaţie. De ce fuge omul de 
singurătate ? Şi de ce noaptea se simte mai bine dacă pe drumul pe care merge sunt 
mai mulţi trecători sau dacă se întâlneşte cu mai mulţi ingi? Tocmai pentru că instinctul 
acesta îl face să fie mai sigur când este în compania altora, chiar dacă nu are nici o 
legătură cu ei şi nici nu-i cunoaşte măcar. Dar acest instinct se poate prezenta şi sub 
un aspect diferențiat, în care caz omul alege persoanele cu care se asociază, 
simțindu-se legat prin anumite înclinații personale şi prin simpatie faţă de ele. 
Instinctul social, sub ambele sale forme, este considerat, în special de reprezentanţii 
psihologiei sociale, ca impulsul originar, prin care se poate explica geneza societăţii. 

Nu au lipsit însă nici gânditori care au încercat o explicare mai adâncă a instinc- 
tului social chiar, căutând temeiuri reale care pot da impresia că sunt mai sensibile şi 
mai fundamentale pentru societatea omenească. Unii, de pildă, au susţinut că instinctul 
social s-a născut din cel familial, care la rândul său a provenit din înclinația sexuală, 
încât, în cele din urmă, geneza şi originea societăţii sunt puse în dependenţă de 
sexualitate. Aşa se explică faptul că mulţi consideră drept cea mai primitivă formă 
de societate împerecherile trecătoare dintre sexe. 

La mincopii din Andamana, bărbatul formează un grup, o unitate cu femeia sa, 
până ce aceasta naşte un copil; aceasta ar fi cea mai simplă şi mai primitivă grupare 
de oameni. Mitul lui Theseus spune că tatăl său a trăit cu Aithra până în momentul 
când a băgat de seamă că ea era gata să nască. Cultele şi religiile cu caracter orgiastic 
sunt socotite uneori ca probe că societatea este rezultatul instinctului sexual. Dar nu 
se poate susţine şi dovedi că instinctul familial este de origine sexuală, precum nu se 
poate arăta că societatea se naşte din familie, că e rezultat al creşterii familiei sau al 
procesului de integrare a mai multor familii. Din instinctul sexual nu derivă simpatia 
psihică constantă necesară unei comunităţi familiale, deoarece scopul lui o dată 


3. W. Trotter, Instincts of the Herd in Peace and War, London. 

realizat, el nu mai urmăreşte nimic. Ba chiar la unele insecte, după acuplare, femela 
omoară pe bărbat. Hetairismul, care este invocat ca argument în sprijinul originii 
sexuale a societăţii, e bazat pe o idee şi o concepţie religioasă şi nu exprimă deloc o 
formă de manifestare a instinctului sexual, având cu totul altă semnificaţie, asupra 
căreia nu putem stărui aici. 

Se ştie ce rol important joacă în viaţa primitivului magia. Prin ajutorul ei crede 
dânsul că poate influenţa asupra forţelor suprafireşti, determinându-le să acţioneze 
aşa cum vrea el. Prostituţia sfântă, cum i s-a spus, pe ogor, afară în câmp sau chiar 
în templu, are menirea să ajute la fecundarea plantelor, a câmpiei, la conservarea 
vieţii. În toate actele de acest fel nu este nici o intenţie şi nici un caracter sexual, ci 
o jertfă şi o formă de rit. Vechile serbări dionisiace, cu unele ceremonii groteşti, 
urme ale cultului falic, nu au în ele nimic din sentimentul ruşinii şi al decenţei, 
pentru că altul este sensul care li s-a dat în vremea lor. În epoca preistorică şi chiar 
la societăţile din antichitate, în ceremoniile religioase ale diferitelor popoare, foarte 
adesea apăreau elemente obscene. Astfel, în cultul zeiţei Cibele era o ceremonie 
specială, care consta în sacrificarea organelor genitale ale preoţilor ei, iar în cultul 
lui Dionysos şi în serbările Saturnale se săvârşeau o mulţime de rituri libidinoase. 
La egipteni, Phallus-ul era onorat ca un fel de divinitate. Legenda ne spune că atunci 
când Isis — sora şi în acelaşi timp soţia lui Osiris — a adunat bucăţile corpului mutilat 
al zeului ucis, Phallus-ul, organul viril, lipsea. De ce ? Pentru că se credea că fecun- 
ditatea solului poate fi produsă prin magie, cu ajutorul acestui organ. La greci, cea 
mai caracteristică parte din serbarea lui Dionysos o constituiau aşa-numitele 
phallophorii, adică nişte procesiuni în care se purta imaginea phallus-ului ca simbol 
al forţei de producţie a vieţii şi a naturii. 

Toate acestea nu dovedesc deci hetairismul şi nici afirmarea instinctului sexual, 
ci numai puterea credinţei în valoarea magiei şi sensul religios care se atribuia unor 
astfel de acte şi de practici. Instinctul sexual nu trebuie considerat ca elementul prin 
care se poate explica geneza şi originea societăţii, deşi el are un rol important în 
determinarea agregărilor zoogenice. Familia, pe care foarte mulţi o consideră ca 
produsul acestui instinct, în realitate nu se întemeiază pe dânsul. Oricâte argumente 
raţionale ar aduce Sumner-Maine pentru a dovedi natura monogamă a bărbatului, 
care datorită acestui fapt ar fi trăit de la început în familie, şi oricâte analogii ar 
căuta Westermark în lumea păsărilor pentru a dovedi acelaşi lucru, nu vor putea 
prezenta realitatea altfel decât cum este ea. Mai întâi, instinctul sexual dă naştere 
numai uniunilor sexuale care nu sunt durabile şi apoi astfel de uniuni există la toate 
fiinţele şi nimeni nu a susţinut că ele formează familii în sensul social al cuvântului. 
Dar ceea ce înlătură complet această ipoteză este faptul că cea mai primitivă formă 
de societate pe care o cunoaştem nu este familia, ci clanul nediferenţiat, din care s-a 
născut mai în urmă familia. Prin urmare, în contra concepţiei lui Sumner-Maine, 
Grote, Momsen, care cred că clanul, tribul, statul s-au născut din familie, realitatea 
ne arată că familia s-a produs prin restrângerea grupului social iniţial, a clanului. 

Indiferent de modul cum este definit clanul, ceea ce-l caracterizează şi îi arată 
esenţa este fotemismul şi exogamia. Elementul organizator al clanului, în toate amă- 
nuntele vieţii sale, este deci religia. Evident că ceea ce împinge pe oameni la 
agregare sunt anumite trebuinţe, cum ar fi: impulsiunea sexuală, nevoia de hrană şi 
de apărare, dar prin această agregare nu s-a format o societate propriu-zisă, căci 
pentru producerea ei se cere nu numai o coexistenţă de indivizi, după cum am arătat, 
Ci şi o organizare şi o conştiinţă comună, iar acestea nu rezultă din instinctul sexual, 
ci sunt cu totul de altă natură. 

În deosebire de această concepţie, care vrea să facă din instincte factorul 
explicativ al societăţii, istoria gândirii sociale constată şi existenţa altei concepţii, 
care susţine că societatea, cu toate îngrădirile pe care le impune vieţii individuale, 
nu este ceva înnăscut în sufletul omenesc şi nu poate fi derivată din instincte, ci este 
rezultatul raţiunii, încât geneza ei ar fi de natură raţională. Indivizii îşi dau seama 
de avantajele pe care le au din convieţuirea cu alţii şi sub influenţa unor legi care se 
impun tuturor şi, în consecinţă, consimt să stea grupaţi cu aceştia împreună. De 
aceea, Spencer îi atribuie raţiunii un rol sociogen. Încă din antichitate, epicureii au 
explicat viaţa societăţii prin înţelegerea raţională a indivizilor şi prin unirea lor 
contractuală, garantându-şi unul altuia libertatea şi bunurile sale. H. Grotius mai 
târziu, apoi Thomas Hobbes, John Locke, Puffendorf şi Rousseau au amplificat 
această concepţie raţionalistă. Oricât de mult ne-ar surâde o astfel de explicare 
logică, totuşi nu putem rămâne la ea, deoarece ideea de contract raţional presupune 
indivizi conştienţi de ei înşişi, responsabili, precum şi scopuri bine definite. Dacă 
observăm societatea primitivă, ne dăm uşor seama că ipoteza aceasta raţionalistă e o 
construcţie logică făurită în cabinet, fără nici un temei real, căci societatea îşi are 
existenţa sa anterioară individului, îi apare lui chiar ca o divinitate, căreia i se 
supune, pentru că nu i se poate sustrage şi nici nu o poate pricepe. Sub ochii noştri, 
indivizii care formează o societate mor şi se nasc la infinit, societatea continuând a 
exista mereu, fiindcă ea, deşi îşi realizează funcțiunile prin indivizi, nu se poate 
totuşi reduce la ei. Încât nicăieri nu a apărut societatea ca un produs al înţelegerii 
raţionale dintre oameni, al unui contract, ci îi constatăm existenţa ca un fapt 
complex, real şi mai presus de oameni. Problema genezei societăţii este insolubilă 
în sine şi prezintă pentru sociologie numai un interes istoric şi speculativ, căci 
recunoscând drept valabil tot ceea ce arată psihologia socială ca sursă de socialitate 
existentă în sufletul individului, nu putem totuşi reconstrui o societate după gândirea 
noastră, iar istoria şi etnografia nu ne arată nicăieri existenţa omului izolat. Aşa că 
sociologul trebuie să se mulţumească a studia societatea ca fapt real, existent, fără a 
mai cerceta originea ei. 


Formele societăţii umane sunt foarte variate, pentru că ele depind de aspectul 
relaţiilor omeneşti şi de natura lor. Astfel, se poate vorbi de forme economice, de 
societăţi cu economie autarhică, politarhică, pantarhică etc. sau de societăţi sălbatice, 
barbare şi civilizate etc. Dar nu e mai puţin adevărat că aceste relaţii variază, se 
modifică şi se multiplică, în acelaşi timp şi după numărul indivizilor care fac parte 
dintr-o societate. 

Societăţile mici, cu membri puţini, n-au nevoie nici de prea multe reguli de 
conduită, nici de organe numeroase de supraveghere şi executare, căci în genere 
viaţa lor e simplă. De aceea, în astfel de societăţi instituţiile sunt mai reduse, mai 
puţine. Cu cât o societate e mai numeroasă, cu atât şi organizarea sa e mai complicată, 
precum şi voinţa de putere mai accentuată şi pretenţiile mai mari. Mai ales în 
organizarea diferitelor state şi în felul lor de viaţă se vede clar dependenţa de 
elementul cantitativ, de număr. Aşa se explică grija tuturor popoarelor de natalitatea 
şi mortalitatea populaţiei. De ce se dă atâta importanţă demopoliticii, dacă nu tocmai 
pentru că numărul reprezintă un element însemnat în viaţa popoarelor? O naţiune 
de 30-40 milioane de membri contează desigur mai mult şi impune mai mare respect 
decât alta numai de 10-15 milioane. Iar formele de organizare şi mecanismul ei 
funcţional sunt mult mai complicate. De altminteri, întotdeauna numărul nu a fost 
neglijat nici de reformatorii sociali, nici de cercetători. Multă vreme, în antichitate, 

numărul a servit ca principiu de grupare a oamenilor. În Grecia veche, Kleisthenes 
alcătuieşte Senatul din 500 de membri, repartizând câte 50 de fiecare Phyle; la 
romani se organizează centuriile şi chiar astăzi parlamentele sunt bazate pe reprezen- 
tarea numerică a populaţiei, alegătorii fiind grupaţi în circumscripţii electorale, 
cuprinzând fiecare un număr maximal de alegători. Senatul din Barcelona a fost 
cunoscut sub numele de cei 100, chiar când avea 200 de senatori. Numărul poate 
modifica situaţia socială şi judecata de valoare a cuiva sau norma lui de conduită. 
Într-un oraş cu zece mii de locuitori, de pildă, importanţa unui milionar, rolul lui, 
este mult mai mare decât aceea a 50 milionari într-un oraş de 500 mii de locuitori 1. 
Într-un grup mai mare, puterea obiceiului este mult mai mică, precum tradiţia e mai 
slabă şi forţa de inovaţie mai mare. Din adunarea mai multora laolaltă se nasc 
raporturi noi şi forme deosebite de conduită, pe care poate nu le are fiece individ 
luat în parte. De exemplu, când se adună mai mulţi invitaţi la cineva acasă, se nasc 
anumite relaţii între dânşii şi gazdă, pe de o parte, iar pe de alta între oaspeţi între 
ei. Apar chiar pretenţii noi referitoare la modul cum mănâncă, cum bea cineva, la 
felul cum vorbeşte, la ţinuta şi la îmbrăcămintea sa (haina de seară, de pildă, este 
alta decât cea de zi). Şi cu cât sunt mai mulţi oameni adunaţi, cu atât intimitatea este 
mai mică, de aceea în astfel de ocazii se discută banalităţi, fiecare lăsând la o parte 
tot ceea ce este personal, pentru ca să existe un subiect comun de discuţie al tuturor. 
Dacă ne oprim puţin, urmărind pe Simmel, asupra câtorva numere pentru a vedea 
expresia lor socială şi variaţia raporturilor pe care le determină ele, ajungem la 
formularea câtorva consecinţe importante, pe care sociologul nu le poate neglija. 

Astfel, numărul unu reprezintă unitatea izolată, încât s-ar părea că nu are nici o 
importanţă din punct de vedere sociologic. Dar izolarea este ea însăşi o reacțiune 
faţă de societate şi poate fi considerată ca o negare a legăturilor sociale. O. Spann 
vorbeşte despre izolarea romantică, despre cea filosofică şi izolarea mistică, toate 
fiind în fond nişte forme de refugiu dintr-o stare socială nesatisfăcătoare, dar în 
acelaşi timp urmărind căutarea unei comunităţi mulţumitoare ca un ideal dorit sau 
unirea spirituală cu divinitatea. 

Cea mai simplă şi mai elementară formă socială presupune măcar două elemente, 
care pot avea între ele raporturi diferite. Numărul doi este deci un minimum pentru 
viaţa în comun, pentru o întreprindere oarecare, pentru înţelegerea între oameni. 
Uneori însă el poate fi şi un maximum, de pildă pentru un secret. Deşi relaţiile 
sociale se bazează pe comunitatea omenească, totuşi, pentru că nimeni nu poate 
cunoaşte bine pe semenii săi, se formează grupuri mai restrânse între cei care se 
cunosc bine şi-şi încredinţează unul altuia secrete. Secretul pune graniţe între 
oameni, izolându-i doi câte doi, care au încredere unul în altul 5. Numărul doi 
condiţionează raporturile de iubire şi de prietenie, el e baza intimităţii şi a căsătoriei. 
Când intervine un al treilea, raporturile iau cu totul alt aspect, căci acest tert poate 
avea faţă de ceilalţi doi roluri diferite. Astfel, el poate fi părtinitor şi conciliant în 
caz de neînțelegere a celorlalţi, având sarcina de arbitru. De exemplu, arbitrajul 
între muncitori şi capitalişti. Arbitrul caută să suprime asperităţile, să slăbească 
pasiunile şi formele de luptă dintre beligeranţi, punând motivul disputei pe teren 
intelectual. Pentru a îndeplini acest rol, i se cere arbitrului să fie în afară de interesele 
vreunuia dintre cei care se luptă între dânşii. S 

Terţul mai poate apărea însă şi în altă ipostază faţă de cei doi. In cazul de mai 
sus el făcea unitatea, cerceta mijloacele de a înlătura discordia, ţintind către 


4. G. Simmel, Soziologie. 
5. Idem, p. 361. 

împăcare — dar într-o a doua formă, terţul poate urmări tocmai discordia dintre doi 
inşi sau dintre două grupe, pentru că aceasta serveşte propriilor sale scopuri. H 
devine astfel tertius gaudens. Pentru a ajunge la rezultatul dorit, el poate fi pasiv, 
avantajul lui rezultând numai din faptul că cei doi combatanți se ţin în şah şi astfel 
nu-l poate ataca nici unul pe el. Acesta este cazul Turciei dinainte de război, când 
marile puteri se luptau între ele pentru posesiunea Constantinopolului, iar din cauza 
aceasta Turcia îşi continua existenţa, rămânând mai departe stat independent. Dar 
terţul poate deveni şi activ, provocând prin acţiunea lui întărirea unei partide, pentru 
a trage foloase în scopurile sale personale, căci prin întărirea unuia el slăbeşte pe 
altul. Avantajele acestui tert dispar dacă se restabileşte unitatea adversarilor, de aceea 
el are interes să provoace neînţelegeri, devenind astfel intrigant. 

Intrigantul social trăieşte prin puterea sa de a dizolva, de a despărţi pe oameni, 
rezervându-şi astfel dreptul de a servi tuturor. O aplicare plastică a acestei idei o 
găsim în vechea deviză romană divide et impera, care, deşi veche, e mereu nouă şi 
de actualitate, atât în viaţa publică, dar şi în cea socială mai restrânsă. 

Nu mai stăruim asupra numerelor zece şi o sută, care au servit pentru împărţirea 
diferitelor unităţi sociale în decade, centurii etc. Numărul, după cum am văzut mai 
înainte, modifică însăşi mentalitatea şi starea sufletească a oamenilor. Din această 
cauză în starea de asediu nu se admit adunări mai mari de 3 sau 5 persoane pe străzi 
Şi nici staționarea lor. La începutul secolului al XIV-lea, în Franţa, Filip cel Frumos 
a oprit orice adunare, de orice fel, a mai mult de 5 persoane. Sub vechiul regim, de 
dinaintea Revoluţiei franceze, nu se puteau aduna mai mult de 20 de nobili fără 
învoirea regelui. 

Pe baza ideii de număr se întemeiază şi noţiunile de unanimitate, majoritate şi 
minoritate. Au fost instituţii şi evenimente care, având în vedere interesele generale, 
cereau pentru anumite hotărâri unanimitatea părerilor celor chemaţi să decidă. In 
vechiul parlament polonez, de dinainte de împărţirea Poloniei, se cerea o astfel de 
unanimitate, întrucât dacă unul singur se opunea, parlamentul nu putea lua o hotărâre 
valabilă. Era dreptul de veto. Tot aşa juriul englez. La curţile cu juri trebuia să se 
dea verdictul cu unanimitatea părerilor juraţilor. Astăzi, în locul acestei unanimităţi, 
se admite în genere, în toate părţile, principiul majorităţii, care este mult mai normal, 
pentru că unanimitatea este foarte greu de realizat. Principiul majorităţii se bazează 
pe considerentul că cei mai mulţi la număr sunt mai puternici decât minoritatea şi o 
pot constrânge la supunere. Raporturile de forţă fiind neegale, majoritatea îşi poate 
impune voinţa ei. Temeiul unei majorităţi nu este însă forţa, ci altceva, anume faptul 
că ea apare ca reprezentanta naturală a totalităţii, exprimând voinţa generală a 
grupului întreg, căci se presupune că ea cunoaşte şi poate reprezenta mai bine această 
voinţă. Prin urmare, niciodată majoritatea nu trebuie să lucreze în numele puterii ei, 
ci în acela al unităţii şi totalităţii ideale. Iată deci câteva exemple care dovedesc modul 
cum influenţează numărul şi cantitatea asupra relaţiilor dintre indivizi şi cum acestea 
pot varia în diferite împrejurări, determinând şi forme diferite de societate (a se 
vedea Simmel). 


Care sunt formele cele mai elementare şi mai originare ? Cicero credea că familia 
este cea mai simplă şi mai originară formă de societate, căci „prima societas in ipso 
conjugio est, proxima in liberis, deinde una domus, communia omnia” $. Foarte mulţi 
sunt de aceeaşi părere, mergând mult mai departe chiar. Aceştia neglijează faptul că 
familia şi societatea propriu-zisă coexistă, fără ca de aici să poată fi îndreptăţiţi cu 


6. Cicero, De officiis, I, 17. 

nimic de a deriva societatea din familie. Desigur, în societatea civilizată, familia 
apare ca un element constitutiv al său sau, cum spune Giddings, ca „o societate 
componentă”. Nu este însă tot aşa şi în societatea primitivă, în care familia se 
diferenţiază pe încetul din marea masă nediferenţiată a clanului. Nu e locul să 
insistăm mai mult asupra acestei chestiuni, care constituie o importantă problemă 
din sociologia specială, trebuie însă neapărat să menţionăm că din cercetările celor 
mai primitive societăţi existente s-a constatat că familia începe a-şi dobândi o 
existenţă aparte înlăuntrul clanului o dată cu diferenţierea lui în clase matrimoniale. 
Prin urmare, ea apare mai târziu şi se naşte prin restrângerea altei forme de societate. 
Întreaga evoluţie a familiei - care urmează unei legi de contracție, întrucât până ce 
ajunge la forma monogamă şi conjugală din zilele noastre, ea trece printr-o serie de 
înfăţişări mult deosebite, toate constituind forme succesive de familie din ce în ce 
mai restrânsă — dovedeşte existenţa unui grup social mare, din care se naşte familia. 

Alţi sociologi văd în hoardă cea dintâi şi cea mai simplă formă de societate. 
Hoarda este considerată uneori ca o grupare de oameni bazată pe coabitarea în acelaşi 
loc şi pe vecinătate. Chiar cuvântul hoardă indică acest lucru, zice Mucke, întrucât 
în turceşte ordu înseamnă aşezare regulată, ordine, având ca echivalent pe sârbescul 
krd (cârd). În realitate, hoarda este mai mult o grupare zoogenică, în care coabitarea 
şi ajutorul reciproc sunt numai un fel de continuare a agregărilor de animale. Avem 
de-a face, în hoardă, cu o cooperare inconştientă şi temporară, care mult mai târziu, 
în alte forme de societate, devine ceva voit şi gândit. Astăzi există hoarde în sudul 
Africii, la fuegienii din Ţara de Foc, la mincopii din Golful Bengal, cuprinzând de 
la 3-4 până la 100 de persoane. Hoarda apare ca o formă de societate care se poate 
rezolva foarte uşor în indivizi, deoarece, în esenţa ei, ea este mai mult o juxtapunere 
de oameni, un fel de protoplasmă socială, o adunare fără organizare permanentă, 
viaţa în comun fiind supusă diferitelor întâmplări şi împrejurări externe. De aceea, 
hoarda este definită în genere prin caractere negative, şi anume: nu are ordine şi 
ierarhie, precum nu are nici o conducere durabilă. Există şi acolo un conducător, 
dar numai în timp de război şi care poate fi schimbat în orice moment. Hoardei îi 
lipseşte deci organizarea şi, ca atare, ea este numai mediul care oferă posibilitatea 
de naştere a unei organizări 8. 

Societatea elementară şi originară realmente existentă este clanul nediferenţiat, 
pe care însă unii îl confundă cu hoarda, susţinând că între ele există numai o 
deosebire cantitativă, căci clanul nu ar fi altceva decât hoarda „care a încetat de a fi 
independentă, pentru a deveni elementul unui grup mai întins” °. Am văzut însă că 
hoarda este un tip proteic, care se poate schimba oricând, după împrejurări, ceea ce 
nu se întâmplă cu nici un clan, căci această formă primitivă de grupare omenească 
este o societate permanentă şi organizată. Thurnwald consideră clanul ca o formă 
de asociaţie politică în care bărbaţii se adună laolaltă în vederea apărării şi a luptei H. 
Cu toate acestea, nu se poate reduce clanul la o astfel de asociaţie simplă, căci atunci 
el s-ar putea confunda uşor cu hoarda. Funcţiunile lui sunt mult mai numeroase şi 
mai complicate. Clanul este alcătuit din oameni care se consideră rude între ei, legaţi 
prin sânge, descinzând dintr-o speţă de animale sau de plante numită totem şi a cărui 
emblemă constituie marca clanului, semnul lui distinctiv, purtându-i şi numele în 


7. F. Mucke, Horde und Familie in ihrer urgeschichtlichen Entwicklung, 1895. 

8. W. Wundt, Völkerpsychologie, Bd. VII, p. 229. 

9. E. Durkheim, De la division du travail social, p. 150. 

10. Richard Thurnwald, Werden, Wandel und Gestaltung von Familie. Verwandtschaft und Biinden, 
Berlin und Leipzig, 1932, p. 22. 

acelaşi timp. Clanul este caracterizat însă nu numai prin totemism, ci şi prin 
exogamie, adică interdicţia impusă bărbaţilor de a avea raport cu femeile din acelaşi 
clan. E drept că în această formă de societate funcțiunile sociale nu sunt încă bine 
deosebite şi n-au nici un fel de independenţă faţă de credinţa religioasă, care domină 
şi absoarbe viaţa colectivă. Acestea toate sunt valabile pentru societatea primitivă, 
care apare ici şi colo, în mod răzleţ, în formă de hoarde, de regulă însă în formă de 
clan nediferenţiat sau diferențiat. Dar în societatea organizată şi civilizată, care sunt 
formele componente cele mai simple ? 

In sociologia contemporană îşi face drum o noţiune foarte interesantă, care găseşte 
din ce în ce mai mulţi aderenţi şi care poate explica modul de funcţionare divizat, 
dar totuşi unitar al societăţii civilizate, anume ideea de grup. Într-adevăr, viaţa 
socială apare în mod concret în grupe economice, a căror menire şi specialitate o 
constituie activitatea economică, în grupe religioase, întemeiate pe comunitatea de 
credinţă şi pe cult, în grupe politice, bazate pe unitatea de conducere şi pe suvera- 
nitate, în grupe ştiinţifice etc., încât s-ar putea spune că fiecare individ considerat 
aparte este numai o formă concretizată a tendinţelor grupei principale căreia îi aparţine. 
Grupul poate suferi diferite schimbări interioare în compoziţia lui, dar forma şi 
esenţa lui rămân aceleaşi. Un individ poate aparţine mai multor grupe şi cu cât e 
mai superior, cu atât face parte într-adevăr din mai multe unităţi sociale. Şi e firesc 
să fie aşa, pentru că orice om tinde să se conserve, dar a se conserva înseamnă nu 
numai a-şi păstra fiinţa biologică, ci a-şi afirma personalitatea, or câmpul de activitate 
pentru aceasta i-l oferă diversele grupe sociale de activitate. Grupa socială are o 
ordine de viaţă a ei, anumite norme speciale de conduită şi un etalon propriu de valori 
morale, deosebit după fiecare grupă. Oppenheimer deosebeşte două feluri de astfel 
de grupe, şi anume: 1) grupe de cadru, acelea în care se nasc şi se dezvoltă diferitele 
feluri de societăţi şi asociaţii dintre oameni, cum ar fi societăţile economice, comerciale, 
juridice, religioase etc. Aceste grupe de cadru, după Oppenheimer, sunt: hoarda, 
clanul, tribul, statul, în ordine ascendentă, toate alcătuind trepte ale procesului de evoluţie 
istorică. 2) Grupe ierarhice, cum ar fi clasele sociale, societăţile profesionale etc. |. 

Această deosebire a grupelor sociale pe care o face Oppenheimer cuprinde în 
sine, pe lângă idei juste, şi unele elemente arbitrare. Mai normală ni se pare împăr- 
țirea grupelor după structura lor interioară şi după gradul lor de evoluţie în 
comunităţi şi societăţi, toate putând fi foarte bine cuprinse sub numele generic de 
societate omenească. După cum am arătat în cursul prezentei lucrări, deosebirea 
aceasta aparţine lui Tönnies şi are într-adevăr un temei real. Comunitatea e o grupare 
bazată pe legătura de sânge, pe rudenie, pe obiceiuri şi credinţe, pe când societatea 
e un complex de scopuri bazat pe interese, pe înţelegere raţională. Intr-o comunitate 
pluralitatea dispare în unitate, căci deşi sunt mai mulţi indivizi corporali, sufleteşte 
ei sunt unul. Invers, în societate, cu toate că există o unitate, totuşi pluralitatea nu 
dispare, ci interesele multiple şi variate ale indivizilor apar la tot pasul. Societatea e 
o grupare calculată şi rece, în timp ce comunitatea este un organism viu şi plin de 
simtire Il Pentru Tönnies, comunitatea e o legătură organică între indivizi şi e veche 
de când lumea, societatea însă e ceva raţional şi nou. Sunt trei feluri de comunităţi, 
după Tönnies ` cea de sânge, cea locală şi comunitatea spirituală, toate dominate 
însă de voinţa speţei, despre care am vorbit într-un capitol anterior şi pe care el cel 
dintâi a considerat-o drept elementul esenţial al vieţii sociale. 


11. Franz Oppenheimer, System der Soziologie, I Bd., 2-ter Hlbd, Jena, 1923. 
12. Heinz Marr, Proletarisches Verlangen, Jena, 1921, „Gesellschaft ist Mechanismus und Kallkiil, 
Gemeinschaft Organismus und Gefühl”, pp. 10-11. 

A. Vierkandt, adoptând un punct de vedere psihologic, încearcă o altă împărţire 
a comunităţilor, deosebind: 1) comunitatea de viață, care presupune plăceri şi dureri 
comune, sărbători religioase şi profane comune, prânzuri comune etc. O astfel de 
comunitate ar fi familia. 2) Comunitatea afectivă, care se naşte din sentimente 
identice la mai mulţi, cum ar fi dorinţa de răzbunare, ura comună etc. Forma cea 
mai tipică de expresie a unei astfel de comunităţi este tribul. 3) Comunitatea de scop 
şi acțiune. Toate aceste trei forme pot fi superficiale sau profunde, după cum 
afectează numai unele laturi ale vieţii individului, lăsându-l liber să se manifeste 
altminteri, sau absoarbe toată personalitatea lui 17. 

Atât Tönnies, cât şi Vierkandt au observat just că intensitatea şi calitatea legătu- 
rilor pe care le au oamenii laolaltă în colectivitate pot varia, fiind uneori mai strânse, 
mai organice, iar alteori mai labile, mai reflexive şi mai artificiale. Nu poate tăgădui 
nimeni că legăturile de rudenie sunt cele mai strânse şi în ele se vede mai bine 
acea voinţă a speţei, despre care vorbeşte Tönnies. Este în ele manifestarea unui 
consubstanţialism, care produce unitatea de gândire şi de simţire. In societatea 
primitivă se manifestă clar descendența comună şi de rudenie şi, o dată cu ea, se 
vede rolul pe care îl are vârsta. Primitivii cunosc clasele de vârstă, care corespund 
în acelaşi timp şi cu gradele de rudenie. Astfel, se ştie că unul dintre argumentele 
care s-au invocat în sprijinul ipotezei unei promiscuităţi originare printre oameni a 
fost nomenclatura rudeniei la triburile primitive. Morgan a observat sistemul de 
rudenie malaez şi din numirile rudelor a dedus că nu există o regulă a raporturilor 
dintre bărbaţi şi femei!“. După el, nomenclatura trebuie să indice filiaţia şi forma de 
căsătorie. În sistemul studiat de dânsul toate rudele din aceeaşi generaţie poartă 
acelaşi nume, cu alte cuvinte grupele de vârstă au un nume comun pentru toţi 
indivizii din ele. Astfel, în Hawai, un bărbat spune cumnatei sale soţie, iar moşul 
numeşte pe nepoţii săi copii. De aici a dedus Morgan că între cumnat şi cumnată 
trebuie să existe relaţii sexuale, copiii fiind în realitate nu nepoți, ci propriii săi fii. 
Eroarea comisă de Morgan provine din faptul că el a interpretat rău această 
nomenclatură. În clanul Dieri din Australia, un băiat numeşte appiri şi pe tatăl său 
şi pe moşii săi după tată, după cum desemnează cu acelaşi nume pe mama sa şi pe 
surorile ei. Aceste nume nu au alt rol decât de a face separaţia grupelor de rude 
după vârstă şi de a indica legătura care uneşte pe indivizi cu grupul de vârstă. 

Comunitatea de sânge, de rudenie, e cea mai durabilă, pentru că începând cu 
tipul de clan, ea continuă cu familia patriarhală mare bazată pe agnaţie, apoi cu 
familia paternală germană şi îşi păstrează o mare parte din puterea ei asupra indivi- 
dului chiar în familia conjugală din zilele noastre. Cât de puternic se simţea legat 
romanul de comunitatea familială din care făcea parte! Morţii familiei îl urmăreau 
şi el era datornic. Lemuria, descrise atât de frumos de Ovidiu (Fasti, V. 21), erau 
sărbătorile răscumpărării celor vii din familie faţă de Manii strămoşilor. Rudele nu 
ni le alegem, fără să vrem semănăm cu ele şi ne simţim legaţi de ele toată viaţa. 
Comunitatea aceasta are regulile ei de viaţă şi morala ei. De la exogamia din clanul 
nediferenţiat şi până la oroarea de incest din familia restrânsă, constatăm aceeaşi 
regulă morală în raporturile dintre membrii familiei. 

Un al doilea tip de comunitate este cea locală, care nu se mai întemeiază pe 
descendența comună, ci pe apropierea spaţială a oamenilor. Desigur că nu este vorba 
de un contact spaţial momentan sau accidental, ci de unul durabil, căci numai în 
asemenea condiţii se creează obiceiuri şi reguli comune de viaţă. Satul este o astfel 


13. A. Vierkandt, Gesellschafislehre. 
14. Lewis Morgan, Die Urgesellschaft. 

de comunitate tipică, în care legătura între oameni, pe lângă rudenie, este cea de 
spaţiu. Satul are interese comune şi uneori opuse altora din alte părţi. Toţi locuitorii 
lui sunt interesaţi la islazul sătesc, apoi ei au obiceiurile lor locale, sfatul lor etc. 
Orice întâmplare şi orice eveniment dintr-o familie sunt obiect de discuţie şi prilej 
de participare a satului întreg, căci aşa se desfăşoară viaţa socială pe porţiunea redusă 
ocupată de un sat. Nicăieri nu este mai dezvoltat împrumutul de obiecte casnice, de 
alimente etc. decât la sat şi mai ales între vecini. La oraş abia dacă se mai păstrează 
acest obicei la mahalale. Iată deci o altă formă de comunitate socială, cu viaţă destul 
de intensă şi variată. 

În sfârşit, Tönnies mai vorbeşte despre comunități spirituale, pe care R. Maunier 
le înlocuieşte cu grupele de activitate 15. în care introduce, în afară de confreriile de 
ordin monastic, de secte şi alte forme de grupări, cum ar fi casta şi clasa, corporaţia 
şi sindicatul profesional etc. Acestea sunt foarte asemănătoare comunităţilor de viaţă 
propriu-zise, au şi ele un conformism special şi o etică a lor, dar aici apar pe primul 
plan anumite scopuri proprii, legătura indivizilor nemaifiind organică şi aproape 
indisolubilă, ci având un caracter raţional. Comunitățile par a se fi dezvoltat mai 
mult în formele trecute ale societăţii, căci o dată cu evoluţia, comunitatea face 
impresia că dă înapoi încetul cu încetul, în locul solidarităţii necondiționate a 
oamenilor dintr-un grup apărând o solidaritate de interese, în care se vede destul de 
clar elementul individual şi în care domină alte forme de viaţă. Cu toate acestea, 
comunitatea nu dispare niciodată, dar ea nu mai absoarbe acum în totul diferitele 
forme de societate, fapt pentru care câmpul ei de activitate este mai redus decât în 
tipurile primitive de organizare socială. Societatea propriu-zisă (în sensul de totalitate 
de grupe sociale active, bazate pe interes şi scop) coexistă cu comunitatea, deoarece 
în toate formele evolutive ale ei se constată acest fapt. Cea mai puternică formă de 
comunitate spirituală este însă națiunea. 


Ce este națiunea? 


Dintre toate formele de comunităţi spirituale cunoscute, nici una nu stăpâneşte atât 
de mult sufletul omenesc ca națiunea. Ea trăieşte intens în conştiinţa fiecărui individ, 
imprimându-i adânc caracterele sale şi făcându-l să se resimtă toată viaţa şi oriunde 
ar fi el, căci în limba ca şi în judecata lui, în ştiinţa ca şi în creaţiile sale artistice se 
distinge uşor moştenirea naţională pe care a avut-o şi fondul spiritual al naţiunii sale. 

Natiunea este o comunitate într-o necontenită devenire, ea nu este ceva făcut o dată 
pentru totdeauna şi nu are vreo limită temporală sau nişte graniţe pe care fatal să nu 
le poată depăşi. Natura ei este un dinamism continuu. Dar ce se înţelege prin naţiune ? 

Problema aceasta are o situaţie specială în ştiinţa sociologică, deoarece ea nu 
este numai disputată şi înţeleasă din punct de vedere raţional, pur ştiinţific, ci este în 
acelaşi timp şi afectiv trăită. Din cauza aceasta, atunci când încercăm să-i descifrăm 
esenţa şi sensul, ne găsim în faţa unor numeroase şi variate concepţii, începând cu 
cele metafizice şi sfârşind cu cele sociologice. Totodată, trebuie să observăm că 
foarte mulţi gânditori s-au lăsat antrenați de sentimente, fireşti de altminteri, în 
discuţia acestei probleme şi au construit teorii bazate mai mult pe dorinţe sau pe 
sentimente decât pe realitate. 


15. R. Maunier, Essais sur les groupements sociaux, Paris, 1929. 


342 SOCIOLOGIE GENERALĂ 


În preajma anului 1830, în lupta pentru reforma parlamentară din Anglia, whigii 
susțineau că poporul nu este suficient reprezentat în camere, de aceea cereau o lărgire 
a drepturilor lui. La aceasta a răspuns Disraeli, făcând o deosebire foarte interesantă 
pentru noi, anume între popor şi națiune, şi afirmând că poporul este ceva natural, 
un fapt brut, pe când națiunea este o comunitate civilizată. Dar pentru a se ajunge la 
transformarea unei astfel de existente naturale în naţiune este nevoie de un timp mai 
îndelungat şi de o artă specială de educaţie, căci o naţiune se creează încet şi prin 
ajutorul unor influenţe şi factori foarte diferiţi. Distincția făcută de Disraeli între 
națiune şi popor, între două noţiuni care foarte adesea sunt confundate şi întrebuin- 
tate una în locul celeilalte, este foarte necesară şi binevenită pentru clarificarea 
ideilor cu care trebuie să opereze sociologia. 

Cuvântul acesta „popor”, în vorbirea de toate zilele, este înţeles în sensuri diferite, 
căci uneori el serveşte pentru a denumi păturile şi clasele inferioare dintr-un stat, în 
opoziţie cu cele superioare, alteori însă i se dă un înţeles oarecum antropologic, aşa 
cum se vede din concepţia lui Disraeli - căci poporul ar fi substratul sau baza 
naturală a culturii, în deosebire de naţiune, care apare ca un produs cultural. 
Sociologul german Bluntschli vede în „popor” o unitate juridică şi politică, pe care 
o defineşte ca „o comunitate unită şi organizată în stat” 16. Mai toate părerile 
gânditorilor moderni, cu excepţia lui Bluntschli, converg în a deosebi poporul de 
naţiune după criteriul formulat de Disraeli, considerând poporul ca o unitate de 
oameni înrudiţi prin limbă, sol comun şi împrejurări de viaţă şi bazându-se pe 
elemente instinctive, pe când națiunea apare ca o unitate care se realizează prin o 
voinţă morală conştientă. Un popor devine deci naţiune numai atunci când dobândeşte 
această conştiinţă unitară. Poporul reprezintă poate aceleaşi forme de manifestare ca 
şi națiunea, dar la el acestea nu sunt produse în mod conştient, ci involuntar şi 
instinctiv. Împrejurările vieţii pot dezvolta această conştiinţă în popor şi atunci el 
devine o naţiune, dobândind sentimentul şi ideea fiinţei sale proprii. La aceasta se 
poate ajunge în diferite moduri. Astfel, uneori dinastiile domnitoare au fost agentul 
care a ajutat transformarea unităţii naturale a oamenilor, a popoarelor în naţiuni. 
Dinastia Capeţienilor, de pildă, a avut în formarea naţiunii franceze un rol foarte 
important, după cum unitatea naţiunii italiene este strâns legată de casa de Savoia, 
Austria de Habsburgi şi Rusia de Romanovi. Şi cu toate acestea, nu suntem îndreptăţiţi 
să susţinem că națiunea în esenţa sa ar fi creaţia dinastiilor. 

Otto Bauer, ocupându-se de problema statului naţional, reduce toate interpre- 
tările şi explicaţiile care s-au dat ideii de naţiune la trei feluri de teorii, şi anume : 
1) teorii metafizice, care se prezintă sub forma materialismului naţional sau a spiri- 
tualismului naţional, 2) teorii psihologice, intelectualiste sau voluntariste, după cum 
pun greutatea pe elementul intelectual sau pe cel voluntar în procesul de formare a 
naţiunii, şi 3) feoria empirică a naţiunii, care nu face altceva decât enumeră 
elementele pe care le consideră esenţiale pentru o naţiune 17. 

Explicaţia metafizică a naţiunii vrea să lămurească această realitate atât de vie şi 
activă prin ajutorul unei entităţi misterioase, a cărei putere o afirmă, dar pe care nu 
o poate dovedi, de aceea adeseori ea se mulţumeşte numai cu formularea unor mituri. 
Desigur, iluziile şi miturile au putere, ele izbesc imaginaţia, trezesc din adâncurile 
sufletului credinţe mistice şi speranţe care mână pe oameni către acţiune. Câte fapte 


16. Bluntschli, Allgemeine Staatslehre, p. 97. 
17. Otto Bauer, Die Nationalitătenfrage und die Sozialdemokratie, in „Marx-Studien”, Wien, p. 172. 
A se vedea şi D. Gusti, Problema națiunii, Bucureşti, 1919. 

istorice mari şi câte mişcări sociale nu s-au produs datorită lor! Ele au însă mai 
mult o valoare practică şi politică decât valoare explicativă şi ştiinţifică. 

Concepţia metafizică a naţiunii, în forma ei materialistă, susţine existenţa unei 
substanţe materiale care are în sine puterea de a produce națiunea. Rasa ar fi această 
forţă, căci numai comunitatea de sânge poate produce unitatea de simţire şi de 
gândire. Rasa, după această teorie, produce „un echilibru durabil... al calităţilor 
morale şi al habitudinilor fizice, pe care un aport eterogen şi masiv ar risca să-l 
rupă” 18. Ea constituie „mediul asimilator ale cărui capacităţi de cristalizare nu trebuie 
surmenate”, ea este aceea care produce de-a lungul vremii tipul naţional. Aceeaşi 
concepţie o găsim astăzi la Rosenberg, Hildebrandt, Voegelin etc., care văd în 
„sânge” nişte posibilităţi de suflet. Este de la sine înţeles că fizionomia psihică a 
unei naţiuni nu este absolut şi complet detaşată de orice legături cu construcţia 
naturală, fizică a ei şi că vitalitatea influenţează foarte mult asupra caracterului, a 
posibilităţilor de manifestare şi de creaţie ale naţiunii. De aceea, conducătorii de 
popoare şi naţiuni trebuie să aibă o grijă deosebită pentru această vitalitate şi să 
urmărească întărirea „mediului cristalizator şi asimilator” al unei naţiuni, împie- 
dicând tot ceea ce ar putea-o face să scadă. Totuşi, nu se poate confunda națiunea cu 
rasa, deoarece realitatea ne arată mai întâi că nu există rase pure decât doar acolo 
unde nu există civilizaţie, la primitivii care nu comunică unii cu alţii. Fiecare naţiune 
civilizată constă dintr-un amestec multiplu de rase, fără ca prin aceasta să-şi piardă 
caracterul său propriu. Francezii, englezii, italienii, germanii etc. — toţi au mult, 
foarte mult sânge străin şi totuşi fiecare constituie o naţiune, având specificul şi 
natura ei proprie. Dar chestiunea poate fi privită şi din alt punct de vedere. În sânul 
aceleiaşi rase s-au născut naţiuni diferite, fiecare cu fizionomia sa specială şi cu 
aspiraţiile ei. Cum se poate explica acest lucru, dacă esenţială pentru o naţiune este 
comunitatea de sânge, rasa? Nu rezultă de aici că națiunea are alt temei şi altă 
esenţă ? Unitatea de sânge poate fi cel mult o bază etnică pe care se creează o naţiune. 

În afară de rasă, s-a afirmat ca un element absolut necesar pentru naşterea şi 
viaţa naţiunii teritoriul. Numai țiganii ar face excepţie, reprezentând o naţiune fără 
un teritoriu al ei. Dar despre acest popor Johannet crede că nici nu formează o 
naţiune propriu-zisă, pentru că ei n-au nici conştiinţă de unitatea lor, nici ierarhie, 
nici clase sociale, fiind mai prejos de populaţiile pretotemiste. Ei ar fi marginea 
naţiunii !?. Netăgăduit că fiecare naţiune, ca orice individ, ocupă un loc în spaţiu, 
trăieşte pe un teritoriu. Dar chiar dacă ea nu-l stăpâneşte şi nu exercită vreun fel de 
suveranitate asupra lui, nu se poate spune că ea încetează de a fi o naţiune. 

Citam mai înainte cazul Poloniei, după împărţirea ei istorică, şi arătam că națiunea 
poloneză a continuat să trăiască şi după ce dispăruse statul polonez, chiar când 
polonezii făceau parte din state diferite, nemaiformând un bloc unitar. Şi tot aşa, 
noi, românii, ne simţeam o naţiune unitară, deşi nu eram toţi adunaţi pe acelaşi 
teritoriu, atunci când fraţii noştri din provinciile istorice se aflau sub stăpâniri străine 
şi diferite. „Pământul este substratul, câmpul de luptă şi de muncă; omul dă sufletul”, 
zice Renan. „O naţiune e un principiu spiritual, rezultând din complicațiile profunde 
ale istoriei, o familie spirituală, nu un grup determinat de configuraţia solului” 2. 

În deosebire de materialismul naţional, teoria spiritualistă explică națiunea prin 
ajutorul unui factor de altă natură, şi anume prin admiterea unui spirit al națiunii 


18. R. Johannet, Le principe des nationalités, Paris, 1923, p. 382 
19. Idem, p. 385, nota 1. 
20. E. Renan, Qu 'est ce qu’une nation ? , 1882, p. 25. 

(Volksgeist sau Volksseele, despre care vorbesc germanii). Dar acesta este un concept 
metafizic, în forma în care a fost înfăţişat. Există într-adevăr o mentalitate sau o 
conştiinţă colectivă cu anumite caractere variate după naţiuni, aceasta însă nu e ceva 
gata, nu e un principiu iniţial, ci se formează treptat datorită unor împrejurări istorice 
şi a unor scopuri urmărite în comun. Conştiinţa socială şi naţională e în necontenită 
devenire şi se întăreşte sau slăbeşte o dată cu evenimentele, întotdeauna însă ea există. 

Teoria psihologică pune întreaga greutate pe elementele intelectuale şi volitive, 
care ar avea rolul fundamental în formarea unei naţiuni. Interesul, bineînţeles, 
comunitatea de interese, aceasta ar fi temeiul naţiunii. Între popoare, ca şi între 
indivizi, pot exista însă numeroase interese comune, fără ca ele să le poată contopi 
pe acestea într-o singură naţiune. „O uniune vamală nu este o patrie”, zice Renan cu 
drept cuvânt. Interesele pot determina coaliţii sau uniuni politice, dar nu pot produce 
naţiuni, decât doar dacă ele se transformă cu vremea în altfel de legături între oameni 
sau între grupe. Şi în cazul acesta aspectul lor psihologic capătă o altă formă. 

Dintre elementele spirituale, se susţine ca fiind fundamentale religia şi limba. Să 
cercetăm în mod obiectiv rolul lor în existenţa şi naşterea naţiunilor. Johannet 
atribuie religiei o importanţă chiar mai mare decât limbii, explicând solidaritatea 
dintre naţiune şi religie prin caracterul ei de permanenţă în viaţă. Într-adevăr, religia 
într-o societate este elementul care se schimbă cel mai puţin şi cel mai greu, fiind 
mereu identică cu sine însăşi, întocmai ca şi națiunea. De aceea, o religie profesată 
multă vreme de un grup naţional dobândeşte chiar caracter naţional 7. Aşa că religia 
şi națiunea apar ca fenomene unite mereu împreună, având un caracter constant şi 
permanent. Religia, bazându-se pe emoţii elementare din sufletul omului, izvorăşte 
din profunzimile psihicului omenesc, „unde se elaborează şi sentimentele naţionale” că 
În trecutul poporului nostru s-ar putea găsi o admirabilă exemplificare a acestei 
concepţii, căci religia şi limba au fost elementele care au păstrat ființa neamului 
românesc de-a lungul tuturor veacurilor şi timpurilor de restrişte. Primele noastre 
începuturi culturale au avut chiar caracter şi formă religioasă şi, în contra tuturor 
încercărilor de denaţionalizare, credinţa strămoşească a fost pavăza cea mai puternică. 
Acest lucru este foarte explicabil, deoarece faţă de toţi cotropitorii, religia noastră, 
care era alta decât a lor, constituia un element despărțitor, o graniţă spirituală între 
noi şi ei. De aceea, lupta pentru păstrarea religiei a fost în acelaşi timp şi o luptă 
naţională. Dar cercetând chiar diferitele tipuri de societăţi în mod evolutiv, constatăm 
că ele au coincis cu anumite tipuri de religie, care aveau şi ele un caracter naţional. 
Astfel, în clanul diferențiat şi în societatea organizată pe bază de cetate au dominat 
religia strămoşilor şi cultul morţilor, care alcătuiau de fapt o religie familială, după 
cum religia zeilor naţionali şi cultul eroilor, posedând o sferă mai mare de întindere, 
aveau un caracter naţional propriu-zis. 

Fiecare cetate din vechime avea zeii şi eroii săi, care îi dădeau ajutor în lupte şi 
în vremuri grele, cultul lor întărind şi exaltând patriotismul local. În vechiul drept 
grecesc exista şi un delict special, asebia, produs prin nerespectarea zeilor naţionali. 
Pe măsură însă ce tendinţa de integrare a cetăților în unităţi mai mari se accentuează, 
religia dobândeşte şi ea alt caracter. În locul mulţimii de religii, deosebite după 
cetăţi, încep să se afirme religiile cu caracter universalist. lar dintre acestea, 
creştinismul reprezintă prin excelenţă universalismul, căci el proclamă nu numai 
necesitatea credinţei într-un singur Dumnezeu al tuturor şi faţă de care toţi oamenii 

sunt egali, fiind fiii lui, fără deosebire de naţiune, ci şi o morală unitară, universală 
şi valabilă pentru toată lumea. Iudaismul avea caracter monoteist, dar nu se ridica 
până la universalism. Profeţii dinainte de Hristos, zice Spinoza, predicau religia ca 
o lege a patriei, care îşi trăgea forţa din pactul contractat de evrei cu Dumnezeu în 
timpul lui Moise, apostolii lui Hristos predică însă religia tuturor oamenilor, ca o 
lege universală, care îşi scoate puterea sa din pasiunea lui Hristos %. 

Creştinismul, în deosebire de formele celelalte de religie, consideră ca punct 
central problema destinului omenesc în genere, fără a mai deosebi oamenii şi naţiu- 
nile. Ideea mesianică, salvarea, apare ca un ideal mângâietor pentru toţi cei suferinzi 
şi oprimaţi, cărora le aduce speranţă în suflet. Evanghelia lui Luca şi cea a lui Matei 
exprimă credinţe şi adevăruri care se adresează tuturor. Religia şi morala milei, a 
binefacerii şi a iubirii largi de oameni, a iubirii infinite de aproapele trec peste 
deosebirile dintre oameni şi rase. lisus Hristos a simţit durerea tuturor. Anatole 
France caracterizează într-o frază lapidară răscumpărarea omenirii prin jertfa lui 
Hristos, spunând: „Ma croix est faite de toutes les souffrances des hommes, car je 
suis véritablement le Dieu des pauvres et des malheureux” 2. Astfel, religia creştină 
universalistă şi mesianică depăşeşte graniţele dintre naţiuni şi atunci ni se strecoară 
în suflet cel puţin o îndoială, dacă pe baza ei s-ar putea întemeia ideea de naţiune. 
Dar trecând peste formele istorice pe care le îmbracă religia în evoluţia sa, să 
cercetăm dacă nu cumva ideea de religie în sine nu cuprinde elemente care ar putea 
servi pentru formarea naţiunii şi justificarea ei. 

Johannet afirmă că religia izvorăşte din aceleaşi profunzimi sufleteşti în care-şi 
are originea şi sentimentul naţional. Da, desigur, trebuinţa de conservare a vieţii şi 
de perfecţionare a ei există în ambele sentimente, dar componentele lor sunt cu totul 
altele. Emoţia religioasă e un sentiment al misterului, care îngrozeşte şi care poate 
pătrunde în suflet ca „o undă calmă”, provocând linişte şi reculegere, ca „o stare de 
suflet fluidă”, sau poate produce şocuri şi convulsii demonice, o teribilă frică %5. Pe 
lângă acest element, emoția religioasă mai cuprinde pe acela de majestate, de 
prosternare în faţa misterului şi a Iraţionalului. Toate acestea sunt componentele 
psihologice ale emoţiei religioase, care este aceeaşi pretutindeni, în orice suflet de 
om, indiferent de națiunea căreia îi aparţine el, neavând deci nici o coloratură 
naţională. Dar religia nu se reduce numai la acest fond subiectiv al ei, ci cuprinde şi 
o serie de practici, un cult, care într-adevăr depinde de împrejurările sociale şi 
istorice şi care dobândeşte o formă naţională. În acest caz însă se pune întrebarea : 
cum se face că naţiunile care au aceeaşi religie şi aceeaşi formă de cult se deosebesc 
totuşi între ele ? În orientul Europei trăiesc naţiuni creştine ortodoxe, ca ruşii, sârbii, 
bulgarii, grecii şi noi, românii. De ce constituim fiecare o naţiune aparte, când avem 
aceeaşi religie ? Sau tot aşa, observăm că în sânul unei aceleiaşi naţiuni sunt membri 
cu religii deosebite, fără ca prin aceasta să se poată lega caracterul lor de naţiuni 
unitare. Franţa, Anglia, Germania sunt atinse în unitatea lor naţională pentru că fiii 
lor au forme de cult şi credinţe deosebite ? 

Trecând la analiza unui alt element, căruia i s-a atribuit rolul de factor formativ 
al naţiunii, limba, trebuie să recunoaştem că ea are o mare importanţă, căci limba 
este mijlocul prin care se creează o comunitate sufletească, o conştiinţă comună. 
Prin ea se exprimă bucuriile, durerile şi năzuinţele tuturor celor care trăiesc laolaltă. 


23. B. Spinoza, Tractatus theologico-politicus, cap. XII. 
24. Anatole France, Crainquebille, p. 247. 
25. R. Otto, Le sacré, Paris, 1928, p. 29. 

Fichte, în vestitele sale Reden an die deutsche Nation, spunea că geniul naţiunii 
germane e limba ei, pentru că germanii vorbesc o limbă vie, izvorâtă din forţele 
lăuntrice ale poporului. Triburile primitive, ca şi naţiunile civilizate, se deosebesc 
între ele în mod frapant prin limbă. Există totuşi naţiuni diferite care vorbesc aceeaşi 
limbă, de exemplu norvegienii şi danezii, americanii şi englezii, belgienii şi francezii, 
după cum în Elveţia, care astăzi constituie nu numai un stat, ci şi o naţiune, se 
vorbesc mai multe limbi. Dacă aşa stau lucrurile, atunci nici limba nu constituie un 
criteriu esenţial pentru determinarea ideii de naţiune. 

Toate acestea dovedesc că națiunea nu este un produs natural, legat de un anumit 
element, care ar avea o putere absolută şi fatală, ci ea se dezvoltă în mod treptat în 
urma împrejurărilor istorice prin care trece. E. Renan afirmă esenţa spirituală a 
naţiunii ca produs al vieţii istorice. El zice: „esenţa unei naţiuni constă în comu- 
nitatea multor lucruri pentru toţi indivizii şi în uitarea comună a altor lucruri. Nici 
un cetăţean francez nu ştie dacă e burgund, alan etc.” %. Pentru existenţa naţiunii se 
cer două condiţii fundamentale : 1) amintiri comune şi interese comune în trecut, 
2) consimţământ actual de a convieţui mai departe, „dorinţa de a trăi laolaltă, voinţa 
de a continua să pună în valoare patrimoniul indivizibil pe care l-au moştenit” 7. 
Prin urmare, gloria sau suferinţa comună din trecut, precum şi voinţa comună în 
prezent sau aspirații comune de viitor — acestea alcătuiesc o naţiune. Ea apare ca „o 
mare solidaritate constituită prin sentimentul sacrificiilor făcute şi prin acelea pe 
care e dispusă să le facă încă” 28 sau „un plebiscit de toate zilele”, manifestat în 
orice împrejurare. Tradițiile trecutului şi dorinţele viitorului sunt deci elementele cu 
adevărat active, care lucrează pentru naşterea şi conservarea unei naţiuni, toate celelalte 
fiind numai condiţii care înlesnesc acest proces. Națiunea ca atare e un produs 
cultural şi exprimă o comunicare de cultură, care se formează printr-o adaptare 
continuă a celor care trăiesc împreună, prin crearea de habitudini şi prin dezvoltarea 
conştiinţei că aparţin aceluiaşi grup, având morţii lor, de care se simt legaţi, trecutul 
comun care îi stăpâneşte şi care le indică drumul către viitor. Soarta istorică identică 
dă naştere unei adevărate contopiri sufleteşti a celor care trăiesc laolaltă. 

Unitatea de cultură modelează sufletul într-un anumit fel, îl face să vibreze în 
mod unitar şi creează astfel națiunea. De ce caută fiecare naţiune, în statele care au 
minorităţi, să-şi păstreze cu grijă cultura sa? Tocmai pentru că ea este factorul care 
formează sau distruge o naţiune. Națiunea este astfel nu numai o realitate, ci şi o 
idee morală, care impune tuturor celor care o formează datoria de a contribui să-i 
ridice valoarea, să-i înalțe prestigiul. 

Fiind o astfel de comunitate spirituală, națiunea are caracter mai durabil ca toate 
celelalte comunităţi de acest fel şi este instrumentul cel mai potrivit prin care se 
poate crea cultura umană, exprimând şi forţa spirituală şi caracterul specific al fiecărei 
mari grupe sociale. 


26. Renan, Ouest ce qu'une nation ?, p. 9. 
27. Idem, p. 26. 
28. Idem, p. 27. 


CAPITOLUL IV 


Structura şi evoluția societăţii 


Am arătat în această lucrare că elementul viu şi activ al societăţii, purtătorul 
fenomenelor sociale este individul, alături de instituţii. Viaţa socială este o totalitate 
de raporturi interindividuale, care se obiectivează şi se concretizează în instituţii. În 
timp ce indivizii se perindă în generaţii, repede, unul după altul, instituţiile au o 
durată lungă, reprezentând oarecum elementul de permanenţă în societate. Şi ele se 
schimbă, dar mult mai încet şi mai greu, încât durata lor depăşeşte mai întotdeauna 
viaţa unui individ şi a unei generaţii. 

Modul de ordonare şi de armonizare a instituţiilor fundamentale şi echilibrul lor 
constituie structura societăţii. Herbert Spencer a descris structura societăţii, aşa cum 
a înţeles-o dânsul, în conformitate cu concepţia sa organicistă, dar nu a explicat-o 
deloc şi nu a arătat modul cum se schimbă ea. Structura unei societăţi variază după 
epoci şi după instituţia fundamentală, care într-un anumit moment are rolul de 
ordonator şi armonizator al celorlalte instituţii. Aşa, de pildă, se zice că societatea 
are o structură capitalistă sau că în trecut a avut o structură feudală etc. Ce se înţelege 
prin aceasta? Caracterizarea structurii sociale întotdeauna se poate face după un 
punct de vedere, şi anume după fenomenul social care domină într-un timp dat şi 
care dă oarecum directive pentru toate celelalte fenomene, imprimându-le chiar şi o 
anumită înfăţişare. Astfel, atunci când toate instituţiile sociale, juridice, politice, 
morale gravitează în jurul formei de economie capitalistă, care dă nota dominantă 
întregii vieţi sociale, după cum altădată feudalitatea era elementul organizator al 
societăţii, se poate spune că societatea are o structură capitalistă sau a avut una 
feudală. Sau, tot aşa, se vorbeşte despre structura statului bolşevic sau a statului 
corporatist, înţelegându-se prin aceasta modurile de ordonare ale diferitelor instituţii, 
în raport cu comunismul şi dictatura proletariatului sau cu corporaţiile profesionale. 
De asemenea, se discută foarte des şi cu tot atâta îndreptăţire despre structura 
democratică sau antidemocratică a societăţii, avându-se în vedere de data aceasta alt 
criteriu de caracterizare a totului social, anume fenomenul politic, în raport cu care 
sunt privite toate celelalte fenomene sociale. Structura societăţii nu trebuie însă 
considerată ca ceva static, deoarece ea se transformă mereu. Elementele care o 
compun sunt totdeauna aceleaşi, dar forma ei se schimbă, pentru că raporturile dintre 
aceste elemente sunt variabile, de unde şi modul lor de ordonare şi armonizare poate 
fi întotdeauna altul. 

Într-adevăr, în viaţa socială, alături de interesele şi acţiunile convergente, există 
şi forţe divergente, ba chiar antagoniste, iar structura socială este cadrul înlăuntrul 
căruia are loc jocul acestor forţe, dar nu un cadru fix, ci mobil sau configuraţional, 
întrucât şi el depinde de raportul dintre forţele dinlăuntrul său. Am putea spune că 
în viaţa socială structura are rolul pe care-l au spaţiul şi timpul în alcătuirea 
experienţei, după concepţia kantiană, căci după cum acestea nu sunt numai nişte 

cadre pasive, ci au un rol activ în formarea cunoaşterii, tot aşa şi structura socială 
condiţionează activităţile societăţii, depinzând însă în acelaşi timp de ele. Înlăuntrul 
unei structuri existente se dezvoltă forţe care tind la modificarea ei şi care o pot 
schimba chiar. Instituţiile fundamentale, prin a căror ordonare se naşte structura 
socială, nu sunt deci întotdeauna în aceeaşi formă de echilibru şi nici nu poate fi 
vorba de un echilibru staționar, ci numai de unul mobil, pentru că aceste instituţii se 
schimbă, adaptându-se unor noi condiţii de viaţă. Care sunt acele elemente, acele 
instituţii fundamentale care formează structura socială ? 

Adolphe Coste a deosebit patru categorii de instituţii, care corespund aproape cu 
acelea pe care le admitem astăzi în genere. Şi ceea ce este foarte interesant, între 
acestea a stabilit el nu vreun raport de reducere cauzală, ci, din contra, un para- 
lelism |. Este o idee foarte interesantă, care contrastează în mod flagrant cu toate 
încercările făcute mai înainte de a se explica realitatea socială, fie numai prin 
fenomene psihologice, fie numai prin cele economice sau prin cele politice. Acest 
mod de a înţelege raporturile dintre elementele structurii sociale exprimă adevărul, 
pentru că indiferent de funcțiunea pe care o exercită fiecare dintre aceste instituţii, 
indiferent de dezvoltarea şi rolul pe care îl pot avea într-un anumit moment în viaţa 
socială, ele sunt egal de necesare societăţii. 

A. Coste a deosebit următoarele categorii de instituţii : 1) de ordin politic, 2) de 
ordin economic, 3) de ordin doctrinal (religie, morală, ştiinţă) şi 4) solidaritatea 
(forme diferite de asociere a indivizilor). Din această enumerare a lui Coste lipsesc 
instituţiile de natură juridică, pe care dânsul le înglobează în categoria fenomenelor 
politice. De fapt, toate aceste categorii îndeplinesc două feluri de funcțiuni, unele 
fiind absolut necesare pentru constituirea societăţii, iar altele pentru funcţionarea ei. 
Într-adevăr, nu se pot concepe naşterea şi constituirea societăţii fără fenomenul 
economic şi cel psihic, căci nevoia de hrană adună pe oameni laolaltă, precum şi 
conştiinţa comună de un astfel de scop şi de mijloacele de realizare a lui — acestea 
creează societatea. Dar nu este posibilă societatea omenească fără o ordine generală, 
fără reguli de drept care să stabilească limitele acţiunii individului şi să-i fixeze 
drepturile, precum nu poate exista societate fără o autoritate conducătoare, care să 
sancţioneze abaterile de la reguli şi să impună fiecăruia respectul legii. Dacă instituţiile 
psihologice şi cele economice au un rol constitutiv pentru societate, dreptul şi autoritatea 
politică au un rol normativ, regulativ. Dar una fără alta nu pot exista, toate sunt deci 
egal de necesare şi nu se pot reduce una la alta. Ele alcătuiesc structura socială şi 
numai prin echilibrul lor se poate conserva şi poate funcţiona o societate. 

Pentru exercitarea funcţiunilor sociale de tot felul, societatea şi-a creat organele 
sale, întocmai după cum în corpul omenesc există organe necesare pentru fiecare 
din funcțiunile sale. Înlăuntrul societăţii organele acestea au o înfăţişare diferită, o 
poziţie socială specială, după cum se integrează fiecare în structura societăţii şi după 
caracterul acestei structuri. Organele funcţionale cele mai evidente sunt clasele 
sociale. E adevărat că în ultimul timp ideea de clasă socială caută să fie altfel 
înţeleasă şi să i se atribuie alt rol decât acela pe care îl are. Noua orientare a gândirii 
şi politicii unor state înlocuieşte clasa socială prin profesiune, iar profesiunea, fiind 
considerată ca un serviciu social special, tinde să aibă cu totul altă poziţie în societate 
decât clasa socială. Structura socială adeseori a suferit transformări din cauza 
raporturilor dintre clasele sociale care s-au luptat între ele, fiecare urmărind să pună 
în valoare funcțiunea pe care o îndeplinea ea. De aceea, una dintre formele cele mai 


1. Adolphe Coste, L'experience des peuples et les prévisions qu’elle autorise, Paris, 1900. 

obişnuite şi mai necesare de echilibru social este echilibrul dintre clase. Grevele, 
luptele de stradă şi uneori chiar revoluţii sângeroase şi cu mare răsunet au fost 
cauzate de cele mai multe ori de forma raportului dintre clasele sociale. Nu este 
posibilă o structură stabilă a societăţii fără un echilibru stabil între aceste clase. 
Fără a fi partizanul concepţiei marxiste a luptei dintre clase, după cum se va vedea 
clar din paragraful următor, nu putem trece totuşi cu vederea faptul care există, lupta 
care se constată, dar căreia noi îi atribuim un alt sens şi alt scop decât cel din 
concepţia lui Marx. 

Dar mai întâi să vedem ce s-a înţeles şi ce trebuie să se înţeleagă prin clase 
sociale. 


Problema claselor sociale 


Problema claselor sociale a preocupat marea majoritate a sociologilor şi oamenilor 
politici, indiferent de atitudinea lor practică, deoarece toţi au constatat existenţa unor 
grupe sociale cu feluri deosebite de viaţă şi adeseori cu interese opuse înlăuntrul 
aceleiaşi societăţi. Aşa-numita problemă socială, pe care unii o consideră chiar drept 
obiectul ştiinţei sociologice, nu e altceva decât conflictul dintre capital şi muncă, 
dintre patron şi salariat, lupta necontenită dintre clase. 

Întotdeauna au existat deosebiri între oameni. Chiar în formele cele mai primitive 
de organizare socială, în clanurile nediferenţiate, sunt unii indivizi mai inteligenţi, 
mai bine înzestrați de la natură, cu vigoare fizică mai mare, care devin şefi în timp 
de război sau conducători şi judecători în timp de pace. În astfel de organizări nu 
avem însă de-a face cu clase sociale, deoarece nu există acolo încă mase compacte 
de oameni diferenţiaţi, cu interese şi drepturi deosebite, ci numai indivizi izolaţi, 
care se ridică deasupra celorlalţi şi li se impun. De îndată ce apare însă proprietatea 
individuală şi viaţa economică se dezvoltă, constatăm începutul formării claselor 
sociale. Cu cât societatea a evoluat şi s-a complicat, cu atât şi clasele au dobândit un 
rol din ce în ce mai mare, devenind chiar una dintre cele mai importante forţe în 
procesul social. De aceea problema aceasta s-a impus cercetătorilor, care au studiat-o 
din puncte de vedere variate. Astfel, conservatorii au căutat să întemeieze deosebirea 
dintre clase şi s-o justifice pe baza deosebirilor de valoare şi de funcţiune socială, pe 
când socialiştii, pornind de la idei umanitare ca aceea de egalitate şi fraternitate, au 
cerut ştergerea deosebirilor de clasă, iar comuniştii au ajuns, în ultima fază, la 
susţinerea necesităţii de a se răsturna actualele raporturi dintre clase, pentru ca până 
la urmă să se distrugă clasele. 

Printre numeroasele teorii asupra claselor sociale putem deosebi câteva tipice, 
fundamentale, şi anume: 1) o concepție naturalist-biologică a claselor, 2) o alta 
psihologică, 3) o teorie economică şi 4) alta sociologică. Vom analiza pe scurt aceste 
teorii, pentru a vedea cum s-a înţeles problema claselor sociale şi cum trebuie s-o 
înţelegem. 

Prima teorie încearcă să explice formarea claselor sociale prin ajutorul deosebirilor 
naturale, fizice sau psihice dintre oameni. Platon afirmă în Sfatul că oamenii sunt 
fraţi, dar că Dumnezeu a stabilit de la început deosebiri între dânşii, căci a pus în 
sufletul unora - al celor chemaţi să conducă — aur, în sufletul războinicilor argint, 
iar pentru agricultori şi ceilalţi au rezervat numai fier şi aramă. Clasele sociale le 
deosebeşte Platon după dispoziţiile spirituale ale oamenilor. Aristotel, vorbind despre 

sclavie, susţine că sunt popoare şi indivizi născuţi să fie sclavi, deoarece în sufletul 
lor ar exista ceva specific, care îi împiedică de a se ridica mai sus. Sclavia şi noblețea 
sunt deci stări naturale, determinate de însuşirile proprii ale psihicului oamenilor. 
Prin urmare, oamenii din clasele inferioare sunt men să poarte jugul toată viaţa 
lor, pentru că de la natură aceasta le-a fost sortit. Giddings vorbeşte despre clase de 
vitalitate, născute prin deosebirile naturale ale indivizilor şi transmise prin ereditate. 

Aceeaşi ideea o găsim la Otto Ammon, care explică întreaga ordine socială prin 
ideea de evoluţie naturală. El porneşte de la susţinerea că omul este, înainte de orice, 
o fiinţă naturală, cu dispoziţii psihice variabile de la individ la individ. Societatea 
trebuie privită, după acest sociolog, numai ca o treaptă a evoluţiei universale, 
condiţionată de legile naturii în genere şi în special de cele biologice, anume de 
reproducere şi ereditate °. La aceasta se adaugă apoi, ca nişte condiţii speciale, 
diferite împrejurări exterioare, educaţia, raporturile economice etc. Oamenii, deosebiți 
prin dispoziţiile naturale cu care vin pe lume, prin ereditate, formează clase sociale 
inegale între ele şi care nu pot avea aceeaşi valoare şi nici nu pot exercita aceleaşi 
funcțiuni. Fundamentul claselor este deci în natura omului. Şi cum natura nu poate 
fi nivelată în mod artificial, urmează că şi clasele sociale sunt ceva necesar. Ammon 
merge chiar mai departe, susţinând cu tărie nevoia unei separat) bine distincte dintre 
clase, deoarece viitorul unei societăţi depinde de păstrarea caracterelor nobile şi a 
dispoziţiilor psihice superioare. Clasele superioare sunt înzestrate cu toate însuşirile 
biologice nobile, pe când clasele de jos sunt cele mai slabe şi din punct de vedere 
vital. De aceea, între ele nu trebuie să existe putinţa de amestec. Societatea în care 
clasele se amestecă între ele prin căsătorie e sortită pierzării, pentru că prin panmixie 
rasa degenerează. Prin urmare, se impune o separație totată şi absolută a claselor. 
Educaţia, de asemenea, trebuie să difere după clase, căci numai cei care aparţin 
claselor superioare şi bogate au dispoziţia de a învăţa şi de a dobândi o cultură 
superioară, mintea lor fiind liberă şi corpul neobosit de munca fizică. „Munca aspră 
musculară şi activitatea superioară a spiritului se exclud reciproc în baza unei legi 
inexorabile a naturii”, spune Ammon î. Clasele apar astfel ca un rezultat al deose- 
birilor naturale dintre oameni şi nu pot fi schimbate prin decrete umane. „Ordinea 
socială a oamenilor se bazează pe diviziunea muncii şi pe inegalitatea indivizilor, 
care sunt întrebuintaţi după capacitatea lor la diferite lucrări” €. 

În al doilea rând, trebuie să cităm pe Gobineau, care, pentru a explica deosebirile 
şi luptele dintre clasele sociale, introduce ideea de rasă. Pentru acest sociolog, clasele 
sunt legate de rase, sunt produse ale acestora. În procesul politic şi social, rasa 
superioară coincide întotdeauna cu clasa superioară, de aceea în toate statele unde 
au avut loc lupte între populaţii de rase diferite, constatăm că aristocrația îşi are 
originea în rasa superioară, pe când clasele de jos au sânge inferior. La popoarele 
europene, clasele de sus sunt mai toate de origine indo-germană. 

Gumplowicz, care reprezintă aceeaşi concepţie naturalistă, explică formarea claselor 
sociale prin deosebirile naturale dintre rase şi prin forţă, prin violenţă. Clasele sunt, 
pentru acest sociolog, produsul războiului şi al cuceririi. În societăţile cu organizaţie 
tribală, unde starea de război e oarecum permanentă, tribul cel mai tare şi mai şiret 
supune alte triburi, iar în procesul de contopire cu populaţiile învinse şi cucerite, 
învingătorii devin rasa dominantă şi învinşii clasa inferioară. Clasa mijlocie este 


2. Otto Ammon, Die Gesellschafisordnung und ihre natürlichen Grundlagen, Jena, 1900, p. 3. 
3. Idem, p. 85. 
4. Idem, p. 136. 

neutrală, ea fiind un amestec al celor care cad dintre conducători şi al celor din 
clasa de jos, care se ridică. Procesul de formare a claselor pe această cale se vede la 
poporul roman, unde cuceritorii au constituit clasa conducătorilor, pe când locuitorii 
provinciilor cucerite au devenit socii, cives minuto jure sau chiar sclavi. 

Clasele sociale ar fi deci, după concepţia naturalistă, grupuri de oameni distincte, 
cu însuşiri şi drepturi sociale diferite pe baza deosebirilor naturale dintre ei. 

Dacă reflectăm puţin asupra acestei prime concepţii despre clasele sociale, 
constatăm că ea cuprinde unele observaţii juste, căci e adevărat că forţa, violenţa şi 
cucerirea au servit la început ca factori care au determinat formarea claselor sociale. 
Cei învinşi şi capturați în războaie deveneau sclavi, fără drepturi, executau toate 
muncile şi aveau alţi zei decât aceia ai tribului cuceritor, pe când învingătorii se 
îmbogăţeau, aveau toate drepturile şi onorurile. La romani, în principiu, proprie- 
tarilor din provinciile cucerite li se luau pământurile, ei deveneau simpli possessores, 
la discreţia statului, pe propriul lor pământ 7. Violenţa şi şiretenia au servit pentru 
formarea claselor. Prin expropriere violentă, cei slabi au fost goniţi de pe pământul 
lor şi au devenit muncitori în serviciul expropriatorilor. 

De asemenea prin şiretenie au fost înşelaţi şi furaţi oamenii simpli şi cinstiţi, a 
căror soartă a fost proletarizarea, decăderea din clasa şi drepturile lor. Dar forţa 
fizică, războiul, şiretenia au fost numai factori care au produs diferenţierea socială, 
nu au constituit însă clase sociale. Clasa e altceva decât o simplă deosebire naturală 
dintre oameni şi existenţa mai multor clase sociale nu se poate explica numai prin 
aceasta, căci sunt indivizi cu vigoare fizică şi bine înzestrați din punct de vedere 
spiritual care totuşi fac parte din clasele inferioare, după cum nu arareori se constată 
degenerarea în clasele nobile, superioare, care ar trebui, după această teorie, să fie 
în acelaşi timp şi clase de vitalitate. Chiar instituţia sclaviei dovedeşte acest lucru, 
căci dintre sclavi s-au recrutat nu arareori scriitori şi profesionişti de seamă. 

Sclavia, după cum se ştie, s-a dezvoltat şi a căpătat un rol de seamă în societăţile 
în care militarii aveau ascendență şi unde exista o organizaţie de luptă. În Grecia 
veche, de pildă, este sclavie în perioada homerică. Sclavii, proveniţi din prizonierii 
de război, puteau fi însă de rang egal cu stăpânii lor, deci nu inferiori faţă de dânşii, 
deşi în urma războiului ei ocupau o situaţie inferioară. Tot aşa, pirateria şi furtul de 
copii erau mijloace obişnuite pentru dobândirea de sclavi — şi negreşit că cei răpiți 
deveneau populaţia clasei de jos, deşi nu erau inferiori prin însuşirile lor specifice. 
Iată deci pentru ce susţinem că ceea ce produce şi constituie clasele sociale este 
altceva. Concepţia naturalistă a trecut repede peste un fapt de cea mai mare importanţă, 
pe care l-a neglijat, anume că deosebirile naturale nu coincid cu cele sociale €. 

Deosebirile de sex, vârstă şi forţă care există în cele mai primitive clanuri, ca şi 
în formele cele mai evoluate de societate nu constituie elemente esenţiale ale claselor 
sociale. Pe baza lor se pot produce deosebiri de ocupaţie şi chiar de drepturi, 
dar nu clase propriu-zise. E adevărat că în societăţile primitive adeseori femeia face 
muncile cele mai grele şi mai josnice, având o situaţie socială subordonată, după 
cum bătrânii au în genere privilegii, trăind chiar pe socoteala femeilor şi a bărbaţilor 
mai tineri (în multe triburi australiene poligamia este dreptul exclusiv al celor mai 
bătrâni). Deosebirea de vârstă şi sex creează însă grupe şi situaţii cu caracter aparent 
de clase, dar în genere aceste situaţii sunt determinate de idei religioase şi războinice 
şi nu constituie clasele sociale. Clasele nu sunt în nici un caz produsul naturii, adică 

nu au la baza lor însuşiri naturale ale indivizilor, care îi etajează şi îi grupează 
laolaltă, ci ele rezultă din evoluţia culturii omeneşti, din complicarea organizării 
sociale 7. De aceea, în constituirea lor intră alte elemente, şi anume împrejurări sociale, 
economice şi politice. 

O a doua concepţie e aceea care accentuează elementul psihologic-moral ca funda- 
ment al claselor. Schmoller, deşi nu neglijează nici aspectul economic al claselor 
sociale, totuşi dă prioritate factorului psihic. Acest economist defineşte clasele ca 
nişte grupe existente într-o societate organizată, în care predomină diviziunea muncii, 
excluzând orice legături de sânge, sex, rudenie etc. După dânsul, clasele se bazează 
„pe însuşiri şi condiţii de viaţă identice sau asemenea, pe o activitate profesională şi 
pe o muncă identice sau asemenea, pe avuţie identică sau asemenea, pe o participare 
identică sau asemenea la ordinea economică şi politică, pe rang şi pe interese de 
orice fel identice sau asemenea” ê, adăugând la aceste legături şi conştiinţa de această 
comunitate de interese. Prin urmare, după Schmoller, condiţiile necesare pentru 
formarea claselor sociale sunt: diviziunea muncii, identitatea de profesiune şi muncă 
şi conştiinţa de această identitate. 

În viaţa unui popor, zice Schmoller, se constată două tendinţe care necontenit se 
influenţează şi se limitează reciproc, dând naştere la două procese spirituale diferite 
şi uneori opuse între ele, şi anume: o tendință de unire spirituală cu întregul grup 
din care face parte un individ şi al doilea, tendința de alipire de un grup special mai 
restrâns, cu care el are o comunitate de interese proprii, deosebite şi nu arareori 
opuse chiar acelora ale altor grupe şi ale societăţii întregi. 

Clasele apar în modul acesta ca nişte părţi ale unui tot mai mare, care devine un 
ansamblu de grupuri sau de unităţi speciale. Oamenii se înţeleg mai bine şi se 
organizează mai temeinic atunci când sunt uniţi în cercuri mai înguste, de aceea toţi 
cei care au interese şi profesiuni asemănătoare se grupează laolaltă, având conştiinţa 
că ei se deosebesc de alte grupe cu interese şi profesiuni străine de ei. Prin urmare, 
clasele sociale sunt produse de interese, idei şi sentimente colective, care produc o 
conştiinţă proprie, conştiinţa de clasă, în baza căreia membrii luptă pentru apărarea 
intereselor speciale ale clasei lor. 

Cauzele formării claselor sociale trebuie căutate, după Schmoller, în procesul de 
diferenţiere socială şi, în special, în diviziunea muncii şi în deosebirea de profesiuni. 
Fiecare individ are anumite însuşiri speciale, care determină profesiunea şi munca 
sa şi care pot fi fixate şi chiar sporite prin ereditate. Aşa se explică faptul că locuitorii 
din Bretagne sunt marinari din tată în fiu. Ei se nasc cu dispoziţii pentru această 
profesiune şi sunt mai apți ca alţii pentru exercitarea ei. Problema claselor sociale 
trebuie privită, după Schmoller, sub două aspecte, nu numai ca un fenomen 
economic — şi anume: 1) din punct de vedere psihologico-moral şi 2) economico- 
-politic, deoarece clasa socială presupune „o anumită evoluţie psihico-morală, 
precum şi existenţa unor sentimente foarte puternice de legătură cu comunitatea, 
lipsa individualismului şi a piedicilor care se opun organizării” °. În concluzie, 
clasele corespund unor însuşiri şi profesiuni speciale, fiind bazate pe conştiinţa de 
interese comune. 

A. Bauer, ocupându-se de clase şi de rolul lor în viaţa socială, afirmă şi dânsul 
importanţa profesiunii pentru formarea tipurilor de grupe sau clase. Profesiunea dă 

fiecărui individ o caracteristică aparte. „Prin repetiţia acţiunilor în fiecare zi, timp 
de mai mulţi ani, ele produc habitudini care, schimbând în acelaşi sens naturile 
diferite la origine, le fac să realizeze un fel de tip comun, din punct de vedere fizic 
şi moral” ©. Se produce, prin exercitarea continuă a unei profesiuni, chiar o asemă- 
nare fizică, exterioară, căci „meseria modelează corpul după atitudinile ordinare ; 
ea redresează talia ofițerului şi curbează spinarea pietrarului, ea dă ţăranului culoare 
în obraji, mers greoi, sănătate robustă, pe când muncitorul din atelier e palid, slab, 
uşurel. Profesiunea modelează chiar şi fizionomia şi imprimă tuturor celor care 
aparţin aceluiaşi grup un aer de familie” H. Acelaşi lucru şi cu psihicul claselor sociale. 

Şi în această concepţie găsim unele idei care ni se par juste, acceptabile, căci, 
într-adevăr, clasa presupune o comunitate psihică şi o conştiinţă de interese comune. 
De asemenea, diviziunea muncii a avut un rol de seamă în formarea claselor sociale. 
Şi cu toate acestea, concepţia lui Schmoller nu explică în mod satisfăcător esenţa şi 
naşterea claselor. În primul rând, trebuie să relevăm că unitatea de profesiune nu 
este suficientă pentru a determina clasa socială, deoarece observând clasele sociale, 
constatăm că ele cuprind oameni cu profesiuni variate. Astfel, vorbim de o clasă 
muncitorească, în care totuşi avem de-a face cu lucrători cu ocupaţii şi meserii foarte 
diferite. Sindicatele din zilele noastre constituie grupări profesionale unitare, dar 
noi nu considerăm fiecare sindicat ca o clasă aparte ; or, după teoria lui Schmoller, 
unitatea de profesiune constituie esenţa clasei şi în acest caz ar trebui ca fiecare 
sindicat să fie considerat ca o clasă. Tot aşa, vorbim despre o clasă a funcţionarilor, 
în care intră profesorii, magistraţii, personalul administrativ al diferitelor instituţii 
de stat, militarii, deci profesiuni foarte diferite între ele, şi totuşi avem a face cu o 
singură clasă. De aceea, Karl Biicher consideră deosebirile dintre profesiuni nu ca 
o cauză a claselor sociale, ci ca un efect al diferenţelor dintre clase, deoarece o clasă 
monopolizează oarecum anumite profesiuni, celelalte neavând acces la ele. Apoi 
aceste profesiuni s-au continuat din generaţie în generaţie, devenind profesiuni de clasă. 

În al doilea rând, Schmoller susţine că anumite însuşiri spirituale sunt legate de 
fiecare profesiune şi formă de muncă şi că acestea sunt fixate sau sporite prin 
ereditate. E adevărat că prin exerciţiu şi obişnuinţă, profesiunile ajung să producă 
diferențieri între oameni, împrimându-le nu numai anumite caractere psihice, ci chiar 
şi o înfăţişare exterioară specială. De asemenea, nu se poate tăgădui că se moştenesc 
dispoziţii fizice şi spirituale pentru o anumită profesiune. Astfel, copiii de orăşeni 
care au părinţi sau predecesori intelectuali asimilează mai uşor cunoştinţe noi decât 
copiii de ţărani. Este o uşurinţă oarecum organică. Dar acesta nu e un adevăr absolut, 
căci adeseori ne găsim în faţa unor fapte care ne arată tocmai contrariul. Multe 
talente care s-au manifestat cu vigoare în diferite domenii ale culturii nu au avut 
ereditate de la strămoşi în direcţia profesiunii lor, ba chiar din contra, unii din 
strămoşii acestora au fost degeneraţi. 

A treia concepţie asupra claselor sociale este cea pur economică. K. Biicher 
combate concepţia lui Schmoller, susţinând că nu deosebirea de profesiune produce 
clasele sociale, ci diferența de avere şi venit. Aceasta este, după dânsul, cauza princi- 
pală a diviziunii muncii şi a profesiunilor. La greci şi la romani, ca şi la germanii 
din Evul mediu, pretutindeni clasele au apărut mai întâi ca nişte clase de avere şi 
abia mai târziu au devenit clase profesionale, căci orice om îşi alege profesiunea 
după venitul pe care îl are şi după mijloacele care îi stau la îndemână. De aceea, cei 

care au avere îşi rezervă locurile cele mai bune şi mai rentabile, pe când un copil de 
muncitor sărac rămâne în genere tot muncitor, pentru că nu are avere şi nu se poate 
pregăti pentru o altă carieră. Profesiunile care cer avere pentru începere sau pentru 
învăţare sunt oarecum interzise celor săraci. „Mult trâmbiţata libertate în alegerea 
profesiunii are loc numai în limite foarte înguste” !?. Clasa profesională a părinţilor 
determină în genere şi pe aceea a copilului, dar nu pentru că se moştenesc anumite 
dispoziţii profesionale, ci pentru că lipsa de mijloace materiale constrânge pe copil 
să adopte meseria tatălui său. 

Chiar rangul social al unei clase deja bine stabilite poate creşte o dată cu averea. 
Iată, de exemplu, comercianții din bogatele cetăţi italiene din secolul al XVI-lea, 
care au dobândit o importanţă covârşitoare în stat şi au exercitat toate puterile pe 
măsură ce averea lor a sporit. Şi tot aşa, în societatea de după războiul mondial se 
constată marea importanţă pe care a căpătat-o întreprinzătorul şi omul de afaceri. 
După Biicher, clasele profesionale sunt în realitate clase de avere, iar formarea 
claselor sociale în genere depinde de deosebirea de avere dintre oameni. 

Bücher recunoaşte că profesiunile produc, prin exerciţiu şi obişnuinţă, „o 
oarecare diferenţiere a oamenilor care li se dedică” 7. căci profesiunea imprimă 
individului uneori chiar un caracter exterior. Dar nu profesiunea formează clasa 
socială, ci acelaşi fel de viaţă, aceeaşi concepţie, aceeaşi situaţie economică, toate 
acestea produc un fel de grupe profesionale cu o mentalitate specifică. În genere, 
clasele profesionale sunt şi clase de avere şi de venit. 

Concepţia economică a claselor accentuează ca factor fundamental repartiția 
proprietăţii, inegalitatea de posesiune a bunurilor. Lorenz v. Stein este teoreticianul 
cel mai reprezentativ, dintre cei mai vechi, care susţine cu tărie că diferenţa de 
proprietate produce clasele sociale. După dânsul, prin clasă socială trebuie să 
înţelegem „totalitatea celor care au o situaţie socială identică în baza unei situaţii 
economice identice” !*. 

Impărțirea drepturilor şi a funcţiunilor în societate şi diferenţierea întregului fel 
de viaţă se face pornindu-se de la deosebirile de avere. Ordinea claselor sociale 
depinde deci de procesul economic. Mai întâi avem a face cu clase economice, clase 
de avere, care devin apoi clase sociale prin dobândirea de drepturi şi de funcțiuni 
speciale. În societăţile primitive nu există clase, pentru că lipseşte proprietatea 
individuală şi ca atare nu sunt deosebiri de avere. În o a doua fază socială, 
proprietatea este egal repartizată între toţi oamenii, încât deşi există proprietate 
individuală, totuşi nu se constată deosebiri economice importante. In sfârşit, zice 
L. v. Stein, în faza a treia, când societatea e complet dezvoltată şi complicată, apar 
clasele sociale. Principiul care determină evoluţia socială este creşterea averii, 
interesul social nefiind altceva decât tendinţa de a dobândi bunuri cât mai mari. 

Clasele se pot deosebi, în concepţia lui L. v. Stein, după două criterii, şi anume ` 
unul cantitativ şi altul calitativ, adică după mărimea averii şi după factorul prin care 
se dobândeşte averea. Din primul punct de vedere se disting trei clase: 1) clasa 
celor care nu au cât le trebuie pentru satisfacerea trebuinţelor lor, 2) clasa celor care 
au destul şi 3) cei care au mai mult decât e necesar pentru trebuinţele lor. După al 
doilea criteriu se deosebesc două clase fundamentale : clasa celor care au materia 
de lucru şi clasa proletarilor, care au numai forţa de lucru, sau, cu alte cuvinte, 
capitalişti şi muncitori. 

Aceste deosebiri economice atrag după ele şi deosebiri spirituale, căci ele produc 
acea conştiinţă a omogenităţii tuturor celor care sunt în aceeaşi stare economică — o 
conştiinţă şi o onoare de clasă. 

Cel mai mare reprezentant al concepţiei economice a claselor sociale este însă 
Karl Marx. El nu a expus nicăieri în mod unitar şi complet teoria clasei, căci în 
opera sa fundamentală Das Kapital, vol. III, partea II, abia este schiţat începutul 
capitolului 52, unde vorbeşte despre clase sociale. După ce arată care sunt clasele 
sociale — deosebind salariaţii, care au forţa de muncă, capitaliştii şi rentierii —, apoi 
tendinţa constantă din procesul economic modern de a transforma orice muncă în 
muncă salariată şi orice mijloc de producţie în capital, deci tendinţa de a se separa 
complet capitalul de muncă, Marx pune problema ` cum se formează o clasă socială. 
Continuă apoi analizând un răspuns foarte uşor şi comod, care vine imediat în mintea 
oricui, anume ` clasele se formează după izvoarele lor de venituri, de câştig. Această 
soluţie nu-l mulţumeşte însă pe Marx, deoarece în acest caz diferitele profesiuni, cu 
surse de venituri variate, ar forma clase speciale şi astfel doctorii şi funcţionarii ar 
apărea ca două clase deosebite. Dar manuscrisul nu mai continuă, aşa că problema 
rămâne numai începută, fără a fi discutată mai pe larg în acel capitol. Pentru completare 
trebuie să ne adresăm la alte lucrări şi, în special, la Das kommunistische Manifest, 
Das Elend der Philosophie şi Einleitung zur Kritik der politischen Oekonomie !5. 
Din această cauză întâmpinăm oarecare greutăţi, pentru că Marx a întrebuințat 
cuvântul clasă în mai multe înţelesuri. Astfel, în 78-en Brumaire, vorbind despre 
ţăranii francezi, spune că ei formează o clasă pentru că trăiesc în anumite condiţii 
economice, care deosebesc tranşant modul lor de viaţă, interesele şi cultura lor de 
acelea ale altor straturi ale populaţiei. Iar în Germania în 1848, Marx înţelege prin 
clasă o colectivitate de familii legate aşa de strâns prin idei, interese şi tradiţii, 
încât apare ca o adevărată persoană cu o conştiinţă proprie. 

În genere însă, clasa socială este, pentru Marx, un fenomen istoric, empiric, nu 
o formă oarecum apriorică absolut necesară a vieţii sociale. Ea s-a născut din 
anumite cauze istorice, care se pot găsi uşor studiindu-se viaţa economică a societăţii, 
felul ei de producţie şi modul de repartiție al bunurilor, dar această distribuţie e 
rezultatul sistemului capitalist de producţie. 

Pentru L. v. Stein şi pentru Bücher, averea e baza şi originea diferenţierii claselor 
sociale, pentru Marx însă, felul de producție şi de apropriere determină clasele, care 
apar astfel ca rezultate ale procesului de producţie. Clasa cuprinde, prin urmare, pe 
toţi cei care aparţin aceleiaşi activităţi economice, ea presupune deci o identitate de 
poziție în raportul de producție. Nu diferenţa de avere sau venit, nici identitatea de 
profesiune, ci felul de activitate economică şi poziţia înlăuntrul unor raporturi 
economice determină clasa socială. Marx, când vorbeşte despre cei care au şi despre 
cei care n-au, nu înţelege prin aceasta „bogat” şi „sărac”, ci cu aceşti termeni el 
vrea să arate pe cei care posedă mijloace de producţie şi pe cei care nu au decât 
forţa lor de muncă. Clasele sociale sunt produse ale evoluţiei economice, ele s-au 
născut din anumite forme economice. Indiferent de mărimea averii şi de cantitatea 
venitului, indivizii cu poziţie identică în procesul de producţie formează o clasă. 
Pentru Marx, micul fabricant, care are 10-20 de lucrători, este tot industriaş, ca şi 
cel care are în serviciul său mii de lucrători, iar muncitorul cu oarecare stare, 
proprietar de casă şi grădină, cu venit mai mare decât un mic fabricant, cizmar, de 
exemplu, aparţine tot clasei lucrătorilor, pentru că patronul e patron şi se bucură de 

plusvaloare, pe când lucrătorul rămâne totdeauna înglobat în acelaşi sistem, nefiind 
plătit mai mult decât forţa sa de lucru. În Das Kapital, Marx susţine că, abstracţie 
făcând de profesiune, toţi cei care sunt exploataţi prin plusvaloare aparţin proletaria- 
tului, indiferent dacă sunt profesori, secretari sau servitori. Diferenţierea economică 
de producţie şi distribuţie nu e de ajuns pentru naşterea claselor sociale, ci e nevoie 
de încă un element, anume de o conștiință de clasă, de conştiinţa de interesele 
comune grupului de oameni şi de identitatea poziţiei în procesul de producţie. 
Această conştiinţă face clasele să se deosebească unele de altele şi să-şi devină chiar 
ostile în raporturile lor. 

În societatea burgheză, Marx deosebeşte trei clase principale : proprietarii, care 
au renta pământului, capitaliştii, care întrebuinţează forţa de muncă a altora pentru 
a se bucura de profit şi, în al treilea rând, lucrătorii, care vând pentru salariu forţa 
lor de muncă. Dar Marx nu s-a oprit la o clasificare definitivă şi absolută a claselor 
sociale, deoarece între acestea trei el admite şi alte diferite subclase şi clase secun- 
dare. Astfel, proprietarii pot fi mari şi mici, după cum capitaliştii pot fi financiari, 
mari industriaşi, mari comercianţi etc. Un individ poate aparţine chiar mai multor 
clase, de exemplu un meseriaş de la ţară poate fi şi mic agricultor şi comerciant !6. 
Deoarece clasele sunt o categorie istorică, urmează că ele nu rămân fixate o dată 
pentru totdeauna, ci se modifică necontenit, iar modificarea lor constituie procesul 
de evoluţie socială. 

Un alt reprezentant de seamă al concepţiei economice a claselor sociale este 
W. Sombart, care şi-a modificat unele din părerile sale iniţiale, având o interesantă 
evoluţie în gândirea sa socială şi ale cărui concluzii sunt extrem de interesante. După 
el, clasele sunt, ca şi stările, grupe mai mari formate înlăuntrul unei societăţi şi 
cuprinzând mai multe profesiuni. Clasele nu se nasc în mod natural într-o societate, 
adică nu sunt un produs fatal al evoluţiei, ci ele sunt künstlich gemacht, căci nu 
izvorăsc din o convietuire obişnuită”, într-o societate naturală, ci sunt constituite 
prin intervenţia unei convingeri făcute în mod conştient şi raţional despre o legătură 
şi o unitate a indivizilor, sub presiunea unor interese sau nevoi. Prin urmare, 
coeziunea membrilor unei clase e impusă oarecum din afară, prin intermediul unui 
fenomen de conştiinţă. În stări, zice Sombart, avem de-a face cu comunităţi organice, 
bazate pe rudenie de sânge, pe când în clase indivizii sunt elemente oarecum 
mecanice, grupate laolaltă în virtutea unor interese economice. Deşi membrii unei 
clase au profesiuni diferite, totuşi ei formează o clasă, pentru că toţi au acelaşi interes 
faţă de un anumit sistem economic 15. Clasa este ceva oarecum negativ şi destructiv, 
deoarece ea urmăreşte interesele sale proprii în primul rând, de aceea ea este 
exclusivistă şi se luptă cu alte clase. Sombart consideră clasele sociale ca un produs 
modern, în antichitate nefiind decât începuturi de clasă. Ele apar propriu-zis în 
istoria nouă a Europei, o dată cu capitalismul şi sunt copiii lui legitimi "°. Paralel cu 
sistemele economice, deosebeşte Sombart patru clase sociale, care au apărut în mod 
treptat, evolutiv, şi anume: aristocrația feudală, mica burghezie, burghezia mare 
propriu-zisă şi proletariatul. Aceşti sociologi şi economişti citați mai sus reprezintă 
esenţa teoriei economice a claselor sociale. 

Concepţia economică a clasei sociale are o foarte mare parte de adevăr, căci 
desigur averea şi interesul economic au jucat un rol de seamă în procesul de 


16. K. Marx, Das Elend der Philosophie ; Die Klassenkämpfe in Frankreich ; Anti-Diihring. 
17. W. Sombart, Der moderne Kapitalismus, Bd. II, 2, p. 1093. 

18. Idem, p. 1094 

19. Ibidem. 

diferenţiere a claselor şi în determinarea ierarhică a funcţiunilor lor. Dar ea e o 
concepţie unilaterală, pentru că priveşte clasele numai ca factori economici, nu şi ca 
organe ale vieţii sociale în genere. Şi apoi, ea dă o însemnătate deosebită producţiei, 
neacceptând deloc celelalte elemente şi raporturi, care îşi au importanţa lor pentru 
determinarea claselor sociale. Prin aceasta, concepţia economică este însă consec- 
ventă cu sine însăşi, cumulând toate meritele, dar şi toate defectele economismului, 
care, în explicarea societăţii şi a mecanismului său, reduce toate fenomenele şi 
formele sociale la categoria economică. În explicarea genezei claselor, factorul 
economic a avut desigur un rol important, dar nu el singur a creat clasele şi nu 
constituie decât unul dintre elementele esenţiale ale clasei. De aceea, trebuie să 
încercăm a găsi o altă explicare a claselor sociale, fără a pierde din vedere viaţa 
socială în întregimea ei, căci prin totalitatea ei trebuie să explicăm şi apariţia claselor. 
Deci este nevoie să adoptăm o atitudine pur sociologică. Din acest punct de vedere, 
clasa socială este o grupare de oameni bazată pe interese şi funcțiuni sociale identice. 
Procesul care explică formarea claselor este diviziunea muncii, nu însă numai în 
sensul de muncă economică, ci de activitate socială în genere. Clasele sociale, privite 
prin această prismă, apar ca nişte organizații de oameni în vederea exercitării unor 
anumite funcțiuni sociale. În al doilea rând, funcțiunea socială nu trebuie identificată 
cu profesiunea, nici cu munca de producţie, căci nu e vorba numai de viaţa 
economică, ci de toată activitatea socială. Unii indivizi, datorită culturii şi priceperii 
lor, au rolul de conducători, alţii se preocupă de producţie, alţii de apărarea socie- 
tăţii etc. Societatea trăieşte astfel ca un adevărat organism, iar clasele sociale apar 
ca nişte organe, care au roluri diferite, toate funcțiunile depinzând însă una de alta, 
fiind egal de necesare şi influenţându-se reciproc. Toți indivizii care exercită aceeaşi 
funcţiune alcătuiesc o clasă. Pentru Durkheim şi şcoala sa, clasele sociale sunt 
rezultatul diviziunii funcţiunilor, care se complică de îndată ce societatea organizată 
în forme politice se diferenţiază. Dacă pentru Sombart clasele sunt produsul timpu- 
rilor moderne, pentru şcoala sociologică ele sunt foarte vechi şi inerente procesului 
de evoluţie socială. 

Netăgăduit că acest mod de înţelegere şi explicare a claselor sociale este cel mai 
just, căci nu se poate concepe clasa socială decât legată de ideea de funcţiune şi nu 
poate fi înţeleasă decât ca organ de realizare a unei anumite funcțiuni. De aceea, 
între clase nu este numai o diferenţă de avere sau de profesiune, ci mai cu seamă 
deosebire de viaţă, de apreciere socială şi mai ales de funcţiune. Dar concepţia 
sociologică nu a arătat destul de clar originea claselor, care au existat în oarecare 
măsură chiar înaintea procesului de diviziune a muncii, şi nici nu a arătat cum se 
formează ele. 

După această expunere sumară a diferitelor teorii asupra claselor sociale, să ne 
oprim puţin asupra ideii de clasă, pentru a arăta cum înţelegem noi esenţa claselor 
şi formarea lor. 

În genere, întrebuințăm cuvântul „clasă” pentru a denumi o grupă de oameni, 
care se deosebesc de alţii prin anumite caractere comune numai lor. În acest sens 
general, vorbim despre clasa oamenilor cul, a analfabeţilor etc. Esenţa unei clase 
poate fi căutată în anumite momente subiective şi oarecum individuale, care unesc 
într-un grup o sumă de oameni, sau în caractere obiective %. Din primul punct de 
vedere, clasele ne apar ca nişte moduri de viaţă şi situaţii diferite ale indivizilor, 
căci aceleaşi condiţii de viaţă creează o comunitate de interese, de sentimente şi de 

atitudine faţă de societate. Se poate chiar ca aceia care au aceeaşi situaţie şi acelaşi 
rang să aibă şi aceeaşi profesiune, dar acest fapt nu este absolut indispensabil. Clasele 
au însă manierele lor şi, de cele mai multe ori, un limbaj specific, membrii unei 
clase se căsătoresc între ei, lor le repugnă alianţa cu clase inferioare, au relaţii între 
dânşii, se vizitează reciproc etc. Pentru cei care aparţin aceleiaşi clase, există repre- 
zentări şi noţiuni comune, acelaşi mod de a simţi şi de a gândi, care îi face totdeauna 
să privească lucrurile numai prin prisma clasei lor. Aşa-numitele prejudecăţi de clasă 
sunt în realitate expresia spiritului şi a mentalităţii clasei şi au o adâncă motivare 
psihologică. Această mentalitate se modifică o dată cu evoluţia clasei, de aceea uşor 
se poate deosebi aristocrația nouă, creaţia prefacerilor revoluţionare, care îşi trădează 
originea prin o mentalitate mai apropiată de burghezie şi democraţie, în comparaţie 
cu vechea aristocrație exclusivistă, mândră şi absolut tradiționalistă. M. Proust, în 
Les Guermantes, pune faţă în faţă nobilimea franceză dinaintea imperiului şi cea 
creată de imperiu, evidențiind deosebirea lor de mentalitate, de atitudine şi chiar a 
modului de viaţă. 

Clasele sociale presupun o situație comună, raporturi şi condiții de viață identice 
sau asemănătoare. Ca să existe o clasă, trebuie neapărat ca membrii ei să aibă 
anumite reprezentări colective şi o conştiinţă de clasă. Prin urmare, postulatul 
psihologic fundamental al claselor este conştiinţa, adică posibilitatea de a recunoaşte 
la ce nivel social se găsesc ele, de a-şi da seama de drepturile, de avantajele cuvenite 
diferitelor niveluri de viaţă şi de ierarhia socială”, cu alte cuvinte să fie conştiente 
de situaţia lor şi de caracterele care le deosebesc de alte clase. Bogăția ajută la 
transformarea claselor, dar ea nu creează propriu-zis şi singură clase, căci e nevoie 
de o mentalitate, de o conştiinţă comună. E. Goblot recunoaşte acest lucru, susţinând 
că „nici clasele, nici subclasele nu coincid cu grade de avere, deoarece există 
burghezi săraci care rămân burghezi, cu toată sărăcia lor, după cum există bogaţi în 
clasele populare care pot fi foarte bogaţi, fără a deveni burghezi” 2. De asemenea, 
clasele precedă profesiunea, fiindcă înainte chiar de a-şi alege o profesiune, individul 
aparţine deja unei clase prin familie, prin educaţia şi prin cultura pe care a primit-o %. 
Clasele reprezintă deci niveluri de viață socială, create prin situaţie, condiții de 
viaţă şi interese asemănătoare Sau identice. 

Pe lângă elementele enunțate mai sus, clasa cuprinde însă în sine şi un alt element 
fundamental, cu o nuanţă specială de individualism sau, mai exact, de particularism, 
deoarece fiecare clasă are interese proprii ale sale, deosebite şi chiar opuse acelora 
ale altor clase, iar în raport cu totul social ele apar ca nişte grupări de apărare, care 
vor să-şi realizeze interesele şi aspiraţiile. Clasele reprezintă astfel indivizii în mare 
Şi au, ca şi ei, momente în care intră în conflict cu societatea. Interesele particulare 
ale unei clase îi dau un caracter oarecum individualist, ceea ce a făcut pe unii 
sociologi să deprecieze clasele sociale în comparaţie cu stările. Astfel, Othmar Spann 
consideră clasa numai ca o sumă de indivizi cu aceeaşi situaţie economică, ca o 
grupare cu interese egoiste şi individuale, care nu vrea să recunoască societatea ca o 
realitate de sine stătătoare şi mai presus de individ, pe când starea ar fi un organ al 
societăţii, un membru subordonat al totalităţii spirituale 7. Sombart face aceeaşi 
deosebire, susţinând că stările sunt grupări mai mari, bazate pe comunitatea de viaţă, 


21. M. Halbwachs, La classe ouvrière et les niveaux de vie, Paris, 1913, Introduction. 

22. Edmond Goblot, La barrière et le niveau, Paris, 1926, p. 19. 

23. Idem, p. 45. 

încorporate în mod organic în societate, membre ale unui organism mai mare, ceva 
viu, în timp ce clasele ar avea un caracter mecanic şi individualist”. Tot aşa, 
Albrecht afirmă unitatea organică a stărilor cu totul social, considerând clasele 
numai ca uniuni în interesul personal şi egoist al indivizilor 7%. 

În realitate, deosebirea aceasta care se face între stări şi clase ni se pare foarte 
şubredă, deoarece stările sunt şi ele tot nişte grupe sociale ierarhice, bazate însă pe 
privilegii fixate pe cale juridică, căci indivizii din vechile stări erau grupaţi după 
naştere şi aveau drepturi exclusive. Fundamentul stărilor e de natură juridico-politică, 
ele reprezintă un fel de monopol al puterii în favoarea stărilor superioare şi o aservire 
absolută a celor inferioare. Dar, în afară de aceasta, şi în stări avem de-a face cu 
interese individuale ale unor grupări deosebite, ba chiar elementul individual este 
mai accentuat în stări decât în clasele sociale, căci vechile stări erau închise întocmai 
ca şi castele, neputând fi vorba de o ascensiune a celor de jos în stările superioare. 

Clasele nu trebuie concepute numai din punct de vedere individualist sau 
particularist, căci ele nu au fiinţă în afară de totul social şi în absolută opoziţie cu 
dânsul, ci ele exercită şi reprezintă funcțiuni sociale, ele sunt grupări de indivizi cu 
interese şi condiţii de viaţă asemănătoare, îndeplinind aceeaşi funcţiune. Dacă însă 
la clasele sociale se vede mai clar caracterul particularist, aceasta se explică prin 
faptul că ele reprezintă azi forma cea mai avansată de diferenţiere socială şi de 
dezvoltare a personalităţii umane, când solidaritatea socială nu mai este oarbă şi 
mecanică şi nici constrângătoare în mod inconştient, ci e organică, conştientă şi 
oarecum consimţită, bazată pe dependenţa reciprocă dintre funcțiuni şi dintre 
indivizi. Ceea ce este exact din interpretarea individualistă e faptul că nu se poate 
concepe clasa fără elementul interesului propriu şi deosebitor al grupului. 

Clasele sunt diferite, au trebuinţe variate, pe care nu şi le satisfac la fel, de unde 
toată varietatea de aspecte a societăţii. 

În genere, clasele sunt neegale, ele prezintă totdeauna o ierarhie, deşi activitatea 
lor este egal de necesară pentru societate. Clasele sunt astfel niveluri de viaţă, care 
au între ele oarecare „bariere”, căci dacă indivizii dinlăuntrul aceleiaşi clase sunt 
cam egali, între clase sunt însă deosebiri mari. O clasă e, cum zice Goblot, tot aşa 
de demarcată faţă de celelalte ca şi o castă indiană, numai cât barierele se pot trece 
fără a dispărea, sunt bariere mobile 2”. Neegalitatea aceasta provine dintr-o dublă 
judecată de valoare, şi anume: din valorificarea bunurilor şi funcţiunilor sociale şi 
din aprecierea gradului până la care se pot ridica membrii unei clase în satisfacerea 
trebuinţelor şi în consideraţia socială. După valoarea care se atribuie funcţiunii 
sociale pe care o exercită o clasă şi după nivelul ei de viaţă, se face deosebire între 
clase superioare şi clase inferioare şi se stabilesc raporturi de supra- şi subordonare. 
Valorile sociale nu au fost întotdeauna aceleaşi, ci au evoluat, de aceea şi consideraţia 
diferitelor clase sociale a variat. Astfel, în societatea veche, constituită pe baza 
religiei, clasa preoţilor era cea mai apreciată, ea poseda cel mai înalt grad de con- 
sideraţie şi avea cele mai multe drepturi, pentru că preoţii erau cei mai potriviţi 
reprezentanţi ai valorii religioase. 

Clasele aveau atunci un caracter oarecum spiritual. Mai târziu însă, puterea 
politică a devenit bunul suprem şi atunci apropierea sau depărtarea claselor de viaţa 
politică a determinat valoarea lor. 

În genere, o clasă socială va avea o valoare mai mare şi un nivel cu atât mai 
ridicat, cu cât „membrii săi vor participa mai mult la viaţa colectivă” % La neegali- 
tatea de funcţiune şi de valoare a claselor se adaugă în urmă şi deosebirile de avere, 
care sporesc diferenţele dintre ele. Prin urmare, clasele apar într-o ordine oarecare 
şi prezintă o ierarhie de funcțiuni şi valori. Înlăuntrul aceleiaşi clase indivizii sunt 
însă cam egali. Se constată acest lucru mai ales la clasele inferioare, unde varietatea 
de profesiune e mult mai mică şi diferenţele de avere nu sunt mari. Din funcțiunea 
unitară pe care o îndeplinesc membrii unei clase şi din comunitatea de interese se 
naşte şi acea asemănare spirituală, despre care am vorbit mai înainte, un anumit fel 
de a gândi, o anumită concepţie despre viaţă şi o atitudine hotărîtă în politica socială. 
Uşor poate fi recunoscută clasa căreia aparţine un individ, după mentalitatea şi după 
limbajul pe care îl întrebuinţează, după felul său de conduită, ba chiar aspectul fizic 
al oamenilor pare că se modifică sub influenţa clasei sociale. 

Cum apar clasele sociale ? 

Din datele etnografice pe care le avem până acum, se poate constata lesne că în 
societăţile primitive indivizii sunt foarte asemănători, iar din punct de vedere social 
strâns legaţi între dânşii şi fără diferenţe sociale. Triburile însă sunt duşmane unele 
faţă de altele. „Cu cât e mai strânsă sinteza în interiorul tribului, cu atât mai netă 
este antiteza faţă de străini” %. De altminteri, e fapt cert că orice grup social, cu cât 
e mai conştient de valoarea sa, cu atât e mai înclinat să o exagereze în comparaţie cu 
aceea a altor grupe şi să deprecieze orice calitate sau însuşire superioară a altora, 
luând uneori chiar o atitudine ostilă în contra unor astfel de grupe şi organizări 
sociale. E un antagonism firesc al valorilor. De îndată ce începe să se dezvolte 
personalitatea omenească, se petrece în grupul social un proces de diferenţiere, de 
diviziune şi de specializare a funcţiunilor, iar produsul acestei diferențieri sociale 
sunt clasele. Primele diferențieri s-au făcut pe bază spirituală şi au produs stări 
religioase şi juridice, care mai târziu au devenit clase sociale propriu-zise, în special 
atunci când ele au avut şi un rol economic. Diferenţierea originară de funcțiuni, 
apariţia preotului şi a judecătorului în clanul primitiv, s-a accentuat o dată cu 
împrejurările politice şi atunci s-a născut nobilimea războinică, o clasă aparte, pe 
lângă aceea a preoţilor. Totuşi, în societăţile primitive nu avem încă de-a face cu 
clase, pentru că masa mare a poporului nu are conştiinţa unor interese deosebite de 
acelea ale preoţilor, judecătorilor sau războinicilor. Când însă aceste funcțiuni sunt 
legate cu interese economice şi au consecinţe economice (când conducătorii militari, 
preoţii etc. îşi arogă privilegii, îşi sporesc averea şi tind să exploateze mulţimea), 
atunci ele dau naştere claselor sociale propriu-zise %. Prin urmare, din moment ce 
diviziunea de funcțiuni sociale e întovărăşită şi de deosebiri economice, apar 
adevăratele clase sociale. Nu ne preocupăm aici de mijloacele prin care s-au provocat 
deosebirile economice, acestea pot fi furtul, violenţa, darul etc. 

În concluzie deci, clasele sociale cuprind în esenţa lor un element individualizator, 
anume interesul economic, special pentru fiecare şi adesea contrar aceluia al altor 
clase. Ele reprezintă însă în acelaşi timp şi funcțiuni diferenţiate ale totului social, 
cu o valoare, o ierarhie şi un nivel de viaţă diferite. Din cele expuse se vede că 
apariţia claselor este legată de procesul de diferenţiere socială şi de viaţa economică, 
în special de formarea proprietăţii individuale. Dar ele îmbină, în acelaşi timp, 

procesul de diferenţiere cu acela de integrare, căci membrii care exercită aceeaşi 
funcţiune, care se deosebesc de alţii, se adună laolaltă şi, în baza situaţiei lor economice 
şi a intereselor comune, formează clasa socială. 

Câte clase sociale există în societate în genere ? În trecut, economiştii au susținut 
adesea existenţa a două clase sociale, având drept criteriu de diviziune calitatea 
muncii şi rolul ei pentru producţia economică. De exemplu, Say deosebeşte o clasă 
formată din indivizi care trăiesc din produsul propriei lor munci şi o a doua clasă de 
oameni, care trăiesc din munca altora. Alţii admit trei clase, arătând modul lor de 
evoluţie din societăţile primitive şi până astăzi. Astfel, în societăţile primitive se 
diferenţiază, în primul rând, clerul şi nobilimea războinică, constituind pătura sau 
clasa superioară, apoi oamenii liberi, care formează clasa mijlocie, şi sclavii, stratul 
cel mai de jos. În Evul mediu există o organizare mai complicată de clase, căci 
atunci se disting, pe de o parte, clerul, nobilimea şi mai târziu patriciatul urban, 
care reprezintă clasa conducătoare, apoi burghezii (ţăranii liberi, cei semiliberi şi 
meseriaşii din oraşe) formează a doua clasă, iar şerbii şi proletariatul oraşelor clasa 
a treia. În timpurile noi: burghezia capitalistă, clasa superioară, micii burghezi 
(ţăranii care au pământ, meseriaşii şi comercianții mici), clasa mijlocie, iar proleta- 
riatul, clasa de jos. 

Indiscutabil că aceste trei clase reprezintă funcțiuni sociale diferite, sisteme 
economice şi niveluri de viaţă variate. Ele există în orice societate, iar problema cea 
mare, care preocupă pe toţi conducătorii, e aceea a continuității sociale şi a legăturii 
dintre ele. În special la noi în ţară se impune atenţiei tuturor problema creării unei 
clase mijlocii româneşti, care să facă posibil procesul de ascensiune din clasa 
ţărănească în clasa conducătoare. Naţionalizarea oraşelor şi participarea elementelor 
destoinice de jos la conducere se va face efectiv prin intermediul acestei clase româ- 
neşti de mijloc. 

Care este raportul dintre clase ? 

Între clasele sociale pot fi, după împrejurări, raporturi diferite, şi anume: de 
colaborare, de dependenţă, de indiferenţă sau de luptă. Cel mai frecvent raport şi 
cel care izbeşte mai mult e acela de luptă. E de la sine înţeles că dacă orice clasă 
cuprinde în esenţa ei un element individualizator, clasele se vor ciocni între ele, căci 
fiecare urmăreşte interesele sale proprii şi tinde să-şi valorifice funcțiunea, 
dobândind prin aceasta şi drepturi noi şi ajungând la un nivel social mai înalt. Lupta 
este chiar una dintre formele de manifestare ale clasei şi din luptele istorice ale 
claselor ne dăm seama de existenţa lor. Lupta de clasă este un fapt care nu poate fi 
tăgăduit, oricum am aprecia-o noi. De aceea, mulţi sociologi fac din această luptă 
factorul cel mai important al evoluţiei istorice. Jean Paul Marat, ocupându-se de 
Revoluţia franceză, o consideră drept o luptă între clasele existente, şi anume între 
noblețea de curte şi feudali, clerul superior, burghezie şi popor. Mai întâi burghezia 
a vrut să scuture jugul nobilimii feudale şi aceasta a dus la „adunarea naţională”, în 
care burghezia a dobândit puterea, luând în mâinile sale marile administrații ale 
statului. Apoi burghezia comercială s-a impus din ce în ce mai mult, iar în 1793 
poporul însuşi a intrat mai activ în acţiune pentru valorificarea sa proprie. Tot 
intervalul de la 1789 până la 1804, frământat de diferite revoluţii, ar fi numai o 
serie de lupte de clasă. Robespierre însuşi susţinea că până la revoluţie statul a servit 
clasei guvernanţilor, contra căreia s-a luptat mereu proletariatul. Thierry, Mignet, 
Guizot, Linguet au admis acest punct de vedere °. Mai accentuat e formulat acest 

principiu al luptei de clasă de L. v. Stein, care afirmă hotărât că între clasele superioare 
şi cele inferioare este o luptă necontenită. Opoziția economică dintre ele devine o 
adevărată opoziţie socială, căci lupta dintre clase are ca obiectiv nu numai averea, ci 
şi predominarea în societate. Lupta dintre clase are mai întâi o formă individuală, e 
lupta lucrătorului contra patronului său, apoi această luptă creşte şi se generalizează 
prin formarea conştiinţei de clasă, care se întăreşte şi devine din ce în ce mai clară. 
Pauperismul contribuie la întărirea ideii de clasă şi, mai ales, la formarea clasei 
proletare. Gânditorul L. v. Stein recunoaşte necesitatea claselor sociale şi nu poate 
tăgădui lupta de clasă ca un fenomen social-istoric general. În lucrarea sa Sozialismus 
und Kommunismus des heutigen Frankreichs, scrisă cu 6 ani înaintea Manifestului 
comunist al lui Marx, v. Stein vorbeşte despre rolul şi forţa proletariatului, pe care îl 
defineşte ca o clasă compusă din oameni care n-au nici cultura, nici proprietatea ca 
bază a valorii lor în viaţa socială şi care totuşi se simt chemaţi să nu rămână absolut 
lipsiţi de acele bunuri care dau personalităţii cea mai mare valoare "7. Iar în 
Gesellschajislehre adaugă că proletarii sunt în stare să-şi dea seama că raţiunea 
situaţiei lor sociale subordonate e în mizeria lor economică. 

Marx este însă acela care face din lupta de clasă motorul întregii evoluţii istorice. 
În exilul lui la Paris, Marx s-a ocupat îndeaproape de luptele dintre partide şi de 
mişcările sociale din Franţa. A studiat atunci de aproape pe Thierry, Guizot, Leroux, 
Bouchez, s-a ocupat cu mişcările saint-simoniste şi fourieriste şi a cules material 
pentru teoria sa despre lupta de clasă, care formează centrul concepţiei sale. Sombart 
susţine chiar că întregul edificiu construit de Marx serveşte numai pentru a pune în 
valoare principiul luptei dintre clase "7. 

Schmoller crede că Marx a ajuns la concepţia luptei de clasă din cauza urii sale 
contra burgheziei. În lucrarea sa Die soziale Frage, afirmă că Marx a fost un fanatic 
al urii şi un pesimist şi de aceea a formulat ideea luptei neîmpăcate, pe viaţă şi 
moarte, dintre clase. După Sombart, teoria luptei claselor sociale este expresia unei 
pătimaşe voințe politice, prin care Marx voia să ridice proletariatul la rolul de 
conducător politic. 

Statul este, după Marx, o organizaţie politică, o instituţie de predominare cu o 
conducere politică centrală şi cu un teritoriu bine determinat. Dacă în societate — 
Marx face clar deosebire între stat şi societate - oamenii sunt legaţi laolaltă prin 
activitatea lor economică, din care rezultă şi relaţii spirituale, în stat legătura dintre 
ei este pur politică. Toţi sunt supuşi aceleiaşi autorităţi. Statul e o organizare a forţei, 
independent de voinţele individuale, el se bazează pe clase, căci de îndată ce clasa 
superioară şi puternică din tribul primitiv a luat puterea şi a exercitat autoritatea faţă 
de clasele de jos, s-a născut statul. Deosebirile interne dintre clase au constituit deci 
baza pe care s-a construit statul. Marx, analizând diferitele faze evolutive ale 
statului : forma antică, cea medievală şi cea modernă, a ajuns la concluzia că statul 
şi-a schimbat forma o dată cu evoluţia economică, dar întotdeauna el a rămas în 
esenţa sa acelaşi: stat de clasă. Statul, care avea la început rolul de a ţine în frâu 
clasele de jos, de a toci chiar opoziţiile dintre clase produse prin procesul economic, 
foarte repede a devenit un instrument de stăpânire în mâinile unei clase, un mijloc 
de oprimare şi de exploatare a clasei muncitoare. În antichitate, autoritatea politică 
o aveau posesorii de sclavi, deci statul se confunda cu această clasă, în Evul mediu 
statul era organul de stăpânire a feudalilor asupra şerbilor şi ţăranilor legaţi de 

pământ, iar azi el e instrumentul prin care capitaliştii exploatează pe lucrători. Sub 
toate formele, statul apare, după Marx, ca organizaţia clasei dominante, ca expresia 
principiului individualist şi egoist, iar toate schimbările politice pe care le înregis- 
trează istoria sunt datorate evoluţiei economice şi luptei dintre clase. În Manifestul 
comunist, Marx spune ` „istoria întregii societăţi de până acum este istoria luptelor 
de clasă” %, a luptei dintre exploatatori şi exploataţi, dintre stăpânitori şi stăpâniţi. 
Aşa a fost lupta dintre patricieni şi plebei, aşa e azi cea dintre burghezi şi proletari. 

Dar nu trebuie să se creadă că întotdeauna lupta a fost la fel, pentru că nici 
clasele nu au fost identice, iar mijloacele de luptă au variat. Niciodată însă lupta nu 
a fost atât de acută ca în statul modern reprezentativ, zice Marx, pentru că acum 
proletariatul s-a dezvoltat şi a devenit conştient de sine, a devenit revoluţionar. Astăzi, 
burghezia, prin comerţul mondial, prin centralizarea mijloacelor de producţie în 
mâinile câtorva, în fabrici mari şi monopoluri, creează o producţie maşinistă 
extraordinară, distruge pe micul industriaş şi îl sileşte să devină lucrător în fabrică, 
deoarece produsele sale cer mai mult timp pentru fabricaţie şi sunt mai scumpe decât 
cele ale fabricii. El nu poate rezista concurenţei maşinilor. Lucrătorii devin însă din 
ce în ce mai conştienţi de starea lor şi de faptul că prin munca lor se produce mult 
mai mult decât salariul pe care îl primesc: aceasta îi face să se organizeze pentru 
luptă, pentru a-şi apăra interesele. 

Lupta lor nu e pur economică, ci are şi un caracter politic, deoarece ei vor să 
schimbe, o dată cu modul de producţie, şi autoritatea care îi oprimă şi să înlăture 
diferenţa de drepturi şi de situaţie socială care există acum între diferitele clase. 
Marx recunoaşte deci că lupta de clasă este o luptă nu numai economică, ci şi 
politică. Se dă astăzi o luptă între capitalişti şi salariaţi, căci salariatul vrea cât mai 
puţin timp de lucru şi salariu cât mai mare, ceea ce nu convine patronilor. Idealul 
care tinde să se realizeze prin luptă este ştergerea deosebirilor dintre clase, înlătu- 
rarea situaţiei de opresor şi oprimat. Pentru aceasta e nevoie ca proletariatul să devină 
clasă dominantă, e nevoie de o dictatură proletară temporară, când lucrătorii trebuie 
să aibă puterea politică în mâinile lor, dar să nu o întrebuinţeze în interesul lor 
personal. Ei trebuie să desființeze proprietatea privată a mijloacelor de producţie şi 
să schimbe vechile raporturi de producţie şi distribuţie, or prin aceasta ei distrug 
înseşi condiţiile de existenţă ale claselor sociale. Prin dispariţia claselor sociale va 
înceta orice luptă şi se va realiza o formă nouă şi definitivă de societate, fără clase. 
Dacă predecesorii lui Marx afirmau existenţa unei lupte de clasă relative şi blânde 
în societate, Marx o absolutizează, o ridică la rangul de concepţie filosofică asupra 
societăţii şi face din ea singurul motor al întregii societăţi. 

În ceea ce priveşte tactica acestei lupte, Marx şi Engels au fost exclusivişti, 
cerând înlăturarea oricărui compromis şi a oricărei concesii din partea proletaria- 
tului. Pentru dânşii, lupta de clasă impune o politică internaţională, căci interesul de 
clasă leagă laolaltă pe toţi lucrătorii, trecând peste orice sentiment şi idee naţională. 
Ura de clasă şi lupta au fost reluate mai în urmă şi transformate în dogme şi în o 
adevărată mitologie de către sindicalism. 

Oricum ar privi cineva lupta de clasă, cu simpatie sau cu repulsie, ea nu poate fi 
totuşi tăgăduită, deoarece istoria ne arată existenţa ei necontenită. La vechii greci, chiar 
în epoca miceniană, se constată un fel de diviziune în clase cu interese opuse, iar între 
1000 şi 700 î. Hr. îmbogățirea nobililor aduce din ce în ce mai mult căderea ţăranilor. În 
secolului al VII-lea î. Hr. stau faţă în faţă, ca două clase opuse, bogaţii şi săracii, 

aristocrații feudali şi capitaliştii în opoziţie cu ţăranii şerbi, meseriaşii şi negustorii. 
Miletul şi Megara sunt teatrul unui adevărat război civil. Luptele de clasă fac necesară 
apariţia reformatorilor sociali 35. În Corint, Periander ia pâmânt de la aristocrați şi-l 
dă ţăranilor, în Atena Solon şterge datoriile ţăranilor, interzice sclavia pentru datorie 
şi stabileşte egalitate de drept între sate şi oraşe. Epoca de la anul 500 la 463 e o epocă 
de echilibru între clasele sociale din cetăţile greceşti. Dar de la 400 până la căderea 
definitivă sub romani sunt necontenite lupte de clasă. Acelaşi lucru îl arată şi istoria 
romanilor, căci şi aici, încă din timpurile cele mai vechi, stau faţă în faţă două clase 
sociale, patricienii şi plebeii, care se luptă pentru drepturi şi situaţii sociale. 

Politica imperialistă de cucerire a vechii Rome a avut urmări şi asupra vieţii 
economice, căci prin extinderea ei în afară de Italia, a dat precădere comerţului faţă 
de economia agrară şi astfel patricienii, care erau mari proprietari de pământ, de 
turme şi de sclavi au devenit comercianţi şi capitalişti financiari. Ei au profitat de 
situaţie şi şi-au sporit latifundiile, pe care le cultivau cu sclavi şi cu plebei sărăciţi. 
În timpul regalității nu era încă o luptă de clasă propriu-zisă, dar mai târziu, cu cât 
opresiunea patriciană creştea şi plebeii cădeau mai jos, devenind din ce în ce mai 
dependenţi de patrician, s-au născut adevărate lupte de clasă. Plebeii au căpătat prin 
luptă acces la funcțiuni, au putut deveni preoţi, li s-a dat connubium, pe lângă alte 
avantaje economice. Aceasta până la anul 287. De îndată ce Roma a devenit mare 
putere, situaţia economică s-a schimbat şi clasele sociale s-au prefăcut, căci în locul 
economiei naturale-agrare a apărut economia monetară şi speculaţia şi, o dată cu 
aceasta, opoziţia între munca liberă şi cea neliberă, între capital şi muncă. Între anii 
134-30 î. Hr. sunt în Roma mari lupte de clasă, răscoale sângeroase, care bântuie tot 
Imperiul roman. De aici toate reformele care se fac "7. Nu insistăm mai mult asupra 
acestora, căci nu e în intenţia noastră de a face aici istoria luptelor de clasă. Trecând 
peste Evul mediu, în care se pregătesc elementele claselor noi şi când lupta e în 
stare latentă, constatăm încă din secolul al XIV-lea în oraşele din Flandra începutul 
formării unui proletariat care luptă contra corporațiilor capitaliste. Acelaşi lucru în 
oraşele italiene. La sfârşitul secolului al XV-lea şi în secolul al XVI-lea au loc în 
Germania răscoalele ţărăneşti contra feudalilor clerici şi laici. După aceasta, 
Revoluţia franceză, mişcarea chartistă, care toate reprezintă în forme diferite lupte 
de clasă. În gradul cel mai mare de dezvoltare apare însă lupta de clasă în timpurile 
noi, când capitalismul s-a dezvoltat în forma sa industrială şi când lupta de clasă a 
dobândit cea mai mare intensitate. Dacă avem totuşi impresia că lupta de clasă nu 
este ceva vechi, aceasta se datorează faptului că acum clasele sunt mai bine conturate 
şi au conştiinţă de interesele lor proprii, de aceea şi lupta de apărare a intereselor 
lor e mai îndârjită. Astăzi clasele au uneori chiar organe de apărare a intereselor lor 
în partidele politice. E adevărat că partidul politic nu se poate confunda cu clasa, 
deşi e legat şi dânsul de interese economice, reprezentând adesea diferite clase şi 
programul său servind de multe ori unor anumite clase, totuşi partidul politic e 
altceva decât clasa socială. Partidul politic are o ideologie generală, un anumit mod 
de a înţelege statul şi de aceea trebuie să se ridice mai presus de interesele momen- 
tane ale unei grupe sociale, ţintind mereu către viaţa totului social, pe care trebuie 
să-l servească mai înainte de orice. 

Teoria luptei de clasă se bazează deci pe ideea că toate acţiunile social-istorice 
au la bază interesul, că fenomenele istorice sunt realizate de mase organizate în 

forma de clasă,iar clasa dominantă e aceea care posedă mai multe şanse de câştig şi 
mai multe instrumente de muncă din punct de vedere economic. Puterea e în funcţie 
de capital *. Sombart, care combate astăzi lupta de clasă, recunoaşte totuşi că există un 
interes de clasă şi că acesta a căpătat un rol din ce în ce mai mare în viaţa socială, 
ba chiar admite că din diferenţa de interese faţă de sistemul economic rezultă şi o 
oarecare opoziţie a lor 38. Dar Sombart găseşte acum cuvinte destul de tari pentru a 
combate lupta de clasă, considerând-o ca o primejdie pentru societate. E adevărat că 
Marx, vorbind despre lupta de clasă, a dat o excesivă importanţă proletariatului şi a 
privit întreaga societate prin prisma intereselor numai ale acestei clase. De asemenea, 
e just că programul marxist a înscris ca punct de realizare ura şi lupta de clasă, care 
pot deveni periculoase pentru stat, împiedicând viaţa paşnică şi solidară. Dacă însă 
lupta de clasă e un fapt constant, rămâne să vedem numai cum trebuie înţeleasă şi ce 
rol are ea în mecanismul social, căci ea nu poate fi interpretată numai prin prisma 
marxismului. 

Din punct de vedere psihologic considerată, lupta de clasă poate să apară ca o 
reacțiune izvorâtă din anumite sentimente ale oamenilor, în special din revolta în 
contra nedreptăţii şi a privilegiilor. În trecut lupta de clasă nu a fost aşa de acută, 
pentru că şi condiţiile sociale în care s-a dezvoltat personalitatea omenească o făceau 
mai blândă şi uneori chiar imposibilă. Într-adevăr, lupta de clasă presupune, din 
punct de vedere psihologic, un resentiment ` or, e ştiut că resentimentul presupune o 
oarecare egalitate socială formală, care nu exclude însă diferenţele reale de putere, 
de avere şi de cultură. Sclavul, care se simte şi se ştie sclav, nu se revoltă contra 
stăpânului său când acesta îl biciuieşte "7. Tot aşa, în organizarea socială pe bază de 
caste religioase sau de stări, indivizii se resemnează, dar într-o societate cu tendinţe 
democratice, cu egalitate formală, resentimentul în contra acelora care au puterea 
reală şi averea, în contra acelora care distrug egalitatea formală are un teren foarte 
propriu de dezvoltare. 

Din punct de vedere politic, lupta de clasă e tot o reacțiune, anume actualmente 
în contra burgheziei, care şi ea s-a ridicat prin luptă contra nobilimii şi clerului. 

Lupta de clasă nu trebuie considerată însă ca un principiu absolut de evoluţie, 
căci ea nu este singura forţă socială, ci e numai una dintre forţe, deci un principiu 
relativ. Lupta de clasă e un mijloc şi nu un ideal, o funcțiune socială cu valoare 
subordonată faţă de interesele generale ale societăţii. Ea reprezintă, pentru fiecare 
clasă, „o solidaritate antitetică de interese” H. În al doilea rând, deşi lupta aceasta 
izvorăşte dintr-o contradicţie de interese economice, totuşi ea nu are un caracter pur 
economic, ci se extinde şi în alte domenii. Puterea economică dă unei clase tendinţa 
de dominare şi de acaparare a drepturilor şi autorităţii politice, de aceea lupta de 
clasă trece din domeniul economic în cel juridic şi politic, devenind o luptă pentru 
punerea în valoare a funcţiunii sociale pe care o exercită clasa şi pentru cucerirea 
de drepturi politice, o luptă pentru ascensiunea către un alt nivel de viaţă socială şi 
politică. Clasele sociale se reînnoiesc şi se prefac prin luptă, căci unele se distrug şi 
altele apar sau se ridică. Aşa s-a ridicat după Revoluţia franceză burghezia, care a 
luat locul nobilimii. 

Dar clasele nu sunt într-o necontenită luptă, ci în viaţa socială avem de-a face cu 
o alternanță între luptă şi armonie. Din lupta lor se naşte o altă formă juridică şi 


37. W. Sombart, Die Idee des Klassenkampfs. Theorie des Klassenkampfs. Verhandlungen des Vereins 
für Sozialpolitik in Stuttgart, München, 1925. 

38. Ibidem. 

39. Max Scheler, Vom Umsturz der Werte, Bd. I, Leipzig, pp. 58-59. 

40. W. Sombart, Die Idee des Klassenkampfs. 


366 SOCIOLOGIE GENERALĂ 


politică, alte moravuri şi norme etice, precum şi legi adecvate situaţiei sociale nou 
create. O dată realizate interesele imediate ale claselor, se stabileşte un fel de echilibru, 
o armonie între clase, până ce apar trebuinţe şi interese noi. Ceea ce se numeşte în 
genere echilibrul forţelor opuse este tocmai armonia care se stabileşte între interese 
care pot veni în conflict într-un anumit moment. Dreptul şi toate formele de organi- 
zare a instituţiilor par de multe ori a fi mai mult rezultatul unor compromisuri în 
urma luptelor de clasă decât produsul unei logici raţionale 7. Interesele claselor se 
exprimă în mod concret în forme de drept, care tind să fixeze în anumite cadre legale 
viaţa claselor sociale. Acestea coincid adeseori cu interesele clasei dominante. Dar 
viaţa socială, cu inegalităţile inerente veşnicului proces de diferenţiere, creează 
necontenit interese şi aspirații noi, care tind să treacă peste forma rigidă a legii. Şi 
atunci clasele cu interese noi vor să schimbe forma de drept şi organizarea politică, 
intrând prin aceasta în conflict cu clasele care fireşte sunt interesate la menţinerea 
acestor forme şi care nu vor să cedeze de bunăvoie. În societatea modernă în special, 
când s-au afirmat tendinţe democratice, lupta a fost mijlocul cel mai important prin 
care s-au cucerit drepturi noi şi prin care clasele de jos au putut să se ridice şi să 
dobândească drepturi mai multe, ajungând la un alt nivel social. 

Ordinea de stat este bazată pe ierarhia firească a claselor. Dar funcțiunile sociale 
sunt exercitate de membrii acestor clase, care, chiar în mod involuntar, pot avea în 
vedere în primul rând interesele clasei lor. Statul însă este ceva mai mult decât o 
clasă — întotdeauna totul e mai presus decât părţile sale componente -; de aceea, 
dacă clasele sociale sunt în luptă între ele, faţă de stat ele nu pot fi decât subordonate. 
Iată pentru ce spuneam că lupta de clasă are un caracter relativ şi nu absolut. 
Societatea a evoluat prin diferenţiere, iar din diferenţiere s-a născut lupta, care în 
felul acesta devine o consecinţă a acelui proces şi un principiu al dinamicii sociale, 
căci din lupta claselor se nasc organizări sociale noi. Lupta claselor nu e totuna cu 
războiul civil şi nici nu e singurul principiu de evoluţie socială, ci e o luptă pentru 
valorificarea funcţiunii, pentru realizarea intereselor economice şi pentru dobândirea 
unui nivel social mai ridicat. Clasele moderne nu au caracterul vechilor caste şi 
stări, căci ele nu formează sisteme închise şi nici nu sunt încremenite, ci evoluează, 
se transformă, iar indivizii care le compun se schimbă. În sufletul fiecăruia există în 
mod firesc dorinţa de mai bine, aspiraţia de a se ridica, de aici tendinţa de ascensiune, 
care se poate realiza pe două căi, şi anume în mod brusc sau lent. Dar, pe lângă 
tendinţa aceasta de ascensiune individuală, de a trece dintr-o clasă inferioară în alta 
superioară, constatăm şi aspiraţia unei clase întregi de a se ridica şi a-şi valorifica 
interesele şi funcțiunea pe care o are, de unde lupta de clasă. Prin urmare, fără a 
face din lupta de clasă un ideal, trebuie să recunoaştem că ea este o realitate şi un 
principiu evolutiv. Idealul este ca în lupta sau emulaţia dintre clase să nu se piardă 
niciodată din vedere interesele generale ale întregului social şi să nu se pericliteze 
prin lupte intestine viaţa totului social. 


Clasele sociale variază cu structura societăţii şi au aspecte diferite după împre- 
jurări. În anumite societăţi ele apar într-o formă mai puţin obişnuită, pe care nu o 
putem constata decât în antichitate şi chiar în unele societăţi de azi, dar având o 
întindere limitată. Forma cea mai obişnuită sub care apar aceste clase, în special în 
Orientul depărtat, este cea de castă. Se poate discuta dacă aceste caste sunt forme 
vechi de clase sociale, care au avut o oarecare generalitate, sau dacă nu cumva ele 

formează un fenomen specific existent numai la indieni. După unele informaţii din 
Herodot şi Diodor, s-ar părea că în vechime au existat caste şi la egipteni, unde 
populaţia era grupată după profesiuni în: preoţi, agricultori, negustori, porcari, 
boari etc. Semne de distincţie şi privilegii aveau preoţii şi militarii, între care erau 
împărțite de altminteri şi pământurile. Cu toate acestea, existenţa castelor nu apare 
aşa de net şi clar la egipteni, căci funcțiunile sociale pe care le exercitau diferiţii 
conducători sau anumite elemente producătoare din ţară nu erau separate în mod 
absolut. De pildă, funcțiunile militare şi cele sacerdotale nu numai că nu se excludeau, 
ci de multe ori chiar se găseau întrunite în una şi aceeaşi persoană. Tot aşa, nu se 
vede destul de precis dacă înlăuntrul acestor grupe exista o transmitere ereditară a 
profesiunii, căci, după unele informaţii, regele avea puterea de a schimba după bunul 
său plac situaţiile tradiţionale ale supușilor săi. 

În forma lor clasică, castele apar însă la indieni. Casta nu este o grupare terito- 
rială, căci membrii ei se pot găsi împrăştiaţi în diferite triburi şi pe teritorii depărtate 
unul de altul. De asemenea, ea nu este nici o grupare politică, ci are un caracter pur 
social. Ca şi clasele sociale moderne, castele sunt unităţi funcţionale, fiecare având 
funcțiunea şi menirea ei. În deosebire însă de aceste clase, care îşi au originea în 
trebuinţele societăţii, castele au un temei religios şi, la originea lor, apar ca nişte 
comunităţi rituale, care mai târziu devin chiar comunităţi de sânge. După tradiţia 
vedică, originea castelor e de natură divină, fiecare reprezentând câte o treaptă 
ierarhică. Zeul suprem, Brahma, ar fi produs castele indiene din diferitele sale 
organe. Ca unităţi sociale, castele au următoarele caractere: 1) în fiecare există o 
specializare ereditară, căci, indiferent de aptitudinile indivizilor, înlăuntrul unei caste 
profesiunile se transmit în mod ereditar, fiul trebuind neapărat să îmbrăţişeze 
profesiunea tatălui său. Profesiunile devin astfel în caste nişte monopoluri obligatorii 
pentru familie. 2) Castele au repulsie una față de alta. Ele sunt endogame şi nu se 
amestecă împreună, pentru ca să nu degenereze. 

Avem de-a face deci cu nişte grupe închise, între care nu există raporturi nici de 
căsătorie, nici măcar de contact social, în orice formă. De pildă, membrii din caste 
diferite nu pot mânca la aceeaşi masă, ba chiar unui membru dintr-o castă inferioară 
nu-i este permis să privească mâncarea şi nici măcar bucătăria unuia dintr-o castă 
superioară. Între caste nefiind decât repulsie şi oroare, se înţelege că nu poate fi 
vorba de vreun proces de ascensiune şi de comunicare dintr-o castă într-alta. 
3) Inegalitatea castelor şi riguroasa lor ierarhie constituie al treilea caracter specific 
al lor. Inegalitatea aceasta se vede din privilegiile pe care le au castele superioare, 
care nu plătesc nici impozite şi cărora le sunt rezervate chiar drepturile la cultură, 
pe când castele inferioare nu au decât datorii şi sarcini *. Nu este vorba însă numai 
de o inegalitate juridică şi politică, ci, după credinţa indienilor, chiar de una morală, 
întrucât virtuțile şi însuşirile omeneşti variază, în concepţia lor, după caste. În India 
de astăzi, castele existente diferă, ce e drept, de cele clasice, deşi au pretenţia de a 
le corespunde. Castele clasice sunt: 1) brahmanii, castă sacerdotală, de esenţă divină, 
stăpânitoare a tot ce există şi care, pentru înlesnirea sa proprie, a dat puterea militară 
unei alte caste, care în ordinea ierarhică vine imediat după dânsa, casta militară. 
2) Ksatriya — aceasta este a doua castă în ordinea ierarhică, care, împreună cu brahmanii, 
are puterea de conducere. 3) Vaisya, casta comercianților şi a agricultorilor, neavând 
nici un fel de privilegiu, nici chiar de natură economică. 4) Sūdra, care cuprinde pe 
sclavi. Acestea sunt castele clasice şi tradiţionale. Astăzi însă în India sunt numeroase 

caste, întrucât înlăuntrul fiecăreia s-au născut numeroase subdiviziuni, fiecare cu 
instrumentele ei de lucru, cu portul ei şi cu felul de viaţă special al ei. În zilele 
noastre însă este posibil ca o castă să-şi schimbe profesiunea, dar pentru aceasta 
casta întreagă trebuie să îmbrăţişeze altă profesiune, nu indivizii izolaţi. Prin urmare, 
şi acum încă există un fel de specializare ereditară, precum există şi ierarhie de 
caste, întrucât rangul şi valoarea socială a diferiților indivizi se măsoară în India 
după casta căreia aparţin, precum şi după raporturile în care se găseşte casta lor cu 
brahmanii. Este totuşi un progres, întrucât astăzi nu mai există între caste repulsia 
de odinioară, ba chiar se constată şi un început de amestec între ele, sub forma 
concubinajului. 

Care este originea istorică a acestor caste? P. Janet susţine că ele reprezintă 
cuceriri succesive, că prin urmare ar fi nişte pături de populaţii diferite, cei inferiori 
reprezentând pe autohtonii cuceriţi de către alte populaţii războinice, care au venit 
asupra lor %. Dahlmann crede însă că ele sunt produsul evoluţiei economice, nefiind 
altceva decât nişte grupări sociale încremenite. Castele cele mai nobile au 
profesiunile cele mai noi şi mai importante şi au fost mai mult în contact cu civilizaţia 
în decursul evoluţiei. La acestea Max Weber adaugă, pe lângă factorul economic, şi 
factorul etnic, care, după cum crede el, ar fi ajutat la formarea castelor indiene. El 
se întemeiază pe faptul că brahmanii * sunt albi, Ksatriya de obicei roşii, Vaisya 
galbeni, iar Sudra negri. Este foarte greu să putem desluşi originea lor istorică şi 
toate ipotezele emise nu se pot sprijini pe dovezi concludente, de aceea ele sunt 
simple conjecturi. Ceea ce este însă sigur la ele e baza lor religioasă, căci, deşi 
castele reprezintă diviziuni de muncă, deosebiri de avere şi profesiune, acestea se 
întemeiază pe transmiterea ereditară de funcțiuni, iar stima castelor inferioare faţă 
de cele superioare nu este numai resemnarea faţă de cineva pe care nu-l poţi ajunge 
sau întrece, ci e bazată pe un sentiment real de dependenţă, cu rădăcini religioase în 
suflet. Iată deci cum într-o societate cu structură religioasă, bazată pe tradiţia sfântă, 
subdiviziunile sociale au şi ele un caracter religios. Se înţelege că aceste caste, care 
reprezintă un fel de organizări paralele, în modul lor de funcţionare, cu clasele 
sociale din timpurile noi, ar putea fi considerate ca nişte adevărate clase. 

Cu toate acestea, castele indiene nu reprezintă clase propriu-zise, deoarece ele 
nu s-au considerat niciodată ca formaţiuni subordonate unui tot, unui întreg social, 
ci au format oarecum societăţi aparte, ceea ce nu este cazul cu clasele sociale, care, 
oricât s-ar lupta între ele, îşi dau seama că, în ultimă instanţă, ele nu sunt decât 
nişte părţi constitutive ale societăţii, că ele nu au viaţă independentă de societate. Se 
ştie câtă greutate a întâmpinat Mahatma-Gandhi în acţiunea sa de deşteptare a 
conştiinţei naţionale în poporul indian, tocmai din cauza existenţei acestor caste. De 
aceea, înțelegând că nu poate lupta în contra acestei structuri religioase a societăţii 
indiene, a vrut să o reformeze tot pe cale religioasă şi prima lui grijă a fost de a 
reduce numărul castelor deocamdată la castele clasice, începând astfel procesul de 
integrare a societăţii indiene în unităţi mai mari şi mai compacte. 


Trecând mai departe la alte forme de organizare socială şi în alte epoci, anume la 
cea medievală, vom găsi şi atunci forme de clase sociale deosebite, dar corespun- 
zătoare mentalităţii societăţii din acel timp. În Evul mediu se constată existenta 
aşa-numitelor „stări sociale”, care seamănă şi cu castele în oarecare măsură, dar şi 

cu clasele sociale moderne. Ceea ce în castă este profesiune moştenită şi obligatoriu 
transmisă de înaintaşi în starea medievală devine obicei şi drept, căci stările sunt 
grupe bazate pe privilegii şi exclusivitate de drepturi. Ele fixează pe oameni într-un 
anumit grup după naştere, dându-le în acelaşi timp şi anumite drepturi. Prin urmare, 
indiferent de cauzele care le-au produs, fundamentul stărilor este juridic şi politic. 
Privind formarea stărilor din epoca cea mai veche, constatăm că cea dintâi care s-a 
diferențiat a fost cea clericală şi care multă vreme a transmis funcțiunea sa în mod 
ereditar urmaşilor. Uneori preoţii formau o corporație, care cuprindea membri din 
tată în fiu, familii întregi aparţinând clerului. Ca interpreţi ai voinţei zeilor, preoţii 
exercitau o netăgăduită influenţă asupra statului, dar nu numai în această calitate de 
reprezentanţi ai puterii divine, ci şi din cauza pregătirii şi înţelepciunii lor, pentru că 
ei aveau oarecum monopolul ştiinţei şi al spiritualității; preoţii constituiau starea 
cea mai înaltă, în mâinile căreia erau concentrate toate puterile. În al doilea rând au 
venit nobilii. După cum clerul era legat de religie, nobilimea este asociată cu ideea 
de autoritate conducătoare. Ea a avut mai multe forme, care au apărut treptat, o dată 
cu evoluţia istorică. Astfel, la început a existat nobilimea prin naştere, titlurile şi 
privilegiile aparţinând familiei ca o proprietate a sa, pe care o transmitea urmaşilor. 
Regele era un primus inter pares şi dacă el nu reuşea să se impună, atunci toate 
acţiunile sale erau în absolută dependenţă faţă de această nobilime. O a doua formă 
de nobleţe este cea de serviciu, creată de rege prin propria sa putere. Regele face 
din oamenii săi nobili. La francezi, din secolul al V-lea până în secolul al VIII-lea, 
în timpul merovingienilor, se naşte această nobilime pe baza serviciilor făcute regelui 
şi a credinţei către el. Prin urmare, această speţă de nobilime nu-şi are fundamentul şi 
originea în sine însăşi şi la început nici nu se transmitea prin moştenire. Astfel, de pildă, 
la francezi, noblețea de serviciu devine ereditară în timpul carolingienilor. În Evul 
mediu cavalerii reprezintă o astfel de nobilime, iar serviciile aduse de dânşii sunt de 
natură războinică. Tot o creaţie a regalității este şi noblețea de curte şi de funcţiune. 

A treia stare a constituit-o poporul liber, micii proprietari şi meseriaşii. În antichi- 
tate exista şi o a patra stare : sclavia. Nu ne ocupăm aici de nici una din aceste stări, 
precum nu insistăm nici asupra evoluţiei şi originii lor, căci acestea sunt probleme 
speciale de sociologie, depăşind cadrul sociologiei generale. Din cauza privilegiilor 
pe care şi le arogau aceste stări, începe lupta dintre ele. Mai ales între anii 1600 şi 
1789 istoria oraşelor şi a statelor e frământată de astfel de lupte. Stările au îmbrăcat 
forma corporațiilor în a doua etapă a dezvoltării lor, fiind bazate pe profesiune, nu 
numai pe puterea lor politică şi având şi o ierarhie juridică. Dar trebuie să observăm 
un lucru interesant, anume că aceste stări, care în mod logic trebuiau să fie expresia 
întregului social şi să reprezinte puncte de întretăiere a societăţii cu interesele 
indivizilor, au devenit unităţi de acaparare a societăţii şi de oprimare a altora. De 
aici reacţiunea pe care au trezit-o şi lupta care s-a început în contra lor. Stările, în 
forma lor veche, sunt o speţă de clase sociale, dar sub aspectul mai nou de corporaţii 
au cu totul alt sens şi nu mai corespund ideii generale de clasă. Pentru a determina 
mai precis raportul dintre clase şi stări, trebuie să ne gândim la cele două noţiuni, 
care astăzi sunt aproape confundate, societatea şi statul. Stările au apărut ca 
echivalentul politic al claselor sociale în statul medieval şi chiar în cel modern până 
la Revoluţia franceză. 

Clasele sociale, cu diferitele lor forme, ordonate şi armonizate într-o structură 
socială religioasă, cum e la indieni, sau într-o structură economică şi capitalistă, 
cum e societatea europeană modernă, reprezintă unităţi funcţionale şi sunt rezultate 
ale procesului de diviziune a funcţiunilor sociale. 

Dar structura unei societăţi nu este nici ea ceva neschimbător, ci suferă influenţa 
vremilor, de aceea se modifică o dată cu unele evenimente istorice şi sociale, precum 
se poate transforma şi sub influenţa unor forţe care lucrează în mod constant. Aceşti 
agenţi dinamici, care construiesc şi schimbă totul, sunt frebuințele omeneşti de tot 
felul şi, cum acestea se înmulţesc mereu, căci o dată satisfăcută una, atrage după 
sine altele, se înţelege uşor că se complică şi structura socială. H. Spencer a observat 
că structura societăţii primitive este simplă pentru că şi sufletul primitivului nu este 
complicat. De îndată însă ce se nasc trebuinţe noi, se simte nevoia de a se crea 
funcțiuni noi şi acestea fac ca structura socială să se modifice, să se complice. In 
orice societate apar evidente două tendinţe, care se contrazic şi care totuşi alcătuiesc 
cele două faze prin care trece viaţa socială. E vorba de tendința de conservare a 
structurii societăţii, pe de o parte, iar pe de alta de principiul de transformare a ei, 
de evoluția socială. 

Din cauza înmulţirii şi prefacerii trebuinţelor, societatea e supusă reformării şi 
transformării. Pretutindeni într-un anumit moment s-au formulat nemulțumiri, care 
au mers crescând, ajungând de multe ori chiar la acţiuni violente pentru a schimba 
ordinea existentă, căci pretutindeni s-a simţit într-un moment dat o nepotrivire între 
trebuinţele şi aspiraţiile noi care erau în sufletul oamenilor şi obiceiurile şi formele 
de instituţii existente. Incepând cu visul utopic de schimbare, formulat în poezii sau 
în romane, continuând cu mişcarea de propagandă activă în contra structurii sociale 
dintr-un anumit timp şi sfârşind cu revoluțiile, s-a afirmat mereu, de când există 
societate, tendinţa de transformare, care se poate face pe două căi: prin evoluție sau 
prin revoluţie. 


Evoluție şi revoluție 


Ideea de evoluţie nu este un produs al ştiinţelor naturale şi nu a apărut pentru prima 
dată în ele, căci în cugetarea metafizică se găseşte exprimată într-o formă, deşi nu 
suficient de precisă, totuşi destul de clară încă din antichitate, la Anaximandru. In 
gândirea nouă, Nicolaus Cusanus denumea cu termenul de evoluţie raportul dintre 
Dumnezeu şi lume, susţinând că din unitatea supremă, care este Dumnezeu, se separă 
ceea ce este finit şi se dezvoltă într-o diversitate de forme spaţiale şi temporale. 
Până în secolul IX, de cele mai multe ori se înţelegea prin evoluţie procesul de 
dezvoltare a unor dispoziţii şi forţe ascunse, care ar exista în lucruri într-o stare 
latentă. Chiar la A.D. Xenopol găsim afirmaţia că evoluţia este o forţă naturală, 
care se dezvoltă treptat. E o forţă interioară, zice Xenopol, fără de care materia nu 
s-ar putea prezenta decât mereu aceeaşi, manifestările sale nefiind decât nişte repetiţii 
monotone. Diferenţele dintre popoare se explică prin faptul că „forţa evoluționistă 
lucrează în moduri diferite, după timpuri şi rasele prin care se manifestă” “5. Iată 
deci ilustrarea acestei concepţii filosofice a evoluţiei până în zilele noastre. 

In ştiinţele naturale ideea aceasta îşi face drum la Kielmayer, care atrăsese atentia 
asupra asemănării animalelor superioare, în prima lor fază după naştere, cu fiinţele 
inferioare. Mai departe, ideea aceasta este dezvoltată de Darwin şi Spencer. Mai 
bine decât naturaliştii şi înaintea lor, juristul Savigny a explicat evoluţia referindu-se 
la viaţa dreptului popoarelor şi arătând modul cum se schimbă formele de drept, pe 
care el le pune în dependenţă de caracterul popoarelor. 

Prin evoluţie însă se pot înţelege mai multe lucruri, de aceea e bine să ne fixăm 
de la început asupra sensului acestei noţiuni. 

Astfel, într-un înţeles foarte general, evoluţie poate însemna curgerea fenomenelor, 
în opoziţie cu persistența şi cu încremenirea într-o anumită stare. Aceasta ar fi totuna 
cu ceea ce numesc germanii Werden. Dar prin aceasta nu s-a arătat deloc ce este 
evoluţia propriu-zisă, căci nici o existenţă reală nu este ceva încremenit, ci, din 
contra, se manifestă printr-o necontenită devenire. Şi atunci, identificând devenirea 
cu realitatea, n-am făcut altceva decât am formulat o anumită concepţie asupra 
realităţii înseşi. Acesta ar fi sensul metafizic oarecum al ideii de evoluţie. Un al 
doilea sens, care se poate atribui evoluţiei şi care cuprinde o idee nouă foarte 
importantă, este acela de schimbare. Prin urmare, la noţiunea de devenire se adaugă 
şi aceea de schimbare. Stadiile unui proces de devenire nu trebuie să se repete mereu, 
căci în acest caz nu se mai poate vorbi de evoluţie. Pentru a putea spune despre un 
fenomen că a evoluat, trebuie ca o dată cu succesiunea temporală a fazelor prin care 
trece el să se constate schimbări, cu alte cuvinte este nevoie ca aceste faze să fie 
diferite între ele. Prin urmare, evoluţie înseamnă în acest sens schimbare succesivă. 

La aceste sensuri Heinrich Rickert adaugă şi altele, arătând când este înţeleasă 
evoluţia în mod prea îngust şi când prea larg %. După cum nu se poate considera 
simpla succesiune ca un proces de evoluţie şi nimeni nu poate susţine că alternarea 
zilei cu noaptea sau succesiunea anotimpurilor unul după altul constituie un proces 
de evoluţie, tot aşa nu orice schimbare se identifică cu evoluţia. Schimbarea trebuie 
privită în raport cu totul, în cazul de faţă cu „întregul social”. Dacă acea schimbare 
reprezintă ceva nou, atunci avem un proces de evoluţie. De aici au dedus unii că 
schimbarea trebuie să reprezinte o etapă în realizarea unui scop. În acest caz, 
diferitele schimbări apar numai ca nişte stadii succesive, care realizează un scop 
final. Evoluţia ar cuprinde atunci în sine un element teleologic. În biologie se pare 
într-adevăr că procesul de evoluţie are în sine un astfel de moment, întrucât avem 
de-a face acolo cu un scop nevoit, care există în sine şi în afară de conştiinţa 
omenească. Dar aceasta numai în biologie. În sfârşit, n-au lipsit nici gânditorii care 
să vadă în evoluţie un proces de realizare a unor valori într-o ordine ascendentă. 
Aceştia au confundat evoluţia cu progresul. 

Progresul este însă altceva decât evoluţia, căci el presupune o valorificare, o 
apreciere calitativă sau cantitativă, ceea ce nu există în noţiunea de evoluţie. 
Progresul presupune o creştere continuă, o complicare, o ascensiune de la inferior 
la superior, o perfecţionare, el implică o judecată de valoare, care lipseşte evoluţiei, 
ea nefiind altceva decât o serie de transformări succesive. Desigur, şi evoluţia poate 
fi obiect de apreciere, dar atunci facem filosofia evoluţiei şi o înglobăm într-un sistem 
de valori generale, nemaiexplicând prin ea transformările reale din natură sau socie- 
tate. Progresul este „aprecierea subiectivă a valorii transformărilor” +1 În filosofia 
hegeliană, evoluţia se confundă cu progresul, căci trecerea treptată a spiritului de la 
o formă la alta constituie în acelaşi timp un proces de ascensiune şi de perfecţionare 
a lui. Dezvoltarea dialectică a spiritului absolut este un proces de dezvoltare al 
conştiinţei, dar în acelaşi timp şi de transformare a lumii. Hegel concepe schimbarea 
socială ca un rezultat necesar al evoluţiei spiritului universal, care trece de la forme 
mai simple şi inferioare la forme superioare şi complicate. Dar aceasta este metafizică 

pură. Evoluţia şi progresul trebuie să rămână două noţiuni deosebite, fiecare cu rostul 
şi sensul său. Politica socială se ocupă de progresul social, ea face aprecieri şi 
formulează idealuri, pe când ştiinţa socială constată şi explică numai ceea ce este, 
fără a face nici un fel de apreciere. 

În ceea ce priveşte evoluţia socială, Aug. Comte a formulat o lege de evoluţie, 
având pretenţia de valabilitate generală. Societatea omenească, străbătând cele trei 
faze pe care le parcurge spiritul, trece în organizarea sa de la faza războinică la cea 
industrială. Acesta ar fi sensul evoluţiei societăţilor, după pozitivismul lui Comte. În 
cursul evoluţiei sociale însă deosebeşte Comte două feluri de perioade, şi anume: 
perioade organice, acele epoci în care se elaborează un nou tip de societate, şi 
perioade critice, de descompunere, când începe să se producă atipia. Trecând prin 
aceste epoci, societatea îşi urmează drumul său evolutiv şi ajunge la sfârşit să se 
concretizeze într-o formă paşnică de producţie industrială perfecționată. 

H. Spencer, aplicând ideea generală a evoluţiei, trecerea de la omogen la eterogen, 
susţine că orice societate, în mersul său normal, îşi diferenţiază structura şi îşi 
complică funcțiunile o dată cu creşterea. Punctele de reper între care are loc tot 
procesul de evoluţie al societăţii sunt, ca şi pentru Aug. Comte, o fază iniţială militar- 
-religioasă şi alta finală, industrial-politică. În definitiv, Aug. Comte şi H. Spencer, 
în forme diferite, susţin însă aceeaşi idee, pe care o găsim şi la alţi sociologi, anume 
la Durkheim, adică trecerea de la solidaritatea inconştientă, mecanică, exterioară şi 
constrângătoare, la o solidaritate organică, bazată pe diviziunea muncii şi pe interese. 
Aproape toţi sociologii recunosc acest proces evolutiv şi nu se poate tăgădui de 
nimeni că drumul parcurs de societatea omenească merge de la coeziunea 
religioasă-militară la cooperaţia voluntară şi conştientă a indivizilor. De la clanul 
nediferenţiat la trib, la familia patriarhală, la sat şi oraş, la naţiune şi stat, iată o 
serie de tipuri în care în mod gradat se poate constata dezvoltarea conştiinţei de 
apartenenţă la tipul respectiv, în sufletul fiecărui individ. 

Procesul de evoluţie socială se bazează însă pe principiul continuității în 
schimbare, iar acesta se vede în special în continuitatea instituţiilor sociale. Evoluţia 
ca atare constă din schimbări, din transformări, dar acestea se fac treptat şi fără a 
întrerupe funcţionarea normală a vieţii sociale, ba chiar de foarte multe ori în 
aceleaşi cadre generale. Evoluţia socială poate fi concepută ca un produs natural, 
supus legilor mecanice, aşa cum susţinea Herbert Spencer, sau ca un proces spiritual, 
care urmează neapărat transformării ideilor. Desigur, evoluţia societăţii este o parte 
şi un moment din evoluţia integrală, dar ea este legată mai ales de evoluţia spirituală 
şi de legile ei, neurmând unei cauzalităţi mecanice, oarbe. În acest proces nu poate 
fi deci neglijată schimbarea ideilor şi credințelor omeneşti. Indivizii şi masele au 
fiecare rolul lor bine determinat în evoluţia socială. 

Am susţinut în cursul acestui studiu că individul este acela care ajută la 
transformare, căci el se diferenţiază din grupul social şi, prin creaţiile sale, produce 
ceva nou, care este apoi adoptat de societate. Indivizii, marile personalităţi, pot da 
impulsiuni pentru modificarea structurii societăţii, căci ei creează curente şi lansează 
idei noi. În toate vremile a fost aşa. Chiar în cea mai primitivă formă de societate, 
în clanul nediferenţiat, a trebuit să fie un individ cu inteligenţă mai dezvoltată care 
să dea o formă oarecare trebuinţei de a evita incestul şi acesta a imaginat clasele 
matrimoniale, pe care primitivii le respectă cu sfinţenie. În genere, masele reprezintă 
principiul persistenţei, căci obiceiul şi tradiţia le stăpânesc pe ele mai mult, în timp 
ce indivizii sunt mobili, uşor schimbători. Desigur că aceşti indivizi creatori, capabili 
de a antrena pe alţii după dânşii, sunt elemente deosebite, cu forţă de creaţie, 

înzestrați cu o putere proprie. Nu trebuie să neglijăm însă nici împrejurările sociale 
Şi istorice în care se dezvoltă forţa de impulsiune a acestor personalităţi creatoare, 
căci de multe ori nu atât însuşirile personale, cât mai ales momentul prielnic dă 
cuiva posibilitatea de a imprima directive noi şi de a schimba o formă anumită de 
societate. 

În afară de activitatea inovatoare a individului, care poate fi numai un exponent 
al unor tendinţe generale, în structura socială se poate produce un dezechilibru, 
datorat tendinței de creştere şi dominare a uneia dintre categoriile fundamentale de 
fenomene. Astfel, de exemplu, într-un moment dat fenomenul economic poate deveni 
atât de puternic, încât să atingă domeniul altor forţe şi să impieteze asupra lor sau 
chiar înlăuntrul aceloraşi categorii de fenomene se poate naşte contradicţie între 
formele de instituţii realizate şi între unele aspirații noi, care încep să se generalizeze, 
şi atunci structura societăţii caută un nou echilibru, o altă formă de adaptare. 
Schimbarea aceasta se poate face pe cale lentă sau bruscă, liniştit sau cu tulburări şi 
vărsări de sânge, pentru că ea este produsul unei contradicții dintre două forme sau 
dintre două tendinţe, fiecare căutând să învingă pe cealaltă. De altminteri, contradicţia 
sau antagonismul este una dintre legile vieţii, încât nu e de mirare că ea ocupă un 
loc atât de important şi în viaţa socială. 

Antagonismul este starea a două forţe care, în anumite condiţii şi într-un raport 
oarecare, tind către efecte contrare “5. De obicei, forţele sunt în echilibru în societate 
sau fiecare dintre ele este înglobată în alte sisteme, încât nu se ciocnesc. Când însă 
două forţe deosebite intră într-un anumit raport, care le scoate din sistemele lor 
separate, atunci ele vin în coliziune. Antagonismul depinde de diferenţa constituţiei 
corpurilor şi de diversitatea poziţiilor pe care le ocupă ele: acizii şi bazele, de 
exemplu, au acţiuni şi efecte contrarii din cauza constituţiei lor chimice. 

Antagonismul conţine în sine virtual ideea de luptă, de aceea el are forma logică 
a contradicţiei, care, actualizată şi aplicată pe teren, devine luptă. Antagonismul 
poate fi inconştient şi impersonal, de exemplu competiţia dintre indivizi sau grupe 
de indivizi care nu sunt în mod necesar în contact între ei, cum ar fi lupta animalelor 
în căutarea hranei. Este o competiţie generală, în care nu anumiţi indivizi vin în 
conflict cu alţi indivizi determinaţi, ci e vorba de o luptă generală, fără a se specifica 
în mod precis şi determinat şi cine anume ia parte la această luptă. Când însă 
antagonismul devine conştient şi personal, atunci el îmbracă forma conflictului, care 
este deci conştient, susţinut şi bazat pe atenţie încordată, în timp ce competiţia e 
ceva nedeterminat şi impersonal TT. 

Lupta şi conflictul sunt ceva necesar, sunt legi generale ale vieţii. Gabriel Tarde 
a vorbit despre legea opoziţiei, care, alături de repetiţie şi de adaptare, ar constitui 
una dintre legile evoluţiei universale. W. Wundt a făcut din contrast o lege a dezvol- 
tării fenomenelor afective. Antagonismul există însă în toate domeniile realităţii şi 
ale cunoaşterii omeneşti. Începând cu religiile vechi şi sfârşind cu cele mai subtile 
concepţii filosofice, pretutindeni întâlnim elementul acesta antagonist. Iată, de pildă, 
în religiile orientale, în mazdeism, se proclamă ca principiu fundamental lupta dintre 
bine şi rău, dintre întuneric şi lumină. Şi chiar în religia creştină nu găsim oare 
acest principiu antagonist în opoziţia Dumnezeu-Satan ? În metafizica grecească, 
Heraclit n-a făcut din luptă tatăl lucrurilor şi nu a proclamat el predominarea acestui 
principiu în evoluţia cosmică? Şi, pentru a nu cita prea mulţi, nu găsim la 

Empedocle afirmarea luptei dintre iubire şi ură ca forţă explicativă a transformării 
lumii? În filosofia nouă, în afară de Fichte, care consideră cunoaşterea ca o sforţare 
necontenită a Eului de a rupe din misterul obiectivului, al lumii exterioare, al 
non-eului, şi care-şi întemeiază filosofia pe această luptă dintre eu şi non-eu, Hegel 
dă antagonismului expresia cea mai puternică. El face din acesta legea de evoluţie şi 
de transformare a spiritului absolut, iar din dialectică metoda generală prin ajutorul 
căreia se transformă totul. Triada logică teză-antiteză-sinteză este şi schema evoluţiei 
generale. Am dat numai câteva exemple pentru a arăta ce loc ocupă în gândirea 
omenească ideea aceasta a antagonismului. 

În domeniul organic, biologic, antagonismul apare şi mai clar ca o lege care nu 
poate fi neglijată. Darwin şi Lamarck au vorbit despre lupta dintre organism şi 
mediul înconjurător. Astfel, în regnul vegetal s-a studiat lupta dintre plante şi uscă- 
ciune, iar în regnul animal lupta fiinţelor cu intemperiile şi nevoia lor de adaptare 
prin modificarea organismului chiar. Girafa, pentru a putea paşte frunzele de pe 
copaci, a dobândit gâtul lung pe care-l are, iar peştii dipnoici din lacurile australiene, 
trebuind să trăiască vara şi pe uscat, atunci când acele lacuri seacă, au pe lângă 
respiraţia branhială şi una aeriană. Între fiinţe în genere se dă o luptă pentru existenţă, 
pentru hrană şi reproducere, a cărei urmare firească este selecţia naturală şi cea 
sexuală. Dar chiar în interiorul organismului este o luptă între celule — neuronofagia. 

Cel mai puternic antagonism este însă între oameni şi, la om, în sufletul său. 
Dacă ne oprim un moment asupra individului, nu ar fi exagerat dacă am spune că 
întreaga lui conştiinţă e un joc al forţelor antagoniste. Ce este o hotărâre conştientă 
a voinţei noastre altceva decât rezultatul unei lupte între diferite motive şi mobiluri 
psihice ? Ce este conflictul de atitudini al unui om decât lupta dintre tendinţele 
contrare care îi frământă sufletul ? Dar lupta dintre conştient şi inconştient ? Freud 
a arătat perfect această luptă interioară din sufletul individual prin analiza aşa-numitelor 
complexe. Adeseori noi trebuie să refulăm o dorinţă a noastră în interesul altora sau 
în favoarea lor, pentru că aşa ne impune societatea. Educaţia noastră familială, cea 
şcolară şi socială ne constrâng la un un mare număr de astfel de refulări. Dacă însă 
ele sunt permanente, se produce o tulburare în sufletul individului, o dezorganizare 
a personalităţii conştiente şi apare astfel ceea ce numeşte Freud un complex. Nu e 
locul să ne ocupăm mai mult de această interesantă problemă, amintim doar 
complexul lui Oedip şi complexul Electra, în care inconştientul, cu tot ceea ce este 
refulat în el, luptă cu conştientul. Dar, fără a avea în vedere numai cazurile pato- 
logice, se poate spune că viaţa psihică întreagă cuprinde în sine foarte multe elemente 
antagoniste şi că dezvoltarea personalităţii şi a conştiinţei de sine implică neapărat 
antagonismul. 

Domeniul cel mai stăpânit de antagonism, sub toate formele sale, de la cele mai 
blânde până la cele mai sângeroase, este viaţa socială. Începând cu discuţia amicală 
şi liniştită şi sfârşind cu războiul ucigător, se trece printr-o gamă foarte variată de 
contradicții, fiecare cu importanţa sa pentru societate. Căci înlăuntrul ei sunt aşa de 
multe conflicte, încât cu dreptate s-ar putea spune că ea este într-adevăr o unitate de 
forţe antagoniste. Conflictul apare deci şi el ca un principiu de organizare al socie- 
tăţii, din care rezultă acomodarea sau echilibrul structurii. Sfârşitul luptei sau al 
conflictului poate fi, atunci când este vorba de indivizi, concilierea, când lupta a 
avut loc într-o sferă limitată şi obiectul ei l-au format interese mici, sau compromisul, 
în caz de concesii reciproce între părţile în luptă, sau victoria unui beligerant, care 
impune el o nouă formă de echilibru. 

Formele de antagonism în societate sunt numeroase şi variază cu diferitele 
categorii de fenomene sociale. Astfel, există un antagonism între obicei şi drept, 
după cum există antagonism în domeniul economic — concurenţa între capitalişti, pe 
de o parte, lupta dintre capital şi muncă, pe de alta — lupta dintre clase etc. În 
genere însă, conflictul social nu trebuie şi nu poate fi considerat ca un scop sau ca 
un ideal, ci numai ca un mijloc pentru o nouă formă de echilibru social. De aceea, 
ordinea socială şi structura societăţii nu putem spune că sunt produsele unei logici 
raţionale, ci mai repede ale unui echilibru de forţe opuse. Cel mai acut conflict apare 
însă în lupta politică, pentru că aici intră în joc mai multe pasiuni şi ambiţii, iar 
când e vorba de antagonismul politic dintre state, atunci sunt în discuţie interesele 
cele mai mari şi mai vitale ale lor. 

Războiul, oricum l-am privi noi, trebuie să recunoaştem că implică în sine ura. 
Aşa se explică sălbăticia care îl caracterizează. Justificarea lui prin consideraţii etice 
nu este posibilă, oricât s-ar sforţa unii s-o facă. Selecţia colectivă, selecţia grupelor, 
afirmarea efortului social etc. 2. toate nu sunt suficiente pentru a scuza ororile războ- 
iului. O singură îndreptăţire poate avea el, anume necesitatea de a apăra teritoriul şi 
fiinţa naţională sau a repara o nedreptate care s-a făcut în dauna drepturilor reale ale 
unei naţiuni. În acest caz însă nici nu se mai poate discuta valoarea războiului. 
Altminteri, războiul de oprimare a altora, războiul de cucerire a unor pământuri 
care nu se cuvin unui stat, nu poate avea justificare nici morală, nici juridică. Oricâtă 
filosofie s-ar face asupra războiului, el rămâne ceea ce a spus acum 100 de ani 
generalul v. Clausewitz : „un act de violenţă” 7. El este forma extremă de manifes- 
tare a antagonismului politic şi ca atare e un fenomen natural, pe care chiar dacă 
nu-l privim cu entuziasm, nu trebuie să-l desconsiderăm, căci este un fapt real. Şi 
dacă antagonismul este o lege universală, nici războiul nu poate fi înlăturat, cel puţin 
în faza actuală a omenirii, oricâte planuri s-ar construi în jurul acestei dorinţe. 

Antagonismul, cu toate formele sale, nu este însă ceva stabil şi definitiv, ci el 
sfârşeşte prin acomodare, prin compromis sau echilibru, căci forţele antagoniste care 
în anumite raporturi se luptă între ele, în alte împrejurări şi în alte raporturi devin 
solidare. Înlăuntrul societăţii însă, încordarea dintre forţele opuse poate ajunge uneori 
la paroxism şi atunci nu se mai respectă nici o regulă existentă şi nici o formă de 
drept normal, atunci urmează ciocnirea adeseori violentă dintre ele, revoluția. 

C. Malaparte vede izvorul revoluţiei într-o concepţie eroică şi pesimistă despre 
viață”. Dar această părere cuprinde o contradicţie în sine, deoarece o astfel de 
concepţie pesimistă face inutilă activitatea revoluţionară, ba chiar paralizează orice 
avânt de acest fel. Revoluţionarii nu sunt deloc descurajaţi şi pesimişti, ci, din contra, 
cred în reuşita acţiunii lor. Revoluţia presupune tocmai speranţa în posibilitatea schim- 
bării, datorită unei puternice reacţiuni. Prin urmare, numai o atitudine optimistă şi o 
concepţie activistă pot explica acest fenomen. Ce se înţelege însă prin revoluţie ? 

După formele ei de manifestare, foarte adesea revoluţia a fost definită prin 
violenţă şi distrugere, ceea ce nu este în totul exact şi, mai ales, nu se poate aplica 
în toate formele de revoluţie. Bakunin a proclamat necesitatea caracterului violent al 
revoluţiei. E adevărat că mai toate revoluțiile sociale, la începutul lor, sunt violente, 
după cum iarăşi este adevărat că astăzi, în timpurile noastre, revoluțiile în genere au 

un pronunţat caracter de violenţă. Şi este foarte explicabil acest lucru, deoarece 
conştiinţa clasei răsturnate e mai dezvoltată, de unde şi rezistenţa ei mai mare, ceea 
ce sporeşte violenţa acţiunii revoluţionare. Iată, de exemplu, în cursul ultimilor 20 
de ani, violenţa revoluţiei bolşevice, care, din oroare faţă de burghezie, nu s-a dat în 
lături de la nimic, violenţa revoluţiei fasciste şi naţional-socialiste, care şi ele nu au 
respectat nimic, nici chiar valorile intelectuale şi, în sfârşit, actele teribile de atrocitate 
care se petrec în revoluţia spaniolă din acest an. 

E drept că termenul de revoluţie se întrebuinţează nu numai în sens social şi nu 
este limitat numai la acest domeniu, deoarece se vorbeşte, de pildă, de revoluţie în 
tehnica de producţie sau de revoluţie în ştiinţă, unde nu poate fi vorba de nici un fel 
de violenţă. Şi în aceste domenii există ceva revoluţionar, este o schimbare radicală 
de valori, care dominau până într-un moment dat şi care sunt răsturnate şi înlocuite 
cu altele — şi aceasta este esenţial pentru orice fel de revoluţie. De aceea, deşi în 
domeniul politic şi social revoluțiile sunt în genere violente, nu putem totuşi defini 
revoluţia prin violenţă ®. 

În al doilea rând, s-a încercat să se definească revoluţia prin schimbarea bruscă 
pe care o provoacă. Într-adevăr, în deosebire de evoluţie, care înseamnă trecerea 
treptată de la o stare la alta, continuitate şi ordonare, revoluţia este discontinuitate, 
întreruperea Date) ordinii existente. Grevele generale, răscoalele, rebeliunile şi tot 
felul de tulburări ale vieţii sociale normale sunt nu numai simptome ale revoluţiei, 
ci ele pregătesc chiar atmosfera revoluţionară, căci slăbesc încrederea în puterea şi 
valoarea autorităţii şi încurajează pornirea revoluţionară. Dar în acest caz revoluţia 
nu este ceva aşa de brusc, ci ea este pregătită treptat-treptat sau, cum spune Labriola, 
revoluțiile apar numai ca „momentele unei evoluţii constante cu variaţii minimale”. 
Fără îndoială că orice revoluţie are antecedentele ei şi cauzele care o determină, 
încât nu se poate spune că ea se naşte în mod spontan, fără a nu fi pregătită de 
nimic. W. Sombart recunoaşte revoluţiei chiar caracterul de violenţă, considerându-l 
însă ca ceva accidental. Pentru el, toate revoluțiile sunt bruşte, în sensul că ele nu 
apar dintr-o necesitate internă **. 

Dar revoluțiile nu s-ar putea naşte dacă n-ar exista dezechilibru şi dacă nu s-ar 
ivi tendinţa de realizare a unor valori noi. Ceea ce înseamnă că revoluțiile sunt 
pregătite în mod evolutiv. Impresia că revoluţia este ceva brusc şi accidental se 
datorează apariţiei unor organe noi de drept şi înlocuirii dreptului care domina 
înainte de revoluţie prin altul nou. Revoluţia în genere este o transformare generală a 
stării existente şi o spargere a regimului juridic în vigoare. Din punct de vedere 
sociologic, revoluţia presupune însă două noţiuni importante pentru definirea ei, şi 
anume ideea de clasă socială şi ideea de valoare. Într-adevăr, revoluţia socială se 
caracterizează prin trecerea puterii de la o clasă la alta 5, căci ea este „luptă pentru 
putere” 5, iar purtătorii ei, agenţii revoluţiei, au fost întotdeauna clasele sociale. 
Toate revoluțiile sociale cunoscute până acum au fost revoluţii de clasă, atât cele din 
antichitate, cât şi cele moderne, iar scopul lor, al tuturora, a fost cucerirea puterii. 
Chiar revoluțiile zise naţionale au fost în trecut revoluții ale burgheziei. Puterea 
politică nu o are întotdeauna cel ce are forţa de producţie economică, de aici aspiraţia 
care se naşte în acesta din urmă de a dobândi şi puterea politică. 

Revoluţiile contemporane, care tăgăduiesc valoarea claselor sociale, pot fi consi- 
derate, în fondul lor, tot ca revoluţii de clasă, mai ales că ele au apărut astfel la 
începutul lor. Revoluţia fascistă a fost reacţiunea faţă de comunism sau de pretenţiile 
clasei muncitoare, care se dedase la unele acte nepotrivite cu structura statului 
burghez italian. Mai târziu, e adevărat că Mussolini a îndreptat revoluţia naţională 
înspre alte ţinte. Revoluţia spaniolă de acum este produsul dorinţei claselor mijlocii 
de a cuceri puterea din mâna unui guvern socialist. Noua proclamaţie dată de gene- 
ralul Franco afirmă precis necesitatea de a se guverna ţara în interesul claselor 
mijlocii ale poporului spaniol. 

În al doilea rând, orice revoluţie are un sens şi presupune o valoare. S-a susţinut 
de multe ori că revoluţia, având un caracter violent şi distrugând chiar valori, ar fi 
un fenomen anticultural, un fenomen de manifestare a forţelor instinctive şi naturale 
ale omului. E drept că revoluţia presupune o schimbare în conduita poporului, „O 
schimbare a psihologiei, a ideologiei, a credințelor şi aprecierilor sale” 5. Modul de 
comportare al poporului se schimbă atât de mult o dată cu revoluţia, încât ne găsim 
în faţa unui adevărat hiatus între vechile norme de purtare şi noua atitudine a 
poporului. Sclavii, supuşi faţă de stăpânii lor, devin tirani şi aroganţi, oamenii paşnici 
şi buni devin cruzi şi sângeroşi, monarhistul credincios de odinioară devine 
republican feroce şi aşa mai departe. Dar toate acestea nu dovedesc altceva decât că 
revoluţia poate fi crudă, ca orice manifestare omenească neîngrădită de sancţiuni 
sociale, căci de multe ori aşa-zisa stăpânire de sine nu este propriu-zis decât o 
inhibiţie de natură socială, teama de blamul opiniei publice şi de sancţiunea de drept. 
Orice revoluţie are însă un ideal, o valoare nouă în care crede şi pe care vrea s-o 
instaureze în locul celei existente. Între realitate şi ideologia nouă sau valorile noi 
este întotdeauna opoziţie, care poate lua chiar forma violentă a luptei şi a revoluţiei. 
Esenţial pentru revoluţie este sistemul nou de valori, care justifică însăşi tendinţa de 
cucerire a puterii de către alte forţe, căci nemulţumirea faţă de ceea ce există trezeşte 
speranţa în ideal şi-i dă puterea de creaţie. 

Revoluţia poate deveni astfel ceva mai mult şi mai înalt decât un mijloc prin care 
se creează noile valori. Astfel, revoluţia democratică, la timpul ei, a formulat ca 
valoare nouă libertatea şi consimţământul tuturor ca principii de organizare ale 
formei de guvernământ, sperând ca prin aceasta să înlăture revoluţia în sine. Dacă 
revoluţia este „o schimbare bruscă în repartiţia puterii în stat, schimbare obţinută 
prin mişcarea maselor, prin mijlocul amenințărilor sau întrebuinţarea violenţei” 5$, 
atunci aceasta dovedeşte tocmai că valorile noi formulate de către forţe născânde în 
societate sunt elementele esenţiale ale unei revoluţii. În regimul democratic, ideea 
de majoritate şi de consimţământ popular, ridicate la rangul de principii politice 
constitutive, sunt mijloace de a face inutilă revoluţia, căci minoritatea care formu- 
lează valori noi poate deveni în acest caz ea însăşi majoritate dacă reuşeşte să 
dobândească aderenţi şi atunci transmiterea puterii politice şi organizarea societăţii 
se pot face în mod paşnic. Revoluţia deci izvorăşte din aspirații noi, care vin în 
conflict cu realitatea existentă şi care nu se pot realiza pe altă cale. 

Etapele pe care le parcurge orice revoluţie sunt două: una destructivă şi alta 
constructivă. În prima fază, se manifestă în mod violent, de cele mai multe ori, 
această luptă între ceea ce este şi vrea să persiste şi ceea ce caută a se realiza. Orice 
valoare şi orice ideal se înfăptuiesc cu sacrificii, uneori foarte dureroase, iar pentru 

triumful lor istoria a arătat că nu se precupeţeşte sângele. Valorile noi formulate par 
a se contrazice pe ele însele chiar în această primă etapă, căci pentru a învinge, ele 
devin intolerante până la absurditate. Astfel, Revoluţia franceză, care proclama ca 
ideal şi valoare supremă a vieţii omeneşti libertatea, a trecut peste dânsa în epoca de 
instaurare a ei. Robespierre a restrâns libertatea, pentru ca ea să se afirme mai 
puternic după aceea. Iar bolşevismul, care urmăreşte în teorie statul fără clase, a 
realizat de fapt dictatura unei clase. În a doua epocă se începe o nouă ordine socială, 
se formează o altă structură, cu un alt echilibru şi sistemul de valori pe baza cărora 
a izbucnit revoluţia trece din starea de ideologie sau chiar de utopie în cea de realizare. 

Cauzele revoluțiilor sunt diferite după ţări şi după împrejurările sociale şi istorice 
în care trăiesc şi în care s-au dezvoltat popoarele. În trecut au fost numeroase 
revoluţii determinate de cauze religioase, căci credinţa era un factor atotputernic, 
care domina toate fenomenele vieţii individuale şi sociale. Şi astăzi încă asistăm la 
una dintre cele mai importante revoluţii, care, deşi nu are cauze religioase, prezintă 
totuşi un aspect religios prin mijloacele ei de manifestare, care pun pe oameni în 
stare de revoluţie şi care se concretizează toate în credinţă. Vreau să amintesc de 
revoluţia paşnică indiană făcută de Mahatma-Gandhi. 

Mişcările naţionaliste din Asia au început ca o reacțiune — parte instinctivă, parte 
conştientă — faţă de penetraţia străină colonizatoare. Când capitalismul a devenit mai 
agresiv în ţările asiatice, băştinaşii au reacţionat cum au putut la început, iar mai 
târziu au organizat o rezistenţă destul de supărătoare pentru ţările cu mandat tutelar *. 
În India, mişcarea antiengleză, organizată şi canalizată de Mahatma-Gandhi, a apucat 
pe calea religioasă, recoltând succese reale. Proclamând non-rezistenţa la rău, 
non-violenţa în numele religiei indiene şi non-cooperaţia cu autorităţile britanice, 
Mahatma-Gandhi a reuşit să facă o mişcare revoluţionară generală printre indieni. În 
cazul de faţă avem de-a face cu o revoluţie provocată nu de cauze religioase, ci cu un 
fond politic, având ea însăşi un aspect religios însă. 

Dar, în afară de cauzele religioase, care în trecut au ocazionat în apusul Europei 
numeroase frământări şi episoade istorice sângeroase şi triste, revoluțiile sunt pregă- 
tite spiritualiceşte de nedreptate, de nerespectarea legii şi de introducerea bunului 
plac de către autorităţi în atitudinea lor faţă de supuşi. Acestea trezesc în suflet 
sentimentul de revoltă, pregătind astfel subiectiv spiritul pentru revoluţie şi întărind 
convingerea în necesitatea dărâmării deţinătorilor puterii. La intelectualii idealişti 
mai cu seamă, sentimentul nedreptăţii ia uneori o formă revoluţionară, căci ei suferă 
dureros înfrângerea credinţei lor şi distrugerea idolilor pe care şi i-au făurit. De 
aceea spunea Renan că „idealistul e totdeauna cel mai rău dintre revoluționari”. Şi 
de aceea conducătorii de revoluţii au fost în genere intelectuali, care au avut viziunea 
unui ideal sau a unei valori noi, care poate salva societatea din starea nemulţumitoare 
în care se află. Importanţa atitudinii spirituale nu poate fi tăgăduită, căci prin ea se 
pregăteşte adevărata revoluţie. Încercarea de a micşora valoarea acestei atitudini prin 
susţinerea că revoluțiile îndeobşte sunt rezultate numai din cauza scăderii autorităţii 
şi a prestigiului statului nu dă adevărata explicare a modului cum se naşte o revoluţie. 
Revoluţia franceză, zice Spengler, s-a produs nu pentru că poporul nu mai putea 
suferi absolutismul, nici din cauza mizeriei şi datoriilor celor de jos, ci pentru că 
autoritatea era în descompunere %. Toate revoluțiile s-au făcut la oraşe şi au ridicat 

plebea în contra conducerii şi a autorităţii, zice Spengler, care de aici trage concluzia 
că numai o autoritate tare, dictatorială, este mijlocul de redresare a naţiunilor şi de 
înăbuşire a revoluțiilor. Cu toate acestea, nu se poate tăgădui valoarea spiritualului 
în revoluţie, nu se poate reduce revoluţia numai la un fel de anarhie provocată de 
slăbiciunea autorităţii şi la o dezlănţuire de instincte ale plebei. Anarhia, provenită 
din scăderea prestigiului şi a forţei autorităţii, poate ajuta şi grăbi naşterea unei 
revoluţii, dar nu ea este cauza fundamentală a acesteia. 

Spengler neglijează toată mişcarea filosofică din Franţa dinaintea revoluţiei din 
1789 şi nu vrea să-şi reamintească deloc educaţia care se făcea intelectualilor în 
sensul liberal şi democratic. De asemenea, el trece cu vederea peste tot curentul 
romantic francez, care proclama valoarea spiritului de revoltă în contra autoritaris- 
mului. Tot aşa, el nu ia deloc în considerare contradicţia, care se accentua din ce în 
ce mai mult în secolul al XVIII-lea, între forma regimului politic francez de atunci 
şi noile tendinţe ale burgheziei, care urmărea deplina desfăşurare a forţelor ei. 
Absolutismul a fost, în toate părţile, motivul cel mai puternic al revoluţiei, atât din 
cauza abuzurilor sale, cât şi a consecinţelor dezastruoase pe care le-a provocat în 
toate domeniile vieţii sociale. 

Montesquieu a observat cu multă dreptate că în regimurile absolutiste şi despotice 
nu trebuie multă cinste, căci forţa legii şi puterea braţului despotic reglează totul, pe 
când într-un stat în care afacerile publice sunt supuse controlului tuturor este nevoie 
cât de cât de puţină virtute pentru ca cineva să se menţină la conducere. Dacă obser- 
văm cu atenţie viaţa regimurilor absolutiste, constatăm că pretutindeni ele au sfârşit, 
rând pe rând, prin revoluţii. Aşa s-a întâmplat cu absolutismul francez, tot aşa cu 
cel turcesc şi rusesc şi chiar în ţările cu regim cvasiabsolutist revoluțiile au fost 
factorii ultimi care le-au transformat. De aceea fostul preşedinte al republicii 
cehoslovace, Masaryk, susţine că există un drept la revoluție H Revoluţia îi apare 
lui ca un drept de apărare spirituală, morală în contra oricărui „absolutism de ordin 
spiritual”. Spiritul în sine are tendinţa de autonomie şi nu poate suporta să fie înăbuşit, 
chiar dacă uneori trece printr-o perioadă de eclipsă şi de decadenţă. Dar în cele din 
urmă el reacţionează în contra a tot ceea ce îl comprimă. 

Regimurile politice se pot baza pe încrederea populaţiei, pe participarea activă a 
cetăţenilor la viaţa publică, aceasta în formele democratice de guvernământ, dar se 
pot întemeia şi pe intimidarea sau pe teama poporului, aşa cum e cazul cu regimurile 
absolutiste şi dictatoriale. Pentru că forţa fizică nu este însă suficientă niciodată şi 
nicăieri pentru a ţine popoare întregi sub o dominație absolutistă, regimurile de acest 
fel recurg la mituri, la dogme indiscutabile, la irațional, care sau produc resemnare, 
sau au menirea de a distrage atenţia. Aşa e în Rusia de acum, întocmai ca şi în Italia 
şi în Germania. În schimb, în ţările cu regim de libertate, revoluțiile sunt mai puţin 
numeroase, după cum ne arată istoria însăşi E 

În mod natural şi ştiinţific însă, revoluţia apare numai ca o reacțiune a unor 
organisme care se dezvoltă şi pentru care formele de viaţă existente nu mai sunt 
satisfăcătoare. Spiritul are nevoie de libertate, nu mai poate suporta opresiunea şi 
atunci trece peste piedicile care i se pun, după cum apele care se îngrămădesc laolaltă 
sfărâmă zăgazurile care le stau în cale. În afară de cauzele spirituale şi de cele 
politice, revoluțiile sunt provocate foarte adesea de cauze economice. Acolo unde 
este o stare materială rea, există un mediu foarte prielnic pentru revoluţie, căci 

foamea „care nu ştie să aştepte, nici să vază dincolo de ea însăşi” este unul dintre 
impulsurile cele mai puternice pentru activitatea revoluţionară. Revoluţiile politice 
şi naţionale de la 1848 n-au fost nici ele lipsite de elementul economic, întrucât 
tulburări şi crize economice anterioare, cum au fost cele de la 1845 şi 1846, au 
întărit spiritul revoluţionar şi au oferit cel mai bun teren pentru aceasta. Marx şi 
Engels explică revoluţia în genere prin contrastul dintre forţele de producţie şi 
formele juridice. Structura juridică şi politică a unei societăţi trebuie să urmeze 
transformările economice şi să li se adapteze. Conflictul acesta dintre forţele de 
producţie ale unei societăţi şi raporturile de proprietate duce la revoluţie socială, 
deoarece, o dată cu schimbarea fundamentului economic, nu se poate să nu se 
schimbe mai repede sau mai încet toată suprastructura societăţii %. Marx face 
deosebire, cum este şi natural, între revoluția socială şi cea politică, considerând 
drept revoluţie politică orice răsturnare a autorităţii politice şi a dreptului, iar drept 
revoluţie socială acea profundă transformare a raporturilor sociale şi, în primul rând, 
a celor economice dinlăuntrul unei societăţi. Dar orice fel de revoluţie are şi cauze 
economice, chiar cele de natură politică şi ideologică nu sunt complet detaşate de 
motivele materiale, economice. 

Aceşti factori activi ai revoluţiei pot fi ajutaţi sau împiedicaţi în acţiunea lor de 
anumite condiţii externe, fizice sau de natură psihică, socială. Astfel, de pildă, este 
constatat că în genere popoarele de pe coastele mărilor şi din preajma apelor mari 
sunt mai dornice de inovaţii, făcând mai uşor revoluţii decât popoarele de munte. 
Tot aşa, clima îşi are rolul ei, căci este un fapt în genere observat că iarna nu se prea 
fac revoluţii, precum nu se fac nici în vreme de intemperii sau pe timp de ploaie “4. 
Poliţiile întrebuinţează ca mijloc eficace de a împrăştia mulțimile manifestante 
pompele de apă. 

Din punct de vedere psihologic, revoluţionarul are întotdeauna psihologia grupului 
social din care face parte, de aceea, cum just observă prof. Rădulescu-Motru, 
„calificarea de revoluţionar nu este de resortul psihologiei individuale, ci al celei 
sociale” $., Masa revoluţionară are o conduită în care subconştientul are o mare parte 
de acţiune. Sorokin vorbeşte despre o biologizare a conduitei unei mulțimi în stare 
revoluționară, întrucât în ea se trezesc instinctele primare, iar reziduurile sufleteşti, 
care în viaţa obişnuită au un rol subordonat, devin preponderente în masa revolu- 
tionară. Aşa se explică atrocitățile mulțimilor şi apariţia chiar a canibalismului. 

În genere, revoluțiile se pornesc de către minorităţi îndrăzneţe şi bine conduse şi 
au loc în special la oraşe. Ţăranii, prin structura lor sufletească şi prin condiţia lor 
socială, nu prea sunt revoluționari. Țăranul este omul în care instinctul e puternic, 
din care cauză el are un caracter stabil, rutinier, ţine la ceea ce a apucat şi se mişcă 
mai greu. Pentru aceste motive, activitatea ţărănească este ordonată, regulată, neavând 
însă iniţiativă şi îndrăzneală. Aceasta explică şi faptul că, în genere, nu ei au iniţiativa 
civilizatorie şi merg mai încet pe drumul civilizaţiei. Tot din această cauză, civili- 
zaţiile cu economie rurală au un caracter oarecum conservator, în deosebire de ţările 
cu economie industrială şi cu caracter burghez, care sunt mereu în febră revolu- 
ţionară D. Ba chiar trebuie să se afirme fără şovăire că țărănimea a fost întotdeauna 
o piedică în contra revoluțiilor internaţionale. Într-adevăr, țărănimea are prin 


63. Karl Marx, Zur Kritik der politischen Ökonomie. 

64. E. Stadtler, Die Weltkriegsrevolution, Leipzig, 1920. 

65. C. Rădulescu-Motru, Din psihologia revoluționarului, Bucureşti, 1919. 
66. Ed. Berth, La fin d'une culture, Paris, 1927, p. 219. 


STRUCTURA ŞI EVOLUŢIA SOCIETĂȚII 381 


excelenţă caracter naţional, fiind „cea mai puţin internaţională dintre toate clasele” TT. 


cum zice Troțki. „Ceea ce se numeşte originalitate naţională îşi are izvorul său 
principal în țărănime” 8. În revoluţia rusă, bolşevică, schimbarea directivelor 
economice şi, în parte, chiar a celor politice, de trei ori până acum din anul 1917, 
se datorează tocmai rezistenţei ţărănimii. "Ţăranii au făcut răscoale sub impulsiunea 
imediată a unor nevoi şi interese proprii, dar revoluţii politice şi sociale nu prea. Nu 
insistăm mai mult asupra acestei probleme, care poate alcătui obiectul unui interesant 
studiu asupra caracterului diferitelor clase sociale şi rolului pe care l-au jucat ele în 
naşterea diferitelor revoluţii politice şi sociale. 

Revoluţiile, având aspectul general pe care l-am arătat, apar, din punct de vedere 
sociologic, ca fenomene normale şi explicabile. Desigur că unei schimbări bruşte a 
structurii sociale şi, de multe ori, întovărăşite de vărsare de sânge, îi este preferabilă 
o transformare evolutivă liniştită. Revoluţia nu trebuie să se confunde însă cu alte 
forme violente de manifestare a mulţimii în contra ordinii sociale dintr-un anumit 
moment, cum ar fi atentatul sau răscoala. Atentatul are un caracter pur politic şi 
constă în suprimarea unei persoane de către unul sau mai mulţi indivizi. El serveşte 
adesea pentru intimidare şi pentru propagandă, deoarece face impresie nu numai 
asupra mulţimii, ci şi asupra partizanilor unei concepţii opuse. Atentatul a fost una 
dintre armele cele mai des întrebuințate ale teroriştilor din toate timpurile. Prin el 
însă nu se poate realiza mare lucru, căci o dată cu distrugerea unui om nu poate 
spune nimeni că se desfiinţează un sistem. Nu mai vorbim de valoarea etică a acestui 
instrument de luptă, care degradează pe făptuitor. Răscoala sau revolta este o formă 
violentă de acţiune în masă, urmărind întotdeauna scopuri parţiale şi de multe ori 
trecătoare. Aşa au fost, în ţările agrare, răscoalele ţărăneşti pentru dobândirea de 
pământ sau contra învoielilor agricole. Prin urmare, pe când revoluţia are un scop 
general, anume răsturnarea ordinii sociale şi politice dintr-un anumit timp, răscoala 
are numai un scop parţial şi momentan. Ea poate fi preludiul unei revoluţii, dar 
caracterul ei ca fenomen social rămâne bine deosebit de acela al revoluţiei. 

W. Sombart, voind să cerceteze revoluțiile în mod tipologic, stabileşte două clase 
mari de revoluţii, având drept criteriu scopul pe care îl urmăresc ele şi agenții care 
le săvârşesc. După cel dintâi criteriu, el găseşte că pot fi: 1) revoluții personale, 
care au în vedere numai răsturnarea conducătorului sau înlăturarea persoanei care 
întruchipează un anumit sistem (revoluțiile contra autocraţilor), 2) revoluții constitu- 
tionale, care au un caracter politic şi ţintesc la schimbarea unor anumite dispoziţii 
ale mecanismului constituţional (revoluţia engleză de la 1648, cea de la 1848, precum 
şi revoluţia franceză de la 1870), 3) revoluții sociale, care pot fi: naționale, când 
prin ele se tinde la înlăturarea stăpânirii unei puteri străine (revoluţia română de la 
1821), religioase (revoluţia din Anglia din timpul lui Cromwell) şi economice. După 
cel de-al doilea criteriu, Sombart distinge ` 1) revoluții militare, făcute de armată şi 
care pot avea caractere foarte diferite, după scopurile cărora le servesc, 2) parla- 
mentare şi 3) de masă (cele parlamentare sunt de obicei liniştite, putând avea totuşi 
consecinţe extraordinar de mari). 

Desigur că încercarea lui Sombart prezintă un deosebit interes, deoarece stabileşte 
o oarecare ordine a formelor de revoluţii pe care le-a înregistrat istoria şi le-a trăit 
omenirea. Tot aşa, are mare importanţă şi agentul care săvârşeşte revoluţia, încât 
clasificarea făcută de Sombart este binevenită, mai ales că toate celelalte încercări 

anterioare de clasificare nu sunt decât nişte simple enumerări. Trecând peste revolu- 
tiile din domeniul moralei, ştiinţei, literaturii şi artei, care sunt ceva complet aparte, 
am putea reduce toate formele de revoluţie la două: politice şi sociale. 

Revoluţia politică schimbă o formă de guvernământ, modifică instituţii, dar nu 
transformă elementele vieţii obişnuite şi nu modifică raporturile dintre clase sau 
grupe sociale. Aceasta o face însă revoluţia socială. În Rusia nu s-a schimbat numai 
regimul politic, trecându-se de la monarhie absolută la republică, ci chiar raporturile 
dintre clase, formele de producţie şi modul de repartiție. O revoluţie politică poate fi 
în acelaşi timp şi socială, dar nu este absolut necesar să fie aşa. Revoluţia franceză, 
care a răsturnat nobilimea şi regalitatea, întronând o constituţie democratică, a fost 
o revoluţie politică, care a avut însă în acelaşi timp şi un caracter social, întrucât ea 
a desfiinţat raporturile de dependenţă feudală dintre ţărani şi nobili şi a creat pe 
micul ţăran burghez. 

Forma revoluţiei şi proporţiile ei variază după societatea în care are loc, iar gradul 
ei de violenţă depinde de forţa de rezistenţă a instituţiei care este în joc. Sunt unele 
revoluţii sângeroase, extrem de barbare, pe când altele au un caracter mai blând, dar 
oricum, revoluţia este revoluţie şi fără jertfe nu se înfăptuieşte. Aceasta a inspirat 
oroare şi a dus la condamnarea revoluţiei în genere, considerându-se prin ea însăşi 
drept imorală. K. Kautsky, teoretician cu concepţii înaintate, a afirmat că revoluţia 
trebuie să aleagă cu grijă mijloacele prin care vrea să-şi realizeze scopurile şi în 
primul rând să nu distrugă, prin actele sale, valori morale %. Alţii au justificat însă 
complet orice act revoluţionar, susţinând că scopul scuză mijloacele. Această 
concepţie machiavelică este adoptată astăzi de Troțki, care afirmă că „cine vrea 
scopul nu refuză mijloacele” TT. Teroarea este, pentru el, un element indispensabil al 
revoluţiei, pentru că ea intimidează şi împiedică organizarea contrarevoluţiei. 

Oricare ar fi atitudinea cuiva faţă de revoluţie, fie că o detestă, pentru că este 
sângeroasă, fie că o aprobă, pentru că ea formulează un ideal nou, revoluţia în sine 
rămâne aceeaşi, noi n-o putem schimba şi nici îmblânzi. De dorit este să fie evitată 
şi deţinătorii puterii să aibă grijă de a înlătura cauzele care ar produce aşa de mari 
perturbări şi atâta disperare, încât să forţeze pe supuşi la mijloace extreme. Revoluţia 
desigur că niciodată nu este ceva legal, aşa că din acest punct de vedere nu poate fi 
justificată. Ea însăşi creează dreptul ei şi nimeni nu poate avea naivitatea să o judece 
din punct de vedere pur formal. Cu dreptate şi înţelepciune observă Bluntschli că 
revoluţia este „întotdeauna nelegală, dar nu întotdeauna o nedreptate ; ea e de cele 
mai multe ori o suspendare a dreptului, dar nu în mod necesar o crimă”. Valoarea 
morală a unei revoluţii depinde de scopul şi idealul ei, cu o condiţie însă: mijloacele 
întrebuințate să nu fie prea costisitoare pentru cultura umană şi să nu compromită 
însuşi scopul şi valoarea nouă pe care o formulează ea. Dar în sociologie noi nu 
formulăm judecăţi de valoare, ci constatăm numai existenţa acestui fenomen, care 
este unul din mijloacele de transformare a structurii societăţii. 


Pe cale evolutivă sau prin ajutorul revoluţiei, trebuinţele, dorinţele, interesele 
omeneşti schimbă relaţiile dintre indivizi, creează mereu alte forme de instituţii, 
modifică echilibrul dintre ele şi structura socială, realizând necontenit tipuri noi de 
societate. Istoria vieţii sociale ne arată un paralelism necontestat între diferitele forme 
de instituţii, tipurile generale de societăţi şi mentalitatea omului, ceea ce dovedeşte 


69. K. Kautsky, Terrorisme et communisme, Paris, 1919. 

că între aceste trei momente există o interacţiune puternică. Sociologia nu poate 
neglija nici unul dintre ele, dacă vrea să cerceteze realitatea socială adevărată. 

Dar studiul acestui paralelism istoric-sociologic, precum şi al formelor sale evolutive, 
nu mai aparţine sociologiei generale, ci formează obiectul sociologiei speciale. 

Noi nu ne-am ocupat în acest studiu decât de cercetarea principiilor generale ale 
vieţii sociale, prin care se poate explica existenţa şi transformarea ei. Ceea ce am 
urmărit îndeosebi a fost arătarea naturii spirituale a societăţii, chiar dacă ea apare ca 
o realitate exterioară sufletului omenesc şi deosebită de fenomenele psihice. Am 
stăruit în special asupra acestei idei, arătând modul cum concepem noi şi cum 
explicăm procesul spirifual-social şi colaborarea necontenită dintre ele. 

Analiza apariţiei diferitelor tipuri de societăţi, fiecare reprezentând în acelaşi timp 
şi o treaptă evolutivă, va evidenția clar justeţea punctului nostru de vedere. 

